
Markas buvo vienuolikos ir jau dvejus metus priešokiais rūkė, nė 
nesistengdamas mesti, bet ir saugodamasis neužsikabinti. Kaip ir tėvas, 
labiausiai mėgo „Kools“, bet motina rūkydavo „Virginia Slims“, po du 
pakelius per dieną, ir Markui pavykdavo per savaitę nukniaukti iš jos 
po dešimt ar dvylika cigarečių. Motina sunkiai dirbo, buvo apnikta 
daugybės rūpesčių, galbūt šiek tiek naivi savo berniukų atžvilgiu ir 
nė sapnuot nesapnavo, kad jos vyresnėlis, teturįs vienuolika metų, jau 
rūkytų. 

Retkarčiais Kevinas, įstatymus laužantis paauglys, gyvenantis dvi 
gatvės tolėliau, už dolerį parduodavo Markui pakelį vogtų „Marlboro“. 
Tačiau dažniausia Markui tekdavo tenkintis laibomis motinos cigare- 
tėmis. 

Tądien, vesdamasis savo aštuonmetį broliuką Rikį takučiu į miš- 
ką už jų gyvenamųjų priekabų kvartalo, kišenėje jis turėjo keturias 
tokias cigaretes. Dėl savo pirmojo dūmo Rikis labai nervinosi. Vakar 
nutvėrė Marką slepiantį cigaretes batų dėžėje palovy ir pagrasino vis- 
ką papasakosiąs motinai, jeigu didysis brolužis neišmokys jo rūkyti. 
Taigi dabar miško takučiu abu sėlino į vieną Marko slaptaviečių, kur 
šis valandų valandas treniruodavosi įkvėpti ir žiedais išpūsti dūmus. 

Daugelis kaimynystėje gyvenančių vaikėzų buvo įjunkę į alų ir 
„žolę“ — dvi blogybes, kurių Markas tvirtai nusprendė vengti. Pabė- 
gęs berniukų tėvas buvo alkoholikas, mušdavęs abu sūnus ir jų moti- 


ną. Paprastai jis taip elgdavosi po užsitęsusių išgertuvių. Markas savo 
kailiu patyrė, ką daro alkoholis, taip pat bijojo ir kvaišalų. 

— "Tu ką, pasiklydai? — visai kaip jaunesnis broliukas paklausė 
Rikis, kai juodu pasuko iš tako ir nubrido per žoles, aukštumo sulig 
krūtine. 

— Nagi, užsičiaupk, — subarė Markas, nė kiek nesulėtindamas 
žingsnio. Tėvas namuose būdavo tik tuomet, kai gerdavo, ir tada juodu 
kankindavo. Ačiū Dievui, dabar jo nebėra. Jau penkeri metai Markui 
buvo pavesta globoti Rikį, taigi dabar jis jautėsi lyg vienuolikmetis 
tėvas. Išmokė broliuką mėtyti futbolo* kamuolį ir važinėtis dviračiu. 
Paaiškino jaunyliui viską, ką pats žinojo apie seksą. Perspėjo dėl 
kvaišalų ir saugojo nuo aplinkinių peštukų. Ir dabar jautėsi labai 
nesmagiai, kad pats supažindina Rikį su ydingu įpročiu. Visgi tai tik 
cigaretė. Galėtų būti kur kas blogiau. 

Žolės baigėsi, jie atsidūrė po dideliu medžiu, nuo kurio storos ša- 
kos kybojo virvė. Brūzgynai užleido vietą nedidelei laukymei, o toliau 
už jos besidriekiantis žolėmis apžėlęs keliukas nyko anapus kalvos. 
Kažkur tolumoje girdėti plento ūžesys. 

Markas sustojo ir parodė į netoli virvės ant žemės gulintį rąstą. 

— Sėskis, — paliepė jis, ir Rikis klusniai atatupstom klestelėjo ant 
rąsto, paskui neramiai apsidairė, tartum iš krūmų galėtų stebėti polici- 
ja. Markas it įsakinėjantis seržantas nužvelgė jį ir iš marškinių kišenės 
išsitraukė cigaretę. Laikė ją tarp nykščio ir smiliaus, stengdamasis ap- 
simesti, kad rūkymas jam — kasdienybė. 

— Taisykles Žinai, — tarė jis, žvelgdamas žemyn į sėdintį Rikį. 
Būta tik dviejų taisyklių, kurias juodu per dieną aptarė dešimtis kartų, 
todėl Rikis jautėsi labai įskaudintas: su juo elgiamasi kaip su vaiku. 
Nusukęs akis į šoną, jis patvirtino: 

— Taip, jeigu kam nors prasitarsiu, tu mane prikulsi. 

— Teisingai. 

Rikis sunėrė rankas. 

— Ir man galima rūkyti tik po vieną per dieną. 

— Tai jau tikrai. Jeigu pagausiu rūkant daugiau, bus blogai. Ir 
jeigu sužinosiu, kad geri alų ar kiši nagus prie kvaišalų, tai... 

— Žinau, žinau. Prikulsi mane. 

— Tikrai taip. 


* Kalbama apie amerikietiškąjį futbolą. (Čia ir toliau paaiškinimai vertėjo.) 


— Kiek tu surūkai per dieną? 

— Tik vieną, — pamelavo Markas. Kai kuriomis dienomis — tik 
vieną. O kai kada — po tris keturias, priklausomai nuo to, kiek įsteng- 
davo susiveikti. Taigi, jis lyg koks gangsteris filmuose įsikišo tarp lūpų 
cigaretę. 

— O nuo vienos per dieną nenusibaigsiu? — paklausė Rikis. 

Markas išsiėmė iš burnos cigaretę. 

— Ne taip greitai. Viena per dieną — nepavojinga. Jei daugiau, 
gali patekti į bėdą. 

— Kiek mama surūko per dieną? 

— Du pakelius. 

— Kiek juose yra? 

— Keturiasdešimt. 

— Oho. Vadinasi, jos laukia didelė bėda. 

— Mama turi daug visokių bėdų. Nemanau, kad pernelyg jaudin- 
tųsi dėl cigarečių. 

— Kiek tėtis surūko per dieną? 

— Keturis ar penkis pakelius. Šimtinę per dieną. 

Rikis vos vos šyptelėjo. 

— Vadinasi, jis greitai mirs, tiesa? 

— Tikiuosi. Kai vis girtas ir be pertrūkio rūko, po kelerių metų 
užvers kanopas. 

— O ką reiškia be pertrūkio rūkyti? 

— Kai prisidegi naują nuo ką tik surūkytosios. Norėčiau, kad jis 
surūkytų po dešimt pakelių per dieną. 

— Aš irgi, — Rikis žvilgtelėjo į miško laukymę ir gruntinį ke- 
liuką. Po medžiu buvo paunksnė, tad vėsu, o kur nesiekė šakos, saulė 
tvieskė visu smarkumu. Markas filtrą suspaudė tarp nykščio bei smi- 
liaus ir sumosavo cigarete sau prie lūpų. 

— Bijai? — nusišiepė kaip tik vyresnieji broliai geba. 

— Ne. 

— Manau, bijai. Žiūrėk, laikyk taip, aišku? — Markas prikišo 
cigaretę broliui po nosimi ir teatrališkai įsistatė ją tarp lūpų. Rikis 
įdėmiai stebėjo. 

Markas užsidegė cigaretę ir išpūtė dūmų debesėlį, o kitus sulaikė 
burnoje ir gėrėjosi efektu. 

— Nebandyk dūmų praryti. Tam dar per žalias. Tik truputėlį už- 
sitrauk ir išpūsk. Pasirengęs? 


— Manęs nesupykins? 

— Supykins, jei dūmus nurysi, — rodydamas jis du kartus sku- 
biai užsitraukė ir iškvėpė dūmus. — Matai, visai lengva. Vėliau tave 
išmokysiu, kaip reikia įkvėpti. 

— Gerai, — Rikis nervingai siekė nykščiu ir smiliumi, o Markas 
atsargiai įstatė jam tarp pirštų cigaretę. — Pirmyn. 

Drebančia ranka Rikis įsikišo į burną apseilėtą cigaretę. Trumpai 
įtraukė ir išpūtė dūmus. Vėl trumpai įtraukė. Dūmai taip ir nepateko 
į burną. Darsyk įtraukė. Markas atidžiai stebėjo, vildamasis, kad bro- 
liukas pasprings, užsikosės, pamėlynuos, paskui susivems ir daugiau 
niekada nerūkys. 

— Visai lengva, — išdidžiai pareiškė Rikis, gėrėdamasis priešais 
save iškelta cigarete. Jo ranka drebėjo. 

— Didelio čia daikto. 

— Toks keistas skonis. 

— Aha, aha, — Markas prisėdo ant rąsto greta brolio ir išsitraukė 
iš kišenės dar vieną cigaretę. Rikis greitai papsėjo. Markas užsidegė 
savąją, ir abu tylomis sėdėjo po medžiu, mėgaudamiesi dūmeliu nie- 
kieno netrukdomi. 

— Smagu, — tarė Rikis, čiulpdamas filtrą. 

— Puiku. Tik kodėl tavo rankos dreba? 

— Visai ne. 

— Dreba, dreba... 

Šiuos brolio žodžius Rikis nuleido negirdom. Alkūnėmis pasi- 
rėmęs į kelius, palinko į priekį, užsitraukė giliau, paskui nusispjovė ant 
žemės, kaip už gyvenamųjų priekabų kvartalo matė darant Keviną ir 
kitus vaikėzus. Nieko ypatingo. 

Markas pražiojo burną tobulu apskritimu ir pamėgino išpūsti 
dūmus žiedu. Pagalvojo, kad tikrai padarys broleliui įspūdį, bet žiedas 
nepavyko ir pilki dūmai išsisklaidė ore. 

— Manau, tau dar per anksti rūkyti, — pasakė jis. 

Rikis įnikęs pūtė dūmus ir spjaudė, nepaprastai džiaugdamasis 
žengęs tokį milžinišką žingsnį vyriškumo link. 

— Kiek tau buvo metų, kai pradėjai? — paklausė jis. 

— Devyneri. Bet buvau labiau subrendęs už tave. 

— Tu visada taip sakai. 

— Nes tai tiesa. 


Juodu sėdėjo ant rąsto šalia vienas kito, ramiai rūkė ir stebeilijo į 
žolėmis apaugusią laukymę toliau už paunksnės. Sulaukęs aštuonerių, 
Markas iš tikrųjų buvo labiau subrendęs už Rikį. Labiau subrendęs 
nei bet kuris jo metų vaikis. Visada jo būta subrendusio. Septynerių 
beisbolo lazda užvožė tėvui. Pasekmės nebuvo labai malonios, tačiau 
tas girtas kvailys bent jau liovėsi daužęs jų motiną. Iki tol būdavo 
daugybė kivirčų ir mosavimų kumščiais, tad Dajana Svėj prieglobsčio 
ir užtarimo ieškodavo pas savo vyresnėlį. Juodu guosdavo vienas kitą ir 
slapčia tardavosi, kaip išlikti gyviems. Sumušti kartu verkdavo. Regzdavo 
planus, kaip apsaugoti Rikį. Sulaukęs devynerių, Markas įtikino motiną 
skirtis, o kai gavęs dokumentus tėvas pasirodė namie girtas, iškvietė 
farus. Vaikas liudydamas teisme papasakojo, kaip jie buvo engiami, 
skriaudžiami ir mušami. Markas laikėsi visai kaip suaugęs. 

Artėjant automobilį Rikis išgirdo pirmas. Nuo gruntkelio pusės 
atskriejo tylus padangų šiugždesys. Tuomet išgirdo ir Markas, abu 
liovėsi rūkę. | 

— Sėdėk ir tylėk, — sušnabždėjo Markas. Jie sustingo. 

Iš už kalvelės išniro blizgantis juodas linkolnas ir ėmė leistis jų 
link. Ant keliuko želiančios žolės siekė priekinį automobilio bufe- 
rį. Markas nusviedė ant Žemės cigaretę ir primynė. Rikis padarė tą 
patį. 

Prie laukymės automobilis sulėtino greitį, stabtelėjo, paskui 
pamažu, braukdamas medžio šakas, apsisuko ir sustojo. Berniukai liko 
už jo paskuigalio nematomi. Markas nuslydo nuo rąsto ir per žoles 
nuropojo į laukymės pakraštį, brūzgynų sienos link. Rikis nusekė 
paskui brolį. Linkolno galas buvo už trisdešimties pėdų. Abu įdėmiai 
stebėjo. Automobilis turėjo Luizianos valstijos numerius. 

— Kąjis daro? — sušnibždėjo Rikis. 

Markas kyštelėjo iš žolių galvą. 

— Šššš! — iš vietinių jis buvo girdėjęs istorijų apie paauglius, 
atvažiuojančius į šį mišką pasimatyti su merginomis ir parūkyti „Žo- 
lytės“, bet šis automobilis priklausė tikrai ne paaugliui. Automobilis 
išjungtu varikliu minutėlę kėpsojo nejudėdamas. Paskui durys atsi- 
vėrė, į žoles išlipo vairuotojas ir apsidairė. Apkūnus žemas vyriškis 
juodu kostiumu. Riebus veidas ir apvali visiškai plika galva, išskyrus 
tvarkingus plaukų ruožus palei ausis ir juodą žilstelėjusią barzdą. Jis 
nubrido prie automobilio galo, pasigrabinėjo rakčiukų ir galiausiai 


atidarė bagažinę. Išsiėmęs laistomąją žarną, vieną jos galą įkišo į išme- 
tamąjį vamzdį, o kitą nunešęs įstūmė pro vos plyšelį atidarytą kairįjį 
užpakalinį langą. Uždaręs bagažinę, vėl apsidairė aplinkui, lyg tikėtųsi, 
kad kas nors stebi, paskui įsėdo į automobilį. 

Suburzgė variklis. 

— Oho, — patyliukais ištarė Markas, įsistebeilydamas į auto- 
mobilį. 

— Ką jis daro? — paklausė Rikis. 

— Mėgina nusižudyti. 

Rikis šiek tiek kilstelėjo galvą, kad galėtų geriau matyti. 

— Markai, aš nesuprantu. 

- Žemyn. Matai tą žarną? Dujos iš išmetamojo vamzdžio eis į 
automobilį ir numarins jį. 

— Sakai, savižudybė? 

— Būtent. Sykį filme mačiau, kaip vienas vyrutis taip darė. 

Pasilenkę arčiau žolių, juodu spoksojo į žarną, nutiestą nuo iš- 
metamojo vamzdžio į langą. Variklis tyliai burzgė. 

— Kodėl jis nori nusižudyti? — nesuprato Rikis. 

— Iš kur man žinoti? Turime ką nors daryti. 

— Taip, nešdinamės velniop iš čia. 

— Ne. Nagi, minutėlę palauk ir patylėk. 

— Markai, aš einu. Jeigu nori, gali Žiūrėti, kaip jis mirs, 0 aš einu. 

Markas sugriebė brolį už peties ir privertė dar labiau pasilenkti. 
Rikis sunkiai alsavo, abu juos pylė prakaitas. Saulė užlindo už debe- 
sies. 

— Tu ilgai? — drebančiu balsu paklausė Rikis. 

— Nelabai, — Markas paleido brolį ir pasikėlė keturiomis. — Lik 
čia, gerai? Jeigu pajudėsi, spirsiu tau į uodegą! 

— Markai, ką darysi? 

— Nagi, lik čia. Sakau tau, — liesu savo kūnu Markas bemaž 
prisiplojo prie žemės ir alkūnėmis bei keliais per žoles nuropojo prie 
automobilio. Žolė styrojo sudžiūvusi ir bent dviejų pėdų aukščio. Jis 
žinojo, kad žmogus jo neišgirs, nerimą kėlė tik judanti žolė. Tiesiai už 
automobilio šliauždamas kaip gyvatė, palindo po bagažine, paskui pa- 
sikėlė, atsargiai ištraukė žarną iš išmetamojo vamzdžio ir numetė ant 
žemės. Atgal jis nuropojo kur kas greičiau — po kelių sekundžių jau 
gūžėsi greta brolio tankesnėje žolėje ir brūzgyne po iki žemės nulin- 
kusiomis medžio šakomis. Žinojo: jeigu bus pastebėti, galės strimgal- 

viais šauti pro medį takučiu, kuriuo atėjo, ir dingti storuliui nespėjus 
jų pagauti. 

Juodu laukė. Praslinko penkios minutės, kurios, atrodė, tęsėsi 
valandą. 

— Manai, jis jau negyvas? — vos girdimai, išdžiūvusia burna su- 
kuždėjo Rikis. 

— Nežinau. 

Staiga durys atsilapojo ir storulis išsiropštė iš automobilio. Verk- 
damas ir kažką murmėdamas, jis nusvirduliavo prie bagažinės ir išvy- 
do žolėje gulinčią žarną. Nusikeikęs vėl įkišo ją į išmetamąjį vamzdį. 
Rankoje laikė viskio butelį. Paklaikusiomis akimis apmetęs medžius, 
vėl kažką murmėdamas sau po nosimi, storulis nuklupinėjo atgal į 
automobilį ir užtrenkė duris. 

Berniukai pastėrę iš siaubo stebėjo. 

— Jis visai išprotėjo, — silpnu balsu ištarė Markas. 

— Nešdinamės iš čia, — paragino Rikis. 

— Negalime. Jeigu jis nusižudys, o mes būsime matę, susilauksim 
nemalonumų. 

Rikis pakėlė galvą, lyg ketindamas trauktis. 

— Tuomet mes niekam neprasitarsime. Bėgam, Markai! 

Brolis vėl sugriebė jį už peties ir prispaudė prie žemės. 

— Nagi, nesikelk! Neisime iš čia, kol aš nepasakysiu! 

Rikis kietai užsimerkė ir pravirko. Markas, pasidygėdamas, bet 
neatitraukdamas akių nuo automobilio, palingavo galva. Su tais ma- 
žaisiais broliais tikras vargas. 

— Liaukis, — pro sukąstus dantis suniurnėjo jis. 

— Aš bijau. 

— Na ir kas. Tik nejudėk, gerai? Girdi? Nejudėk. Ir liaukis blio- 
vęs, — Markas vėl pasirėmė ant alkūnių, ketindamas dar kartą per 
aukštą, tankią žolę šliaužti prie automobilio. 

— Tegul jis sau miršta, Markai, — sukūkčiojo Rikis. 

Markas per petį sužaibavo akimis į brolį ir pajudėjo prie automo- 
bilio, kurio variklis tebeburzgė. Tuo pačiu šiek tiek pramintu pėdsaku 
ropojo pamažu ir atsargiai, kad net Rikis, liovęsis verkti, vos jį įžvelgė. 
Stebėjo vairuotojo dureles, laukdamas, kad štai šios tuoj tuoj atsilapos, 
tas beprotis išpuls laukan ir nudės Marką. Mažylis pasistiebė ant pirštų 
galų kaip koks sprinteris, pasirengęs šokti iš vietos ir greitai dumti per 
mišką. Matė Marką išnyrantį po galiniu buferiu, delnu pasiremiantį 

į užpakalinį žibintą ir pamažu ištraukiantį iš išmetamojo vamzdžio 
žarną. Tyliai sušiugždėjo, sulingavo žolė, ir Markas vėl atsidūrė greta 
brolio, uždusęs, suprakaitavęs ir, keista, šypsodamasis. 

It du vabalai tupėdami po krūmu berniukai stebėjo automobilį. 

— Kas, jeigu jis vėl išlips? — paklausė Rikis. — Kas, jeigu pa- 
matys mus“ 

— Mūsų pamatyti negali. O jeigu pasuks į čia, tik neatsilik nuo 
manęs. Dar nespės žengti nė žingsnio, o mudu jau būsime dingę. 

— O kodėl mums nedingus tuojau pat? 

— Aš stengiuosi išgelbėti jam gyvybę, aišku? Galbūt, tik galbūt 
jis supras, kad niekaip nepavyksta, ir nuspręs palaukti, ar dar ką nors. 
Kodėl taip sunku tai suprasti? 

— Todėl, kad jis beprotis. Jeigu gali nusižudyti, tai gali nužudyti 
ir mus. Kodėl taip sunku tai suprasti? 

Netekęs kantrybės Markas tik palingavo galva. Staiga automobi- 
lio durys vėl atsilapojo. Kažką niurnėdamas išsirito storulis ir nubrido 
per žolę bagažinės link. Sugriebęs žarnos galą, išpūtė akis, tartum 
stebėdamasis, kodėl ši nenori paklusti, ir lėtai apsidairė po nedidelę 
laukymę. Permerktas prakaito jis sunkiai šnopavo. Vyrui pažvelgus 
į medžius, berniukai prisiplojo prie žemės. Paskui jis nuleido akis 
žemyn ir sustingo, lyg staiga viską būtų supratęs. Aplink automobilio 
galą žolė buvo šiek tiek suminta, ir jis atsiklaupė, tarsi norėtų šią ap- 
žiūrėti, paskui vėl įgrūdo žarną į išmetamąjį vamzdį ir nuskubėjo atgal 
prie durų. Jeigu kas ir stebi iš už medžių, jam tartum nerūpėjo. Tik 
troško kuo greičiau numirti. 

Dvi galvelės sutartinai kyštelėjo iš krūmų. Minutėlę abu atsargiai 
stebeilijo pro žoles. Rikis rengėsi sprukti, bet Markas mąstydamas 
delsė. 

— Markai, nagi, prašau, einam, — meldė Rikis. — Jis vos nepa- 
stebėjo mūsų. Kas, jeigu turi revolverį ar dar ką nors? 

— Jeigu turėtų revolverį, būtų nusišovęs. 

Rikis prikando lūpą, o jo akys vėl sudrėko. Niekad nėra perkalbė- 
jęs brolio, neperkalbės ir dabar. 

Praslinkus dar minutei, Markas vėl sujudėjo. 

— Dar kartą pabandysiu, gerai? Ir jeigu jis nepersigalvos, mausi- 
me iš čia. Pažadu, gerai? 

Rikis nenoromis linktelėjo. Brolis vėl pilvu prigludo prie žemės 
ir aukšta žole nuslinko prie automobilio. Purvinais pirštais Rikis nusi- 
šluostė ašarotus skruostus. 


Garsiai šnopuodamas, advokatas stengėsi kvėpuoti kuo giliau. Iš- 
kvėpdavo pamažu ir spoksodamas pro priekinį stiklą svarstė, ar bent 
kiek tų mirtinų dujų patenka į kraują ir pradeda veikti. Greta ant sė- 
dynės gulėjo užtaisytas pistoletas. Rankoje storulis laikė pustuštį „Jack 
Daniel's“ butelį. Šiek tiek nugėręs, padėjo butelį ant sėdynės. Pamažu 
vėl giliai įkvėpė ir užsimerkė, kad geriau pajustų dujų poveikį. Ar jis 
paprasčiausiai užsnūsiąs? O gal skaudės, degins, pykins, ir galiausiai 
dujos jį pribaigs? Ant prietaisų skydo, šalia buteliuko su tabletėmis, 
gulėjo raštelis. Verkė ir kalbėjo pats sau, laukdamas, kad dujos — vel- 
niai rautų! — greičiau suveiktų ir kad jam, netekus kantrybės, netektų 
pasinaudoti pistoletu. Esąs bailys, bet labai ryžtingas bailys. Tad kur 
kas geriau prisikvėpavus dujų prarasti sąmonę, nei įsistatyti į burną 
pistoleto vamzdį. 

Jis vėl gurkštelėjo viskio ir sušniokštė, kai skystis nudegino ger- 
klę. Taip, dujos pagaliau veikia. Netrukus viskas bus baigta. Nusišyp- 
sojo savo atvaizdui veidrodėlyje: dujos veikia, ir jis miršta — vis dėlto 
nesąs bailys. Kad tam ryžtumeis, reikia drąsos. 

Verkdamas ir murmėdamas advokatas atsuko viskio butelį pa- 
skutinįkart gurkštelėti. Truktelėjo mauką, ir šlakelis gėrimo nuvarvėjo 
per barzdą. 

Niekas jo nepasiges. Ir nors ši mintis, atrodė, turėtų būti skaudi, 
vis dėlto advokatą ji nuramino — kad niekas dėl jo neliūdės. Motina 
— vienintelis jį mylėjęs žmogus. O ji jau ketveri metai mirusi, taigi 
jai neteks kentėti. Iš pirmosios katastrofiškos santuokos turėjo vaiką, 
dukterį, kurios nematė vienuolika metų, bet girdėjo, kad ji įstojo į kaž- 
kokią sektą ir yra tokia pat trenkta kaip ir jos motina. 

Laidotuvės bus kuklios. Dalyvaus keli bičiuliai advokatai ir 
vienas arba du teisėjai, visi vilkės tamsiais kostiumais ir reikšmingai 
kuždėsis kone pustuštėje bažnyčioje gaudžiant vargonų muzikai. Nė 
vienos ašaros. Advokatai sėdės klauptuose ir žvilgčios į laikrodžius, 
kol dvasininkas, pašalietis, greitomis atburbės įprastus žodžius, skiria- 
mus brangiems velionims, niekada nelankiusiems bažnyčios. 

Viskas užtruks gal dešimt minučių, jokių nereikalingų įmantry- 
bių. Raštelyje ant prietaisųskydo nurodoma kūną kremuoti. 

— Uch, — tyliai ištarė jis, nugerdamas dar gurkšnį. Užsuko butelį 
ir rydamas viskį žvilgtelėjo į užpakalinio vaizdo veidrodėlį. Pastebėjo 
už automobilio judančias žoles. 


Atsidarančias duris Rikis pamatė anksčiau, nei Markas ką nors 
išgirdo. Šios atsilapojo lyg paspirtos, ir stambus raudono veido žmo- 
gus, prisilaikydamas automobilio ir urgzdamas, jau bėgo per žoles. 
Sukrėstas bei išsigandęs Rikis atsistojo ir prisišlapino į kelnes. 

Vos prisilietęs buferio, Markas išgirdo trinktelint dureles. Aki- 
mirką sustingo, pagalvojo, ar nepalindus po automobiliu, ir neryžtin- 
gumas jį pražudė. Mėginant atsistoti ir sprukti, koja paslydo ir vyriškis 
spėjo jį sugriebti. 

— Tu! Mažasis išpera! — pastverdamas Marką už plaukų ir 
blokšdamas į automobilį suriko jis. — Tu, mažasis išpera! 

Berniukas spardėsi ir rangėsi. Riebi plaštaka skėlė jam į skruostą. 
Markas vėl suskato spardytis, bet jau ne taip energingai, ir vėl gavo 
kirtį. Prie pat savęs regėjo paklaikusį piktą veidą. Storulio akys buvo 
paraudusios ir sudrėkusios. Iš nosies ir per smakrą varvėjo snargliai. 

— Tu, mažasis išpera! — suniurzgė jis pro sukąstus apsinešusius 
dantis. : 

Vaikiščią tvirčiau prispaudęs prie automobilio bei įsitikinęs, 
kad šis sutramdytas ir nesipriešina, advokatas įgrūdo žarną atgal į iš- 
metamąjį vamzdį, paskui, čiupęs už apykaklės, trūktelėjo Marką nuo 
bagažinės ir nutempė per žoles prie vairuotojo durų. Sviedė vaiką pro 
jas į vidų ir įstūmė gilyn ant juodos odinės sėdynės. 

Markas grabaliojo durų rankenos, ieškodamas užrakto, bet vyriš- 
kis tuojau pat plumptelėjo prie vairo. Užtrenkęs paskui save dureles, 
jis pirštu dūrė į durų rankeną ir suriko: 

— Neliesk! — paskui atbula plaštaka stipriai smogė Markui į 
kairę akį. 

Berniukas sukliko, griebėsi už akių, susilenkė ir pravirko. Vel- 
niškai skaudėjo nosį, o burną — dar labiau. Galva svaigo. Burnoje jis 
pajuto kraujo skonį. Girdėjo vyriškį verkiant ir niurnant. Užuodė viskį 
ir dešine akimi matė purvinų savo džinsų kelius. Kairioji jau tino, ir 
daiktai pasidarė neryškūs. 

Storulis advokatas gurktelėjo viskio ir įsistebeilijo į Marką, kuris 
sulinkęs drebėjo kaip epušės lapas. 

— Liaukis žliumbęs, — suurzgė storulis. 

Markas apsilaižė lūpas ir nurijo kraują. Pasitrynė gumbą virš 
akies ir pamėgino giliai įkvėpti oro, vis tebespoksodamas į savo džin- 
sus. Vyriškis pakartojo: 

— Liaukis žliumbęs, — tad Markas pamėgino liautis. 

Variklis tebedirbo. Automobilis buvo didelis, sunkus, veikė tykiai, 
tačiau Markas vis tiek girdėjo kažkur toli patyliukais burzgiant variklį. 
Jis iš lėto pasisuko ir paskersavo į žarną, nelyginant pikta gyvatė vin- 
guriuojančią vidun pro užpakalinį langą už vairuotojo ir besitaikančią 
juodu nugalabyti. Storulis nusijuokė. 

— Manau, turėtume mirti kartu, — netikėtai pareiškė jis ir staiga 
nurimo. 

Kairė Marko akis tino sparčiai. Jis pasisuko ir pažvelgė tiesiai į 
vyriškį, kuris dabar atrodė dar stambesnis. Veidas papurtęs, apžėlęs 
vešlia barzda, akys vis dar paraudusios ir prietemoje žibančios it vel- 
nio. Markas verkė. 

— Prašau, išleiskite mane, — virpančiomis lūpomis, lūžtančiu 
balsu meldė jis. Vairuotojas apsižiojo ir užsivertė viskio butelį. Susi- 
raukęs apsilaižė lūpas. 

— Deja, vaikine. Juk pats panorai būti gudručiu šikniumi ir kišti 
savo snarglėtą nosytę į mano reikalus, tiesa? Tad, manau, mirti turė- 
tume drauge. Gerai? Tik tu ir aš, bičiuli. Iškeliauti į lia—lia šalį. Pasi- 
matyti su burtininku. Saldžių sapnų, vaikine. | 

Markas pašniukštinėjo orą, paskui pastebėjo tarp jų ant sėdynės 
gulintį pistoletą. Jis žvilgtelėjo į šalį, paskui įsispitrijo į ginklą, o vyriš- 
kis truktelėjo iš butelio dar mauką. 

— Nori pistoleto? — paklausė storulis. 

— Ne, sere. 

— Tai kodėl į jį spoksai? 

— Visai ne. 

— Nemeluok man, vaikine, jeigu meluosi — nudėsiu. Esu trenk- 
tas kaip velnias, aišku? Taigi nudėsiu tave, — nors iš akių sruvo ašaros, 
vyriškio balsas buvo labai ramus. Kalbėdamas jis giliai alsavo. — Beje, 
vaikine, jeigu mums lemta tapti bičiuliais, privalai būti su manimi at- 
viras. Atvirumas — svarbus dalykas, ar žinai? Nagi, nori pistoleto? 

— Ne, sere. 

— Norėtum jį pakelti ir pykštelti mane? 

— Ne, sere. 

— Vaikine, aš nebijau mirti, supranti? 

— Taip, sere, bet aš nenoriu mirti. Rūpinuosi savo mama ir jau- 
nesniuoju broliuku. 

— Ak, kaip miela. Tikras vyras namuose. 

Jis užsuko viskio butelį, paskui staiga sugriebė pistoletą, įsikišo 
vamzdį giliai į burną, suspaudė lūpomis ir pažvelgė į Marką. Berniu- 
kas stebėjo kiekvieną judesį, laukdamas, kada žmogus nuspaus gaidu- 
ką, ir kartu vildamasis, kad jis to nepadarys. Pamažu storulis išsitraukė 
vamzdį iš burnos, pabučiavo jo galą ir nukreipė į Marką. 

— Žinai, niekada nešaudžiau iš tokio daikčiuko, — bemaž pa- 
šnibždom prisipažino vyras. — Tik prieš valandą nusipirkau jį viena- 
me Memfio lombarde. Kaip manai, suveiks? 

— Prašau, išleiskite mane. 

— Gali rinktis, vaikine, — tarė jis, įkvėpdamas nematomų 
garų. — Aš ištaškysiu tau smegenis, ir iškart bus baigta, arba gausi galą 
nuo dujų. Rinkis. 

Markas nežiūrėjo į pistoletą. Šniukštinėjo orą ir mirksnį pamanė, 
kad galbūt kažką užuodžia. Pistoletas veik rėmėsi jam į smilkinį. 

— Kodėl jūs tai darote? — paklausė jis. 

— Ne tavo sumautas reikalas, vaikine, aišku? Taip, esu psichas. 
Atsisuko varžteliai. Žinai, planavau mažutę nuošalią savižudybę: tik 
aš, toji žarna, galbūt dar kelios tabletės ir šiek tiek viskio. Niekam ne- 
matant. Bet ne, tau prisireikė pagudrauti, mažasis išpera! — jis nulei- 
do pistoletą ir atsargiai padėjo ant sėdynės. Markas pasitrynė gumbą 
kaktoje ir prikando lūpą. Rankos drebėjo, todėl suspaudė jas sau tarp 
kelių. — Po penkių minučių mirsime, — iškilmingai pareiškė storulis 
ir pakėlė sau prie burnos butelį. — Tik tu ir aš, bičiuli, iškeliausime 
pasimatyti su burtininku. 


Rikis pagaliau sujudėjo. Jo dantys barškėjo, džinsai buvo per- 
mirkę, bet dabar berniukas jau įstengė mąstyti ir iš savo užuoglaudos 
keturiomis nuropojo per žolę. Šliauždamas pilvu prie automobilio, jis 
verkė ir kaleno dantimis. Durys tuojau atsilapos. Tas beprotis, stam- 
bus, bet greitas, iššoks nežinia iš kur ir sugriebs jį už pakarpos, visai 

kaip Marką, ir jie visi mirs ilgame juodame automobilyje. Pamažu, 
colis po colio, jis yrėsi per žoles. 


Markas iš lėto abiem rankomis paėmė pistoletą. Šis buvo sunkus 
it plyta. Sugniaužtas tarp delnų ginklas drebėjo. Markas nusitaikė į 
priekin pasvirusį storulį, ir vamzdis atsidūrė per colį jam nuo nosies. 

— Nagi, nuspausk gaiduką, vaikine, — šypsodamasis paragino 
vyriškis, o šlapias jo veidas spindėjo ir trūkčiojo nuo džiugaus lūkes- 
čio. — Nuspausk gaiduką, ir aš krisiu negyvas, o tu keliausi laisvas. 

Markas apglėbė pirštu gaiduką. Vyriškis linktelėjo, paskui pasvi- 
ro dar arčiau ir blykstelėdamas dantimis apžiojo vamzdžio galą. 

— Nuspausk gaiduką! — riktelėjo jis. 

Markas užsimerkė ir abiem plaštakomis sugniaužė pistoleto ran- 
keną. Sulaikęs kvapą, jau buvo benuspaudžiąs gaiduką, bet vyriškis 
išplėšė ginklą jam iš rankų. Kaip paklaikęs pamosavo juo Markui prie- 
šais veidą ir spustelėjo gaiduką. Markas sukliko — langas už jo galvos 
suskilinėjo į daugybę dalelių, bet neišbyrėjo. 

— Veikia! Veikia! — sušuko storulis, o Markas staigiai nulenkė 
galvą ir delnais užsidengė ausis. 


Išgirdęs šūvį, Rikis įsikniaubė veidu į žolę. Kai kažkas pokštelė- 
jo ir Markas sukliko, jis buvo dešimt pėdų nuo automobilio. Storulis 
rėkė, ir Rikis vėl apsišlapino. Užsimerkęs įsitvėrė rankomis žolių. 
Skrandį sutraukė, širdis plakė kaip pašėlusi, ir minutėlę jis nejudėjo. 
Paskui pravirko dėl brolio, kuris dabar nebegyvas, nušautas kažin ko- 
kio pamišėlio. 


— Liaukis bliovęs, velniai rautų! Kai taip bliauni, vemt verčia! 

Markas apsikabino kelius ir pamėgino susitvardyti. Galvoje 
tvinksėjo, burna visai išdžiūvo. Jis susikišo rankas tarp kelių ir pasi- 
lenkė. Reikia liautis verkus ir tuojau pat ką nors sugalvoti. Sykį per te- 
levizorių matė, kaip kažkoks psichas ketino nušokti nuo pastato stogo, 
o toks kietas faras vis kalbėjo jam ir kalbėjo, kol galiausiai tas psichas 
ėmė atsakinėti ir, žinoma, nenušoko. Markas greitomis pauostė, ar ne- 
atsiduoda dujomis, ir paklausė: 

— Kodėl jūs tai darote? 

— Nes noriu mirti, — ramiai atsakė vyriškis. 

— Kodėl? — vėl paklausė Markas, paskersuodamas į dailią ap- 
valią skylutę lange. 

— Kodėl vaikai tiek daug klausinėja? 

— Nes mes vaikai. Kodėl jūs norite mirti? — Jis vos girdėjo savo 
žodžius. 

— Klausyk, vaikine, po penkių minučių būsime negyvi, aišku? 
Tik tu ir aš, bičiuli, iškeliausime pasimatyti su burtininku, — storulis 
nurijo didelį mauką iš butelio, kuris liko jau beveik tuščias. — Juntu 
dujas, vaikine. O tu junti? Pagaliau. 

Pro įtrūkusį stiklą šoniniame veidrodėlyje Markas pamatė suju- 
dant žoles ir pastebėjo Rikį, nuvinguriuojantį per žoles ir įsmunkantį 
į krūmus po medžiu. Jis užsimerkė ir sukalbėjo maldą. 

— Žinai, vaikine, gera, kad tu čia. Niekas nenori mirti vienas. 
Kuo tu vardu? 

— Markas. 

— Markas kas toks? 

— Markas Svėjus, — kalbėk, nenustok, ir galbūt tas psichas nenu- 
šoks nuo stogo. — O jūs kuo vardu? 

— Džeromas. Bet gali vadinti Romiu. Taip mane vadina draugai, 
o kadangi dabar mes esame gana artimi, tu irgi gali vadinti mane Ro- 
miu. Daugiau jokių klausimų, vaikine, gerai? 

— Kodėl norite mirti, Romi? 

— Pasakiau: daugiau jokių klausimų. Junti dujas, Markai? 

— Nežinau. 

— Netrukus pajusi. Verčiau sukalbėk maldą, — Romis susmuko 
sėdynėje, atlošdamas mėsingą galvą ir užsimerkdamas — atrodė visai 
atsipalaidavęs. — Turime dar penkias minutes, Markai. Paskutinių 
žodžių netarsi? — Dešinėje rankoje jis laikė viskio butelį, kairiojo- 
je — pistoletą. 

— Aha, kodėl taip darote? — paklausė Markas, paskersuodamas 
į veidrodėlį ir tikėdamasis vėl nors sekundėlę išvysti brolį. Jis kvėpavo 
pro nosį, greitai ir negiliai, bet nieko neužuodė. Tikriausiai Rikis iš- 
traukė žarną. 

— Nes esu išprotėjęs. Taip, tik dar vienas išprotėjęs advokatas. 
Mane išvarė iš proto, Markai. O kiek tau metų? 

— Vienuolika. 


— Kada nors ragavai viskio? 

— Ne, — atsakė Markas nepameluodamas. Staiga priešais veidą 
išvydo viskio butelį. Paėmė jį. 

— Išgerk gurkšnį, — paragino Romis, vis dar užsimerkęs. 

Markas pamėgino perskaityti etiketę, bet kairė akis buvo visiškai 
užtinusi, ausyse spengė nuo šūvio, tad jis nepajėgė susikaupti. Pastatė 
butelį ant sėdynės, o Romis tylėdamas jį paėmė. 

— Mudu mirštame, Markai, — tarė storulis bemaž sau. — Ma- 
nau, vienuolikos metų sunku mirti, bet ką padarysi. Niekuo negaliu 
padėti. Tai koks bus paskutinis žodis, vaikine? 

Markas pagalvojo, kad Rikiui veikiausiai pavyko, kad žarna dabar 
nekenksminga, o jo naujasis draugas Romis girtas ir ne savo proto, 
tad jeigu nori likti gyvas, privalo mąstyti ir kalbėti. Oras švarus. Giliai 
atsidusęs Markas nusprendė: sugebės išsisukti. 

— Kas jus išvarė iš proto? 

Sekundėlę Romis pagalvojo, ir klausimas jam pasirodė komiškas. 
Suprunkštė, net sukikeno. 

— O, nuostabu. Tiesiog puiku. Jau kelias savaites aš Žinau tai, ko 
niekas kitas pasaulyje nežino, išskyrus mano klientą, beje, tikrą šūdo 
gabalą. Matai, Markai, advokatams tenka sužinoti visokiausių slaptų 
dalykų, kurių mums nevalia niekam pasakyti. Supranti, griežtai konfi- 
dencialu. Jokiu būdu mes negalime pasakoti, kur dingo pinigai, kas su 
kuo miega arba kur užkastas lavonas, ar klausaisi manęs? — jis giliai 
įkvėpė oro ir su didžiuliu pasitenkinimu iškvėpė. Vis dar užsimerkęs, 
tik dar žemiau įsmuko sėdynėn. — Atleisk, kad užvožiau tau. — Jo 
pirštas apkabino gaiduką. 

Markas užsimerkė, bet nieko nepajuto. 

— Kiek tau metų, Markai? 

— Vienuolika. 

— Jau sakei. Vienuolika. O man keturiasdešimt ketveri. Abu per 
jauni mirti, tiesa? 

— Taip, sere. 

— Bet teks, bičiuli. Junti dujas? 

— Taip, sere. 

— Mano klientas užmušė žmogų, kūną paslėpė, o dabar nori nu- 
dėti mane. Štai kokia istorija. Jie išvarė mane iš proto. Cha! Cha! Puiku, 
Markai. Nuostabu. Tiesiog kelios sekundės iki mudviem iškeliaujant, 
aš, advokatas, kuriuo pasitikėta, dabar galiu papasakoti tau, kur pa- 


19 


slėptas kūnas. Markai, tas kūnas — įžymiausias mūsų laikų nesurastas 
lavonas. Neįtikėtina. Pagaliau aš galiu papasakoti! — jau atsimerkęs, jis 
įsispitrijo į Marką. — Velniškai juokinga, bičiuli! 

Markas nesuprato, kas čia juokinga. Pažvelgė į veidroduką, pa- 
skui — į durų užrakto skląstuką vos už pėdos. Rankena dar arčiau. 

Romis vėl atsipalaidavo ir užsimerkė, lyg žūtbūt mėgintų už- 
snūsti. 

— Man gaila, vaikine, kad taip viskas susiklostė, iš tiesų gaila, bet, 
kaip sakiau, malonu, kad tu čia, — jis pamažu padėjo butelį ant prie- 
taisų skydo greta raštelio ir perėmė pistoletą į dešinę ranką, švelniai 
paglostydamas vamzdį ir smiliumi braukydamas gaiduką. Markas 
stengėsi nežiūrėti. — Tikrai dėl to gailiuosi, vaikine. Kiek tau metų? 

— Vienuolika. Jau tris kartus klausėte. 

— Užsičiaupk! Pajutau dujas, o tu? Neuostinėk, velniai rautų! Jos 
bekvapės, kvaileli. Jų užuosti neįmanoma. Aš jau būčiau gatavas, o tu 
žaistum sau kareivius, jeigu nebūtum toks gudrutis. Žinai, o tu juk 
mulkis. 

„Ne toks mulkis kaip tu, — pagalvojo Markas. 

— Ką jūsų klientas užmušė? 

Romis nusišiepė, tačiau neatsimerkė. 

— Jungtinių Valstijų senatorių. Aš pasakoju. Pasakoju. Viską klo- 
ju iš peties. Ar skaitai laikraščius? 

— Ne. 

— Nesistebiu. Senatorius Bojetas iš Naujojo Orleano. Ir aš iš ten. 

— Kodėl atvažiavote į Memfį? 

— Velniai rautų, vaikine! Tavo galva pilna klausimų, ką? 

— Aha. Kodėl jūsų klientas užmušė senatorių Bojetą? 

— Kodėl, kodėl, kodėl, kas, kas, kas. Tikrai, Markai, tu — rakštis 
subinėje. 

— Žinau. Kodėl jums paprasčiausiai manęs nepaleidus? — Mar- 
kas paskersavo į veidrodėlį, paskui — į žarną ant užpakalinės sėdy- 
nės. 

— Galėčiau tau pykštelėt į makaulę, jeigu neužsičiaupsi, — barz- 
dotas storulio smakras nukaro ir kone lietė krūtinę. — Mano klientas 
užmušė daug žmonių. Iš to kala pinigus. Jis priklauso Naujojo Orleano 
mafijai, o dabar nori nužudyti mane. Neišdegs, vaikine. Mes jį aplenk- 
sime. Pasijuoksime iš jo. 

Romis vėl nugėrė didelį gurkšnį viskio ir įsistebeilijo į Marką. 

— Tik pagalvok, vaikine, kaip tik šiuo metu Baris arba Baris 
Peilis, kaip yra vadinamas, — visi tie mafiozai turi šaunias pravardes, 
— laukia manęs viename nešvankiame restoranėlyje Naujajame Or- 
leane. Veikiausiai kur nors netoliese sukiojasi pora jo sėbrų. Po ramių 
pietų jis pasiūlys man šiek tiek pasivažinėti automobiliu, pasišnekėti 
apie jo bylą ir taip toliau, o paskui išsitrauks peilį — štai kodėl vadina- 
mas Peiliu — ir aš liksiu istorijoje. Paskui jie atsikratys vargšo putnaus 
mano kūno, visai kaip tai padarė su senatoriumi Bojetu, ir bac! — dar 
viena neištirta žmogžudystė Naujajame Orleane. Bet mes parodysime 
jiems špygą, tiesa, vaikine? Parodysime jiems špygą. 

Dabar vyras kalbėjo lėčiau, liežuvis vis labiau kliuvo. Burbėda- 
mas slankiojo pistoletą aukštyn žemyn savo šlaunimi. Pirštas tebebu- 
vo uždėtas ant gaiduko. 

„Versk jį kalbėti.“ 

— Kodėl tas tipas, Baris, nori jus nužudyti? 

— Dar vienas klausimas. Aš jau sklendžiu. O tu sklendi? 

— Aha. Geras jausmas. 

— Dėl daugybės priežasčių. Užsimerk, vaikine. Kalbėk maldas. 

Markas stebėjo pistoletą ir vis žvilgčiojo į durų skląstuką. Kaip 
darydavo darželyje skaičiuodamas, jis pamažu kiekvienu pirštu pa- 
lietė abu nykščius — judesių koordinacija puiki. 

— Tai kur kūnas? 

Romis suprunkštė ir knaptelėjo galva. Jo balsas skambėjo bemaž 
pakuždom. 

— Boido Bojeto kūnas. Koks klausimas! Pirmasis Jungtinių 
Valstijų senatorius nužudytas dar eidamas pareigas, ar tai žinojai? Nu- 
žudytas brangiojo mano kliento Bario Maldano- Peilio, kuris nudėjo 
jį keturiais šūviais į galvą, o kūną paslėpė. Kūno nėra — bylos nėra. 
Supranti, vaikine? 

— Tiesą sakant, ne. 

— Kodėl nebeverki, vaikine? Prieš kelias minutes juk verkei. Ne- 
jau tau nebaisu? 

— Taip, baisu. Ir aš norėčiau eiti. Man gaila, kad jūs trokštate nu- 
mirti ir visa kita, bet privalau pasirūpinti savo mama. 

— Jaudinama, iš tiesų jaudinama. Nagi, užsičiaupk. Supranti, 
vaikine, federalams reikia kūno, kad galėtų įrodyti žmogžudystę. Ba- 
ris — jų įtariamasis, vienintelis įtariamasis, nes jis tikrai tai padarė, 
supranti, jie žino, kad jis tai padarė. Bet reikia kūno. 

— Kur jis? 

Saulę užslinko juodas debesis, ir laukymėje staiga aptemo. Romis 
lėtai slankiojo pistoletu sau palei šlaunį, lyg norėdamas perspėti Mar- 
ką, kad nedarytų jokių staigių judesių. 

— Žinai, Peilis nėra gudriausias iš kada nors mano pažinotų gal- 
važudžių. Tariasi esąs genijus, bet iš tikrųjų yra kvailas kaip aulas. 

„Tai tu kvailas kaip aulas, — pagalvojo Markas. — Sėdi čia auto- 
mobilyje, į kurį nuo išmetamojo vamzdžio atvesta žarna. Stengdama- 
sis nejudėti, jis laukė. 

— Kūnas po mano valtimi. 

— Po jūsų valtimi? 

— Taip, po mano valtimi. Baris labai skubėjo. Kaip tik buvau 
išvykęs iš miesto, tad mielas mano klientas nugabeno kūną į mano 
namus ir palaidojo po garažu ką tik išlietame betone. Ir tas vis dar 
ten, ar gali patikėti? Stengdamiesi rasti senatoriaus kūną, FTB perkasė 
pusę Naujojo Orleano, bet nė nepagalvojo apie mano namus. Vis dėlto 
Baris gal ne toks ir kvailas. 

— Kada jis tai papasakojo? 

— Mane vemt verčia nuo tavo klausimų, vaikine. 

— Aš tikrai jau norėčiau eiti. 

— Užsičiaupk. Dujos veikia. Mūsų nebėra, vaikine. Nebėra, — 
storulis numetė pistoletą ant sėdynės. 

Variklis tyliai burzgė. Markas paskersavo į kulkos pramuštą lange 
skylę su bėgančiais nuo jos mažučiais kreivais įtrūkimais, paskui — į 
raudoną veidą ir apsunkusius akių vokus. Trumpas kriuktelėjimas, be- 
maž knarkesys, ir galva knaptelėjo žemyn. 

Jis atsijungia! Markas spoksojo į jį ir stebėjo kilsuojančią storą 
krūtinę. Šimtus sykių tokį regėjo savo buvusį tėvą. 

Markas giliai įkvėpė oro. Durų užraktas trekštels. Pistoletas per- 
nelyg arti, tiesiog Romiui po ranka. Markui sutraukė skrandį, pėdos 
nutirpo. 

Iš atvipusios burnos ištrūko garsus gurgesys, ir Markas suprato: 
kitos progos nebeturės. Pamažu, labai pamažu, jo drebantys pirštai 
slinko prie durų skląstuko. 


Rikio akys buvo tokios pat sausos kaip ir burna, užtat džinsai— 
permirkę. Jis glaudėsi po medžiu, tamsoje, toliau nuo krūmų, aukštos 

žolės ir automobilio. Jau penkios minutės, kai jis ištraukė žarną. Pen- 
kios minutės po šūvio. Bet jis žinojo: brolis gyvas, nes nulėkęs kokius 
penkiasdešimt pėdų į šoną už medžių, didžiuliame automobilyje pa- 
matė sušmėžuojant žemai nulenktą šviesią galvą. Tad Rikis liovėsi 
verkęs ir ėmė melstis. 

Grįžęs prie rąsto ir prigludęs prie žemės, toliau stebėjo automo- 
bilį ir jaudinosi dėl brolio. Staiga keleivio pusės durelės atsilapojo ir 
pro jas išpuolė Markas. 


Romio smakras nusviro ant krūtinės, ir kai tik jis vėl užknarkė, 
Markas kaire plaštaka nubloškė pistoletą ant grindų, o dešiniąja iš- 
traukė užrakto skląstuką. Trūktelėjęs rankeną, pastūmė petimi duris. 
Išsirisdamas laukan jis dar spėjo išgirsti, kaip advokatas dar kartą 
giliai užknarkė. 

Nukrito ant kelių ir graibstydamasis už žolės paknopstom me- 
tėsi tolyn nuo automobilio. Per žolę lėkė žemai pasilenkęs ir po kelių 
sekundžių atsidūrė prie medžio, kur iš siaubo žadą praradęs stebėjo 
Rikis. Sustojęs prie rąsto, Markas atsigręžė, tikėdamasis išvysti iš pas- 
kos dramblojantį advokatą. Tačiau linkolnas atrodė nepavojingai. 
Keleivio durys atlapotos. Variklis tebedirba. Išmetamasis vamzdis be 
jokio priedo. Tik dabar Markas pirmą sykį įkvėpė oro ir pamažu apsi- 
dairė ieškodamas akimis Rikio. 

— Aš ištraukiau žarną, — šaižiu balseliu, tankiai alsuodamas, pa- 
sakė Rikis. Markas linktelėjo, bet nieko neatsakė. Staiga jis pasijautė 
kur kas ramiau. Automobilis už kokių penkiasdešimties pėdų, ir jeigu 
Romis išlįstų, juodu akimoju galėtų dingti miške. O jeigu šis išlipęs 
nuspręstų pyškinti iš pistoleto, tai jų, pasislėpusių už medžių ir krūmų, 
niekaip nepamatytų. 

— Aš bijau, Markai. Einam, — vis dar šaižiu balsu drebėdamas 
meldė Rikis. 

— Dar minutėlę, — Markas įdėmiai tyrinėjo automobilį. 

— Nagi, Markai. Einam. 

— Juk pasakiau, dar minutėlę. 

Rikis pažvelgė į automobilį. 

— Jis negyvas? 

— Nemanau. 

Vadinasi, žmogus gyvas ir turi ginklą. Akivaizdu, kad vyresnysis 
jo brolis jau nebijo ir kažką galvoja. Rikis žingtelėjo atgal. 

— Aš einu, — burbtelėjo jis. — Noriu namo. 

Markas nepajudėjo iš vietos. Ramiai iškvėpė orą ir akimis tyri- 
nėjo automobilį. 

— Tik sekundėlę, — pasakė nežiūrėdamas į Rikį. Jo tonas vėl 
buvo valdingas. Rikis sustingo, palinko į priekį ir abiem rankom pa- 
sirėmė į šlapius kelius. Stebėjo brolį ir pamažu purtė galvą, kai šis, 
nenuleisdamas akių nuo automobilio, iš marškinių kišenėlės atsargiai 
išsiėmė cigaretę ir prisidegė. Giliai užsitraukęs, Markas išpūtė dūmus 
aukštyn į krūmus. Tik dabar Rikis pastebėjo jo užtinusią akį. 

— Kas tavo akiai? 

Markas staiga prisiminė. Atsargiai ją palietė, paskui pasitrynė 
gumbą ant kaktos. 

“ — Porą kartų jis man trenkė. 

— Bjauriai atrodo. 

— Viskas gerai. Žinai, ką padarysiu? — paklausė jis, nesitikėda- 
mas atsakymo. — Nuslinksiu atgal ir įkišiu žarną į vamzdį. Įkišiu ją už 
tą šunsnukį. 

— Tu dar labiau trenktas nei jis. Juk juokauji, Markai? 

Markas neskubėdamas išpūtė dūmus. Ūmai vairuotojo durelės 
atsilapojo, ir pro jas paknopstom išvirto Romis su pistoletu rankoje. 
Kažką garsiai burbėdamas jis nuklupiniavo prie automobilio galo ir 
vėl rado žarną ištrauktą, nepavojingai gulinčią ant žolės. Užvertęs gal- 
vą į dangų, jis ėmė šūkauti nešvankybes. 

Žemai pasilenkęs Markas susigūžė prilaikydamas Rikį. Romis 
apsisuko tyrinėdamas medžius aplink laukymę. Jis vėl nusikeikė ir 
garsiai pravirko. Nuo plaukų varvėjo prakaitas, juodo švarko nugara 
buvo permirkusi ir prilipusi prie kūno. Jis trypčiojo aplink automobi- 
lio galą kūkčiodamas, kalbėdamas ir rėkaudamas į medžius. 

Galiausiai netikėtai užvirto visu kūnu ant bagažinės dangčio, pas- 
kui rangydamasis ir slysčiodamas atgal it apsvaigęs dramblys ėmė 
ropštis aukštyn, kol įsirėmė į užpakalinį stiklą. Gulėjo ten ištiestomis 
į priekį trumpomis drūtomis kojomis, ant vienos jų trūko bato. Tada 
pasiėmė pistoletą — nei pamažu, nei paskubom, lyg jam tai būtų buvę 
įprasta — ir įsikišo į burną. Paklaikusiomis raudonomis akimis jis dar 
kartą apsidairė ir sekundėlę sulaikė žvilgsnį ties kamienu medžio, po 
kuriuo slėpėsi berniukai. 

Pravėręs burną, stambiais nešvariais dantimis sukando vamzdį. 
Tada užsimerkė ir dešiniu nykščiu nuspaudė gaiduką. 

Batai ryklio odos, ilgos šilkinės kojinės bemaž siekė kelius, švel- 
niai glamonėdamos gan plaukuotas Bario Maldano, arba Bario Peilio, 
arba tiesiog Peilio, kaip jis mėgo būti vadinamas, blauzdas. Tamsiai 
žalias, šiek tiek blizgantis kostiumas iš pirmo žvilgsnio atrodė pasiūtas 
iš driežo, iguanos ar kokio kito glitaus roplio odos, bet atidžiau įsi- 
daugybe sagų priekyje puikiai gulė ant gražiai sudėtos vyriškio figū- 
ros. Ir dailiai vilnijo, kai jis išdidžiai stybrino prie taksofono restorano 
gilumoje. Kostiumas nerėžė akies, tik buvo prašmatnus. Aplinkiniai 
Barį galėjo palaikyti gerai apsirengusiu kvaišalų importuotoju arba 
klestinčiu Las Vegaso bukmekeriu, ir tai visai jam tiko. Mat Peilis 
norėjo, kad žmonės jį pastebėtų ir iškart suprastų, kokia sėkmė jį ap- 
lankiusi. Tegul baimingai spokso ir traukiasi iš kelio. 

Juodi ir vešlūs plaukai padažyti šiokiam tokiam žilumui paslėpti, 
glotniai sušukuoti, gausiai sutepti geliu, stipriai sutraukti atgalios ir 
dailiai surišti į tobulą „arklio uodegėlę', lanku nusvirusią žemyn ir tik- 
sliai siekiančią tamsiai žalio švarko apykaklę. Plaukams buvo skiriama 
nemažai laiko. Kaip ir dera, kairės ausies lezgelyje blykčiojo būtinas 
deimantinis auskaras. Kairį riešą, žemiau „Rolex“ laikrodžio su dei- 
mantais, apglėbusi laikė skoninga auksinė apyrankė, o ant dešinio rie- 
šo į taktą išdidiems žingsniams tyliai skimbčiojo dar viena skoninga 
auksinė grandinėlė. 

Pasipūtėliška žengsena baigėsi prie taksofono siaurame korido- 
riuje, netoli tualetų restorano gilumoje. Baris sustojo priešais telefoną 
ir šovė akimis į visas puses. Paprastam žmogui, išvydus šaudančias, 
lakstančias ir ieškančias prie ko prisikabinti Bario Peilio akis, būtų pa- 
leidę vidurius. Tamsiai rudos akys įsegtos taip arti viena kitos, kad jei- 
gu kas nors būtų išdrįsęs pažvelgti tiesiai į jas daugiau nei dvi sekun- 
des, būtų galėjęs prisiekti, jog Baris Žvairas. Tačiau jis nebuvo žvairas. 
Juodi antakiai ėjo nuo smilkinio iki smilkinio, nenutrūkdami gilioje 
raukšlėje virš gana ilgos ir smailos nosies. Kakta tvirta. Rusvi pabrinkę 

maišeliai paakiuose bylojo, kad šis Žmogus neabejotinai mėgo svai- 
galus ir spartų gyvenimo tempą. Be visų kitų dalykų, padėrusios akys 
išdavė ir daugybę pagirių. Peilis buvo patenkintas savo akimis. Apie 
jas sklido legendos. 

Jis surinko savo advokato kontoros numerį ir greitai, nelaukda- 
mas, kol atsilieps, tarė: 

— Taip, čia Baris! Kur Džeromas? Jis vėluoja. Čia susitikti su 
manimi turėjo prieš keturiasdešimt minučių. Kur jis? Ar kas nors jį 
matė? 

Peilio balsas irgi buvo nemalonus. Skambėjo kaip grėsmingo 
klestinčio Naujojo Orleano gatvių bandito, sulaužiusio daug rankų 
ir mielai sulaužysiančio dar vieną, jeigu tik per ilgai painiosies jam 
kelyje arba nepakankamai pasiskubinsi atsakyti į klausimus. Balsas 
šiurkštus, arogantiškas ir varantis pašnekovui baimę. Vargšė sekretorė 
kitame telefono linijos gale buvo girdėjusi jį daug kartų, regėjusi tas 
akis, blizgančius kostiumus ir „arklio uodegėlę “. Ji nurijo seiles, sulaikė 
kvapą, padėkojo Dievui, kad Baris kalba su ja telefonu, o ne stovi treš- 
kindamas krumpliais kontoroje priešais stalą, ir ponui Maldanui pra- 
nešė, kad ponas Klifordas apie devintą valandą ryto išvyko iš kontoros 
ir nuo tada iš jo negauta jokios žinios. 

Peilis trenkė telefono ragelį ir įnirtęs puolė koridoriumi, paskui 
suėmė save į rankas ir, artindamasis prie staliukų bei žiūrinčių žmo- 
nių, vėl leidosi išdidžiai stybrinti. Buvo jau beveik penkios, ir restora- 
ne daugėjo lankytojų. 

Jis tik norėjo išlenkti kelias taureles ir maloniai papietauti su 
savo advokatu, kad galėtų pasikalbėti apie visą tą jovalą, į kurį buvo 
patekęs. Tik kelios taurelės ir pietūs, nieko daugiau. Federalai stebi 
ir klausosi, Džeromas apimtas paranojos ir praėjusią savaitę pasakė 
Bariui manąs, kad jo kontoroje slapta klausomasi. Tad juodu susitiks 
čia ir maloniai pasistiprins, nesibaimindami svetimų ausų ir pasiklau- 
symo aparačiukų. 

O pasikalbėti juodviem būtina. Jau penkiolika metų Džeromas 
Klifordas gynė žymiuosius Naujojo Orleano nusikaltėlius — gangste- 
rius, kvaišalų platintojus, politikus, — ir jo reputacija buvo įspūdinga. 
Gudrus ir korumpuotas, anaiptol nesibodintis papirkiti žmones, ku- 
riuos tik galima papirkti. Gėrė su teisėjais ir miegojo su jų draugu- 
žėmis. Bruko kyšius farams ir grasino prisiekusiesiems. Meilikavo su 
politikais ir paprašytas sušelpdavo jų rinkimų kampanijas. Džeromas 

puikiai išmanė, kaip veikia sistema. Tad jeigu kokiam nors susitepu- 
siam turtingam įtariamajam Naujajame Orleane prireikdavo pagal- 
bos, šis būtinai susirasdavo kelią į V. Džeromo Klifordo, advokato ir 
patarėjo teisės klausimais, kontorą. Ir toje kontoroje rasdavo draugą, 
klestintį iš nešvarių darbelių ir be galo ištikimą. 

Tačiau Bario byla buvo visai kitokia: labai rimta ir sulig kiekviena 
akimirka vis rimtėjanti. Teismas turėjo įvykti po mėnesio ir grėsmin- 
gai dunksojo jam prieš akis nelyginant giljotina. Antrą kartą jis stos 
prieš teismą už žmogžudystę. Pirmą sykį tai nutiko, kai Bariui buvo 
vos aštuoniolika metų. Tuomet vietos prokuroras jo kaltę mėgino įro- 
dyti remdamasis tik vieno itin nepatikimo liudytojo parodymais, esą 
Baris savo konkurentui nukirto pirštus, o paskui perpjovė tam bandi- 
tui gerklę. Bario dėdė, labai gerbiamas mafiozas, pamėtėjo šen bei ten 
pinigėlių, ir prisiekusieji neįstengė sutarti dėl nuosprendžio, tad byla 
pateko aklavietėn, o jaunasis Maldanas išėjo į laisvę. 

Vėliau Baris, apkaltintas reketu, atsėdėjo dvejus malonius metus 
federalinėje lengvojo režimo pataisos kolonijoje. Dėdė būtų galėjęs vėl 
jį ištraukti, bet vaikinui tuo metu buvo dvidešimt penkeri ir trumpas 
įkalinimas turėjo išeiti jam tik į naudą: pagerinti reputaciją, 0 ir „šei- 
ma“ galėtų juo didžiuotis. Tąsyk Džeromas Klifordas gražiai prasuko 
susitarimą dėl kaltės pripažinimo ir nuo tada juodu liko draugai. 

„Kai Baris pasipūtėlišku žingsniu nuėjo prie baro, jo ir vėl laukė 
pripiltas stiklas sodos vandens su ledu ir citrina. Be alkoholio galima 
apsieiti dar kelias valandas — tvirtos rankos dar bus reikalingos. 

Stebėdamas savo atvaizdą veidrodyje, jis išspaudė citriną. Pa- 
gavo keletą smalsių žvilgsnių; šiaip ar taip, šiuo metu juk esąs bene 
pats Žymiausias įtariamasis žmogžudyste visoje šalyje. Iki teismo dar 
keturios savaitės, o žmonės jau spokso. Jo fotografijos spausdinamos 
visuose laikraščiuose. 

Laukė visai kitokia teismo byla. Mat auka — senatorius, neva 
pirmasis, kada nors nužudytas dar einantis pareigas. Jungtinės Ame- 
rikos Valstijos prieš Barį Maldaną. Beje, nėra kūno, ir tai Jungtinėms 
Amerikos Valstijoms kėlė didžiulių sunkumų. Nėra lavono — nėra ir 
autopsijos duomenų, balistinės ekspertizės, žiaurių fotografijų, kurio- 
mis būtų galima mosuoti teismo salėje ir rodyti prisiekusiesiems. 

Tačiau Džeromas Klifordas buvo bepalūžtąs. Elgėsi keistai: štai 
taip dingdavo, nesirodydavo kontoroje, neatsiliepdavo į telefono 
skambučius, nuolat vėluodavo į teismą, vis murmėdavo kažin ką sau 

po nosimi ir per daug gerdavo. Ir šiaip būdavęs piktas bei priekabus, 
dabar jis ėmė visų šalintis, ir tai kurstė Žmonių kalbas. Tiesą sakant, 
Baris būtų linkęs pakeisti advokatą. 

Liko tik keturios trumpos savaitės, o Bariui reikėjo laiko. Delsos, 
vilkinimo, ko nors tokio. Kodėl teisėtvarka dirba taip greitai, kai tu to 
visai nenori? Visą gyvenimą jis vaikščiojo įstatymo paribiais ir regėjo, 
kaip bylos užtęsiamos metų metus. Kadaise jo dėdė buvo apkaltintas, 
bet po trejų sekinančios kovos metų valdžia galiausiai pasidavė. Bariui 
kaltinimas pateiktas prieš šešis mėnesius, ir bac! — teismas. Taip ne- 
teisinga. Romis blogai dirba, todėl jį reikia pakeisti. 

Žinoma, federalų byloje prieš jį yra viena ar pora spragų. Niekas 
nematė, kada buvo įvykdyta žmogžudystė. Byla bus nebloga, grindžia- 
ma netiesioginiais įrodymais, galbūt ir motyvu. Esama informato- 
riaus, kuris nestabilios psichikos ir nepatikimas, todėl per kryžminę 
apklausą, tikėtina, bus sumaltas į miltus, jeigu tik apskritai ištemps iki 
teismo. Štai kodėl federalai jį slepia. O Baris prieš juos turi vieną puikų 
pranašumą — kūnas, mažutėlis, liesas Boido Bojeto lavonas, pamažu 
pūva betone. O be jo „Garbusis“ Rojus niekaip nepasieks, kad Baris 
būtų pripažintas kaltas. Nuo šios minties Baris nusišypsojo ir pamerkė 
akį dviem peroksidinėms blondinėms prie staliuko netoli durų. Po ofi- 
cialiai pareikšto kaltinimo moterų jam nestigo. Buvo tapęs įžymybe. 

Taip, tikrai, „Garbiojo“ Rojaus byla nesudėtinga, tačiau tai jam nė 
kiek netrukdė kasdien drožti pamokslus priešais televizijos kameras 
arba pompastiškai skelbti pranašystes apie greitai įvyksiantį teisingu- 
mą bei dalyti interviu kiekvienam žurnalistui, kuriam dar nepakyrėjo 
viso to klausytis. Tas saldžiabalsis, diržingų plaučių, šventeiviškas 
federalinis prokuroras išsiskyrė griausmingomis nuomonėmis apie 
viską gyvenime. Turėjo asmeninį atstovą spaudai, itin užverstą dar- 
bais žmogelį, kuriam buvo iškeltas uždavinys nuolat laikyti savo „gar- 
bųjį' šefą Žiniasklaidos dėmesio centre, kad kurią nors dieną, jau labai 
greitai, visuomenė nuspręstų, jog šis privalo atstovauti jos interesams 
Jungtinių Valstijų Senate. Tik vienas „Garbusis“ žinojo, kur Dievas jį 
galėtų dar nuvesti. 

Nemaloniai prisiminęs Rojų Foltrigą, mosikuojantį prieš kame- 
ras kaltinamuoju aktu ir šūkaujantį visokiausias prognozes apie gėrio 
pergalę prieš blogį, Peilis iš įniršio sukrimto leduką. Vis dėlto nuo 
oficialaus apkaltinimo praėjo šeši mėnesiai, bet nei „Garbusis“ Rojus, 
nei jo sąjungininkai FTB agentai Boido Bojeto kūno nerado. Jie sekė 


28 


Barį dieną naktį — po teisybei, veikiausiai ir dabar jie laukia lauke, lyg 
jis būtų toks kvailys ir po pietų vien dėl pramogos nueitų pasižiūrėti 
lavono. Jie papirkinėjo visus girtuoklėlius ir gatvės valkatas, trokštan- 
čius tapti informatoriais. Nusausino tvenkinius ir ežerus, išnaršė su 
tralu upes. Gavo kratos orderius patikrinti dešimtis miesto pastatų 
ir žemės sklypų. Išleido nemažai kapitalo ekskavatoriams ir buldoze- 
riams pasisamdyti. 

O Boido Bojeto kūnas buvo pas Barį. Norėtų perkelti jį kur kitur, 
bet negali. Šutvė „Garbiojo“ angelų nenuleidžia nuo jo akių. 

Klifordas vėluoja jau valandą. Baris sumokėjo už dvi porcijas 
sodos vandens, pamerkė toms peroksidinėms blondinėms odiniais si- 
jonėliais ir išėjo iš restorano, keikdamas visus advokatus, ypač savąjį. 

Reikia naujo advokato, tokio, kuris atsilieptų į jo telefono skam- 
bučius, susitiktų išgerti ir rastų bent kelis paperkamus prisiekusiuo- 
sius. Tikro advokato! 

Jam reikia naujo advokato dar ir todėl, kad byla būtų vilkinama, 
atidėliojama — po šimts, bet ko, kad tik uždelstų visą tą reikalą, ir jis 
galėtų pagalvoti. 

Baris užsirūkė cigaretę ir nerūpestingai patraukė Sandėlio gatve, 
nusidriekusia tarp Kanalo ir Puadra gatvių. Oras tvyrojo tvankus. Iki 
Klifordo kontoros — keturi kvartalai. Jo advokatas nori pagreitinti 
teismo procesą! Kvailys! Šioje sistemoje teismo proceso niekas ne- 
trokšta pagreitinti, o štai V. Džeromas Klifordas stengiasi. Beveik prieš 
tris savaites Klifordas paaiškino, kad reikia labai stengtis, jog teismas 
kuo greičiau įvyktų, nes nėra lavono, taigi nėra ir bylos, ir taip toliau, 
ir panašiai. Mat jeigu juodu lauktų, kūnas galėtų būti rastas. O kadan- 
gi Baris esąs toks mielas įtariamasis, žmogžudystė tokia sensacinga 
ir prokuroras spaudžiamas iš visų pusių paskubėti, kadangi Baris iš 
tikrųjų nužudęs, kaltas kaip velnias, juodviem reikėtų nedelsiant stoti 
prieš teismą. Tai jį sukrėtė. Juodu įnirtingai ginčijosi Romio kontoroje, 
ir nuo tada viskas tarp jų nebe taip kaip anksčiau. 

„ Prieš tris savaites vieno ginčo metu, kai įtampa kiek atlėgo, Ba- 
ris pasigyrė advokatui, kad kūnas niekada nebus rastas. Esą atsikratė 
daugybe jų ir žino, kaip tai padaryti. Bojetas paslėptas paskubomis. 
Nors Baris norėjo žmogelį perkelti kitur, vis dėlto tas saugiai nukištas 
tlsisi ramybėje, tad nėra jokios grėsmės, kad šią sutrikdytų Rojus ir 
federalai. 

Žingsniuodamas Puadra gatve, Baris tyliai suprunkštė. 

— Tai kur kūnas? — paklausė Klifordas. 

— Tau nereikia žinoti, — atsakė Baris. 

— Žinoma, reikia. Visam pasauliui reikia žinoti. Nagi, papasakok 
man, jeigu tau užteks drąsos. 

— Tau nereikia Žinoti. 

— Vis tiek papasakok. 

— Tau tai nepatiks. 

— Klok. 

Baris nuspriegė ant šaligatvio cigaretę ir kone garsiai susijuokė. 
Nereikėjo Džeromui Klifordui pasakyti. Pasielgta vaikiškai, bet nieko 
bloga. Tam žmogui galima patikėti paslaptis, kaip advokatas jis turi tei- 
sę neatskleisti to, ką sužinojo iš kliento, ir taip toliau. Tačiau jis įsižeidė, 
kai Baris iš pat pradžių atvirai nepapasakojo visų pikantiškų smulkme- 
nų. Džeromas Klifordas buvo toks pat pagedęs bei susitepęs kaip ir jo 
klientai, taigi jeigu jie apsitaškę krauju, tai jis norįs šį matyti. 

— Prisimeni tą dieną, kai Bojetas dingo? — tada paklausė Baris. 

— Žinoma, sausio 16-ąją. 

— Prisimeni, kur sausio 16-ąją tu buvai? 

Tada Romis nuėjęs prie bjauriai pribraukyto sieninio kalendo- 
riaus už rašomojo stalo ir ištyrinėjo mėnesių planus. 

— Kolorade, slidinėjau. 

— Ir aš pasiskolinau iš tavęs namo raktus? 

— Taip, tada susitikinėjai su kažkokio daktaro žmona. 

— Teisybė. Tik jai nepasisekė ištrūkti, tad atsivežiau į tavo namus 
senatorių. 

Romis sustingo, išsižiojo ir iš padilbų įsmeigė į savo klientą ve- 
riantį žvilgsnį. 

Baris porino toliau: 

— Jis atvyko bagažinėje, ir aš palikau jį pas tave. 

— Kur? — negalėdamas patikėti tuomet paklausė Romis. 

— Garaže. 

— Meluoji! 

— Po valtimi, kuri nejudinta dešimtį metų. 

— Meluoji! 

Paradinės Klifordo kontoros durys buvo užrakintos. Baris kelis 
kartus jas patraukė ir nusikeikė į langą. Vėl užsirūkė cigaretę ir ap- 

storulį išperą, net jeigu prireiktų ir visos nakties. 

Majamyje Baris turėjo draugą, kadaise kaltintą įvairiausiais nu- 
sikaltimais, susijusiais su kvaišalais. Jis susirado gana gerą advokatą, 
kuris sugebėjo tempti ir vilkinti procesą dvejus su puse metų, kol 
galiausiai teisėjas, netekęs kantrybės, įsakė pradėti bylos nagrinėjimą. 
Dieną iki išrenkant prisiekusiuosius, jo draugas nudobė savo puikųjį 
advokatą, ir teisėjui neliko nieko kita, kaip tik vėl atidėti bylos nagri- 
nėjimą. Procesas taip ir neįvyko. 

Jeigu Romis netikėtai mirtų, praeitų mėnesiai, gal net metų me- 
tai, kol byla būtų pradėta nagrinėti teisme. 

Rikis atatupstom traukėsi nuo medžio, kol atsidūrė žolėse, paskui 
susirado siaurą takutį ir šoko bėgti. 

— Riki! — pašaukė Markas. — Ei, Riki, palauk! — Tačiau į jo 
šauksmą brolis nesureagavo. Markas dar sykį pažvelgė į žmogų ant 
automobilio, vis dar su pistoleto vamzdžiu burnoje. Akys pramerktos, 
kulnai trūkčioja. 

Markui to vaizdo pakako. 

— Riki! — vėl pašaukė jis ir nurisnojo takučio link. Brolis bėgo 
priekyje — pamažu ir kažkaip keistai, abi rankas stipriai prispaudęs 
prie šonų, o per liemenį taip palinkęs į priekį, kad žolės plakė jam 
veidą. Už kažko užkliuvo, bet neparkrito. Markas sugriebė jį už pečių 
ir atgręžė į save. — Riki, paklausyk! Viskas gerai. 

Rikis panėšėjo į zombį — pablyškusia oda ir stiklinėmis akimis. 
Kvėpavo sunkiai ir tankiai, iš burnos veržėsi kimi graudi aimana. Kal- 
bėti nepajėgė. Ištrūkęs iš Marko rankų, vėl nurisnojo aimanuodamas, 
o žolės vis plakė jam veidą. Neatsilikdamas Markas sekė paskui jį. Juo- 
du perkirto išdžiūvusio upokšnio vagą ir pasuko namų link. 

Prieš pat sutrešusią lentų tvorą, juosiančią didžiumą gyvenamųjų 
priekabų kvartalo, medžiai retėjo. Du vaikigaliai svaidė akmenukus į 
skardinėles, tvarkingai išrikiuotas ant sudaužyto automobilio variklio 
dangčio. Rikis paspartino tempą ir pralindo pro tarpą aplūžusioje 
tvoroje, paskui peršoko griovį, nėrė tarp dviejų priekabų ir išpuolė 
į gatvę. Markas lėkė porą žingsnių atsilikęs. Rikis alsavo dar sunkiau, 
aimana pagarsėjo. 

Namukas ant ratų, kuriame gyveno Svėjai, buvo dvylikos pėdų 
pločio ir šešiasdešimties pėdų ilgio. Stovėjo jis kartu su keturiasde- 
šimčia tokių pačių namelių vienoje eilėje palei siaurą Rytų gatvikę. 
„Takerio būstų ant ratų“ valdoms taip pat priklausė Šiaurės, Pietų ir 
Vakarų gatvės, visos keturios vingiavo ir kelis kartus kirto viena kitą 
įvairiomis kryptimis. Šis gyvenamųjų priekabų kvartalas buvo pa- 
kenčiamas: gatvikės pakankamai švarios, keletas medžių, daugybė 
dviračių, vienas kitas paliktas automobilis. Dirbtiniai kalneliai ribojo 
transporto greitį. Garsi muzika arba triukšmas, kai tik apie tai būdavo 
pranešama ponui Takeriui, prišaukdavo policiją. Jo šeimai priklausė 
visa žemė bei dauguma gyvenamųjų priekabų, įskaitant ir Rytų gatvės 
Nr. 17, kurį Dajana Svėj nuomojosi už du šimtus aštuoniasdešimt do- 
lerių per mėnesį. 

Rikis įbėgo pro neužrakintas duris ir krito ant kanapos prieš- 
kambaryje. Atrodė, jis verkia, bet ašarų nebuvo. Prisitraukė kelius prie 
pilvo, susiriesdamas lyg nuo šalčio, paskui pamažu įsikišo į burną de- 
šinį nykštį. Markas įdėmiai stebėjo brolį. 

— Riki, pakalbėk su manimi, — paprašė, švelniai purtydamas 
jį už peties. — Žmogau, turi pakalbėti su manimi. Viskas gerai, Riki. 
Viskas gerai. 

Brolis tik dar stipriau įniko čiulpti nykštį. Užsimerkė drebėdamas 
visu kūnu. 

Apsidairęs po prieškambarį ir virtuvę, Markas įsitikino, kad vis- 
kas taip pat, kaip juodu paliko prieš valandą. Prieš valandą! Atrodė, lyg 
būtų praėjusios kelios dienos. Saulė leidosi, ir kambariuose šiek tiek 
sutemo. Kaip visada, abiejų knygos ir mokyklinės kuprinės kėpsojo 
suverstos ant virtuvės stalo. Šalia telefono ant virtuvės spintutės gulėjo 
mamos raštelis. Markas nuėjo prie kriauklės ir į švarų kavos puodelį 
prisileido vandens. Kankino baisus troškulys. Atsigėrė vėsaus vandens 
ir įsistebeilijo pro langutį į kaimyninę priekabą. Paskui išgirdo čepsėji- 
mą ir pažvelgė į brolį. Šis tebečiulpė nykštį. Kažkada Markas matė tele- 
vizijos laidą, kurioje po žemės drebėjimo Kalifornijoje kai kurie vaikai 
čiulpė nykščius. Į pagalbą buvo pakviesti visokie gydytojai, tačiau ir 
po metų tie nelaimingi vaikučiai vis dar čiulpė savo nykščius. 

Puodelis užkliudė perštinčią lūpą, ir Markas prisiminė kraują. 
kaktoje pūpsojo nedidelis, vos pastebimas gumbas. Užtat kairė akis 
buvo užtinusi ir atrodė siaubingai. Jis atsuko vandenį ir nusiplovė nuo 

apatinės lūpos kraują. Ši nebuvo sutinusi, bet staiga pradėjo tvinkčioti. 
Po muštynių mokykloje atrodydavo ir prasčiau. Markas buvo kietas. 

Išsiėmęs iš šaldytuvo ledo kubelį, stipriai prispaudė sau prie 
čiulpdamas nykštį. Buvo beveik pusė šešių, tuoj turėjo grįžti jų motina, 
devynias valandas sunkiai dirbusi lempų fabrike. Ausyse tebespengė 
nuo šūvių ir smūgių, kuriuos gavo nuo velionio savo draugelio pono 
Romio. Markas ėmė mąstyti. Atsisėdęs ant kanapos prie Rikio kojų, 
pamažu trynė leduku sau aplink akį. 

Jeigu nepaskambins pagalbos telefonu 911, gal praeis net kelios 
dienos, kol kas nors aptiks kūną. Tas lemtingas šūvis buvo gerokai 
duslus, todėl Markas nė neabejojo, kad jo niekas negirdėjo, išskyrus 
juodu. Laukymėje jis lankėsi daugybę sykių, bet dabar staiga pagalvo- 
jo, kad niekada nematė ten jokio kito žmogaus. Vieta nuošali. Kodėl 
Romis ją pasirinko? Juk jis iš Naujojo Orleano, ar ne? 

Markas žiūrėdavo per televiziją daugybę įvairiausių laidų apie 
gelbėjimo operacijas, tad tikrai žinojo, kad kiekvienas skambutis nu- 
meriu 911 įrašomas. O jis nenorėjo būti įrašytas. Niekada niekam, net 
mamai nepasakos, ką jam teko išgyventi vos prieš kelias akimirkas. 
Tad labai reikėjo aptarti šį reikalą su mažesniuoju broliuku, kad abu 
galėtų vienodai meluoti. 

— Riki! — vėl pašaukė jis, papurtydamas brolį už kojos. Šis su- 
dejavo, bet neatsimerkė, tik dar labiau susirietė į kamuoliuką. — Riki, 
pabusk! 

Jokio atsako, tik staigus drebulys, lyg broliukas šaltų. Markas su- 
rado spintoje dygsniuotą antklodę ir užklojo Rikį, paskui įvyniojo sau- 
ją ledo kubelių į indų pašluostę ir atsargiai prisidėjo prie kairės akies. 
Nenorėjo niekam aiškinti, kas jo veidui. 

Stebeilydamas į telefoną, Markas prisiminė filmus apie kaubojus 
ir indėnus, kuriuose visur drykso kūnai, virš jų ore ratus suka grifai, ir 
visiems rūpi kuo greičiau palaidoti negyvėlius, kol prakeikti maitva- 
nagiai jų nesudraskė. Po kokios valandos visai sutems. Ar grifai puola 
ir naktį? Kine nieko tokio nematė. 

Jau ir taip baisu pagalvoti apie storulį advokatą, tysantį ten be 
vieno bato, su pistoletu burnoje, galbūt tebekraujuojantį, o jei dar tie 
maitvanagiai, plėšantys jį po gabalą. Tad Markas nukėlė telefono rage- 
lį. Surinko 911 ir atsikrenkštė. 

— Alio, kas skambina? — moters balsas, bemaž kaip roboto. 

— Hm, po teisybei, nenoriu pasisakyti, gerai? 

— Mums reikia tavo vardo, sūneli, — oho, ji jau suprato, kad 
skambina vaikas. O jis vylėsi, kad sugebės nutaisyti bent jaunesniojo 
amžiaus paauglio balsą. 

— Tai norite sužinoti apie kūną ar ne? — paklausė Markas. 

— Kur jis? 

„Tiesiog nuostabu, — pagalvojo jis, — kažkam apie tai pasakoju. 
Ir ne tokiam, kuriuo galėtum pasitikėti, o kažkokiai uniformuotai fifai, 
dirbančiai policijoje.“ Ir jis tiesiog girdėjo, kaip šis įrašomas pokalbis 
ne kartą bus persukamas prisiekusiesiems — visai kaip buvo matęs 
per televiziją. Jie nustatys balso savininką ir visi sužinos, kad tai Mar- 
kas Svėjus per telefoną pasakojo apie kūną, ničniekam nežinomą. Jis 
pasistengė dar labiau pastorinti balsą. 

— Netoli „Takerio būstai ant ratų“ teritorijos ir... 

— Tai prie Vipl Roudo? 

— Taip, teisingai. Miške tarp „Takerio būstai ant ratų“ gyvenvie- 
tės ir 17-ojo plento. 

— Vadinasi, kūnas miške? 

— Panašiai. Tiesą sakant, jis guli ant automobilio, stovinčio miš- 
ke. 

— Ir žmogus negyvas? 

— Tas vyras nusišovė, aišku? Pistoletas burnoje, žmogus tikrai 
negyvas. 

— Tu matei kūną? — moters balsas buvo beprarandąs profesinį 
santūrumą. Suskambo šioks toks nekantrumas. 

„Kvailas klausimas, — pagalvojo Markas. — Ar jį mačiau? Ji 
vilkina, stengiasi, kad nepadėčiau ragelio, kad galėtų nustatyti, iš kur 
skambinama.“ 

— Sūneli, ar matei kūną? — pakartojo ji. 

— Žinoma, mačiau. 

— Man reikia tavo vardo, sūneli. 

— Klausykite, nuo 17-ojo plento atsišakoja keliukas, vedantis į 
nedidelę miško laukymę. Automobilis didelis ir juodas, o negyvėlis 
guli ant jo. Jeigu nerasite, tai ką gi, manykite, kad jums nepasisekė. 
Viso. 

Markas padėjo ragelį ir įsistebeilijo į telefoną. Priekaboje tvyrojo 
visiška tyla. Jis nuėjo prie durų ir pro purvinų užuolaidų tarpelį atsar- 
giai pažvelgė laukan, bemaž tikėdamasis išvysti iš visų pusių sulekiant 

kaukiančius policijos automobilius, ypatingosios paskirties būrio vy- 
rukus neperšaunamomis liemenėmis ir taip toliau. 

Reikia veikti. Jis vėl papurtė Rikį ir, palietęs jo ranką, pajuto, kokia 
ši lipni. Bet brolis miegojo, tebečiulpdamas nykštį. Švelniai apkabinęs 
per liemenį, Markas jį nuvilko siauru koridorėliu į jųdviejų miegamąjį 
ir parvertė ant lovos. Rikis sumurmėjo, kiek pasimuistė, bet tuoj pat 
vėl susirietė į kamuoliuką. Markas užklojo jį antklode ir uždarė duris. 

Paskui parašė raštelį motinai, paaiškindamas, kad Rikis prastai 
jaučiasi ir miega, taigi tegul ji elgiasi kuo tyliau, o jis grįš po kokios 
valandos. Iš berniukų nebuvo reikalaujama, kad šie būtų namie, kai 
mama pareis, bet kur nors išeinant būdavo prašomi palikti raštelį. 

Markas neatkreipė dėmesio į sraigtasparnio kleketavimą tolu- 
moje. 


Traukdamas takučiu, Markas užsirūkė. Prieš dvejus metus iš 
vieno namo priemiestyje, netoliese gyvenamųjų priekabų kvartalo, 
dingo dviratis. Sklido gandas, kad šis matytas už vieno iš namukų ir 
kad keli vietiniai vaikėzai jį pavogė bei perdažė. Priemiesčio vaikams 
patiko į savo skurdesnius kaimynus žiūrėti iš aukšto ir vadinti šiuos 
„priekabiniais“ — šio žodžio potekstė buvo savaime suprantama. Visi 
lankė tą pačią mokyklą, ir abi šios bendruomenės kasdien pešdavosi 
tarpusavyje. Visi priemiestyje pasitaikydavę nusikaltimai ir piktada- 
rystės buvo suverčiami „priekabų“ liaudžiai. 

Naująjį dviratį pavogė Kevinas, jaunasis tvarkos pažeidėjas iš 
Šiaurės gatvės. Parodė jį keliems savo draugeliams, o paskui perdažė. 
Markas irgi matė dviratį. Gandai pasklido, aplinkui šniukštinėjo farai. 
Vieną naktį pasibeldė ir į jų duris. Tyrimo metu buvo paminėtas Mar- 
ko vardas, ir policininkui kilo keletas klausimų. Jis sėdėjo virtuvėje 
prie stalo ir valandą rūsčiai žvelgė į Marką. Viskas buvo ne taip kaip 
televizijoje, kur įtariamasis išlieka šaltakraujis ir šaiposi iš faro. 

Markas nieko neprisipažino, po to tris naktis negalėjo užmigti ir 
prisiekė sau gyventi dorai, laikytis toliau nuo nemalonumų. 

Tačiau čia irgi buvo nemalonumas. Tikras nemalonumas, kur 
kas didesnis nei dviračio vagystė. Negyvėlis, kuris prieš numirdamas 
išpasakojo paslaptis. Ar jis sakė tiesą? Buvo girtas ir visai trenktas, vis 
vapaliojo apie kažkokį burtininką ir panašiai. Bet kodėl anam reikėtų 
meluoti? 

Markas žinojo, kad Romis turi pistoletą, net pats laikė jį rankoje 
ir lietė gaiduką. Tas pistoletas nušovė žmogų. Tikriausiai yra nusikal- 
timas stebėti, kaip kas nors nusižudo, ir tam nesutrukdyti. 

Niekada nė vienas gyvas Žmogus nieko iš jo nesužinos! Romis 
nieko nebepasakys. Teks susitarti su Rikiu. Markas tylėjo dėl dviračio, 
tad tylės ir dabar. Niekas nesužinos, kad jis buvo tame automobilyje. 

Tolumoje sužvigo sirena, paskui tolygiai sutukseno sraigtaspar- 
nis. Šiam prisiartinus, Markas smuko po medžiu. Sėlino tarp medžių, 
per krūmus, žemai pasilenkęs ir ne itin skubėdamas, kol galiausiai iš- 
girdo balsus. 


Visur blykčiojo šviesos. Mėlynos — policijos, raudonos — greito- 
sios pagalbos. Juodąjį linkolną supo balti Memfio policijos automobiliai. 
Markui kyštelėjus galvą pro medžius, į įvykio vietą skubėjo oranžinė ir 
balta greitoji. Niekas neatrodė susirūpinęs ar labai imąs į galvą. 

Romis nejudintas. Vienas faras fotografavo, o kiti juokėsi. Treš- 
kėjo nešiojamosios radijo stotelės — visai kaip televizijoje. Iš po kūno 
per raudonus ir baltus galinius žibintus varvėjo kraujas. Pistoletas 
tebebuvo dešinėje rankoje, virš pūpsančio žmogaus pilvo. Galva ka- 
rojo nusvirusi į dešinę, akys dabar buvo užmerktos. Priėję sanitarai 
apžiūrėjo kūną, paskui tarstelėjo nevykusį sąmojį, ir farai nusijuokė. 
Visos ketverios automobilio durys buvo plačiai atlapotos. Pareigūnai 
atidžiai apžiūrinėjo vidų. Niekas nemėgino nukelti kūno. Paskutinį 
kartą apsukęs ratą, sraigtasparnis nuskrido. 

Markas lindėjo giliai krūmuose, gal kokia trisdešimt pėdų į 
šoną nuo medžio ir rąsto, kur su broliu prisidegė pirmas cigaretes. Jis 
puikiai matė laukymę ir storulį advokatą, gulintį ant automobilio lyg 
nutrenkta vidur kelio karvė. Atvažiavo dar vienas policijos automo- 
bilis. Paskui dar viena greitoji. Uniformuoti pareigūnai atsitrenkinėjo 
vienas į kitą. Iš automobilio salono labai atsargiai iškėlė maišelius 
su nematomu turiniu. Du policininkai, apsimovę gumines pirštines, 
suvyniojo žarną. Fotografas, pritūpęs prie kiekvienų durų, žybčiojo 
blykste. Kartkartėmis kas nors stabteldavo ir įsistebeilydavo į Rom, 
bet daugiausia visi gėrė iš popierinių puodelių kavą ir šnekučiavosi. 
Vienas faras ant bagažinės greta kūno pastatė Romio batą, paskui įdė- 
jo šį į baltą maišelį ir kažką ant viršaus užrašė. Kitas faras atsiklaupė 
prie registracijos numerių lentelės ir su radijo stotele laukė atsakymo. 

Galiausiai iš pirmos greitosios iškelti neštuvai. Jie buvo pastatyti 
prie užpakalinio buferio ant žoles. Du sanitarai sugriebė Romį už kojų 
ir atsargiai patempė, kad kiti du galėtų paimti jį už rankų. Farai stebė- 
jo ir juokavo, koks ponas Klifordas nutukęs. Mat dabar jau žinojo jo 
pavardę. Pasiteiravo, ar nereikia daugiau sanitarų tam storam šikniui 
nešti, ar neštuvai sutvirtinti ir panašiai, ar jis tilpsiąs į greitosios auto- 
mobilį. Daugybė juokų. Lyg stengtųsi pažeminti žmogų. 

Vienas faras pistoletą įdėjo į maišelį. Neštuvai įkelti į greitosios 
pagalbos automobilį, bet šio durys dar neuždarytos. Mirksėdamas 
geltonais švyturėliais, atvažiavo techninės pagalbos automobilis ir at- 
bulas prisiartino prie linkolno priekio. 

Markas pagalvojo apie Rikį ir nykštį brolio burnoje. Kas, jeigu 
broliui reikia pagalbos? Netrukus grįš mama. Kas, jeigu ji pamėgins 
sūnų pažadinti ir išsigąs? Dar minutėlę, ir jau eis. Pakeliui surūkys 
paskutinę cigaretę. 

Už savęs kažką išgirdo, bet neatkreipė dėmesio. Galbūt trekšte- 
lėjo šakelė, bet paskui tvirta ranka staiga sugriebė jį už sprando ir 
kažkieno balsas paklausė: 

— Ko tau čia reikia, vaike? 

Krūptelėjęs Markas apsisuko ir atsidūrė priešais faro veidą. Su- 
stingo nepajėgdamas kvėpuoti. 

— Ką čia veiki, vaike? — paklausė faras, pakeldamas Marką už 
sprando. 

Markui neskaudėjo, bet jis suprato privaląs paklusti. 

— Vaike, atsistok, gerai? Nebijok. 

Markas atsistojo, ir faras jį paleido. Laukymėje buvę farai išgirdo 
ir sužiuro. 

— Ką tu čia veiki? 

— Tik stebiu. 

Faras pamojo prožektoriumi laukymės link. Saulė jau buvo nusi- 
leidusi, tad po dvidešimties minučių sutems. 

— Einam ten, — paliepė faras. 

— Man reikia namo, — gynėsi Markas. 

Pareigūnas apsikabino jį per pečius ir nusivedė aukštai žole. 

— Kuo tu vardu? 

— Markas. 

— Pavardė? 

— Svėjus. O jūsų? 

— Hardis. Markas Svėjus, a? — pakartojo faras. — Gyveni „Take- 
rio būstai ant ratų“ kvartale? 

To negalėjo paneigti, bet jis kažin kodėl delsė atsakyti. 

— Taip, sere. 

Jie prisiartino prie policininkų rato. Laukdami vaiko, visi nutilo. 

— Ei, vyručiai, čia Markas Svėjus, tas vaikis, kuris paskambino 
telefonu, — pranešė Hardis. — Juk tu paskambinai, Markai, tiesa? 

Jis norėjo pameluoti, bet suabejojo, ar šiuo metu tai suveiks. 

— Aha, taip, sere. 

— Kaip tu radai kūną? 

— Mudu su broliu žaidėme. 

— Žaidėte kur? 

— Čia aplinkui. Mes ten gyvename, — jis mostelėjo už medžių. 

— Jūs, vyručiai, rūkėte „žolę? 

— Ne, sere. 

— Tiesą sakai? 

— Taip, sere. 

— Laikykis kuo toliau nuo kvaišalų, vaike, — ratą sudarė bent 
šeši policininkai, ir klausimai pylėsi iš visų pusių. 

— Kaip aptikai automobilį? 

— Na, tiesiog atsitiktinai. 

— Kada tai buvo? 

— Aš neprisimenu, tikrai. Mudu tik ėjome per mišką. Dažnai čia 
vaikščiojame. 

— Kuo vardu brolis? 

— Rikis. 

— Pavardė tokia pati? 

— Taip, sere. 

— Kur judu su Rikiu buvote, kai pirmą kartą pamatėte automobilį? 

Markas parodė į medį už savęs. 

— Po tuo medžiu. 

Prie grupės prisiartinęs sanitaras pranešė, kad jie veža kūną į 
morgą. Techninės pagalbos mašina tempė linkolną. 

— Kur Rikis dabar? 

— Namie. 

— Kas tavo veidui? — paklausė Hardis. 

Markas nejučia prisilietė akį. 

— Nieko. Tik šiaip. Mokykloje susimušėme. 

— Kodėl slėpeisi ten, krūmuose? 

— Nežinau. 

— Baik, Markai, tu slėpeisi ne šiaip sau. 

— Nežinau. Taip sau, suprantate, baugu matyti negyvėlį ir 
šiaip... 

— Anksčiau niekada nesi matęs negyvėlio? 

— Per televiziją. 

Tai išgirdęs vienas faras net nusišypsojo. 

— Ar matei tą Žmogų anksčiau, prieš jam nusižudant? 

— Ne, sere. 

— Vadinasi, radai jį štai taip, ir viskas? 

— Taip, sere. Mes atėjome po tuo medžiu ir išvydome automobilį, 
paskui, ė-e... pamatėme tą vyriškį. 

— Kur judu buvote, kai išgirdote šūvį? 

Jis vėl buvo beparodąs į medį, bet susizgribo. 

— Ne visai suprantu, apie ką jūs. 

— Mes žinome, kad jūs girdėjote šūvį. Kur tuo metu buvote? 

— Aš negirdėjau šūvio. 

— Tikrai? 

— Tikrai. Mes atėjome ir radome jį štai čia, tada parkūrėme 
namo, aš paskambinau 911. 

— Kodėl paskambinęs nepasakei savo vardo? 

— Nežinau. 

— Baik, Markai. Juk turi būti kokia nors priežastis. 

— Nežinau. Turbūt išsigandau. 

Farai susižvalgė, lyg tai būtų žaidimas. Markas stengėsi alsuoti 
ramiai ir atrodyti vertas gailesčio. Juk jis tik vaikas. 

— Man tikrai reikia namo. Mama manęs turbūt jau ieško. 

— Gerai. Paskutinis klausimas, — sutiko Hardis. — Ar variklis 
dirbo, kai judu pirmą kartą pamatėte automobilį? 

Markas įtemptai galvojo, bet nepajėgė prisiminti, ar prieš nusi- 
šaudamas Romis išjungė variklį. Tad iš lėto atsakė: 

— Nesu tikras, bet, manau, jis dirbo. 

Hardis parodė į policijos automobilį: 

— Lipk vidun. Parvešiu tave namo. 

— Viskas gerai. Pats pareisiu. 

— Ne, per tamsu. Pavėžėsiu tave. Lipk, — jis paėmė Marką už 
parankės ir nusivedė prie automobilio. 

Paskambinusi į vaikų kliniką, Dajana Svėj sėdėjo ant Rikio lovos 
krašto. Kramtydamasi nagus, laukė gydytojo. Seselė pasakė, kad šis 
atvyks greičiau nei po dešimties minučių. Seselė taip pat pasakė, kad 
mokykloje dabar siaučia kažin koks labai užkrečiamas virusas ir šią 
savaitę jie gydė dešimtis vaikų. Jam tokie patys simptomai, tad nesijau- 
dinkite. Dajana palietė sūnaus kaktą, patikrindama, ar nekarščiuoja. 
Vėl švelniai jį papurtė, bet atsako nesulaukė. Rikis ir toliau gulėjo susi- 
rietęs į standų kamuoliuką, normaliai kvėpavo ir tebečiulpė nykštį. 

Į kambarį įpuolė Markas. 

— Sveika, mam. 

— Kur tu buvai? — griežtai paklausė ji. — Kas nutiko Rikiui? 

Tarpduryje pasirodė seržantas Hardis, ir ji sustingo. 

— Labą vakarą, ponia, — pasisveikino jis. 

Ji rūsčiai nužvelgė Marką: 

— Ką prisidirbai? 

— Nieko. 

Hardis įėjo vidun. 

— Tai kodėl jūs čia? 

— Aš paaiškinsiu, mam. Tai gana ilga istorija. 

Hardis uždarė paskui save duris, ir visi stovėjo kambarėlyje, ne- 
patogiai žvelgdami vienas į kitą. 

— Aš klausau. 

— Na, mudu su Rikiu žaidėme miške ir laukymėje pamatėme 
stovintį didelį juodą automobilį, veikiančiu varikliu, o kai priėjome 
arčiau, tai ten skersai bagažinės gulėjo tas žmogus su pistoletu burno- 
je. Buvo negyvas. 

— Negyvas! 

— Savižudybė, ponia, — pagelbėjo seržantas. 

— Ir mudu pardūmėme namo, aš paskambinau 911. 

Dajana delnu prisidengė burną. 

— To žmogaus pavardė Džeromas Klifordas, baltasis, — oficialiai 
pranešė Hardis. — Jis iš Naujojo Orleano, ir mes visiškai nenumano- 
me, kodėl jis čia atvažiavo. Spėjame, jis negyvas jau dvi valandos, ne 
ilgiau. Prieš nusižudydamas paliko raštelį. 

— Ką gi Rikis padarė? 

— Na, mes parbėgome namo, jis griuvo ant kanapos ir įniko 
čiulpti nykštį, nieko nenorėjo kalbėti. Nunešiau jį į lovą ir užklojau. 

— Kiek jam metų? — susirūpinęs paklausė Hardis. 

— Aštuoneri. 

— Galiu jį pamatyti? 

— Kodėl? — paklausė Dajana. 

— Man neramu. Jis tapo liudininku kai ko baisaus ir gali būti 
ištiktas šoko. 

— Šoko? 

— Taip, ponia. 

Dajana skubiai per virtuvę nuėjo į koridorėlį. Jai iš paskos sekė 
Hardis, o už šio — Markas, sukąstais dantimis kratydamas galvą. 

Hardis nutraukė Rikiui nuo menčių antklodę ir palietė jo ranką. 
Nykštys tebebuvo burnoje. Seržantas papurtė berniuką, pašaukė jį 
vardu, ir akys sekundėlę prasimerkė. Rikis kažką sumurmėjo. 

— Jo oda šalta ir drėgna. Gal jis sirgo? — paklausė Hardis. 

— Ne. 

Suskambo telefonas, ir Dajana nubėgo atsiliepti. Miegamajame 
Hardis su Marku girdėjo, kaip ji pasakoja gydytojui apie simptomus ir 
negyvėlį, kurį berniukai aptikę. 

— Arjis ką nors pasakė, kai jūs, vyručiai, išvydote lavoną? — ty- 
liai paklausė Hardis. 

— Regis, nieko. Viskas atsitiko taip greitai. Vos jį išvydę, mudu 
ė-e... puolėme bėgti. Rikis visą kelią dejavo ir stenėjo, bėgo kažkaip 
keistai, prie kūno prispaustomis rankomis. Taip bėgančio niekada 
anksčiau nemačiau, ir kai tik mudu atsidūrėme namie, jis susirietė ant 
kanapos ir nuo tada nieko nepasakė. 

— Reikia vežti jį į ligoninę, — nusprendė Hardis. 

Keliai Markui sulinko, ir jis pasirėmė į sieną. Dajanai padėjus 
ragelį, Hardis pasitiko ją virtuvėje. 

— Gydytojas nori, kad atvežtume Rikį į ligoninę, — ji buvo 
apimta panikos. 

— Aš paskambinsiu į greitąją pagalbą, — pasisiūlė Hardis, pa- 
sukdamas prie savojo automobilio. — Sukraukite jam šiokių tokių 
daiktų. — Ir jis dingo palikdamas neuždarytas duris. 

Dajana rūsčiai nužvelgė Marką, kuriam pasidarė taip silpna, kad 
norėjosi atsisėsti. Jis klestelėjo ant kėdės prie virtuvės stalo. 

— Tu tiesą sakai? — paklausė motina. 

— Taip, mama. Mudu aptikome negyvėlį. Spėju, kad Rikis išsi- 
gando, tad tuoj pat parkūrėme namo, — prireiktų ne vienos valandos, 
kad jis pajėgtų papasakoti tiesą. Va, jeigu liktų su mama vienu du, 
galbūt persigalvotų ir papasakotų likusią istorijos dalį, bet dabar čia 
sukinėjasi faras, viskas būtų pernelyg sudėtinga. Motinos jis nebijojo, 
ir paprastai išsipasakodavo atvirai, jeigu ši mygdavo. Ji buvo tik tris- 
dešimties, jaunesnė už visų jo draugų mamas, ir jiedviem drauge teko 
daug ką išgyventi. Sunkūs išmėginimai, kuriuos abu patyrė kovodami 
su tėvu, susiejo juodu kur kas stipriau, nei paprastai būna santykiai 
tarp motinos ir sūnaus. Nemalonu nuo jos viską slėpti. Tačiau mama 
išsigandusi ir sutrikusi, o tai, ką jam papasakojo Romis, neturėjo nieko 
bendra su Rikio būkle. Staiga Marko paširdžius nuvėrė aštrus skaus- 
mas, ir prieš akis viskas ėmė suktis. 

— Kas tavo akiai? 

— Mokykloje susimušiau. Ne dėl mano kaltės. 

— Niekada ne dėl tavo. Tau nieko bloga? 

— Manau, ne. 

Pro duris įdramblojo Hardis. 

— Greitoji atvyks po penkių minučių. Į kurią ligoninę vežti? 

— Gydytojas liepė į Šv. Petro. 

— Kas jūsų gydytojas? 

— Šelbis, iš Vaikų konsultacijos. Ten pasakė, kad iškvies vaikų 
psichiatrą, kuris pasitiks mus ligoninėje, — nervindamasi Dajana už- 
sirūkė. — Kaip manote, jam nieko bloga? 

— Jam reikia priežiūros, galbūt kurį laiką turėtų pagulėti ligo- 
ninėje, ponia. Esu regėjęs panašių dalykų, kai vaikai tapdavo susi- 
šaudymų ar subadymų peiliais liudininkais. Tai labai traumuoja, gali 
prireikti laiko, kol jis atsigaus. Pernai naujosiose statybose vaikas matė 
kaip vienas „kreko“ prekeivis nušovė jo motiną. Tas vargšelis vis dar 
ligoninėje. 

— Kiek jam buvo metų? 

— Aštuoneri, dabar jau devyneri. Nieko nekalba. Tik čiulpia 
nykštį ir žaidžia su lėlėmis. Išties liūdna. 

Dajana nebenorėjo klausytis. 

— Einu, sukrausiu jam daiktų. 

— Dėl visa ko ir sau įsidėkite šio bei to. Galbūt teks su juo pasi- 
likti. 

— O kaip Markas? 

— Kada jūsų vyras grįžta namo? 

— Aš neturiu vyro. 

— Tuomet sukraukite drabužių ir Markui. Gali būti, kad liksite 
ten per naktį. 

Laikydama pirštuose cigaretę vos keli coliai nuo lūpų, Dajana 
stovėjo virtuvėje ir stengėsi surikiuoti mintis. Atrodė išsigandusi ir 
sutrikusi. 

— Aš neturiu sveikatos draudimo, — sumurmėjo ji į langą. 

— Šv. Petro ligoninėje priimami gydyti ir nemokūs. Kraukitės 
daiktus. 


Kai tik prie Rytų gatvės Nr. 17 sustojo greitoji, aplinkui susirinko 
minia. Kuždėdamiesi ir rodydami į vidun įeinančius sanitarus, visi 
laukė. 

Hardis paguldė Rikį ant neštuvų, pritvirtino diržais ir užklojo 
antklode. Rikis mėgino susiriesti, bet stori odiniai diržai trukdė. Jis 
dusyk sudejavo, bet taip nė karto ir neatsimerkė. Dajana švelniai iš- 
laisvino jam dešinę ranką, šitaip suteikdama galimybę vėl įsikišti į 
burną nykštį. Jos akys buvo sudrėkusios, bet moteris tramdė save, kad 
nepravirktų. 

Pasirodžius sanitarams su neštuvais, minia pasitraukė nuo grei- 
tosios galo. Rikis buvo įkeltas į automobilį, iš paskos įlipo Dajana. Keli 
kaimynai šūktelėjo užuojautas, bet nespėjus jai atsakyti vairuotojas 
užtrenkė užpakalines duris. Markas sėdėjo policijos automobilio prie- 
kyje greta Hardžio, kuris nuspaudė jungiklį, ir staiga sužybsėjo mėlyni 
švyturėliai, atsispindėdami kaimyninių gyvenamųjų priekabų languo- 
se. Minia šiek tiek atšlijo, ir Hardis pajudėjo su automobiliu iš vietos. 
greitoji sekė įkandin jų. 

Markas buvo pernelyg susirūpinęs ir išsigandęs, kad domėtųsi 
radijais, mikrofonais, ginklais ir visokiais prietaisėliais. Nejudėdamas 
sėdėjo ir tylėjo. 

— Ar tu pasakoji tiesą, sūneli? — paklausė Hardis, staiga vėl ta- 
pęs faru. 

— Taip, sere. Jūs apie ką? 

— Apie tai, ką matei. 

— Taip, sere. Netikite manimi? 

— Aš to nesakiau. Tik šiek tiek keista. 

Markas luktelėjo kelias sekundes, ir kai tapo akivaizdu, kad Har- 
dis laukia jo atsakymo, paklausė: 

— Kas keista? 

— Keletas dalykų. Pirma, tu paskambinai, bet nepasakei savo var- 
do. Kodėl? Jeigu judu su Rikiu tik netyčia užsidūrėte ant negyvėlio, ko- 
dėl neprisistatei, kuo tu vardu? Antra, kodėl vėl atsėlinai į įvykio vietą 
ir slėpeisi miške? Žmonės, kurie slepiasi, bijo. Kodėl tu paprasčiausiai 
negrįžai į įvykio vietą ir nepapasakojai mums, ką matei? Trečia, jeigu 
judu su Rikiu matėte tą patį, tai kodėl jis išsigando, o tu laikaisi visai 
neblogai? Supranti, ką turiu galvoje? 

Markas šiek tiek pamąstė ir sumojo negalįs sugalvoti, ką pasakyti. 
Tad nutylėjo. Automobilis lėkė valstijas jungiančiu greitkeliu miesto 
centro link. Buvo smagu stebėti, kaip kitos mašinos traukiasi jiems iš 
kelio. Raudoni greitosios švyturėliai mirksėjo čia pat, užpakaly. 

— Tu neatsakei į mano klausimą, — galiausiai priminė Hardis. 

— Kokį klausimą? | 

— Kodėl paskambinęs neprisistatei? 

— Buvau išsigandęs, aišku? Pirmą kartą gyvenime mačiau ne- 
gyvą Žmogų ir išsigandau. Ir tebesu išsigandęs. 

— Tai kodėl vėl atsėlinai į įvykio vietą? Kodėl nuo mūsų slėpeisi? 

— Suprantate, buvau išsigandęs, bet vis tiek norėjau pamatyti, 
kas dedasi. Juk tai ne nusikaltimas, a? 

— Gal ir ne. 

Jie pasuko iš greitkelio ir dabar brovėsi per kitų automobilių 
srautą. Priekyje subolavo aukšti Memfio centro pastatai. 

— Tikiuosi, sakai tiesą, — vėl prašneko Hardis. 

— Jūs manimi netikite? 

— Turiu šiokių tokių abejonių. 

Markas nurijo gerklėje įstrigusį kamuolį ir pažvelgė į šoninį 
veidrodėlį. 

— Kodėl turite abejonių? 

— Pasakysiu, vaike, ką aš manau. Nori pasiklausyti? 

— Žinoma, — be entuziazmo atsakė Markas. 

— Ką gi, manau, kad jūs, vaikai, miške rūkėte. Po tuo medžiu su 
virve aptikau kelias šviežias cigarečių nuorūkas. Spėju, judu ten trau- 
kėte dūmelį ir viską matėte. 

Markui širdis permušė, kraujas gyslose sustingo, bet jis žinojo, 
kaip svarbu pasistengti atrodyti ramiam. Paprasčiausiai gūžtelėti pe- 

čiais. Juk Hardžio ten nebuvo. Jis nieko nematė. Markas susizgribo, kad 
dreba rankos, tad pasikišo jas po savimi. Hardis atidžiai jį stebėjo. 

— Jūs areštuojate vaikus už tai, kad šie rūko cigaretes? — paklau- 
sė Markas, bet jo balsas jau nebuvo toks tvirtas. 

— Ne. Tačiau vaikus, kurie meluoja farams, ištinka visokie ne- 
malonumai. 

— Aš nemeluoju, žodis! Taip, aš ten rūkiau, bet ne šiandien. 
Mudu tik ėjome per mišką, galvojome užtraukti dūmą, o tada randa- 
me automobilį ir Romį. 

Hardis kiek delsė, paskui paklausė: 

— Kas tas Romis? 

Markas suėmė save į rankas ir giliai įkvėpė oro. Akimirksniu su- 
mojo, kad viskas baigta. Susimovė. Pasakė per daug. Prisimelavo. Su 
savo sugalvota istorija išsilaikė mažiau nei valandą. „Mąstyk, — pa- 
liepė sau. 

— Juk toks to vyro vardas, ar ne? 

— Romis? 

— Aha. Ar ne tokiu vardu jį pavadinote? 

— Ne. Tavo motinai pasakiau, kad jis buvo Džeromas Klifordas 
iš Naujojo Orleano. 

— Man pasigirdo, kad sakėte Romis Klifordas iš Naujojo Orleano. 

— Koks čia vardas — Romis? 

— Iš kur man žinoti. 

Automobilis pasuko į dešinę, ir Markas žvelgė tiesiai prieš save. 

— Čia Šv. Petro ligoninė? 

— Taip iškaboje parašyta. 

Hardis pastatė automobilį šone, ir juodu stebėjo, kaip greitoji at- 
bula privažiuoja prie skubios pagalbos skyriaus durų. 

Greitkeliu sklandžiai skriejančiame pagal specialų užsakymą 
pagamintame minivene „Chevrolet“ prakilnusis Dž. Rojus Foltrigas, 
federalinis Luizianos Pietų srities prokuroras Naujajame Orleane, res- 
publikonas, sėdėjo ištiesęs kojas ant užpakalinės sėdynės ir atsargiai 
gurkšnojo iš skardinėlės pomidorų sultis. Valstijas jungiančiu 55-uoju 
keliu iki Memfio šiaurėje važiuoti penkios valandos. Foltrigas galėjo 

skristi lėktuvu, bet buvo dvi priežastys, kodėl jis to nepadarė. Pirmo- 
ji — dėl su tuo susijusio biurokratinio popierizmo. Žinoma, būtų ga- 
lėjęs paaiškinti, kad kelionė — oficialus vizitas, susijęs su Boido Bojeto 
byla, šį bei tą mažumėlę perdėti, ir niekas nebūtų prieštaravęs. Tačiau 
išleistiems pinigams atgauti prireiktų mėnesių ir dar užpildyti aštuo- 
niolika įvairiausių blankų. Antroji, kur kas svarbesnė, priežaštis — jis 
nemėgo skristi. Tris valandas palaukęs Naujojo Orleano oro uoste, po 
valandos skrydžio, apie 23 valandą, jau būtų Memfyje, bet minivenu 
irgi suspės nukakti iki vidurnakčio. Apie skrydžių baimę jis niekam 
neprasitarė, bet suvokė turėsiąs kada nors kreiptis į smegenų sunkiką, 
kad padėtų ją nugalėti. O kol kas už nuosavus pinigus įsigijo šį pra- 
šmatnų miniveną ir prikimšo jį visokiausių prietaisų bei aparačiukų: 
įrengti du telefonai, televizorius, net fakso aparatas. Po Luizianos Pietų 
sritį Rojų visada vežiojo Volis Boksas. „Chevrolet“ kur kas malonesnis 
ir patogesnis už bet kokį limuziną. 

Rojus nusispyrė mokasinus ir stebėjo pro šalį skriejančią naktį, 
o specialusis agentas Trumenas klausėsi įstatyto į ausį radiotelefono 
kištuko. Kitoje minkštos galinės sėdynės pusėje sėdėjo federalinio 
prokuroro pavaduotojas Tomas Finkas, ištikimas Foltrigo pavaldinys, 
dirbantis prie Bojeto bylos aštuoniasdešimt valandų per savaitę. Jam 
teks ir didžioji dalis krūvio teisme, ypač nesulaukiantis viešo dėmesio 
juodas darbas, o lengvoji ir įspūdingoji dalis, žinoma, paliekama bosui. 
Kaip paprastai, Finkas skaitė kažkokį dokumentą ir stengėsi klausytis, 
ką murma agentas Trumenas, sėdintis priešais sunkiame sukamajame 
krėsle. Trumenas telefonu kalbėjosi su Memfio FTB skyriumi. 

Greta Trumeno, tokiame pat krėsle, sėdėjo specialusis agentas 
Skiperis Šerfas, naujokėlis. Bojeto byla jis užsiėmė nedaug, bet taip 
jau sutapo, kad ištaikė laiko šiai smagiai išvykai į Memfį. Jis kažką 
krevezojo į bloknotą ir šitaip krevezos kitas penkias valandas, nes 
tame uždarame valdžios rate neturėjo ką pasakyti ir niekas nenorėjo 
jo klausytis. Jis nuolankiai stebeilys į bloknotą ir užsirašinės savo virši- 
ninko, Lario Trumeno, ir, be abejo, paties generolo, „Garbiojo“ Rojaus 
įsakymus. Šerfas įdėmiai stebeilijo į savo krevezonę, vengdamas susi- 
durti su Foltrigo žvilgsniu, ir bergždžiai stengėsi nugirsti, kas Trume- 
nui sakoma iš Memfio. Vos prieš valandą prokuratūrą įelektrino žinia 
apie Klifordo mirtį, ir Šerfas iki šiol negalėjo atsistebėti, kodėl ir kokiu 
būdu jis sėdi Rojaus minivene, skriejančiame greitkeliu. Trumenas 

liepė jam bėgti namo, įsimesti drabužių ir tučtuojau prisistatyti į Fol- 
trigo kabinetą. Taip jis ir padarė. O dabar štai rašo ir klauso. 

Šoferis Volis Boksas turėjo licenciją verstis teisės praktika, ta- 
čiau, tiesą sakant, nežinojo, ką su ja veikti. Oficialiai jis, kaip ir Finkas, 
buvo federalinio prokuroro pavaduotojas, bet iš tikrųjų Foltrigo pa- 
siuntinukas. Vairavo jo miniveną, nešiojo lagaminėlį, rašė kalbas ir 
bendravo su žiniasklaida. Pastaroji veikla užėmė pusę jo laiko, nes 
bosas labai rūpinosi savo viešuoju įvaizdžiu. Boksas anaiptol nebuvo 
kvailas. Gerai įvaldęs politikos manevrus, visada skubąs ginti savo 
bosą ir visiškai ištikimas šiam žmogui bei jo reikalui. Foltrigo laukė 
didi ateitis, ir Boksas vylėsi vieną dieną atsidurti ten — abu vaikštinės 
aplink Kapitolijaus kalvą ir reikšmingai kuždėsis. 

Boksas suvokė, kokia svarbi Bojeto byla. Tai bus didžiausias 
įžymiojo Foltrigo karjeros teismo procesas, apie kurį šis svajojo, nes 
jo metu atsidurs visos šalies dėmesio centre. Jis žinojo, kad Foltrigas 
naktimis nemiega, sukdamas galvą, kaip prikirpti Barį Maldaną-Peilį. 

Laris Trumenas baigė kalbėti ir padėjo telefoną. Jis buvo prityręs 
agentas, ką tik perkopęs keturiasdešimtį, taigi prieš akis — dar dešimt 
metų iki pensijos. Foltrigas laukė, ką pasakys Laris. 

— Jie stengiasi įtikinti Memfio policiją, kad perduotų automobilį 
apžiūrėti mums. Tai užtruks dar kokią valandą. Nelengva paaiškinti 
Memfio policijai apie Klifordą, Bojetą ir visa kita. Bet pamažu reika- 
lai juda. Mūsų Memfio skyriui vadovauja toks Džeisonas Maktiunas, 
labai kietas ir mokantis įtikinėti vyras, kaip tik šiuo metu jis susitinka 
su Memfio policijos viršininku. Maktiunas paskambino į Vašingtoną, 
o Vašingtonas — į Memfį, taigi per porą valandų automobilį turėtume 
gauti. Galvoje vienintelė šautinė žaizda, matyt, paties padaryta. Atro- 
do, iš pradžių jis bandė nusižudyti įstatęs laistomąją žarną į išmeta- 
mąjį vamzdį, bet kažkodėl nepavyko. Jis prisirijo dalmano ir kodeino 
tablečių, kurias užsigėrė „Jack Daniel's“ viskiu. Apie pistoletą nieko ne- 
žinoma, bet dar anksti ką nors pasakyti. Dabar Memfis tikrina ginklą. 
Pigus, 38-ojo kalibro. Žmogus pamanė, kad gali praryti kulką. 

— Jokių abejonių, kad tai savižudybė? — paklausė Foltrigas. 

— Jokių. 

— Kur jis tai padarė? 

— Kažkur šiauriniame Memfyje. Savo dideliu juodu linkolnu nu- 
važiavo į mišką ir nusišovė. 

— Nemanau, kad kas nors matė? 

— Lyg ir ne. Kūną nuošalioje vietoje aptiko pora vaikigalių. 

— Ar seniai buvo miręs? 

— Neseniai. Po kelių valandų bus atlikta autopsija, tada ir paaiš- 
kės mirties laikas. 

— Kodėl Memfyje? 

— Nežinom. Jeigu ir būta priežasties, tai mes jos nežinome. 

Viską apsvarstęs, Foltrigas atsigėrė pomidorų sulčių. Finkas už- 
sirašinėjo. Šerfas kažką įnirtingai krevezojo. Boksas įdėmiai klausėsi 
kiekvieno žodžio. 

— O kaip raštelis? — paklausė Foltrigas, žvelgdamas pro langą. 

— Na, šis gali būti įdomus. Mūsų vyrukai Memfyje turi jo kopiją, 
ne itin gerą, ir tuoj pat pamėgins atsiųsti ją faksu. Regis, raštelis rašytas 
ranka, juodu rašalu, braižas vos įskaitomas. Keli nurodymai sekreto- 
rei dėl laidotuvių — jis nori būti kremuotas — ir kur dėti kontoros 
baldus. Raštelyje sekretorei nurodyta, kur ieškoti testamento. Žinoma, 
apie Bojetą — nė žodžio. Ir apie Maldaną. Jis dar mėgino kažką pri- 
durti mėlynu tušinuku, bet pradėjus rašyti pasibaigė tušas. Tik bjau- 
riai pakrevezota, tad sunku įskaityti. 

— Ir kas ten parašyta? 

— Nežinome. Viskas Memfio policijoje: raštelis, pistoletas, table- 
tės — visi daiktiniai įrodymai, išimti iš automobilio. Maktiunas dabar 
stengiasi viską gauti. Jie ir nerašantį tušinuką rado automobilyje, pa- 
našu, kad tas pats, kuriuo jis bandė kažką pridurti raštelyje. 

— Kol atvažiuosime, jie jau viską turės, a? — Foltrigo tonas ne- 
paliko abejonių, kad jis tikisi laikyti rankose raštelį, kai tik pasieks 
Memfį. 

— Jie stengiasi, — atsakė Trumenas. Formaliai Foltrigas nebuvo 
jo viršininkas, bet ši byla iš tyrimo stadijos jau buvo perėjusi į baudžia- 
mąjį persekiojimą, tad dabar viskam vadovavo „Garbusis“ Foltrigas. 

— Taigi, Džeromas Klifordas nuvažiuoja į Memfį ir ištaško sau 
smegenis, — į langą tarė Foltrigas. — Keturios savaitės iki teismo. Var- 
ge, o varge. Kas dar šioje byloje-gali apsiversti aukštyn kojomis? 

Atsakymo jis ir nesitikėjo. Visi sėdėjo tylomis, laukdami vėl pra- 
bylant Rojų. 

— Kur Maldanas? — galiausiai paklausė šis. 

— Naujajame Orleane. Mes jį sekame. 

— Iki vidurnakčio jis turės naują advokatą, o iki rytojaus vidu- 
dienio įteiks dešimtį prašymų atidėti bylos nagrinėjimą, remdamasis 

tuo, kad dėl tragiškos Džeromo Klifordo mirties iš jo atimama konsti- 
tucinė teisė į teisingą teismą, dalyvaujant gynėjui. Žinoma, mes prieš- 
tarausime, kitą savaitę teisėjas paskirs posėdį argumentams išklausyti. 
Tas posėdis, be abejo, įvyks, ir mes pralaimėsime, taigi praeis bent šeši 
mėnesiai, kol ši byla bus pradėta nagrinėti teisme. Šeši mėnesiai! Ar 
galite patikėti? 

Pasidygėdamas Trumenas pakraipė galvą. 

— Nors turėsime daugiau laiko rasti kūną. 

Čia jis buvo teisus, be abejo, ir Rojus apie tai pagalvojo. Tikrai, 
reikia daugiau laiko, tik nenorėjo to pripažinti, juk jis prokuroras, tau- 
tos gynėjas, atstovas valdžios, kovojančios su nusikalstamumu ir ko- 
rupcija. Teisingumas jo pusėje, tad turi būti pasirengęs bet kada ir bet 
kur kovoti su blogiu. Jis labai stengėsi paskubinti teismo procesą, nes 
buvo teisus ir tikėjosi apkaltinamojo nuosprendžio. Jungtinės Ameri- 
kos Valstijos laimės! Ir tą pergalę pasiekti padės Foltrigas. Mintyse jis 
jau regėjo laikraščių antraštes. Jau uodė spaustuvės dažus. 

Beje, jam būtinas to prakeikto Boido Bojeto kūnas, antraip gali 
nebūti nei apkaltinamojo nuosprendžio, nei fotografijų pirmuosiuose 
laikraščių puslapiuose, nei interviu per CNN ir spartaus žygio į Kapi- 
tolijaus kalvą. Visus įtikinėjo, kad apkaltinamasis verdiktas įmanomas 
ir neturint lavono, ir tatai buvo tiesa. Tačiau Rojus nenorėjo rizikuoti. 
Taigi kūną būtina rasti. 

Finkas pažvelgė į agentą Trumeną: 

— Mes manome, kad Klifordas žinojo, kur paslėptas kūnas. Ar 
jūs tai žinojote? 

Akivaizdu, kad Trumenas nežinojo. 

— Kodėl taip manote? 

Finkas padėjo ant sėdynės popierius, kuriuos skaitė. 

— Mudu su Romiu seniai pažįstami, prieš dvidešimt penkerius 
metus kartu studijavome teisę Tuleine*. Tada jis buvo šiek tiek trenk- 
tas, bet labai apsukrus. Prieš savaitę Romis paskambino man į namus 
ir pasakė norįs pasikalbėti apie Maldano bylą. Buvo pametęs galvą, 
girtas, sunkiai apversdamas liežuvį vis kartojo, kad šio teismo proceso 
nepajėgs ištverti. Žinant, kaip jis mėgsta garsias bylas, man pasirodė 
gana keista. Mudu kalbėjomės apie valandą. Jis vis raizgojo, užsikirti- 
nėjo... 


* Privatus Tuleino universitetas (Tulane University) Naujajame Orleane. 

— Net verkė, — įterpė Foltrigas. 

— Taip, verkė kaip vaikas. Iš pradžių mane tai nustebino, kita 
vertus, niekas, ką darė Džeromas Klifordas, manęs nebestebino. Net 
savižudybė. Galiausiai Romis padėjo ragelį. Kitą rytą devintą paskam- 
bino man į prokuratūrą, mirtinai išsigandęs, kad naktį bus ką nors 
netyčia prasitaręs. Buvo apimtas panikos, vis leido suprasti, kad galbūt 
žino, kur paslėptas kūnas, ir zondavo, norėdamas sužinoti, ar girtas 
nebus ko prasitaręs. Na, aš vaidinau — padėkojau už praėjusią naktį 
suteiktą informaciją, nors jis nieko nepasakė. Padėkojau dusyk, pas- 
kui trissyk ir juste jutau, kaip kitame telefono linijos gale Romis pra- 
kaituoja. Tądien jis dar du kartus paskambino į prokuratūrą, paskui 
vakare į namus, vėl girtas. Tiesiog komiška, bet nusprendžiau palaikyti 
pokalbį, vildamasis, kad jis galbūt ką nors prasitars. Pasakiau jam, kad 
viską turėjau papasakoti Rojui, o Rojus papasakojo FTB, taigi dabar 
FTB seka jį kiaurą parą. 

— Tai iš tiesų varė jį iš proto, — paslaugiai pridūrė Foltrigas. 

— Taip, gerokai mane išplūdo, bet kitą dieną vėl paskambino į 
prokuratūrą. Mudu susitikome priešpiečių, tada aš ir supratau, kad vy- 
rui visiškai pakrikę nervai. Buvo pernelyg išsigandęs, kad atvirai pa- 
klaustų, ar žinome, kur paslėptas kūnas. Aš šauniai vaidinau. Pasakiau, 
kad iki teismo kūną mes tikrai turėsime, ir vėl jam padėkojau. Žmogus 
akivaizdžiai palūžo. Buvo nemiegojęs ir nesiprausęs. Užbrinkusiomis 
ir paraudusiomis akimis. Per priešpiečius jis nusigėrė ir ėmė kaltinti 
mane apgavyste, nesąžiningu ir neetišku elgesiu. Scena tikrai nemalo- 
ni. Aš apmokėjau sąskaitą ir išėjau. Tą naktį jis vėl paskambino man 
į namus, buvo stebėtinai blaivus. Atsiprašė. Nieko baisaus, pasakiau. 
Paaiškinau, kad Rojus rimtai svarsto galimybę oficialiai apkaltinti jį 
trukdymu teisingumui. Tada Romis užsivedė. Pareiškė, kad mums ne- 
pavyks nieko įrodyti. Aš sutikau — galbūt ir ne, bet jis bus apkaltintas, 
suimtas ir patrauktas į teismą, o tokiu atveju negalės atstovauti Bariui 
Maldanui. Jis ėmė rėkti, plūdo mane penkiolika minučių, paskui pa- 
dėjo ragelį. Daugiau man nebeskambino. 

— Jis Žino, tiksliau, žinojo, kur Maldanas paslėpė kūną, — užtik- 
rintai pareiškė Foltrigas. 

— Kodėl mes neinformuoti? — paklausė Trumenas. 

— Jau ketinome pranešti. Tiesą sakant, šiandien popiet su Tomu 
svarstėme apie tai, bet mums paskambino ir pranešė apie savižudy- 
bę, — abejingai pasakė Foltrigas, lyg leisdamas suprasti, kad Trumenui 

nederėtų klausinėti jo tokių dalykų. Trumenas žvilgtelėjo į Šerfą — tas 
įnikęs bloknote braižė visokius pistoletus. 

Foltrigas baigė gerti pomidorų sultis ir įmetė skardinėlę į šiukšlių 
krepšį, paskui sukryžiavo kojas. 

— Jums, vyručiai, reikia atsekti Klifordo judėjimą iš Naujojo 
Orleano į Memfį. Koks buvo jo maršrutas? Ar pakeliui su kuo nors 
susitiko? Kur sustojo? Su kuo pasimatė Memfyje? Tikriausiai per tą 
laiką, kai išvyko iš Naujojo Orleano ir nusišovė, su kuo nors kalbėjosi. 
Kaip manote? 

Trumenas linktelėjo: 

— Gabalas kelio. Neabejoju, kad turėjo pakeliui kur nors sustoti. 

— Jis žinojo, kur paslėptas kūnas, ir akivaizdžiai planavo nu- 
sižudyti. Maža tikimybė, kad jis kam nors papasakojo, išlieka, kaip 
manote“ 

— Gali būti. 

— Pagalvokite apie tai, Lari. Tarkim, esate advokatas — gink, 
Dieve — ir atstovaujate nusikaltėliui, nužudžiusiam Jungtinių Valstijų 
senatorių. Tarkim, kad jums, savo advokatui, žudikas papasakoja, kur 
paslėpė kūną. Taigi tą paslaptį žino du — tik du — žmonės visame 
pasaulyje. Jūs, advokatas, nepakeliate šios naštos ir nusprendžiate nu- 
sižudyti. Be abejo, viską suplanuojate. Žinote, kad mirsite, tiesa? Pasi- 
imate tablečių, viskio, pistoletą, laistomąją žarną ir važiuojate penkias 
valandas nusižudyti. Nagi, ar pasidalytumėte su kuo nors šia savo 
mažyte paslaptimi? 

— Galbūt. Nežinau. 

— Tokia tikimybė yra, tiesa? 

— Menkutė tikimybė. 

— Gerai. Jeigu mes turime menkutę tikimybę, vadinasi, privalo- 
me kruopščiai ją ištirti. Aš pradėčiau nuo jo kontoros personalo. Su- 
Žžinočiau, kada jis išvyko iš Naujojo Orleano. Patikrinčiau jo kreditines 
korteles. Kur pirkosi benzino, kur valgė? Iš kur gavo pistoletą, tablečių 
ir kaušalo? Gal kurs nors netoliese gyvena jo šeimos nariai? Seni drau- 
gai teisininkai? Būtina patikrinti daugybę dalykų. 

Trumenas padavė telefoną Šerfui. 

— Paskambink į mūsų biurą. Pakviesk kalbėti Haitauerį. 

Foltrigui patiko, kad vos jam amtelėjus FTB šoka veikti. Jis pa- 
tekintas nusišypsojo Finkui. Tarp jųdviejų ant grindų stovėjo sandėlio 
dėžė, prigrūsta aplankų, daiktinių įrodymų ir dokumentų — viskas 

susiję su byla JAV prieš Barį Maldaną. Dar keturios dėžės liko pro- 
kuratūroje. Jų turinį Finkas žinojo mintinai, bet Rojus — ne. Tad iš- 
sitraukė vieną aplanką ir pasklaidė lapus. Tai buvo prieš du mėnesius 
įregistruotas storas Džeromo Klifordo prašymas teismui, dėl kurio 
nebuvo priimta jokia nutartis. Jis padėjo aplanką ir pro langą įsispok- 
sojo į naktyje skriejantį atgalios tamsų Misisipės valstijos kraštovaizdį. 
Netrukus — valstijos riba, Boug Čito miestukas. Iš kur traukiami tokie 
pavadinimai? 

Kelionė ilgai neužtruks. Jam reikėjo įsitikinti, kad Klifordas iš 
tikrųjų negyvas ir kad iš tikrųjų pats pakėlė prieš save ranką. Būti- 
na sužinoti, ar pakeliui nepamėtėjo kokių nors nuorodų, pavyzdžiui, 
prisipažinimų draugams arba lengvų pašnekesių su nepažįstamaisiais, 
galbūt užrašų, kur paskutiniai žodžiai galėtų bent kiek padėti. Sėkmė 
abejotina. Tačiau tirdami Boido Bojeto bylą jie jau buvo atsidūrę dau- 
gybėje aklagatvių ir veikiausiai tai dar ne pabaiga. 

Gydytojas geltonu treningu išbėgo pro švaistines skubios pa- 
galbos skyriaus duris koridoriaus gale ir kažko paklausė registratorės, 
sėdinčios už purvinų stiklų. Šiai parodžius, jis prisiartino prie Daja- 
nos, Marko ir Hardžio, stovinčių šalia kokakolos automato Šventojo 
Petro labdaros ligoninės skubios pagalbos skyriaus vestibiulio kampe. 
Nekreipdamas dėmesio į farą ir Marką, prisistatė Dajanai kaip gydy- 
tojas Saimonas Grinvėjus. Esąs psichiatras ir buvo iškviestas daktaro 
Seidžo, šeimos pediatro. Moteris turinti eiti su juo. Hardis pažadėjo 
prižiūrėti Marką. 

Aplenkdami seseles ir sanitarus, nardydami tarp neštuvų ir su- 
statytų pasieniais lovų, Dajana su gydytoju nuskubėjo siauru korido- 
riumi ir dingo už švaistinių durų. Skubios pagalbos skyriaus vestibiu- 
lyje grūdosi dešimtys sergančiųjų ir būsimų pacientų. Nė vieno laisvo 
krėslo. Artimieji pildė anketas. Niekas neskubėjo. Kažkur palubėje 
tarškėjo vidaus ryšio garsiakalbis, kas minutę kviesdamas kokią šim- 
tinę medikų. 

Buvo kelios minutės po septynių. 

— Tu alkanas, Markai? — paklausė Hardis. 

Valgyti Markas nenorėjo, bet ir pasilikti čia netroško. 

— Gal šiek tiek. 

— Eime į kavinukę. Nupirksiu tau sūrainį. 

Juodu pasuko judriu koridoriumi, laiptais nulipo į pusrūsį, kur 
koridoriuje irgi blaškėsi daugybė žmonių. Dar vienas koridorius vedė 
į erdvią patalpą, ir staiga abu atsidūrė kavinukėje, triukšmingesnėje 
ir pilnesnėje nei mokyklos valgykla per priešpiečius. Hardis parodė į 
vienintelį laisvą staliuką, ir Markas nuėjo prie jo laukti. 

Žinoma, šiuo metu Markui labiausiai rūpėjo mažasis broliųkas. 
Jis nerimavo dėl Rikio, nors Hardis paaiškino, kad mirtis vaikui negre- 
sia. Sakė, kad gydytojai pasišnekės su juo ir pasistengs grąžinti nuo- 
voką. Bet tai gali užtrukti. Jis sakė, kad medikams labai svarbu tiksliai 
žinoti, kas nutiko, tiesą ir tik tiesą, ir jeigu jiems nebus pasakyta tiesa, 
tai galėtų labai blogai paveikti Rikio psichiką. Hardis taip pat sakė, 
kad Rikis galėtų mėnesius, gal net metus likti uždarytas psichiatrinėje 
ligoninėje, jeigu gydytojams nebus papasakota, ką iš tikrųjų berniukai 
matė. 

Hardis buvo nieko vyras, tik ne per gudriausias ir darė klaidą: 
su Marku kalbėjo kaip su penkiamečiu, o ne kaip su vienuolikmečiu. 
Gerokai persistengė, kai vartaliodamas akis pasakojo apie minkštus 
sienų apmušalus, grandinėmis prie lovų prirakintus pacientus — lyg 
stovykloje prie laužo sektų kokią siaubo istoriją. Markui nusibodo. 

Jis beveik apie nieką kitą negalvojo, kaip tik apie tai, ar broliukas 
išsitrauks iš burnos nykštį ir ar pradės kalbėti. Iš visos širdies troško, 
kad taip atsitiktų, bet ir norėjo pirmasis šnektelėti su Rikiu, kai šis atsi- 
peikės. Jie turi daug ką aptarti. 

Kas, jeigu gydytojai, arba, neduok Dieve, farai prilįs prie jo pir- 
mi, Rikis papasakos viską, kaip iš tikrųjų buvo, ir jie visi supras, kad 
Markas melavo. Kas jam būtų už tą melą? Galbūt jie nepatikės Rikiu. 
Kadangi šis buvo „atsijungęs“ ir kurį laiką palikęs pasaulį, galbūt jie 
labiau tikės Marku, o ne broliu? Apie jų prieštaringus pasakojimus 
baisu ir pagalvoti. 

Tiesiog stulbinama, kaip žaibiškai kerojasi melas. Pradedi mažy- 
čiu melu, kurį, atrodo, lengva paslėpti, paskui įvarytas į kampą pasakai 
kitą. Paskui dar kitą. Iš pradžių žmonės tavimi tiki ir veikia vadovau- 
damiesi tais melais, ir tu susizgrimbi besigailįs, kodėl paprasčiausiai 
nepapasakojai tiesos. Juk farams ir motinai jis galėjo pasakyti tiesą. 
Galėjo labai smulkiai paaiškinti, ką Rikis matė. Juk vis tiek paslaptis 
būtų likusi saugi, nes Rikis jos nežinojo. 

Įvykiai rutuliojosi taip sparčiai, kad jis nė nespėjo planuoti. Troš- 
ko pasikviesti mamą į atskirą kambarį, užrakinti duris ir viską išklo- 
ti — tiesiog sustabdyti tą melą, kol dar giliau neįklimpo. Jeigu ko nors 
nesiims, galiausiai pateks į cypę, o Rikis — į durnyną. 

Pasirodė Hardis, nešinas padėklu, prikrautu bulvių šiaudelių ir 
sūrainių — du jam ir vienas Markui. Jis tvarkingai išdėliojo valgį ir 
nunešė atgal padėklą. 

Markas knebinėjo bulvių šiaudelius. Hardis kibo į sūrainį. 

— Tai kas nutiko tavo veidui? — kramtydamas paklausė Hardis. 

Markas pasitrynė gumbą ir prisiminė sakęs, kad nukentėjo per 
peštynes. 

— Ai, nieko, tik susimušėme mokykloje. 

— Kas tas kitas? 

Velnias! Farai atkaklūs. Teks vėl sugalvoti melą nuslėpti kitam. 
Jau pakyrėjo meluoti. 

— Nepažįstate jo, — atsakė jis ir suleido dantis į sūrainį. 

— Galbūt norėčiau su juo pasikalbėti. 

— Kodėl? 

— Dėl tų peštynių neturėjai nemalonumų? Turiu omenyje, ar 
mokytoja nenusivedė tavęs pas direktorių, ar kažkas panašaus? 

— Ne. Tai nutiko po pamokų. 

— Manding sakei, kad susimušei mokykloje. 

— Na, tai tartum prasidėjo mokykloje, aišku? Susikivirčijome su 
tuo bernu per priešpiečius ir sutarėme susitikti po pamokų. 

Hardis godžiai patraukė per šiaudelį pieno kokteilio. Gurktelėjo 
ir atsikrenkštęs paklausė: 

— Tai koks to kito vaikio vardas? 

— Kodėl jums reikia žinoti? 

Tai supykdė Hardį, ir jis liovėsi kramtęs. Markas vengė žiūrėti 
jam į akis, todėl pasilenkė prie pat maisto ir įsistebeilijo į kečupą. 

— Aš faras, vaike. Mano darbas klausinėti. 

— Ar privalau atsakinėti? 

— Žinoma, privalai. Žinoma, nebent ką nors slepi ir bijai atsaki- 
nėti. Tokiu atveju teks pasikviesti tavo mamą ir galbūt nusivežti jus į 
policijos nuovadą smulkiau apklausti. 

— Apie ką apklausti? Nagi, ką tiksliai norite sužinoti? 

— Kas tas vaikis, su kuriuo šiandien mušeisi? 


54 


Atrodė, Markas visą amžinybę knebinėja ilgą bulvių šiaudėelį. 
Hardis prisitraukė antrą sūrainį. Lūpų kamputyje jam buvo prilipę 
majonezo. 

— Nenoriu, kad jam kliūtų, — pasakė Markas. 

— Jam neklius. 

— Tai kodėl norite sužinoti jo vardą? 

— Paprasčiausiai noriu sužinoti. Toks mano darbas, aišku? 

— Manote, kad aš meluoju, taip? — paklausė Markas, gailiai 
žvelgdamas į išsipūtusį veidą. Tas liovėsi kramtęs. 

— Nežinau, vaike. Tavo istorijoje daug spragų. 

Markas atrodė dar graudžiau. 

— Nepajėgiu gerai prisiminti. Viskas vyko taip greitai. Jūs tikitės 
smulkmenų, o aš neįstengiu prisiminti. 

Hardis susigrūdo į burną saują bulvių šiaudelių. 

— Valgyk. Mums reikia grįžti. 

— Dėkui už vaišes. 


Rikį paguldė į atskirą palatą devintame aukšte. Didelė iškaba 
šalia lifto skelbė: PSICHIATRIJOS SKYRIUS. Čia buvo kur kas tyliau. 
Blausesnės šviesos, tylesni balsai, gerokai mažiau skubos. Medicinos 
seserų postas glaudėsi greta lifto, tad visi išlipantieji buvo kruopščiai 
nužiūrimi. Apsaugininkas šnabždėjosi su seselėmis ir stebėjo korido- 
rius. Toliau nuo lifto ir į šoną nuo palatų buvo nedidelė tamsi fojė. Čia 
stovėjo televizorius, gaiviųjų gėrimų automatas, stalelis buvo nukrau- 
tas žurnalais, „Gideono * Biblijomis. 

Be Marko ir Hardžio, fojė daugiau nieko nebuvo. Markas gurkš- 
kartojamą serialą „Hil Strito bliuzas“, o Hardis tarpais snūduriavo su- 
sirangęs ant akivaizdžiai per mažos kušetės. Beveik devynios, praėjo 
pusvalandis, kai mama nusivedė jį koridoriumi į Rikio palatą trum- 
pam aplankyti brolio. Po antklodėmis šis atrodė toks mažutėlis. Daja- 
nos žodžiais, intraveninė lašinė jį pamaitins, nes pats nėvalgo. Motina 
tikino Marką, kad viskas bus gerai, bet iš jos akių vaikas suprato, kad ši 
susirūpinusi. Po valandėlės grįš gydytojas Grinvėjus ir norės šnektelėti 
su Marku. 


* Krikščioniška organizacija, nemokamai platinanti Biblijas. 

— Ar jis ką nors pasakė? — paklausė Markas, apžiūrinėdamas 
lašinę. 

— Ne. Nė žodžio. 

Mama paėmė jį už rankos ir apytamsiu koridoriumi parvedė at- 
gal į fojė. Bent penkis kartus Markas jau Žiojosi viską jai išpyškinti. 
Praėjus pro tuščią palatą netoli tos, kurioje gulėjo Rikis, jis pasiryžo 
išpažinčiai. Tačiau persigalvojo. Vėliau, vis kartojo sau, vėliau jai viską 
papasakosiu. 

Hardis liovėsi klausinėjęs. Dešimtą baigėsi jo pamaina, akivaizdu, 
kad jam viskas pakyrėjo — ir Markas, ir Rikis, ir ligoninė. Troško vie- 
no — grįžti į gatves. 

Pro liftus praėjo daili seselė trumpu sijonėliu ir pamojo Markui 
sekti paskui ją. Tebelaikydamas rankoje „Sprite“ skardinėlę, jis atsisto- 
jo. Seselė paėmė jį už rankos, ir šis prisilietimas kažkaip jaudino. Jos 
nagai buvo ilgi ir raudoni. Oda glotni ir įdegusi. Šviesūs plaukai, kerin- 
ti šypsena. Be to, ji buvo jauna, vardu Karena. Seselė jo ranką spaudė 
šiek tiek stipriau, nei buvo būtina. Markui permušė širdį. 

— Su tavim nori pasikalbėti gydytojas Grinvėjus, — pasilenk- 
dama pasakė ji. Nuo jos dvelkė kvepalais. Tokio nuostabaus aromato 
Markui dar neteko uostyti. 

Ji nusivedė Marką prie Rikio palatos, pažymėtos 943 numeriu, ir 
paleido jo ranką. Durys buvo uždarytos, tad seselė, tyliai pasibeldusi, 
jas atidarė. Markui įslinkus į vidų, Karena paplekšnojo jam per petį. 
Pro pusiau praviras duris jis dar spėjo palydėti akimis ją nueinančią. 

Gydytojas Grinvėjus dabar vilkėjo marškiniais su kaklaraiščiu, o 
virš jų — baltu mediko švarku. Prie kairiosios viršutinės kišenėlės pri- 
segta kortelė su jo pavarde. Jis buvo labai liesas, su akiniais ir barzda, 
beje, atrodė pernelyg jaunas tokiam darbui. 

— Įeik, Markai, — pakvietė jis, kai berniukas jau stovėjo palatoje, 
Rikio lovos kojūgalyje. — Sėskis. — Ir parodė į plastikinę kėdę šalia 
sulankstomosios lovytės prie lango. Kalbėjo jis tyliai, kone pašnibž- 
domis. Dajana sėdėjo ant lovos, kojas parietusi po savimi. Ant grindų 
voliojosi nuspirti jos bateliai. Buvo apsirengusi džinsais bei nertiniu ir 
nenuleido akių nuo Rikio, kuriam į ranką buvo įdurta lašinės adata. 
Palatoje švietė vienintelė lempa ant stalo šalia durų į vonios kambarį. 
Žaliuzės buvo sandariai užtrauktos. 

Markas klestelėjo ant plastikinės kėdės, o gytytojas prisėdo ant 
sulankstomosios lovytės krašto, vos už dviejų pėdų. Grinvėjus marks- 


56 


tėsi, raukėsi ir dvelkė tokiu niūrumu, jog akimirką Markas pamanė, 
kad jie visi mirs. 

— Mums reikia pasikalbėti apie tai, kas įvyko, — pradėjo gydy- 
tojas. Dabar jau ne pašnibždom. Akivaizdu, kad Rikis ne šiame pasau- 
lyje, tad nėra pavojaus jį pažadinti. Dajana tokiomis pat nieko nema- 
tančiomis akimis stebeilijo į lovą. Markas troško pasilikti su ja vienu 
du, kad galėtų viską papasakoti ir išsigauti iš tos painiavos, bet motina 
sėdėjo ten, patamsy už Grinvėjaus, nekreipdama į jį dėmesio. 

— Ar jis ką nors pasakė? — pirmiausia paklausė Markas. Pas- 
tarąsias tris valandas su Hardžiu klausimas vijo klausimą, ir Markas 
nejučia perėmė šį įprotį. 

— Ne. 

— Jis sunkus ligonis? 

— Labai, — atsakė Grinvėjus, mažutėmis, tamsiomis akimis su- 
žioruodamas į Marką. — Ką šiandien jis matė? 

— Ojjūs niekam nepasakysite? 

— Niekam. Viskas, ką man papasakosi, liks visiškoje paslaptyje. 

— O jeigu farai panorės sužinoti, ką jums papasakojau? 

— Nesakysiu. Pažadu. Viskas labai slapta ir konfidencialu. Tik 
tarp mudviejų ir tavo mamos. Mes visi stengiamės padėti Rikiui, tad 
mums reikia žinoti, kas įvyko. 

Tiesa tikrai nepakenktų, ypač Rikiui. Markas pažvelgė į šviesią 
galvytę su išsidraikiusiais ant pagalvės plaukais. Kodėl? Kodėl juodu 
paprasčiausiai nepabėgo, kai tik juodasis automobilis atvažiavo ir su- 
stojo? Marką staiga prislėgė kaltės jausmas, jam pasidarė baisu. Jis dėl 
visko kaltas. Nereikėjo būti tokiam kvailam ir susidėti su bepročiu. 

Lūpos jam suvirpėjo, akys sudrėko. Ėmė krėsti šaltis. Metas viską 
papasakoti. Melų atsargos baigiasi, o Rikiui žūtbūt reikia pagalbos. 
Grinvėjus nenuleido nuo jo akių. 

Ir tada pro šalį lėtai praėjo Hardis. Mirksnį stabtelėjo koridoriuje 
ir pro durų plyšį susidūrė su Marku akimis, paskui dingo. Markas ži- 
nojo, kad šis kažkur netoliese. Grinvėjus ano nepastebėjo. 
jeigu ir supyko, to neparodė. Tik kartą ar du palingavo galva, bet neiš- 
tarė nė žodžio. Jis kalbėjo tyliai, šaudydamas akimis tai į gydytoją, tai į 
duris. Papasakojo apie medį su nukarusia virve, apie mišką ir laukymę. 
Paskui apie automobilį. Praleido nemažą gabalą istorijos, bet vis dėlto 
tyliai, labai paslapčia prisipažino Grinvėjui, kad sykį nuropojo prie 

automobilio ir ištraukė žarną. Kai jis tai darė, Rikis pravirko ir prisi- 
siojo į kelnes. Rikis prašęs jo ten nelįsti. Markas pastebėjo, kad ši dalis 
Grinvėjui patiko. Dajana klausėsi bejausmiu veidu. 

Už durų vėl praėjo Hardis, bet Markas dėjosi jo nepastebįs. 
Mirksnį patylėjo, paskui papasakojo, kaip žmogus išvirto iš automo- 
bilio, pamatė žolėje gulinčią laistomąją žarną, užsiropštė ant bagažinės 
ir nusišovė. | 

— Kaip toli buvo Rikis? — paklausė Grinvėjus. 

Markas apsidairė po palatą. 

— Matote tas duris kitapus koridoriaus? — parodė berniukas. — 
Kaip nuo čia iki jų. 

Gydytojas pažvelgė ir pasikasė barzdą. 

— Apie keturiasdešimt pėdų. Nelabai toli. 

— Dar ir kaip arti. 

— Kaip tiksliai sureagavo Rikis, kai pokštelėjo šūvis? 

Dabar Dajana klausėsi. Matyt, ji ką tik suvokė, kad girdi versiją, 
visiškai kitokią nei ankstesnioji. Suraukusi kaktą, ji rūsčiai pažvelgė į 
savo vyresnėlį. 

— Atleisk, mama. Buvau pernelyg išsigandęs ir pamečiau galvą. 
Nepyk. 

— Tu tikrai matei, kaip tas žmogus nusišovė? — paklausė ji, ne- 
galėdama patikėti. 

— Taip. 

— Tada nėra ko stebėtis, — Dajana pažvelgė į Rikį. 

— Kaip sureagavo Rikis, kai pokštelėjo šūvis? 

— Vargšas vaikelis, — sumurmėjo Dajana iš palatos gilumos. 
Gydytojas pakėlė ranką, ją nutildydamas. 

— Rikis buvo šalia tavęs? 

Markas paskersavo į duris ir neįtikinamai paaiškino, kaip Rikis 
sustingo, paskui leidosi nevikriai risnoti tolyn, prispaustomis prie 
šonų rankomis, vis kimiai aimanuodamas. Nuo šūvio momento iki 
greitosios atvažiavimo papasakojo viską labai tiksliai, nieko nepra- 
leisdamas. Užsimerkęs iš naujo prisiminė kiekvieną žingsnį, kiekvieną 
veiksmą. Koks nuostabus jausmas iškloti tiesą! 

— Kodėl man nepapasakojai, kad judu matėte, kaip nusišovė 
žmogus? — paklausė Dajana. 

Grinvėjų tai suerzino. 

— Prašau, ponia Svėj, galėsite pakalbėti su juo vėliau, — su- 
draudė jis, neatitraukdamas akių nuo Marko. — Koks buvo paskutinis 
Rikio ištartas žodis? 

Markas sekundėlę galvojo, stebėdamas duris. Koridoriuje buvo 
tuščia. 

— Tikrai neprisimenu. 


O tuo metu seržantas Hardis su savo leitenantu ir specialiuoju 
FTB agentu Džeisonu Maktiunu, susispietę fojė šalia gaiviųjų gėrimų 
automatų, šnekučiavosi. Dar vienas FTB agentas įtariai slampinėjo ša- 
lia lifto. Ligoninės apsaugininkas rūsčiai jį nužiūrinėjo. 

Leitenantas paskubom paaiškino Hardžiui, kad dabar šį reikalą 
perima FTB, kad Memfio policijos valdyba perdavusi jiems žuvusio 
žmogaus automobilį ir kitus daiktinius įrodymus, kad ekspertai auto- 
mobilyje aptiko daugybę pirštų atspaudų, per mažų kaip suaugusiam 
žmogui, tad jiems reikia žinoti, ar Markas neprasitarė ko ir nepakeitė 
savo istorijos. 

— Ne, bet aš nesu tikras, kad jis kalba tiesą, — atsakė Hardis. 

— Ar jis ką nors palietė, kur mes galėtume paimti pirštų at- 
spaudus? — paskubėjo paklausti Maktiunas, nenorėdamas klausytis 
Hardžio prielaidų ir išvedžiojimų. 

— Ką turite omenyje? 

— Mes įtariame, kad kažkuriuo momentu iki Klifordui nusišau- 
nant vaikiščias buvo automobilyje. Mums reikia paimti berniuko pirš- 
tų atspaudus ir patikrinti, ar jie sutampa su rastaisiais automobilyje. 

— Kas verčia jus manyti, kad vaikas buvo automobilyje? — pa- 
klausė Hardis, vildamasis sužinoti ką nors nauja. 

— Vėliau paaiškinsiu, — nesileido į kalbas leitenantas. 

Hardis apžvelgė fojė ir staiga mostelėjo ranka į šiukšlių krepšį 
šalia kėdės, ant kurios sėdėjo Markas. 

— Štai ten. „Sprite“ skardinėlė. Kaip tik čia sėdėdamas jis gėrė 
„Sprite“. 

Maktiunas apsidairė po koridorių, atsargiai įvyniojo skardinėlę į 
nosinę ir įsidėjo į švarko kišenę. 

— Ši tikrai jo, — patvirtino Hardis. — Čia tik vienas šiukšlių 
krepšys ir tik viena „Sprite“ skardinėlė. 

— Nusiųsiu ją mūsų ekspertams, — pasakė Maktiunas. — O tas 
vaikiščias, Markas, liks čia per naktį? 

— Manau, taip, — atsakė Hardis. — Į jo brolio palatą atnešė su- 
lankstomąją lovelę. Panašu, kad jie visi trys miegos ten. O kodėl FTB 
domisi Klifordu? 

— Vėliau paaiškinsiu, — vėl trumpai atsakė leitenantas. — Likite 
čia dar valandą. 

— Po dešimties minučių baigiasi mano pamaina. 

— Teks šiek tiek padirbėti viršvalandžių. 


Atsisėdęs ant plastikinės kėdės šalia lovos, gydytojas Grinvėjus 
skaitė savo užrašus. 

— Netrukus aš išvyksiu, bet anksti rytą grįšiu. Rikio būklė stabili, 
tikiuosi, per naktį padėtis bent šiek tiek pasikeis. Kartkartėmis pažiū- 
rėti užsuks seselės. Jeigu Rikis atsipeikės, kvieskite jas, — gydytojas vėl 
pasklaidė lapus, primargintus vištos kojos krevezonių, paskui pažvelgė 
į Dajaną: — Tai sunkus ūmus potrauminis stresas. 

— Ką tai reiškia? — paklausė Markas. Dajana užsimerkusi pasi- 
trynė smilkinius. 

— Kartais žmogus pamato ką nors baisaus ir nesugeba to ištverti. 
Rikis baisiai išsigando, kai tu iš išmetamojo vamzdžio ištraukei žarną, 
ir kai išvydo tą Žmogų nusišaunant. Jis patyrė tokį siaubingą išgyveni- 
mą, jog nepajėgė su tuo susidoroti. Tai sukėlė atsakomąją reakciją. Lyg 
kažkas jame būtų nutrūkęs, sukrėsdamas protą ir kūną. Jis sugebėjo 
parbėgti namo, o tai labai keista, nes paprastai žmogus, patyręs tokią 
traumą kaip Rikis, iškart nustėrsta ir lieka paralyžiuotas, — gydytojas 
nutilo ir padėjo savo užrašus ant lovos. — Šiuo metu nedaug tegalime 
padaryti. Tikiuosi, kad rytoj arba vėliausiai poryt jis atsigaus, ir mes 
galėsime apie viską pasikalbėti. Kurį laiką Rikį gali kankinti košmarai, 
protarpiais blykstelti prisiminimai apie tą įvykį. Jis neigs tai nutikus, 
paskui dėl visko ims kaltinti save. Jausis vienišas, išduotas, slegiamas 
baimės, galbūt depresijos. Niekada negali žinoti. 

— Kaip ketinate gydyti? — paklausė Dajana. 

— Turime stengtis, kad jis jaustųsi saugus. Rikio nevalia palikti 
vieno. Beje, regis, sakėte, kad iš jo tėvo jokios naudos. 

— Verčiau tegul jis laikosi kuo toliau nuo Rikio, — griežtai pa- 
reiškė Markas. Dajana linktelėjo. 

— Gerai. Ir nėra nei senelių, nei kokių nors giminių? 

— Ne. 

— Ką gi, svarbu, kad kelias paras abu kuo daugiau būtumėte su 
juo palatoje. Rikis turi jaustis saugus. Jam bus reikalinga jūsų emocinė 
ir fizinė parama. Aš su juo kalbėsiuos kelis kartus per dieną. Labai 
svarbu, kad ir Markas kalbėtųsi su broliu apie tą įvykį. Abiem reikės 
dalytis savo reakcijomis ir jas lyginti. 

— Kaip manote, kada galėsime grįžti namo? — paklausė Dajana. 

— Nežinau, bet pasistengsime kuo greičiau. Rikiui reikia savo 
miegamojo, pažįstamos ir saugios aplinkos. Gal po savaitės. Arba po 
dviejų. Priklauso nuo to, kaip greitai jis sveiks. 

Dajana parietė po savimi kojas. 

— Aš, ė-e... dirbu. Nežinau, ką daryti. 

— Rytoj iš pat ryto pasistengsiu susisiekti su jūsų darbdaviu. 

— Mano darbdavys — tikras kraugerys. Tai anaiptol ne miela, 
padori įmonė, kur mokamos premijos ir užjaučiama. Gėlių neatsiųs. 
Bijau, kad jiems tai nepatiks. 

— Padarysiu viską, ką galėsiu. 

— O kaip mokykla? — paklausė Markas. 

— Tavo mama man pasakė direktoriaus pavardę. Iš pat ryto pas- 
kambinsiu ir pasikalbėsiu su mokytojais. 

Dajana vėl trynėsi smilkinius. Pasibeldusi įėjo seselė, ne ta, gra- 
žioji. Padavė Dajanai dvi tabletes ir stiklinę vandens. 

— Tai dalmanas, — paaiškino gydytojas. — Turėtų padėti jums 
pailsėti. Jeigu nesuveiks, paskambinkite į seserų postą ir jos atneš ko 
nors stipresnio. 

Seselei išėjus, Grinvėjus atsistojo ir palietė Rikio kaktą. 

— Pasimatysime rytą. Numikite bent kiek, — jis paskutinį kartą 
nusišypsojo ir uždarė paskui save duris. 

Jie liko vieni — mažutėlė Svėjų šeima ar bent tiek, kiek iš jos 
buvo likę. Markas prisislinko prie motinos ir prisiglaudė prie peties. 
Juodu žvelgė į mažutę šviesią galvelę ant didžiulės pagalvės vos už 
penkių pėdų. 

Motina paglostė jam ranką. 

— Viskas bus gerai, Markai. Juk mes ir blogesnius dalykus ištvė- 
rėme, — ji priglaudė sūnų prie savęs, ir šis užsimerkė. 

— Atleisk, mama, — akys jam pritvinko ašarų. — Taip gailiuosi 

dėl visko. — Motina dar tvirčiau priglaudė jį prie savęs. Markas tyliai 
kūkčiojo įsikniaubęs veidu jai į krūtinę. 

Dajana atsargiai atsigulė, vis tebelaikydama glėbyje Marką, ir 
juodu susirietė drauge ant pigaus poroloninio čiužinio po langu. Ri- 
kio lova buvo dviem pėdom aukštesnė. Palatoje tvyrojo prieblanda. 
Markas nebeverkė. Apskritai jis ne itin buvo tam linkęs. 

Dalmanas ėmė veikti, o Dajana jautėsi visai išsimušusi iš jėgų. 
Devynias valandas į kartonines dėžes krovė plastikines lempas, paskui 
penkios valandos baisios įtampos, o dabar dar dalmanas. Jau buvo 
kietai beužminganti. 

— Ar tave išmes iš darbo, mam? — paklausė Markas. Taip pat 
kaip ir mama jis nerimavo dėl šeimos finansų. 

— Nemanau. Rytoj apie tai pagalvosime. 

— Mums reikia pasikalbėti, mam. 

— O kodėl negalime rytoj? — jau beveik užsimerkusi ji palais- 
vino glėbį ir ėmė giliai alsuoti. — Jaučiuosi labai pavargusi, Markai. 
Pažadu, rytoj iš pat ryto mudu pasikalbėsime. Nori kai ką man paaiš- 
kinti, tiesa? O dabar eik, išsivalyk dantis, ir pasistenkime užmigti. 

Markas irgi staiga pasijuto pavargęs. Pro pigų poroloninį čiužinį 
spaudė metalinis rėmas, tad jis pasislinko prie sienos ir užsitraukė vie- 
nintelę antklodę. Motina paglostė jam ranką. Markas spoksojo į sieną 
vos už šešių colių ir mąstė, kad visą savaitę jam nepavyks užmigti. 

Ramiai gulėdama motina kvėpavo vis giliau. Jis pagalvojo apie 
Romį. Kur šis dabar? Kur tas apvalus putlus kūnas plika galva? Vaikas 
prisiminė, kaip Romis prakaitavo ir kaip prakaitas sruvo spindinčia 
jo plike, kapsėjo nuo antakių, merkė apykaklę. Net ausys buvo šlapios. 
Kam atiteks jo automobilis? Kas jį valys ir nuplaus kraują? Kam liks 
pistoletas? Ir tik dabar Markas sumojo, kad nuo šūvio automobilyje 
jam nebespengia ausyse. Įdomu, ar Hardis vis dar sėdi fojė ir stengiasi 
numigti? Ar rytoj farai grįš ir užduos daugiau klausimų? Kas, jeigu jie 
paklaus apie laistomąją žarną? Kas, jeigu užduos galybę klausimų? 

Spoksodamas į sieną, jis visai išsibudino. Pro žaliuzių plyšelius 
smelkėsi gatvės šviesos. Dalmanas veikė gerai, nes mama alsavo lygiai 
ir giliai. Rikis nebuvo pajudėjęs. Markas įsistebeilijo į blausią šviesą 
virš stalo ir prisiminė Hardį, kitus policininkus. Ar šie seka jį? Ar jį 
stebi, kaip matydavo per televiziją? Tikriausiai ne. 


w.- oo 


do. Metas į žvalgybą. Sykį, kai jis mokėsi pirmoje klasėje, vėlai vakare 

tėvas parėjo girtas ir kaip velnias puolė kabinėtis prie motinos. Jie 
susimušė, net visa priekaba drebėjo. Tada Markas atidarė suklypusį 
savo kambarėlio langutį ir nušoko ant žemės. Ilgai vaikštinėjo ap- 
linkui, paskui patraukė į mišką. Naktis buvo karšta, tvanki, dangus 
nusėtas žvaigždėmis, o Markas sėdėjo ant kalvos, nuo kurios vėrėsi 
vaizdas į gyvenamųjų priekabų kvartalą. Jis meldėsi, kad mamai nieko 
bloga neatsitiktų. Prašė Dievą šeimos, kurioje galėtų ramiai miegoti 
ir vieni kitų neskriaustų. Kodėl pas juos viskas kitaip? Taip klajojo 
dvi valandas. Kai parėjo, namuose buvo tyku. Nuo to laiko prasidėjo 
Marko naktinės ekskursijos, suteikdavusios jam tiek daug malonumo 
ir ramybės. 

Markas buvo nuolat kankinamas nerimo mąstytojas, ir kai naktį 
pabusdavo ar išvis nepajėgdavo užmigti, leisdavosi į ilgus, slaptus pa- 
sivaikščiojimus. Daug ko išmoko. Vilkėdavo tamsiais drabužiais, po 
„Takerio būstai ant ratų“ teritoriją šešėliais slinkdavo it vagis. Tapdavo 
smulkių nusikaltimų ir vandalizmo atvejų liudininku, bet niekam apie 
juos nepasakodavo. Matydavo pro langus išsmunkančius meilužius. 
Giedromis naktimis jis mėgo sėdėti ant kalvos viršum parko ir tylomis 
mėgautis dūmeliu. Jau seniai nebijojo, kad motina jį nutvers. Ji sunkiai 
dirbo ir kietai miegojo. 

Jis nesibaimino nepažįstamų vietų. Tad užklojo antklode mamai 
pečius, tą pat padarė Rikiui ir patyliukais užvėrė paskui save duris. 
Koridoriuje buvo tamsu ir tylu. Žavioji Karena seselių poste pildė bu- 
dėjimo žurnalą. Ji maloniai nusišypsojo ir liovėsi rašiusi. Norįs nueiti 
į kavinukę nusipirkti apelsinų sulčių, pasakė jis, žinąs, kaip ten patekti. 
Po minutėlės grįš. Jam nueinant Karena liko plačiai išsišiepusi, ir Mar- 
kas pasijautė įsimylėjęs. 

Hardžio nebebuvo. Fojė — nė gyvos dvasios, tik veikė televizo- 
rius. Rodė „Hogano didvyrius . Markas tuščiu liftu nusileido į pusrūsį. 

Kavinukėje irgi buvo tuščia. Tik prie vieno stalelio invalido 
vežimėlyje sustingęs sėdėjo vyriškis sugipsuotomis abiem kojomis. 
Švarus gipsas blizgėjo. Viena ranka parišta. Storai sutvarstytas bintu 
viršugalvis atrodė lyg nuskustas plikai. Buvo matyti, kad jis jaučiasi 
labai prastai. 

Markas susimokėjo už stiklinę sulčių ir atsisėdo prie staliuko ne- 
toli to vyriškio. Šis susiraukė iš skausmo ir nustūmė nuo savęs lėkštę 


su sriuba. Paskui ėmė traukti per šiaudelį sultis ir tik tada pastebėjo 
Marką. 


63 


— Kaip sekasi? — paklausė Markas nusišypsodamas. Su žmonė- 
mis jis bendraudavo lengvai ir tą vyrą nuoširdžiai užjautė. 

Vyriškis piktai jį nužvelgė, paskui nusuko akis į šalį. Vėl susiraukė 
ir pamėgino patogiau pasidėti kojas. Markas stengėsi nespoksoti. 

Nežinia iš kur išdygo kitas vyriškis — baltais marškiniais ir su 
kaklaraiščiu. Nešinas padėklu su maistu ir kava, jis atsisėdo prie greti- 
mo staliuko, priešais sužalotąjį vyrą. Marko tartum nepastebėjo. 

— Smarkiai kliuvo, — plačiai išsišiepė anas. — Kas nutiko? 

— Avarija, — atskriejo iškankintas atsakymas. — "Trenkėsi 
„Exxon“* autocisterna. Žioplys važiavo per raudoną šviesą. 

Šypsena dar labiau paplatėjo, maistas ir kava liko pamiršti. 

— Kada tai atsitiko? 

— Prieš tris dienas. 

— Sakote, „Exxon“ autocisterna? — vyriškis atsistojo ir greitai 
priėjo prie nukentėjėlio staliuko, kažką traukdamasis iš kišenės. Pasi- 
ėmęs kėdę, staiga atsisėdo vos keli coliai nuo sugipsuotų kojų. 

— Aha, — atsargiai patvirtino nelaimėlis. 

Vyriškis padavė jam baltą kortelę. 

— Aš Džilas Tilas. Esu advokatas, mano sritis — eismo įvykiai, 
ypač susiję su dideliais sunkvežimiais, — visą tiradą Džilas Tilas iš- 
bėrė labai greitai, lyg būtų pagavęs ant kabliuko stambią Žuvį ir turėtų 
skubiai suktis, kad toji nepaspruktų. — Kaip tik tokia mano specialy- 
bė. Atvejai su dideliais sunkvežimiais. Aštuoniolikos ratų. Savivarčiai. 
Cisternos. Tik pasakykite, ir aš jų imsiuos. — Jis ištiesė per staliuką 
ranką. — Pavardė — Džilas Tilas. 

Nukentėjėlio laimei, dešinė ranka buvo sveika, tad netvirtai iš- 
tiesė ją per stalą šiam apsukriam vertelgai. 

— Džo Faris. 

Džilas įnirtingai pakratė ranką ir energingai pasirengė paskuti- 
niam šuoliui čiupti grobį. 

— Kas jums: abi sulaužytos kojos, smegenų sutrenkimas, kelios 
atviros žaizdos? 

— Ir lūžęs raktikaulis. 

— Puiku. Taigi perspektyvoje — invalidumas. Kuo jūs dirba- 
te? — paklausė Džilas, mąsliai paliesdamas sau smakrą — jau atsargiai 


* Didžiausia JAV naftos kompanija. Europoje vadinama „Esso“. 

analizavo galimybes. Vizitinė kortelė tebegulėjo ant stalo, Džo nepa- 
liesta. Abu tartum nematė Marko. 

— Kranininkas. 

— Profsąjungos narys? 

— Taip. 

— Puiku. Taigi „Exxon“ autocisterna važiavo per raudoną šviesą. 
Kas kaltas, abejonių nėra? 

Džo susiraukė ir vėl pasimuistė. Netgi Markui buvo aišku, kad 
sužalotajam jau pakyrėjo Džilo landumas. Papurtė galvą — ne. 

Ant popierinės servetėlės Džilas paskubomis paskaičiavo ir nu- 
sišypsojęs pareiškė: 

— Galiu išreikalauti jums bent šešis šimtus tūkstančių. Aš imu 
tik trečdalį, tad keliausite sau sveikas su keturiais šimtais tūkstančių. 
Mažiausiai. Keturi šimtai gabalų, žinoma, neapmokestinamų. Rytoj 
įregistruosime ieškinį. 

Iš Džo veido buvo matyti, kad viskas jam jau girdėta. Džilas laukė 
prasižiojęs, didžiuodamasis, kupinas pasitikėjimo savimi. 

— Aš jau kalbėjausi su kitais advokatais, — pasakė Džo. 

— Galiu išrūpinti jums daugiau nei bet kuris kitas. Aš iš to 
gyvenu — iš bylų, susijusių su sunkvežimiais. Jau esu bylinėjęsis su 
„Exxon“, pažįstu visus jų teisininkus ir visus vietinius tarnautojus, jie 
manęs tikrai privengia, nes iškart griebiu už gerklės. Tai karas, Džo, 
ir geresnio už mane mieste nėra. Moku jų nešvarius žaidimus. Ką tik 
laimėjau sunkvežimio bylą, iškovodamas bemaž pusę milijono. Kai tik 
klientas mane nusamdo, jam iškart meta pinigus. Aš nesigiriu, Džo, 
bet kai kalbama apie tokias bylas, esu geriausias mieste. 

— Vienas advokatas šįryt paskambino ir pasakė galįs išpešti mi- 
lijoną. 

— Meluoja. Kokia jo pavardė? Makfėjus? Reglendas? Snodgra- 
sas? Pažįstu tuos vyručius. Nuolat įspiriu jiems į subinę, Džo, ir apskri- 
tai aš pasakiau, kad šeši šimtai tūkstančių — mažiausia. Galėtų būti ir 
daugiau. Po perkūnėliais, Džo, jeigu būsime priversti bylinėtis teisme, 
kas žino, kiek priteis prisiekusieji. Džo, aš kasdien dalyvauju teismuo- 
se, trankausi po visą Memfį. Šeši šimtai tūkstančių — mažiausia. Ar 
jau ką nors nusisamdėte? Pasirašėte sutartį? 

Džo papurtė galvą: 

— Dar ne. 

— Puiku. Klausykite, Džo, turite žmoną ir vaikučių? 

— Buvusi žmona ir trys vaikai. 

— Vadinasi, mokate vaikams alimentus. Tad, žmogau, klausykitės 
įdėmiai. Kiek mokate alimentų? 

— Penkis šimtus per mėnesį. 

— Nedaug. Ir dar reikia apmokėti sąskaitas. Štai ką aš padarysiu: 
avansu mokėsiu jums po tūkstantį dolerių per mėnesį, paskui išskai- 
čiuosim iš jūsų būsimos kompensacijos. Jeigu reikalą sutvarkysime 
per tris mėnesius, išskaičiuosiu sau tris tūkstančius. Jeigu viskas truks 
dvejus metus, nors taip neatsitiks, bet jeigu atsitiktų, aš išsiskaičiuosiu 
dvidešimt keturis tūkstančius. Arba kiek susidarytų. Suprantate mane, 
Džo? Grynaisiais tuojau pat. 

Džo vėl pasimuistė ir nuleido akis į stalą. 

— Tas kitas advokatas vakar atėjo pas mane į palatą ir pasakė, 
kad avansu duos man du tūkstančius dabar, o paskui siųs po du tūks- 
tančius kas mėnesį. 

— Kas toks? Skotis Mosas? Robis Lamoukas? Pažįstu tuos vyru- 
čius, Džo, visi jie — šiukšlės. Kelio į teismo rūmus, ir to nesuras. Ne- 
valia jais tikėti. Visiškai nekompetentingi. Sutinku — du tūkstančiai 
dabar ir po du tūkstančius kas mėnesį. 

— O dar kitas advokatas iš vienos stambios firmos pasiūlė de- 
šimties tūkstančių avansą ir neribotą kreditą, kad ir kiek man reikėtų. 

Džilas liko sugniuždytas, ir praėjo bent dešimt minučių, kol jis 
atgavo žadą. 

— Klausykite, Džo. Esmė ne avanso dydis grynaisiais, aišku? 
Svarbu, kiek man pavyks išpešti pinigų iš „Exxon“. Ir niekas, kartoju, 
niekas nesugebės išpešti daugiau už mane. Niekas. Klausykite. Duodu 
penkis tūkstančius avanso dabar ir leisiu imti iš manęs tiek, kiek jums 
reikės sąskaitoms apmokėti. Tinka? 

— Aš pagalvosiu. 

— Nevalia gaišti laiko, Džo. Privalome veikti greitai. Įkalčiai 
dingsta. Prisiminimai blėsta. Didelės korporacijos sukasi lėtai. 

— Pasakiau — aš pagalvosiu. 

— Galiu jums rytoj paskambinti? 

— Ne. 

— Kodėl? 

— Po šimts, per visus tuos prakeiktus advokatus negaliu miegoti, 
vis skambina ir skambina. Negaliu nė pavalgyti, kad kas nors iš jūsų, 


66 


vyručiai, nelįstų į akis su pasiūlymais. Šioje sumautoje ligoninėje dau- 
giau advokatų nei gydytojų. 

Džilui šis jausmų proveržis nepadarė jokio įspūdžio. 

— Aplinkui pilna ryklių, Džo. Daugybė išties prastų advokatų, 
kurie prakiš jūsų bylą. Liūdna, bet tiesa. Mūsų profesijos žmonių per- 
teklius, tad advokatai klientų stengiasi susirasti visur. Nesuklyskite, 
Džo. Pasitikrinkite mane. Pasižiūrėkite geltonuosiuose puslapiuose. 
Ten apie mane visas puslapis trim spalvomis, Džo. Susiraskite Džilą 
Tilą ir pamatysite, kas yra kas. 

— Aš pagalvosiu. 

Džilas išsitraukė dar vieną vizitinę kortelę ir padavė Džo, paskui 
atsisveikino ir nuėjo, taip ir nepalietęs maisto ar kavos ant padėklo. 

Džo kentėjo. Dešine ranka sugriebė savo vežimėlio ratą ir pa- 
mažu išriedėjo iš kavinukės. Markas buvo bepasisiūląs padėti, bet per- 
sigalvojo — nusprendė nesikišti. Abi Džilo vizitinės kortelės liko ant 
stalo. Jis baigė gerti sultis, apsidairė ir vieną kortelę pasiėmė. 


Savo gražuolei Karenai Markas pasakė negalįs užmigti, tad žiūrės 
televizorių, jei kas jo teirautųsi. Jis atsisėdo fojė ant kanapos ir įniko 
sklaidyti telefonų knygą, tuo pat metu žiūrėdamas kartojamą humoro 
serialą „Sveiki!“ ir vėl gurkšnodamas „Sprite“. Hardis — telaimina šį 
Dievas! — po užkandžio kavinukėje buvo jam palikęs aštuonias dole- 
rio ketvirtines. 

Karena atnešė apklotą ir apkamšė jam kojas, paskui ilgais, plonais 
delnais patapšnojo ranką ir nučiuožė. Markas stebėjo kiekvieną jos 
žingsnį. 

Memfio geltonosios knygos „Advokatų“ skyriuje ponui Džilui 
Tilui iš tiesų buvo skirtas visas puslapis. Beje, kaip ir kokiam tuzinui 
kitų advokatų. Graži nuotrauka, kur jis nerūpestingai stovi priešais 
Teismo rūmus be švarko, vienmarškinis, paraitotomis rankovėmis, o 
užrašas apačioje skelbia: „Aš KOVOJU UŽ JŪSŲ TEISES!“ Puslapio viršu- 
je didelėmis raudonomis raidėmis šaukte šaukė klausimas: „BUvOTE 
SUŽALOTAS?“ Tuoj žemiau riebiu žaliu šriftu sekė atsakymas: „JEIGU 
TAIP, PASKAMBINKITE DŽILUI TILUI — JIS TAI, KO REIKIA.“ Dar že- 
miau mėlynu šriftu Džilas vardijo visas savo bylas, o jų buvę šimtai. 
Žoliapjovės, elektros šokai, suluošinti kūdikiai, eismo įvykiai, sprogę 
šildymo katilai. Aštuoniolikos metų patirtis visuose teismuose. Mažas 

žemėlapis reklaminio puslapio kampe kreipė pasaulį į jo kontorą, kuri 
čia pat, kitapus gatvės, priešais Teismo rūmus. 

Markas išgirdo pažįstamą balsą ir staiga televizoriaus ekrane iš- 
vydo patį Džilą Tilą, stovintį šalia įėjimo į ligoninės priimamąjį ir kal- 
bantį apie nukentėjusius mylimuosius ir suktas draudimo kompanijas. 
Fone už jo žybsėjo raudoni švyturėliai, lakstė sanitarai. Tačiau Džilas 
valdė padėtį. Neimdamas avanso pasirūpins jumis. Jeigu nelaimės by- 
los — jokio honoraro. 

Koks mažas pasaulis! Per pastarąsias dvi valandas Markas matė 
tą žmogų čia pat, vos už kelių žingsnių, paėmė jo vizitinę kortelę, 
žvelgė į jo veidą geltonuosiuose puslapiuose, o dabar štai šis kalba iš 
televizoriaus ekrano. 

Markas užvertė telefonų knygą ir padėjo ją ant stalelio, apkrauto 
visokiu šlamštu. Paskui užsitraukė apklotą ir nusprendė numigti. 

Galbūt rytoj paskambins Džilui Tilui. 

Foltrigas mėgo būti lydimas. Rojui ypač patiko tos mielos aki- 
mirkos, kai dūgzdavo laukiančios televizijos kameros, ir jis, ištaikęs 
momentą, didingai žengdavo koridoriumi arba žemyn Teismo rūmų 
laiptais, o Volis Boksas kaip koks pitbulis bėgdavo priekyje ir, talki- 
namas Tomo Finko ar kito padėjėjo, numodavo ranka į kvailus klau- 
simus. Dažnai tykiomis poilsio valandėlėmis Rojus žiūrėdavo vaizdo 
įrašus, kuriuose jis su nedidele palyda puldinėja po Teismo rūmus. Pa- 
prastai tam jis pasirinkdavo puikų laiką. Ištobulino laikyseną. Kantriai 
iškeldavo ranką, lyg tikrai norėtų atsakyti į klausimą, bet būdamas 
itin svarbus Žmogus tiesiog neturi tam laiko. Netrukus po to Volis 
paskambindavo reporteriams, kviesdamas į gerai sustyguotą spaudos 
konferenciją, per kurią Rojus, įtemptoje savo darbotvarkėje ištaikęs 
valandėlę, teikdavosi kiek papozuoti prožektorių šviesoje. Maža Fede- 
ralinės prokuratūros biblioteka buvo paversta spaudos konferencijų 
sale, kurioje įrengti prožektoriai ir garso sistema. Užrakintoje spinte- 
lėje Rojus laikė kosmetiką veidui pasigražinti. 

Kai kelios minutės po vidurnakčio įžengė į federalinės admi- 
nistracijos pastatą Memfio Pagrindinėje gatvėje, jį sekė šiokia tokia 
palyda: Volis, Finkas, agentai Trumenas ir Šerfas, tačiau trūko nekan- 

traujančių reporterių. Tiesą sakant, FTB patalpose apskritai niekas jo 
nelaukė, išskyrus Džeisoną Maktiuną ir dar du kavą geriančius pa- 
vargusius agentus. 

Greitai supažindinti, visi susispietė ankštame Maktiuno kabinete. 
Foltrigas atsisėdo į vienintelę laisvą vietą. Maktiunas buvo veteranas, 
turįs dvidešimties metų stažą, ir prieš savo norą ketverius metus anks- 
čiau atsiųstas į Memfį. Dabar jis skaičiavo mėnesius, kada galės išvykti 
į Ramiojo vandenyno šiaurės vakarų pakrantę. Tokį vėlyvą metą jautė- 
si pavargęs ir suirzęs. Buvo girdėjęs apie Foltrigą, bet niekada nebuvo 
su juo susitikęs. Pasak gandų, šis — pasipūtęs šiknius. 

Kai agentas, kuris nebuvo pristatytas, uždarė duris, Maktiunas 
atsisėdo į krėslą prie savo rašomojo stalo. Jis nušvietė pagrindinius 
dalykus: kaip aptiktas automobilis, kas rasta jo viduje, apie pistoletą, 
šautinę žaizdą, mirties laiką ir taip toliau. 

— Apie įvykį policijos valdybai pranešė vienas berniukas, Mar- 
kas Svėjus. Pasakė, kad su savo jaunesniuoju broliuku netyčia aptiko 
kūną ir nubėgo paskambinti policijai. Juodu gyvena už kokios pusės 
mylios, gyvenamųjų priekabų kvartale. Jaunėlis dabar guli ligoninėje, 
kaip atrodo, ištiktas trauminio šoko. Markas Svėjus ir vaikų motina 
Dajana, beje, išsiskyrusi, taip pat ligoninėje. Tėvas gyvena čia, mieste, 
ir žinomas policijai už smulkius nusižengimus: vairavo išgėręs, buvo 
įsivėlęs į muštynes ir panašiai. Potencialus nusikaltėlis. Šiaip ar taip, 
vaikas meluoja. 

— Man nepavyko perskaityti raštelio, — pertraukė Foltrigas, 
mirtinai trokšdamas bent ką nors pasakyti. — Faksograma buvo sun- 
kiai įskaitoma, — pasakė taip, tarsi Maktiunas ir visas Memfio FTB 
būtų niekam tikę, nes jis, Rojus Foltrigas, savo automobilyje gavo pra- 
stą faksogramą. 

Maktiunas žvilgtelėjo į Larį Trumeną ir Skiperį Šerfą, atsirėmu- 
sius į sieną, ir tęsė: 

— Minutėlę, aš dar nebaigiau. Mes įsitikinę, kad berniukas me- 
luoja, sakydamas, jog įvykio vietoje atsidūrė tik po to, kai Klifordas 
nusišovė. Tai kelia abejonių. Pirma, berniuko piršto atspaudų pilna 
visur: ir automobilio viduje, ir iš lauko — ant prietaisų skydo, durų, 
viskio butelio, pistoleto. Prieš dvi valandas gavome jo pirštų atspaudus 
ir pasiuntėme savo žmones iš naujo apžiūrėti automobilį. Darbą jie 
baigs rytoj, bet akivaizdu, kad berniuko būta viduje. Ką jis ten veikė, 
kol kas ne visai aišku. Taip pat aptikome pirštų atspaudų aplink užpa- 

kalinius žibintus, iškart virš išmetamojo vamzdžio. Netoli automobilio 
po medžiu radome tris šviežias cigarečių nuorūkas. „Virginia Slims“ 
— tos pačios, kokias rūko Dajana Svėj. Spėjame, kad vaikai tiesiog nu- 
gvelbė cigarečių iš motinos ir nuėjo patraukti dūmelio. Kaip tik tai jie 
ir darė, kai netikėtai pasirodo Klifordas. Abu pasislepia ir stebi — ap- 
linkui tankmė, pasislėpti nesunku. Galbūt juodu prisėlina ir ištraukia 
žarną — mes nesame tikri, o vaikai nesako. Šiuo metu mažesnysis ne- 
kalba, o Markas neabejotinai meluoja. Šiaip ar taip, aišku, kad žarna 
nesuveikė. Mes mėginame nustatyti pirštų atspaudus ant šios, bet tai 
sunkus darbas. Galbūt neįmanomas. Rytą turėsiu fotografijas, iš kurių 
bus matyti, kur gulėjo žarna tuo metu, kai atvyko Memfio policija. 

Nuo apgriozto rašomojo stalo Maktiunas pasiėmė geltoną blok- 
notą. Toliau kalbėjo šiam, o ne Foltrigui: 

— Bent kartą Klifordas iššovė automobilio salone. Kulka išlėkė 
bemaž tiksliai per patį vidurį keleivio pusės lango, stiklas sutrūkinėjo, 
bet neišbyrėjo. Autopsija baigta prieš valandą, Klifordo organizme 
daugybė dalmano, kodeino ir perkodano. Be to, jo kraujyje 2,2 pro- 
milės alkoholio, taigi, pasak vietinių, jis buvo girtas kaip šeškas. Noriu 
pasakyti, buvo ne tik ganėtinai pamišęs, kad galėtų paleisti sau kulką į 
galvą, bet dargi girtas ir apsvaigęs nuo vaistų. Ką nors daugiau spręsti 
sunku. Racionalaus proto mes čia neįžvelgiame. 

— Suprantu, — Rojus nekantriai linktelėjo. Volis Boksas laikėsi 
visai šalia lyg gerai išdresuotas terjeras. 

Prokuroro repliką Maktiunas nuleido negirdomis. 

— Pistoletas pigus, 38-0 kalibro, jį nusipirko lombarde čia, Mem- 
fyje. Mes apklausėme savininką, bet šis be savo advokato atsisako kal- 
bėti, tad padarysime tai rytą, tiksliau, šįryt. Iš „Texaco“ čekio matyti, 
kad benzino jis pirko Veidene, Misisipės valstijoje, maždaug pusantros 
valandos kelio nuo čia. Jaunutė operatorė sako, kad, kiek prisimenanti, 
jis sustojo apie pirmą valandą dienos. Jokių įrodymų, kad būtų dar 
kur nors stabtelėjęs. Pasak Klifordo sekretorės, kontorą jis paliko rytą 
apie devynias, pasakęs, kad turi atlikti kliento pavedimą, ir iki mums 
paskambinant daugiau nieko apie bosą negirdėjusi. Tiesą sakant, ją ši 
žinia ne itin sutrikdė. Panašu, kad iš Naujojo Orleano Klifordas išvyko 
tuoj po devynių, per penkias ar šešias valandas atvažiavo į Memfį, tik 
sykį sustojęs nusipirkti benzino, paskui dar stabtelėjo įsigyti pistoleto, 
pasuko į mišką ir nusišovė. Galbūt dar buvo sustojęs užkąsti, nusipirk- 
ti viskio ar dar ko nors. Mes toliau tikriname. 

— Kodėl Memfyje? — paklausė Volis Boksas. Foltrigas linktelėjo, 
aiškiai pritardamas klausimui. 

— Nesjis čia gimęs, — iškilmingai atsakė Maktiunas, žiūrėdamas 
į Foltrigą, lyg visi tik ir trokštų numirti savo gimtosiose vietose. Atsa- 
kyme slypėjo šiek tiek humoro, kurio Foltrigas visiškai nesuprato, nes 
žodžiai ištarti rimtu veidu. Maktiunas buvo girdėjęs, kad prokuroras 
ne itin guvaus proto. 

— Matyt, dar vaikystėje šeima išsikėlė kitur, — po nedidelės pa- 
uzės paaiškino jis. — Koledžą Klifordas lankė Raise, o Teisės fakulte- 
tą — Tuleine. 

— Teisės fakultete mes kartu studijavome, — išdidžiai pareiškė 
Finkas. 

— Nuostabu. Raštelis rašytas ranka, datuotas šiandiena, tiksliau, 
reikėtų sakyti vakardiena. Rašytas kažkokiu juodu flomasteriu — šis 
nerastas prie jo ar automobilyje, — Maktiunas paėmė lapelį popie- 
riaus ir ištiesė per stalą. — Štai. Originalas. Atsargiai. 

Valis Boksas prišoko ir perdavė raštelį Foltrigui, kuris iškart įni- 
ko šį tyrinėti. Pasitrynęs akis, Maktiunas varė toliau: 

— Tik nurodymai sekretorei dėl laidotuvių. Pažvelkit į apačią. 
Panašu, kad mėlynu tušinuku norėjo kažką pridurti, bet tame baigėsi 
užpildas. 

Foltrigas raštelį prisikišo arčiau nosies. 

— Čia parašyta „Markai, Markai, kur yra“, daugiau neįskaitau. 

— Taip. Braižas bjaurus, ir tušinuke pasibaigė užpildas, bet mūsų 
ekspertas sako tą patį: „Markai, Markai, kur yra.“ Jis taip pat mano, 
kad bandydamas tai parašyti Klifordas buvo girtas arba apsvaigęs nuo 
vaistų ar dar ko nors. Tušinuką radome automobilyje. Pigutėlis. Be 
jokios abejonės, tas pats. Klifordas neturi vaikų, nei sūnėnų, brolių, 
dėdžių ar pusbrolių, kurių vardas būtų Markas. Mes tikriname artimus 
jo draugus — sekretorė pasakė, kad tokių neturįs, — bet Marko kol kas 
tarp jų neradome. 

— Ką tai reiškia? 

— Dar vienas dalykas. Prieš kelias valandas Markas Svėjus, va- 
žiuodamas į ligoninę su Memfio policininku Hardžiu, netyčia prasita- 
rė, kad Romis kažką pasakęs ar padaręs. Romis. Pasak Klifordo sekre- 
torės, tai Džeromo trumpinys. Jos žodžiais, advokatą daugiau žmonių 
vadino Romiu, o ne Džeromu. Iš kur vaikas būtų žinojęs tą mažybinį 
vardą, jeigu Klifordas pats nebūtų pasakęs? 

Foltrigas klausėsi išsižiojęs. 

— Ką jūs manote? 

— Na, darau prielaidą, kad berniukas kurį laiką buvo auto- 
mobilyje prieš Klifordui nusišaunant — apie tai byloja tie visi pirštų 
atspaudai. Taip pat manau, kad jis ir Klifordas apie kažką kalbėjosi. 
Paskui kažkuriuo momentu berniukas palieka automobilį, Klifordas 
pamėgina kažką pridurti savo raštelyje ir galiausiai nusišauna. Vaikas 
išsigąsta. Jaunesnįjį jo broliuką ištinka šokas. Štai ir viskas. 

— Kodėl vaikas turėtų meluoti? 

— Pirma, jis išsigandęs. Antra, yra vaikas. Trečia, galbūt Klifordas 
jam papasakojo ką nors, ko jam nederėtų žinoti. 

Maktiuno pranešimas buvo puikus, ir po dramatinio akcento pa- 
baigoje kabinete stojo slogi tyla. Foltrigas sėdėjo sustingęs. Boksas ir 
Finkas išsižioję, nenuovokiomis akimis spoksojo į rašomąjį stalą. 

Kadangi jo bosas buvo laikinai sutrikęs, Volis Boksas atsargiai 
krustelėjo ir kvailai paklausė: 

— Kodėl jūs taip manote? 

Maktiuno kantrybė su federaliniais prokurorais ir šių pakalikais 
jau buvo išsekusi prieš kokius dvidešimt metų. Regėjo juos ateinan- 
čius ir nueinančius. Išmoko žaisti pagal jų taisykles ir manipuliuoti jų 
savimeile. Žinojo, kad geriausias būdas ištverti tokį banalumą — pa- 
prasčiausiai į jį atsiliepti. 

— Dėl raštelio, pirštų atspaudų ir melo. Tas vargšas vaikas nežino, 
ką daryti. 

Foltrigas padėjo raštelį ant stalo ir atsikrenkštė: 

— Jūs kalbėjotės su vaiku? 

— Ne. Prieš dvi valandas nuvykau į ligoninę, bet jo nemačiau. Su 
juo kalbėjosi seržantas Hardis iš Memfio policijos. 

— Ketinate pasikalbėti? 

— Taip, po kelių valandų. Apie devynias mudu su Trumenu nu- 
vyksime į ligoninę ir pasikalbėsime su vaiku, galbūt ir su jo motina. 
Taip pat norėčiau pasišnekėti ir su mažuoju broliuku, bet tai priklau- 
sys nuo jo gydytojo. 

— Norėčiau ten dalyvauti, — pareiškė Foltrigas. Kaip tik to visi 
ir tikėjosi. 

Maktiunas papurtė galvą. 

— Ne pati geriausia mintis. Mes patys susitvarkysime, — griežtas 

tonas nepaliko abejonių, kad vadovauja jis. Čia Memfis, o ne Naujasis 
Orleanas. 

— O kaip vaiko gydytojas? Kalbėjotės su juo? 

— Dar ne. Pamėginsime šįryt. Abejoju, ar jis ką nors pasakys. 

— Manote, vaikai galėjo jam išsipasakoti? — nekalta mina pa- 
klausė Finkas. 

Žvilgtelėjęs Trumeno pusėn, Maktiunas akis užvertė aukštyn, lyg 
sakytų: „Kokį avigalvį čia atsivežei? 

— Negaliu atsakyti, sere. Nežinau, ką vaikai žino. Nepažįstu gy- 
dytojo. Nežinau, ar jis jau kalbėjosi su vaikais. Nežinau, ar jie ką nors 
jam pasakė. 

Foltrigas susiraukė Finkui, kuris iš nepatogumo net susigūžė. 

— Ponai, jau vėlu. Iki vidudienio mūsų žmonės baigs apžiūrėti 
automobilį, tada ir siūlau susitikti. 

— Turime sužinoti viską, ką žino Markas Svėjus, — pasakė Ro- 
jus, nesijudindamas iš vietos. — Vaikiščias buvo tame automobilyje, ir 
Klifordas su juo kalbėjosi. 

— Aš tai Žinau. 

— Taip, pone Maktiunai, bet yra dalykų, kurių jūs nežinote. Kli- 
fordas žinojo, kur paslėptas kūnas, ir apie tai kalbėjo. 

— Yra daug dalykų, kurių aš nežinau, pone Foltrigai, nes, supran- 
tate, tai Naujojo Orleano byla, o aš dirbu Memfyje. Nenoriu nieko dau- 
giau Žinoti apie vargšus poną Bojetą ir poną Klifordą. Negyvėlių man 
ir čia iki kaklo. Jau beveik pirma nakties. O sėdžiu štai kabinete ir dirbu 
prie bylos, kuri man nepriklauso, kalbuosi su jumis, vyručiai, ir atsaki- 
nėju į klausimus. Dirbsiu prie šios bylos iki rytojaus vidudienio, paskui 
štai mano bičiulis Laris Trumenas galės ją perimti. Man jau gana. 

— Žinoma, nebent jums paskambins iš Vašingtono. 

— Taip, žinoma, nebent paskambins iš Vašingtono, tada padary- 
siu viską, ką ponas Voilzas man palieps, — atsakė Maktiunas. 

— Su ponu Voilzu aš kalbuosi kiekvieną savaitę. 

— Sveikinu. 

— Pasak jo, šiuo metu Bojeto byla FTB svarbiausia. 

— Taip, esu girdėjęs. 

— Ir, neabejoju, ponas Voilzas įvertins jūsų pastangas. 

— Kažin. 

Rojus pamažu atsistojo ir įbedė akis į Maktiuną. 


73 


— Mums būtina sužinoti absoliučiai viską, ką žino Markas Svė- 
jus. Suprantate? 
Maktiunas atlaikė jo žvilgsnį ir daugiau nieko nepasakė. 

atnešė jam apelsinų sulčių. Mažoje fojė vaikas miegojo vienas. Ji švel- 
niai jį pažadino. 

Nors rūpesčių šiuo metu netrūko, Markas buvo beviltiškai beįsi- 
mylįs šią gražią medicinos seserį. Gurkšnodamas sultis, žvelgė į Žaiža- 
ruojančias rudas jos akis. Karena pataisė ant vaiko kojų apklotą. 

— Kiek jums metų? — paklausė jis. 

Karena dar plačiau nusišypsojo: 

— Dvidešimt ketveri. Už tave vyresnė trylika metų. Kodėl klausi? 

— Šiaip sau. Ištekėjusi? 

— Ne, — ji švelniai paėmė apklotą ir pradėjo šį lankstyti. — Kaip 
sofa? 

Markas atsistojo, pasirąžė ir stebėjo ją. 

— Geresnė už tą lovą, ant kurios teko miegoti mamai. Dirbate 
pernakt? 

— Nuo aštuonių iki aštuonių. Mūsų pamainos — dvylikos valan- 
dų, keturis kartus per savaitę. Einam. Gydytojas Grinvėjus jau palatoje 
ir nori tave matyti, — seselė paėmė jį už rankos, ir jie pasuko į Rikio 
palatą. Vos įėjusi Karena pasišalino, uždarydama paskui save duris. 

Dajana atrodė pavargusi. Laikydama drebančioje rankoje neuž- 
degtą cigaretę, stovėjo Rikio lovos kojūgalyje. Markas atsistojo greta, 
ir ji padėjo ranką ant sūnaus peties. Abu stebėjo, kaip Grinvėjus glosto 
Rikiui kaktą ir jam kalba. Berniukas gulėjo užsimerkęs ir absoliučiai 
nereagavo. 

— Daktare, jis jūsų negirdi, — galiausiai pratarė Dajana. Buvo 
sunku klausytis, kaip gydytojas stengiasi kalbėti lyg mažas vaikas. 
Grinvėjus nekreipė į ją dėmesio. Dajana nusibraukė nuo skruosto 
ašarą. Markas užuodė gaivų muilo kvapą ir tik dabar pastebėjo šlapius 
motinos plaukus. Ji persirengusi drabužius. Tačiau nė kiek nepasida- 
Žiusi, tad veidas atrodė kitoks. 

Grinvėjus atsistojo. 

— Itin sunkus atvejis, — tarė bemaž pats sau, nenuleisdamas akių 
nuo Rikio. 

— Kas toliau? — paklausė Dajana. 

— Lauksime. Gyvybiniai simptomai stabilūs, tad organizmui pa- 
vojus negresia. Jis atsipeikės, o kai tai įvyks, labai svarbu, kad būtumėte 
palatoje, — glostydamasis barzdą, paskendęs mintyse, dabar Grinvėjus 
žvelgė į juos. — Atsimerkęs pirmiausia jis turi pamatyti mamą, su- 
prantate“ 

— Aš niekur neišeisiu. 

— Tu, Markai, gali trumpam išeiti, bet būtų geriausia, jeigu irgi 
liktum čia kuo ilgiau. 

Markas linktelėjo galvą. Mintis, kad palatoje dar teks pasilikti, 
buvo nemaloni. 

— Pirmos akimirkos — pačios svarbiausios. Apsidairęs Rikis iš- 
sigąs. Jam reikia matyti ir jausti savo mamą. Būtinai apkabinkite jį ir 
nuraminkite. Nedelsdami pakvieskite seselę. Aš paliksiu nurodymus. 
Vaikas bus labai alkanas, todėl skubiai reikės jį pamaitinti. Seselė iš- 
trauks lašinę, ir jis galės vaikščioti po palatą. Tačiau svarbiausia — jį 
apsikabinti. 

— O kaip manote, kada?.. 

— Nežinau. Galbūt šiandien arba rytoj. Šito neįmanoma nuspėti. 

— Ar anksčiau turėjote tokių atvejų? — paklausė Dajana. 

Grinvėjus pažvelgė į Rikį ir nusprendė sakyti tiesą. Jis papurtė 
galvą. 

— Ne tokių sunkių. Jis kone ištiktas komos, o tai šiek tiek neįpras- 
ta. Paprastai gerai pailsėję jie pabunda ir nori valgyti, — gydytojas 
prisivertė nusišypsoti. — Bet aš pernelyg nesijaudinčiau. Rikiui viskas 
bus gerai. Tik reikės šiek tiek laiko. 

Tartum tai išgirdęs, Rikis suniurnėjo ir išsitiesė, bet neatsimerkė. 
Visi įdėmiai stebėjo vildamiesi, kad jis ką nors sumurmės ar ištars 
kokį žodį. Nors Markui labiau būtų patikę, kad Rikis ir toliau tylėtų 
apie šūvius, kol juodu neaptars tai vienu du, bet jis be galo troško, kad 
mažasis broliukas pabustų ir prašnektų apie ką nors kita. Jau pakyrėjo 
žiūrėti į jį tokį — susirietusį ant pagalvės ir čiulpiantį tą prakeiktą 
nykštį. 

Iš savo lagaminėlio Grinvėjus išsitraukė rytinę Memphis Press 
laikraščio laidą. Padėjęs laikraštį ant lovos, ištiesė Dajanai vizitinę 
kortelę. 

— Mano kabinetas gretimame korpuse. Štai telefono numeris, 
dėl visa ko. Prisiminkite: tą akimirką, kai jis atsibus, paskambinkite į 
seserų postą, o šios tuojau pat praneš man. Gerai? 

Linktelėdama Dajana paėmė kortelę. Kaip tik tuo metu Grinvė- 
jus priešais juos ant Rikio lovos atvertė laikraštį. 

— Matėte? 

— Ne, — atsakė ji. 

Pirmojo puslapio apačioje rėkte rėkė antraštė: NAUJOJO ORLEANO 
ADVOKATAS NUSIŽUDO ŠIAURINIAME MEMFYJE. Antraštės dešinėje 
puikavosi didelė V. Džeromo Klifordo nuotrauka, o kairėje mažesnė 
antraštė skelbė: GARSUS BAUDŽIAMŲJŲ BYLŲ ADVOKATAS ĮTARIAMAS 
RYŠIAIS SU MAFIJA. Markui pirmiausia į akis krito žodis „mafija“. Įsi- 

Grinvėjus palinko į priekį ir prislopinęs balsą tarė: 

— Atrodo, ponas Klifordas — pakankamai gerai žinomas ad- 
vokatas Naujajame Orleane. Buvo susijęs su senatoriaus Bojeto nu- 
žudymo byla. Regis, gynė žmogų, kaltintą nužudymu. Ką nors apie tai 
girdėjote? 

Galiausiai neuždegtą cigaretę Dajana įsikišo į burną ir papurtė 
galvą — ne. 

— Na, tai svarbi byla. Pirmą kartą nužudytas dar nebaigęs ka- 
dencijos Jungtinių Valstijų senatorius. Kai išeisiu, galėsite pasiskaityti. 
Ten, apačioje, policija ir FTB. Kai prieš valandą čia atvykau, jie jau 
laukė, — Markas įsitvėrė lovos galo. — Nori pasikalbėti su Marku, 
žinoma, jums dalyvaujant. 

— Kodėl? — paklausė Dajana. 

— Bojeto byla ypatinga. Manau, perskaičiusi straipsnį, suprasite. 
Pasakiau, kad jūs ir Markas su jais kalbėsite tik tada, kai aš leisiu. Ar 
gerai“ 

— Ne! — išpyškino Markas. — Nenoriu su jais kalbėtis. — Daja- 
na ir Grinvėjus sužiuro į berniuką. — Jeigu tie farai neduos man ra- 
mybės, galiu baigti kaip Rikis. — Kažkaip Markas nujautė, kad policija 
grįš ir užduos daugybę klausimų. Jie dar nebaigė. Tačiau fotografija 
pirmame puslapyje ir paminėtas FTB staiga sukėlė jam šiurpulį, no- 
rėjosi atsisėsti. 

— Kol kas jų neleiskite, — pasakė Dajana gydytojui. 

— Jie klausė, ar galėtų pasikalbėti su jumis devintą, ir aš pasakiau, 
kad ne. Bet jie neatstos, — jis vėl pasižiūrėjo į laikrodį. — Būsiu čia 
prieš vidudienį. Galbūt tada mums vertėtų su jais pasikalbėti. 

— Jūsų valia, — sutiko moteris. 

— Gerai. Susitikimą su FTB atidėsime iki dvyliktos. Mes paskam- 
binome jūsų darbdaviui ir į mokyklą. Pasistenkite dėl to nesirūpinti ir 
likite prie vaiko lovos, kol aš grįšiu, — uždarydamas paskui save duris 
gydytojas išspaudė šypseną. 

Dajana nuskubėjo į vonios kambarį ir užsirūkė. Likęs prie Rikio 
lovos, Markas maigė nuotolinio valdymo pultelį, kol įsijungė televizo- 
rius, tuomet susirado vietines žinias. Nieko, tik orai ir sportas. 


Baigusi skaityti straipsnį apie poną Klifordą, Dajana padėjo laik- 
raštį ant grindų po sulankstomąja lovele. Drebančia širdimi Markas 
stebėjo motiną. 

— Jo klientas užmušė Jungtinių Valstijų senatorių, — pagarbiai, 
bet kartu ir baugiai pasakė ji. 

Tai bent. Teks atsakyti į kai kuriuos sunkius klausimus. Staiga 
Markas pasijuto alkanas. Buvo po devynių. Rikis nejudėjo. Seselės juos 
užmiršo. Grinvėjus, atrodo, jau amžinybė, kai išėjęs. Kažkur patam- 
siuos tyko FTB agentai. Kiekvieną minutę palata darėsi vis ankštesnė, 
o nuo pigios sulankstomosios lovelės įskaudo užpakalį. 

— Kažin kodėl jis taip padarė? — prašneko jis, nieko kita nesu- 
galvodamas. 

— Čia parašyta, kad Džeromas Klifordas turėjo ryšių su Naujojo 
Orleano mafija, o jo klientas, neabejojama, jai priklauso. 

Per kabelinę televiziją Markas buvo matęs Krikštatėvį. Po teisy- 
bei, matė tik pirmąją filmo dalį ir apie mafiją žinojo viską. Filmo sce- 
nos šmėstelėjo prieš akis, ir maudulys skrandyje dar labiau sustiprėjo. 
Širdis tuksėjo vis sparčiau. 

— Mama, noriu valgyti. O tu? 

— Kodėl nepapasakojai man tiesos, Markai? 

— Nes tada priekaboje buvo faras, netinkamas laikas kalbėti. At- 
leisk, mama. Pažadu, daugiau taip nedarysiu, atleisk. Ketinau tau viską 
papasakoti, kai tik liksime vieni, tikrai. 

Ji pasitrynė smilkinius ir atrodė labai liūdna. 

— Juk tu niekada man nemeluoji, Markai. 

Niekada nesakyk niekada. 

— Gal pasikalbėsime apie tai vėliau, mam? Aš iš tiesų alkanas. 
Duok man porą baksų, nubėgsiu į kavinukę ten, apačioje, ir nusi- 
pirksiu spurgų. Norėčiau spurgos. O tau atnešiu kavos, — pašokęs ant 
kojų, vaikas jau laukė, kad mama duotų pinigų. 

Laimė, ši nebuvo nusiteikusi rimtam pokalbiui apie atvirumą ir 
panašiai. Dalmanas dar šiek tie veikė, tad ji mąstė vangiai. Galvoje 
tvinksėjo. Dajana ištraukė iš rankinuko penkių dolerių banknotą. 

— O kur kavinukė? 

— Pusrūsyje. Medisono flygelyje. Buvau ten jau du kartus. 

— Kodėl aš nesistebiu? Turbūt visur čia jau aplandžiojai? 

Markas įsigrūdo pinigus į džinsų kišenę. 

— Taip, mama. Mes esame ramesniame aukšte. Žemiau kūdikiai, 
ir ten tikras cirkas. 

— Būk atsargus. 

Jis užvėrė paskui save duris. Dajana minutėlę luktelėjo, paskui iš- 
siėmė iš rankinuko buteliuką valiumo, kurį buvo palikęs Grinvėjus. 


Kol per televizorių ėjo Donahju* laida, Markas sušveitė keturias 
spurgas, vis žvilgčiodamas į mėginančią nusnūsti mamą. Paskui pabu- 
čiavo ją į kaktą ir pasakė šiek tiek pasibastysiąs aplinkui. Ji įspėjo sūnų, 
kad nedrįstų palikti ligoninės. 

Markas vėl nulipo tarnybiniais laiptais, nes spėjo, kad Hardis, 
FTB agentai ir kita šutvė slampinėja kur nors apačioje laukdami, gal 
atsitiktinai jis pasirodys. 

Kaip ir daugelis didmiesčio labdaros gydymo įstaigų, Šv. Petro 
ligoninė pastatyta tuo laiku, kai stengtasi taupyti lėšas, apie architek- 
turinę darną mažai tegalvojant. Ligoninę sudarė plačiai išsidriekęs ir 
painus kompleksas visokių priestatų bei flygelių, holų, koridorių ir me- 
zoninų labirintai, kuriais žūtbūt stengtasi viską sujungti į visumą. Liftai 
ir eskalatoriai įrengti ten, kur atsirado vietos. Kažkuriuo ligoninės isto- 
rijos etapu kažkas sumojo, kaip sunku iš vieno taško patekti į kitą ne- 
pasiklydus, todėl ant sienų iškabinėta stulbinama daugybė spalvotų ro- 
dyklių. Vėliau pridurta dar daugiau flygelių. Rodyklės paseno, bet liko 
kabėti kaip kabėjusios, šitaip tik dar labiau padidindamos painiavą. 


* Phil Donahue — populiarus televizijos debatų laidų rengėjas ir vedėjas. 

Markas skuodė jau pažįstama teritorija ir per mažą vestibiulį 
išnėrė iš ligoninės į Monro aveniu. Telefonų knygoje jis buvo išnagri- 
nėjęs miesto centro žemėlapį ir žinojo, kad Džilo Tilo kontorą lengva 
pasiekti pėsčiomis. Ji buvo įsikūrusi už keturių kvartalų esančio pasta- 
to trečiame aukšte. Markas sparčiu žingsniu patraukė ten link. Buvo 
antradienis, mokslo diena, tad jis stengėsi nepatekti į nagus pareigū- 
nams, gaudantiems pabėgusius iš pamokų mokinius. Gatvėje jis buvo 
vienintelis vaikas ir puikiai suvokė esąs ne savo vietoje. 

Beeinant ėmė kurti naują strategiją. Žvelgdamas į šaligatvį ir 
stengdamasis nesusidurti akimis su praeiviais, klausė savęs: kas bloga, 
jeigu anonimiškai paskambintų telefonu farams arba į FTB ir pasa- 
kytų, kur tiksliai paslėptas kūnas? Tuomet paslaptis nepriklausytų tik 
jam. Jeigu Romis nemelavo, tai kūnas būtų rastas, o žudikas atsidurtų 
už grotų. 

Vis dėlto tai rizikinga. Vakarykštis jo skambutis į 911 buvo ka- 
tastrofa. Bet kas supras telefonu kalbąs su vaiku. FTB įrašys pokalbį ir 
išanalizuos jo balsą. O mafija irgi nekvaila. 

Šis sumanymas veikiausiai ne pats geriausias. 

Markas įsuko į Trečiąją gatvę ir leidosi Steriko pastato* link. Šis 
buvo senas ir labai aukštas. Vestibiulis išpuoštas plytelėmis ir marmu- 
ru. Kartu su keliais kitais žmonėmis Markas įėjo į liftą ir nuspaudė 
trečio aukšto mygtuką. Keturis kitus buvo nuspaudę dailiai vilkintys 
vyriškiai, nešini lagaminėliais. Visi šnekučiavosi tyliai, prislopintais 
balsais — kaip paprastai kalbama liftuose. 

Liftas pirmiausia sustojo jam. Markas pateko į nedidelį vestibiulį, 
iš kurio į kairę, dešinę ir tiesiai į priekį driekėsi koridoriai. Jis pasu- 
ko kairiuoju, nutaisęs nekaltą veido išraišką, stengdamasis atrodyti 
ramus, lyg ieškotis advokato būtų kasdieniškas, įprastas užsiėmimas. 
Pastate dirbo daugybė advokatų, jų pavardės puikavosi prie durų 
pritvirtintose solidžiose bronzinėse plokštelėse. Ant kai kurių durų 
įrėžtos gana ilgos ir varančios baugulį pavardės su daugybe inicialų. 
Dž. Vinstonas Bakneris. E Makdonaldas Derstonas. I. Hempstedas 
Krofordas. Kuo ilgiau Markas skaitė, tuo labiau troško išvysti paprastą 
mielą „Džilas Tilas“. 

Pono Tilo duris jis rado koridoriaus gale, bronzinės plokštelės 
ant jų nebuvo. Užtat nuo viršaus iki apačios juodomis didžiosiomis 


*Angl. Sterick Building — 111 m aukščio, 29 aukštų biurų ir kontorų pastatas. 

raidėmis buvo užrašyta: DŽILAS TILAS — VISŲ ADVOKATAS. Korido- 
riuje prie jų laukė trys žmonės. 

Markas nurijo seiles ir įžengė į kontorą. Čia buvo ankšta. Mažas 
laukiamasis prisigrūdęs sužalotų ir žaizdotų nelaimėlių. Pilna ramen- 
tų. Du klientai sėdėjo invalido vežimėliuose. Laisvų vietų nebuvo, tad 
vienas vargšelis su kaklo įtvaru sėdėjo tiesiog ant užgriozto kavos sta- 
lelio, o jo galva mataravo it naujagimio. Kažkokia moteris su purvinu 
gipsu ant kojos tyliai verkė. Mergytė baisiai apdegusiu veidu glaudėsi 
prie motinos. Žiauresnių padarinių ir karas nebūtų palikęs. Vaizdas 
čia buvo kraupesnis nei Šv. Petro ligoninės priimamajame. 

Ponas Tilas tikrai apsivertęs darbais. Markas jau buvo beišeinąs, 
kai kažkas šiurkščiai jam šūktelėjo: 

— Ko tau reikia? 

Į jį atkreipė dėmesį apkūni dama, sėdinti prie registracijos lan- 
gelio. 

— Eli, vaike, tau ko nors reikia? — balsas nugriaudėjo per laukia- 
mąjį, bet aplinkiniams buvo nė motais. Kančios tęsėsi. Markas priėjo 
prie langelio ir pažvelgė į susiraukusį bjaurų veidą. 

— Norėčiau pamatyti poną Tilą, — tyliai pasakė jis, apsidairy- 
damas. 

— Ak, norėtum. Ar esi susitaręs? — ji paėmė prie lentelės priseg- 
tą kažkokį popierių ir suskato šį tyrinėti. 

— Ne, mem. 

— Kuo tu vardu? 

— Eee... Markas Svėjus. Tai labai asmeniškas reikalas. 

— Kurgi ne, — ji rūsčiai nužvelgė jį nuo galvos ligi kojų. — Tai 
koks tavo sužalojimas? 

Jis prisiminė „Exxon“ autocisterną ir bruzduliuojantį poną Tilą, 
bet sumojo, kad šis,numeris nepraeis. 

— Aš... ė—e... nesu sužalotas. 

— Ką gi, ne ten pataikei. Kodėl tau reikia advokato? 

— Ilga istorija. 

— Klausyk, vaike, matai tuos žmones? Visi susitarę susitikti su 
ponu Tilu. Jis turi labai daug darbo. Ir imasi bylų, kurios susijusios su 
mirtimi ar sužalojimais. 

— Gerai, — Markas jau buvo besitraukiąs ir mąstė apie tartum 
minų lauką iš lazdų ir ramentų už savęs. 

— Eik ir patrukdyk ką nors kitą. 

— Be abejo. O jeigu mane partrenks sunkvežimis ar panašiai, 
grįšiu pas jus, — jis greitai įveikė mūšio lauką ir išsmuko į koridorių. 

Nulipo laiptais žemyn ir ištyrinėjo antrą aukštą. Vėl advokatai. 
Ant vienų durų Markas suskaičiavo dvidešimt bronzinių pavardžių. 
Advokatai virš advokatų. Kuris nors tų vyriokų tikrai galėtų jam pa- 
dėti. Pro kelis tokius jis praėjo koridoriuje. Visi pernelyg skubėjo, kad 
jį pastebėtų. 

Staiga pasirodė apsaugininkas ir iš lėto pasuko prie jo. Markas 
žvilgtelėjo į gretimas duris. Ant jų mažomis raidėmis buvo užrašyta: 
REDŽI LAV — ADVOKATAS. Vaikas lyg niekur nieko pasuko rankenos 
bumbulą ir įėjo vidun. Mažame laukiamajame buvo tyku ir tuščia. Nė 
vieno kliento. Prie stiklinio staliuko — du krėslai ir sofa. Tvarkingai 
išdėlioti žurnalai. Iš palubės sklido tyli muzika. Kietmedžio grindys 
užtiestos dailiu kilimu. Jaunas vyriškis su kaklaraiščiu, bet be švarko 
atsikėlė nuo rašomojo stalo už kažkokių vazoninių medžių ir žengė 
kelis žingsnius į priekį. 

— Ar galiu kuo nors padėti? — gana maloniai paklausė jis. 

— Taip. Man reikia pasikalbėti su advokatu. 

— Esi šiek tiek per jaunas, kad reikėtų advokato, ar taip nemanai? 

— Taip, bet turiu šiokių tokių rūpesčių. Jūs — Redži Lav? 

— Ne. Redži už sienos. Aš — jos sekretorius. O kuo tu vardu? 

Jis — jos sekretorius! Vadinasi, Redži — moteris. Sekretorius — 
vyras. 

— Na, Markas Svėjus. Jūs — sekretorius? 

— Be to, dar ir teisininko padėjėjas. Kodėl tu ne mokykloje? — iš 
lentelės su pavarde ant stalo buvo aišku, kad prieš jį stovi Klintas Van 
Huzeris. 

— Vadinasi, jūs ne advokatas? 

— Ne. Advokatė — Redži. 

— Tuomet man reikia pasikalbėti su Redži. 

— Dabar ji užsiėmusi. Sėskis, — vyriškis pamojo į sofą. — Pa- 
sakysiu jai, kad tu čia. Galbūt ras tau minutėlę. 

— Tai labai svarbu. 

Berniukas nervinosi ir kalbėjo nuoširdžiai. Vis žvilgčiojo į duris, 
lyg jį kas nors sektų. 

— Turi nemalonumų, Markai? — paklausė Klintas. 

— Taip. 

— Kokių nemalonumų? Privalai šiek tiek man pasakyti, antraip 
Redži nenorės su tavimi kalbėti. 

— Vidudienį aš turiu kalbėtis su FTB ir, manau, man reikia ad- 
vokato. 

Šie žodžiai padarė įspūdį. 

— Pasėdėk. Aš greitai. 

Markas įsmuko į krėslą, ir vos tik Klintas dingo už durų, jis atsi- 
vertė telefonų knygą ir susirado skyrių „Advokatai“. Vėl aptiko visą 
puslapį, skirtą Džilui Tilui. Puslapių puslapiai didžiulių skelbimų, ku- 
riuose kreipiamasi į sužalotuosius. Fotografijos darbais apsivertusių ir 
orių vyrų bei moterų, laikančių rankose storas teisės knygas; sėdinčių 
prie plačių rašomųjų stalų; įdėmiai klausančių priglaudę sau prie au- 
sies telefono ragelį. Paskui — skelbimai, užimantys tik pusę puslapio, 
po to — tik ketvirtį. Redži Lav čia nebuvo. Kokia ji advokatė? 

Redži Lav buvo viena iš tūkstančių, įtrauktų į Memfio geltonuo- 
sius puslapius. Turbūt ne kažin kokia advokatė, jeigu geltonieji pusla- 
piai apie ją tokios menkos nuomonės. Tą akimirką Markui šmėstelėjo 
mintis sprukti iš kontoros. Betgi kaip prieiti prie Džilo Tilo, garan- 
tuoto reikalo, visų advokato, geltonųjų puslapių žvaigždės, pelniusio 
ganėtinai šlovės, kad būtų rodomas per televiziją. Tik pažiūrėk, kokia 
jo kontora ten koridoriaus gale. Ne, greitai apsisprendė Markas, pamė- 
ginsiąs laimę su Redži Lav. Galbūt jai reikia klientų. Galbūt turi dau- 
giau laiko jam padėti. Staiga mintis apie moterį advokatę jam patiko, 
nes buvo matęs tokią vieną televizijos seriale „Los Andželo policija“, 
kuri visai šauniai susidorojo su kai kuriais farais. Markas užvertė tele- 
fonų knygą ir rūpestingai padėjo atgal į žurnalų lentyną greta krėslo. 
Kontoroje buvo vėsu ir jauku. Taip pat — jokių balsų. 


Klintas uždarė paskui save duris ir persišku kilimu prisiartino 
prie jos rašomojo stalo. Redži Lav kalbėjo telefonu — daugiau klausė- 
si, nei kalbėjo. Klintas padėjo priešais ją tris telefono žinutes ir įprastu 
rankos mostu parodė, kad kai kas už durų laukia. Atsisėdęs ant stalo 
kampo, jis pataisė krūvelę popierių ir stebėjo Redži. 

Kontoros interjere nebuvo jokių odinių baldų. Sienos išklijuotos 
rausvo ir rožinio atspalvio tapetais su neryškiu gėlių raštu. Vieną ki- 

limo kampą užėmė nepriekaištingai švarus rašomasis stalas iš stiklo 
ir chromo. Kėdės — elegantiškos, apmuštos tamsiai raudonu audiniu. 
Nekilo abejonių, kad tai moters kabinetas. Labai tvarkingos moters. 

Redži Lav buvo penkiasdešimt dvejų, bet advokatės praktika už- 
siėmė mažiau nei penkerius metus. Buvo vidutinio kūno sudėjimo, 
labai trumpais žilais plaukais, kirpčiukai nuo kaktos krito bemaž iki 
apvalių akinių juodais rėmeliais. Žalios akys žybtelėjo į Klintą, lyg 
būtų išgirdusi kažką juokinga. Paskui ji užvertė šias aukštyn ir pa- 
purtė galvą. 

— Viso geriausio, Semai, — galiausiai pasakė ir padėjo ragelį. 

— Turiu jums naują klientą, — nusišypsojo Klintas. 

— Man nereikia naujų klientų, Klintai. Reikia mokių klientų. 
Kokia jo pavardė? 

— Markas Svėjus. Vaikas, dešimties, gal dvylikos metų. Jis sako 
vidudienį turįs susitikti su FTB agentais. Mano, kad jam reikia advo- 
kato. 

— Jis vienas? 

— Taip. 

— Kaip jis mus rado? 

— Nenutuokiu. Prisiminkite, aš tik sekretorius. Kai kuriuos klau- 
simus jums teks pačiai užduoti. 

Redži atsistojo ir apėjo stalą. 

— Kviesk jį. Ir po penkiolikos minučių mane išvaduok. Šįryt 
turiu daug darbo. 


— Markai, eik paskui mane, — pakvietė Klintas, ir Markas nu- 
sekė įkandin jo pro siauras duris koridorėliu. Kabineto durys buvo 
papuoštos vitražu, o maža žalvarinė plokštelė vėl skelbė: REDŽI LAvV — 
ADVOKATAS. Klintas atidarė duris ir pamojo Markui įeiti. 

Pirmiausia į akis Markui krito jos plaukai. Žili ir trumpesni už 
jo; labai trumpi virš ausų ir pakaušyje, šiek tiek ilgesni viršugalvyje ir 
kirpčiukai iki pusės kaktos. Jam niekada neteko matyti moters tokiais 
trumpais žilais plaukais. Nebuvo nei sena, nei jauna. 

Pasitikdama prie durų, ji deramai nusišypsojo. 

— Markai, aš — Redži Lav, — advokatė ištiesė ranką, ir berniukas 
nedrąsiai šią paėmė, o ji tvirtai suspaudė ir pakratė. Markui nedažnai 
tekdavo spausti ranką moteriai. Ji buvo nei aukšta, nei žema ir nei 

liesa, nei drūta. Vilkėjo lygia juoda suknele, o ant abiejų riešų mūvėjo 
juodas ir auksines apyrankes, kurios jai judant skimbčiojo. 

— Malonu susipažinti, — tyliai tarė ji, spausdama ranką. Jau 
vedėsi jį į kabineto kampą, kur prie staliuko su iliustruotais žurnalais 
stovėjo du minkšti krėslai. 

— Sėskis, — pakvietė. — Turiu tik minutėlę. 

Melavo mamai. Melavo policijai. Melavo gydytojui Grinvėjui. Jau 
rengėsi meluoti ir FTB. Nepraėjo nė paros, kai Romis negyvas, o jis 
meluoja visiems, kas tik klausia. Rytoj tikriausiai meluos dar kam nors. 
Galbūt dėl įvairumo reikėtų pakalbėti atvirai. Kartais baugu pasakyti 
tiesą, bet po to jautiesi geriau. Tačiau nuo minties, kad visą tą naštą 
nusimes išsipasakodamas visai nepažįstamam žmogui, gyslose jam 
stingo kraujas. 

— Norėtum ko nors atsigerti? 

— Ne, mem. 

Ji susikryžiavo kojas. 

— Markas Svėjus, taip? Prašom nevadinti manęs mem, gerai? 
Mano vardas ne ponia Lav ar kaip nors kitaip, bet Redži. Esu ganėtinai 
sena, tad galėčiau būti tavo močiutė, bet vis tiek vadink mane Redži, 
sutariam? 

— Gerai. 

— Kiek tau metų, Markai? Šiek tiek papasakok apie save. 

— Man vienuolika. Mokausi penktoje klasėje, Vilou Roude. 

— Kodėl tu šiandien ne mokykloje? 

— Ilga istorija. 

— Suprantu. Ir dėl tos ilgos istorijos tu čia? 

— Taip. 

— Nori man viską papasakoti? 

— Turbūt taip. 

— Klintas sakė, kad vidudienį turi susitikti su FTB agentais. Tai 
tiesa“ 

— Taip. Ligoninėje jie nori užduoti man kai kurių klausimų. 

Redži paėmė nuo stalelio bloknotą ir kažką užsirašė. 

— Ligoninėje? 

— Tai — ilgos istorijos dalis. Galiu jūsų kai ko paklausti, Re- 
dži? — keista vadinti šią moterį tokiu beisbolišku vardu. Kartą per 
televiziją jis matė filmą apie Redžio Džeksono gyvenimą ir prisiminė, 

kaip publika sutartinai skandavo: „Redži! Redži!“ Be to, dar yra „Re- 
dži“ šokoladukai. 

— Žinoma, — ji nuolat šypsojosi, ir buvo matyti, kad mėgaujasi 
kalbėdama su vaiku, kuriam reikia advokato. Markas žinojo: jeigu tik 
viską papasakos, šypsenų neliks nė žymės. Žvelgdamos į jį gražios 
akys žybsėjo. 

— Jeigu jums kai ką atskleisiu, niekam nepapasakosite? 

— Žinoma, ne. Tai saugoma advokato ir kliento privilegijos, kon- 
fidencialu. 

— Ką tai reiškia? 

— Na, paprastai kalbant, tai reiškia, kad niekada niekam negalė- 
siu pakartoti to, ką papasakosi, be tavo sutikimo. 

— Niekada? 

— Niekada. Tas pat, kaip kalbėtum su gydytoju ar dvasininku. 
Pokalbiai esti slapti ir tokie lieka. Supranti? 

— Manau, taip. Jokiomis aplinkybėmis... 

— Niekada. Jokiomis aplinkybėmis aš negaliu pakartoti to, ką tu 
man pasakysi. 

— Ojeigu pasakysiu jums tai, ko niekas nežino? 

— Neturiu teisės to pakartoti. 

— Net jeigu tai labai norės žinoti policija? 

— Net ir tada, — iš pradžių šie klausimai Redži linksmino, bet 
galop berniuko atkaklumas ėmė stebinti. 

— Net jeigu tai įvels jus į didelius nemalonumus? 

— Vis tiek negaliu pakartoti. 

Nutilęs Markas nemirksėdamas žvelgė į advokatę, kol galiausiai 
nusprendė, kad ja galima pasitikėti. Jos veidas atrodė nuoširdus, o akys 
ramino. Moteris laikėsi laisvai, ir su ja buvo lengva kalbėtis. 

— Dar klausimų bus? 

— Aha. Iš kur toks vardas — Redži? 

— Savo vardą pakeičiau prieš kelerius metus. Anksčiau vadinausi 
Redžina, buvau ištekėjusi už daktaro. Paskui nutiko daug negerų daly- 
kų, tad pasikeičiau vardą į Redži. 

— Jūs išsiskyrusi? 

— Taip. 

— Mano tėvai irgi išsiskyrę. 

— Man gaila. 

— Nesigailėkite. Kai jie išsiskyrė, mudu su broliu išties apsi- 

džiaugėme. Tėvas mus mušė. Ir mamą mušė. Mes su Rikiu visada jo 
nekentėme. 

— Rikis — tavo brolis? 

— Taip. Tai jis ligoninėje. 

— Kas jam? 

— Tai irgi tos ilgos istorijos dalis. 

— Kada norėtum papasakoti man visą istoriją? 

Kelias sekundes Markas dvejojo ir apie kažką mąstė. Dar nebuvo 
pasirengęs viską iškloti. 

— O kiek jūs imate? 

— Nežinau. Priklauso nuo bylos. 

— Kokių bylų imatės? 

— Daugiausia bylų, susijusių su skriaudžiamais arba neprižiūri- 
mais vaikais. Kai kada su pamestais vaikais. Daug įvaikinimų. Kelios 
dėl gydytojo aplaidumo, per kurį nukentėję nepilnamečiai. Tačiau 
daugiausia bylos dėl skriaudžiamų vaikų. Kartais pasitaiko tikrai 
bjaurių atvejų. 

— Gerai, mat ir mano atvejis išties bjaurus. Vienas žmogus negy- 
vas. Vienas ligoninėje. O policija ir FTB nori su manimi pasikalbėti. 

— Klausyk, Markai, spėju, neturi daug pinigų, kad išgalėtum 
mane nusamdyti, a? 

— Ne. 

— Formaliai tu turi man kiek nors sumokėti kaip avansą, kai tai 
bus padaryta, aš — tavo advokatė, ir nuo tada galėsime pradėti. Turi 
dolerį? 

— Taip. 

— Tai sumokėk man jį kaip avansą. 

Markas išsitraukė iš kišenės vieno dolerio banknotą ir padavė jai. 

— Tai viskas, ką turiu. 

Redži nenorėjo imti iš vaiko paskutinio dolerio, bet teko: pro- 
fesinė etika yra profesinė etika, be to, veikiausiai tai bus viskas, ką jis 
apskritai sumokės. Be to, berniukas taip didžiavosi, kad nusisamdė 
advokatą. Kaip nors ji grąžins vaikui tą dolerį. 

Redži padėjo banknotą ant stalo ir tarė: 

— Na štai, dabar esu tavo advokatė, o tu — mano klientas. Pasi- 
klausykime tos istorijos. 

Jis vėl siekė kišenėn, išsitraukė sulankstytą iškarpą iš laikraščio, 
kurį rytą Grinvėjus jiems paliko, ir padavė Redži. 

— Ar matėte tai? — paklausė jis. — Buvo išspausdinta rytiniame 
laikraštyje. — Vaiko ranka drebėjo. 

— Markai, tu bijai? 

— Panašiai. 

— Pasistenk atsipalaiduoti, gerai? 

— Gerai. Pasistengsiu. Taigi, ar matėte tai? 

— Ne, dar nemačiau laikraščio, — Redži paėmė ir perskaitė iš- 
karpą. Markas atidžiai stebėjo jos akis. 

— Aišku, — pasakė ji perskaičiusi. 

— Čia minimas kūnas, kurį aptiko du berniukai. Na, tai aš ir“ 
Rikis. 

— Na, tikrai turėjo būti baisu, bet aptikti negyvėlį — joks nusi- 
kaltimas. 

— Gerai. Bet tai dar ne visa istorija. 

Ji jau nesišypsojo. Pasirengė rašyti. 

— Ką gi, noriu išgirsti likusią dalį. 

Markas alsavo giliai ir tankiai. Keturios spurgos it akmenys slėgė 
skrandį. Jis bijojo, bet taip pat žinojo, kad kai viską papasakos, pasi- 
jaus lengviau. Tad įsmuko giliau į krėslą, atsikvėpė ir įsmeigė žvilgsnį 
į grindis. 

Pradėjo nuo savo kaip rūkaliaus karjeros ir apie tai, kaip Rikis 
norėjo jį pasivyti, tad juodu nuėjo į mišką. Paskui apie automobilį, 
laistomąją žarną, storulį, kuris, kaip paaiškėjo, buvo Džeromas Klifor- 
das. Kalbėjo pamažu, nes norėjo viską prisiminti ir norėjo, kad naujoji 
jo advokatė spėtų viską užsirašyti. 

Po penkiolikos minučių Klintas pamėgino juodu pertraukti, bet 
Redži susiraukė, ir šis dingo, greitai uždarydamas paskui save duris. 


Pirmasis pasakojimas truko dvidešimt minučių, ir Redži veik ne- 
pertraukinėjo. Būta spragų ir skylių, ne dėl Marko kaltės, tiesiog kai 
kurių neaiškumų, kuriuos ji pasitikslino per kitas dvidešimt minučių. 
Juodu padarė pertraukėlę kavai ir vandeniui su ledu, kuriuos atnešė 
Klintas. Paskui Redži pokalbį perkėlė prie rašomojo stalo, kur pasklei- 
dė savo užrašus ir pasirengė trečiai šios nepaprastos istorijos perklau- 
sai. Užpildžiusi vieną bloknotą, pradėjo kitą. Šypsenų seniai nebeliko. 
Draugišką, globėjišką močiutės su anūkėliu pašnekesį pakeitė kryptin- 
gi klausimai, padedantys sužinoti daugiau smulkmenų. 

Vienintelė smulkmena, kurią Markas nutylėjo — jis nepapasa- 
kojo, kur paslėptas senatoriaus Boido Bojeto kūnas, tiksliau, ką jam 
apie tai atskleidė Romis. Per šį slaptą ir konfidencialų pokalbį Redži 
suprato, kad Markas žino, kur neva užkastas senatoriaus kūnas, todėl 
klausinėjo sumaniai ir atsargiai. Galbūt paklaus to, o gal ir ne. Vis dėlto 
tai teks palikti pačiai pabaigai. 

Po valandos Redži padarė pertrauką ir dusyk perskaitė laikraš- 
čio straipsnį. Paskui dar kartą. Regis, viskas sutampa. Berniukas žino 
per daug smulkmenų, kad tai būtų melas. Tokios istorijos nesugebėtų. 
sukurti net ir pernelyg veiklus protas. Be to, vargšas vaikas mirtinai 
išsigandęs. 

Pusę dvylikos Klintas vėl įkišo galvą, pranešdamas, kad intere- 
santas, kuriam Redži buvo paskyrusi susitikimą, laukia jau valandą. 

— Atšauk, — metė Redži, nepakeldama akių nuo savo užrašų, ir 
Klintas prašapo. Kol ji skaitė, Markas vaikštinėjo po kabinetą. Sustojęs 
prie lango, stebėjo eismą Trečiąja gatve. Paskui grįžo į vietą laukti. 

Advokatė atrodė tokia sunerimusi, kad Markui jos net pagailo. 
Geltonojoje knygoje tiek pavardžių ir veidų, o reikėjo jam savąją bom- 
bą numesti kaip tik ant Redži Lav. 

— Markai, ko tu bijai? — paklausė ji, trindamasi akis. 

— Daug ko. Melavau policijai ir, manau, jie žino, kad aš meluoju. 
Ir tai mane gąsdina. Dėl mano kaltės broliuką ištiko koma. Dėl visko 
kaltas aš. Melavau jo gydytojui. Visa tai mane baugina. Nežinau, ką 
daryti, turbūt todėl ir esu čia. Ką turėčiau daryti? 

— Ar viską man papasakojai? 

— Ne, bet beveik. 

— Nemelavai man? 

— Ne. 

— Ar žinai, kur užkastas kūnas? 

— Manau, taip. Bent žinau tai, ką man pasakė Džeromas Klifor- 
das. 

Vieną trumpą mirksnį Redži išsigando, kad vaikas viską išklos. 
Tačiau to neįvyko, ir juodu ilgai stebeilijo vienas į kitą. 

— Ar nori man pasakyti, kur yra kūnas? — pagaliau paklausė ji. 

— O norite, kad pasakyčiau? 

— Nesu tikra. Kas tave sulaiko? 

— Aš bijau. Nenoriu, kad kas nors suprastų, kad aš žinau. Romis 

man papasakojo, kad jo klientas yra nužudęs daug žmonių, taip pat 
ketino nužudyti ir Romį. Jeigu jis nužudė daugybę žmonių ir jeigu 
mano, kad aš žinau tą paslaptį, tai tikrai pradės mane medžioti. Jis 
mafiozas, o tai mane labai baugina. Ar nebaugintų ir jūsų? 

— Manau, taip. 

— Ir farai man prigrasino, jei nepasakysiu tiesos, — 0 jie žino, 
kad aš meluoju, — tad tiesiog nesugalvoju, ką daryti. Kaip manote, ar 
turėčiau pasakyti policijai ir FTB? 

Redži atsistojo ir iš lėto priėjo prie lango. Kol kas nežinojo, ką 
patarti. Jeigu pasiūlytų naujajam savo klientui viską atvirai papasakoti 
FTB ir jeigu Markas jos paklausytų, berniuko gyvybei iš tikrųjų kiltų 
grėsmė. Įstatymo, kuris priverstų jį papasakoti, nėra. Trukdymas vyk- 
dyti teisingumą — galbūt, bet jis tik vaikas. Jie tiksliai nežino, ką žino 
vaikas, ir jeigu nesugebės nieko įrodyti, tai berniukas saugus. 

— Markai, padarykime taip. Kur kūnas, nesakyk man. Bent kol 
kas. Galbūt vėliau, bet ne dabar. Ir susitikime su FTB agentais. Paklau- 
sysime, ką šie pasakys. Tau nereikės ištarti nė žodžio. Kalbėsiu aš, ir 
abu klausysimės. O kai viskas baigsis, mudu nuspręsime, kaip toliau 
elgtis. 

— Man atrodo nebloga mintis. 

— Ar tavo motina žino, kad esi čia? 

— Ne. Reikia jai paskambinti. 

Telefonų knygoje Redži surado numerį ir paskambino į ligoninę. 
Markas paaiškino Dajanai, kad išėjęs pasivaikščioti ir pažadėjo tuoj 
pat grįžti. Meluoja jis sklandžiai, pastebėjo Redži. Kiek pasiklausęs, 
Markas, regis, sunerimo. 

— Kaip jis ten? — paklausė. — Aš tuoj grįšiu. 

Jis padėjo ragelį ir pažvelgė į Redži. 

— Mama nervinasi. Rikis atsigauna iš komos, o ji niekaip negali 
rasti gydytojo Grinvėjaus. 

— Eisiu su tavimi į ligoninę. 

— Būtų puiku. 

— Kur FTB agentai tavęs laukia? 

— Turbūt ligoninėje. 
rašytus bloknotus ir staiga sumojo besijaudinanti. Markas laukė prie 
durų. 

Kitas advokatas, kurį nusisamdė Baris Maldanas- Peilis, kad gin- 
tų jį nuo tų bjaurių kaltinimų žmogžudyste, buvo Vilis Apčerčas. Tai 
nirtus parsidavėlis nešvariems darbeliams atlikti, kylanti žvaigždė tarp 
gaujos padūkusių rėksnių, besiblaškančių po šalį, dirbančių sukčiams 
ir pozuojančių priešais televizijos kameras. Apčerčas turėjo kontoras 
Čikagoje ir Vašingtone, taip pat kiekviename mieste, kur tik įmanoma 
sugriebti garsią bylą ir išsinuomoti patalpas. Vos tik po pusryčių pa- 
sikalbėjo telefonu su Maldanu, jis jau skrido į Naująjį Orleaną: pirma, 
surengti spaudos konferenciją, antra, susitikti su savo nauju garsiuoju 
klientu ir aptarti triukšmingą gynybą. Jis gerokai praturtėjo ir tapo pa- 
kankamai žinomas, Čikagoje aistringai gindamas gangsterius žudikus 
bei kvaišalų prekeivius. Pastarąjį dešimtmetį visos šalies gangsterių 
vadeivų buvo kviečiamas visur jiems atstovauti. Jo pergalių sąrašas 
nebuvo įspūdingas, bet klientus traukė ne laimėjimų ir nesėkmių san- 
tykis, o piktas veidas, gauruoti plaukai ir griausmingas balsas. Apčer- 
čas buvo iš tų advokatų, kuriems svarbiausia — kad apie juos rašytų 
laikraščiai ir žurnalai, kad juos cituotų juridinių patarimų skiltyse ir 
bet kaip sukurptose knygose, kad jų veidai šmėžuotų televizorių ek- 
ranuose per paskalų laidas, taigi, kad apie juos visur kalbėtų. Jis dėstė 
nuomones. Nebijojo pranašauti. Buvo radikalas ir galėjo sakyti bet 
ką, kaip tik todėl jį mėgo visokių kvailų dieninių televizijos pokalbių 
laidų vedėjai. 

Apčerčas imdavosi tik sensacingų bylų, garantuojančių laikraš- 
čių ir televizijos kamerų dėmesį. Jis nesibodėjo niekuo. Labiau mėgo 
turtingus klientus, išgalinčius mokėti, bet jeigu prireikdavo pagalbos 
žudikui maniakui, Apčerčas prisistatydavo su sutartimi, suteikiančia 
jam išimtines teises į knygą ar filmą. 

Nors jis nepaprastai didžiavosi savo populiarumu, o iš kraštuti- 
nių kairiųjų sulaukė pagyrų už tai, kad energingai gynė neturtingus 
žmogžudžius, Apčerčas buvo tikrų tikriausias mafijos advokatas. 
Mafijai priklausė kūnu ir siela, šoko pagal jos dūdelę ir gaudavo at- 
lygį tuomet, kai mafiozai nuspręsdavo. Jam būdavo leidžiama šiek tiek 
nutrūkti nuo pavadėlio ir pasitaškyti seilėmis, bet vos pašauktas jis 
kaipmat atbėgdavo. 

Tad kai ketvirtą ryto jam paskambino Džonis Salaris, Bario dėdė, 
Vilis Apčerčas paknopstom puolė prie telefono. Dėdė glaustai išdėstė 

apie netikėtą Džeromo Klifordo mirtį. Kai Salaris paprašė jo nedel- 
siant atskristi į Naująjį Orleaną, Apčerčas kone ištirpo iš pasitenkini- 
mo. Striksėte nustriksėjo į vonios kambarį, netverdamas džiaugsmu, 
kad priešais visas tas televizijos kameras gins Barį Maldaną-Peilį. 
Prausdamasis po dušu švilpavo ir galvojo, kiek jau visko apie šią bylą 
prirašyta, ir kaip jis dabar taps garsenybe. Prieš veidrodį rišdamasis 
devyniasdešimt dolerių kainavusį kaklaraištį, šypsojosi savo atvaizdui 
ir mąstė, kad ateinančius šešis mėnesius praleis Naujajame Orleane, 
kur visa spauda išsižiojusi gaudyte gaudys kiekvieną jo žodį. 
* Štai dėl ko verta rinktis Teisės fakultetą! 


Vaizdas palatoje iš pirmo žvilgsnio atrodė baisus. Intraveninė 
lašinė nutraukta, nes Dajana gulėjo lovoje, glausdama prie savęs Rikį 
ir glostydama jo galvą. Sūnų laikė stipriai apsikabinusi, net ir kojo- 
mis. Berniukas dejavo ir kažką niurnėjo, rangėsi ir tampėsi. Akys tai 
atsimerkdavo, tai vėl užsimerkdavo. Dajana spaudėsi skruostu prie jo 
veido ir pro ašaras tyliai ramino: 

— Viskas gerai, mažuli. Viskas gerai. Mamytė čia. Mamytė čia. 

Grinvėjus stovėjo šalia, susinėręs ant krūtinės rankas ir glosty- 
damasis barzdą. Atrodė suglumęs, tartum anksčiau nebūtų to regėjęs. 
Kitoje lovos pusėje stovėjo seselė. 

Markas įsmuko į palatą taip tyliai, kad niekas nė nepastebėjo. 
Redži liko prie medicinos seserų posto. Jau beveik vidudienis, metas 
prisistatyti FTB ir visiems kitiems, bet Markas iškart suprato: čia nie- 
kam nerūpi nei farai, nei jų klausimai. 

— Viskas gerai, mažuli. Viskas gerai. Mamytė čia. 

Markas prisislinko arčiau lovos kojūgalio, kad galėtų pažiūrėti iš 
arčiau. Dajana vargais negalais prisivertė jam šyptelėti, paskui užsi- 
merkė ir toliau kuždėjo Rikiui. 

Po kelių minučių Rikis atsimerkė, rodės, atpažino motiną ir nuri- 
mo. Dajana kokį dešimtį kartų pabučiavo jį į kaktą. Seselė nusišypsojo, 
paplekšnojo jam petį ir kažką raminamai suburkavo. 

Pažvelgęs į Marką, Grinvėjus galva kryptelėjo į duris. Markas 
nusekė paskui jį į tykų koridorių. Juodu patraukė į galą, tolyn nuo 
medicinos seserų posto. 

— Jis pabudo maždaug prieš dvi valandas, — paaiškino gydyto- 
jas. — Panašu, kad pamažu atsipeikėja. 

— Arjis ką nors pasakė? 

— Pavyzdžiui, ką? 

— Na, suprantate, apie tai, kas nutiko vakar. 

— Ne. Tik be paliovos kažką murmėjo, ir tai geras ženklas, bet 
kol kas neištarė nė žodžio. 

Ką gi, tam tikra prasme taip ramiau. Dėl visa ko Markas laikysis 
kuo arčiau palatos. 

— Vadinasi, jam bus viskas gerai? 

— Aš to nesakiau, — koridoriaus viduryje stabtelėjo vežimėlis su 
maistu, kurį jie apėjo. — Manau, jam bus viskas gerai, bet gali prireikti 
laiko. — Stojo ilga pauzė, ir Markas sunerimo, ar tik Grinvėjus nelau- 
kia, kad jis ką nors pasakytų. — Tavo motina tvirta? 

— Manau, tvirta. Mums daug teko ištverti. 

— Kaip giminės, kur jie? Jai reikės nemažai pagalbos. 

— Giminių nėra. Mama turi seserį Teksase, bet jiedvi nesutaria. 
Be to, sesuo irgi turi rūpesčių. 

— O seneliai? 

— Nėra. Buvęs mano tėvas našlaitis. Įsivaizduoju, kad kažkuriuo 
metu gimdytojai, kai tik geriau perprato, veikiausiai jo atsikratė. Mano 
motinos tėvas miręs, o jos motina gyvena Teksase. Nuolat serga. 

— Gaila. 

Koridoriaus gale juodu sustojo ir pro purviną langą pažvelgė že- 
myn į Memfio centrą. Aukštai dangun stiebėsi Sterliko pastatas. 

— FTB neduoda man ramybės, — pasakė Grinvėjus. 

„Ne tau vienam,“ — pagalvojo Markas ir paklausė: 

— Kur jie? 

— 28-me kambaryje. Tai nedidukė konferencijų salė antrame 
aukšte, retai kada naudojama. Jie pasakė, kad lauks manęs, tavęs ir 
tavo motinos lygiai vidudienį, ir kalbėjo labai rimtai. — Grinvėjus pa- 
sižiūrėjo į laikrodį ir pasuko atgal į palatą. — Labai jau nekantrauja. 

— Aš pasirengęs, — pasakė Markas, neįtikinamai stengdamasis 
atrodyti drąsus. 

Grinvėjus susiraukė. 

— Ką turi omenyje? 

— Nusisamdžiau advokatę, — didžiuodamasis pareiškė Markas. 

— Kada? 

— Šįryt. Ji dabar čia, koridoriuje. 

Grinvėjus pažvelgė priekin, bet medicinos seserų postas buvo už 
kampo. 

— Advokatė čia? — nepatikliai paklausė jis. 

— Aha. 

— Kaip tu susiradai advokatę? 

— Daug pasakoti. Bet aš jai sumokėjau. 

Šlepnodamas koridoriumi Grinvėjus kažką mąstė. 

— Ką gi, šiuo metu tavo motina nieku gyvu negali trauktis nuo 
Rikio. O ir man reikėtų būti kur nors netoliese. 

— Be problemų. Mudu su advokate susitvarkysime. 

Juodu sustojo prie Rikio palatos durų. Prieš šias atidarydamas, 
Grinvėjus kiek padelsė. 

— Susitikimą su jais galiu atidėti iki rytojaus. Po teisybei, galiu 
net liepti eiti lauk iš ligoninės, — gydytojas stengėsi atrodyti tvirtas, 
bet Marko neapgavo. 

— Ne, dėkui. Vis tiek jie neatstos. Pasirūpinkite Rikiu ir mama, o 
aš su advokate pasirūpinsime federalais. 


Aštuntame aukšte Redži buvo susiradusi tuščią kambarėlį, tad 
abu nuskubėjo laiptais žemyn. Jie jau dešimt minučių vėlavo. Greitai 
uždariusi duris, advokatė paliepė: 

— Pasikelk marškinius. 

Markas nustėro. 

— Pasikelk marškinius! — mygo ji, ir Markas pradėjo tempti 
aukštyn apdribusius medvilninius sportinius marškinėlius su užrašu 
„Memphis State Tigers“. Atsidariusi lagaminėlį, Redži išėmė juodą dik- 
tofonėlį su plastiko dirželiu ir lipnios juostos ritinėlį. Patikrino mikro- 
kasetę su magnetine juostele, paskui nuspaudė mygtukus. Markas sekė 
kiekvieną jos judesį. Matė, kad naudotis šiuo prietaisėliu advokatei ne 
pirmiena. Aparačiuką Redži prispaudė jam prie pilvo. 

— Prilaikyk, — sukomandavo, paskui į magnetofono ąselę įvėrė 
plastikinį dirželį, apsuko apie vaiko juosmenį bei nugarą ir pritvirtino 
lipnia juostele. — Giliai kvėpuok. 

Markas klusniai įvykdė paliepimą, paskui vėl susikišo marškinė- 
lius į džinsus. Redži pasitraukė žingsnį atgal ir nužvelgė jo pilvą. 

— Puiku, — tarė. 

— Kas, jeigu jie mane apieškos? 

— To nedarys. Eime. 

Ji pasičiupo lagaminėlį, ir juodu iššoko pro duris. 

— Iš kur žinote, kad jie manęs neapieškos? — akivaizdžiai ne- 
rimaudamas vėl paklausė vaikas. Žengė sparčiai, stengdamasis neatsi- 

— Jie atėjo čia pasikalbėti, o ne suimti. Patikėk manimi. 

— Aš jumis tikiu, bet tikrai labai bijau. 

— Viskas bus gerai, Markai. Tik prisimink, ką tau sakiau. 

— Jūs tikra, kad jie nepastebės to daikčiuko? 

— Visiškai tikra, — Redži energingai pastūmė duris, ir juodu vėl 
atsidūrė laiptinėje, skubiai ėmė lipti žaliais betoniniais laiptais. Markas 
sekė per žingsnį atsilikęs. 

— Kas, jeigu staiga supypsės signalas ar dar kas nors tokio, ir jie 
išsigąs, išsitrauks patrankas? Kas tada? 

— Nėra jokio pyplio, — advokatė paėmė jį už rankos, stipriai su- 
spaudė, ir nusitempė laiptų zigzagais žemyn į antrą aukštą. — Be to, į 
vaikus jie nešaudo. 

— Sykį viename filme šaudė. 


Antras Šv. Petro ligoninės aukštas buvo pastatytas kur kas anks- 
čiau nei devintas. Pilkas ir purvinas, siaurais koridoriais, knibždėte 
knibždančiais medicinos seserų, gydytojų, laborantų ir sanitarų, stu- 
miančių ratukus su neštuvais, taip pat pacientų, riedančių invalido ve- 
žimėliuose, apdujusių šeimynykščių, traukiančių nežinia kur ir nuolat 
besisaugančių nepakliūti niekam po kojų. Koridoriai, chaotiškai susi- 
tinkantys mažomis sandūromis, paskui vėl išsišakojantys į beviltišką 
labirintą. Redži trijų seselių pasiteiravo, kur yra 28-asis kambarys, ir tik 
trečioji parodė, taip ir nesustodama. Juodu susirado apleistą koridorių 
su numindžiotu kilimu, prastu apšvietimu ir šešeriomis durimis; toliau 
po dešinei išvydo 28-ąjį numerį. Durys pigaus medžio, be stiklo. 

— Redži, aš bijau, — ištarė Markas, spoksodamas į duris. 

Ji tik tvirčiau suspaudė vaiko ranką. Jeigu ir nervinosi, neišsidavė. 
Moters veidas liko ramus, balsas šiltas ir raminantis. 

— Tik elkis taip, kaip aš tau sakiau, Markai. Žinau, ką darau. 

Juodu paėjėjo kokią porą žingsnių atgal, ir Redži atidarė lygiai 
tokias pat 24-ojo kambario duris. Anksčiau čia buvusi kavinukė dabar 
virto patalpa visokiam atsitiktiniam šlamštui sukrauti. 

— Redži, aš bijau. 

Ji atsargiai apčiuopė diktofoną ir pirštais slinko šiuo, kol aptikusi 
nuspaudė mygtuką. 

— Dabar eik, — paragino ir parodė koridoriumi tolėliau. 

Markas giliai įkvėpė oro ir pasibeldė į duris. Išgirdo viduje su- 
bildant kėdes. 

— Įeikite, — kažkas pakvietė. Balsas nebuvo draugiškas. Markas 
atidarė duris, įžengė vidun ir vėl uždarė jas paskui save. Kambarys 
buvo siauras ir ilgas, visai kaip ir stalas viduryje. Nė vieno lango. Nei 
šypsenos dviejų vyriškių, stovinčių abipus stalo. Galėtum juos palai- 
kyti dvyniais: balti, su prisegamais apykaklių kampučiais marškiniai, 
raudonai ir mėlynai dryžuoti kaklaraiščiai, tamsios kelnės, trumpi 
plaukai. 

— Tikriausiai būsi Markas, — pasakė vienas, o antras toliau ste- 
beilijo į duris. 

Markas linktelėjo, bet nepajėgė ištarti nė žodžio. 

— Kur tavo motina? 

— Ė-e... o kas jūs tokie? — šiaip taip sugebėjo išlementi Markas. 

Stovintysis po dešinei atsakė: 

— Aš — Džeisonas Maktiunas, iš Memfio FTB skyriaus, — vyras 
atkišo ranką, ir Markas geibiai ją paspaudė. — Malonu susipažinti, 
Markai. 

— Aha, ir man. 

— O aš — Laris Trumenas, — prisistatė antrasis. — FTB, iš Nau- 
jojo Orleano. — Markas taip pat geibiai padavė ranką ir Trumenui. 
Agentai nervingai susižvalgė, ir vieną nepatogią minutėlę nė katras 
nežinojo, ką pasakyti. 

Galiausiai Trumenas parodė į kėdę galustalėje. 

— Sėskis, Markai, — Maktiunas pritariamai linktelėjo ir kone nu- 
sišypsojo. Markas atsargiai atsisėdo baimindamasis, kad lipni juostelė 
neatsiklijuotų ir tas prakeiktas daikčiukas neiškristų. Šie vyrai kaipmat 
uždėtų jam antrankius, įkištų į savo automobilį, ir jis niekada daugiau 
nepamatytų mamos. Atsisėdę į ratukinius krėslus, juodu prisislinko 
arčiau ir vos už kelių colių nuo jo ant stalo pasidėjo bloknotus. 

Abu tiesiog alsavo jam į veidą, ir Markas sumojo: tokia taktika. 
Paskui jis bemaž nusišypsojo. Jeigu šie nori sėdėti taip arti, puiku. Juo- 
dasis diktofonėlis pagaus viską. Visiškai aiškiai. 

— Mes, hm, iš tiesų tikėjomės, kad kartu ateis tavo motina ir gy- 
dytojas Grinvėjus, — pasakė Trumenas, paskersuodamas į Maktiuną. 

— Jie prie mano brolio. 

— Kaip jis? — rimtai paklausė Maktiunas. 

— Ne per geriausiai. Šiuo metu mama negali išeiti iš palatos. 

— Manėme, ji bus čia, — pakartojo Trumenas ir pažvelgė į Mak- 
tiuną, tartum nežinodamas, kaip toliau elgtis. 

— Na, galime palaukti dieną ar dvi, kol ji bus laisva, — pasiūlė 
Markas. 

— Ne, Markai, mums tikrai labai reikia pasikalbėti dabar. 

— Gal eisiu ir pamėginsiu ją atsivesti? 

Iš marškinių kišenės Trumenas išsiėmė rašiklį ir nusišypsojo 
Markui. 

— Ne, trumpai pasikalbėkime, Markai. Tik mes trise. Tu nervi- 
niesi? 

— Šiek tiek. Ko iš manęs norite? — jis vis dar jautėsi kaustomas 
baimės, bet kvėpavo lengviau. Diktofonėlis nei pyptelėjo, nei kaip nors 
kitaip jį išdavė. 

— Na, mes norime užduoti tau keletą klausimų dėl vakardienos. 

— Ar man nereikia advokato? 

Visiškai simetriškai išsižioję, juodu susižvalgė, ir tik po kokių 
penkių sekundžių Maktiunas kryptelėjo galva į Marką. 

— Žinoma, ne, — pasakė. 

— Kodėl? 

— Na, supranti, paprasčiausiai norime užduoti tau keletą klau- 
simų. Tik tiek. Jeigu nuspręsi, kad tau reikia mamos, mes nueisime 
ją pakviesti. Ar šiaip dar ką. Tačiau advokato tau nereikia. Tik keli 
klausimai, ir viskas. 

— Sykį aš jau kalbėjausi su farais. Teisybę pasakius, praėjusį va- 
karą ilgai su jais kalbėjausi. 

— Mes juk ne farai, o FTB agentai. 

— Kaip tik tai mane ir baugina. Manau, galbūt man vis dėlto rei- 
kėtų advokato. Suprantate, kad apgintų mano teises. 

— Tu per daug žiūri televizorių, vaike. 

— Mano vardas Markas, aišku? Ar bent galite vadinti mane 
Marku? 

— Žinoma. Atleisk. Bet tau nereikia advokato. 

— Aha, — įsiterpė Trumenas. — Advokatai tik trukdo. Moki 
jiems pinigus, kad dėl visko prieštarautų. 

— Jūs nemanote, kad reikėtų palaukti, kol mano mama galės 
dalyvauti? 

Tiedu vienas kitam šyptelėjo. 

— Tikrai, ne, Markai, — patikino Maktiunas. — Tai yra, galime 
palaukti, jeigu nori, bet tu juk nuovokus vaikas, o mums iš tiesų skubu. 
Tik pora trumpų klausimėlių. 

— Ką gi, gerai. Jeigu taip reikia. 

Trumenas pasižiūrėjo į bloknotą ir pradėjo pirmas: 

— Gerai. Memfio policijai tu papasakojai, kad Džeromas Kli- 
fordas buvo jau negyvas, kai jūs su Rikiu vakar aptikote automobilį. 
Markai, ar tai tikrai tiesa? — į pabaigą klausimo jis nusiviepė, lyg, po 
šimts, labai gerai žinotų, kad tai netiesa. 

Markas pasimuistė žvelgdamas tiesiai priešais save. 

— Ar privalau atsakyti į šį klausimą? 

— Žinoma, privalai. 

— Kodėl? 

— Nes mums reikia žinoti tiesą, Markai. Esame FTB agentai ir 
tiriame šį reikalą, tad turime žinoti tiesą. 

— Kas atsitiks, jeigu aš neatsakysiu? 

— O, daug kas. Galbūt mums teks ant užpakalinės automobilio 
sėdynės, žinoma, be antrankių, nusivežti tave į savo biurą ir užduoti 
išties sunkių klausimų. Galbūt kartu pasiimti ir tavo motiną. 

— Kas atsitiks mano motinai? Ar jai gresia nemalonumai? 

— Gali būti. 

— Kokie nemalonumai? 

Trumpam abu vyrai nutilo ir apsikeitė nervingais žvilgsniais. 
Jau iš pat pradžių neturėjo tvirto pagrindo po kojomis, o dabar kas 
minutę šis darosi dar netvirtesnis. Nevalia apklausinėti vaikų, prieš tai 
nepasikalbėjus su jų gimdytojais. 

Bet kurių velnių! Juk jo motina nepasirodė. O tėvo nėra. Vaikiš- 
čias iš skurdžios šeimos ir čia vienut vienas. Tikrai puiku. Kažin ar 
pasitaikys kita tokia proga. Tad tik porą klausimėlių. 

Maktiunas atsikrenkštė ir rūsčiai susiraukė: 

— Markai, ar esi girdėjęs apie trukdymą vykdyti teisingumą? 

— Turbūt ne. 

— Ką gi, tai nusikaltimas, aišku? Federalinių įstatymų pažeidi- 

mas. Žmogus, kuris ką nors žino apie nusikaltimą, bet nuslepia infor- 
maciją nuo FTB ar policijos, gali būti apkaltintas trukdymu vykdyti 
teisingumą. 

— Kas tada atsitinka? 

— Na, jeigu pripažįstamas kaltas, toks žmogus gali būti nubaus- 
tas. Pasodintas į kalėjimą ar panašiai. 

— Vadinasi, jeigu neatsakinėsiu į jūsų klausimus, aš ir mano 
mama galime sėsti už grotų? 

Maktiunas šiek tiek atsitraukė ir pažvelgė į Trumeną. Ledas po. 
kojomis darėsi vis plonesnis. 

— Markai, kodėl nenori atsakyti į klausimus? — paklausė Tru- 
menas. — Tu ką nors slepi? 

— Aš tik bijau. Neatrodo teisinga, kai man tik vienuolika, o jūs — 
FTB agentai, ir čia nėra mano mamos. Tikrai nežinau, ką daryti. 

— Ar negali paprasčiausiai atsakyti į klausimus, Markai, kad ir 
be savo motinos? Vakar tu kažką matei, o mamos šalia juk nebuvo. 
Ji negali tau padėti atsakyti į klausimus. Mes tik norime žinoti, ką tu 
matei. 

— Manimi dėtas, ar norėtumėte advokato? 

— Po šimts, ne, — užtikrino Maktiunas. — Nė kiek nenorėčiau. 
Atleisk, kad taip kalbu, bet advokatai — rakštis subinėje. Tikra rakštis. 
Jeigu neturi ką slėpti, tai tau ir nereikia advokato. Tik nuoširdžiai at- 
sakyk į mūsų klausimus, ir viskas bus puiku. — Jis buvo bepradedąs 
niršti, bet Markas dėl to nesistebėjo. Vienas jų privalėjo niršti. Geriu- 
ko ir blogiuko numeris. Markas tūkstantį kartų matė per televiziją. 
Maktiunas taps bjaurus, o Trumenas daug šypsosis ir kartkartėmis net 
susirauks savo partneriui, dėl akių vaidindamas, ir šitaip Trumenas 
šiek tiek labiau patiks Markui. Tuomet Maktiunas neteks kantrybės 
ir išeis iš kambario, o tada bus tikimasi, kad Markas išvers savo dūšią 
ant stalo. 

Išsiviepęs Trumenas pasilenkė prie vaiko. 

— Markai, ar Džeromas Klifordas jau buvo NEByVaS: kai judu su 
Rikiu jį radote? 

— Remiuosi Penktąja pataisa“. 

Atvipusi šypsena dingo. Maktiunas paraudo ir, visiškai netekęs 


* JAV Konstitucijos pataisa, kurioje kalbama apie kaltinamojo teisę į teisingą teismo pro- 
cesą; draudžiama dusyk apkaltinti už tą patį ir versti liudytoją duoti parodymus prieš save. 

kantrybės, palingavo galva. Stojo ilga pauzė, per kurią agentai spok- 
sojo vienas į kitą. Markas stebėjo skruzdėlę, ropojančią per stalą ir 
dingstančią po bloknotu. 

Pirmasis prašneko Trumenas, tas geriukas: 

— Markai, bijau, kad pernelyg daug žiūri televizorių. 

— Norite pasakyti, kad negaliu pasinaudoti Penktąja pataisa? 

— Nagi, aš spėsiu, — užriaumojo Maktiunas. — Tu žiūri „Los 
Andželo policiją , tiesa? 

— Kiekvieną savaitę. 

— Taip ir matyti. Tai atsakinėsi į klausimus, Markai? Jeigu ne, 
turėsime griebtis kitų priemonių. 

— Kokių? 

— Vykti į teismą. Pasikalbėti su teisėju. Įtikinti šį, kad įpareigotų 
tave kalbėtis su mumis. Tai gana nemalonu, tikrai. 

— Man reikia į tualetą, — pasakė Markas, atsistumdamas kėdę 
nuo stalo ir atsistodamas. 

— Hm, žinoma, Markai, — sutiko Trumenas, staiga išsigandęs, 
kad berniuką sublogino. — Tualetas kažkur čia pat, kiek toliau kori- 
doriumi. — Markas jau stovėjo prie durų. — Duodame tau penkias 
minutes, Markai. Mes palauksime. Neskubu. 

Markas uždarė paskui save duris. 


Septyniolika minučių agentai šnekučiavosi, sukinėdami tarp 
pirštų rašiklius. Jie nesijaudino. Kaip prityrę agentai, buvo matę viso- 
kių triukų. Taip atsitikdavo ir anksčiau. Vaikis tikrai kalbės. 

Į duris pasibeldė, ir Maktiunas šūktelėjo: 

— Įeikite! 

Durys atsidarė, ir jose pasirodė simpatiška, kokių penkiasdešim- 
ties metų moteris. Įėjusi vidun, uždarė paskui save duris, lyg būtų savo 
kabinete. Agentai paknopstom pašoko ant kojų, bet ji sulaikė juos: 

— Sėdėkite, sėdėkite. 

— Pas mus posėdis, — oficialiai pareiškė Trumenas. 

— Jūs ne čia pataikėte, — šiurkščiai metė Maktiunas. 

Ji pasidėjo ant stalo lagaminėlį ir agentams įteikė po baltą viziti- 
nę kortelę. 

— Aš taip nemanau, — atrėmė ji. — Esu Redži Lav, advokatė, ir 
atstovauju Markui Svėjui. 

Šią žinią juodu sutiko ne taip jau blogai. Maktiunas apžiūrėjo vi- 
zitinę, o Trumenas liko stovėti kadarojančiomis palei šonus rankomis 
ir stengdamasis sumoti, ką pasakius. 

— Kada jis nusamdė jus? — paklausė Maktiunas, išgąstingai pa- 
žvelgdamas į Trumeną. 

— Juk tai tikrai ne jūsų reikalas, ar ne? Jis ne tik mane nusamdė, 
bet ir sumokėjo avansą. Sėskitės. 

Redži nesivaržydama atsisėdo ant kėdės ir prisistūmė arčiau stalo. 
Agentai nepatogiai įsmuko į savo krėslus, ganėtinai atokiai nuo jos. 

— Kur... ė-e... kur Markas? — paklausė Trumenas. 

— Kažkur. Jis pasinaudojo Penktąja pataisa. Galiu pamatyti jūsų 
asmens pažymėjimus? 

Juodu kaipmat įnirtingai pasigrabaliojo švarkų kišenėse ir abu 
sutartinai išsitraukė savo ženklelius. Paėmusi advokatė įdėmiai juos 
ištyrinėjo ir kažką užsirašė bloknote. 

Baigusi per stalą pastūmė ženklelius jiems atgal ir paklausė: 

— Jūs ką, iš tikrųjų mėginote apklausti vaiką, nedalyvaujant jo 
motinai“ 

— Ne, — gynėsi Trumenas. 

— Žinoma, ne, — patvirtino Maktiunas, papiktintas tokios prie- 
laidos. 

— Jis man sakė, kad mėginote. 

— Vaikas viską supainiojo, — pareiškė Maktiunas. — Pirmiausia 
mes kreipėmės į gydytoją Grinvėjų, ir jis sutiko dėl susitikimo, kuria- 
me turėjo dalyvauti Markas, Dajana Svėj ir pats gydytojas. 

— Bet jis pasirodė vienas, — skubiai pridūrė Trumenas, labai 
stengdamasis viską paaiškinti. — Beje, mes paklausėme, kur motina, ir 
jis pasakė, kad kaip tik šiuo metu ji negalinti ateiti. Tad ir pamanėme, 
kad motina ateis kiek vėliau ar panašiai, o mes tuo metu šnektelsime 
su berniuku. 

— Aha, belaukdami ponios Svėj ir gydytojo, — EE įsiterpė 
Maktiunas. — O kur jūs buvote tuo metu? 

— Neuždavinėkite su reikalu nesusijusių klausimų. Ar jūs patarė- 
te Markui kreiptis į advokatą? 

Agentai susižvalgė ieškodami vienas kito pagalbos. 

— To nebuvo paminėta, — Trumenas nekaltai gūžtelėjo pečiais. 

Kadangi berniuko čia nebuvo, meluoti lengviau. Apskritai anas 

tik išsigandęs ir viską supainiojęs vaikas, o juodu, šiaip ar taip — FTB 
agentai, tad advokatei vis dėlto derėtų patikėti jais. 

Maktiunas atsikrenkštė: 

— Aba, taip, Lari, prisimeni, Markas pasakė, o gal aš pasakiau 
kažką apie „Los Andželo policiją“, ir tada vaikas paklausė, ar jam ne- 
reiktų advokato. Bet jis lyg ir pajuokavo, ar bent aš palaikiau tai pokš- 
tu. Prisimeni, Lari? 

Laris dabar prisiminė. 

— Ak taip, tikrai, aha, kažką tokio apie „Los Andželo policiją. 
Nors tai buvo tik pokštas. 

— Jūs tikrai taip manote? — paklausė Redži. 

— Žinoma, — patvirtino Trumenas. Maktiunas susiraukė ir, pri- 
tardamas partneriui, sulinksėjo. 

— Markas klausė jūsų, vyručiai, ar jam reikia advokato? 

Juodu papurtė galvas, dėdamiesi, kad iš visų jėgų stengiasi prisi- 
minti. 

— Neprisimenu, kad kas nors panašaus būtų buvę. Juk jis tik vai- 
kas, be to, labai išsigandęs, tad, manau, viską supainiojo, — pagaliau 
atsakė Maktiunas. 

— Jūs informavote jį apie Mirandos teises*? 

Tai išgirdęs Trumenas nusišypsojo ir staiga pasijautė tvirčiau. 

— Žinoma, ne. Juk jis ne įtariamasis. Tik vaikas. Turime užduoti 
jam keletą klausimų. 

— Ir jūs nemėginote jo kvosti nedalyvaujant motinai ar negavę 
jos sutikimo? 

— Ne. 

— Žinoma, ne. 

— Ir nepasakėte jam, kad vengtų advokatų, kai pasiteiravo jūsų 
nuomonės? 

— Ne, mem. 

— Tikrai, ne. Jeigu jums sakė kitaip, vaikas melavo. 

Redži iš lėto atsidarė lagaminėlį ir išsiėmė juodąjį diktofonėlį 
ir mikrokasetę su magnetine juostele. Padėjo šiuos priešais save ant 
stalo, o lagaminėlį pastatė ant grindų. Specialieji agentai Maktiunas ir 


* JAV Aukščiausiojo teismo nutartis, kuria reikalaujama, kad kiekvienas sulaikomas 
asmuo būtų informuojamas apie jo teisę tylėti ir pasitelkti juridinį patarėją (pagal Ernestą A. 
Mirandą, ieškovą byloje Miranda prieš Arizonos valstiją). 

Trumenas išpūtė akis į tuos prietaisėlius ir savo krėsluose tartum šiek 
tiek sumažėjo. 

Redži apdovanojo abu piktdžiugiška šypsena: 

— Manau, mes žinome, kas meluoja, — pasakė. 

Maktiunas dviem pirštais pasičiupinėjo viršunosę. Trumenas pa- 
sitrynė akis. Sekundėlę ji leido jiems kentėti. Kambaryje tvyrojo tyla. 

— Vyručiai, viskas įrašyta juostelėje. Jūs, vaikinai, mėginote kvosti 
vaiką, nedalyvaujant motinai ir negavę jos sutikimo. Markas tyčia jūsų 
paklausė, ar nereikėtų palaukti, kol ji galės ateiti, ir abu atsakėte, kad 
ne. Stengėtės vaiką priversti, grasindami baudžiamuoju persekiojimu 
ne tik jam, bet ir motinai. Berniukas pasakė esąs išsigandęs ir dusyk 
tyčia paklausė, ar jam nereikėtų advokato. Jūs patarėte jam nesikreipti 
į advokatą, kaip priežastį išsakydami nuomonę, kad advokatai — tik 
rakštis subinėje. Ponai, toji rakštis čia. 

Agentai dar labiau sumažėjo. Maktiunas keturiais pirštais pama- 
žu trynėsi kaktą. Trumenas, negalėdamas patikėti, spoksojo į kasetę, 
bet labai stengėsi nematyti moters. Pamanė, gal čiupti kasetę, suplėšyti 
juostelę į skutelius ir sutrypti, nes toji galėjo reikšti jo karjeros pabai- 
gą, bet kažkaip neabejojo, kad ši moteris pasidariusi kopiją. 

Gana bjauru būti nutvertam meluojant, bet jų nemalonumai 
siekė kur kas giliau. Galėtų sulaukti rimtų nuobaudų. Papeikimų. Per- 
kėlimų į kitas pareigas. Ir visas tas mėšlas atsidurtų asmens byloje. Ir 
dar: Trumenas nė neabejojo, kad ši moteris žino viską, ką tik galima 
žinoti apie prasikaltusių FTB agentų sudrausminimą. 

— Jūs apginklavote vaiką įrašymo aparatūra, — silpnu balsu pra- 
tarė Trumenas, į nieką konkrečiai nesikreipdamas. 

— O kodėl ne? Juk tai ne nusikalstama. Abu dirbate FTB, prisi- 
minkite. Jūs, vaikinai, naudojate daugiau aparatūros nei „ATXT'*. 

Gudri šiknė! Antra vertus, ji advokatė, ar ne? Maktiunas pasi- 
lenkė į priekį, sutreškino krumpliais ir nusprendė parodyti šiokį tokį 
pasipriešinimą: 

— Klausykite, ponia Lav... 

— Redži. 

— Gerai, gerai. Redži... ė-e... klausykite, mes apgailestaujame. Šiek 
tiek...ė-e... nuėjome per toli ir, na, atsiprašome. 


*Santr. „American Telephone and Telegraph“ — korporacija, susikūrusi iš 1877-aisiais 
įsteigtos telefonų kompanijos, dabar didžiausia pasaulyje elektroninės komunikacijos kompa- 
nija. 

— Šiek tiek per toli? Galėčiau padaryti, kad už tai judu ištrenktų 
iš darbo. 

Jie neketino su ja ginčytis. Veikiausiai advokatė teisi, ir net jei yra 
galimybė debatams, šie paprasčiausiai ne jų jėgoms. 

— Jūs ir dabar įrašinėjate? — paklausė Trumenas. 

— Ne. 

— Gerai. Mes peržengėme ribą. Apgailestaujame, — Trumenas 
vengė į ją Žiūrėti. 

Redži iš lėto įsidėjo kasetę į švarkelio kišenę. 

— Pažvelkite į mane, vyručiai, — agentai vangiai pakėlė akis, ta- 
čiau tai buvo skausminga. — Jūs jau įrodėte, kad sugebate meluoti ir 
meluojate nesusimąstydami. Kodėl turėčiau jumis tikėti? 

Staiga Trumenas trenkė delnu į stalą, tylomis sau nusikeikė ir, 
stodamasis bei nužygiuodamas į stalo galą, surengė triukšmingą spek- 
taklį. Paskui iškėlė rankas. 

— Neįtikėtina! Mudu čia atėjome tik norėdami užduoti kelis 
klausimus vaikui, tik atlikti savo darbą, o dabar turime susigrumti 
su jumis. Berniukas mums nepasakė, kad turi advokatą. Jeigu būtų 
pasakęs, būtume atsitraukę. Kodėl jūs taip darote? Kodėl sąmoningai 
leidžiatės į šį kivirčą? Juk tai beprasmiška. 

— Kojūs iš to vaiko norite? 

— Tiesos. Pasakodamas apie tai, ką vakar matė, jis meluoja. Mes 
žinome, kad meluoja. Žinome, kad kalbėjosi su Džeromu Klifordu iki 
šiam nusižudant. Žinome, kad berniūkštis buvo automobilyje. Gal ir 
nekaltinu jo, kad meluoja. Juk jis tik vaikas. Yra išsigandęs. Bet mums, 
velniai rautų, būtina žinoti, ką jis matė ar girdėjo, — baigė Trumenas. 

— Kaip manote, ką jis matė ar girdėjo? 

Staiga Trumeno smegenis perskrodė mintis apie košmarą, kurį 
gaus patirti aiškindamasis Foltrigui, ir jis nevalingai atsirėmė į sieną. 
Štai kodėl taip nekentė teisininkų — Foltrigo, Redži ir kitų, kurie dar 
tik pasitaikys jo kelyje. Tai per juos gyvenimas toks sudėtingas. 

— Vaikas viską jums papasakojo? — paklausė Maktiunas. 

— Mudviejų pokalbiai griežtai konfidencialūs. 

— Žinau. Bet ar suvokiate, kas toks buvo Klifordas ir kas tokie — 
Maldanas ir Boidas Bojetas? Ar esate susipažinusi su šia istorija? 

— Šįryt skaičiau laikraštyje. Sekiau tą Naujojo Orleano bylą. 
Jums, vaikinai, reikia kūno, juk taip? 

— Galima ir taip sakyti, — sutiko nuo stalo galo Trumenas. — 
Bet šiuo metu mums tikrai reikia pasikalbėti su jūsų klientu. 

— Aš apie tai pagalvosiu. 

— Ir kada galėtumėte apsispręsti? 

— Nežinau. Ar jūs, vaikinai, šiandien popiet turėsite laiko? 

— O kas? 

— Man reikia dar kartą pasikalbėti su savo klientu. Tarkim, susi- 
tiksime mano kontoroje trečią, — Redži pasiėmė lagaminėlį ir įsidėjo 
diktofonėlį. Buvo akivaizdu, kad susitikimas baigtas. — Juostelę pasi- 
laikysiu. Tai bus mūsų paslaptėlė, gerai? 

Maktiunas sutikdamas linktelėjo, bet žinojo, kad laukia kai kas 
daugiau. 

— Jeigu man, vyručiai, iš jūsų ko nors reikės, pavyzdžiui, tiesos ar 
atviro atsakymo, tikiuosi šiuos išgirsti. Jeigu nutversiu judu vėl meluo- 
jant, pasinaudosiu šiuo įrašu. 

— Tai šantažas, — pasipiktino Trumenas. 

— Kaip tik tai. Nesivaržykite, apkaltinkite mane, — Redži atsisto- 
jo ir sugriebė už durų rankenos. — Iki pasimatymo, berniukai, trečią. 

Maktiunas pasivijo ją. 

— Ė-e... klausykite, Redži, čia yra toks žmogus, kuris tikriausiai 
norės dalyvauti mūsų susitikime. Rojus Foltrigas, ir jis... 

— Ponas Foltrigas mieste? ; 

— Taip. Atvyko šiąnakt. Jis būtinai norės dalyvauti susitikime 
jūsų kontoroje. 

— Nagi, nagi. Kokia garbė! Galite jį pasikviesti. 

Straipsnį apie Klifordo mirtį pirmajame Memphis Press puslapyje 
buvo parašęs Slikas* Mouleris, policijos reporteris, veteranas, trisde- 
šimt metų nušviesdavęs nusikaltimus ir farų veiklą Memfyje. Tikrasis 
jo vardas buvo Alfredas, bet niekas šio nežinojo. Motina vadino jį 
Sliku, bet neįstengė prisiminti, iš kur kilusi ši pravardė. Trys žmonos 
ir šimtai draugužių irgi vadino Sliku. Jis rengėsi ne itin puikiai, ne- 
buvo baigęs vidurinės, neturėjo pinigų, buvo apdovanotas vidutiniška 


* Angl. Slick — Apsukruolis. 

išvaizda bei stotu, važinėjo paprastu mustangu*, neišgalėjo išlaikyti 
moters ir niekas nesuprato, kodėl buvo pramintas Sliku. 

Visą gyvenimą jis rašė apie nusikaltimus. Pažinojo kvaišalų 
prekeivius ir sąvadautojus. Gėrė alų topleso baruose ir liežuvavo su 
išgrūdikais. Orientavosi, kas yra kas rokerių gaujose, aprūpinančiose 
miestą kvaišalais ir striptizo šokėjomis. Nesibaimindamas galėjo su- 
kiotis pavojingiausiuose naujuose Memfio kvartaluoses. Nuo pat vir- 
šaus iki apačios žinojo gatvių gaujų hierarchiją. Sužlugdė bent dešimtį 
automobilių vagių šutvių, suteikdamas informaciją policijai. Pažinojo 
visus, kažkada sėdėjusius už grotų, ypač tuos, kurie neatsisakė savo 
nusikalstamos veiklos. Gebėdavo susekti vogtų prekių kelią, vien tik 
stebėdamas lombardus. Užgrioztas jo butas miesto centre niekuo neiš- 
siskyrė, tik viena siena buvo nukabinėta monitoriais ypatingųjų atvejų 
stebėsenai ir policijos radijais. Savo mustange turėjo daugiau visokio 
šlamšto, nei šio buvo prikimšta patrulinė policijos mašina, išskyrus 
radarinį greičio matuoklį, bet šio jis ir nenorėjo. 

Slikas Mouleris gyveno ir naršė pačiuose tamsiausiuose Memfio 
šešėliuose. Nusikaltimo vietoje dažnai atsirasdavo anksčiau nei farai. 
Laisvai sukinėjosi po morgus, ligonines ir juodas laidojimo sales. Ga- 
lėjo pasigirti tūkstančiais kontaktų bei informacijos šaltinių, ir šie kal- 
bėdavosi su Sliku, nes juo buvo galima pasitikėti. Jeigu jis pasakydavo, 
kad kas nors ne spaudai, tai ir būdavo ne spaudai. Užkulisiai ir likdavo 
užkulisiais. Slikas niekada neišduodavo informatoriaus. Griežtai slėp- 
davo, iš kur gavęs nuorodų. Slikas buvo žodžio žmogus, tą žinojo net 
gatvių gaujų vadeivos. 

Be to, Slikas vardais vadinosi kone su visais miesto farais, kurių 
daugelis itin pagarbiai atsiliepdavo apie jį kaip apie Kurmį. Kurmis 
Mouleris padarė tą. Kurmis Mouleris pasakė aną. Kadangi Slikas buvo 
tapęs tikruoju vardu, dėl pridurtos antrosios pravardės jis neėmė į 
galvą. Apskritai Slikas nieko pernelyg neėmė į galvą. Gerdavo kavą 
su farais šimtuose pernakt veikiančių užkandinių. Žiūrėdavo, kaip šie 
žaidžia softbolą**, žinojo, kada jų žmonos pateikdavo pareiškimus dėl 
skyrybų, taip pat žinojo, kada kuris gaudavo papeikimą. Centrinėje 
policijos būstinėje būdavo, rodės, bent po dvidešimtį valandų per 


* Populiarus praėjusio šimtmečio 7-ojo ir 8-ojo dešimtmečių „Ford“ kompanijos sporti- 
nis automobilis. 
** Lengvesnė, mėgėjams, moterims ir vaikams pritaikyta beisbolo atmaina. 

parą, ir neretai farai susistabdę klausinėdavo jį, kas ir kaip. Kas nušau- 
tas? Kuriame kelyje įvykęs apiplėšimas? Ar avariją sukėlęs vairuotojas 
buvo girtas? Kiek žuvusiųjų? Slikas pasakodavo, kiek pats žinodavo. 
Kai tik galėdavo, padėdavo. Jo vardas dažnai būdavo minimas per pa- 
skaitas Memfio policijos akademijoje. 

Todėl niekas nė nesistebėjo, kad visą rytą Centrinėje būstinė- 
je Slikas kažin ką šniukštinėjo. Mat paskambinęs į Naująjį Orleaną, 
jau žinojo pagrindinius dalykus. Žinojo, kad mieste yra Foltrigas bei 
Naujojo Orleano FTB agentai ir kad byla perduota jiems. Tai Sliką 
sudomino. Vadinasi, čia ne šiaip paprasta savižudybė — pernelyg jau 
daug neįskaitomų veidų ir atsakymų „jokių komentarų . Būta kažko- 
kio raštelio, bet kad ir ko paklaustum, neva niekas nieko nežino. Kai 
kurių farų veidus jis gebėjo išskaityti, darydavo tai metų metus. Žinojo 
apie berniukus ir kad jaunesniojo būklė prasta. Aptikti kažkokie pirštų 
atspaudai, keletas cigarečių nuorūkų. 

Devintame aukšte jis išlipo iš lifto ir pasuko tolyn nuo medicinos 
seserų posto. Žinojo Rikio palatos numerį, bet čia buvo Psichiatrijos 
skyrius, tad nesirengė įsiveržti vidun su klausimais. Nenorėjo nieko 
išgąsdinti, ypač aštuonmečio vaiko, ištikto šoko. Jis įkišo dvi dolerio 
ketvirtines į gaiviųjų gėrimų automatą ir, gurkšnodamas dietinę koka- 
kolą, patraukė tolyn, lyg visą naktį būtų čia vaikštinėjęs. Prasilenkė su 
sanitaru šviesiai mėlynu švarkeliu, kuris lifto.link stūmė vežimaitį, pri- 
krautą visokių valomųjų reikmenų. Kokių dvidešimt penkerių metų 
ilgaplaukis bernas, tikrai besibodįs juodu savo darbu. 

Slikas irgi pasuko prie liftų, ir kai vieno durys atsidarė, įsekė pa- 
skui sanitarą. Ant šio švarkelio viršutinės kišenėlės buvo išsiuvinėtas 
vardas „Fredas“. Liftu juodu važiavo vieni. | 

— Dirbate devintame aukšte? — paklausė Slikas nuobodžiaujan- 
čia mina, tačiau su šypsena. 

— Aha, — Fredas į jį nė nepažvelgė. 

— Aš Slikas Mouleris, iš Memphis Press, rengiu straipsnį apie Rikį 
Svėjų, gydomą 943-je palatoje. Žinote, šūviai ir visa kita — per savo 
profesinę karjerą jis jau seniai buvo patyręs, kad geriausia tiesiai švie- 
siai iškloti, kas tu toks, ir ko nori. 

Fredas staiga susidomėjo. Jis pasitempė ir pažvelgė į Sliką lyg 
sakydamas: „Aha, daug žinau, bet tu iš manęs neišgausi.“ Vežimaitis 
tarp jųdviejų buvo prikrautas visokių valiklių: „Ajax“, „Comet“ ir bent 
dvidešimt butelių nepatentuotų, iš vietinių ligoninės atsargų. Ant apa- 

tinio padėklo — purvinas skuduras ir kempinės. Sprendžiant iš visko, 
Fredas buvo tualetų valytojas, bet akimoju tapo žmogumi, turinčiu 
svarbios informacijos iš vidaus. 

— Aha, — ramiai sureagavo jis. 

— Ar matėte vaiką? — nerūpestingai paklausė Slikas, tuo pat 
metu sekdamas užsižiebiančius skaičiukus virš durų. 

— Aba, ką tik iš ten. 

— Girdėjau, stiprus trauminis šokas. 

— Nežinau, — neslėpė pasitenkinimo Fredis kaip žmogus, mo- 
kantis saugoti svarbias paslaptis. Bet jį jau mygte mygo noras viską 
iškloti, ir tai Sliko nepaliovė stebinti. Bet kuriam paprastam žmogui 
prisistatyk esąs reporteris, ir devyniais atvejais iš dešimties šis jaus 
pareigą kalbėti. Po šimts, tiesiog trokš kalbėti. Jis atvers tau savo gi- 
liausiai širdyje nukištas paslaptis. 

— Vargšas vaikas, — grindims sumurmėjo Slikas, lyg Rikis 
kamuotųsi jau terminalinės būklės. Kelias sekundes daugiau nieko 
neištarė, ir Fredas neištvėrė. Koks čia reporteris? Kodėl nieko neklau- 
sinėja? Jis, Fredas, matė berniūkštį, ką tik išėjo iš palatos, kalbėjosi su 
abiejų motina. Jis, Fredas, yra šio žaidimo dalyvis. 

— Aha, jo būklė prasta, — pasakė Fredas irgi grindims. 

— Vis dar koma? 

— Nei šiaip, nei taip. Tokia padėtis gali dar ilgai tęstis. 

— Aha. Ir aš taip girdėjau. 

Liftas sustojo penktame aukšte, bet Fredo vežimaitis užtvėrė du- 
ris, tad niekas neįėjo. Durys užsitrenkė. 

— Tokios būklės vaikui mažai tegalima padėti, — paaiškino Sli- 
kas. — Panašių dalykų man tenka matyti dažnai. Sekundės dalelytę 
vaikas išvysta ką nors baisaus ir jį ištinka šokas, o tada prireikia mėne- 
sių, kad iš to košmaro jį ištrauktum. Visokių smegenų sunkikų ir taip 
toliau. Tikrai liūdna. Tam Svėjų vaikiui juk nėra taip blogai, a? 

— Abejoju. Gydytojas Grinvėjus mano, kad po dienos kitos jis 
atsikvošės. Prireiks šiokio "tokio gydymo, bet viskas bus gerai. Pats 
manau studijuoti mediciną. 

— Ar farai aplink šniukštinėja? 

Fredas greitai apžvelgė lifto kabiną, lyg ši būtų pilna „blakučių“. 

— Aha, federalai praleido čia visą dieną. Šeima jau nusisamdė 
advokatą. 

— Kąjūs sakote? 

— Aba, farai itin susidomėję šiuo atveju. Atėjo pasikalbėti su 
sergančio vaikiūkščio broliu. Ir kažkur pokalbio viduryje prisistatė 
advokatas. 

Liftas sustojo antrame aukšte, ir Fredas sugriebė už vežimaičio 
rankenėlių. 

— Kas advokatas? — paklausė Slikas. 

Durys atsidarė, ir Fredas pastūmė vežimaitį į priekį. 

— Redži kažkas toks. Dar nemačiau jo. 

— Dėkui, — metė Slikas Fredui įkandin. Į liftą prilipo žmonių. 
Mouleris vėl pasikėlė į devintą aukštą, tikėdamasis pagauti dar kokią 
žuvelę. 


Iki vidudienio Tenesio valstijos vakarinės apygardos prokura- 
tūroje „Garbusis“ Rojus Foltrigas su savo parankiniais Voliu Boksu 
ir Tomu Finku be galo visiems įkyrėjo. Džordžas Ordas prokuratūrai 
vadovavo septynerius metus ir jam Rojus Foltrigas buvo nė motais. 
Juk nepasikvietė jo į Memfį. Anksčiau su Foltrigu Ordas susitikdavo 
per daugybę konferencijų ir seminarų, į kuriuos suvažiuoja įvairūs 
Jungtinių Valstijų prokurorai aptarti, kaip geriau saugoti valdžią. Pa- 
prastai šiuose forumuose Foltrigas kalbėdavo, visada itin trokšdamas 
pasidalyti su visais savo nuomonėmis, strategijomis ir didžiosiomis 
pergalėmis. 

Maktiunui ir Trumenui grįžus iš ligoninės ir pranešus apie Mar- 
ką ir naująją jo advokatę, Foltrigas kartu su Boksu ir Finku vėl įsitaisė 
Ordo kabinete analizuoti paskutinių įvykių. Ordas sėdėjo sunkiame 
odiniame krėsle prie savo masyvaus rašomojo stalo ir klausėsi, kaip 
Foltrigas kvočia agentus, kartkartėmis rikteldamas įsakymus Boksui. 

— Kas jums žinoma apie šią advokatę? — paklausė jis Ordą. 

— Niekada tokios negirdėjau. 

— Juk kas nors jūsų prokuratūroje tikrai turėjo su ja reikalų? — 
mygo Foltrigas. Klausimas nuskambėjo kaip kvietimas Ordui rasti ką 
nors, turintį informacijos apie Redži Lav. Prokuroras išėjo iš kabineto 
pasitarti su vienu savo padėjėjų. Prasidėjo paieškos. 

Trumenas ir Maktiunas labai tylūs sėdėjo Ordo kabineto kampe. 
Apie įrašytą juostelę juodu nusprendė niekam nepasakoti — bent kol 
kas. Galbūt vėliau. Galbūt, vylėsi abu, niekada. 

Sekeetorė atnešė sumuštinių, ir priešpiečiai suvalgyti tuščiai spė- 

liojant ir šnekučiuojantis. Foltrigas nekantravo grįžti į Naująjį Orlea- 
ną, bet dar labiau nekantravo išklausyti Marką Svėjų. Kad vaikas kažin 
kokiu būdu sugebėjo užsitikrinti advokato paslaugas, kėlė itin daug 
rūpesčių. Vadinasi, bijo kalbėti. Foltrigas buvo įsitikinęs, kad Klifordas 
kažką papasakojo vaikui, ir, dienai slenkant, jo įsitikinimas, kad vaikiš- 
čias žino, kur paslėptas kūnas, vis stiprėjo. „Garbusis“ Rojus buvo ne iš 
tų, kurie dvejotų padaryti išvadas. Kol sumuštiniai buvo sudoroti, jis 
jau spėjo įtikinti save ir visus kabinete, kad Markas Svėjus tiksliai žino, 
kur užkastas Bojeto kūnas. 

Į kabinetą prisistatė Deividas Šarpinskis, vienas iš daugelio 
Ordo pavaduotojų, ir pasakė, kad kartu su Redži Lav mokėsi Memfio 
valstybinio universiteto teisės fakultete. Jis atsisėdo į Volio vietą greta 
Foltrigo ir ėmėsi atsakinėti į klausimus. Buvo apsivertęs darbais, ir kur 
kas mieliau laiką būtų skyręs savo tiriamai bylai. 

— Prieš ketverius metus mes kartu baigėme Teisės fakultetą, — 
pranešė Šarpinskis. 

— Vadinasi, advokatė ji tik ketveri metai, — kaipmat reziumavo 
Foltrigas. — Kuo užsiėmė? Baudžiamosiomis bylomis? Kiek jų turėjo? 
Ar gerai nusimano, kas kaip? 

Maktiunas pažvelgė į Trumeną. Juodu sutvarkė advokatė, prakti- 
kuojanti vos ketverius metus! 

— Palyginti nedaug baudžiamųjų, — atsakė Šarpinskis. Mudu 
neblogai sutariame. Kartkartėmis susitinkame. Didelė dalis jos darbo 
susijusi su skriaudžiamais vaikais. Kaip čia pasakius, jai pačiai nema- 
žai teko patirti. 

— Ką turite omenyje? 

— Ilga istorija, pone Foltrigai. Redži — labai sudėtinga asmeny- 
bė. Tai antrasis jos gyvenimas. 

— Jūs labai gerai ją pažįstate, ar ne? 

— Taip. Mes kartu studijavome Teisės fakultete, trejus metus su 
pertraukomis. 

— Ką reiškia „su pertraukomis“? 

— Na, retkarčiais ji iškrisdavo, tarkim, dėl emocinių problemų. 
Pirmajame savo gyvenime buvo įžymaus gydytojo, akušerio-gineko- 
logo, žmona. Buvo turtingi, gyvenimas klojosi puikiai, nuolat mirgėjo 
aukštuomenės skiltyse: labdaros pobūviai, klubai, visa kita, patys su- 
prantate. Didelis namas Vokiečių priemiestyje. Pas abu po jaguarą. Ji 
buvo visų sodininkų klubų ir įvairių Memfio visuomeninių organiza- 

cijų narė. Dirbo mokytoja, kad vyras galėtų baigti Medicinos fakultetą, 
o po penkiolikos santuokos metų jis nusprendė išmainyti žmoną į ką 
nors naujesnio. Pradėjo sekioti paskui sijonus, užmezgė romaną su 
gerokai jaunesne medicinos seserimi, kuri galiausiai tapo jo antrąja 
žmona. Anais senais laikais Redži vadinosi Redžina Kardoni. Ji ne- 
paprastai išgyveno ir pateikė pareiškimą skyryboms, bet tada viskas 
apsivertė itin bjauriai. Gydytojas Kardonis elgėsi šiurkščiai, kankino 
ją, ir moteris palūžo. Skyrybos užsitęsė. Ji jautėsi viešai pažeminta. 
Visos draugės — gydytojų žmonos, nuolatinės užmiesčio klubų lan- 
kytojos — puolė slėptis į krūmus. Redži netgi bandė nusižudyti. Visą 
šią informaciją galima rasti mūsų teismo sekretoriate, skyrybų doku- 
mentuose. Kardonis turėjo daugybę advokatų, šie suveikė, kur reikia, 
ir Redži buvo uždaryta į psichiatrinę. Paskui jis apšvarino moterį iki 
paskutinio cento. 

— Vaikai? 

— Du, berniukas ir mergaitė. Tuomet jie buvo vos paaugliai ir, 
žinoma, vaikų globa patikėta tėvui. Kardonis suteikė jiems laisvę ir 
užtektinai pinigų ja naudotis. Tad vaikai nusigręžė nuo motinos. Ad- 
vokatų padedamas, psichiatrijos ligoninėje žmoną jis laikė apie dvejus 
metus, ir iki tada viskas buvo baigta. Kardoniui liko namas, vaikai, 
nauja trofėjinė žmona — viskas. 

Pasakodamas šią tragišką draugės istoriją, Šarpinskis susijaudino 
ir buvo akivaizdu, kad jautėsi nesmagiai, viską atskleidęs Foltrigui. 
Visgi didžiumą kolegės gyvenimo ir taip visi žinojo. 

— Tad kaip ji baigė teisę? 

— Buvo nelengva. Teismas uždraudė jai matytis su vaikais. Re- 
dži gyveno pas motiną, kuri, manau, veikiausiai ją ir išgelbėjo. Nesu 
tikras, bet lyg girdėjau, kad motina įkeitė namą, norėdama apmokėti 
kažkokį intensyvų gydymą. Prireikė metų, kol Redži palengva susi- 
rankiojo savo gyvenimo šukes. Viską ištvėrė. Vaikai užaugo ir paliko 
Memfį. Sūnus sėdo į kalėjimą už prekybą kvaišalais. Duktė gyvena 
Kalifornijoje. 

— Kaip jai sekėsi studijuoti? 

— Kartkartėmis net labai puikiai. Buvo pasiryžusi pirmiausia sau 
įrodyti, kad gali būti gera advokatė. Tačiau ir toliau gavo grumtis su 
depresija. Ji kovojo vartodama kaušalą ir tabletes, tad įpusėjusi mok- 
slus galiausiai iškrito iš universiteto. Paskui, švariai išsivaliusi organiz- 
mą, sugrįžo ir kuo puikiausiai baigė studijas. 

Kaip paprastai, Finkas ir Boksas viską įnirtingai užsirašinėjo į 
bloknotus, labai stengdamiesi nepraleisti nė vieno žodžio, lyg Foltri- 
gas vėliau galėtų patikrinti jų užrašus. Ordas klausėsi, bet jam labiau 
rūpėjo krūva dar neperžiūrėtų dokumentų ant stalo. Sulig kiekviena 
minute jis vis labiau nekentė šių įsibrovėlių. Buvo toks pat užsiėmęs 
žmogus kaip ir Foltrigas, beje, ir rangu nė kiek ne žemesnis. 

— Kokia ji advokatė? — paklausė Rojus. 

„Bjauri kaip velnias, — pagalvojo Maktiunas. „Sukta kaip vel- 
nias, — pagalvojo Trumenas. — Itin talentinga su elektronika.“ 

— Sunkiai dirba, daug neužkala, antra vertus, nemanau, kad Re- 
dži rūpėtų pinigai. 

— Iš kurgi ji, po šimts, ištraukė tokį vardą — Redži? — nusiste- 
bėjo Foltrigas. 

„Galbūt paeina nuo Redžinos,“ — pagalvojo Ordas. 

Šarpinskis buvo beišsižiojąs kalbėti toliau, paskui sekundėlę pa- 
galvojo. 

— Reikėtų ne vienos valandos papasakoti viską, ką apie ją žinau, 
ir man to tikrai nesinorėtų. Juk tai nesvarbu, a? 

— Gali būti svarbu, — nukirto Boksas. Šarpinskis piktai dėbtelė- 
jo į jį, paskui pasisuko į Foltrigą: 

— Įstojusi į Teisės fakultetą, Redži pasistengė ištrinti didelę dalį 
savo praeities, ypač tuos skaudžius metus. Susigrąžino mergautinę 
pavardę Lav. Manau, Redži — trumpinys iš Redžinos, bet niekada jos 
apie tai neklausinėjau. Viską padarė legaliai, per teismą, ir senosios 
Redžinos Kardoni neliko nė pėdsako, bent dokumentuose. Teisės fa- 
kultete ji nesipasakojo apie praeitį, bet vis tiek apie ją daug kalbėta. Bet 
jai į tai buvo nusispjaut. 

— Ji vis dar negeria? 

Foltrigas trokšta purvo, ir tai Šarpinskį erzino. Maktiunui ir Tru- 
manui toji advokatė atrodė nuostabiai blaivi. 

— Turėsite paklausti jos pačios, pone Foltrigai. 

— Ar dažnai su ja matotės? 

— Kartą, gal du per mėnesį. Kai kada pasikalbame telefonu. 

— Kiek jai metų? — labai įtariai paklausė Foltrigas, lyg spėtų 
Šarpinskį ir Redži užmezgus kokį romaniuką. 

— Irgi turėsite jos paklausti. Manyčiau, vos per penkiasdešimtį. 

— Kodėl nepaskambinus jai dabar? Pasiteirautumėte, kaip ei- 

nasi — šiaip sau, draugiškai, suprantate. Įdomu, ar ji užsimins apie 
Marką Svėjų. 

Šarpinskis metė į Foltrigą žvilgsnį, nuo kurio sugižtų pienas. Pas- 
kui pažvelgė į Ordą, savo bosą, lyg sakytų: „Ar galima pasitikėti šiuo 
psichu?“ Ordas užvertė akis į viršų ir ėmėsi iš naujo dėlioti popierius. 

— Ji nekvaila, pone Foltrigai. Po teisybei, labai gudri ir, jeigu pa- 
skambinsiu, iškart supras, koks reikalas. 

— Galbūt jūs teisus. 

— Tikrai taip. 

— Norėčiau, kad trečią kartu su mumis vyktumėte pas ją į kon- 
torą, žinoma, jeigu ištaikysite laiko. 

Šarpinskis klausiamai pažvelgė į Ordą. Šis atrodė įnikęs į savo 
popierius. 

— Negaliu. Turiu daug darbo. Dar kas nors? 

— Ne. Galite eiti, — netikėtai metė Ordas. — Dėkui, Deividai. 

Šarpinskis paliko kabinetą. 

— Man tikrai reikia, kad jis vyktų kartu, — kreipėsi Foltrigas į 
Ordą. 

— Jis sakė, kad turi daug darbo, Rojau. Mano vaikinai nesėdi 
rankų susidėję, — atsakė šis, žvelgdamas į Boksą ir Finką. 

Pasibeldusi įėjo sekretorė. Atnešė dviejų puslapių faksą Foltrigui, 
kurį jis kartu su Boksu suskato skaityti. 

— Iš mano prokuratūros, — paaiškino Ordui, lyg tiktai jis vienas 
turėtų sau po ranka tokias technologijas. Abu skaitė toliau, galiausiai 
Foltrigas baigė. — Ar kada nors girdėjote apie Vilį Apčerčą? 

— Taip. Advokatas, stambus tūzas iš Čikagos, daug dirba mafijai. 
Ką jis padarė? 

— Čia pranešama, kad Naujajame Orleane jis ką tik baigė spau- 
dos konferenciją, kur buvo daugybė televizijos kamerų ir fotografų. 
Pareiškė esąs nusamdytas Maldano, kad bylos nagrinėjimas teisme 
bus atidėtas, kad jo klientas nekaltas ir taip toliau, ir taip toliau. 

— Panašu į Vilį Apčerčą. Sunku patikėti, kad nesate nieko apie jį 
girdėjęs. 

— Jis niekada nebuvo Naujajame Orleane, — autoritetingai at- 
kirto Foltrigas, lyg prisimintų kiekvieną advokatą, išdrįsdavusį įžengti 
į jo teritoriją. 

— Jūsiškė byla ką tik tapo košmaru. 

— Na, ir puiku. Tiesiog puiku. 

Palata skendėjo prieblandoje, nes žaliuzės buvo užtrauktos. Daja- 
na, susirangiusi skersai lovos prie Rikio kojų, snaudė. Rytą murmėjęs, 
blaškęsis ir sužadinęs visiems vilčių, po priešpiečių vaikas vėl užmigo 
ta pačia, jau įprasta poza — suriestais prie krūtinės keliais, įbesta į 
ranką lašine, nykščiu burnoje. Grinvėjus nesyk patikino Dajaną, kad 
Rikiui neskauda. Tačiau, keturias valandas glaudusi prie savęs ir bu- 
čiavusi sūnų, ji buvo įsitikinusi, kad sūnus kenčia. Motinos jėgos buvo 
beišsenkančios. 

Markas sėdėjo ant sulankstomosios lovelės, nugara atsirėmęs į 
sieną po langu, nenuleisdamas akių nuo brolio ir motinos. Jis irgi buvo 
netekęs jėgų, bet miegas neėmė. Pervargusioje jo galvoje įvykiai ne- 
numaldomai sukosi, ir Markas stengėsi mąstyti. Kas toliau? Ar galima 
Redži pasitikėti? Buvo matęs per televiziją visas tas laidas ir filmus 
apie advokatus. Regis, puse jų galima pasitikėti, o kita pusė — nuo- 
dingos gyvatės. Kada jis turėtų pasipasakoti Dajanai ir gydytojui Grin- 
vėjui? Jeigu jiems viską papasakotų, ar tai padėtų Rikiui? Ilgai apie tai 
galvojo. Sėdėjo ant lovelės, klausydamasis koridoriumi praeinančių 
bei dirbančių savo darbus seselių tylių balsų, ir svarstė, ką galima pa- 
sakyti, o ko — ne. 

Skaitmeninis laikrodis prie lovos rodė dvi trisdešimt dvi. Sunku 
patikėti, kad visas tas mėšlas nutiko mažiau nei per dvidešimt keturias 
valandas. Markas pasikasė kelius ir nusprendė papasakoti Grinvėjui 
viską, ką Rikis galėjo matyti ir girdėti. Stebeilydamas į šviesius plau- 
kus, išsidraikiusius iš po antklodės, pasijautė geriau. Bus atviras, liausis 
melavęs ir padarys viską, ką gali, kad tik padėtų Rikiui. Tai, ką Romis 
jam papasakojo automobilyje, niekas negirdėjo ir, atsižvelgdamas į 
savo advokatės patarimą, kurį laiką jis tylės. 

Tik neilgai. Našta darosi pernelyg sunki. Tai ne žaidimas slėpy- 
nėmis, kurį vaikėzai mėgdavo žaisti miške ir griovose aplink gyvena- 
mųjų priekabų kvartalą. Tai ne vogčia išsmukti pro savo miegamojo 
langą ir mėnesienoje slampinėti po kaimynystę. Romis įsikišo į burną 
tikrą pistoletą. FTB agentai tikri, turi tikrus ženkliukus, visai kaip tose 
istorijose apie nusikaltimus, matytose per televiziją. Markas nusamdė 
tikrą advokatę, kuri pritvirtino jam prie pilvo tikrą diktofonėlį, kad 
galėtų pergudrauti FTB agentus. Pasak Romio, senatorių nudėjo pro- 
fesionalus žudikas nužudęs ir daugiau žmonių, be to, priklausantis 

mafijai. Ir tie žmonės nė nesusimąstydami sunaikins vienuolikmetį 
berniūkštį. 

Jam sunku susidoroti su tuo vienam. Šiuo metu turėtų sėdėti mo- 
kykloje, penktoje matematikos pamokoje, kurios nekentė, bet staiga 
ėmė ilgėtis. Pasikalbės kaip reikiant su Redži. Advokatė surengs susi- 
tikimą su FTB agentais, o tada jis papasakos šiems visas pašvinkusias 
smulkmenas, kurias Romis suvertė ant jo. Tuomet jie ims jį saugoti. 
Galbūt atsiųs asmens sargybinius, kol žudikas bus patupdytas už grotų 
arba tučtuojau areštuotas ir pavojus nebegrės. Galbūt. 

Paskui jis prisiminė filmą apie vyrioką, kuris įskundė mafiją 
ir tikėjosi FTB apsaugos, bet staiga turėjo nešti kailį, kai virš galvos 
švilpė kulkos ir aplink sproginėjo bombos. FTB neatsiliepinėjo į jo 
skambučius, nes kažką ne taip pasakė teisme. Bent dvidešimt kartų 
per visą filmą kažkas sakė: „Mafija nepamiršta.“ Baigiamojoje scenoje 
to vyrioko automobilis susprogo į gabalėlius, vos pasukus raktelį, o jis 
pats žnektelėjo ant žemės už pusės mylios be kojų. Jam beišleidžiant 
paskutinį atodūsį, kažkokia tamsi figūra atsistoja šalia ir ištaria: „Ma- 
fija nepamiršta.“ Filmas ne kažin koks, bet dabar staiga Markui pa- 
aiškėjo pagrindinė mintis. 

Jis panoro atsigerti „Sprite“. Motinos rankinukas gulėjo ant grin- 
dų po lova, ir Markas pamažu atidarė šio užtrauktuką. Viduje buvo 
trys buteliukai tablečių, taip pat du pakeliai cigarečių, ir mirksnį jį nu- 
smelkė pagunda. Susiradęs dvi dolerio ketvirtines, berniukas išsmuko 
iš palatos. 

Fojė viena seselė šnabždėjosi su kažkokiu senioku. Atsidaręs 
„Sprite, Markas nuėjo prie liftų. Gydytojas Grinvėjus prašė, kad kuo 
ilgiau liktų palatoje, bet jam jau pabodo ir palata, ir Grinvėjus, be to, 
atrodė mažai tikėtina, kad Rikis greitai atsibus. Tad įžengė į liftą ir nu- 
spaudė pusrūsio mygtuką. Tik apsižvalgys po kavinukę, pažiūrės, ką 
ten veikia advokatai. 

Prieš pat durims užsiveriant, į kabiną įšoko kažkoks vyriškis. Ne- 
pažįstamasis nužiūrinėjo jį tartum kiek per ilgai. 

— Tu Markas Svėjus? — galiausiai paklausė. 

To jau per daug. Pradedant Romiu, per pastarąją parą jis susitiko 
su tokia daugybe nepažįstamųjų, kad šių būtų pakakę keliems mėne- 
siams. 

Tikrai, šio tipo nebuvo matęs. 

— Ojūs kas toks? — atsargiai paklausė. 

— Slikas Mouleris, iš Memphis Press, na, žinai, tai toks laikraštis. 
Juk tu Markas Svėjus, tiesa? 

— Iš kur Žinote? 

— Juk aš reporteris. Tokius dalykus turiu žinoti. Kaip tavo brolis? 

— Puikiai. Kodėl klausiate? 

— Rašau straipsnį apie savižudybę bei visa kita, ir vis išlenda 
tavo vardas. Policija sako, kad žinai daugiau, nei pasakoji. 

— O kada straipsnis pasirodys laikraštyje? 

— Nežinau. Gal rytoj. 

Markas vėl pajuto silpnumą ir nuleido akis. 

— Neatsakinėju į jokius klausimus. 

— Na ir gerai. 

Lifto durys staiga atsidarė, ir į vidų plūstelėjo būrys žmonių. 
Markas reporterio nebematė. Po kelių sekundžių liftas sustojo penk- 
tame aukšte, ir Markas tarp dviejų gydytojų nėrė lauk. Pasisuko laiptų 
link ir sparčiai užlipo į šeštą aukštą. 

Nuo reporterio paspruko. Tuščioje laiptinėje jis atsisėdo ant laip- 
telio ir pravirko. 


Lygiai trečią, paskirtąją, valandą, Foltrigas, Maktiunas ir Trume- 
nas atvyko į nediduką, bet skoningą advokatės Redži Lav priimamąjį. 
Juos pasitikęs Klintas pakvietė atsisėsti, paskui pasiūlė kavos ar arba- 
tos, bet visi šaltai atsisakė. Kaip ir dera, Foltrigas informavo Klintą, kad 
esąs federalinis Luizianos valstijos Pietų srities prokuroras Naujajame 
Orleane, dabar atvykęs į šią kontorą ir nesitikįs, kad teks laukti. Tai 
buvo klaida. 

Jis laukė keturiasdešimt penkias minutes. Kol agentai ant sofos 
sklaidė žurnalus, Foltrigas žirgliojo po kambarį, niršo, rūsčiai raukėsi 
į Klintą, net dusyk riktelėjo šiam, ir kaskart buvo informuojamas, kad 
Redži kalba telefonu svarbiu reikalu. Lyg Foltrigas būtų atvykęs ne- 
svarbiu reikalu! Jam baisiai knietėjo išeiti. Tačiau negalėjo. Čia buvo 
vienas tų retų atvejų jo gyvenime, kai turėjo nesipriešindamas kęsti 
subtilų spyrį į užpakalį. 

Galiausiai Klintas pakvietė visus į nedidelį posėdžių kambarį, ku- 
rio pasieniais stovėjo knygų spintos su storais teisės tomais. Jaunikaitis 
pasiūlė visiems atsisėsti, paaiškindamas, kad Redži tuojau ateis. 

— Ji jau keturiasdešimt penkias minutes vėluoja, — pasipiktino 
Foltrigas. 

— Kaip Redži, tai visai nedaug, sere, — nusišypsojo Klintas, už- 
darydamas paskui save duris. Foltrigas atsisėdo stalo gale, abu agen- 
tai — jam iš šonų, ir jie toliau laukė. 

— Klausykite, Rojau, — neryžtingai prašneko Trumenas, — su ta 
mergužėle turite būti atsargus. Ji gali viską įrašinėti. 

— Kodėl taip manote? 

— Tie Memfio advokatai pokalbius dažnai įrašinėja, — atskubė- 
jo į pagalbą Maktiunas. — Nežinau, kaip Naujajame Orleane, bet čia 
gana bjauru. 

— Juk privalo mus įspėti iš anksto, jeigu ketina įrašinėti, ar 
ne? — paklausė Foltrigas, aiškiai nieko nenutuokdamas. 

— Nepasikliaukite tuo, — pridūrė Trumenas. — Tik būkite at- 
sargus, ir tiek. 

Durys atsidarė ir keturiasdešimt penkias minutes pavėlavusi į 
kambarį įžengė Redži. 

— Sėdėkite, — metė Klintui uždarant už jos duris. Padavė ranką 
pusiau atsistojusiam Foltrigui. 

— Redži Lav, o jūs turbūt Rojus Foltrigas. 

— Taip. Malonu susipažinti. 

— Prašom, sėstis, — ji nusišypsojo Maktiunui ir Trumenui. Se- 
kundėlę visi trys pagalvojo apie juostelę. — Atleiskite, kad vėluoju, — 
atsiprašė sėsdamasi kitame posėdžių stalo gale. — Agentai sėdėjo už 
aštuonių pėdų, susiglaudę it pulkelis šlapių ančių. 

— Nieko baisaus, — garsiai atsakė Foltrigas tokiu tonu, lyg būtų 
buvę labai baisu. 

Iš paslėpto stale stalčiaus ji išsiėmė didelį diktofoną ir pastatė 
priešais save. 

— Ne prieš, jeigu įrašinėsiu šį posėdėlį? — paklausė prijungdama 
mikrofoną. Pokalbis bus įrašinėjamas, patiko jiems tai ar ne. — Mielai 
jums pateiksiu įrašo kopiją. 

— Dėl manęs — prašom, — pasakė Foltrigas, dėdamasis, jog 
galėtų rinktis. 

Maktiunas ir Trumenas spoksojo į diktofoną. Kaip miela, kad klau- 
sia! Ji nusišypsojo jiedviem, o šie atsakydami irgi nusišypsojo, paskui visi 
trys nusišypsojo į diktofoną. Subtilumo ji turėjo tiek pat, kiek įsviestas 
pro langą akmuo. Prakeikta mikrokasetė veikiausiai kur nors netoliese. 

Ji nuspaudė klavišą. 

— Taigi, koks reikalas? 

— Kur jūsų klientas? — paklausė Foltrigas, palinkdamas į priekį 
ir parodydamas, kad pokalbiui vadovaus jis. 

— Ligoninėje. Gydytojas nori, kad jis nesitrauktų nuo brolio. 

— Kada mes galėsime su juo pasikalbėti? 

— Jūs manote, kad iš tikrųjų su juo kalbėsitės? — labai savimi 
pasitikinti ji žvelgė į Foltrigą. Žili plaukai apkirpti berniokiškai. Veidas 
įdomus. Antakiai tamsūs. Lūpos kruopščiai padažytos, švelniai raudo- 
nos. Oda lygi, be ryškaus makiažo. Dailus veidas, su kirpčiukais, akys 
spindi tvirtu ramumu. Žvelgdamas į ją, Foltrigas pagalvojo apie tas 
nelaimes ir kančias, kurias jai teko iškęsti. Moteris viską puikiai slėpė. 

Maktiunas atsivertė aplanką ir pasklaidė lapus. Per pastarąsias 
dvi valandas jie surinko dviejų colių storio dosjė apie Redži Lav, dar 
žinomą kaip Redžina L. Kardoni. Apygardos teismo sekretoriate jie 
nusikopijavo skyrybų dokumentus ir visus teismo posėdžių proto- 
kolus. Aplanke taip pat buvo jos motinos namo hipotekos ir žemės 
kadastro dokumentai. Šiuo metu du Memfio FTB skyriaus agentai iš- 
rašus apie ją mėgino gauti iš teisės fakulteto. 

Foltrigas mėgo kompromituojančias šiukšles. Kad ir kokia byla, 
kad ir koks oponentas, „garbusis“ Rojus visada ieškodavo purvo. 
Maktiunas perskaitė bjaurią teisminę skyrybų medžiagą, kaltinimus 
neva neištikimybe, alkoholizmu, kvaišalų vartojimu, neveiksnumu ir 
galiausiai mėginimu nusižudyti. Tačiau perskaitė tai atsargiai, vogčio- 
mis. Jokiomis aplinkybėmis nenorėjo supykdyti tos moters. 

— Mums reikia pasikalbėti su jūsų klientu, ponia Lav. 

— Vadinkite Redži. Gerai, Rojau? 

— Kaip pageidaujate. Paprasčiausiai mes manome, kad jis kažką 
žino. 

— Pavyzdžiui? 

— Na, mes esame įsitikinę, kad mažasis Markas sėdėjo automo- 
bilyje su Džeromu Klifordu, iki šiam nusižudant. Manome, kad kartu 
jie praleido ilgiau nei kelias sekundes. Sprendžiant iš visko, Klifordas 
planavo nusižudyti. Tad mes turime pagrindą manyti, kad norėjo kam 
nors papasakoti, kur jo klientas, ponas Maldanas, atsikratė senatoriaus 
Bojeto kūno. 

— Kodėl manote, kad jis norėjo papasakoti? 

į prokuratūrą ir užsiminė, esą galbūt sutiktų sudaryti sandėrį ir dingti. 
Jis buvo išsigandęs ir daug gėrė. Elgėsi labai nenuspėjamai. Jis grimzdo 
į bedugnę ir troško išsipasakoti. 

— Kodėl manote, kad jis išsipasakojo mano klientui? 

— Na, mes tik spėjame. Ir privalome viską kruopščiai patikrinti. 
Tikriausiai suprantate. 

— Man šiek tiek atrodo, kad nežinote, ko dar galėtumėte grieb- 
tis. 

— Tikrai taip, Redži. Būsiu atviras. Mes žinome, kas nužudė 
senatorių, bet, prisipažįstu, nesu pasirengęs teismui, kol neturiu lavo- 
no, — Foltrigas padarė pauzę ir šiltai nusišypsojo. Nepaisant daugybės 
bjaurių trūkumų, Rojus valandų valandas yra stovėjęs teismo salėse 
prieš prisiekusiuosius ir žinojo, kada nevalia gudrauti. 

O ji daug valandų sėdėjo psichoterapijos seansuose, tad mokėjo 
atskirti, kada apsimetinėjama. 

— Aš nesakau, kad negalite pasikalbėti su Marku Svėjumi. Ne- 
galite šiandien, o rytoj — galbūt. Arba poryt. Viskas rutuliojasi labai 
sparčiai. Klifordo kūnas dar neatšalęs. Šiek tiek luktelkime ir pernelyg 
neskubėkime. Gerai? 

— Gerai. 

— Ką gi, įtikinkite mane, kad Markas Svėjus buvo automobilyje 
kartu su Džeromu Klifordu, iki šiam nusišaunant. 

Be vargo! Foltrigas žvilgtelėjo į bloknotą ir išvardijo daugybę 
vietų, kur aptikti berniuko pirštų atspaudai. Ant užpakalinių žibintų, 
korpuso, priekinių keleivio pusės durų rankenos ir užrakto skląstuko, 
ant prietaisų skydo, pistoleto ir viskio butelio. Galima spėti, kad jų 
yra ir ant laistomosios žarnos, bet dar reikia patikrinti. Tai daroma. 
Foltrigas dabar vėl buvo prokuroras, grindžiantis bylą nenuneigiamais 
įkalčiais... 

Redži vis užsirašinėjo. Žinojo, kad Markas buvo automobilyje, 
bet jai nė į galvą neatėjo, kad vaikas galėjo palikti tiek daug pėdsakų. 

— Ant viskio butelio? — paklausė ji. 

Foltrigas pervertė puslapį, ketindamas perskaityti daugiau 
smulkmenų. 

— Taip, trys ryškūs atspaudai. Jokios abejonės. 

Markas pasakojo jai apie pistoletą, bet ne apie butelį. 

— Šiek tiek keista, jums neatrodo? 

— Kol kas viskas keista. Su juo kalbėjęsi policijos pareigūnai ne- 
prisimena, kad būtų užuodę iš burnos sklindant alkoholio kvapą, todėl 
nemanau, kad vaikas bent kiek gėrė. Neabejoju, jis galėtų tai paaiškin- 
ti — suprantate, jeigu tik mums pavyktų su juo pasikalbėti. 

— Ašjo paklausiu. 

— Vadinasi, apie butelį jis nieko nesakė? 

— Ne. 

— O apie pistoletą paaiškino? 

— Ką klientas man paaiškino, negaliu jums atskleisti. 

Foltrigas visą laiką labai laukė kokios nors užuominos, ir atsaky- 
mas išties jį supykdė. Trumenas taip pat laukė sulaikęs kvapą. Maktiu- 
nas liovėsi skaitęs teismo psichiatro ataskaitą. 

— Tai vaikis jums ne viską papasakojo? — nusistebėjo Foltrigas. 

— Jis daug papasakojo. Galbūt kai kurias smulkmenas ir pra- 
leido. 

— Tos smulkmenos galėtų būti labai svarbios. 

— Tai aš nuspręsiu, kas svarbu, o kas — ne. Ką dar turite? 

— Paduokite raštelį, — paliepė Foltrigas Trumenui. Šis išėmė iš 
aplanko priešmirtinį Klifordo laiškutį ir padavė Redži. Advokatė iš 
lėto perskaitė, paskui — darsyk. Apie raštelį Markas neužsiminė. 

— Aiškiai rašyta dviem skirtingais rašikliais, — paaiškino Fol- 
trigas. — Mėlynąjį aptikome automobilyje — pigus tušinukas su pa- 
sibaigusiu užpildu. Visiškai spėliojant, panašu, lyg Klifordas būtų ke- 
tinęs kažką pridurti po to, kai Markas paliko automobilį. Žodis „kur“ 
tartum rodytų, kad Marko jau nebuvo greta. Akivaizdu, kad juodu 
kalbėjosi, pasisakė vardus, be to, vaikas automobilyje buvo ganėtinai 
ilgai, kad viską paliestų. 

— Čia jokių atspaudų? — paklausė ji, pamosikuodama rašteliu. 

— Jokių. Kruopščiai patikrinome. Vaikas jo nelietė. 

Redži ramiai padėjo popierėlį šalia savo bloknoto ir susinėrė 
rankas. 

— Ką gi, Rojau, manau, didysis klausimas štai koks: kaip jūs, vy- 
ručiai, sugebėjote palyginti atspaudus? Kaip gavote jo piršto atspaudą, 
kad galėtumėte palyginti su aptiktaisiais automobilyje? — paklausė su 
tokia pačia savimi pasitikinčio Žmogaus šypsenėle, kokią Trumenas 
ir Maktiunas regėjo, kai mažiau nei prieš keturias valandas ji parodė 
jiems juostelę. 

— Labai paprastai. Mes paėmėme atspaudus nuo gaiviojo gėrimo 
skardinėlės, kurią praėjusią naktį vaikas išmetė ligoninėje. 

— Ar prieš tai darydami atsiklausėte Marko Svėjaus arba jo mo- 
tinos? 

— Ne. 

— Vadinasi, pažeidėte vienuolikmečio asmens privatumą. 

— Ne. Tik stengiamės gauti įkalčių. 

— Įkalčių? Kokių įkalčių? Tikrai ne nusikaltimo — drąsiai galiu 
pasakyti. Nusikaltimas buvo padarytas ir kūno atsikratyta. Tik jūs ne- 
įstengiate jo rasti. Apie kokį kitą nusikaltimą kalbame? Savižudybę? 
Matyti savižudybę — nusikaltimas? 

— Ar jis matė savižudybę? 

— Negaliu jums pasakyti, ką vaikas darė ar matė, nes jis pasiti- 
kėjo manimi kaip savo advokate. Mudviejų pokalbių konfidencialumą 
saugo įstatymas — jūs tai žinote, Rojau. Ką dar vaiko paėmėte? 

— Nieko. 

Ji prunkštelėjo, lyg tuo netikėtų. 

— Ką dar turite? 

— Ar to nepakanka? 

— Noriu žinoti viską. 

Vis labiau niršdamas, Foltrigas pasklaidė savo bloknoto pusla- 
pius pirmyn ir atgal. 

— Jūs matėte pamuštą kairę jo akį ir gumbą kaktoje. Policija sakė, 
kad vaikiščio lūpa buvo kruvina, kai užtiko jį įvykio vietoje. Klifordo 
autopsijos metu rasta kraujo dėmė ant dešinės plaštakos išorinės pu- 
sės. Kraujas ne jo grupės. 

— Leiskite spėti. Jis Marko. 

— Veikiausiai. Ta pati kraujo grupė. 

— Iš kur žinote Marko Svėjaus kraujo grupę? 

Foltrigas numetė ant stalo bloknotą ir pasitrynė kaktą. Dau- 

„giausia laimi tie gynybos advokatai, kurie pradeda ginčus ne dėl 
svarbiausių dalykų. Jie puldinėja ir kimba prie menkiausių antraeilių 
bylos smulkmenų ir šitaip viliasi nukreipti kaltintojų bei prisiekusių- 
jų dėmesį nuo akivaizdžios savo klientų kaltės. Jeigu yra ką slėpti, jie 
šaukia, kad oponentas pažeidė procedūrą. Taigi kaip tik šiuo metu jie 
privalėtų tiksliai nustatyti, ką Markui pasakė Klifordas, jeigu išvis ką 
nors pasakė. Juk viskas taip paprasta. Bet ne, dabar vaikiščias turi ad- 
vokatę, ir jie priversti aiškintis, kokiu būdu gavo tam tikros svarbios 

informacijos. Kas čia bloga nuo skardinėlės paimti pirštų atspaudus 
neatsiklausus. Policija puikiai padirbėjo. Bet iš gynybos advokatės 
lūpų šis darbas staiga tampa baisiu asmens privatumo pažeidimu. 
Tuojau ji pagrasins ieškiniu. O dabar dar kraujas. Ji puiki. Sunku „pa- 
tikėti, kad dirba advokate vos ketverius metus. 

— Iš jo brolio medicininės kortelės ligoninės priėmimo skyriuje. 

— Kaip jūs gavote tą kortelę? 

— Turime savų būdų. 

Trumenas pasirengė išgirsti priekaištą. Maktiunas pasislėpė už 
aplanko. Nuo šios moters charakterio jie jau nusvilo. Redži privertė 
juos užsikirtinėti, mikčioti ir velniškai prakaituoti, o dabar metas ke- 
letą smūgių atlaikyti draugužiui Rojui. Bemaž juokinga. 

Tačiau Redži išliko šalta. Pamažu ištiesė į Rojų liesą smilių baltai 
nulakuotu nagu. 

— Jeigu jūs dar kartą prisiartinsite prie mano kliento ir mėginsite 
ką nors iš jo išgauti be mano leidimo, patrauksiu jus ir FTB į teismą. 
Apskųsiu etikos pažeidimu Luizianos ir Tenesio advokatų kolegijai, už 
subinės nutempsiu į čionykštį Nepilnamečių teismą ir pareikalausiu, 
kad būtumėte patupdytas už grotų, — šie žodžiai buvo ištarti bejaus- 
miu lygiu balsu, bet taip dalykiškai, kad nė vienas kambaryje, įskaitant 
ir patį Rojų Foltrigą, neabejojo, jog advokatė tikrai tesės savo pažadą. 

„Garbusis“ Rojus nusišypsojo ir linktelėjo: 

— Puiku. Atleiskite, jeigu šiek tiek peržengėme ribą. Tačiau mes 
nekantraujame ir būtinai turime pasikalbėti su jūsų klientu. 

— Ar viską man papasakojote, ką žinote apie Marką? 

— Taip, manau, viską. 

— O kas tai? — parodė ji į aplanką, kurį įsigilinęs skaitė Maktiu- 
nas. Kaip tik buvo priėjęs vietą apie Redži bandymą nusižudyti. Išgėrė 
tablečių. Priesaika sutvirtintuose parodymuose teismui argumentuo- 
ta, kad keturias dienas buvo ištikta komos, kol ją pavyko išgelbėti. 
Sprendžiant iš parodymų, jos vyras, daktaras Kardonis, matyt, tikras 
niekšas, bet aptekęs pinigais. Taigi jis užsitikrino advokatų paramą ir, 
kai tik Redžina, dabar Redži, išgėrė tablečių, nubėgo į teismą su krūva 
prašymų, kad vaikų globa būtų paskirta jam. Iš antspauduotų datomis 
popierių buvo akivaizdu, kad gerasis daktaras reikalavimus įregistravo 
ir teismo posėdį prašė surengti tuo metu, kai žmona, ištikta komos, 
grūmėsi dėl savo gyvybės. 

Maktiunas nesupanikavo. Nekaltai pažvelgęs į ją, atsakė: 

— Kai kas tik mūsų vidaus naudojimui, — tai nebuvo melas, nes 
jai meluoti Maktiunas bijojo. Redži turi įrašą, todėl prisaikdino juos 
kalbėti tiesą. 

— Apie mano klientą? 

— O, ne. 

— Susitikime rytoj, — veikiau nurodė, nei pasiūlė ji. 

— Mes tikrai skubame, Redži, — meldė Foltrigas. 

— Na,o aš ne. Ir kiek suprantu, tvarkausi čia aš. 

— Turbūt taip. 

— Man reikia laiko viską apgalvoti ir pasikalbėti su savo klientu. 

Jie siekė ne to, bet buvo skaudžiai aišku, kad tai viskas, ką šįkart 
gaus. Foltrigas užrašus ir parkerį įsidėjo į lagaminėlį. Trumenas su 
Maktiunu pasekė juo, tad minutėlę stalas drebėjo, kol juodu tvarkėsi 
popierius bei aplankus ir viską grūdosi atgalios. 

— Rytoj kuriuo laiku? — paklausė Foltrigas, užtrenkdamas savo 
lagaminėlį ir atsistumdamas nuo stalo. 

— Dešimtą. Pas mane kontoroje. 

— Ar Markas Svėjus bus? 

— Nežinau. 

Jie atsistojo ir vienas po kito paliko kambarį. 

Bent po keturis kartus per valandą Volis Boksas skambino į pro- 
kuratūrą Naujajame Orleane. Foltrigas turėjo keturiasdešimt septynis 
federalinio prokuroro pavaduotojus, kovojančius su įvairiausiais 
nusikaltimais ir ginančius Jungtinių Valstijų valdžios interesus, taigi 
Voliui buvo pavesta perdavinėti boso įsakymus iš Memfio. Be Tomo 
Finko, prie Maldano bylos darbavosi dar trys prokurorai, ir Volis 
manė privaląs skambinti jiems kas penkiolika minučių, pranešinėda- 
mas instrukcijas ir naujausius duomenis apie Klifordą. Iki vidudienio 
visa prokuratūra jau sužinojo apie Marką Svėjų ir mažąjį jo broliuką. 
Įstaiga dūzgė paskalomis ir prielaidomis. Ką vaikiščias žino? Ar pa- 
sakys, kur kūnas? Iš pradžių tuos klausimus pakuždom svarstė trys 
prokurorai, tiriantys Maldano bylą, bet antroje dienos pusėje kavinėje 

sekretorės keitėsi neįtikėtinomis spėlionėmis apie savižudžio raštelį ir 
apie tai, kas buvo pasakyta iki Klifordui praryjant kulką. Visas kitas 
darbas Foltrigo prokuratūroje iš esmės sustojo — žmonės laukė kaž- 
kelinto Volio skambučio. 

Foltrigas jau anksčiau buvo nudegęs dėl nutekėjusios informa- 
cijos. Žmones, kuriuos įtardavo pernelyg daug kalbančius, tiesiog 
išvydavo. Melo detektoriumi reikalaudavo patikrinti visus, kas pas 
jį dirbo: teisininkus, vidurinįjį personalą, tyrėjus ir sekretores. Slaptą 
informaciją saugodavo po užraktu, baimindamasis, kad šios nenute- 
kintų jo paties darbuotojai. Jis nuolat pamokslaudavo ir grasindavo. 

Tačiau Rojus Foltrigas nebuvo iš tų Žmonių, kurie įkvėptų didelę 
ištikimybę savo šefui: Daugelio pavaduotojų nuomonė apie jį buvo 
nekokia. Foltrigas žaidė politinius žaidimus. Bylas panaudodavo savo 
vulgariems garbėtroškiškiems tikslams, nuolat stengdavosi atsidurti 
visuomenės dėmesio centre ir visas prokuratūros sėkmes prisiskir- 
davo sau, o dėl nesėkmių kaltindavo pavaldinius. Dėl pigių antraščių 
laikraščiuose, ieškodavo visokių niekų, kuriais galėtų apkaltinti renka- 
mus valdininkus, nuolat rinkdavo kompromituojančią medžiagą apie 
savo oponentus ir paskui spaudoje apipildavo juos purvais. Buvo po- 
litikos parsidavėlis, kurio vienintelis teisininko talentas pasireikšdavo 
teismo salėse, kur jis pamokslaudavo prisiekusiesiems ir cituodavo 
Šventąjį Raštą. Į dabartines pareigas buvo paskirtas Reigano, ir jas eiti 
dar likę metai. Jo pavaduotojai skaičiavo dienas. Agitavo Foltrigą kelti 
savo kandidatūrą į bet kurias pareigas. 

Nuo aštuntos ryto suskato skambinti Naujojo Orleano reporte- 
riai, prašantys oficialaus Foltrigo prokuratūros pareiškimo apie Kli- 
fordą. Tokio nesulaukė. Paskui, antrą valandą, spektaklį surengė Vilis 
Apčerčas su švytinčiu Maldanu šalia, tada dar daugiau reporterių 
prisistatė į į prokuratūrą pašniukštinėti. Šimtai telefono skambučių į 
Memfį ir atgal. 

Tarp žmonių pasklido gandai. 


Jie stovėjo prie purvino lango devinto aukšto koridoriaus gale ir 
stebėjo eismą piko valandomis miesto centre. Nervindamasi Dajana 
užsirūkė cigaretę ir išpūtė didelį debesį dūmų. 

— Kas toji advokatė? 

— Ją vadina Redži Lav. 

— Kaip tu ją suradai? 

Markas parodė į Steriko pastatą už keturių kvartalų. 

— Nuėjau į jos kontorą antai tame pastate ir pasikalbėjau su ja. 

— Kodėl, Markai? 

— Mama, tie farai mane baugina. Čia, ligoninėje, knibždėte 
knibžda policininkų ir FTB agentų. Taip pat reporterių. Šiandien vie- 
nas toks pasigavo mane lifte. Manau, mums ne pro šalį būtų keletas 
teisininko patarimų. 

— Advokatai nedirba už dyką, Markai. Juk žinai, kad mes neiš- 
galime nusisamdyti advokato. 

— Aš jau sumokėjau, — pareiškė Markas kaip prityręs reikalų 
žinovas. 

— Ką? Kaip tu galėjai jai sumokėti? 

— Ji norėjo nedidelio avanso, ir jį gavo. Sumokėjau jai dolerį iš tų 
penkių, kuriuos šįryt davei man spurgoms. 

— Ji dirba už dolerį? Nieko sau advokatė. 

— Labai puiki. Kol kas padarė man įspūdį. 

Nustebusi Dajana palingavo galva. Bjaurių jos skyrybų su vyru 
laikotarpiu Markas, tuomet devynerių, nuolat kritikavo advokatą. Jis 
valandų valandas žiūrėdavo kartojamas „Perio Meisono“ serijas ir 
niekada nepraleisdavo „Los Andželo policijos“. Jau kiek metų jai nepa- 
vykdavo nuginčyti sūnaus. 

— Ką iki šiol ji nuveikė? — paklausė Dajana, tartum išnirdama iš 
tamsios olos ir pirmąsyk per mėnesį išvysdama šviesą. 

— Vidudienį ji susitiko su pora FTB agentų ir atsakančiai juos 
„išmaudė“. Paskui vėl susitiko su jais savo kontoroje. Nuo tada su Re- 
dži dar nekalbėjau. 

— Kada ji čia ateis? 

— Apie šešias. Nori susipažinti su tavimi ir pasikalbėti su gydy- 
toju Grinvėjumi. Mama, ji tikrai tau patiks. 

Dajana įtraukė į plaučius dūmų ir iškvėpė. 

— Betgi kam ji mums reikalinga, Markai? Nesuprantu, kodėl ji 
įsikišo. Juk tu nepadarei nieko bloga. Judu su Rikiu išvydote auto- 
mobilį, norėjote tam žmogui padėti, bet šis vis tiek nusišovė. O jūs, 
vyručiai, viską matėte. Kodėl tau prireikė advokato? 

— Na, iš pradžių aš juk pamelavau farams, ir tai mane baugina. 
Be to, bijojau, kad galime turėti nemalonumų, nes nesutrukdėme tam 
žmogui nusišauti. Mama, viskas baugina. 

Kol Markas aiškino, Dajana įdėmiai stebėjo sūnų, vengiantį jos 
žvilgsnio. Stojo ilga tyla. 

— Tu tikrai viską man papasakojai? — labai pamažu paklausė 
mama, lyg jau žinotų atsakymą. 

Iš pradžių jis melavo priekaboje, kol laukė greitosios pagalbos, o 
šalia, ištempęs ausis, stypsojo Hardis. Paskui praėjusį vakarą Rikio pa- 
latoje, klausinėjamas Grinvėjaus, jis papasakojo pirmąją tiesos versiją. 
Prisiminė, kėkia liūdna atrodė mama, kai išgirdo šią pataisytą istoriją, 
ir kaip vėliau pasakė: „Juk tu niekada man nemeluoji, Markai.“ 

Judviem tiek daug teko kartu išgyventi, o dabar štai jis visaip 
gudrauja, nesako tiesos, išsisukinėja, advokatei atsiveria daugiau nei 
savo tikrai motinai. Markas jautėsi šlykščiai. 

— Mam, viskas įvyko taip greitai. Praėjusį vakarą mano galvoje 
buvo maišalynė, bet šiandien aš apie tai mąsčiau. Daug mąsčiau. Min- 
tyse pakartojau kiekvieną žingsnį, minutę po minutės, ir dabar imu 
prisiminti. 

— Pavyzdžiui, ką? 

— Na, žinai, kaip visa tai paveikė Rikį. Manau, galima sakyti, 
kad ir mane sukrėtė. Ne taip baisiai, bet tik dabar aš imu prisiminti 
dalykus, kuriuos turėjau prisiminti praėjusį vakarą, kai kalbėjausi su 
gydytoju Grinvėjumi. Argi tai nesuprantama? 

Tiesą sakant, suprantama. Dajana staiga susirūpino. Abu berniu- 
kai pamato tą patį įvykį. Vieną ištinka šokas. Visai pagrįsta manyti, 
kad ir kitas turėtų būti paveiktas. Kaipgi ji apie tai nepagalvojo? Pasi- 
lenkė prie sūnaus. 

— Markai, tu gerai jautiesi? 

Markas suprato ją įtikinęs. 

— Turbūt taip, — atsakė susiraukdamas, lyg beištinkąs migrenos. 

— Ką tu prisiminei? — atsargiai paklausė ji. 

Markas giliai įkvėpė. 

— Na, prisimenu... 

Kažkas krenkštelėjo — nežinia iš kur išdygo Grinvėjus. Markas 
staiga apsisuko. 

— Man reikia eiti, — bemaž atsiprašomai pasakė Grinvėjus. — 
Po poros valandų grįšiu. 

Dajana linktelėjo, bet nieko nepasakė. Markas nusprendė paga- 
liau baigti tą reikalą: 

— Klausykite, gydytojau, aš ką tik pasakiau mamai, kad tik dabar 
ėmiau viską prisiminti. 

— Apie savižudybę? 

— Taip, sere. Tas vaizdas visą dieną man šmėžavo akyse, ir aš 
pradėjau prisiminti smulkmenas. Pamaniau, kad kai kurios jų gali būti 
svarbios. 

Grinvėjus pažvelgė į Dajaną. 

— Grįžkime į palatą ir pasikalbėkime. Įėję į palatą, jie uždarė 
duris ir klausėsi Marko, kuris bandė užpildyti savo ankstesnio pasa- 
kojimo spragas. Nusimetus visą šią naštą palengvėjo, nors jis kalbėjo 
įbedęs akis į grindis. Vaidindamas, kaip sunkiai graibo įvykius iš su- 
krėsto ir traumuoto proto, surengė tikrą spektaklį ir atliko tai išties 
puikiai. Gana dažnai nutildavo, padarydamas ilgas pauzes, kurių metu 
ieškojo žodžių apibūdinti tam, kas jau giliai buvo įsirėžę jam į atmintį. 
Kartkartėmis paskersuodavo į Grinvėjų, bet šio veidas atrodė neįskai- 
tomas. Panašu, kad Dajana viskuo patikėjo — jos veide atsispindėjo 
motiniškas rūpestis. 

Tačiau priėjus prie tos dalies, kai Klifordas jį sugriebė, Markas 
pastebėjo abu krūptelint. Ir toliau pasakojo nerimastingą žvilgsnį įbe- 
dęs į grindis. Jam kalbant apie pistoletą, Dajana dūsavo. Išgirdęs apie 
šūvį į langą, Grinvėjus pakraipė galvą. Nesyk Markas pagalvodavo, 
kad juodu tuoj apšauks jį, kad praėjusią naktį melavo, tačiau vis tiek 
vargais negalais pasakojo toliau, akivaizdžiai sutrikęs ir giliai pasken- 
dęs mintyse. 

Kruopščiai atkūrė viską, ką Rikis galėjo pamatyti ir išgirsti. Nu- 
tylėjo tik Klifordo išpažintis. Užtat gyvai prisiminė beprotiškus šio 
kliedesius, jog greitai nusklęsiąs pasimatyti su burtininku. 

Kai jis baigė, Dajana, sėdėjusi ant sulankstomosios lovelės, trin- 
damasi kaktą, paprašė valiumo.,Grinvėjus ant kėdės gaudė kiekvieną 
žodį. 

— Jau viskas, Markai? 

— Nežinau. Šiuo metu tik tiek prisimenu, — sumurmėjo jis, lyg 
skaudėtų dantį. 

— Tu tikrai buvai automobilyje? — paklausė Dajana neatsimerk- 
dama. 

Markas parodė į šiek tiek užtinusią kairę savo akį. 

— Juk matei. Tai jis man trenkė, kai pamėginau išlipti iš automo- 
bilio. Ilgai buvau apsvaigęs. Gal ir be sąmonės, nežinau. 

— Tu man sakei, kad susipešei mokykloje. 

— Neprisimenu, kad būčiau tau taip pasakęs, mam, o jeigu pa- 
sakiau, matyt, buvau ištiktas šoko ar kažko tokio, — velnias! Įkliuvo 
dar su vienu melu. 

Grinvėjus pasiglostė barzdą. 

— Rikis matė tave pagriebtą, įvilktą į automobilį, girdėjo šūvį. 
Oho! 

— Aha. Dabar man atmintis grįžta išties aiškiai. Gaila, kad nepri- 
siminiau greičiau, tiesiog buvo aptemęs protas. Panašiai kaip Rikiui. 

Dar viena ilga pauzė. 

— Jei atvirai, Markai, tai man sunku patikėti, kad aną vakarą ne- 
pajėgei bent kai ko prisiminti, — pasakė Grinvėjus. 

— Nespauskite manęs, gerai? Tik pažiūrėkite į Rikį. Jis matė, kas 
man nutiko, ir dabar klejoja po ozoną. Argi mudu vakar kalbėjomės? 

— Žinoma, kalbėjomės, — gydytojo kaktą išvagojo keturios nau- 
jos raukšlės. 

— Aha, turbūt. Nors ne kažkiek prisimenu. 

Pažvelgęs į Dajaną, Grinvėjus susiraukė, ir jų akys susitiko. Mar- 
kas nuėjo į vonios kambarį ir iš popierinio puodelio atsigėrė vandens. 

— Viskas gerai, — nuramino jį Dajana. — Ar papasakojai tai po- 
licijai? 

— Ne. Juk aš ką tik prisiminiau. Nejau pamiršai? 

Dajana pamažėle linktelėjo ir sugebėjo vos šyptelti Markui. Mamos 
akys labai susiaurėjo, ir Markas vėl žvilgsnį įbedė į grindis. Motina pa- 
tikėjo jo pasakojimu apie savižudį, bet šis staigus sugrįžusios atminties 
antplūdis jos neapgavo. Išsiaiškins su juo vėliau. 

Grinvėjui irgi liko abejonių, bet jam labiau rūpėjo išgydyti li- 
goniuką, o ne skaityti pamokslus Markui. Tad jis tik glostėsi barzdą, 
tyrinėdamas sieną. Vėl stojo ilga pauzė. 

— Aš alkanas, — galiausiai pareiškė Markas. 


Redži atvyko valandą pavėlavusi ir skubėjo atsiprašyti. Grinvėjus 
jau buvo išėjęs namo. Markas nerangiai abi supažindino. Advokatė 
šiltai nusišypsojo Dajanai, jiedvi paspaudė viena kitai ranką, paskui 
prisėdo greta ant lovos. Dešimtimis klausimų Redži kamantinėjo apie 
Rikį. Iškart tapo artima šeimos drauge, nuoširdžiai nerimaujanti ir de- 
ramai susirūpinusi dėl jos. Kaip darbas? Mokykla? Pinigai? Drabužiai? 

Pavargusiai ir pažeidžiamai Dajanai buvo gera kalbėtis su kita 
moterimi. Moteris atsivėrė, ir kurį laiką jiedvi šnekučiavosi apie tai, ką 
sakė gydytojas Grinvėjus, ir apie dar daug ką, tik ne apie dalykus, susi- 
jusius su Marku ir FTB, nors kaip tik dėl to Redži čia atėjo. 

Advokatė atsinešė maišelį sumuštinių bei traškučių iš delikatesi- 
nės. Markas viską išdėliojo ant apkrauto stalo šalia Rikio lovos, paskui 
išsmuko iš palatos atnešti ko nors atsigerti. Jiedvi nė nepastebėjo iš- 
einančio vaiko. 

Fojė jis nupirko dvi skardinėles „Dr. Pepper“* ir grįžo į palatą. 
Niekas jo nesustabdė — nei farai, nei reporteriai, nei mafijos galvažu- 
džiai. Moterys buvo įsigilinusios į pokalbį apie tai, kaip Maktiunas ir 
Trumenas mėgino apklausti Marką. Redži pasakojo taip, jog Dajanai 
neliko nieko kita, kaip tik nepasitikėti: FTB. Abi buvo pasipiktinusios. 
Pirmą kartą per daugelį valandų Dajana atgijo ir atsipalaidavo. 


„Džekas Nensas ir partneriai buvo tyki firmelė, besireklamuo- 
janti kaip teikianti saugos paslaugas, bet iš tikrųjų ją sudarė tik pora 
privačių seklių. Skelbimas buvo vienas mažiausių miesto geltonuo- 
siuose puslapiuose. Šios firmos nedomino banalios skyrybų bylos, 
kai vienas sutuoktinis miega su kažkuo mieste, o kitas būtinai trokšta 
fotografijų. Jie neturėjo melo detektoriaus. Negrobė vaikų. Neieškojo 
apsivogusių tarnautojų. 

Džekas Nensas pats yra sėdėjęs už grotų ir galėjo pasigirti įspū- 
dinga praeitimi, vis dėlto jau dešimtį metų kažkaip sugebėjo išvengti 
nemalonumų. Jo partneris Kelas Sisonas, taip pat kažkada kalėjęs, 
teistas už didžiulę aferą su fiktyvia stogdengių kompanija. Drauge 
jie neblogai sukrapštydavo pragyvenimui, atlikdami nešvarius turčių 
užsakymus. Pavyzdžiui, sykį sulaužė abi rankas vienam paaugliui, tur- 
tingo kliento dukters draugužiui, drįsusiam šiai užvožti per snukį. Kitą 
kartą „atprogramavę“ Munio sutuoktinių porelę, kito turtingo kliento 
vaikus. Prievartos jie nevengė. Ne kartą sumušė verslo konkurentą, 
padariusį nuostolių jų klientui. O dar kažkada miesto centre sudegino 
vieno kliento žmonos ir jos meilužio meilės lizdelį. 

Darbo abiem nestigo, ir siaurame užsakovų rate juodu buvo 


* Gaivusis gėrimas. 

žinomi kaip pora pavojingų ir veiklių žmonių, kurie ima grynaisiais, 
atlieka už tave nešvarų darbą ir nepalieka pėdsakų. Jie pasiekdavo 
stulbinamų rezultatų, o klientus rinkdavosi tik pagal rekomendacijas. 

Sutemus Džekas Nensas sėdėjo užgrioztoje savo kontoroje, kai 
kažkas pasibeldė į duris. Sekretorė jau buvo išėjusi. Kelas Sisonas 
tykojo „kreko“ prekeivio, pavertusio priklausomą nuo kvaišalų vie- 
no kliento sūnų. Nensas buvo apie keturiasdešimties, neaukštas, bet 
tvirtai suręstas ir itin miklus. Perėjęs sekretorės kabinetą, jis atidarė 
paradines duris. Stovinčiojo priešais jį veidas buvo nepažįstamas. 

— Ieškau Džeko Nenso, — paaiškino vyriškis. 

— Tai aš. 

Žmogus ištiesė ranką, ir juodu pasisveikino. 

— Esu Polas Gronkas. Galiu vidun? 

Nensas plačiau atidarė duris ir pamojo Gronkui įeiti. Abu su- 
stojo priešais sekretorės stalą. Gronkas apsidairė po ankštą ir apjauktą 
kabinetą. 

— Jau vėlu, — pasakė Nensas. — Ko jums reikia? 

— Skubus darbas. 

— Kas rekomendavo? 

— Esu girdėjęs apie jus. Sklinda kalbos. 

— Nurodykite pavardę. 

— Gerai. Dž. L. Greindžeris. Regis, padėjote jam atlikti vieną 
verslo sandėrį. Taip pat jis minėjo poną Švarcą, kuris irgi liko labai 
patenkintas jūsų darbu. 

Sekundėlę tyrinėdamas Gronką, Nensas mąstė. Stambus, išsi- 
pūtusia krūtine, netoli keturiasdešimties, apsirengęs prastai, bet to 
nesuvokiantis. Iš tęsiamos, trūkčiojančios tarsenos Nensas kaipmat 
sumojo, kad žmogus iš Naujojo Orleano. 

— Prieš pajudindamas pirštą, imu du tūkstančius dolerių avanso, 
negrąžinamo, grynaisiais. 

Iš priekinės kairės kišenės Gronkas ištraukė susuktą šūsnį bank- 
notų ir atskaičiavo dvidešimt šimtinių. Nensas atlyžo. Greičiausias 
avansas per dešimt metų. 

— Sėskitės, — pasiūlė jis, paimdamas pinigus ir pamodamas į 
sofą. — Aš klausau. 

Iš švarko kišenės Gronkas išsitraukė sulankstytą laikraščio iškar- 
pą ir padavė Nensui. 

— Ar matėte šiandienos laikraštyje? 

Nensas pasižiūrėjo. 

— Aha, skaičiau. Kuo jūs čia dėtas? 

— Esu iš Naujojo Orleano. Po teisybei, ponas Maldanas, senas 
mano bičiulis, labai sunerimęs, kad jo pavardė staiga pasirodo Memfio 
laikraštyje. Čia tvirtinama, kad jis susijęs su mafija ir visa kita. Negali- 
ma tikėti nė vienu žodžiu, kas rašoma laikraščiuose. Spauda pražudys 
mūsų šalį. 

— Ar Klifordas buvo jo advokatas? 

— Aha. Bet dabar jis turi naują. Tačiau tai nesvarbu. Pasakysiu, 
kas kelia jam rūpestį. Iš patikimų šaltinių sužinojo, kad tuodu ber- 
niūkščiai kažką žino. 

— Kur jie dabar? 

— Vienas ligoninėje, jam koma ar kažkas tokio. Kai Klifordas nu- 
sišovė, jis „atsijungė“. Prieš pykštelint šūviui, jo brolis kartu su Klifor- 
du buvo automobilyje, ir mes baiminamės, kad šis vaikis gali ką nors 
žinoti. Jis jau nusisamdė advokatą ir atsisako kalbėtis su FTB. Atrodo 
labai įtartina. 

— O kur aš čia įsikomponuoju? 

— Mums reikia ko nors, turinčio ryšių Memfyje. Būtina pamatyti 
vaikiščią, sužinoti, kur jis visąlaik būna. 

— Kaip jį vadina? 

— Markas Svėjus. Manome, kad jis ligoninėje kartu su savo mo- 
tina. Praėjusią naktį jie praleido jaunesniojo brolio palatoje, tas vaikas 
vardu Rikis Svėjus. Šv. Petro ligoninės devintas aukštas, 943-ioji palata. 
Norime, kad rastumėte tą vaikiščią, sužinotumėte dabartinę jo buvi- 
mo vietą ir sektumėte. 

— Visai lengva. 

— Gal ir ne. Ten pilna farų, ko gero, ir FTB agentų, kurie taip pat 
seka. Vaikėzas traukia minias. 

— Imu šimtą baksų už valandą, grynaisiais. 

— Žinau. 


Ji vadinosi Ambera*, — vardu, kuris kartu su Alekse buvo be- 
maž populiariausi tarp Prancūzų kvartalo striptizo šokėjų ir kekšių. 


* Gintarė (angl.). 

Atsiliepė į telefono skambutį, paskui nusinešė aparatą kelis žingsnius į 
mažutį vonios kambarį, kur Baris Maldanas valėsi dantis. 

— Gronkas, — pranešė paduodama ragelį. Baris paėmė, užsuko 
čiaupą ir grožėjosi nuogu Amberos kūnu, kuris vėl įsmuko po ant- 
klodėmis. 

— Aha, — tarė į ragelį, atsistodamas tarpduryje. Išklausęs Gron- 
ką, padėjo telefoną ant stalelio šalia lovos, skubiai nusišluostė rank- 
šluosčiu ir apsirengė. Ambera tebegulėjo kažkur po antklodėmis. 

— Kada tau į darbą? — paklausė rišdamasis kaklaraištį. 

— Dešimtą. Kiek dabar? — jos galva išniro tarp pagalvių. 

— Beveik devynios. Turiu pašokti į vieną vietelę. Tuoj grįšiu. 

— Kam? Juk jau gavai, ko norėjai. 

— Galbūt dar panorėsiu. Juk aš moku už buto nuomą, širdele. 

— Anoks čia butas. Kodėl neišsikraustom iš šitos skylės? Neišsi- 
nuomojam padoraus buto? 

Jis išsitraukė iš po švarko marškinių rankogalius ir pasigrožėjo 
savimi prieš veidrodį. Puiku, tiesiog puiku. Nusišypsojo Amberai. 

— Man ir čia patinka. 

— Skylė. Jeigu būtum man geras, rastum padoresnį butą. 

— Aha, aha. Iki, dar pasimatysim, širdele, — Baris užtrenkė duris. 
Ech, tos striptizo mergiotės. Įtaisyk jas į darbą, surask butą, nupirk 
drabužių, vaišink prašmatniais pietumis, o paskui visos tampa kultū- 
ringos ir pradeda reikalauti. Jos — brangus įprotis, kurio jis nepajėgė 
įveikti. 

Aligatoriaus odos mokasinais jis nušuoliavo laiptais ir atidarė 
duris į Dumeino gatvę. Apsidairė į dešinę ir į kairę, neabejodamas, kad 
kas nors jį seka, ir pasuko už kampo į Burbonų gatvę. Stengėsi laikytis 
šešėliuose, daug kartų kirsdavo gatvę ten ir atgal, nerdavo už kampo, 
vėl grįždavo tuo pačiu keliu. Vingiavo zigzagais aštuonis kvartalus, 
paskui Dekatiuro gatvėje nėrė į „Rendžio austres“. Jeigu persekiotojai 
nepametė Bario, tai jie tiesiog supermenai. 

Rendžio įstaigėlė buvo prieglobstis. Senamadiška Naujojo Or- 
leano užeiga, ilga ir siaura, tamsi, pilna lankytojų, nepasiekiama 
turistams, ji priklausė „šeimai“. Ankštais laiptais Baris užbėgo į ant- 
rą aukštą, kur vietas reikėdavo užsisakyti iš anksto ir tik nedaugelis 
išrinktųjų galėdavo jas gauti. Linktelėjo padavėjui, nusišiepė raume- 
ningam banditui ir įėjo į atskirą salytę, kur stovėjo tik keturi staliukai. 
Trys buvo laisvi, o prie ketvirtojo, faktiškai patamsy, sėdėjo vienas 

žmogus ir prie žvakės šviesos kažką skaitė. Baris prisiartino, sustojo ir 
laukė, kol bus pakviestas. Žmogus jį pastebėjo ir pamojo į kėdę. Baris 
klusniai atsisėdo. 

Džonis Salaris buvo Bario motinos brolis ir neginčijamas „šei- 
mos“ galva. Jam priklausė Rendžio užeiga, beje, kartu su kokiu šimtu 
kitų įvairiausių rinktinių verslo įmonių. Šįvakar, kaip ir visada, jis dir- 
bo — prie žvakės šviesos tikrino finansines ataskaitas ir laukė pietų. 
Buvo antradienis, įprastas darbo dienos vakaras. Penktadienį Džonis 
bus čia su Ambera arba Alekse, arba Sabrina, o šeštadienį ateis su 
žmona. 

Jam nepatiko, kad buvo sutrukdytas. 

— Koks reikalas? — suniurnėjo. 

Baris pasilenkė į priekį, puikiai suvokdamas, kad šiuo metu nėra 
pageidaujamas. 

— Ką tik kalbėjausi su Gronku Memfyje. Vaikiščias nusisamdė 
advokatą ir atsisako kalbėtis su FTB. 

— Negaliu patikėti, kad tu toks kvailas, Bari, ar Žinai? 

— Mudu apie tai jau kalbėjome, gana, gerai? 

— Žinau. Ir vėl pasikalbėsime. Tu subingalvis. Aš noriu, kad žino- 
tum, jog laikau tave tikru subingalviu, — nenustygo Salaris. 

— Gerai. Aš subingalvis. Bet mums reikia veikti. 

— Ką? 

— Reikia pasiųsti Boną ar kurį nors kitą, gal Pirinį, gal Bulių, ne- 
svarbu, bet Memfyje mums reikia turėti porą žmonių. Tuojau pat. 

— Nori smogti vaikui? 

— Galbūt. Matysim. Mums reikia sužinoti, ką jis žino, aišku? Jei- 
gu Žino per daug, tada galbūt išsiųsime jį anapus. 

— Bari, man tiesiog gėda, kad esam kraujo giminės. Tu — visiš- 
kas kvailys, ar supranti? 

— Gerai. Bet mums reikia veikti greitai. 

Paėmęs šūsnį popierių, Džonis įniko skaityti. 

— Nusiųsk Boną ir Pirinį, bet daugiau jokių kvailysčių. Aišku? 
Bari, tu idiotas, nevisprotis, ir nedrįsk ko nors imtis, kol aš nepasaky- 
siu. Supratai? 

— Taip, sere. 

— O dabar nešdinkis, — Džonis pamojo ranka, ir Baris pašoko 
ant kojų. 

Antradienio vakarą Džordžui Ordui ir jo personalui pavyko Fol- 
trigo, Bokso ir Finko veiklą apriboti prabangia biblioteka prokuratū- 
ros centre. Čia jie įkūrė stovyklą. Savo žiniai turėjo du telefonus. Ordas 
paskolino jiems sekretorę ir praktikantą. Visiems kitiems prokuroro 
padėjėjams įsakyta laikytis kuo toliau nuo bibliotekos. Foltrigas už- 
rakino duris ir visus popierius paskleidė ant šešiolikos pėdų ilgio pa- 
sitarimų stalo salės viduryje. Įeiti ir išeiti leista tik Trumenui. Kai tik 
„Garbusis“ įsakydavo, sekretorė atnešdavo kavos ir sumuštinių. 

Studijuodamas universitete, Foltrigas buvo ne itin pažangus stu- 
dentas ir pastaruosius penkiolika metų sugebėjo išvengti mokslinio 
teisinio tiriamojo darbo katorgos. Dar Teisės fakultete išmoko neap- 
kęsti bibliotekų. Anot jo, moksliniu darbu turi užsiimti kiaušingalviai 
mokslinčiai. O teisę praktikuoti gali tik tikri juristai, gebantys stovėti 
priešais prisiekusiuosius ir pamokslauti. 

Tačiau kokia nuobodybė — šit jis su Boksu ir Finku sėdi Džordžo 
Ordo bibliotekoje ir laukia, kol jiems teiksis pamoti kažkokia Redži 
Lav. Todėl dabar jis, didysis Rojus Foltrigas, aukščiausios klasės teisi- 
ninkas, nosį įbedęs į storą teisės tomą, o dešimtys kitų sukrauti aplink 
ant stalo. Finkas, vienas iš tų kiaušingalvių mokslinčių, sėdi tarp dvie- 
jų knygų spintų nusispyręs batus ir apsivertęs moksliniais straipsniais. 
Boksas, kaip ir jo šefas, taip pat ne kažin koks jurisprudencijos šulas, 
kitame stalo gale priešais Foltrigą irgi vaizdavo įnikusį į darbą. Metų 
metus Boksas nebuvo atsivertęs nė vienos teisės knygos, bet dabar pa- 
prasčiausiai nebuvo ką daugiau veikti. Mūvėjo vienintelėmis švario- 
mis boksininko trumpikėmis ir labai vylėsi, kad rytoj visi išsidangins 
iš Memfio. 

Visų jų paieškų esmė buvo rasti būdą, kaip priversti Marką Svėjų 
atskleisti informaciją, kuria vaikis nenorėjo dalytis. Jeigu kas nors turi 
baudžiamajam persekiojimui labai svarbią informaciją, bet tas asmuo 
nusprendžia nekalbėti, tai kaip tokią informaciją išgauti? Antras rū- 
pestis — kaip priversti Redži Lav atskleisti tai, ką jai pasakė Markas 
Svėjus. Advokato ir kliento pokalbio konfidencialumas — kone šven- 
tas dalykas, bet Rojus vis tiek norėjo patyrinėti tokią galimybę. 

Debatai, ar Markas Svėjus žino ką nors, ar ne, pasibaigė jau prieš 
kelias valandas, ir Foltrigas neabejotinai paėmęs viršų. Vaikiščias buvo 
automobilyje. Klifordui pasimaišė protas, todėl norėjo išsikalbėti. Ber- 

niūkštis melavo farams. O dabar jis turi advokatę, nes kažką žino ir 
bijo kalbėti. Kodėl Markas Svėjus nenori paprasčiausiai būti atviras ir 
viską papasakoti? Kodėl? Todėl, kad bijo Boido Bojeto žudiko. Aišku 
kaip dieną. 

Finkas vis dar turėjo abejonių, bet jis pavargo ginčytis. Jo bosas 
ne itin protingas ir labai užsispyręs, ir jeigu nuo ko nors atriboja protą, 
tai tas ir lieka atribotas amžinai. Be to, Foltrigo argumentuose esama 
daug tiesos. Berniūkštis elgiasi keistai, ypač kaip vaikas. 

Žinoma, Boksas tvirtai palaikė bosą ir tikėjo kiekvienu jo žodžiu. 
Jeigu Rojus pasakė, kad vaikiščias žinąs, kur paslėptas kūnas, vadinasi, 
tai evangelinė tiesa. Pagal vieną iš daugelio jo telefono skambučių pus- 
tuzinis federalinio prokuroro pavaduotojų Naujajame Orleane buvo 
įnikę į tokias pačias paieškas. 

Antradienį, apie dešimtą valandą vakaro, pasibeldęs į biblioteką 
įėjo Laris Trumenas, prieš tai ilgai sėdėjęs Maktiuno kabinete. Foltri- 
go įsakyti, jie buvo pradėję daryti žygius, kad būtų gautas pritarimas 
pasiūlyti Markui Svėjui saugumą pagal Federalinę liudytojų apsaugos 
programą. Dešimtis kartų skambino į Vašingtoną, dusyk kalbėjosi su 
FTB direktoriumi E. Dentonu Voilzu. Jeigu iki ryto Markas Svėjus neat- 
sakys į Foltrigo klausimus, jie turės parengę itin viliojantį pasiūlymą. 

Foltrigas pasakė, kad susitarti bus lengva. Vaikiščias neturi ką 
prarasti. Jie pasiūlys motinai gerą darbą kitame mieste, kurį ji pati 
pasirinks. Uždirbs daugiau nei šešis pašvinkusius baksus per valandą 
lempų fabrike. Šeima gyvens normaliame name su pamatais, o ne pi- 
gioje priekaboje. Taip pat bus sumokėta paskata grynaisiais, galbūt net 
nauju automobiliu. 


Markas sėdėjo patamsyje ant plono čiužinio ir stebėjo motiną, 
gulinčią lovoje greta Rikio. Jam jau iki gyvo kaulo įgriso ši palata ir ši 
ligoninė. Nuo sulankstomosios lovelės maudė nugarą. Deja, gražuolės 
Karenos seselių poste nebuvo. Koridoriuose — nė gyvos dvasios. Prie 
liftų niekas nelaukė. 

Fojė buvo įsitaisęs kažkoks vyriškis, nė kiek nekreipęs dėmesio 
į per televizorių kartojamą „Karo lauko ligoninę“*. Jis sėdėjo ant so- 


* Orig. pavadinimas MASH — angl. santr. Mobile Army Surgical Hospital, kartu reiškiantis 
ir „jovalą . Satyrinis rež. Roberto Altmano filmas (1970), vėliau ir televizijos serialas. 

fos — kaip tik ten, kur Markas ketino miegoti. Tad Markas įmetė į 
automatą dvi dolerio ketvirtines ir išsitraukė skardinėlę „Sprite“, pas- 
kui atsisėdo ant kėdės ir ėmė spoksoti televizorių. Vyriškis buvo apie 
keturiasdešimties, atrodė pavargęs ir susirūpinęs. Po dešimties minu- 
čių filmas baigėsi. Staiga ekrane pasirodė Džilas Tilas, visų advokatas, 
ramiai stovintis eismo įvykio vietoje ir kalbantis apie būtinumą ginti 
savo teises bei kovoti su draudimo kompanijomis. Džilas Tilas — tai, 
ko reikia. 

Džekas Nensas užvertė žurnalą ir pasiėmė kitą. Pirmą sykį jis 
žvilgtelėjo į Marką ir nusišypsojo. 
book“. 

Markas linktelėjo. Mažiausia, ko dabar gyvenime jam reikėjo, — 
tai dar vieno nepažįstamojo. Tad gurkšnojo sau „Sprite“ ir meldėsi, 
kad anas tylėtų. 

— Ką tu čia veiki? — paklausė vyriškis. 

— Žiūriu televizorių, — vos girdimai atsakė Markas. 

Vyriškis liovėsi šypsojęsis ir įniko į kažkokį straipsnį. Ekrane 
pasirodė vidurnakčio žinios, o šiose — ilgas reportažas apie taifūną 
Pakistane. Mirgėjo tiesiogiai perduodami vaizdai negyvų Žmonių ir 
gyvūnų, sukrautų į kupetas palei vandenyną lyg kokie atplukdyti rąst- 
galiai. Tokio pobūdžio kadrai visiems įdomūs. 

— Baisu, ar ne? — replikavo Džekas Nensas televizoriui, kai 
sraigtasparnis pakibo viršum žmonių palaikų krūvos. 

— Bjauru, — atsakė Markas, labai stengdamasis, kad nenuskam- 
bėtų draugiškai. Kas žino — šis tipas galėtų būti dar vienas išbadėjęs 
advokatas, tik ir laukiantis pulti sužeistą auką. 

— Iš tiesų bjauru, — sutiko vyriškis, palinguodamas galva į tuos 
visus nemalonius vaizdus. — Turime jaustis dėkingi likimui. Tačiau li- 
goninėje sunku išlikti dėkingam, supranti, ką noriu pasakyti? — Staiga 
jis vėl nuliūdo ir kupinomis kančios akimis pažvelgė į Marką. 

— O kas atsitiko? — nesusiturėjo nepaklausęs Markas. 

— Mano sūnus. Jo būklė išties bloga, — Žmogus numetė ant sta- 
lelio žurnalą ir pasitrynė akis. 

— Kas atsitiko? — vėl paklausė Markas. Umai jam to tipo pa- 
gailo. 


* JAV gyvenimo būdo žurnalas, daugiau skirtas moterims, nemažai rašantis erotikos ir 
meilės temomis. 

— Avarija. Girtas vairuotojas. Mano berniukas buvo išsviestas iš 
automobilio. 

— Kur jis? 

— Intensyviosios slaugos skyriuje, pirmame aukšte. Turėjau išeiti 
ir pasitraukti kuo toliau. Ten, apačioje, tikras žvėrynas, žmonės be pa- 
liovos rėkia ir verkia. 

— Labai užjaučiu. 

— Jam tik aštuoneri, — vyras lyg ir verkė, bet Markas nebuvo 
tuo tikras. 

— Mano jaunesniajam broliukui irgi aštuoneri. Jo palata netoli, 
tuoj už kampo. 

— Kas jam? — nežiūrėdamas paklausė vyriškis. 

— Šokas. 

— Kas nutiko? 

— Ilga istorija. Ir tolydžio darosi vis ilgesnė. Tačiau jis ištemps. 
Tikiuosi, ir jūsų sūnus ištemps. 

Džekas Nensas pasižiūrėjo į laikrodį ir staiga atsistojo. 

— Aš irgi. Reikia eiti jo pasižiūrėti. Sėkmės... hm... kuo tu vardu? 

— Markas Svėjus. 

— Sėkmės, Markai. Turiu bėgti, — jis nukėblino liftų link ir dingo. 

Markas užėmė jo vietą ant kanapos ir po kelių minučių užmigo. 

Fotografijos, pasirodžiusios trečiadienio Memphis Press pirmame 
puslapyje, buvo paimtos iš Vilou Roudo pradinės mokyklos metraščio. 
Tuomet Markas mokėsi ketvirtoje klasėje, o Rikis — pirmoje. Jos buvo 
išspausdintos viena šalia kitos apatiniame puslapio trečdalyje; po 
mielais, besišypsančiais veideliais nurodytos pavardės: Markas Svėjus, 
Rikis Svėjus. Kairėje išspausdintas pasakojimas apie Klifordo savižu- 
dybę ir keistus tolesnius įvykius, į kuriuos įsivėlę berniukai. Straipsnį 
parašęs Slikas Mouleris, ir šis iš visko sugebėjo suregzti įtartiną istori- 
jėlę. Labai susidomėjusi FTB; Rikis ištiktas šoko; Markas paskambinęs 
911, bet nepasisakęs vardo; policija mėginusi apklausti Marką, bet šis 
kol kas atsisakąs kalbėti; šeima nusisamdžiusi advokatę, tokią Redži 
Lav; Marko pirštų atspaudų pilna automobilio salone, taip pat ir ant 
pistoleto. Iš straipsnio Markas atrodė kaip šaltakraujis žudikas. 

Laikraštį apie šeštą valandą į tuščią pusiau privačią palatą tie- 
siai priešais Rikio palatą jam atnešė Karena. Markas kaip tik žiūrėjo 
animacinius filmukus ir mėgino nusnūsti. Grinvėjus norėjo, kad visi 
išeitų iš palatos ir joje liktų tik Rikis ir Dajana. Prieš valandą Rikis atsi- 
merkė ir pasiprašė į tualetą. Dabar vėl gulėjo lovoje, murmėjo kažką 
apie košmarus ir valgė ledus. 

— Tapai garsenybe, — pasakė Karena, paduodama jam dalį laik- 
raščio su pirmuoju puslapiu ir padėdama ant staliuko apelsino sulčių. 

— Kas čia? — paklausė jis, išpūsdamas akis į nespalvotą savo 
fotografiją. — Velniai rautų! 

— Paprasčiausias straipsnis. Kai turėsi laiko, norėčiau tavo auto- 
grafo. 

Labai juokinga. Karenai išėjus, Markas iš lėto perskaitė straipsnį. 
Redži jam buvo sakiusi apie pirštų atspaudus ir raštelį. Dėl pistoleto, 
tai jis įsivaizdavo, bet apie viskio butelį visiškai pamiršo, bet ir nieko 
stebėtina. 

Kažkaip čia viskas neteisinga. Juk jis tik vaikas, nesikišęs į nie- 
kieno reikalus, o dabar štai prašom — staiga išvysta savo nuotrauką 
pirmame laikraščio puslapyje, ir visi pirštais rodo į jį. Kaip laikraštis 
drįso atkapstyti tas senas fotografijas ir išspausdinti, kada panorėjęs? 
Argi jis neturi teisės į bent kiek privatumo? 

Markas numetė laikraštį ant grindų ir nuėjo prie lango. Aušo 
rytas, lauke dulksnojo, ir Memfio centras pamažu budo. Stovėdamas 
tuščioje palatoje ir žvelgdamas pro langą į aukštų pastatų masyvus, 
jis jautėsi labai vienišas. Po valandos pusė milijono Žmonių atsikels, 
gurkšnodami kavą ir krimsdami skrebučius skaitys apie Marką ir Rikį 
Svėjus. Tamsūs pastatai netrukus prisipildys labai užsiėmusių žmonių, 
šie būriuosis grupelėmis aplink stalus ir kavinukus, dalydamiesi pas- 
kalomis ir spėliodami nebūtus dalykus, kas galėjo nutikti tarp jo ir to 
mirusio advokato. Vaikiščias tikrai buvo automobilyje. Visur pilna jo 
pirštų atspaudų! Kaip berniokas ten pateko? Kaip ištrūko laukan? Jie 
perskaitys Sliko Moulerio straipsnį, lyg kiekvienas jo žodis būtų tiesa, 
lyg Slikas turėtų slaptos informacijos iš patikimų šaltinių. 

Juk neteisinga, kad vaikui tenka skaityti apie save pirmame 
laikraščio puslapyje ir neturėti gimdytojų, už kurių galėtų pasislėpti. 
Bet kuriam vaikui, patekusiam į tokį jovalą, reikia tėvo apsaugos ir 
besąlygiškos motinos meilės. Jam reikia skydo nuo farų, FTB agentų, 
reporterių ir — Dieve, sergėk! — nuo gangsterių. Štai jis, vienuolik- 

metis, vienišas, meluojąs, paskui sakąs tiesą, paskui vėl meluojąs ir vis 
nežinąs, ką daryti toliau. Tiesa gali pražudyti — tą jis matė filmuose 
ir visada prisimindavo, jausdamas poreikį meluoti valdžios pareigū- 
nams. Kaip jam išsikapstyti iš viso to mėšlo? 

Markas pakėlė nuo grindų laikraštį ir išėjo į koridorių. Prie Rikio 
durų Grinvėjus prisegęs raštelį, kad į palatą draudžiama įeiti visiems, 
taip pat ir seselėms. Nuolat sėdint ant lovos ir be perstojo sūpuojant 
Rikį, Dajanai įsmilko nugarą, tad Grinvėjus išrašė dar nuskausmina- 
mųjų tablečių. 

Markas stabtelėjo prie medicinos seserų posto ir padavė laikraštį 
Karenai. 

— Miela istorija, a? — nusišypsojo ji. Visa romantika išgaravo. 
Karena buvo tokia pat graži, bet dabar vaidino nepasiekiamą, o jis 
tiesiog nebeturėjo jėgų ja žavėtis. 

— Einu nusipirkti spurgą, — pasakė Markas. — Jums atnešti? 

— Ne, dėkui. 

Jis patraukė prie liftų ir nuspaudė iškvietimo mygtuką. Vidurinės 
durys atsidarė, ir Markas įėjo vidun. 

Tą pačią sekundėlę Džekas Nensas, slėpęsis fojė patamsyje, kažką 
sušnabždėjo į savo radijo stotelę. 

Lifte daugiau nieko nebuvo. Mat dabar tik kelios minutės po še- 
šių ir dar geras pusvalandis, kol prasidės tikra bėgionė. Liftas sustojo 
aštuntame aukšte. Durys atsidarė ir įėjo vyriškis su baltu laboranto 
švarkeliu, džinsais, sportbačiais ir beisbolo kepuraite. Markas nepa- 
žvelgė į jį. Buvo pavargęs nuo nepažįstamųjų. 

Kai tik durys užsidarė, vyriškis staiga sugriebė Marką, įstūmė į 
kampą ir pirštais sugniaužė jam gerklę. Priklaupęs išsitraukė kažką iš 
kišenės. Jo baisi fizionomija atsidūrė vos keli coliai nuo Marko veido. 

— Klausykis manęs, Markai, — uždusęs sušvokštė jis. Dešiniame 
vyriškio delne kažkas spragtelėjo ir staiga sublizgo spyruoklinio pei- 
lio geležtė. Labai ilga geležtė. — Nežinau, ką Džeromas Klifordas tau 
pasakė, — įsakmiai suurzgė jis. Liftas tebesileido. — Bet jeigu tu kam 
nors, taip pat ir savo advokatei, pakartosi bent vieną jo žodį, nudėsiu 
tave. Ir tavo motiną. Ir brolį. Aišku? Jis 943 palatoje. Mačiau priekabą, 
kurioje gyveni. Aišku? Ir tavo mokyklą mačiau, —iš jo burnos į Marką 
tvoskė šiluma ir balintos kavos kvapas. — Tu mane supratai? — vyriš- 
kis šlykščiai nusiviepė. 

Liftui sustojus, vyriškis lyg niekur nieko atsidūrė prie durų, spy- 

ruoklinis peilis pranyko jo džinsų kišenėje. Nors ir suparalyžiuotas 
baimės, Markas dar turėjo jėgų viltis ir melstis, kad kas nors įlips į 
tą prakeiktą liftą. Buvo aišku, kad vyriškis palikti kabinos neketina. 
Dešimt sekundžių liftas pastovėjo šeštame aukšte, bet daugiau niekas 
neįėjo. Durys užsitrenkė, ir jie vėl ėmė leistis. 

Vyriškis vėl puolė prie Marko, šįsyk peilį prikišo bemaž prie pat 
nosies. Sunkia alkūne įspaudė jį į kampą ir staiga blizgančia geležte 
bakstelėjo Markui į juosmenį. Mikliai perpjovė diržo kilpą, pas- 
kui — antrą. Jau buvo pasakęs, ką reikėjo, dabar stojo metas žodžius 
sutvirtinti veiksmais. 

— Paleisiu tau žarnas, supratai? — griežtai paklausė jis ir paleido 
Marką. 

Vaikas linktelėjo. Išdžiūvusią gerklę kimšo gumulas didumo sulig 
golfo kamuoliuku, ir staiga Marko akys sudrėko. Jis linktelėjo — taip, 
taip, taip. 

— Nudėsiu tave. Tiki? 

Stebeilydamas į peilį, Markas vėl ėmė linksėti. 

— Ir jeigu kam nors apie mane prasitarsi, prisikasiu iki tavęs. 
Supratai? 

Markas vis linksėjo, tik dabar dar greičiau. 

Vyriškis įsimetė peilį į kišenę ir iš po laboranto švarkelio išsitrau- 
kė sulankstytą aštuonių iš dešimties colių formato spalvotą fotografiją. 
Prikišo ją Markui prie veido. 

— Matei anksčiau? — paklausė, dabar jau šypsodamasis. Tai 
buvo portretinė šeimos nuotrauka, padaryta universalinės parduotu- 
vės ateljė, kai Markas mokėsi antroje klasėje. Jau keleri metai kabojo jų 
poilsio kambarėlyje ant sienos virš televizoriaus. Markas išpūtė akis. 

— Atpažįsti? — vamptelėjo vyriškis. 

Markas linktelėjo. Pasaulyje tėra viena tokia fotografija. 

Liftas sustojo penktame aukšte, ir vyriškis vėl greitai prišoko prie 
durų. Paskutinę akimirką įlipo dvi seselės, ir Markas pagaliau kiek 
lengviau atsikvėpė. Jis liko kampe, įsikibęs turėklų ir melsdamas ste- 
buklo. Sulig kiekvienu antpuoliu peilio geležtė atsidurdavo vis arčiau, 
ir dar kartą jis tiesiog nebūtų pajėgęs ištverti. Trečiame aukšte įlipo 
dar trys Žmonės ir atsistojo tarp Marko ir vyriškio su peiliu. Marko 
užpuolikas akimoju dingo — pro beužsiveriančias duris. 

— Gerai jautiesi? — viena seselė susirūpinusi įdėmiai žvelgė į 
jį. Liftas krestelėjo ir ėmė leistis. Ji palietė berniuko kaktą ir pirštais 

užčiuopė prakaitą. Be to, jo akyse blizgėjo ašaros. — Tu toks išblyš- 
kęs, — pridūrė. 

— Man viskas gerai, — sumurmėjo jis, įsitvėręs turėklų. 

Kita seselė irgi nužvelgė jį, įsispraudusį kampe. Abi sunerimusios 
tyrinėjo jo veidą. 

— Tikrai? 

Jis linktelėjo. Tuomet liftas sustojo ir atsidarė antrame aukšte. 
Markas nėrė tarp kūnų ir atsidūrė siaurame koridoriuje, stengdamasis 
nesusidurti su neštuvais ant ratukų ir invalidų vežimėliais. Lėkė prie 
durų su užrašu viršuje „Išėjimas“, ir švariu linoleumu girgždėjo gerokai 
nutrinti „Nike“ sportbačiai. Pastūmęs duris, vaikas išpuolė į laiptinę. 
Laikydamasis už turėklų, suskato kopti, peršokdamas po du laiptelius 
išsyk, varė ir varė aukštyn. Šeštame aukšte iš skausmo pakirto šlaunis, 
bet jis bėgo dar sparčiau. Nesulėtindamas tempo, ties aštuntu aukštu 
prasilenkė su kažkokiu gydytoju. Bėgo, tarsi rekordiniu greičiu įveiktų 
kalną, pagaliau penkioliktame aukšte laiptinė baigėsi. Markas parpuo- 
lė laiptinėje ant grindų šalia gaisrinės žarnos ir sėdėjo prieblandoje, 
kol pro mažą uždažytą langutį viršum jo sužibo saulė. 


Kaip buvo sutaręs su Redži, lygiai aštuntą Klintas atidarė kon- 
torą, uždegė šviesas ir sutaisė kavos. Buvo trečiadienis, „pietų peka- 
maišelių, kol rado vieną su pekano riešutais, paskui į kavamalę įbėrė 
lygiai keturis šaukštelius pupelių. Redži iškart suprastų, jeigu jis nors 
puse šaukštelio apsiriktų. Lyg kokia vynų žinovė ji paragaus pirmą 
gurkšnelį, kaip triušis sučepsės lūpomis ir tada išsakys nuomonę apie 
kavą. Klintas įpylė tikslų kiekį vandens, nuspaudė jungiklį ir laukė, kol 
pradės varvėti pirmi juodi lašai. Aromatas tiesiog nuostabus. 

Klintas kavą mėgo bemaž taip pat, kaip ir jo šefė. Nusistovėjusi 
tvarka kasryt ją sutaisyti ne itin vargino. Kiekvieną dieną abu pra- 
dėdavo ramiai kavos puodeliu, tuo pat metu planuodami darbotvar- 
kę ir aptardami korespondenciją. Juodu susipažino prieš vienuolika 
metų detoksikacijos centre, kai jai buvo keturiasdešimt vieneri, o 
jam — septyniolika. Abu vienu metu įstojo į Teisės fakultetą, bet jis 
iškrito po bjauraus tarpsnio su kokainu. Jau penkerius metus Klintas 
visiškai švarus nuo narkotikų, Redži — šešerius. Jie ne kartą pasirem- 
davo vienas į kitą. 

Sekretorius surūšiavo korespondenciją ir tvarkingai išdėliojo ant 
tuščio jos rašomojo stalo. Virtuvėlėje prisipylė pirmą puodelį kavos 
ir itin susidomėjęs perskaitė laikraščio straipsnį apie naująjį Redži 
klientą. Kaip paprastai, Slikas turėjo faktų. Ir kaip paprastai, tie buvo 
išplėtoti nemaža doze užuominų. Berniukai panašūs, tik Rikio plaukai 
kiek šviesesni. Nuotraukoje šis šypsojosi švarplėtais dantimis. 

Atvertęs pirmą puslapį, Klintas padėjo laikraštį ant Redži stalo. 


Jeigu nereikėdavo eiti į teismą, Redži retai kada kontoroje pa- 
sirodydavo prieš devynias. Ji lėtai pradėdavo, o įsibėgėdavo tik apie 
ketvirtą popiet ir mėgdavo dirbti iki vėlumos. 

Redži, kaip teisininkės, pašaukimas buvo ginti skriaudžiamus ir 
neprižiūrimus vaikus, ir tai ji darė labai meistriškai bei karštai. Ne- 
pilnamečių teismas paprastai kviesdavo ją nepelningam darbui at- 
stovauti vaikams, kuriems reikėjo advokato, tik šie apie tai nenutuokė. 
Ji buvo arši savo mažųjų klientų gynėja, tik tie nemokėjo padėkoti. 
Traukė teismo atsakomybėn tėvus, tvirkinančius savo dukteris. Dėdes, 
žaginančius savo dukterėčias. Motinas, skriaudžiančias savo kūdikius. 
Tyrė atvejus, kai gimdytojai patys pripratindavo savo vaikus prie 
kvaišalų. Buvo teisėta per dvidešimties vaikų globėja. Ir Nepilnamečių 
teisme dirbo skiriamąja advokate vaikams, turintiems nemalonumų 
su įstatymais. Ji be atlygio atstovaudavo vaikams, kuriuos reikėdavo 
gydyti psichiatrijos ligoninėse. Pinigų uždirbdavo pakankamai, bet ne 
tai buvo svarbiausia. Kadaise turėjo pinigų, net labai daug, ir tie atnešė 
vien kančias. 

Gurkštelėjusi „pietų pekano“, Redži pareiškė, kad kava gera, tada 
kartu su Klintu suplanavo dieną. Tai buvo ritualas, kurio juodu laikėsi, 
kai tik galėjo. 

Tuo pat metu, kai ji paėmė laikraštį, subirzgė atidaromų durų zir- 
zeklis. Klintas iššoko pažiūrėti, kas atėjo. Priimamajame išvydo Marką 
Svėjų, šlapią nuo dulksnos lauke ir uždususį. 

— Labas rytas, Markai. Tu visas šlapias. 

— Man reikia pamatyti Redži, — kirpčiukai buvo prilipę jam 
prie kaktos, nuo nosies varvėjo vanduo. Atrodė lyg apdujęs. 

— Gerai, — Klintas trumpam dingo ir grįžo su rankšluosčiu iš 
tualeto. Jis nušluostė Markui veidą. — Sek paskui mane. 

Redži laukė vidury kabineto. Klintas uždarė duris ir paliko juodu 
vienus. 

— Kas atsitiko? — paklausė ji. 

— Manau, mums reikia pasikalbėti. 

Mostu ji parodė į krėslą aukšta atkalte, o pati atsisėdo ant sofos. 

— Kas vyksta, Markai? 

Berniuko akys buvo paraudusios ir išvargusios. Jis stebeilijo į 
gėles ant kavos stalelio. 

— Anksti rytą Rikis atsipeikėjo. 

— Puiku. Kada? 

— Prieš porą valandų. 

— Atrodai pavargęs. Gersi karštos kavos? 

— Ne, Matėte šios dienos laikraštį? 

— Aha, mačiau. Tave tai gąsdina? 

— Žinoma, gąsdina. 

Pasibeldęs Klintas vis dėlto atnešė karštos kakavos. Markas pa- 
dėkojo ir abiem delnais apgobė puodelį. Buvo sušalęs, tad puodelio 
šiluma pravertė. Klintas pasišalino uždarydamas paskui save duris. 

— Kada susitinkame su FTB? — paklausė Markas. 

— Po valandos. O kas? 

Jis nugėrė kakavos ir nusiplikė liežuvį. 

— Nežinau, ar noriu su jais kalbėtis. 

— Gerai. Gali nesikalbėti, jei nenori. Aš jau tau aiškinau. 

— Žinau. Galiu kai ko jūsų paklausti? 

— Be abejo, Markai. Atrodai išsigandęs. 

— Turėjau bjaurų rytą, — jis vėl trupučiuką nugėrė, paskui 
dar. — Kas man atsitiktų, jeigu apie tai, ką žinau, niekam nepasaky- 
čiau? 

— Tu man jau pasakei. 

— Aha, bet jūs negalite niekam pasakoti. Be to, aš juk visko jums 
nepapasakojau, tiesa? 

— Tiesa. 

— Tik pasakiau, kad žinau, kur paslėptas lavonas, bet nepa;a- 
sakojau... | 

— Taip, Markai. Aš nežinau, kur lavonas. Taigi didelis skirtumas, 
ir aš tikrai suprantu. 

— Norite sužinoti? 

— Ar nori man pasakyti? 


142 


— Nelabai. Ir ne dabar. 

Jai palengvėjo, bet to neparodė. 

— Gerai, tad nenoriu žinoti. 

— Taigi, kas man atsitiks, jeigu niekam nepasakysiu? 

Ji ilgai apie tai mąstė ir vis dar neturėjo atsakymo. Bet susitikusi 
su Foltrigu, matė, koks šis įsitempęs, ir suprato, jog panaudos visas 
teisines priemones, kad tik išgautų iš jos kliento informaciją. Nors ir 
kaip norėtų, Redži negalėjo vaikui patarti, kad meluotų. 

Melas būtų geriausia išeitis. Paprasčiausiai kartą Markas Svėjus 
sumeluotų, ir visą gyvenimą galėtų ramiai sau gyventi, kad ir kas 
atsitiktų Naujajame Orleane. Ir kodėl jam turėtų rūpėti Maldanas, 
Foltrigas ir velionis Boidas Bojetas? Juk jis tik vaikas, nepadaręs jokio 
nusikaltimo, nei kokios didžiosios nuodėmės. 

— Manau, kad bus pasistengta priversti tave kalbėti. 

— Kokiu būdu? 

— Nesu tikra. Šitaip pasitaiko labai retai, bet gali būti imtasi 
teisme žygių, kad priverstų tave duoti parodymus. Mudu su Klintu 
domėjomės šiuo klausimu. 

— Aš žinau, ką man pasakė Klifordas, bet nežinau, ar tai tiesa. 

— Tačiau tu manai, kad tai tiesa, taip, Markai? 

— Turbūt taip. Nežinau, ką daryti, — berniukas tyliai, kartais vos 
girdimai, murmėjo, vengdamas pažvelgti į ją. — Ar jie gali priversti 
mane kalbėti? — paklausė jis. 

Redži atsargiai atsakė: 

— Šitaip galėtų nutikti. Tai yra, daug kas galėtų nutikti. Tačiau, 
taip, netrukus kurią nors dieną teisėjas teisme galėtų įsakyti tau kal- 
bėti. 

— O jeigu atsisakyčiau? 

— Geras klausimas, Markai. Čia daug neaiškumų. Jeigu suaugęs 
žmogus nepaklūsta teismo įsakymui, jis rizikuoja būti apkaltintas ne- 
pagarba teismui ir patupdytas už grotų. Nežinau, kaip tokiu atveju el- 
giamasi vaiko atžvilgiu. Niekada anksčiau nebuvau apie tai girdėjusi. 

— O kaip melo detektorius? 

— Ką turi omenyje? 

— Na, tarkim, jie mane nusitempia į teismą, ir teisėjas liepia viską 
kloti atvirai. Žinoma, aš papasakoju, bet svarbiausią dalį praleidžiu. O 
jie mano, kad aš meluoju. Kas tada? Ar gali mane pririšti diržais prie 
kėdės ir vėl imti klausinėti? Sykį mačiau tai kažkokiame filme. 

— Tu matei, kaip vaiką klausinėja pasitelkę melo detektorių? 

— Ne. Ten buvo kažkoks faras, pagautas meluojąs. Bet, noriu pa- 
sakyti, ar gali ir man taip padaryti? 

— Abejoju. Nesu apie tai girdėjusi ir priešinsiuosi tam iš visų 
jėgų. 

— Bet galėtų taip atsitikti. 

— Kažin. Abejoju, — tie sunkūs klausimai pylėsi it šūvių papliū- 
pos, ir ji privalėjo atsakinėti apdairiai. Dažnai klientai girdi tik tai, ką 
nori girdėti, o visa kita praleidžia pro ausis. — Bet turiu tave perspėti, 
Markai, jeigu teisme meluosi, gali patekti į didelę bėdą. 

Sekundėlę jis pagalvojo, paskui ištarė: 

— Jeigu pasakysiu tiesą, atsidursiu dar didesnėje bėdoje. 

— Kodėl? 

Atsakymo ji laukė ilgai. Maždaug kas dvidešimt sekundžių jis vis 
nugerdavo po gurkšnelį kakavos, bet, atrodė, nė neketina atsakyti į 
klausimą. Tyla jo neslėgė. Ilgai sėdėjo nudelbęs akis į stalą, bet minti- 

mis klajojo kažkur kitur. 

— Markai, praėjusį vakarą tu sakei, kad sutinki kalbėtis su FTB 
agentais ir viską jiems papasakoti. Dabar akivaizdu, kad persigalvojai. 
Kodėl? Kas atsitiko? 

Neprataręs nė žodžio, jis atsargiai padėjo puodelį ant stalo ir pri- 
spaudė kumščius sau prie akių. Smakras nusviro jam ant krūtinės, ir 
berniukas pravirko. 


Priimamojo durys atsidarė ir į vidų įbėgo Federalinės skubių 
siuntų tarnybos išnešiotoja su trijų colių storumo dėžele. Perdėm da- 
lykiška ir besišypsanti ji įteikė Klintui siuntą, parodė, kur pasirašyti, 
padėkojo, palinkėjo geros dienos ir pranyko. 

Paketėlio laukta. Siuntėjas — Spaudos paieškų centras, stebėtinai 
nedidelė įstaigėlė K. A.* Jos darbuotojai neveikė nieko kito, kaip tik 
peržiūrinėjo du šimtus visos šalies laikraščių ir katalogavo straipsnius. 
Per parą šie buvo iškerpami, nukopijuojami ir perkeliami į kompiute- 
rius, o tada lengvai juos galėjo gauti visi, pasirengę mokėti. Redži ne 
itin buvo nusiteikusi mokėti, bet jai skubiai reikėjo faktų apie Bojetą 
ir visko, kas su juo susiję. Vakar, kai tik Markas išėjo, Klintas skubiai 


* Kolumbijos apygarda — federacinė apygarda, kuriai priskirta JAV sostinė Vašingtonas 
ir jo apylinkės. 

išsiuntė užsakymą, ir Redži tapo naująja centro kliente. Paieškai apsi- 
ribota Naujojo Orleano ir Vašingtono laikraščiais. 

Kllintas iškėlė dėželės turinį — dailią šūsnį aštuonių su puse iš 
vienuolikos colių formato kserokopijų su laikraščių straipsniais, ant- 
raštėmis ir fotografijomis: viskas tvarkingai sudėliota chronologine 
seka. Kopijos gerai įskaitomos, fotografijos — ryškios. 

Bojetas buvo senas demokratų partijos narys iš Naujojo Orleano 
ir kelias kadencijas tarnavo kaip niekuo neišsiskiriantis Atstovų rūmų 
narys, kol vieną dieną savo poste nepasimirė devyniasdešimt vienerių 
metų senatorius Dovinas, anų laikų dar prieš Pilietinį karą relikvija. 
Bojetas paspaudė, kur reikia, kai kam išsukinėjo rankas, ištikimas 
didžiajai Luizianos politikų tradicijai surinko šiek tiek pinigų ir rado, 
kur šiuos panaudoti. Gubernatorius paskyrė jį į netikėtai likusią laisvą 
Dovino vietą. Išskaičiavimo būta paprasto: jeigu žmogui užtenka pro- 
to susirasti pinigų, vadinasi, jis tikrai vertas tapti Jungtinių Valstijų 
senatoriumi. 

Štai taip Bojetas tapo prestižiškiausio pasaulyje klubo nariu ir 
laikui bėgant pasirodė esąs to vertas. Per daugelį metų jam vos pavyko 
išvengti kelių apkaltų ir, matyt, iš to pasimokė. Vargais negalais, nedi- 
dele balsų persvara, buvo dusyk perrinktas, ir galiausiai pasiekė tašką, 
kokiame atsidurdavo dauguma senatorių iš Pietų — paprasčiausiai 
buvo paliktas ramybėje. Kai taip atsitiko, Bojetas pamažu sušvelnėjo 
ir iš aršaus segregacijos šalininko virto gana liberaliu, plačių pažiūrų 
valstybininku. Jis prarado trijų iš eilės Luizianos gubernatorių palan- 
kumą, taip pat užsitraukė neapykantą naftos ir chemijos kompanijų, 
niokojančių valstijos gamtą. 

Taigi Bojetas pavirto kraštutiniu aplinkosaugininku — negirdė- 
tas dalykas tarp pietinių valstijų politikų. Senatorius koneveikė naftos 
ir dujų pramonę, o tosios magnatai prisiekė jį sunaikinti. Jis rengė 
apklausas užlajų miestukuose, suniokotuose naftos bumo, ir įsigijo 
priešų Naujojo Orleano dangoraižiuose. Senatorius Bojetas aistringai 
stojo ginti žūstančios savo mylimos valstijos gamtos. 

Prieš šešerius metus Lafuršo apylinkėje, maždaug aštuoniasde- 
šimt mylių į pietvakarius nuo Naujojo Orleano, kažkas pasiūlė įrengti 
toksinių atliekų sąvartyną. Iš pradžių projektą iškart sužlugdė vietos 
valdžia. Tačiau kaip dažniausiai atsitinka su turtingų korporacijų pro- 
tų idėjomis, sumanymo neatsisakyta — po kurio laiko šis vėl iškeltas, 
tik kitokiu pavadinimu, su kita konsultantų grupe, su naujais pažadais 

sukurti vietiniams darbo vietų ir reklamuojamas kitų rėksnių. Ir antrą 
kartą vietiniai pasisakė prieš, bet jau kur kas mažesne balsų persvara. 
Prabėgo metai, kažkiek pinigų perėjo iš rankų į rankas, planuose pa- 
daryta kosmetinių pakeitimų, ir projektas vėl įtrauktas į darbotvar- 
kę. Žmonės, gyvenantys aplink šią vietovę, puolė į isteriją. Pasklido 
gandai, ypač atkaklus vienas, tvirtinantis, esą už visko stovi Naujojo 
Orleano mafija, kuri nenurimsianti, kol sąvartyno projektas nebus 
įgyvendintas. Žinoma, ant kortos buvo pastatyti milijonai. 

Naujojo Orleano laikraščiai gerai padirbėjo susiedami mafiją su 
toksinių atliekų sąvartyno vieta. Pasirodė, kad į šį reikalą įsivėlusios 
daug korporacijų, o pavardės ir adresai tiesiai vedė į kriminalines 
struktūras. 

Viskas ėjosi kaip sviestu patepta, sandėris sudarytas, sąvartyno 
rengimui turėjo būti pritarta, bet staiga užgriuvo senatorius Boidas 
Bojetas su visa armija federalinių kontrolierių. Jis grasino į tyrimą 
įtrauksiąs dešimtis valdybų. Kas savaitę rengė spaudos konferencijas. 
Po visą pietinę Luizianą pliekė kalbas. Atliekų sąvartyno šalininkai 
spruko į krūmus. Korporacijos paskelbė glaustus pareiškimus, kad 
komentarų nebus. Bojetas užspeitė jas į kampą ir nepaprastai tuo 
mėgavosi. 

Tą naktį, kai dingo, senatorius lankėsi piktame vietinių piliečių 
mitinge, surengtame sausakimšoje Houmos vidurinės mokyklos 
sporto salėje. Jis išvyko vėlai ir vienas, kaip buvo pratęs, į namus 
netoliese Naujojo Orleano, iki kurių važiuoti valanda kelio. Bojetui 
jau seniai buvo įgrisę tušti padėjėjų plepalai ir nepaliaujama subin- 
laižystė, todėl kai tik būdavo įmanoma, senatorius mėgdavo keliauti 
vienas. Mat mokėsi jau ketvirtosios užsienio kalbos — rusų — ir 
brangino vienatvę savo kadilake bei galimybę klausytis kalbos pa- 
mokų įrašų. 

Rytojaus vidudienį paaiškėjo, kad senatorius dingęs. Tai skelbė 
rėksmingos Naujojo Orleano laikraščių antraštės. Washington Post 
įtarė nešvarų žaidimą. Slinko dienos, o žinios buvo šykščios. Kūnas 
taip ir nerastas. Aptikta ir laikraščiuose išspausdinta šimtai senų sena- 
toriaus fotografijų. Viskas po truputėlį ėmė rimti, bet staiga su sena- 
toriaus dingimu buvo susietas Baris Maldanas ir vėl įsisiautėjo kalbos 
apie nešvarius mafijos darbelius. Pirmuosiuose Naujojo Orleano laik- 
raščių puslapiuose pasirodė pakankamai grėsmingo jauno Maldano 
fizionomijos fotografija. Laikraščiai vėl ėmė spausdinti straipsnius 

apie atliekų sąvartyno sąsajas su mafija. Peilis žinomas kaip smogikas, 
turintis turtingą kriminalinę praeitį. Ir taip toliau, ir taip toliau. 

Paskui į visą istoriją pompastiškai įžengė Rojus Foltrigas: pozuo- 
damas prieš televizijos kameras pranešė, kad Baris Maldanas oficialiai 
apkaltintas senatoriaus Boido Bojeto nužudymu. Tiek Naujojo Orlea- 
no, tiek Vašingtono laikraščiuose jis irgi nusipelnė pirmųjų puslapių, 
o Klintas prisiminė panašią fotografiją matęs ir Memfio laikraštyje. 
Sensacingos publikacijos, bet kūno kaip nerasta, taip nerasta. Tačiau 
tai neužkimšo ponui Foltrigui gerklės. Jis ir toliau gražbyliavo apie or- 
ganizuotą nusikalstamumą. Pranašavo neabejotiną pergalę. Pamoks- 
lavo iš anksto kruopščiai parengtomis kalbomis taip meistriškai, kaip 
tikras senas scenos veteranas, žinantis, kada pakelti balsą, pagrasinti 
pirštu, pamosikuoti kaltinamąja išvada. Nutylėdavo, kad lavonas ne- 
rastas, bet užsimindavo žinąs kai ką, ko negalįs atskleisti, ir tvirtindavo 
neabejojąs, kad senatoriaus palaikai bus rasti. 

Kai Baris Maldanas buvo suimtas, tiksliau, kai pats pasidavė FTB, 
laikraščiuose irgi pasirodė straipsnių ir fotografijų. Tris dienas jis išsė- 
dėjo už grotų, kol buvo paleistas už užstatą. Tada pasirodė nuotraukos 
jo, išeinančio iš kalėjimo, kaip anksčiau — pasodinamo. Maldanas vil- 
kėjo tamsiu kostiumu ir šypsojosi televizijos kameroms. Pareiškė esąs 
nekaltas. Tai vendeta. 

Dar buvo fotografijų — tiesa, padarytų iš toli — su buldozeriais, 
FTB įsakymu rausiančiais klampų Naujojo Orleano gruntą, stengian- 
tis rasti senatoriaus kūną. Ir vėl Foltrigo — vaidinančio spaudai. Dar 
daugiau tiriamųjų straipsnių apie turtingą Naujojo Orleano organi- 
zuoto nusikalstamumo istoriją. Tačiau lavono paieškoms tęsiantis, 
regis, domesys tolydžio silpnėjo. 

Gubernatorius, irgi demokratas, į Bojeto vietą likusiems pusan- 
trų metų paskyrė vieną savo draugelį. Naujojo Orleano laikraščiai 
ėmėsi narstyti daugybę politikų, trokštančių kandidatuoti į Senatą. 
Pasak gandų, Foltrigas buvo vienas iš dviejų tuo suinteresuotų res- 
publikonų. 


Sėdėdamas greta Redži ant sofos, Markas šluostėsi ašaras. Neken- 
tė savęs, kad verkia, bet neįstengė susitvardyti. Advokatė, apsikabinusi 
per pečius, švelniai jį glostė. 

— Gali nieko nesakyti, — tyliai ramino ji. 

— Ašiš tiesų nenoriu. Galbūt kada nors vėliau, jeigu prireiks, bet 
tik ne dabar. Gerai? 

— Gerai, Markai. 

Kažkas pasibeldė į duris. 

— Įeikite, — pakvietė Redži pakankamai garsiai, kad būtų iš- 
girsta. 

— Atleiskite, kad pertraukiu. Bet jau beveik dešimt, po minutėlės 
atvyks Foltrigas, — Klintas padėjo popierius priešais ją ant kavos sta-. 
lelio. — Prieš susitikdama su juo, norėjote tai peržiūrėti. 

— Ponui Foltrigui pasakyk, kad mums nėra ką aptarinėti. 

Klintas susiraukė ir pažvelgė į Marką. Šis sėdėjo prigludęs prie 
Redži, lyg būtų reikalingas globos. 

— Mes nesusitiksime su juo? 

— Ne. Pasakyk jam, kad susitikimas atšauktas, nes mes neturime 
vienas kitam ką pasakyti, — paaiškino ji ir kryptelėjo galva į Marką. 
traukė prie durų. 

— Žinoma, — nusišypsojo jis, lyg staiga sužavėtas minties pa- 
siųsti Foltrigą velniop, ir uždarė paskui save duris. 

— Gerai jautiesi? — paklausė Redži. 

— Nelabai. 

Ji palinko į priekį ir ėmėsi sklaidyti iškarpų kopijas. Markas sė- 
dėjo lyg ūke, pavargęs ir dvasiškai išsekęs, vis dar išgąsdintas pokalbio 
su savo advokate. Ji peržiūrinėjo lapus, skaitė antraštes ir paantraštes, 
prisitraukdama arčiau fotografijas. Ištyrinėjusi kone trečdalį medžia- 
gos, Redži staiga atsilošė į sofos atkaltę ir padavė Markui išdidintą be- 
sišypsančio į objektyvą Bario Maldano nuotrauką iš Naujojo Orleano 
laikraščio. 

— Tai tas žmogus? 

— Ne. Kas jis? 

— Baris Maldanas. 

— Čia ne tas, kuris mane sugriebė. Turbūt jis turi daugybę 
draugų. 

Kopiją Redži padėjo ant kavos stalelio prie kitų ir paplekšnojo 
jam per kelį. 

— Ką ketinate daryti? 

— Kai kam paskambinti. Pasikalbėsiu su ligoninės administrato- 
riumi ir suderinsiu, kad prie Rikio palatos būtų pastatyta apsauga. 

— Redži, tik neprasitarkite jam apie tą tipą. Jie mus nužudys. Nie- 
kam negalima sakyti. 

— Aš nepasakysiu. Tik paaiškinsiu, kad būta grasinimų. Tai įprasta 
kriminaliniais atvejais. Devintame aukšte netoli palatos jie pastatys 
kelis apsaugininkus. 

— Aš net mamai nesakysiu. Ji ir taip įsitempusi dėl Rikio, geria 
tabletes, kad galėtų užmigti, taip pat dėl to ir ano, tad nemanau, kad 
pajėgtų dar ir tai ištverti. 

— Tu teisus, — tvirtas vaikiukas, užaugęs gatvėse ir protingas ne 
pagal savo metus. Jo drąsa Redži žavėjo. 

— Kaip manote, mama ir Rikis — saugūs? 

— Žinoma. Tie žmonės — profesionalai, Markai. Jie nekrės kvai- 
lysčių. Pasislėps ir klausysis. Galbūt mėgina blefuoti, — Redži nė pati 
netikėjo savo žodžių nuoširdumu. 

— Ne, jie neblefuoja. Mačiau peilį, Redži. Jie čia, Memfyje, tik 
todėl, kad velniškai mane įbaugintų. Ir tai veikia. Aš nekalbėsiu. 

Foltrigas tik sykį sušuko, paskui pagrasinęs ir trenkęs durimis 
išlėkė iš kontoros. Maktiunas ir Trumenas liko nusivylę, taip pat sutri- 
kę dėl jo darkymosi. Jiems išeinant, Maktiunas užvertė aukštyn prieš 
Klintą akis, lyg norėdamas atsiprašyti už tą pompastišką rėksnį. Klin- 
tas mėgavosi akimirka ir, viskam nurimus, grįžo pas Redži. 

Markas, prisitraukęs prie lango kėdę, žvelgė į lietų, gatvę ir ša- 
ligatvį apačioje. Redži su ligoninės administratoriumi telefonu ap- 
tarinėjo devinto aukšto apsaugą. Ji delnu pridengė ragelį, ir Klintas 
pašnabždėjo, kad anie išsinešdino. Paskui nuėjo atnešti Markui dar 
kakavos. Berniukas nėsyk nesujudėjo. 

Po kelių minučių Klintas atsiliepė į Džordžo Ordo skambutį ir 
vidaus telefonu pranešė Redži. Jai dar neteko susidurti su federaliniu 
Memfio prokuroru, bet nenustebo, kad šis kaip tik dabar skambina. 
Privertusi jį palaukti visą minutę, pakėlė ragelį. 

— Klausau. 

— Ponia Lav, čia... 

— Vadinkite Redži, gerai? Paprasčiausiai Redži. O jūs — Džor- 
džas, taip? — ji visus vadino vardais, net pasipūtusius teisėjus jų pačių 
mažose teismo salėse. 

— Gerai, Redži. Čia Džordžas Ordas. Rojus Foltrigas pas mane 
kabinete ir... 

— Koks sutapimas. Jis ką tik buvo pas mane. 

— Aha, ir štai kodėl aš skambinu. Jam nepavyko pasikalbėti su 
jumis ir jūsų klientu. 

— Atsiprašykite jį už mane. Mano klientas neturi ką jam pasa- 
kyti, — kalbėdama Redži žiūrėjo į Marko pakaušį. Negalėjo atspėti, ar 
berniukas klausosi. Jis sustingęs sėdėjo ant kėdės prie lango. 

— Redži, manau, būtų išmintingiau, jeigu susitiktumėte su Roju- 
mi dar kartą. 

— Nei aš, nei mano klientas nepageidaujame susitikti su Roju- 
mi, — ji galėjo įsivaizduoti Ordą rimtai kalbantį telefonu, o Foltrigą 
žingsniuojantį po kabinetą ir mosuojantį rankomis. 

— Ką gi, supraskite, tai dar ne pabaiga. 

— Čia grasinimas, Džordžai? 

— Veikiau pažadas. 

— Puiku. Pasakykite Rojui ir jo vaikinams, kad jeigu bent kiek 
mėgins susitikti su mano klientu ar jo šeima, pričiupsiu juos už subi- 
nės. Aišku, Džordžai? 

— Perduosiu jiems šią žinią. 


Iš tiesų šiek tiek juokinga — šiaip ar taip, tai ne jo byla, — bet 
Ordas negalėjo juoktis. Tad padėjęs ragelį nusišypsojo sau ir tarė: 

— Ji sako neketinanti kalbėti, taip pat ir vaikas, o jeigu jūs ar kas 
nors kitas mėgins susitikti su vaiku ar jo šeima, ji... ė-e... pričiupsianti 
jus už subinės, taip ir pasakė. 

Foltrigas prikando lūpą ir sulig kiekvienu žodžiu linksėjo, lyg 
viskas būtų puiku, nes jis gali žaisti kietai. Jautėsi atgavęs savitvardą 
ir rengėsi įgyvendinti planą B. Žingsniavo po kabinetą tartum giliai 
paskendęs mintyse. Maktiunas ir Trumenas stovėjo prie durų it sargy- 
biniai. Nuobodžiaujantys sargybiniai. 

— Noriu, kad vaikiščias būtų sekamas, aišku? — galiausiai metė 
Foltrigas Maktiunui. — Mes grįžtame į Naująjį Orleaną. Aš noriu, vy- 

ručiai, kad sektumėte jį ištisą parą. Noriu žinoti, ką jis veikia, o svar- 
biausia — jį būtina saugoti nuo Maldano ir šio parankinių. 

Maktiunui neįsakinėjo jokie federaliniai prokurorai, o Rojus Fol- 
trigas jam jau įgriso iki gyvo kaulo. Ir sumanymas paskirti tris ar ketu- 
ris ir taip darbais apsivertusius agentus vienuolikmečiam berniūkščiui 
sekti buvo ganėtinai kvailas. Tačiau ginčytis neverta. Foltrigas turi tie- 
sioginę telefono liniją su direktoriumi Voilzu Vašingtone, o šiam rasti 
lavoną ir nuteisti Maldaną taip pat svarbu kaip ir Foltrigui. 

— Gerai, — sutiko jis. — Bus padaryta. 

— Polas Gronkas jau kažkur čia, — pareiškė Foltrigas, lyg būtų 
ką tik išgirdęs naujausias paskalas. Prieš vienuolika valandų jie jau ži- 
nojo jo lėktuvo reiso numerį ir atvykimo laiką. Visgi sugebėjo pamesti 
žmogų iš akių, vos tik šis paliko Memfio oro uostą. Šįryt dvi valandas 
tai aptarinėjo su Ordu, Foltrigu ir tuzinu kitų FTB agentų. Kaip tik šiuo 
metu ne mažiau kaip aštuoni agentai stengiasi rasti Memfyje Gronką. 

— Mes jį rasime, — pažadėjo Maktiunas. — Ir stebėsime vaikiš- 
čią. Kodėl jums negrįžus į Naująjį Orleaną? 

— Einu, parengsiu miniveną, — oficialiai pranešė Trumenas, lyg 
automobilis iš tikrųjų būtų buvęs KOP nr.1 — Jungtinių Valstijų pre- 
zidento lėktuvas. 

Foltrigas liovėsi žingsniavęs ir sustojo priešais Ordo stalą. 

— Džoržai, mes išvykstame. Atleiskite už įsibrovimą. Veikiausiai 
po poros dienų aš grįšiu. 

„Kokia nuostabi žinia,“ — pagalvojo Ordas atsistodamas. Juodu 
paspaudė vienas kitam ranką. 

— Prašom, bet kada, — pasakė jis. — Jeigu galėtume kuo padėti, 
tik paskambinkite. 

— Pirmiausia iš pat ryto susitiksiu su teisėju Lemondu ir infor- 
muosiu jus. 

Ordas paskutinį kartą atkišo ranką atsisveikinti. Foltrigas ją pa- 
spaudė ir pasuko prie durų. 

— Atidžiai stebėkite tuos banditus, — patarė jis Maktiunui. — 
Nemanau, kad Maldanas būtų toks kvailas kišti nagus prie vaiko, bet 
kas žino. 

Maktiunas atidarė duris ir pamojo jam. Ordas nusekė iš paskos. 

— Maldanas kažką nugirdo, — varė toliau Foltrigas, — todėl čia 
ir šniukštinėja. — Jis jau buvo prokuratūros priimamajame, kur laukė 
Volis Boksas ir Tomas Finkas. — Tik nenuleiskite nuo jų akių, gerai, 

Džordžai? Tie tipai labai pavojingi. Ir sekite vaikiščią, stebėkite jo ad- 
vokatę. Taigi, be galo dėkingas. Voli, kur automobilis? 


Valandą stebėjęs šaligatvius, gurkšnojęs karštą kakavą ir klausę- 
sis, kaip jo advokatė užsiima savais darbo reikalais, Markas palengva 
atsigavo. Redži paskambino Dajanai ir paaiškino, kad Markas pas 
ją kontoroje — šiaip stumia laiką ir padeda tvarkytis su popieriais. 
Rikiui kur kas geriau, jis vėl miega. Kol Grinvėjus jį klausinėjo šimtų. 
dalykų, sukirtęs kone svarą ledų. 

Vienuoliktą Markas įsitaisė prie Klintono stalo ir apžiūrinėjo 
diktofoną bei kitą įrangą. Pas Redži sėdėjo klientė, žūtbūt trokštanti 
išsiskirti, ir joms prireikė visos valandos strategijai aptarti. Klintas 
spausdino ilgų ilgiausią dokumentą ir kas penkias minutes vis grieb- 
davo telefono ragelį. 

— Kaip jūs tapote sekretoriumi? — paklausė Markas, kuriam jau 
labai nusibodo stebėti šį atvirą teisės praktikos vaizdelį. 

Klintas pasisuko ir nusišypsojo: 

— Atsitiktinai. 

— Ar vaikystėje svajojote tapti sekretoriumi? 

— Ne. Svajojau įrenginėti plaukimo baseinus. 

— Tad kas nutiko? 

— Nežinau. Įnikau į kvaišalus, vos neišlėkiau iš vidurinės, paskui 
įstojau į koledžą, vėliau — į Teisės fakultetą. 

— Turėjote lankyti Teisės fakultetą, kad taptumėte advokatės 
sekretoriumi? 

— Ne. Iškritau iš Teisės fakulteto, ir Redži mane priėmė į darbą. 
Apskritai čia įdomu. 

— Kaip susipažinote su Redži? 

— Ilga istorija. Teisės fakultete mes draugavome. Nuo seno 
buvome draugai. Galbūt ji papasakos tau apie tai, kai susipažinsi su 
mamute Lav. 

— Mamute kuo? 

— Mamute Lav. Redži tau nepasakojo apie ją? 

— Ne. 

— Mamutė Lav — Redži motina. Jiedvi kartu gyvena, ir ji mėgs- 
ta gaminti valgį vaikams, dėl kurių Redži dirba. Paruošia nuostabius 

ravioli* ir lazaniją su špinatais, taip pat kitokių gardžių itališkų patie- 
kalų. Visiems patinka. 

Po dviejų dienų vien su spurgomis ir želė, kalba apie sočius, sūriu 
pagardintus patiekalus Markui nuskambėjo labai viliojamai. 

— Kaip manote, kada galėčiau susipažinti su mamute Lav? 

— Nežinau. Daugelį savo klientų Redži parsiveda namo, ypač 
mažesniuosius. 

— Arji turi vaikų? 

— Du, bet tie suaugę ir gyvena kitur. 

— Kur mamutė Lav gyvena? 

— Miesto centro pakraštyje, netoliesi. Savo sename name, kuria- 
me nežinia kiek metų. Po teisybei, Redži jame užaugo. 

Suskambo telefonas. Klintas atsiliepė, išklausė pranešimą ir vėl 
ėmė stuksenti rašomąja mašinėle. Markas įdėmiai stebėjo. 

— Kur išmokote taip greitai spausdinti? 

Stuksenimas liovėsi. Klintas iš lėto pasisuko ir pažvelgė į Marką, 
paskui nusišypsojęs atsakė: 

— Vidurinėje. Turėjau tokią mokytoją, kuri buvo lyg įsakinėjan- 
tis seržantas. Nekentėme jos, bet ji vis tiek privertė mus išmokti. Tu 
moki spausdinti? 

— Šiek tiek. Mokykloje trejus metus turėjome darbo kompiute- 
riais pamokas. 

Klintas parodė į „Apple“ kompiuterį šalia savo rašomosios ma- 
šinėlės. 

— Savo kontoroje turime visokių kompiuterių. 

Markas pažvelgė į kompiuterį, bet šis jam nepadarė įspūdžio. Juk 
dabar visi turi kompiuterius. 

— Tad kaip jūs tapote sekretoriumi? 

— Visai neplanuotai. Kai Redži baigė Teisės fakultetą, nenorėjo 
niekam tarnauti, taigi įsteigė šią kontorą. Maždaug prieš ketverius me- 
tus. Jai reikėjo sekretorės, ir aš pasisiūliau. Ar kada nors anksčiau esi 
regėjęs vyrą, dirbantį sekretoriumi? 

— Ne. Nežinojau, kad vyrai gali dirbti sekretoriais. Gerai moka? 

— Normaliai, — Klintas susijuokė. — Jeigu Redži mėnuo sėk- 
mingas, tai ir man sėkmingas. Mes — nelyginant partneriai. 

— Arji daug uždirba? 


* Tešlos virtinukai, įdaryti malta mėsa arba varške (it.). 

— Tiesą sakant, nelabai. Jai nereikia daug pinigų. Prieš kelerius 
metus buvo ištekėjusi už gydytojo, tada juodu turėjo didelį namą ir 
daugybę pinigų. Viskas nuėjo velniop, ir labiausia dėl to ji kaltina pi- 
nigus. Veikiausiai pati apie tai papasakos. Redži nieko neslepia apie 
savo gyvenimą. 

— Ji advokatė ir netrokšta pinigų? 

— Nejįprasta, tiesa? 

— Sakyčiau. Tai yra, per televiziją esu matęs daugybę laidų apie 
advokatus, ir jie kalba tik apie pinigus. Apie seksą ir pinigus. 

Vėl sučirškė telefonas. Skambino teisėjas. Klintas nutaisė išties 
malonų toną ir kalbėjosi penkias minutes. Paskui padėjo ragelį ir vėl 
įniko spausdinti. Nespėjus jam įsibėgėti, Markas paklausė: 

— Kas ta moteris ten, viduje? 

Klintas sustojo spausdinęs, kurį laiką stebeilijo į klaviatūrą, pas- 
kui pamažu pasisuko. Kėdė girgžtelėjo. Jis prisivertė šyptelti. 

— Viduje pas Redži? 

— Aha. 

— Norma Treš. 

— Kokia jos bėda? 

— Po teisybei, turi jų visą krūvą. Yra įpusėjusi bjaurų skyrybų 
procesą. Jos vyras — tikras pašlemėkas. 

Markui pasidarė smalsu, kiek daug Klintas žino. 

— Jis mušė ją? 

— Manau, taip, — iš lėto atsakė Klintas. 

— Ar juodu turi vaikų ir šiaip visa kita? 

— Du. Iš tikrųjų tai negaliu daug pasakoti. Supranti, konfiden- 
cialu. 

— Aha, suprantu. Bet tikriausiai jūs viską žinote, ar ne? Turiu 
omenyje, juk viską spausdinate. 

— Žinau didžiumą to, kas dedasi. Tikrai. Tačiau visko Redži man 
nepasakoja. Pavyzdžiui, visai nenutuokiu, ką tu jai papasakojai. Spėju, 
jog tai gana rimta, bet ji tyli. Skaičiau laikraštį, mačiau FTB agentus ir 
poną Foltrigą, bet smulkmenų nežinau. 

Kaip tik tai Markas ir norėjo išgirsti. 

— Ar pažįstate Robertą Hekstrou? Jį dar vadina Heku. 

— Jis advokatas, tiesa? 

— Aha. Prieš porą metų per skyrybas atstovavo mano motinai. 
Tikras skystaprotis. 

— Tau nepatiko jos advokatas? 

— Nekenčiau Heko. Elgėsi su mumis kaip su šiukšlėmis. Nu- 
eidavome pas jį į kontorą ir laukdavome po dvi valandas. Paskui jis 
pasikalbėdavo su mumis dešimt minučių ir pasakydavo, kad labai sku- 
ba, turįs bėgti į teismą, mat esąs nepakeičiamas. Aš stengiausi įtikinti 
mamą, kad susirastų kitą advokatą, bet ji buvo pernelyg įsitempusi. 

— O teismas įvyko? 

— Aha. Mano tėvas norėjo prisiteisti vieną vaiką, nesvarbu kurį, 
tačiau labiau buvo linkęs rinktis Rikį, nes žinojo, kad aš jo nekenčiu. 
Taigi nusisamdė advokatą, ir dvi dienas teisme tėvas su motina pylė 
vienas ant kito pamazgas. Stengėsi įrodyti, kad antrasis netinka glo- 
boti vaiką. Teismo salėje Hekas atrodė visiškas mulkis, bet mano tėvo 
advokatas pasitaikė dar prastesnis. Teisėjas įsiuto ant abiejų advokatų 
ir pasakė neketinąs išskirti manęs su Rikiu. Paklausiau jo, ar galėčiau 
liudyti. Jis pagalvojo apie tai antrą dieną per priešpiečių pertrauką 
ir nusprendė išklausyti, ką noriu pasakyti. To paties buvo klausęs ir 
Heko, bet šis pasakęs kažką tokio gudraus, neva esu per jaunas ir per 
kvailas liudyti. 

— Vis dėlto liudijai. 

— Aha, net tris valandas. 

— Ir kaip sekėsi? 

— Iš tikrųjų visai neblogai. Aš tik papasakojau apie mušimą, 
mėlynes, randus. Papasakojau, kaip nekenčiu tėvo. Teisėjas kone ap- 
siverkė. 

— Ir tai padėjo? 

— Aha. Tėvas reikalavo teisės lankyti vaikus, o aš ilgai aiškinau 
teisėjui, kad neturiu jokio noro kada nors po teismo vėl pamatyti tą 
žmogų. Ir kad Rikis jo bijo. Tad teisėjas ne tik uždraudė bet kokį lan- 
kymą, bet dar įsakė tėvui laikytis kuo toliau nuo mūsų. 

— Ar po to su juo mateisi“ 

— Ne. Bet kada nors pasimatysiu. Kai užaugsiu, mudu, aš ir Rikis, 
kur nors nutvėrę išmušime iš jo velniop gyvą dvasią. Mėlynė už mėly- 
nę. Randas už randą. Mudu nuolat apie tai kalbamės. 

Klintui šis pokalbis jau nebuvo nuobodus. Jis gaudė kiekvieną 
žodį. Kaip atsainiai berniukas kalba apie planus sumušti savo tėvą. 

— Galėtum pakliūti už grotų. 

— Jis nepakliuvo už grotų, kai mus mušė. Nepakliuvo ten, kai 

nuogai išrengė mano motiną ir išmetė visą kruviną į gatvę. Štai tada 
aš jam trenkiau beisbolo lazda. 

— Ką tu padarei? 

— Vieną naktį tėvas gėrė namuose, ir mes supratome, kad jis gali 
įsisiautėti. Visada suprasdavome. Paskui jis išėjo dar nusipirkti alaus. 
Aš nubėgau pas kaimynus ir pasiskolinau iš Maiklo Moso aliumininę 
beisbolo lazdą. Paslėpiau ją po savo lova ir, prisimenu, meldžiausi, kad 
tik jis patektų į avariją ir niekada nepareitų namo. Bet parėjo. Mama 
buvo miegamajame, vildamasi, kad jis paprasčiausiai nusmigs. Taip 
jam neretai atsitikdavo. Mudu su Rikiu tūnojome savo kambarėlyje, 
laukdami sprogimo. 

Vėl sučirškė telefonas. Klintas greitai pakėlė ragelį, išklausė pra- 
nešimą ir pasisuko į Marką toliau klausytis pasakojimo. 

— Po kokios valandos kilo riksmai ir keiksmai. Visa priekaba 
drebėjo. Mes užsirakinome duris. Rikis verkdamas pasislėpė po lova. 
Mama pradėjo šauktis manęs. Tuomet buvau tik septynerių, o mama 
norėjo, kad ją gelbėčiau. Tėvas ją mušė žiauriai, svaidė, spardė, nuplėšė 
marškinius, vadino kekše ir šliundra. Aš net nežinojau, ką tie žodžiai 
reiškia. Nuėjau į virtuvę. Turbūt buvau toks išsigandęs, kad nepajėgiau 
pajudėti. Išvydęs mane, sviedė alaus skardinę. Motina pamėgino iš- 
bėgti laukan, tada jis nuplėšė nuo jos kelnes. Dievulėliau, kaip smar- 
kiai ją daužė! Paskui nuplėšė nuo mamos ir apatinius. Lūpa jai buvo 
praskelta, visur kraujas. Jis išmetė ją laukan, visai nuogą išvilko į gatvę, 
kur, žinoma, spoksojo kaimynai. Paskui nusikvatojo ir paliko ją ten 
gulėti. Buvo baisu. 

Klintas, palinkęs į priekį, klausėsi kiekvieno žodžio. Markas kal- 
bėjo monotoniškai, visai be emocijų. 

— Kai jis grįžo į priekabą, žinoma, durys buvo atlapos, ir aš lau- 
kiau. Prisitraukęs prie durų virtuvės kėdę ir ant jos užsilipęs. Beisbolo 
lazda kone nunešiau jam galvą. Pataikiau tiksliai į nosį. Nors tada ver- 
kiau ir buvau mirtinai išsigandęs, visada prisiminsiu trekštelėjimą, kai 
lazda atsitrenkė į jo veidą. Jis parkrito ant sofos, ir aš darsyk smogiau 
į pilvą. Stengiausi atsakančiai užvožti jam į tarpukojį, nes, maniau, ten 
labiausiai skaudės. Suprantate, ką turiu omenyje? Švaisčiausi lazda 
kaip beprotis. Dar kartą pataikiau jam į ausį, ir tada, galima sakyti, 
buvo prastai. 

— Kas atsitiko? 

— Jis atsistojo, kirto man per veidą, parvertė ant grindų, suskato 

keikti, paskui spardyti. Pamenu, buvau toks išsigandęs, kad nepajė- 
giau gintis. Tėvo veidas buvo kruvina košė. Nuo jo šlykščiai dvokė. Jis 
urzgė, trankė ir plėšė nuo manęs drabužius. Kai jis traukė nuo manęs 
apatinius, spardžiausi kaip paklaikęs, galiausiai šiuos numovė ir iš- 
metė mane į lauką. Nuogut nuogutėlį. Turbūt norėjo, kad atsidurčiau 
gatvėje kartu su mama, bet ji jau buvo spėjusi prišliaužti prie durų ir 
užkrito ant manęs. 

Markas viską pasakojo taip ramiai, lyg būtų tą daręs šimtus kar- 
tų ir įsiminęs scenarijų. Jokių emocijų, tik faktai, dėstomi trumpais, 
glaustais sakiniais. Kalbėjo žvelgdamas tai į stalą, tai į duris, bet nė 
kiek neužsikirsdamas. 

— Kas toliau? — Klintas beveik nekvėpavo. 

— Kažkuris kaimynas iškvietė farus. Suprantate, gretimoje prie- 
kaboje viskas girdėti, tad kaimynai kentė visa tai kartu su mumis. Ir 
tai toli gražu ne pirmos muštynės. Prisimenu, gatvėje išvydau su- 
žybsint mėlynus švyturėlius, ir tėvas iškart išnyko kažkur priekaboje. 
Mes su mama greitutėliai pašokome, nubėgome į vidų ir apsirengėme. 
Tačiau kai kurie kaimynai pamatė mane nuogą. Prieš įeinant farams, 
mes skubėjome nusiprausti kraują. Tėvas šiek tiek apsiramino ir prieš 
farus vaidino labai draugišką. Aš ir mama laukėme virtuvėje. Tėvo 
nosis buvo didumo sulig futbolo kamuoliu, ir farams labiau rūpėjo jo 
veidas nei mudu su mama. Tėvas pavadino vieną farą Frenkiu, lyg šie 
būtų jo draugeliai. Farų atvyko du, tad jie mus išskyrė. Frenkas tėvą 
nuvedė į miegamąjį, kad atvėstų. Kitas faras liko sėdėti virtuvėje prie 
stalo su mama. Jie visada taip darydavo. Aš, nuėjęs į mūsų kambarėlį, 
iš palovio ištraukiau Rikį. Vėliau mama man papasakojo, kad tėvas 
tiesiog susibičiuliavo su farais, pasakė, kad tai tik šeimyninis kivirčas, 
nieko rimta, ir kad daugiausia dėl visko kaltas aš, nes nei iš šio, ne iš to 
puolęs jį beisbolo lazda. Farai įvertino tai kaip dar vieną šeimos barnį. 
Jokie kaltinimai tėvui nebuvo pateikti. Nuvežtas į ligoninę, ten pralei- 
do naktį. Kurį laiką turėjo nešioti tokį bjaurų baltą antsnukį. 

— Kąjis tau padarė? 

— Po to jis ilgai negėrė. Atsiprašė mūsų, pažadėjo, kad daugiau 
tai nepasikartos. Kartais, kai negerdavo, jis būdavo visai nieko. Bet 
paskui pasidarė dar blogiau. Vėl mušė ir visa kita. Galiausiai mama 
padavė pareiškimą skyryboms. 

— O tėvas mėgino išsikovoti, kad jus atiduotų jam? 

— Aha. Teisme melavo, beje, visai neblogai. Nežinojo, kad aš liu- 

dysiu, todėl viską neigė ir tvirtino, kad mama meluoja. Teisme jis tik- 
rai elgėsi įžūliai ir šaltai, mūsų subingalvis advokatas nieko negalėjo 
padaryti. Bet kai aš ėmiau liudyti ir papasakojau apie beisbolo lazdą 
ir apie tai, kaip jis nuplėšė nuo manęs drabužius, tada teisėjo akyse 
sublizgo ašaros. Jis išties įsiuto ant mano tėvo ir apkaltino jį melu. 
Pasakė, kad už melą apgailėtiną jo subinę derėtų pasodinti cypėn. 
Pasakiau jam, kad ir aš taip manau, — Markas trumpam nutilo. Sa- 
kiniai liejosi lėčiau, tartum jis jau būtų išsikvėpęs. O Klintas ir toliau 
sėdėjo kaip pakerėtas. — Žinoma, Hekas prisiėmė visus nuopelnus už. 
dar vieną šaunią pergalę teisme. Paskui pagrasino patrauksiąs mamą 
į teismą, jeigu ji jam nesumokės. Ji turėjo dar kažkiek pinigų, ir jis 
lankėsi dusyk per savaitę, reikalaudamas likusios honoraro dalies, tad 
jai teko paduoti pareiškimą dėl bankroto. O paskui mama prarado 
darbą. 

— Vadinasi, jūs išgyvenote skyrybas, o paskui dar ir bankrotą? 

— Aba, o advokatas, tvarkantis bankroto reikalus, irgi buvo vi- 
siškas dundukas. 

— Bet Redži tau patinka? 

— Aha. Redži šauni. 

— Malonu girdėti. 

Sučirškė telefonas, ir Klintas pakėlė ragelį. Kažkoks Nepilnamečių 
teismo advokatas teiravosi informacijos apie vieną klientą, ir pokalbis 
užsitęsė. Markas nuėjo pasiieškoti karštos kakavos. Perkirto posėdžių 
kabinetą, kur pasieniais stovėjo spintos, prikrautos gražių knygų, ir 
galiausiai šalia tualeto rado ankštutėlaitę virtuvėlę. 

Iš šaldytuvo išsitraukė „Sprite“ ir nusuko dangtelį. Be abejo, jo 
pasakojimas Klintą nustebino. Nors daug smulkmenų praleido, bet 
šiaip viskas buvo tiesa. Savotiškai tuo didžiavosi, didžiavosi, kad su- 
gebėjo apginti mamą ir kad jo pasakojimas visada padarydavo įspūdį 
žmonėms. 

Paskui kietasis vaikiukas su beisbolo lazda prisiminė, kaip lifte 
buvo užpultas su peiliu, sulankstytą vargšės, betėvės šeimos fotogra- 
fiją. Pagalvojo apie motiną ligoninėje, visiškai vieną, niekieno negina- 
mą, ir staiga vėl išsigando. 

Pabandė atsiplėšti pakelį sūriųjų lazdelių, bet rankos drebėjo, ir 
plastikinis maišelis nepasidavė. Drebulys sustiprėjo, ir Markas niekaip 
nepajėgė susivaldyti. Jis sukniubo ant grindų, išliedamas „Sprite“. 

Lengva dulksna baigėsi kaip tik laiku, kad į šlapius šaligatvius 
skubriomis grupelėmis po tris ir keturias galėtų plūstelėti sekretorės 
ieškotis priešpiečių. Dangus buvo pilkas, po kojomis telkšojo balutės. 
Paskui kiekvieną Trečiąja gatve pravažiuojantį automobilį vertėsi ir 
snypštė garų debesys. Redži ir jos klientas įsuko į Medisono aveniu. 
Kairėje rankoje moteris nešėsi lagaminėlį, o dešiniąja vedėsi jį per mi- 
nią. Turėjo sutvarkyti daugybę reikalų, todėl žengė sparčiai. 

Iš niekuo neišsiskiriančio fordo, balto miniveno, pastatyto beveik 
tiesiai priešais Steriko pastatą, juos abu stebėjo Džekas Nensas ir per 
radiją viską pranešinėjo toliau savo partneriui. Abiem įsukus į Medi- 
sono aveniu ir dingus iš akių, Nensas ėmė klausytis. Po kelių minučių 
Kelas Sisonas pranešė pastebėjęs vaiką ir advokatę skubančius, kaip ir 
tikėtasi, ligoninės link. Dar po penkių minučių sekamieji jau pasiekė 
ligoninę. 

Nensas užrakino automobilį, perbėgo Trečiąją gatvę, įėjo į Steri- 
ko pastatą ir liftu pasikėlė į antrą aukštą. Atsidūręs prie durų su len- 
tele REDŽI LAV — ADVOKATAS, atsargiai pasuko rankeną. Durys buvo 
neužrakintos — koks malonus netikėtumas. Vienuolika minučių po 
vidudienio. Faktiškai kiekvienas advokatas, sukrapštąs bent kelis cen- 
tus iš asmeninės praktikos, jau buvo užrakinęs savo kontorą ir išėjęs 
priešpiečių. Stumtelėjęs duris, Nensas žengtelėjo vidun ir tuo pat metu 
jam virš galvos šlykščiai subirzgė zirzeklis, pranešdamas apie atvykusį 
lankytoją. Velnias! Vylėsi įsibrauti pro užrakintas duris — tą jis puikiai 
gebėjo — ir netrukdomas pasirausti po bylas. Paprastų paprasčiausiai. 
Daugelis tokių įstaigėlių visai nesirūpina apsauga. Solidžios firmos — 
visai kas kita, nors ne darbo laiku Nensas gebėdavo patekti į bet kurią 
iš daugybės juridinių Memfio kontorų ir susirasti viską, ko reikėdavo. 
Taip darė kokį dešimtį kartų. Teisininkai, mintantys vien kiaušiniene 
su kumpiu, savo kontorose neturi dviejų dalykų — grynųjų pinigų ir 
signalizacijos. Jie tik užrakina duris ir viskas. 

Iš kontoros gilumos išniro kažkoks jaunikaitis. 

— Taip. Ar galiu kuo nors padėti? — paklausė jis. 

— Štai koks reikalas, — rimtai, be šypsenos atsakė Nensas. Labai 
dalykiškas. Diena nelengva. — Suprantate, aš iš Times-Picayune, Nau- 
jojo Orleano dienraščio. Ieškau Redži Lav. 

Klintas stovėjo už dešimties pėdų. 

— Jos nėra. 

— Kada ji turėtų grįžti? 

— Nežinau. Turite kokį nors asmens dokumentą? 

Nensas jau traukėsi prie durų. 

— Turite omenyje panašius į tas baltas korteles, kurias jūs, advo- 
katai, mėtote ant šaligatvių? Ne, bičiuli, aš nesinešioju vizitinių korte- 
lių. Esu reporteris. 

— Puiku. Jūsų pavardė? 

— Arnis Karpentiras. Pasakykite jai, kad užsuksiu vėliau, — jis 
atidarė duris — zirzeklis vėl suveikė — ir dingo. Ne itin sėkmingas 
vizitas, vis dėlto jis susipažino su tuo vyrioku, pamatė prieškambarį ir 
priimamąjį. Kitas apsilankymas bus ilgesnis. 


Į devintą aukštą pasikelta be nuotykių. Redži laikė jį už rankos. 
Įprastomis aplinkybėmis tai būtų erzinę, bet šįsyk veikė gana ramina- 
mai. Kol juodu kėlėsi liftu aukštyn, Markas stebeilijo sau į kojas, bijo- 
damas pakelti galvą, kad vėl neišvystų kokių nepažįstamųjų, ir laikė 
įsitvėręs Redži ranką. 

Jie išlipo devinto aukšto koridoriuje ir nespėjo žengti nė dešim- 
ties žingsnių, kai nuo fojė jų link metėsi trys žmonės. 

— Ponia Lav! Ponia Lav! — sušuko vienas jų. Netikėtai užklupta, 
Redži iš pradžių krūptelėjo, tačiau paskui, tvirčiau sugniaužusi Marko 
ranką, nesustodama žengė į priekį. Vienas rankose laikė mikrofoną, 
kitas — bloknotą, trečias — fotoaparatą. 

Vyriškis su bloknotu prašneko: 

— Ponia Lav, tik keletą trumpų klausimėlių. 

Juodu paspartino žingsnį medicinos seserų posto link. 

— Jokių komentarų. 

— Ar tiesa, kad jūsų klientas nesutinka bendradarbiauti su FTB 
ir policija? 

— Jokių komentarų, — žvelgdama tiesiai priešais save nukirto 
Redži. Trijulė sekė iš paskos it skalikai. Advokatė greitai pasilenkė prie 
Marko ir pakuždėjo: 

— Nežiūrėk į juos ir nepratark nė žodžio. 

— Ar tiesa, kad federalinis prokuroras iš Naujojo Orleano šįryt 
lankėsi pas jus kontoroje? 

— Jokių komentarų. 

Gydytojai, seselės, pacientai — visi traukėsi iš kelio koridoriaus 
viduriu skubantiems Redži ir jos įžymiajam klientui, kuriuos perse- 
kiojo gauja amsinčių šunų. 

— Ar jūsų klientas kalbėjosi su Džeromu Klifordu iki šiam mirš- 
tantė 

Ji dar stipriau sugniaužė vaiko ranką ir paspartino žingsnį. 

— Jokių komentarų. 

Juodu jau artėjo prie koridoriaus galo, kai klounas su fotoaparatu 
iššoko priešpriešiais, įsispyręs kita koja priklaupė ir plodamasis ant 
subinės dar spėjo spragtelėti fotoaparatu. Seselės nusikvatojo. Ties 
seserų postu rėksniams kelią užtvėrė apsaugininkas iškeltomis ranko- 
mis. Tiems tai buvo ne pirmiena. 

Redži ir Markui sukant už kampo, vienas šūktelėjo: 

— Ar tiesa, kad jūsų klientas žino, kur užkastas Bojetas? 

Mirksnį Redži sumaišė žingsnius, susigūžė, bet tuoj pat susitvar- 
dė ir kartu su savo klientu žengė toliau. 

Prie Rikio palatos durų ant sulankstomųjų kėdžių sėdėjo du itin 
stori uniformuoti apsaugininkai. Dėkluose jiems prie šlaunų kabėjo 
pistoletai, ir šiuos Markas pirmiausia pastebėjo. Vienas skaitė laikraštį, 
kurį tuoj pat, kai tik juodu prisiartino, nuleido ant kelių. Kitas atsistojo 
pasisveikinti. 

— Galiu kuo nors padėti? — paklausė jis Redži. 

— Taip. Esu šeimos advokatė. O čia Markas Svėjus, ligonio bro- 
lis, — ji kalbėjo tokiu tonu, tarsi turėtų teisę čia būti, o šie — ne, tad 
būkite malonūs greitai klausti ko norį, nes labai skubanti. — Mūsų 
laukia gydytojas Grinvėjus, — metė, prieidama prie durų ir pasibels- 
dama. Markas stovėjo už jos, spoksodamas į pistoletą, kuris stebėtinai 
panėšėjo į tą, kuriuo nusišovė vargšas Romis. 

Apsaugininkas atsisėdo, o jo partneris vėl įsikniaubė į laikraštį. 
Duris atidarė Grinvėjus ir išėjo į koridorių, jam iš paskos — Dajana, 
kuri, matyt, prieš tai buvo verkusi. Ji priglaudė prie savęs Marką ir už- 
dėjo ranką jam ant peties. 

— Jis miega, — tyliai pasakė Grinvėjus advokatei ir Markui. — 
Būklė kur kas geresnė, bet labai pavargęs. 

— Jis teiravosi apie tave, — pakuždėjo Dajana Markui. 

Markas pažvelgė į sudrėkusias motinos akis. 

— Kas yra, mama? 

— Nieko. Pasikalbėsime apie tai vėliau. 

— Kas atsitiko? 

Dajana žvilgtelėjo į Grinvėjų, paskui — į Redži ir galiausiai — į 
Marką. 

— Nieko, — pasakė ji. 

— Markai, šįryt tavo motiną atleido iš darbo, — pasakė Grinvėjus 
ir pasisuko į Redži. — Tie tipai per kurjerį atsiuntė Dajanai laišką, pra- 
nešdami, kad esanti atleista. Tiesiog nepatikėsite! Prieš kokią valandą 
įteikė šį seselėms čia, devintame aukšte, o viena jų perdavė Dajanai. 

— Parodykite man laišką, — paprašė Redži. Dajana išsitraukė jį 
iš kišenės. Advokatė išlankstė ir atidžiai perskaitė. Dajana stipriau ap- 
sikabino Marką ir nuramino: 

— Viskas bus gerai, Markai. Gebėdavome išsisukti anksčiau, ge- 
bėsime ir dabar. Aš susirasiu kitą darbą. 

Markas prisikando lūpą ir vos neverkė. 

— Galiu šį pasilikti? — paklausė Redži, jau dėdamasi laišką į la- 
gaminėlį. Dajana linktelėjo — taip. 
tiksliai laiko. 

— Bėgu, greitosiomis užkąsiu sumuštinį ir po dvidešimties mi- 
nučių grįšiu. Noriu porą valandų pabūti su Rikiu ir Marku vienas. 

— Grįšiu apie ketvirtą. Čia sukinėjasi reporteriai, noriu, kad ne- 
kreiptumėte į juos dėmesio, — Redži kalbėjo visiems trims. 

— "Taip, tik sakysime „jokių komentarų“, — paslaugiai pridūrė 
Markas. — Išties įdomu. 

— Kojie nori? — Dajana nematė nieko įdomaus. 

— Visko. Juk skaitė straipsnį. Sklando įvairiausių gandų. Jie už- 
uodžia sensaciją ir iš kailio neriasi, kad tik susigraibytų kokios nors 
informacijos. Gatvėje prie ligoninės pastebėjau stovint televizijos fur- 
goną ir, spėju, ta publika taip pat kur nors netoliese. Manau, jums su 
Marku verčiau likti čia. 

— Gerai, — sutiko Dajana. 

— Kur čia telefonas? — paklausė Redži. 

Grinvėjus parodė į seserų postą. 

— Eime. Aš jus palydėsiu. 

— Pasimatysime ketvirtą, gerai? — kreipėsi Redži į Dajaną ir 
Marką. — Įsidėmėkite: niekam nė žodžio. Ir nesitraukite nuo palatos. 

Redži ir Grinvėjus dingo už posūkio. Apsaugininkai pusiau snau- 

dė. Markas su motina įėjo į užtamsintą palatą ir atsisėdo ant lovos. 
Markas pastebėjo sudžiūvusią spurgą ir keliais kąsniais šią sulapnojo. 

Redži paskambino į savo kontorą, ten atsiliepė Klintas. 

— Prisimeni tą ieškinį, kurį pernai iškėlėme Penės Petoulos var- 
du? — tyliai paklausė ji, dairydamasi aplink, ar nėra kur arti spaudos 
skalikų. — Dėl lytinės diskriminacijos, neteisėto atleidimo iš darbo, 
priekabiavimo ir taip toliau. Regis, mes ten viską suvertėme. Apylinkės 
teismas. Aha, kaip tik. Tad štai, pakelk bylą. Pakeisk vardą ir pavardę iš 
Penės Petoul į Dajanos Svėj. Atsakovas bus „Ark-Lon šviestuvai“. No- 
riu, kad konkrečiai įvardytum kompanijos prezidentą Česterį Tenfilą. 
Aha,jis irgi bus atsakovas, iškelk ieškinį dėl neteisėto atleidimo, darbo 
įstatymų nesilaikymo, seksualinio priekabiavimo, taip pat dar primesk 
lygių galimybių teisių pažeidimą ir pareikalauk milijono arba dviejų 
žalai atlyginti. Sutvarkyk tai tuoj pat, kuo greičiau. Parenk šaukimą į 
teismą ir įregistravimo mokesčio čekį. Būsiu po kokių trisdešimties 
minučių, taigi paskubėk. Aš pati asmeniškai įteiksiu ponui Tenfilui. 

Ji padėjo ragelį ir padėkojo arčiausiai stovėjusiai seselei. Reporte- 
riai lūkuriavo prie gaiviųjų gėrimų automato, bet ji nėrė į laiptinę šių 
nepastebėta. 


Įmonę „Ark-Lon šviestuvai“ sudarė keliolika metalinės kons- 
trukcijos vienodo tipo pastatų prie gatvės pramoniniame miesto rajo- 
ne netoli oro uosto, kur nuomos mokestis mažiausias. Administracijos 
korpusas, nublukusios oranžinės spalvos, iš visų pusių, išskyrus fasa- 
dą, turėjo naujesnių priestatų, apskritai tokios pat architektūros, tik 
skirtingų oranžinių atspalvių. Kiemo gilumoje prie krovos prievažos 
laukė sunkvežimiai. Vielų tinklo aptvaras saugojo plieno ir aliuminio 
lakštų ritinius. 

Redži pastatė automobilį priešais fasadą, lankytojams rezervuo- 
toje aikštelėje. Nešina lagaminėliu, ji pastūmė paradines duris. Krūti- 
ninga juodaplaukė, rūkanti ilgą cigaretę, nekreipė į ją dėmesio ir toliau 
klausėsi prispausto prie ausies telefono ragelio. Redži stovėjo priešais 
ją nekantraudama. Vestibiulis buvo dulkėtas, purvinas ir pilnas mels- 
vų cigaretės dūmų. Sienas dabino išblukusios medžioklinių šunų foto- 
grafijos. Pusė fluorescencinių šviestuvų palubėje nedegė. 

— Kuo galiu jums padėti? — paklausė budėtoja, atitraukdama 
nuo ausies telefono ragelį. 

— Man reikia pamatyti Česterį Tenvilą. 

— Jis posėdyje. 

— Žinau. Žmogus apsivertęs darbais, bet turiu jam kai ką. 

Budėtoja padėjo ragelį ant stalo. 

— Pasižiūrėsiu. O kas tai galėtų būti? 

— Tikrai ne jūsų reikalas. Turiu pamatyti Česterį Tenvilą. Tai 
skubu. 

Atsakymas moterį kaip reikiant suerzino. Sprendžiant iš priseg- 
tos prie kišenėlės kortelės, ji — Luiza Šeno. 

— Man nė motais, kiek tai svarbu, mem. Negalite šitaip čia įsi- 
veržti ir reikalauti pamatyti šios įmonės prezidentą. 

— Ši įmonė — prakaito sunkykla, ir aš ką tik iškėliau jai dviejų 
milijonų baksų ieškinį. Taip pat poros milijonų ieškinį jūsų vaikinui 
Česteriui, tad sakau: raskite jį, ir tegul kuo greičiau neša čia savo ap- 
gailėtiną subinę. 

Luiza pašoko ir atatupsta pasitraukė nuo staliuko. 

— Gal jūs kokia teisininkė? 

Redži išsitraukė iš lagaminėlio ieškininį pareiškimą ir šaukimą į 
teismą. Nežiūrėdama į Luizą, užtrenkė lagaminėlį ir atsakė: 

— Taip, esu advokatė. Ir man reikia įteikti Česteriui šiuos popie- 
rius. Taigi suraskite jį. Jeigu neprisistatys čia per penkias minutes, aš 
pataisysiu pareiškimą ir žalai atlyginti pareikalausiu penkių milijonų. 

Luiza išlėkė pro dvivėres duris. Sekundėlę luktelėjusi, Redži nu- 
sekė iš paskos. Perėjo per patalpą, pertvarų padalytą į gausybę bjau- 
rių ankštų narvų. Atrodė, kad pro kiekvieną plyšį sunkėsi cigarečių 
dūmai. Kiliminis takas — senas ir baisiai nutremptas skuduras. Redži 
suspėjo pamatyti apvalainą Luizos pasturgalį įneriant pro vienas duris 
po dešinei ir nuskubėjo įkandin. 

Redži įsiveržus vidun, Česteris Tenfilas jau stojosi nuo rašomojo 
stalo. Luiza liko be amo. 

— Dabar galite eiti, — šiurkščiai metė jai Redži. — Aš — Redži 
Lav, licencijuota advokatė, — pareiškė rūsčiai nužvelgdama Česterį. 

— Česteris Tenfilas, — atsakė jis, neištiesdamas rankos. Ji ir ne- 
būtų paėmusi. — Jūs šiek tiek netaktiška, ponia Lav. 

— Redži, vadinkite mane Redži, gerai, Česteri? Liepkite Luizai 
išeiti. 

Jis linktelėjo, ir Luiza mielai išsinešdino uždarydama paskui save 
duris. 

— Ko jums reikia? — metė jis. Buvo gyslotas ir liesas, apie 
penkiasdešimties, rauplėto veido, pabrinkusiais paakiais, šiek tiek 
paslėptais po akiniais vieliniais rėmeliais. „Išgeriantis, — pagalvojo 
ji. — Drabužiai — iš „Sears“ ar „Penney's“*. Jo sprandas raudo. 

— Aš įteikiu jums ieškinį, — Redži numetė jam ant rašomojo 
stalo pareiškimą ir šaukimą į teismą. 

Patenkintas savimi jis nusišaipė — kaip žmogus, nebijąs advoka- 
tų ir jų Žaidimų. 

— Už ką? 

— Atstovauju Dajanai Svėj. Šįryt ją atleidote, ir mes apskundėme 
jus teismui. Ką jūs manote dėl greito teisingumo? 

— Jūs juokaujate. 

— Kvaila manyti mane juokaujant. Čia viskas surašyta, Česteri. 
Neteisėtas atleidimas, seksualinis priekabiavimas ir taip toliau. Pora 
milijonų žalai atlyginti. Panašiais klausimais man nuolat tenka kreiptis 
į teismą. Tačiau turiu pasakyti, kad šis reikalas geriausias, su kokiu iki 
šiol teko susidurti. Ta vargšė moteris jau dvi dienas ligoninėje slaugo 
savo sūnų. Gydytojas tvirtina, kad ji negali trauktis nuo vaiko lovos. 
Tiesą sakant, gydytojas jums paskambino ir paaiškino moters padėtį, 
bet ne — jūs, šikniai, išmetate ją už pravaikštą. Labai nekantrauju iš- 
dėstyti visa,tai prisiekusiesiems. 

Česterio juristams kartais prireikdavo poros dienų, kol atsakyda- 
vo į jo telefono skambutį, o toji bobšė, Dajana Svėj, išplėstinį ieškinį 
įregistruoja vos per kelias valandas. Jis iš lėto paėmė nuo stalo popie- 
rius ir ištyrinėjo pirmą puslapį. 

— Aš įvardytas asmeniškai? — paklausė jis lyg įsižeidęs. 

— Jūs ją išvijote, Česteri. Tačiau nesijaudinkite, kai prisiekusieji 
priims verdiktą dėl jūsų asmeniškai, paprasčiausiai galėsite oficialiai 
paskelbti apie bankrotą. 

Česteris prisitraukė kėdę ir atsargiai atsisėdo. 

— Prašom, sėskitės, — jis pamojo į kėdę. 

— Ne, dėkui. Kas jūsų advokatas? 

— Mm... velnias!.. mm... „Findlis ir Beikeris“. Betgi luktelkite mi- 
nutėlę. Leiskite man pagalvoti, — jis pervertė puslapį ir apmetė akimis 
skundus. — Seksualinis priekabiavimas? 

— Aha, šiais laikais tai gerai veikia. Susidaro įspūdis lyg kažkuris 


* Prabangios aprangos parduotuvės. 

iš jūsiškių brigadininkų būtų lindęs prie mano klientės. Nuolat už- 
simindavo, ką per priešpiečių pertrauką juodu galėtų daryti poilsio 
kambaryje. Leisdavo sau nešvankiai pajuokauti. Kalbėdavo visokias 
šlykštybes. Teisme viskas iškils. Kam turėčiau paskambinti į „Findlį ir 
Beikerį ? 

— Nagi, minutėlę, — Česteris dar pasklaidė popierius, paskui pa- 
dėjo ant stalo. Redži stovėjo greta, rūsčiai žvelgdama iš viršaus žemyn. 
Jis pasitrynė smilkinius. — Man to visai nereikia. 

— Mano klientei — irgi. 

— Ko ji nori? 

— Šiek tiek pagarbos. Pas jus čia — prakaito sunkykla. Stengiatės 
įdarbinti vienišas moteris, kurios vos pajėgia išmaitinti savo vaikus iš 
to, kiek joms mokate. O jos nedrįsta skųstis. 

Dabar jis trynėsi akis. 

— Liaukitės pamokslavusi, gerai? Paprasčiausiai man to nereikia. 
Galėčiau susilaukti, ko gero, susilaukčiau iš savo vyresnybės nemalo- 
numų. 

— Mane mažiausiai jaudinate jūs, Česteri, ir jūsų nemalonumai. 
Šiandien šio ieškinio kopija bus įteikta tiesiai į rankas Memphis Press 
redakcijoje ir, neabejoju, rytoj pasirodys laikraštyje. Dėl Svėjų šeimos 
nūnai sunaudojama daugiau spaustuvės dažų, negu ji nusipelno. 

— Ko ji nori? 

— Bandote derėtis? 

— Galbūt. Nemanau, kad šią bylą laimėtumėte, ponia Lav, bet 
man nereikia to galvos skausmo. 

— Bus daugiau negu galvos skausmas, pažadu. Ji uždirba devynis 
šimtus dolerių per mėnesį, o namo parsineša maždaug tik šešis šim- 
tus penkiasdešimt. Viso labo vienuolika tūkstančių baksų per metus. 
Taigi pažadu, kad jūsų teismo išlaidos dėl šio ieškinio atsieis penkis 
kartus daugiau. Pareikalausiu, kad būtų pasidomėta jūsų asmeninėmis 
sąskaitomis. Teisme pateiksiu raštiškus kitų jūsų darbininkių liudiji- 
mus. Pasieksiu, kad būtų atverstos jūsų įmonės buhalterinės knygos 
ir areštuoti visi jūsų dokumentai. Ir jeigu aptiksiu nors menkiausią 
pažeidimą, pranešiu Lygių įdarbinimo galimybių komisijai, Naciona- 
linei darbo santykių valdybai, Mokesčių inspekcijai, Darbo saugumo 
ir sveikatos administracijai ir visoms kitoms, galinčioms būti suintere- 
suotoms organizacijoms. Per mane prarasite miegą, Česteri. Tūkstantį 
kartų pasigailėsite, kad išvijote mano klientę. 

Jis abiem delnais suplojo per stalą. 

— Velniai griebtų, tai ko gi ji nori? 

Redži pasiėmė lagaminėlį ir pasuko į duris. 

— Atgauti darbą. Gražu būtų padidinti atlyginimą, tarkim, nuo 
šešių iki devynių baksų per valandą, jeigu tik išgalite tai padaryti. O 
jeigu neišgalite, vis tiek padidinkite. Perkelkite ją į kitą skyrių, toliau 
nuo gašlaus brigadininko. 

Česteris įdėmiai klausėsi. Viskas ne taip jau blogai. 

— Kelias savaites ji dar liks ligoninėje. Turi apmokėti kai kurias 
sąskaitas, tad noriu, kad ir toliau gautų atlyginimo čekius. Tiesą sakant, 
Česteri, noriu, kad tie čekiai būtų pristatomi jai į ligoninę — visai taip, 
kaip jūs, gudručiai, šįryt pristatėte pranešimą apie atleidimą iš darbo. 
Noriu, kad čekis būtų pristatomas kiekvieną penktadienį. Aišku? 

Jis pamažu sulinksėjo — taip. 

— Turite trisdešimt dienų atsakyti į ieškininį pareiškimą. Jeigu 
tinkamai elgsitės ir darysite, kaip sakiau, trisdešimtą dieną aš atsiimsiu 
pareiškimą. Duodu žodį. Ir galite savo teisininkams nieko apie tai ne- 
pasakoti. Sutarta? 

— Sutarta. 

Redži atidarė duris. 

— Ak, ir atsiųskite gėlių. 943-ioji palata. Būtų gražu su savo viziti- 
ne kortele. Po teisybei, gėlių atsiųskite kas savaitę. Gerai, Česteri? 

Jis tebelinksėjo. 

Redži užtrenkė duris ir paliko purvinas korporacijos „Ark-Lon 
šviestuvai“ patalpas. 


Markas ir Rikis sėdėjo sulankstomosios lovytės gale ir žvelgė į 
barzdotą, įdėmų gydytojo Grinvėjaus veidą, visai čia pat, priešais juo- 
du. Rikis vilkėjo Marko išaugta pižama, ant pečių turėjo užsimetęs ap- 
klotą. Kaip įprasta, jam buvo šalta ir baisu, jautėsi nedrąsiai pirmąsyk 
palikęs lovą, nors ta stovėjo vos už kelių pėdų. Be to, jam būtų labiau 
patikę, jeigu čia dalyvautų ir motina, bet gydytojas švelniai spyrėsi 
norįs pasikalbėti tik su berniukais vienas pats. Grinvėjus jau bemaž 
dvylika valandų stengėsi įgyti Rikio pasitikėjimą. Mažylis glaudėsi 
prie savo vyresniojo brolio, kuriam visos tos kalbos pakyrėjo anksčiau 
nei buvo prasidėjusios. 

Žaliuzės užtrauktos, šviesos prigesintos, kambaryje tvyrojo prie- 

blanda, žibėjo nedidelė lempa ant staliuko prie vonios kambario durų. 
Grinvėjus sėdėjo palinkęs į priekį, remdamasis alkūnėmis į kelius. 

— O dabar, Riki, norėčiau pakalbėti apie aną dieną, kai judu su 
Marku nuėjote į mišką patraukti dūmelio. Gerai? 

Rikis išsigando. Iš kur Grinvėjus sužinojo, kad juodu rūkė? Mar- 
kas šiek tiek pasisuko į jį ir nuramino: 

— Viskas gerai, Riki. Aš jau jiems papasakojau. Mama ant mūsų 
nepyksta. 

— Tu prisimeni, kaip ėjote parūkyti? — paklausė Grinvėjus. 

— Taip, sere, — pamažu linktelėjo galva Rikis. 

— Kodėl tau nepapasakojus, ką prisimeni, kai su Marku miške 
rūkėte cigaretes. 

Berniukas stipriau susisupstė apklotu ir rankomis prispaudė jį 
sau prie pilvo. 

— Man tikrai šalta, — sumurmėjo jis, kalendamas dantimis. 

— Riki, čia šilta, beveik septyniasdešimt aštuoni laipsniai*. O 
tu su apklotu ir flaneline pižama. Pasistenk ir galvok, kad tau šilta, 
gerai“ 

Rikis pasistengė, bet tai nepadėjo. Markas švelniai apkabino brolį 
per pečius, ir šiam tartum palengvėjo. 

— Ar prisimeni, kaip rūkei cigaretę? 

— Turbūt taip. Aha. 

Markas žvilgtelėjo į Grinvėjų, paskui — į Rikį. 

— Gerai. Ar prisimeni, kaip išvydai žolėse sustojant didžiulį juo- 
dą automobilį? 

Rikis staiga liovėsi drebėjęs ir nudūrė akis į grindis. 

— Taip, — sumurmėjo. Ir tai bus paskutinis jo žodis, ištartas per 
parą. 

— O kas buvo toliau, kai judu išvydote tą didžiulį juodą auto- 
mobilį? 

Jau vien užsiminus apie cigaretę, Rikis išsigando, bet didžiulio 
juodo automobilio ir tos baimės, kurią per šį patyrė, paprasčiausiai 
buvo per daug. Jis pasviro priekin ir padėjo galvą Markui ant kelių. 
Kietai užsimerkęs pratrūko raudoti, bet be ašarų. 

Glostydamas broliui plaukus, Markas vis kartojo: 

— Viskas gerai, Riki. Viskas gerai. Mums reikia apie tai pasikalbėti. 


* Pagal Farenheitą, t. y. apie 25" C. 

Grinvėjus nesusijaudino, tik sukryžiavo kaulėtas savo kojas ir ka- 
sėsi barzdą. To tikėjosi, tad perspėjo Marką ir Dajaną, kad šis pirmas 
trumputis seansas nieko gera neduos. Bet per tai būtina peržengti. 

— Riki, paklausyk manęs, — tarė vaikišku balsu. — Riki, viskas 
gerai. Aš tik noriu su tavimi pasikalbėti. Gerai, Riki? 

Tačiau, kaip pirmai dienai, Rikiui psichoterapijos jau buvo gana. 
Palindęs po apklotu, jis pradėjo riestis, ir Markas suprato, kad tuojau 
pat nykštys atsidurs burnoje. Grinvėjus linktelėjo, lyg viskas būtų buvę 
gerai. Jis atsistojo, atsargiai pakėlė Rikį ir paguldė į lovą. 

Nepaisydamas intensyvaus transporto srauto, Volis Boksas mi- 
niveną sustabdė Stovyklos gatvėje, tiesiai priešais Federalinės admi- 
nistracijos pastatą. Nekreipdami dėmesio į automobilių signalus ir 
vairuotojų rodomus iškeltus pirštus, jo bosas, Einkas ir FTB agentai 
greitai išlipo ant šaligatvio. Reikšminga mina Foltrigas su savo palyda 
iš paskos užlipo laiptukais vidun. Vestibiulyje keletas nuobodžiaujan- 
čių reporterių atpažino jį ir buvo bepuolą klausinėti, bet Rojus, per- 
dėm dalykiškas, atsakinėjo tik šypsenomis ir „jokių komentarų. 

Kai jis įžengė į Luizianos Pietų srities federalinei prokuratūrai 
skirtą rūmų dalį, sekretorės atgijo. Prokuratūros patalpas sudarė di- 
džiulis kompleksas mažų kabinetų, kuriuos jungė koridoriai, didžiulės 
atviros erdvės, pilnos dirbančių klerkų, ir mažesni kambarėliai, pa- 
dalyti pertvaromis, suteikiančiomis šiokią tokią privatumo teisę sta- 
žuotojams, viduriniajam personalui. Vadovaujami „Garbiojo“ Rojaus, 
iš viso čia plušėjo keturiasdešimt septyni federalinio prokuroro pa- 
vaduotojai. Dar trisdešimt aštuoni jo pavaldiniai kankinosi prie nuo- 
bodžios biurokratinės rašliavos, dokumentacijos, tiriamųjų paieškų 
ir įkyrių beprasmių smulkmenų — ir visa tai tam, kad būtų apginti 
teisiniai Rojaus kliento — Jungtinių Amerikos Valstijų — interesai. 

Žinoma, didžiausias kabinetas priklausė Foltrigui, jis buvo pra- 
bangiai apstatytas masyviais medžio ir natūralios odos baldais. Dau- 
gelis pasitenkindavo viena „tuštybės siena , nukabinėta fotografijomis, 
memorialinėmis lentelėmis, apdovanojimais ir „Rotary“ klubo narys- 
tės sertifikatais, o Rojus leido sau skirti ne mažiau kaip tris sienas, ant 
kurių puikavosi įrėmintos jo fotografijos, pageltę diplomai, liudijantys 

apie jo dalyvavimą kokiame šimte juridinių konferencijų. Numetęs 
švarką ant vyšnine oda aptrauktos sofos, Foltrigas pasuko tiesiai į pa- 
grindinę biblioteką, kur turėjo įvykti posėdis. 

Pakeliui iš Memfio skambino bent šešis kartus. Taip pat pasiųsti 
trys faksai. Prie trisdešimties pėdų ilgio ąžuolinio stalo, nukloto at- 
verstomis teisės knygomis ir begale bloknotų, laukė šeši pavaduotojai, 
visi be švarkų ir paraitotomis marškinių rankovėmis. 

Metęs grupelei „Sveiki, pats atsisėdo per stalo vidurį. Priešais 
save kiekvienas turėjo FTB radinių Memfyje suvestinės kopiją. Apie. 
raštelį, pirštų atspaudus, pistoletą — viską. Foltrigas ir Finkas negalėjo 
pasakyti nieko nauja, išskyrus tai, kad Memfyje yra Gronkas, bet čia 
sėdinčiųjų tai nedomino. 

— Ką turite, Bobi? — dramatiškai paklausė Foltrigas, lyg nuo 
Bobio tyrimo rezultatų priklausytų visos Amerikos teisinės sistemos 
ateitis. Bobis buvo prokuroro pavaduotojų seniūnas, veteranas, ištar- 
navęs jurisprudencijai trisdešimt dvejus metus, nekenčiantis teismų, 
bet mėgstantis bibliotekas. Kritiniais atvejais, kai prireikdavo atsaky- 
mų į sudėtingus klausimus, visi kreipdavosi į jį. 

Jis pasiglostė vešlius žilus plaukus ir pasitaisė ant nosies akinius 
juodais rėmeliais. Šeši mėnesiai iki pensijos, ir tada visiems laikams 
išsivaduos nuo tokių tipų kaip Rojus Foltrigas. Pergyveno kokį tuziną 
tokių. Ateidavo ir išeidavo, ir dažniausiai nieko daugiau apie juos ne- 
girdėdavo. 

— Na, manau, mes susiaurinome paieškas, — pasakė jis, ir dau- 

gelis nusišypsojo. Taip jis pradėdavo kiekvieną pranešimą. Bobiui 
teisinės paieškos buvo lyg žaidimas, nuvalant krūvas šiukšlių, susikau- 
pusių virš net pačių paprasčiausių klausimų, ir susiaurinant esmę tiek, 
kad šią lengvai suprastų teisėjai ir prisiekusieji. Viskas susiaurėdavo, 
kai paieškomis užsiimdavo Bobis. 
“  — Atsiveria dvi perspektyvos, nė katra nėra itin patraukli, bet 
viena iš jų, o gal ir abi, galėtų suveikti. Pirma: siūlau kreiptis į Memfio 
nepilnamečių teismą. Pagal Tenesio valstijos jaunimo įstatymą, Ne- 
pilnamečių teismui galima įteikti peticiją dėl nederamo vaiko elgesio. 
Peticijoje numatoma visokių galimybių, kai vaikas apibūdinamas kaip 
nepilnametis įstatymų pažeidėjas arba kaip reikalingas priežiūros. Su- 
rengus svarstomąjį posėdį, teisėjas išklauso įrodymus ir nusprendžia, 
ką toliau daryti. Tas pat ir kai vaikas skriaudžiamas arba neprižiūri- 
mas. Tokia pati procedūra, tame pačiame teisme. 

— Kas gali oficialiai įteikti peticiją? — paklausė Foltrigas. 

— Na, įstatyme šis klausimas tiksliai neapibrėžtas, ir manau, tai 
jo trūkumas. Tačiau yra aiškiai parašyta, kad peticiją įregistruoti gali, 
aš cituoju: „Bet kuri suinteresuotoji šalis.“ 

— Mes galime? 

— Galbūt. Priklauso nuo to, ką savo peticijoje tvirtinsime. Tai 
keblu, nes mes privalome tvirtinti, kad vaikas padarė ar daro ką nors 
bloga, kažkaip pažeidė įstatymą. O mūsiškiu atveju vienintelis pa- 
žeidimas, kurį šiaip taip būtų galima priskirti vaikui, — tai, žinoma, 
trukdymas teisingumui. Taigi mums teks tvirtinti tokius dalykus, dėl 
kurių nesame tikri, pavyzdžiui, kad vaikas žino, kur paslėptas kūnas. 
Tai būtų sudėtinga, nes mes nesame tikri. 

— Vaikiščias žino, kur kūnas, — kategoriškai nukirto Foltrigas. 
Finkas, įnikęs į kažkokius užrašus, dėjosi negirdįs, bet kiti šeši mintyse 
ėmė svarstyti, gal Foltrigas žino ką nors, ko jiems dar nepasakė? Stojo 
tyla — visi prie stalo gromuliavo šį tiesmuką pareiškimą. 

— Jūs mums viską papasakojote? — paklausė Bobis, žvilgtelda- 
mas į kitus. 

— Taip, — atsakė Foltrigas. — Sakau jums, vaikiščias žino. Tokia 
mano nuojauta. 

Tipiškas Foltrigas. Traukia faktus iš galvos ir nori, kad pavaldi- 
niai tikėtų jo žodžiais. 

Bobis kalbėjo toliau: 

— Nepilnamečių teismo šaukimas įteikiamas vaiko motinai, po- 
sėdis surengiamas per septynias dienas. Vaikas privalo turėti advokatą 
ir, kaip suprantu, toks jau yra. Vaikas turi teisę dalyvauti posėdyje ir 
duoti parodymus, jeigu taip nusprendžia, — Bobis kažką pasižymėjo 
bloknote. — Tiesą sakant, tai pats greičiausias būdas priversti vaiką 
kalbėti. 

— Kas, jeigu jis atsisakys kalbėti kaip liudytojas? 

— Labai geras klausimas, — pagyrė Bobis it profesorius pir- 
makursį teisės studentą. — Viską sprendžia teisėjas. Jeigu mes gerai 
argumentuosime ir įtikinsime teisėją, kad vaikas kažką žino, jis turės 
galią įsakyti vaikui kalbėti. Jeigu vaikas atsisakys, gali būti apkaltintas 
nepagarba teismui. 

— Tarkime, jis parodys nepagarbą. Kas tada? 

— Šiuo metu sunku pasakyti. Jam tik vienuolika, tačiau kraštuti- 

niu atveju teisėjas gali uždaryti jį į Nepilnamečių areštinę, kol vaikas 
nepersigalvos dėl nepagarbos teismui. 

— Kitaip tariant, kol neprabils. 

Foltrigui ką nors aiškinti — penėti šaukšteliu vaiką. 

— Būtent. Atminkit, kad tai būtų pati drastiškiausia priemonė, 
kurios teisėjas galėtų griebtis. Dėl vienuolikmečio uždarymo į areštinę 
už nepagarbą teismui mums dar teks rasti kokį nors precedentą. Mes 
jau patikrinome daugelį valstijų, bet nieko panašaus kol kas neapti- 
kome. 1 

— Tiek toli nenueis, — ramiai išpranašavo Foltrigas. — Mes, 
kaip suinteresuotoji šalis, užregistruosime peticiją, įteiksime vaikiščio 
motinai popierius, nutempsime šį šiknelį kartu su savo advokate iš 
paskos į teismą ir, manau, jis taip išsigąs, kad išklos viską, ką žino. O tu 
ką pasakysi, Tomai? 

— Aha. Manau, suveiks. O jeigu ne? Kokia to reikalo kita pusė? 

— Esama šiokios tokios rizikos, — paaiškino Bobis. — Visi Ne- 
pilnamečių teismo posėdžiai vyksta už uždarų durų. Mes netgi galime 
prašyti, kad mūsų peticija nebūtų skelbiama. Jeigu ją atmes kaip nepa- 
grįstą ar kas nors panašaus, niekas nesužinos. O jeigu mes nueiname 
iki posėdžio, tai: a) vaikas kalba, bet nieko nežino, arba b) teisėjas 
nesutinka priversti jį kalbėti, ir tuomet mes nieko neprarandame. Ir 
c) iš baimės ar dėl grėsmės būti apkaltintas nepagarba teismui vaikas 
prabyla ir tokiu atveju mes gauname, ko norėję. Manant, kad vaikas 
Žino apie Bojetą. 

— Jis žino, — pakartojo Foltrigas. 

— Šis planas nebūtų toks patrauklus, jeigu būtų surengtas viešas 
posėdis. Pralaimėję atrodytume silpni ir beviltiški. Jeigu mes pamė- 
gintume ir neišdegtų, o tas viskas kaip nors iškiltų į viešumą, tai ge- 
rokai sumažintume savo šansus čia, Naujojo Orleano teisme, kai byla 
bus nagrinėjama. 

Atsidarė durys ir vidun įėjo Volis Boksas, ką tik sėkmingai radęs 
vietą minivenui pastatyti. Regis, suirzo, kad posėdžiauta be jo. Atsi- 
sėdo greta Foltrigo. 

— Ar tikrai tai bus galima atlikti slapta? — paklausė Finkas. 

— Taip parašyta įstatyme. Nežinau, kaip tvarkosi Memfio parei- 
gūnai, bet įstatyme aiškiai kalbama apie konfidencialumą. Net numa- 
tytos bausmės už tokį pažeidimą. 

— Mums reikės vietinio teisininko, kokio nors iš Ordo įstai-. 

gos, — pasakė Foltrigas Finkui, lyg sprendimas jau būtų priimtas. 
Paskui jis pasisuko į grupę: — Man šis reikalas patinka. Vaikiščias ir 
jo advokatė veikiausiai kaip tik šiuo metu tikisi mūsų atsikratę. Su 
ta peticija priversime juos atsibusti. Supras, kad mes nejuokaujame. 
Supras, kad esame pasiryžę kreiptis į teismą. Vaiko advokatei leisime 
aiškiai suprasti, kad nenurimsime, kol nesužinosime tiesos. Taip, man 
išties patinka. Neigiamų aspektų mažai. Viskas vyks už trijų šimtų 
mylių nuo čia, toli nuo tų nevispročių su fotoaparatais, kurių pas mus 
pilna. Jeigu mes mėginsime, bet nepasiseks, nedidelė bėda. Niekas ne- 
sužinos. Man patinka, kad nebus nei fotoaparatų, nei reporterių. — Jis 
nutilo tartum giliai mąstydamas — lyg feldmaršalas, stebintis lygumas 
ir sprendžiantis, kur pasiųsti tankus. 

Visiems, išskyrus Boksą ir patį Foltrigą, visas tas sumanymas at- 
rodė komiškas. Tai, kad „Garbusis“ planuoja kažką tokio be fotoapa- 
ratų blyksčių, buvo negirdėtas dalykas. Žinoma, jis pats to nesuvokė. 
Prikando lūpą ir sulinksėjo galva: taip, taip, veikti tokia kryptimi ge- 
riausia. Tikrai turėtų išdegti. 

Bobis atsikrenkštė: 

— Yra dar viena galimybė. Man ji nepatinka, bet verta paminėti. 
Tiesą sakant, sėkmė abejotina. Jeigu manote, kad vaikas žino... 

— Jis Žino. 

— Dėkui. Taigi tariant, kad jis žino ir patikėjo paslaptį savo 
advokatei, esama galimybės federaliniu mastu apkaltinti ją trukdant 
teisingumui. Nėra reikalo jums aiškinti, kaip sunku įveikti privilegiją, 
saugančią advokato ir kliento paslaptį; faktiškai tai neįmanoma. Ta- 
čiau apkaltos grėsme būtų galima pasinaudoti lyg jai pagąsdinti ir pri- 
versti sudaryti su mumis kokį nors sandėrį. Aš nežinau. Kaip sakiau, 
sėkmė labai abejotina. 

Sekundėlę Foltrigas tai gromuliavo, bet jo protas tebesisuko apie 
pirmą planą ir paprasčiausiai nepajėgė suvirškinti antrojo. 

— Būtų sunku pasiekti palankų nuosprendį, — svarstė Finkas. 

— Taip, — sutiko Bobis. — Bet mums ir nereikėtų nuosprendžio. 
Ji būtų apkaltinta čia, toli nuo namų ir, manau, vien tai įbaugintų. 
Nepalankios spaudos antplūdis. Suprantate, tokio dalyko nenuslėpsi. 
Ji būtų priversta nusisamdyti advokatą. Galėtume vilkinti mėnesius, 
žinote, kaip tai daroma. Būtų galima pasakyti, kad svarstote apie kalti- 
nimą, ir pasiūlyti susitarti. Tiesiog man į galvą atėjo tokia mintis. 

— Man patinka, — pareiškė Foltrigas, nieko nenustebindamas. 

Čia kvepėjo šiurkščiu valdžios spaudimu, o tokia strategija visada jam 
būdavo prie širdies. — Be to, bet kuriuo metu, kada tik panorėję, mes 
galėtume atsiimti kaltinimą. 

Na, taip! Ypatingasis Rojaus Foltrigo patiekalas. Pateikti kalti- 
nimą, surengti spaudos konferenciją, visokiais grasinimais priremti 
apkaltintąjį prie sienos, sudaryti sandėrį, o paskui, po kokių metų, pa- 
tyliukais atsisakyti kaltinimo. Per septynerius metus taip daręs šimtus 
kartų. Teisybė, kelis iš savo ypatingųjų gavo srėbti pats, nes kaltina- 
masis ir/ar šio advokatas atsisakydavo susitarti ir užsispirdavo eiti iki 
teismo. Kai taip nutikdavo, Foltrigas pasirodydavo turįs pernelyg daug 
kitų svarbesnių reikalų ir pasiųsdavo į bylos nagrinėjimą kokį jaunes- 
nį savo pavaduotoją, kuris tolydžio sulaukdavo spyrio į užpakalį. Ir 
tolydžio Foltrigas visą kaltę suversdavo pavaduotojui. Net išvijo vieną 
už tai, kad pralaimėjo procesą, inicijuotą paties Foltrigo. 

— Gerai, planą B kol kas pasilikime atsargai, — nusprendė jis, 
absoliutus padėties šeimininkas. — Planas A — rytoj iš pat ryto įregis- 
truoti peticiją Nepilnamečių teisme. Kiek užtruks ją parengti? 

— Valandą, — atsakė Tenkas Mozingas, apkūnus, kresnas pa- 
vaduotojas, gremėzdišku vardu ir pavarde Terstonas Alomaras Mo- 
zingas, todėl žinomas tiesiog kaip Tenkas. — Turime tokios peticijos 
šabloną. Paprasčiausiai įrašysime argumentus ir užpildysime tuščias 
vietas. 

— Padarykite tai, — Foltrigas pasisuko į Finką. — Tomai, jūs 
imkitės šio reikalo. Telefonu susisiekite su Ordu ir paprašykite, kad 
mums padėtų. Šiąnakt skriskite į Memfį. Noriu, kad peticija būtų įre- 
gistruota iš pat ryto, kai tik pasikalbėsite su teisėju. Pasakykite, kad tai 
labai skubu. 

Ant stalo sušlamėjo popieriai — tyrėjų grupė pradėjo nurinki- 
nėti apjauktą stalą. Darbas baigtas. Finkas susidėjo užrašus, o Boksas 
pasičiupo bloknotą. Foltrigas svaidė instrukcijas — it karalius Salia- 
monas, diktuojantis savo raštininkams. 

— Paprašykite teisėją paspartinti svarstymą. Paaiškinkite jam, 
kokį patiriame spaudimą. Paprašykite laikytis visiško konfidencia- 
lumo, įskaitant ir dėl peticijos bei visų kitų pareiškimų nagrinėjimo 
pabaigos. Tai ypač pabrėžkite, supratote? Nuolat sėdėsiu prie telefono, 
jeigu kas. 

Bobis segėsi marškinių rankogalius. 

— Klausykite, Rojau, dar kai ką reikėtų paminėti. 

— Ką tokio? 

— Su tuo vaiku mes elgiamės kietai. Neužmirškime, koks pavojus 
jam gresia. Maldanas veikia beatodairiškai. Visur aplink knibžda re- 
porterių. Šen ten nutekės informacijos, ir mafija galėtų nutildyti vaiką, 
dar jam neprakalbus. Ant kortos pastatyta labai daug. 

Rojus blykstelėjo savimi pasitikinčio žmogaus šypsena. 

— Žinau, Bobi. Tiesą sakant, į Memfį Maldanas jau nusiuntė savo 
vaikinus. FTB seka jų pėdomis, o tie savo ruožtu seka berniūkštį. Aš 
asmeniškai nemanau, kad Maldanas būtų toks kvailas ką nors daryti, 
bet mes neketiname rizikuoti, — Rojus atsistojo ir visus apdovanojo 
šypsena. — Gerai padirbėjote, vyručiai. Aš patenkintas. | 

Jie sumurmėjo „dėkui“ ir paliko biblioteką. 


Ketvirtame „Radisson“ viešbučio aukšte — centrinėje Memfio 
dalyje, du kvartalai nuo Steriko pastato ir penki nuo Šv. Petro ligoni- 
nės — Polas Gronkas lošė nuobodų ramsą su Meku Bonu, Maldano 
parankiniu iš Naujojo Orleano. Gausiai laimėjimų ir pralaimėjimų 
išmargintas lapas gulėjo po stalu, abiejų pamirštas. Jie lošė iš dolerio 
partiją, bet dabar pinigai nė vienam nerūpėjo. Gronko batai mėtėsi 
ant lovos, marškiniai atsagstyti. Juodu gėrė vandenį, nes dar nebuvo 
penkių, bet jau beveik, ir kai magiškoji valanda išmuš, paskambins 
Paskui pažvelgė pro langą į pastatus kitapus Sąjungos aveniu ir išmetė 
kortą. 

Gronkas buvo Maldano vaikystės draugas, patikimiausias jo 
partneris. Jam priklausė keli barai ir turistams skirta sportinių marš- 
kinėlių parduotuvėlė Prancūzų kvartale. Jau buvo sulaužęs savo dalį 
kojų ir padėjęs Peiliui daryti tą patį. Nežinojo, kur užkastas Boidas 
Bojetas ir neketino klausti, bet jeigu labai mygtų, draugelis jam tik- 
riausiai pasakytų. 

Gronkas atvyko į Memfį, nes Peilis jam paskambino ir paprašė. Ir 
dabar velniškai nuobodžiavo: sėdėjo tame viešbutyje ir basas lošė kor- 
tomis, gurkšnojo vandenį, užkandžiavo sumuštiniais, rūkė „Camels“ ir 
laukė, kol tas vienuolikmetis vaikiščias padarys kitą ėjimą. 

Atviros durys už dvigulių lovų vedė į gretimą kambarį. Šiame irgi 
stovėjo dvi lovos, o aplink orlaides palubėje sūkuriavo dūmų debesis. 
Džekas Nensas stovėjo prie lango ir stebėjo iš miesto centro slenkantį 

piko valandos transporto srautą. Čia pat ant stalo buvo parengti radijo 
stotelė ir mobilusis telefonas. Bet kurią akimirką iš ligoninės gali pa- 
skambinti Kelas Sisonas ir pranešti naujausias žinias apie Marką Svėjų. 
Ant lovos gulėjo atdaras lagaminėlis, ir iš nuobodumo didžiumą po- 
pietės Nensas žaidė su savąja pasiklausymo įranga. 

Vieną „blakutę“ jis planavo įstatyti 943-iajame kambaryje. Jau 
matė advokatės kontorą — duryse jokių ypatingų spynų nei stebėjimo 
kamerų palubėje ar kokios signalizacijos. Tipiška advokatams. Įrengti 
pasiklausymo aparatūrą — juokų darbas. Kelas Sisonas apsilankė gy- 
dytojo kabinete ir rado daugmaž tą pat. Priimamajame — registratorė. 
Sofos ir krėslai pacientams, laukiantiems savojo „smegenų sunkiko“. 
Toliau dar pora paprastų kambarėlių. Jokios ypatingos apsaugos. Už- 
sakovas, tas pats juokdarys, kuris mėgo būti vadinamas Peiliu, pri- 
tarė sumanymui palikti pasiklausymo „blakutes“ tiek gydytojo, tiek 
advokatės telefonuose. Taip pat pareikalavo, kad būtų padarytos bylų 
kopijos. Visai paprasta. Be to, jis norėjo, kad „blakutė“ būtų įtaisyta dar 
ir Rikio palatoje. Irgi paprasta, bet sunkiau priimti „blakutės“ siunčia- 
mus garsus. Nensas prie to dirbo. 

O dėl Nenso, tai šis reikalas — paprastų paprasčiausias sekimas, 
tik tiek, nieko daugiau ar mažiau. Užsakovas moka daug ir grynaisiais. 
Jeigu pageidauja, kad vaikas būtų sekamas, — labai prašom. Jei pagei- 
dauja pasiklausyti — be vargo, tik tegul moka. 

Tačiau Nensas skaitė laikraščius. Ir girdėjo kuždesius gretimame 
kambaryje. Čia kai kas daugiau, nei paprastas sekimas. Žaidžiant ram- 
są apie kojų ir rankų laužymą nesvarstyta. Tie tipai nusiteikę žudyti, 
ir Gronkas jau užsiminė, kad reikėtų išsikviesti iš Naujojo Orleano 
pastiprinimą. 

Kelas Sisonas buvo pasirengęs sprukti. Jam buvo ką tik pasibai- 
gęs lygtinės bausmės terminas, tad bet kuris kitas nuosprendis reikštų 
dešimtis metų kalėjimo. Nuteistas už susimokymą nužudyti už grotų 
sėstų iki gyvos galvos. 

Supypsėjo mobilusis. Skambino Sisonas. Advokatė ką tik atvyko į 
ligoninę. Markas Svėjus su motina ir advokate 943-iojoje palatoje. 

Nensas padėjo telefoną ant stalo ir nuėjo į gretimą kambarį. 

— Kas skambino? — paklausė Gronkas su cigarete dantyse. 

— Kelas. Vaikėzas vis dar ligoninėje, dabar su motina ir advokate.. 

— Kur gydytojas? 

— Prieš valandą išvyko, — Nensas nuėjo prie komodos ir prisi- 
pylė stiklinę vandens. 

— Federalai aplinkui neslankioja? — suniurnėjo Gronkas. 

— Yra. Tie patys du slampinėja po ligoninę. Matyt, dėl to paties 
kaip ir mes. Prie palatos durų ligoninės administracija pastačiusi du 
apsaugininkus ir dar vieną netoliese. 

— Manote, vaikėzas jiems papasakojo apie susitikimą su manimi 
šįryt? — jau šimtąjį kartą tądien paklausė Gronkas. 

— Kažkam turėjo pasakyti. Antraip, kodėl taip staiga apsupti pa- 
latą apsaugininkais? 

— Taip, bet apsaugininkai — ne fibiai, a? Jeigu būtų pasakęs fi- 
biams, tai tie sėdėtų koridoriuje, kaip manai? 

Tai jau ne pirmas toks pokalbis per dieną. Kam vis dėlto vaikas 
pasiguodė? Kodėl staiga prie durų išdygo apsaugininkai? Ir taip toliau, 
ir taip toliau. Gronkas niekaip nepajėgė nusiraminti. 

Nepaisant įžūlumo ir gatvės chuligano pozos, jis sudarė kantraus 
žmogaus įspūdį. Nensas nusprendė, kad tai profesinis bruožas. Žudi- 
kai privalo būti kantrūs ir šaltakraujai. 

Ligoninę jie paliko advokatės „Mazda RX-7“. Markas pirmą sykį 
važiavo sportiniu automobiliu. Sėdynės odinės, bet grindys — purvi- 
nos. Nors ir nenaujas automobilis, bet šaunus, su pavarų svirtimi, ku- 
ria Redži darbavosi it patyrusi lenktynininkė. Ji prisipažino mėgstanti 
greitį, ir Markui tai patiko. Juodu nardė transporto sraute ir, palikę 
centrą, pasuko rytų kryptimi. Buvo beveik sutemę. Per įjungtą, bet 
vos girdimą radiją, kažkokia FM stotis transliavo muziką, kurios buvo 
gera klausytis. 

Juodviem išvažiuojant, Rikis nemiegojo. Žiūrėjo animacinius 
filmukus, bet kalbėjo mažai. Ant staliuko šalia lovos stovėjo padėklas 
su apgailėtinu ligoninės maistu, kurio nepalietė nei Rikis, nei Dajana. 
Per dvi dienas Markas nematė, kad motina būtų suvalgiusi bent tris 
kąsnelius. Vaikui buvo gaila mamos, sėdinčios ten ant lovos, stebeili- 
jančios į Rikį ir nesitveriančios nerimu. Sužinojusi iš Redži, kad lieka 
darbe ir net gaus didesnį atlygį, nusišypsojo. Paskui pravirko. 

Markui jau pakyrėjo ašaros, šaltos pupelės ir tamsi, ankšta pa- 

lata. Nors jautėsi kaltas, kad išvažiuoja, bet džiaugėsi, nes sėdėdamas 
čia, sportiniame automobilyje, skriejančiame ten, kaip jis vylėsi, kur 
garuoja valgio lėkštė ir šilta duona. Klintas smulkiai nupasakojo apie 
ravioli bei lazaniją su špinatais, ir šių kvapnių mėsos patiekalų vaiz- 
diniai kažkodėl įstrigo jo atmintyje. Galbūt ten gaus ir torto, kokių 
pyragėlių. Bet jeigu mamutė Lav patiektų į stalą želė, tą jis, ko gero, 
sviestų į ją. 

Markas galvojo apie maistą, o Redži — ar jų neseka. Ji vis žvilg- 
čiojo į užpakalinio vaizdo veidrodėlį. Važiavo pernelyg greitai, zigza- 
gais nardė tarp kitų automobilių, kaitaliojo eismo juostas, bet Markui 
tai nė kiek nerūpėjo. 

— Manote, kad mama ir Rikis saugūs? — paklausė stebėdamas 
automobilius priekyje. 

— Taip. Nesirūpink dėl jų. Ligoninės administracija pažadėjo 
laikyti prie durų apsaugininkus, — ji pasikalbėjo su Džordžu Ordu, 
naujuoju savo bičiuliu, ir pasakė nerimaujanti dėl Svėjų šeimos. Apie 
kokius nors konkrečius grasinimus neužsiminė, nors Ordas ir klausė. 
Šeima sulaukia nepageidaujamo dėmesio, paaiškinusi ji. Nemažai 
gandų bei paskalų, daugiausia skleidžiamų suirzusios Žiniasklaidos. 
Ordas pasikalbėjo su Maktiunu, paskui vėl jai paskambino ir pasakė, 
kad FTB agentai laikysis kur nors netoli palatos, bet stengsis nekristi 
į akis. Ji padėkojo. 

Ordą ir Maktiuną tai pralinksmino. FTB jau turėjo savo žmones 
ligoninėje. O dabar jie dar ir pakviesti. 

Sankryžoje, sužvygindama padangomis, Redži staiga pasuko į 
dešinę. Markas sukikeno, o ji nusijuokė, lyg būtų labai smagu, bet iš 
tikrųjų kažin kodėl maudė paširdžius. Juodu važiavo siauresne gatve, 
su senais namais ir aukštais ąžuolais abipus. 

— Čia mano rajonas, — pasakė ji. Tikrai gražesnis nei tas, ku- 
riame gyvena jis. Vėl pasuko į kitą, dar siauresnę gatvelę. Namai čia 
stovėjo mažesni, bet vis tiek dviaukščiai ir triaukščiai, su didelėmis 
vejomis priekyje ir prižiūrimomis gyvatvorėmis. 

— Kodėl savo klientus vežatės namo? — paklausė Markas. 

— Nežinau. Daugelis mano klientų — vaikai, kilę iš labai blogų 
šeimų. Turbūt man gaila. Prisirišu prie jų. 

— Ar manęs gailitės? 

— Šiek tiek. Bet tu laimingas, Markai, labai laimingas. Turi gerą 
mamą, kuri judu labai myli. 

— Aha, turbūt. Kuri valanda? 

— Beveik šešios. Kodėl klausi? 

Sekundėlę Markas pagalvojo ir suskaičiavo valandas. 

— Prieš keturiasdešimt aštuonias valandas Džeromas Klifordas 
nusišovė. Kaip gaila, kad išvydę jo automobilį mudu paprasčiausiai 
nepabėgome. 

— O kodėl nepabėgote? 

— Nežinau. Turbūt todėl, kad supratęs, kas dedasi, tiesiog turė- 
jau ką nors daryti. Negalėjau pabėgti. Žmogus rengėsi numirti, ir aš 
negalėjau jo taip paprasčiausiai palikti. Kažkas mane traukė prie to 
automobilio. Rikis verkė ir prašė sustoti, bet aš tiesiog negalėjau neiti. 
Viskas per mane. 

— Galbūt, bet dabar nieko nepakeisi, Markai. Viskas jau įvykę, — 
ji Žvilgtelėjo į veidrodėlį ir nieko neišvydo važiuojant iš paskos. 

— Kaip manote, viskas susitvarkys? Kalbu apie Rikį, save ir 
mamą. Kai viskas baigsis, ar vėl gyvensime kaip anksčiau? 

Redži sulėtino greitį ir įsuko į siaurą įvažą, kurią iš abiejų pusių 
rėmino apleistos gyvatvorės. 

— Rikis pasveiks. Galbūt prireiks šiek tiek laiko, bet jis pasveiks. 
Vaikai stiprūs, Markai. Aš kasdien tai matau. 

— O kaip aš? 

— Viskas susitvarkys, Markai. Patikėk manimi. 

Mazda sustojo šalia didžiulio dviaukščio namo su veranda palei 
visą fasadą. Iki langų vešėjo krūmai ir gėlės. Viename verandos gale 
vyniojosi gebenė. 

— Čia jūsų namas? — paklausė jis bemaž su baugščia pagarba. 

— Mano tėvai nusipirko jį prieš penkiasdešimt trejus metus, 
metai iki man gimstant. Čia aš užaugau. Tėtis pasimirė, kai man buvo 
penkiolika, bet mamutė Lav, ačiū Dievui, tebegyvena. 

— Jūs vadinate ją mamute Lav? 

— Visi ją vadina mamute Lav. Ji beveik aštuoniasdešimties, bet 
geresnės formos už mane, — Redži parodė į garažą tiesiai priekyje, už 
namo. — Matai tuos langus virš garažo? Ten aš gyvenu. 

Kaip ir patį namą, garažą vertėtų nudažyti. Abu buvo seni ir 
gražūs, bet lysvėse tarp gėlių augo piktžolių, o pro įvažos įtrūkius žėlė 
žolė. 

Juodu įėjo pro šonines duris, ir į Marką iš virtuvės tvokstelėjo 
stiprus aromatas. Staiga jis pasijuto išbadėjęs. Viduje pasitiko smulki 

moteriškutė žilais plaukais, pakaušyje sutrauktais į „arklio uodegėlę“, 
ir apsikabino dukterį. 

— Mamute Lav, susipažink su Marku Svėjumi, — pasakė Redži, 
pamodama į jį. Markas buvo lygiai tokio pat ūgio kaip mamutė Lav. 
Ši švelniai jį apkabino ir pakštelėjo į skruostą. Markas stovėjo nustė- 
ręs, nežinodamas, kaip pasisveikinti su ta keista aštuoniasdešimtmete 
senute. 

— Malonu susipažinti, Markai, — pasakė ji tiesiai jam prieš vei- 
dą. Jos balsas buvo stiprus ir labai panašus į Redži. Paėmusi už paran- 
kės, ji nusivedė vaiką prie virtuvės stalo. — Sėskis štai čia, atnešiu tau 
ko nors atsigerti. 

Redži nusišiepė jam, tartum sakydama: „Daryk, kaip ji sako, nes 
kitos išeities neturi.“ Už durų ant kabyklos ji pakabino lietsargį ir ant 
grindų pastatė lagaminėlį. 

Virtuvė buvo maža, trys sienos užgrioztos spintutėmis ir lenty- 
nomis. Pačiame viduryje stovėjo medinis stalas su keturiomis kėdė- 
mis, o virš jo ant sijos kabojo puodai ir keptuvės. Čia tvyrojo šiluma, 
dar labiau sužadindama alkį. 

Markas pasirinko arčiausią kėdę ir stebėjo mamutę Lav zujant 
aplink: pagriebia iš spintutės stiklinę, atidaro šaldytuvą, įberia į stikli- 
nę ledukų, įpila iš ąsočio arbatos. 

Nusispyrusi batus, Redži suskato kažką maišyti puode ant viryk- 
lės. Su mamute Lav jos be perstojo šnekučiavosi apie įprastus dalykus: 
kaip praėjo diena, kas skambino ir panašiai. Prie Marko kėdės sustojo 
katė ir ėmėsi jį tyrinėti. 

— Čia Ekslė, — paaiškino mamutė Lav, paduodama arbatos su 
ledukais ir drobinę servetėlę. — Ji septyniolikos metų ir labai meili. 

Markas atsigėrė arbatos ir paliko katę ramybėje. Jis ne itin mėgo 
kates. 

— Kaip tavo broliukas? — paklausė mamutė Lav. 

— Jam jau kur kas geriau, — atsakė jis ir staiga pagalvojo, kažin 
kiek Redži papasakojusi savo motinai. Bet paskui nusiramino. Jeigu 
Klintas Žino tikrai nedaug, tai mamutė Lav — veikiausiai dar mažiau. 
Jis vėl nugėrė arbatos. Senikė laukė išsamesnio atsakymo. — Šiandien 
pradėjo kalbėti. 

— Nuostabu! — nušvito ji ir paplekšnojo jam per petį. 

Redži įsipylė arbatos iš kito ąsočio ir įsidėjo į stiklinę saldiklio 
bei citrinos. Sėdėjo kitapus stalo priešais Marką, ir Ekslė užšoko jai 

ant skreito. Gurkšnodama arbatą, ji glostė katę ir lėtai nusiiminėjo pa- 
puošalus. Buvo pavargusi. 

— Tu alkanas? — paklausė mamutė Lav, staiga pašoko ir pripuolė 
prie orkaitės. Ją atidariusi, pamaišė puodą ir vėl uždarė. 

— Taip, mem. 

— Kaip malonu išgirsti mandagų jaunikaitį, — pagyrė ji, stabtel- 
dama sekundėlei ir nusišypsodama. — Daugelis vaikų, kuriuos Redži 
atsiveda, prastai išauklėti. Jau daug metų nesu girdėjusi šiuose namuo- 
se „taip, mem“. — Paskui ji vėl pasitraukė, iššluostė keptuvę ir padėjo 
ją į kriauklę. 

Redži pamerkė jam akį. 

— Markas tris dienas mito ligoninės maistu, mamute Lav, tad 
nori sužinoti, ką tu gamini. 

— Staigmena, — atsakė ji, atidarydama orkaitę ir išleisdama 
sodrų mėsos, sūrio ir pomidorų aromatą. — Bet, manau, tau patiks, 
Markai. 

Jis tuo neabejojo. Redži vėl jam pamerkė ir, pakreipusi galvą, 
išsisegė iš ausų mažučius deimantinius auskarus. Dabar priešais ją 
kūpsojo papuošalų krūva: pustuzinis apyrankių, du žiedai, vėrinys, 
laikrodukas ir auskarai. Ekslė irgi viską stebėjo. Mamutė Lav staiga su- 
skato darbuotis dideliu peiliu ant pjaustymo lentos. Paskui apsisuko ir 
ant stalo priešais Marką padėjo pintinėlę duonos, karštos ir varvančios 
sviestu. 

— Duoną kepu kiekvieną trečiadienį, — pranešė ji, vėl paplekš- 
nojo jam per petį ir nuskubėjo prie viryklės. 

Markas čiupo didžiausią riekę ir atsikando. Buvo minkšta ir šilta, 
visai kitokia, nei jis valgydavo. Sviestas su česnaku kaipmat ištirpo ant 
liežuvio. 

— Mamutė Lav — grynakraujė italė, — paaiškino Redži, glosty- 
dama Ekslę. — Abu jos tėvai gimė Italijoje ir imigravo į šią šalį 1902- 
aisiais. Aš pusiau italė. 

— Kas buvo ponas Lavas? — paklausė Markas pilna burna duo- 
nos. Ir jo pirštai, ir lūpos buvo sviestuoti. 

— Memfio vaikinas. Juodu susituokė, kai mamutei buvo šešio- 
lika... 

— Septyniolika, — pataisė mamutė Lav neatsigręždama. 

Mamutė Lav jau dėjo ant stalo lėkštes ir įrankius. Papuošalai truk- 
dė, tad Redži viską susirinko ir nustūmė sau nuo kelių katę. 

— Kada valgysime, mamute Lav? — paklausė. 

— Po minutėlės. 

— Bėgu, persirengsiu, — pasakė Redži. Ekslė atsitūpė Markui 
prie kojų ir galva pasitrynė jam į blauzdą. 

— Man labai gaila tavo broliuko, — pasakė mamutė Lav, pasker- 
suodama į duris, kad įsitikintų, ar Redži tikrai toli. 

Markas nurijo kąsnį duonos ir servetėle pasišluostė lūpas. 

— Jam viskas bus gerai. Turime gerus gydytojus. 

— Ir geriausią advokatę pasaulyje, — griežtai, be šypsenos, pa- 
reiškė senikė ir laukė Marko patvirtinimo. 

— Tikrai taip, — iš lėto atsakė jis. 

Ji pritariamai linktelėjo ir pasuko prie kriauklės. 

— Ką gi, po galais, judu, berniukai, ten pamatėte? 

Markas nugėrė arbatos ir pažvelgė į žilą „arklio uodegėlę“. Ko 
gero, laukia ilgas vakaras ir daugybė klausimų. Verčiau išsyk užbėgti 
tam už akių. 

— Redži man liepė nieko apie tai nekalbėti, — jis dar atsikando 
duonos. 

— Ak, Redži visada taip sako. Bet su manimi gali kalbėti. Visi jos 
vaikai man atvirai išsipasakoja. 

Per pastarąsias keturiasdešimt aštuonias valandas jis įgijo ap- 
klausų patirties. Neatsakinėk iš karto. Kai klausimai nuvės, užduok 
vieną kitą pats. 

— Ar dažnai ji atsiveža namo vaikus? 

Senikė nukėlė nuo ugnies puodą ir sekundėlę pagalvojo. 

— Gal dusyk per mėnesį. Nori juos gerai pavalgydinti, tad atsive- 
Ža pas mamutę Lav. Kai kada jie čia pernakvoja. Viena mergytė mėnesį 
čia gyveno. Taip jos buvo gaila. Vadinosi Andrėja. Teismas paėmė ją iš 
tėvų, nes tie buvo Šėtono garbintojai, aukojo gyvulius ir panašiai. At- 
rodė tokia liūdna. Gyveno čia viršuje, buvusiame Redži miegamajame, 
ir verkė, kai atėjo metas išvažiuoti. Man irgi plyšo širdis. Po to pasa- 
kiau Redži: „Daugiau jokių vaikų.“ Bet Redži elgiasi kaip užsimano. 
Zinai, tu tikrai jai patinki. 

— Kas nutiko Andrėjai? 

— Tėvai mergytę susigrąžino. Kasdien meldžiuosi už ją. Ar tu 
lankai bažnyčią? 

— Kartais. 

— Tu geras katalikas? 

— Ne. Tai tokia maža, na, gerai nežinau, kokia ta bažnyčia. Bet ne 
katalikų. Manau, baptistų. Retkarčiais mes joje apsilankome. 

Mamutė Lav klausėsi labai susisielojusi, suglumusi, kad berniu- 
kas gerai nežino, kokią bažnyčią lankąs. 

— Gal man reikėtų nusivesti tave į savo bažnyčią. Šv. Luko. Labai 
graži. Supranti, katalikai išmano, kaip statyti bažnyčias, — Markas 
linktelėjo, bet nesumojo, ką atsakyti. Akies mirksniu ji jau pamiršo 
apie bažnyčias ir grįžo prie viryklės — atidariusi orkaitę, su gydytojo 
Grinvėjaus dėmesingumu tyrinėjo dubenį. Kažką sumurmėjo sau pa- 
čiai, ir galėjai suprasti, kad liko patenkinta. 

— Eik, nusiplauk rankas, Markai, ten, tiesiai, koridoriaus gale. 
Nūnai vaikai nelabai mėgsta plautis rankas. Nagi, eik. 

Markas susikimšo į burną paskutinį kąsnį duonos ir nusekė pas- 
kui Ekslę į vonios kambarį. 

Kai grįžo į virtuvę, Redži sėdėjo prie stalo ir peržiūrinėjo šūsnį 
pašto. Duonos pintinėlė vėl buvo pilna. Mamutė Lav atidarė orkaitę, 
ištraukė gilų troškintuvą, uždengtą folija. | 

— Lazanija, — šiek tiek lūkestingai paaiškino jam Redži. 

Mamutė Lav suskato glaustai pasakoti patiekalo istoriją, tuo pat 
metu raikydama apkepą ir dideliu šaukštu kabindama stambius jo ga- 
balus. Iš troškintuvo vertėsi garas. 

— Mano šeimoje receptas ėjo iš kartos į kartą, — paaiškino ji, 
stebeilydama į Marką, lyg šiam labai rūpėtų lazanijos apkepo genealo- 
gija. Vaikas nekantravo, kad šis greičiau atsidurtų jo lėkštėje. — Atsi- 
vežtas iš senosios tėvynės. Jau dešimties metų mokėjau jį kepti savo tė- 
čiui. — Redži nežymiai užvertė aukštyn akis ir pamerkė Markui. — Jis 
iš keturių sluoksnių, kiekvienas — vis kitokio sūrio. — Ji įdėjo į lėkštes 
po tobulai kvadratinę porciją. Keturi sluoksniai skirtingų sūrių susi- 
lydę sunkėsi pro storą tešlą. 

Ant spintelės suskambo telefonas, ir Redži atsiliepė. 

— Nagi, Markai, valgyk, — paragino mamutė Lav ir iškilmingai 
padėjo priešais jį lėkštę, paskui linktelėjo į Redži nugarą. — Ji amžiny- 
bę galėtų kalbėti. 

Redži klausėsi ir tyliai kalbėjo į ragelį. Aiškiai nenorėjo, kad juo- 
du girdėtų. 

Markas šakute atsignybo didžiulį kąsnį, papūtė, kad šiek tiek 
atauštų, ir atsargiai pakėlė prie burnos. Valgė pamažu, gardžiuoda- 

masis aštriu mėsos padažu, sūriais, dar kažin kuo. Net špinatai buvo 
dieviški. 

Mamutė Lav stebėjo ir laukė. Įsipylė antrą taurę vyno ir laikė pa- 
kėlusi tarp stalo ir lūpų, tikėdamasi reakcijos į jos prosenelės recepto 
paslaptį. 

— Nuostabu, — pagyrė jis, kabindamas antrą kąsnį. — Tiesiog 
nuostabu. — Vienintelė jo patirtis su lazanija buvo prieš kokius metus, 
kai per pietus motina ištraukė iš mikrobangės plastikinį indelį. „Sven- 
sono šaldytoji' ar kažkas tokio. Prisiminė guminį skonį, visai ne tokį, 
kaip šios. 

— Tau patinka? — paklausė mamutė Lav, nugerdama vyno. 

Pilna burna jis linktelėjo, ir to jai užteko. Pati atsikando kąsnelį. 

Redži padėjo ragelį ir grįžo prie stalo. 

— Turiu lėkti į centrą. Farai ką tik sučiupo Skotą Rosą, vėl vagi- 
liaujantį parduotuvėje. Jis areštinėje, verkia ir šaukiasi mamos, bet jos 
nepavyksta rasti. 

— Ar ilgam? — paklausė Markas, mirksnį liovęsis darbuotis ša- 
kute. 

— Porai valandų. Baik valgyti ir pasisvečiuok pas mamutę Lav. 
Vėliau nuvešiu tave į ligoninę, — ji paplekšnojo jam per petį ir išsku- 
bėjo pro duris. 

Mamutė Lav tylėjo, kol neišgirdo suburzgiant Redži automobilio, 
paskui vėl paklausė: 

— Tai ką gi, judu, berniukai, ten pamatėte? 

Markas įsidėjo į burną didelį kąsnį, amžinybę kramtė, kol ji laukė, 
paskui ilgai gėrė arbatos. 

— Nieko. Kaip jūs tai gaminate? Tiesiog nuostabu. 

— Na, senas receptas. 

Ji vėl nugėrė vyno, paskui dešimtį minučių tarškėjo apie padažą. 
Po to — apie sūrius. 

Markas negirdėjo nė žodžio. 


Kol senikė nurinko stalą ir sukrovė lėkštes į indaplovę, jis baigė 
doroti persikų pyragą ir ledus. Paskui vėl jai padėkojo, jau dešimtą 
sykį pakartojo, kad viskas buvo labai skanu, ir išsipūtusiu pilvu atsisto- 
jo nuo stalo. Čia sėdėjo valandą. Pietūs gyvenamojoje priekaboje pa- 

prastai tetrukdavo dešimt minučių. Dažniausiai jie sėdėdavo priešais 
televizorių ir nuo padėklų valgydavo mikrobangėje pašildytą maistą. 
Dajana būdavo pernelyg pavargusi, kad įstengtų ką nors gaminti. 

Mamutė Lav pasimėgavo tuščia Marko lėkšte ir nusiuntė jį į 
svetainę pasižiūrėti televizoriaus, kol pati baigs tvarkytis. Televizorius 
buvo spalvotas, bet be nuotolinio valdymo pultelio. Ir be kabelinių 
programų. Ant sienos virš sofos — didelė šeimos fotografija. Ši at- 
kreipė Marko dėmesį, tad jis priėjo iš arčiau pasižiūrėti. Fotografija 
buvo sena, išblukusi, storais, mediniais banguotais rėmais. Joje po- 
nas ir ponia Lavai sėdėjo ant mažutės sofos kažkokioje studijoje, o 
abipus jų stovėjo du berniukai ankštomis apykaklėmis. Mamutė Lav 
buvo tamsiaplaukė ir gražiai šypsojosi. Ponas Lavas, pėdą aukštesnis, 
sėdėjo tiesus ir rimtas. Berniukai stypsojo susikaustę ir nesmagūs, 
matyt, nepatenkinti, kad reikia vilkėti krakmolytais marškiniais su 
kaklaraiščiais. Redži glaudėsi tarp tėvų, pačiame nuotraukos vidur- 
yje, žavinga, patenkinta, šypsanti, ir nė kiek negalėjai abejoti, kad tai ji 
šeimos dėmesio centre, ir tuo nepaprastai džiaugiasi. Ji buvo dešimties 
ar vienuolikos, maždaug Marko amžiaus, ir tos dailios mergytės veidas 
pagavo jo dėmesį ir užgniaužė kvapą. Stebėjo ją, tartum besijuokiančią 
iš jo. Buvo kupina išdykumo. | 

— Gražūs vaikučiai, a? — mamutė Lav, tylomis atsistojusi už jo, 
gėrėjosi savo šeima. 

— Kada daryta? — tebespoksodamas paklausė Markas. 

— Prieš keturiasdešimt metų, — iš lėto, kiek liūdnai atsakė ji. — 
Tuomet mes visi buvome tokie jauni ir laimingi. — Jie stovėjo greta, 
abu liesdamiesi rankomis, petys prie peties. 

— Kur berniukai? 

— Džojus, vyresnysis, čia dešinėje. Buvo KOP lakūnas bandytojas 
ir žuvo 1944-aisiais, sudužus lėktuvui. Jis didvyris. 

— Kaip gaila, — sukuždėjo Markas. 

— Benis, tas kairėje, metais jaunesnis už Džojų. Dirba Vankuvery- 
je jūrų biologu. Niekada neatvyksta aplankyti savo motinos. Maždaug 
prieš dvejus metus buvo čia per Kalėdas, paskui vėl išvyko. Taip ir liko 
nevedęs, bet, manau, jis kaip reikiant. Todėl ir anūkų jo nėra. Tik Re- 
dži vaikai, — paėmusi nuo staliuko prie sofos penkių iš septynių colių 
formato rėmelius šalia lempos su dviem nuotraukomis, padavė Mar- 
kui. Dvi vidurinės mokyklos išleistuvių fotografijos — su mėlynomis 

kepuraitėmis ir mantijomis. Mergina dailutė. Bernas — nutriušusiais 
plaukais, paaugliška barzdele ir trykštančia iš akių neapykanta. 

— Tai Redži vaikai, — paaiškino mamutė Lav be menkiausios 
meilės ar pasididžiavimo gaidelės balse. — Vaikis, kai paskutinį kartą 
apie jį girdėjome, sėdėjo kalėjime. Už prekybą kvaišalais. Mažas buvo 
geras berniukas, bet paskui liko pas tėvą, kuris jį tiesiog sugadino. Jau 
po skyrybų. Margaitė Kalifornijoje, bando tapti aktore ar dainininke, 
ar dar kažkuo, bent taip sako, bet irgi turėjo bėdų dėl kvaišalų, ir mes 
nedaug iš jos sulaukiame žinių. Taip pat buvo mielas vaikutis. Bemaž 
dešimt metų jos nemačiau. Ar gali patikėti? Taip liūdna. 

Mamutė Lav gurkšnojo jau trečią taurę vyno, ir liežuvis jai at- 
sirišo. Jeigu ji ganėtinai ilgai gali kalbėti apie savo šeimą, tai galbūt 
vėliau pereis prie jo artimųjų. Ir kai juodu jau bus aptarę šeimas, ko 
gero, tik tada ji panorėtų pakalbėti, ką vis dėlto berniukai išvydo ten, 
miške. 

— Kodėl nesimatėte su ja dešimt metų? — paklausė Markas, bet 
tik todėl, kad jam reikėjo ką nors pasakyti. Klausimas išties kvailas, 
juk jis žinojo, kad atsakymas gali užsitęsti valandas. Nuo puotos pūtė 
pilvą, ir Markas troško paprasčiausiai atsigulti ant kanapos ir ramiai 
pailsėti. 

— Redžina, tai yra Redži, prarado dukterį, kai šiai buvo apie try- 
lika. Juodu išgyveno skyrybų košmarą; jis lakstė paskui kitus sijonus 
ir visame mieste turėjo draugužių, net ligoninėje buvo nutvertas su 
žavute sesele. Tačiau skyrybos vis tiek buvo baisus košmaras, ir Redži 
atsidūrė ten, iš kur negalėjo nieko pakeisti. Džo, jos vyras, kai juodu 
susituokė, buvo geras vaikinas, bet paskui užkalė krūvą pinigų ir ėmė 
elgtis kaip visi medikai, supranti, jis pasikeitė. Pinigai trenkė jam į gal- 
vą, — ji nutilo ir nugėrė gurkšnelį. — Baisu, tiesiog baisu. Tačiau aš jų 
ilgiuosi. Šiaip ar taip, vieninteliai mano mažučiai anūkėliai. 

Tuodu nebuvo panašūs į mažučius anjkėlius, ypač bernas. Ne 
kas kitas kaip pankas. 

— Kas jam nutiko? — paklausė Markas po kelių sekundžių tylos. 

— Ką gi, — atsiduso ji, lyg būtų nemalonu pasakyti, bet ką darysi, 
jeigu taip reikia. — Kai atiteko tėvui, jis buvo šešiolikos, jau nežabo- 
tas ir pagedęs. Matai, jo tėvas buvo akušeris-ginekologas, vis neturėjo 
laiko vaikams, o berniukui juk reikia tėvo, ar ne? Tad berniukas, jo 
vardas Džefas, anksti tapo nevaldomas. Paskui tėvas, kuris turėjo vi- 

sus pinigus ir visus advokatus, uždarė Redžiną į ligoninę ir pasiėmė 
vaikus, o kai taip atsitiko, Džefas buvo paliktas gyventi bemaž savo 
galva. Žinoma, už tėvo pinigus. Mažne grasomas šautuvu baigė vidu- 
rinę ir po šešių mėnesių buvo sučiuptas su kvaišalais. — Senutė staiga 
nutilo, ir Markas pamanė, kad ji tuoj pravirks. Bet ji tik nugėrė dar 
gurkšnelį. — Paskutinį kartą jį glaudžiau prie savęs, kai baigė vidurinę. 
Mačiau jo nuotrauką laikraštyje, kai papuolė į bėdą. Tačiau jis niekada 
man nepaskambino ar šiaip ką. Jau dešimt metų praėjo, Markai. Žinau, 
mirsiu taip ir neišvydusi jo. — Ji greitai pasitrynė akis, o Markas ėmė 
dairytis kampo, kur galėtų pasislėpti. 

Mamutė Lav paėmė jį už parankės. 

— Einam. Pasėdėsime verandoje. 

Markas nusekė paskui ją per ankštą prieškambarį pro paradines 
duris, ir abu atsisėdo į sūpuokles verandoje. Buvo tamsu ir vėsu. Juodu 
palengva tylomis suposi. Ant sūpuoklių buvo užtiesta stora dygsniuo- 
ta antklodė. Mamutė Lav gurkšnojo vyną. 

Senikė nusprendė tęsti šeimos sagą. 

— Supranti, Markai, vos tik gavęs vaikus, Džo juos pražudė. 
Pinigų jiems duodavo į valias. Vedžiodavosi į namus savo netikusias 
draugužes, o vaikai viską matė. Nupirko abiem automobilius. Dar vi- 
durinėje Amanda pastojo, ir jis pasirūpino padaryti abortą. 

— Kodėl Redži pasikeitė vardą? — mandagiai paklausė Markas. 
Galimas daiktas, kai ji atsakys, ši saga bus baigta. 

— Kelerius metus su pertraukomis ji praleido psichiatrinėse. 
Jau po skyrybų ir, dievaži, buvo labai prastos būklės, Markai. Kasnakt 
prieš užmigdama verkiau, nerimaudama dėl savo dukters. Kai ne- 
gulėdavo ligoninėje, daugiausia gyvendavo pas mane. Prireikė metų, 
kol ji galiausiai atsigavo. Prireikė daug psichoterapijos. Daug pinigų. 
Daug meilės. Ir vieną dieną ji nusprendė, kad košmaras baigėsi, kad 
susirinks šukes ir žengs toliau, kad susikurs naują gyvenimą. Štai ko- 
dėl pasikeitė vardą ir pavardę. Nuėjo į teismą ir sutvarkė viską pagal 
įstatymus. Paskui virš garažo įsirengė butuką. Visas tas fotografijas ati- 
davė man, nes nenori į jas žiūrėti. Įstojo į Teisės fakultetą. Tapo nauju 
žmogumi, kita pavarde ir kitu vardu. 

— Ji jaučia nuoskaudą? 

— Kovoja su tuo. Juk prarado vaikus, o po tokio akibrokšto nė 
viena motina nepajėgia visiškai atsigauti. Tačiau Redži stengiasi apie 

juos negalvoti. Tėvas nuolat jiems plovė smegenis, todėl ji vaikams 
visiškai svetima. Žinoma, Redži buvusio vyro nekenčia ir, manau, 
veikiausiai tai sveika. 

— Ji labai gera advokatė, — pareiškė Markas, lyg pats asmeniškai 
būtų samdėęsis ir atleidęs jų daugybę. 

Mamutė Lav pasislinko arčiau — pernelyg arti, kad Markui pa- 
tiktų. Paplekšnojo jam per kelį, ir tai velniškai suerzino, bet ji buvo 
miela senikė, neturinti kokių nors blogų kėslų. Juk palaidojusi sūnų 
ir praradusi vienintelį savo anūką, tad jis nepyko ant jos. Naktis buvo. 
be mėnulio. Lengvas vėjelis švelniai šlameno didžiulių juodų ąžuolų 
tarp verandos ir gatvės lapus. Markas netroško grįžti į ligoninę, tad 
nusprendė, kad čia visai neblogai. Jis nusišypsojo mamutei Lav, bet 
ji nieko nematančiomis akimis stebeilijo į tamsą, giliai paskendusi 
mintyse. 

Markas spėjo, kad anksčiau ar vėliau ji vis tiek prisikas prie Dže- 
romo Klifordo savižudybės, o jis norėjo to išvengti. 

— Kodėl Redži tiek daug klientų — vaikai? 

Senikė toliau plekšnojo jam per kelį. 

— Nes kai kuriems vaikams reikia advokatų, nors daugelis jų 
patys to nesupranta. O didžiumai advokatų pernelyg svarbu užkalti 
kuo daugiau pinigų, tad vaikai jiems visai nerūpi. O Redži nori jiems 
padėti. Visados kaltino save, kad prarado vaikus, todėl paprasčiausiai 
nori padėti kitiems. Savo mažuosius klientus labai globoja. 

— Aš jai nedaug tesumokėjau. 

— Nesirūpink, Markai. Kas mėnesį Redži už dyką imasi bent 
dviejų bylų. Tai vadinama pro bono ir reiškia, kad advokatas dirba be 
honoraro. Jeigu ji nebūtų norėjusi, tavo bylos nebūtų ėmusis. 

Jis žinojo apie pro bono. Televizijos serialuose pusė advokatų 
dirba su bylomis, už kurias jiems nebus sumokėta. Kita pusė — mie- 
ga su gražiomis moterimis ir vakarieniauja prašmatniuose restora- 
nuose. 

— Redži turi sielą, Markai, sąžinę, — bėrė toliau senutė, vis švel- 
niai plekšnodama jam per kelį. Vyno taurė buvo tuščia, bet žodžiai — 
aiškūs, O protas aštrus. — Jeigu tiki klientu, ji dirbs be honoraro. Jeigu 
pamatytum kai kuriuos jos neturtinguosius klientus, Markai, tau plyš- 
tų širdis. Dėl kai kurių tų mažiukų aš nuolat verkiu. 

— Jūs labai ja didžiuojatės, tiesa? 

— Taip. Prieš kelerius metus, kai vyko skyrybos, Redži vos ne- 
mirė. Vos jos nepraradau. O paskui bemaž nusigyvenau, stengdamasi 
vėl pastatyti ją ant kojų. Ir tik pažvelk, kokia ji dabar! 

— Ar kada nors ji vėl ištekės? 

— Galbūt. Susitikinėjo su keliais vyrais, bet nieko rimta. Roma- 
nai jai nėra svarbiausi. Pirmiausia — darbas. Kaip ir šįvakar. Jau veik 
aštuonios, o ji miesto areštinėje kalbasi su mažuoju tvarkos pažeidėju, 
sučiuptu už vagystę parduotuvėje. Įdomu, kas rytoj bus išspausdinta 
laikraštyje? 

Sportas, nekrologai, įprasti dalykai. Markas nesmagiai pasimuistė 
ir laukė. Be abejo, iš jo tikimasi, kad prašnektų. 

— Kas žino. 

— Koks jausmas regėti savo nuotrauką pirmame laikraščio pus- 
lapyje? 

— Man nepatiko. 

— Iš kur jie gavo tas nuotraukas? 

— Jos mokyklinės. 

Stojo ilga pauzė. Sūpuoklės lingavo pirmyn atgal, cypčiodamos 
grandinėmis virš jų galvų. 

— Koks buvo jausmas, kai užsidūrėte ant to ką tik nusišovusio 
negyvėlio? 

— Gerokai baisu, bet, tiesą sakant, gydytojas man uždraudė apie 
tai kalbėti, kad dar labiau nesukeltų streso. Juk žinote, koks mano ma- 
žesnysis broliukas. Tad verčiau aš nieko nepasakosiu. 

Ji paplekšnojo stipriau. 

— Žinoma. Žinoma. 

Markas pasistūmė pėdų pirštais, ir sūpuoklės sulingavo kiek 
sparčiau. Skrandis vis dar prikimštas, ir jį staiga suėmė miegas. 
Mamutė Lav dabar niūniavo. Stipriau pūstelėjus vėjui, Markas nu- 
sipurtė. 


Redži rado juodu tamsioje verandoje, sūpuoklėse, tyliai linguo- 
jančius pirmyn atgal. Mamutė Lav gurkšnojo juodą kavą ir glostė 
Markui petį. Berniukas, susisukęs į kamuolėlį, glaudėsi greta, padėjęs 
galvą jai ant kelių. Vaiko kojos buvo užklotos antklode. 

— Ar jau seniai miega? — pakuždom paklausė Redži. 

— Kokią valandą. Sušalo, paskui užsnūdo. Mielas vaikas. 

— Tikrai taip. Paskambinsiu į ligoninę jo motinai ir paklausiu, ar 
gali pasilikti pas mus pernakvoti. | 

— Jis prisikimšo iki soties. Rytą vėl gerai pamaitinsiu. 

Idėją pasiūlė Trumenas, o kadangi ji greičiausiai buvo veiksmin- 
ga, Foltrigas kaipmat ją pasigriebė ir pateikė kaip savo. Gyvenimą šalia 
„Garbiojo“ Rojaus sudarė virtinė vogtų idėjų ir prisiskiriamų nuopel- 
nų, kai viskas išdegdavo. O kai viskas nueidavo šuniui ant uodegos, 
kaltas likdavo Trumenas, jo biuras, Foltrigo pavaldiniai, spauda, pri- 
siekusieji ir korumpuoti gynybos advokatai — visi, išskyrus patį didį 
žmogų. 

Tačiau Trumenui ir anksčiau jau teko glostyti primadonų savi- 
meilę bei manipuliuoti jomis, tad tikrai pajėgs susitvarkyti ir su šiuo 
idiotu. 

Ta idėja atėjo jam į galvą vėlai vakare, tamsiame perpildyto aus- 
trių baro kamputyje beknebinėjant žalumynus iš patiektų krevečių sa- 
lotų su aštriu majonezu. Trumenas paskambino į prokuratūrą Foltrigo 
asmeniniu numeriu, bet niekas neatsiliepė. Tada surinko bibliotekos 
numerį, ir ragelį pakėlė Volis Boksas. Buvo pusė dešimtos ir Volis pa- 
aiškino, kad jis su savo bosu rausiasi po juridinę literatūrą — tiesiog 
porelė darboholikų, velkančių jungą dėl detalių ir dar patiriančių iš to 
malonumą. Ir taip visą dieną. Trumenas pasakė prisistatysiąs pas juos 
po dešimties minučių. 

Tuoj pat paliko užeigą ir nuskubėjo per minią Kanalo gatve. 
Spalis Naujajame Orleane — tik dar vienas karštas, tvankus vasaros 
mėnuo. Nužingsniavęs du kvartalus, Trumenas nusivilko švarką ir pa- 
spartino tempą. Dar po dviejų kvartalų sumįrkę marškiniai jau lipo 
jam prie nugaros ir krūtinės. 

Kanalo gatvėje jis brovėsi pro gausybę turistų, slampinėjančių su 
fotoaparatais, apsirengusių rėksmingų spalvų trumparankoviais marš- 
kinėliais. Ir tūkstantąjį kartą stebėjosi, kodėl tie žmonės atsibeldžia į 
šį miestą leisti sunkiai uždirbtų pinigų menkavertėms pramogoms ir 
pernelyg brangiam maistui. Paprastas turistas Kanalo gatvėje avėjo 
juodomis puskojinėmis ir baltais sportbačiais, turėjo keturiasdešimt 

svarų antsvorio. Trumenas įsivaizdavo, kaip tie Žmonės grįš namo 
ir girsis mažiau laimingiems savo draugams, kokią nepakartojamą 
virtuvę atrado Naujajame Orleane ir kaip apsirydavo. Jis atsitrenkė 
į apkūnią moterį, spaudžiančią sau prie veido juodą dėželę. Pasirodo, 
stovėdama prie šaligatvio krašto, ji filmavo pigios suvenyrų parduotu- 
vėlės fasadą su vitrinoje išstatytais dviprasmiškais kelio ženklais. Koks 
žmogus galėtų žiūrėti vaizdajuostėje užfiksuotą neskoningą suvenyrų 
parduotuvėlę Prancūzų kvartale? Amerikiečiai nebesimėgauja atosto- 
gomis. Jie paprasčiausiai įjamžina šias „Sony“ kamera, kad paskui visus 
metus galėtų neišmesti iš galvos. 

Trumenas buvo pateikęs prašymą perkelti jį kitur. Jam pakyrėjo 
turistai, transporto kamščiai, drėgmė, nusikalstamumas, pakyrėjo ir 
Rojus Foltrigas. Pasukęs pro „Rubinstein Bothers“ parduotuvę, Tru- 
menas patraukė Puadra gatvės link. 


Foltrigas sunkaus darbo nebijojo. Jam tai buvo savaime supran- 
tama. Dar Teisės fakultete sumojo, kad nesąs genijus ir kad norėdamas 
pasiekti sėkmę, turės įdėti daug valandų triūso. Studijavo negailė- 
damas subinės ir baigė mokslus vidutinioku. Tačiau buvo renkamas 
studentų savivaldos prezidentu, ir apie šį pasiekimą liudijo įrėmintas 
ąžuolu sertifikatas, kabantis ant kažkurios jo kabineto sienos. Jo, kaip 
politikos gyvūno, karjera prasidėjo tada, kai Teisės fakulteto ben- 
dramoksliai jį išsirinko savo prezidentu — apie tokį postą daugelis 
nė nežinojo ir jiems į jį buvo nusispjaut. Darbo pasiūlymų jaunasis 
Rojus gavo nedaug, ir paskutinę minutę nusitvėrė progą tapti miesto 
prokuroro pavaduotoju Naujajame Orleane. Penkiolika tūkstančių 
baksų per metus 1970-aisiais. Per dvejus metus jis ištyrė daugiau bylų 
nei visi kiti miesto prokurorai kartu sudėjus. Dirbo kaip jautis. Ilgas 
valandas skyrė patiems beviltiškiausiems atvejams, nes puoselėjo di- 
delius planus. Buvo žvaigždė, tik niekieno nepastebima. 

Foltrigas po truputį pradėjo bendrauti su vietos respublikonų 
veikėjais — slaptas hobis — ir išmoko politinių žaidimų. Susipažino su 
kai kuriais pinigingais bei įtakingais žmonėmis ir galiausiai susiveikė 
darbą vienoje juridinėje firmoje. Aukodamas neįtikėtinai daug valan- 
dų, tapo partneriu. Vedė nemylėdamas moterį iš tinkamos šeimos, ir 
žmona suteikė jam respektabilumo. Rojus judėjo į priekį. Mat turėjo 
žaidimo planą. 

Nors ir tebegyveno su Žmona, tačiau juodu miegojo atskiruose 
kambariuose. Vaikučiams dabar — dvylika ir dešimt. Mielas šeimos 
portretas. 

Foltrigui labiau patiko būti įstaigoje nei namie, o žmonai tai tiko, 
nes vyro ji nemėgo, užtat mėgavosi jo uždarbiu. 

Rojaus posėdžių stalas vėl buvo nukrautas juridine literatūra ir 
bloknotais. Volis sėdėjo nusimetęs švarką ir kaklaraištį. Bibliotekoje 
visur stovėjo išdėlioti tušti kavos puodeliai. Abu — ir Rojus, ir Volis, 
buvo pavargę. 

Įstatymas labai paprastas: kiekvienas pilietis privalo duoti pa- 
rodymus, jeigu tik šie padės vykdyti teisingumą. Liudytojas neat- 
leidžiamas nuo pareigos duoti parodymus, jeigu ir baiminasi keršto, 
gresiančio jo ir/ar jo šeimynykščių gyvybėms. Taip juodu ant balto 
parašyta įstatyme, kaip sakoma, per metų metus įvairių teisėjų tiesiog 
įrėžta akmenyje. Jokių išimčių. Jokių išlygų. Jokių landų įbaugin- 
tiems vaikučiams. Rojus ir Volis peržiūrėjo dešimtis bylų. Daugelis 
jų nukopijuotos ir žymekliu paryškintomis vietomis mėtėsi ant stalo. 
Vaikiščias privalės kalbėti. Jeigu sumanymas dėl kreipimosi į Nepilna- 
mečių teismą žlugtų, Foltrigas ketino parengti Markui Svėjui oficialų 
šaukimą atvykti į Naująjį Orleaną liudyti prieš didįjį žiuri. Mirtinai 
išgąsdins tą šlykštuką ir atriš jam liežuvį. 

Pro duris įėjo Trumenas. 

— Ilgai, vyručiai, jūs čia dirbate, — tarė. 

Volis Boksas atsistūmė nuo stalo ir stipriai parąžė rankas sau virš 
galvos. 

— Aha, reikia peržiūrėti daug medžiagos, — atsakė, išdidžiai pa- 
rodydamas į krūvas knygų ir užrašų. 

— Sėskitės, — Foltrigas pamojo į kėdę. — Mes jau baigia- 
me. — Jis irgi pasirąžė, paskui sutreškino krumpliais. Mėgavosi savo, 
kaip darboholiko — svarbaus asmens, nesibodinčio ilgų tarnybos 
valandų, šeimos žmogaus, kuriam svarbiausia pareiga, o ne žmona ir 
vaikai — reputacija. Pirmiausia — darbas. Juk jo klientė — Jungtinės 
Amerikos Valstijos. 

Jau septynerius metus Trumenas klausėsi tų paistalų apie aštuonio- 
likos valandų darbo dieną. Kalbėti apie save ir valandas, leidžiamas pro- 
kuratūroje, taip pat apie organizmą, kuris gali apsieiti be miego — mėgs- 
tama Foltrigo plokštelė. Teisininkai nešiojasi savo nemigą kaip garbės 
ženklą. Tikros vyriškumo mašinos, gebančios girgždėti kiaurą parą. 


192 


— Man kilo idėja, — pasakė Trumenas, sėsdamasis kitapus sta- 
lo. — Anksčiau jūs minėjote apie rytoj Memfyje vyksiantį svarstymą. 
Nepilnamečių teisme. 

— Mes įregistruojame peticiją, — pataisė jį Rojus. — Nežinau, 
kada ji bus svarstoma. Tačiau mes prašysime, kad kuo greičiau. 

— Aha, gerai, o ką dėl to pasakysite? Šiandien išeidamas iš biuro 
kalbėjausi su K. O. Lujisu, pirmuoju Voilzo pavaduotoju. 

— Pažįstu K. O., — pertraukė Foltrigas. Trumenas kaip tik to ir 
laukė. Po teisybei, net padarė pauzelę, kad Foltrigas galėtų jį pertraukti 
ir apšviesti, koks esąs artimas su K. O. — ne su Lujisu, bet tiesiog su 
K. O. 

— Taip. Tai štai, jis lankėsi Sent Luise, dalyvavo konferencijoje ir 
teiravosi apie Bojeto bylą, Džeromą Klifordą ir tą vaikiščią. Papasa- 
kojau jam viską, ką žinome. Jis sakė, kad nesivaržytume paskambinti, 
jeigu galėtų kuo nors padėti. Taip pat sakė, kad ponas Voilzas ataskaitų 
pageidauja kasdien. 

— Man viskas žinoma. 

— Taip. Na, tai aš ir pagalvojau. Nuo Memfio iki Sent Luiso lėk- 
tuvu — tik valanda, tiesa? Kas, jeigu ponas Lujisas rytoj iš pat ryto, 
kai tik bus įregistruota peticija, prisistatytų pas Memfio nepilnamečių 
teismo teisėją ir su juo šnekteltų, šiek tiek paspaustų? Mes kalbame 
apie antrą žmogų FTB. Jis pasakys teisėjui, ką, mūsų nuomone, tas 
vaikiščias Žino. 

Foltrigas pritariamai sulinksėjo, o tai pastebėjęs Volis irgi sulink- 
sėjo, tik dar greičiau. 

Trumenas kalbėjo toliau: 

— Ir dar kai kas. Mums žinoma, kad Gronkas Memfyje, taigi 
esame tikri, jog ten jis atsibastė ne aplankyti Elvio kapo. Tiesa? Yra 
pasiųstas Maldano. Aš ir pagalvojau: kas, jeigu mes manome, jog vai- 
kui gresia pavojus, o ponas Lujisas Nepilnamečių teismo teisėjui pa- 
aiškins, esą vaikui geriausia būtų jį izoliavus? Suprantate, dėl jo paties 
saugumo? 

— Man tai patinka, — tyliai ištarė Foltrigas. Voliui irgi patiko. 

— Nuo tokio spaudimo vaikas palūš. Pirma, Nepilnamečių teis- 
mo nurodymu bus uždarytas į kalėjimą kaip bet kuriuo kitu atveju, ir 
tai velniškai jį išgąsdins. Ir galbūt praskaidrins protą jo advokatei. Dar 
būtų gerai, kad teisėjas įsakytų vaikiščiui kalbėti. Štai čia, manau, jis ir 
palūš. Jeigu ne, tuomet parodys nepagarbą teismui, ką? Kaip manote? 

— Aha, parodys nepagarbą, bet negalime numatyti, kaip šiuo at- 
veju pasielgs teisėjas. 

— Teisybė. Taigi ponas Lujisas papasakos teisėjui apie Gronką ir 
šio draugelius iš mafijos; jog mes manome jį esant Memfyje tam, kad 
susidorotų su vaiku. Bet kuriuo atveju įkišime berniūkštį į areštinę, 
toliau nuo jo advokatės. Tos kalės. 

Foltrigas jau užsivedė. Kažką rašėsi į bloknotą. Volis atsistojo ir 
suskato mąsliai žingsniuoti po biblioteką — giliai paskendęs mintyse, 
lyg visi būtų susimokę priversti ji, priimti svarbų sprendimą. 

Čia, Naujojo Orleano prokuratūros nuošalume, Trumenas galėjo 
pavadinti ją kale. Tačiau aną diktofono juostelę tebeprisiminė. Tad 
būtų laimingas, jeigu liktų Naujajame Orleane, kuo toliau nuo tos 
bobšės. Memfyje tegul Maktiunas dorojasi su Redži. 

— Galite telefonu susisiekti su K. O.? — paklausė Foltrigas. 

— Manau, taip, — Trumenas išsitraukė iš kišenės popieriaus 
skiautelę ir įniko spaudinėti telefono mygtukus. 

Foltrigas su Voliu nuėjo į bibliotekos kampą, toliau nuo agento. 

— Puiki idėja, — džiūgavo Volis. — Neabejoju, tas Nepilnamečių 
teismo teisėjas — koks nors vietos pirdžius, jis paklausys K. O. ir pa- 
darys viską, ko paprašytas, kaip manote? 

Trumenas jau kalbėjo su ponu Lujisu. Foltrigas stebėjo jį, tuo pat 
metu klausydamasis Volio. 

— Galbūt, bet vis tiek kuo greičiau nutempkime vaikiščią į teis- 
mas, toli nuo savo advokatės. Man patinka. 

Taip abu šnabždėjosi, kol Trumenas kalbėjosi su K. O. Lujisu. 
Paskui Trumenas linktelėjo jiems, plačiai išsišiepęs gestu parodė, kad 
viskas gerai, ir padėjo ragelį. 

— Jis sutinka, — didžiuodamasis pasakė. — Ankstyvuoju reisu 
išskris į Memfį ir susitiks su Finku. Paskui juodu pasiims Džordžą 
Ordą ir visi kartu užgrius teisėją. — Labai patenkintas savimi, pasuko 
prie jų. — Tik pagalvokite. Vos tik teisėjas atvyks į darbą, prieš jį išdygs 
federalinis prokuroras iš vienos pusės, K. O. Lujisas — iš kitos, o per 
vidurį dar Finkas. Jie kaipmat privers vaikiščią kalbėti. 

Foltrigas blykstelėjo piktdžiugiška šypsena. Mėgo akimirkas, kai 
pradėdavo veikti federalinės valdžios galia ir visu savo svoriu prislėg- 
davo mažus, nieko neįtariančius žmogelius. Štai taip — vienas telefono 
skambutis, ir į sceną įžengia antras pagal svarbą FTB asmuo. 

— Turi išdegti, — pasakė Foltrigas savo padėjėjams. — Tikrai 
turi išdegti. 


Viename darbo kambarėlio virš garažo kampe prie lempos Redži 
sklaidė storą knygą. Buvo jau vidurnaktis, bet miegas neėmė, tad su- 
sirangė po antklode ir, gurkšnodama arbatą, skaitė knygą „Užsispyręs 
liudytojas“, kurią jai buvo suradęs Klintas. Palyginti su įstatymų są- 
vadais, ši knyga buvo gana plona. Tačiau pagrindinė mintis abejonių 
nekėlė: kiekvienas liudytojas privalo duoti parodymus ir padėti val- 
džios organams, tiriantiems nusikaltimą. Liudytojas negali atsisakyti, 
motyvuodamas tuo, kad jis arba ji jaučia grėsmę. Didžiuma knygoje 
cituojamų atvejų susiję su organizuotu nusikalstamumu. Panašu, kad 
mafijai nepatinka savi žmonės, išsiplepantys policijai, todėl ji dažnai 
grasina šių žŽmonoms ir vaikams. Ne sykį Aukščiausiasis teismas leido 
suprasti, kad velniai nemato tų žmonų ir vaikų. Liudytojas privalo 
kalbėti. 

Kažkuriuo momentu, netolimoje ateityje, Markas bus priverstas 
kalbėti. Teismo šaukimu Foltrigas gali jį įpareigoti stoti prieš didįjį 
žiuri Naujajame Orleane. Žinoma, ji irgi galės dalyvauti. Jeigu Markas 
nesutiktų duoti parodymų didžiajam žiuri, tuoj pat bus surengtas po- 
sėdis pas bylą vedantį teisėją, kuris neabejotinai įsakys vaikui atsaki- 
nėti į Foltrigo klausimus. Jeigu ir tada Markas nesutiktų, teismo rūsty- 
bė būtų begalinė. Joks teisėjas nepakenčia, kai jo valiai nepaklūstama, 
bet federaliniai teisėjai šiuo atveju gali būti itin bjaurūs. 

Esti vietų, kur galima įkišti vienuolikmečius, patekusius sistemos 
nemalonėn. Šiuo metu Redži turėjo ne mažiau kaip dvidešimtį klientų, 
išbarstytų po įvairias Tenesio valstijos auklėjimo mokyklas. Vyriausia- 
jam — šešiolika. Visi saugomi už aukštų tvorų, prie kurių patruliuoja 
sargybiniai. Anksčiau tokios įstaigos vadintos pataisos mokyklomis, 
dabar — auklėjimo. 

Įsakytas kalbėti, Markas neabejotinai pažvelgs į ją. Kaip tik todėl 
jos neėmė miegas. Patarti jam, kad atskleistų, kur paslėptas senatoriaus 
kūnas, reikštų pakenkti vaiko saugumui. Grėstų pavojus ir jo motinai, 
broliui. Jie — ne tokie žmonės, kurie galėtų bematant kur nors išsi- 
danginti. Rikiui gali tekti dar daug savaičių gulėti ligoninėje. Bet kuri 
liudytojų apsaugos programa būtų atidėta, iki jis pasveiks. Dajana gali 
tapti lengvu taikiniu, jeigu taip nuspręstų Maldanas. 

Būtų teisinga, etiška ir moralu patarti Markui bendradarbiauti su 
prokuroru, ir tai lengviausia išeitis. Tačiau kas, jeigu vaikas nukentėtų? 
Tada pirštu parodytų į ją. Kas, jeigu kas nors nutiktų Rikiui arba Da- 
janai? Liktų kalta ji, advokatė. 

Vaikai — prasti klientai. Advokatas tampa daugiau negu advoka- 
tu. Kai turi reikalą su suaugusiaisiais, dėl kiekvieno pasirinkimo pa- 
prasčiausiai išdėlioji visus už ir prieš. Patari vienaip ar kitaip. Šiek tiek 
iš anksto pranašauji, bet nedaug. Paskui suaugusiajam pasakai, kad 
metas priimti sprendimą, ir trumpam išeini iš kambario. Kai grįžti, iš- 
girsti sprendimą ir išbėgi su juo. Visai kas kita su vaikais. Advokato pa- 
tarimo jie nesupranta. Turi juos apkabinti ir pati priimti sprendimus. 
Vaikai būna išsigandę ir ieškantys draugų. 

Tiek daug mažų rankelių jai teko laikyti teismo salėse. Ir šluostyti 
daugybę ašarų. 

Redži įsivaizdavo tą sceną: didžiulė tuščia federalinio teismo 
Naujajame Orleane salė, durys užrakintos, saugomos dviejų tvarkda- 
rių; Markas liudytojo vietoje; Foltrigas visu savo spindesiu išdidžiai 
dybina pirmyn ir atgal, sau įprastoje aplinkoje, puikuojasi prieš nie- 
kingus savo pavaduotojus ir galbūt vieną kitą FTB agentą; teisėjas su 
juoda mantija. Šis reikalą veda delikačiai ir veikiausiai jaučia didžiulę 
antipatiją Foltrigui, kurį nuolat gauna matyti. Jis, teisėjas, klausia Mar- 
ko, ar šis iš tikrųjų nesutinka atsakyti į kai kuriuos klausimus prieš 
didįjį žiuri, kuris tą patį rytą susirinkęs kiek toliau kitoje salėje. Markas 
pažvelgia aukštyn į jo prakilnybę ir atsako: „Taip.“ — „Koks buvo pir- 
mas klausimas?“ — kreipiasi teisėjas į Foltrigą, kuris su bloknotu ran- 
koje pašoka ant kojų, stypsi ir puikuojasi, lyg salė būtų pilna televizijos 
kamerų. — „Jūsų prakilnybe, aš jo klausiau, ar Džeromas Klifordas 
prieš nusižudydamas pasakė ką nors apie senatoriaus Boido Bojeto 
kūną. Ir jis nesutiko atsakyti, jūsų prakilnybe. Tada aš paklausiau, ar 
Džeromas Klifordas iš tikrųjų jam pasakė, kur užkastas kūnas. Jis ne- 
sutiko atsakyti ir į šį klausimą, jūsų prakilnybe.“ — Tada teisėjas pa- 
silenkia dar arčiau Marko. Nė kiek nesišypso. Markas stebeilija į savo 
advokatę. — „Kodėl tu neatsakei į tuos klausimus?“ — klausia teisė- 
jas. — „Todėl, kad nenoriu,“ — atkerta Markas, ir tai bemaž juokinga. 
Tačiau šypsenų nėra. — „Ką gi, — taria teisėjas, — įsakau tau atsakyti į 
šiuos klausimus didžiojo žiuri akivaizdoje. Ar supranti mane, Markai? 
Įsakau tau tuojau pat grįžti į didžiojo žiuri salę ir atsakyti į visus pono 
Foltrigo klausimus, ar supranti?“ — Markas nieko neatsako, nekrusteli 

nė vienas jo veido raumuo. Tik stebeilija į savo patikimąją advokatę 
už trisdešimties pėdų nuo savęs. — „Kas, jeigu aš neatsakysiu į tuos 
klausimus?“ — pagaliau paklausia, ir teisėją tai suerzina. — „Negali 
rinktis, jaunikaiti. Privalai atsakyti, nes aš įsakau.“ — „O jeigu neat- 
sakysiu? — pasibaisėjęs klausia Markas. — „Ką gi, apkaltinsiu tave 
nepagarba teismui ir pasodinsiu už grotų, kol nepersigalvosi. Ilgam 
laikui,“ — suniurna teisėjas. 

Į kėdę pasitrynė Ekslė, išgąsdindama ją. Teismo salės vaizdas iš- 
nyko. Redži užvertė knygą ir nuėjo prie lango. Geriausia būtų patarti 
Markui paprasčiausiai meluoti. Pasakyti didelį melą. Kritišku momen- 
tu tiesiog paaiškinti, kad velionis Džeromas nieko apie Boidą Bojetą 
nepasakė. Buvo pakvaišęs, girtas, apsvaigęs nuo vaistų ir nieko nepa- 
sakė. Kas gi pajėgtų įrodyti atvirkščiai? 

O juk Markas — tikrų tikriausias melagis. 


Jis atsibudo svetimoje lovoje ant minkšto čiužinio, po storu 
antklodžių sluoksniu. Pro praviras duris iš koridoriaus krito blausi 
lempos šviesa. Smarkiai nudėvėti „Nike“ sportbačiai stovėjo ant kėdės 
prie durų, o visi kiti drabužiai tebebuvo ant jo. Nustūmė antklodes sau 
iki kelių, ir lova cyptelėjo. Spoksodamas į lubas, miglotai prisiminė, 
kaip Redži ir mamutė Lav jį atlydėjo į šį kambarį. Paskui prisiminė 
sūpuokles verandoje ir nuovargį. 

Pamažu Markas iškėlė iš lovos kojas ir atsisėdo ant krašto. Prisi- 
minė, kaip buvo vedamas ir bakštinamas laiptais aukštyn. Viskas ėmė 
ryškėti. Jis persėdo ant kėdės ir susivarstė sportbačius. Kai atsistojęs 
nuėjo prie durų ir šias atidarė, lentinės grindys tyliai sugirgždėjo. 
Trakštelėjo vyriai. Koridoriuje buvo tyku. Jame buvo dar trejos durys, 
visos uždarytos. Jis pasisuko laiptinės link ir ant galų pirštų, pamažu, 
nutykino apačion. 

Pastebėjo krintančią iš virtuvės šviesą ir paspartino žingsnius. 
Sieninis laikrodis rodė dvi dvidešimt. Dabar jis prisiminė, kad Redži 
čia negyvena; ji įsikūrusi virš garažo. Mamutė Lav veikiausiai kietai 
pučia į akį viršuje, tad jis liovėsi sėlinęs. Perkirtęs prieškambarį, atsira- 
kino paradines duris ir susirado vietą, kur anksčiau sėdėjo sūpuoklėse. 
Oras buvo vėsus, o pievutė priešais namą — juoda it derva. 

Akimirką jis susigėdo, kad užmigo ir buvo paguldytas šitame 
name. Juk jo vieta ligoninėje, prie motinos, miegančios ant tos su- 

klypusios sulankstomosios lovytės ir laukiančios, kol Rikis galutinai 
atsigaus, kad visi galėtų grįžti namo. Spėjo, kad Redži paskambino Da- 
janai, tad motina veikiausiai nesijaudina. Po teisybei, ji tikriausiai net 
patenkinta, kad jis šiuo metu čia, valgo gerą maistą ir patogiai miega. 
Motinos visos tokios. 

Pagal savo skaičiavimus, jis praleido dvi mokyklos dienas. Šian- 
dien jau stos ketvirtadienis. Vakar lifte buvo užpultas Žmogaus su pei- 
liu. Žmogaus, kuris turėjo jų šeimos nuotrauką. O užvakar, antradienį, 
jis nusisamdė Redži. Tai irgi atrodė lyg įvykę prieš mėnesį. O dar prieš 
dieną, pirmadienį, ryte jis atsibudo kaip kiekvienas vaikas ir išėjo į 
mokyklą, visiškai nieko nenujausdamas, kas netrukus atsitiks. Memfy- 
je turbūt milijonas vaikų, tad niekada nesuprasiąs, kaip ir kodėl būtent 
jis buvo išrinktas susitikti su Džeromu Klifordu vos kelias sekundes 
prieš šiam įsikišant pistoletą į burną. 

Rūkymas. Štai kur atsakymas. Kenksminga sveikatai. Kas tiesa, 
tai tiesa. Dievai jį nubaudė už tai, kad rūkė ir kenkė savo organizmui. 
Velnias! Kas, jeigu jis būtų nutvertas gurkšnojantis alų? 

Ant šaligatvio išniro kažkokio žmogaus siluetas ir sustojo prie- 
šais mamutės Lav namą. Prie jo veido sužėrėjo oranžinė cigaretės ug- 
nelė. Paskui žmogus iš lėto nužingsniavo ir dingo iš akių. Šiek tiek per 
vėlu vaikštinėti prieš miegą, pagalvojo Markas. 

Praslinko minutė, ir žmogus grįžo. Tas pats. Ta pati lėta eigastis. 
Vėl stabtelėjo tarp medžių ir pasižiūrėjo į namą. Markas sulaikė kvapą. 
Žinojo esąs nematomas, nes sėdėjo tamsoje. Bet anas žmogus — kaž- 
kas daugiau nei tik smalsaujantis kaimynas. 


Lygiai ketvirtą ryto paprastas fordas, baltas minivenas, su laiki- 
nai nuimtais registracijos numeriais tyliai įslinko į „Takerio būstai ant 
ratų“ teritoriją ir pasuko Rytų gatve. Gyvenamosiose priekabose buvo 
tamsu ir tyku. Gatvėse — nė gyvos dvasios. Mažutė gyvenvietė ramiai 
miegojo, ir tai turėtų tęstis dar dvi valandas, kol išauš. | 

Minivenas sustojo priešais 17-uoju numeriu pažymėtą prieka- 
bą. Šviesos ir variklis užgesinti. Niekas jo nepastebėjo. Po minutėlės 
vairuotojo durelės atsidarė, ir į gatvę išlipo kažkoks uniformuotas 
žmogus. Uniforma panėšėjo į Memfio farų — tamsiai mėlynos kel- 
nės ir marškiniai, juodas diržas su juodu dėklu prie šlaunies ginklui 
(pastarasis — kažkokio tipo pistoletas), juodi batai, bet be kepurės 

ar skrybėlės. Visai pakenčiama klastotė, ypač kaip ketvirtai valandai 
ryto, kai niekas nestebi. Rankoje žmogus laikė stačiakampę kartoninę 
dėžę, didumo sulig dviem batų dėžutėmis. Jis apsidairė, paskui atidžiai 
stebėdamas gyvenamąją priekabą greta 17-ojo numerio klausėsi. Jokio 
garso. Net šunys nelojo. Uniformuotasis vyriškis nusišypsojo sau ir 
nerūpestingai patraukė prie 17-ojo numerio durų. 

Jeigu gretimoje priekaboje išgirstų kokį nors sujudimą, papras- 
čiausiai lengvai pasibelstų į duris ir suvaidintų paprastą nusivylusį 
pasiuntinį, ieškantį ponios Svėj. To neprireikė. Nosies ničniekas neiš- 
kišo. Tad jis greitomis padėjo dėžę prie durų, įsėdo į automobilį ir nu- 
važiavo. Atvažiavo ir nuvažiavo nepalikdamas jokio pėdsako, išskyrus 
mažutėlį perspėjimą. 


Lygiai po trisdešimties minučių dėžė sprogo. Sprogimas buvo 
tylus, kruopščiai apskaičiuotas. Žemė nesudrebėjo ir priebutis nesu- 
trupėjo. Durys išvirto ir gyvenamosios priekabos vidun pliūptelėjo 
liepsna. Raudoni bei geltoni ugnies liežuviai šliaužė grindimis ir per 
kambarius ritosi juodi dūmai. Pati priekabos konstrukcija — sienos ir 
grindys — buvo it degtukų dėžutės, ne daugiau kaip tik gera pakura 
laužui. 

Anksčiau, nei kaimynas Rufusas Bibsas spėjo surinkti 911, ugnis 
apėmė visą Svėjų priekabą, nieko jau nebuvo galima padaryti. Rufu- 
sas padėjo telefoną ir nubėgo ieškoti laistomosios žarnos. Jo žmona 
ir vaikai puldinėjo kaip paklaikę, stengdamiesi apsirengti ir ištrūkti 
iš namuko. Po gatvę skardėjo klyksmai ir šauksmai kaimynų, kurie 
vilkėdami pižamomis ir chalatais bėgo gaisro link. Dešimtys jų spok- 
sojo į gaisrą, o tuo pat metu kiti laistomosiomis žarnomis iš visų pusių 
liejo vandenį ant gretimų priekabų. Gaisras įsismarkavo, minia didėjo, 
o Bibso priekaboje sutrūkinėjo langai. Domino efektas. Dar daugiau 
klyksmų ir dar daugiau sutrūkinėjusių langų. Paskui sirenų žvygsmas 
ir raudoni švyturėliai. 

Minia atsitraukė, leisdama ugniagesiams nutiesti žarnas ir pradė- 
ti pumpuoti vandenį. Kitos gyvenamosios priekabos buvo išgelbėtos, 
bet iš Svėjų namuko liko vien nuodėgulių krūva. Stogo ir didžiumos 
grindų nebeliko. Stūksojo tik galinė siena su visiškai sveiku langu. 

Kol ugniagesiai laistė degėsius, subėgo dar daugiau žmonių. Vol- 
teris Diblas. Rėksnys iš Pietų gatvės, pradėjo vapalioti, kokios nieko 

vertos prakeiktos priekabos su aliuminine instaliacija ir viskuo. Po 
šimts, mes visi gyvename ugnies spąstuose, pareiškė jis gatvės pamok- 
slininko tonu, ir turėtume patraukti į teismą tą šunsnukį Takerį, kad 
priverstume aprūpinti mus saugesniais būstais. Galbūt jis pasikalbės 
apie tai su savo advokatu. Asmeniškai tai jis pats dėl tos pigios aliu- 
mininės instaliacijos ir visko kitko priekaboje turi įsirengęs aštuonis 
dūmų ir karščio jutiklius, bet apskritai, ko gero, pasitars su savo ad- 
vokatu. 

Prie Bibsų priekabos susirinkusi nedidelė minia dėkojo Dievui, 
kad gaisras neišplito. 

Vargšai Svėjai! Kas dar galėtų juos ištikti? 


20) 


Po pusryčių su cinamono bandutėmis ir šokoladiniu pienu jiedu 
išvažiavo į ligoninę. Buvo pusė aštuonių, kaip Redži, gerokai per anks- 
ti, bet Dajana jau laukė. Rikio būklė pastebimai taisėsi. 

— Kaip manote, kas šiandien nutiks? — paklausė Markas. 

Kažkodėl šis klausimas pralinksmino Redži. 

— Vargšas vaikutis, — prunkštelėjo ji. — Šią savaitę tau nemažai 
kliuvo. 

— Aha. Nemėgstu mokyklos, bet būtų gera į ją grįžti. Vakar sap- 
navau tokį keistą sapną. 

— Kokį? 

— Nieko ypatinga. Sapnavau, kad viskas susitvarkė ir kiaurą die- 
ną man nieko blogo nenutiko. Buvo nuostabu. 

— Ką gi, Markai. Bijau, kad turiu blogų Žinių. 

— Taip ir maniau. O kas? 

— Prieš kelias minutes skambino Klintas. Tu vėl patekai į pirmą 
puslapį. Ten mūsų abiejų nuotrauka, matyt, padaryta vieno tų klounų 
vakar ligoninėje, mudviem išeinant iš lifto. 

— Tai bent! 

— Yra toks Memphis Press reporteris Slikas Mouleris. Visi vadina 
jį Moulu*. Moulas Mouleris. Jis rašo apie nusikaltimus, mieste tapęs 
tartum legenda. Ši byla jį labai sudomino. 


* Angl. Mole — kurmis. 

"— Tai jis vakar parašė tą straipsnį? 

— Taip. Jis turi daug ryšių policijoje. Anot jo straipsnio, farai 
neabejoja, kad prieš nusižudydamas ponas Klifordas tau viską papa- 
sakojo, o tu dabar nesutinki bendradarbiauti. 

— Gana tikslu, tiesa? 

— Aha. Gerokai nemalonu, — ji žvilgtelėjo į užpakalinio vaizdo 
veidrodėlį. 

— Iš kur jis tai žino? 

— Farai jam papasakojo, žinoma, neoficialiai. O jis rausia ir 
rausia, kol atskiras daleles sudėlioja į paveikslėlį. Ir jeigu dalelės ne- 
visiškai įsikomponuoja, tuomet Slikas paprasčiausiai užpildo spragas. 
Pasak Klinto, straipsnis grindžiamas neįvardytais šaltiniais iš Memfio 
policijos valdybos, ir jame esama užuominų, kad tu žinai kur kas dau- 
giau, nei kalbi. Daroma prielaida, kad jeigu mane nusamdei, vadinasi, 
greičiausiai turi ką slėpti. 

— Sustokime ir nusipirkime laikraštį. 

— Gausime ligoninėje. Po minutėlės atvažiuosime. 

— Kaip manote, tie reporteriai vėl ten lauks? 

— Veikiausiai. Liepiau Klintui surasti, pro kur galėtume įeiti ne- 
pastebėti, ir lauktų mūsų automobilių aikštelėje. 

— Nuo šito visko mane jau vemt verčia. Tikrai vemt verčia. Šian- 
dien visi mano draugeliai mokykloje, jiems smagu, gyvena sau kaip 
gyvenę, per pertraukas pešasi su mergaitėmis, krečia išdaigas moky- 
tojams, na, suprantate, kaip visada. Ir štai pažiūrėkite į mane. Lakstau 
po miestą su advokate, skaitau apie savo nuotykius laikraščiuose, žvel- 
giu į savo nuotrauką pirmame puslapyje, slapstausi nuo reporterių, 
sprunku nuo žudikų su spyruokliniais peiliais. Tarsi kokiame kino 
filme. Prastame filme. Tiesiog mane vemt verčia. Nežinau, ar dar ilgai 
tversiu. Man jau gana, tikrai gana. 

Ji stebėjo Marką, kartkartėmis atplėšdama akis nuo gatvės ir 
mašinų srauto. Tvirtai sukandęs dantis, berniukas stebeilijo tiesiai 
priešais save, bet nieko nematė. 

— Markai, man labai gaila. 

— Aha, ir man. Ne taip miela kaip sapnuose, a? 

— Šiandien mums gali būti sunki diena. 

— Argi kas nors nauja? Praėjusią naktį jie sekė namą, jūs žinote? 

— Atleisk, ką pasakei? 

— Tai va. Kažkas sekė namą. Naktį pusę trijų sėdėjau verandoje ir 

mačiau po šaligatvį slampinėjantį kažkokį tipą. Visai kaip niekur nie- 
ko, suprantate, tik šiaip sau rūkantį cigaretę ir vis dirsčiojantį į namą. 

— Gal koks kaimynas. 

— Tikrai. Pusę trijų nakties. 

— Galbūt kas nors išėjo pasivaikščioti. 

— Tai kodėl per penkiolika minučių jis tris kartus praėjo pro 
namą“ 

Redži vėl paskersavo į vaiką ir staigiai numynė stabdžius, kad ne- 
atsitrenktų į priekyje važiuojantį automobilį. 

— Tu manimi tiki, Markai? — paklausė ji. 

Tartum nustebintas klausimo, jis pažvelgė į ją. 

— Žinoma, tikiu jumis, Redži. 

— Tuomet laikykis manęs, — nusišypsojo ji ir paplekšnojo jam 
per ranką. 


Vienas iš architektūros siaubūnų, kokia yra Šv. Petro ligoninė, pri- 
valumų — daugybė durų ir išėjimų, apie kuriuos žino tik nedaugelis. 
Lyg vėliau persigalvojus, ilgainiui šen bei ten priduriant priestatus, fly- 
gelius, per ilgą laiką sukurta užkampėlių ir išėjimėlių, kuriais nedažnai 
kas naudodavosi ir kuriuos retai aptikdavo pasiklydę apsaugininkai. 

Jiems atvažiavus, Klintas jau trisdešimt minučių bėgiojo po ligo- 
ninę nieko nepešdamas ir net sugebėjęs pats tris kartus pasiklysti. Pa- 
sitiko juodu automobilių aikštelėje visas suprakaitavęs ir iškart puolė 
atsiprašinėti. 

— Tik sekite paskui mane, — tarė Markas. Jie perkirto gatvę ir 
nėrė vidun pro avarinį išėjimą. Laviruodami rytinio žmonių antplū- 
džio perpildytais koridoriais aptiko senutėlį eskalatorių, besileidžiantį 
žemyn. 

— Tikiuosi, žinai, kur eini, — pasakė Redži, akivaizdžiai abejo- 
dama ir kone bėgte stengdamasi neatsilikti nuo jo. Klintas prakaitavo 
dar smarkiau. 

— Jokių problemų, — nuramino Markas ir atidarė duris, vedan- 
čias į virtuvę. 

— Mes virtuvėje, Markai, — konstatavo Redži, apsižvalgydama 
aplink. 

— Tik ramiau. Elkitės taip, lyg ir turėtumėte čia būti. 

Jis nuspaudė tarnybinio lifto mygtuką ir durys kaipmat atsidarė. 

Vidiniame pultelyje jis nuspaudė kitą mygtuką, ir juos truktelėjo aukš- 
tyn, į dešimtą aukštą. 

— Pagrindiniame korpuse aštuoniolika aukštų, bet šis liftas stoja 
dešimtajame. Devintajame nesustos. Skaičiuokite patys, — paaiškino 
it koks ekskursijų gidas, kuriam jau viskas pakyrėję, sekdamas slen- 
kančius skaičiukus virš durų. 

— Kas yra dešimtajame? — paklausė Klintas. 

— Palūkėkite. 

Dešimtajame durys atsidarė, ir jie atsidūrė didžiuliame sandėlyje, 
kuriame buvo eilių eilės stelažų, prikrautų rankšluosčių ir paklodžių. 
Markas metėsi priekin tarp stelažų, paskui pravėrė sunkias metalines 
duris, ir staiga jie pateko į ligoninės koridorių su palatomis abipus. 
Skubėdamas toliau, jis parodė kairėn ir sustojo prie avarinio išėjimo 
durų su raudonais ir geltonais perspėjamaisiais ženklais. Sugriebė už 
skersinės rankenos jų viduryje. Redži ir Klintas nustėro. 

Pastūmęs Markas atidarė duris — ir nieko neįvyko. 

— Signalizacija neveikia, — atsainiai paaiškino jis ir nustriksėjo 
laiptais į devintą aukštą. Atidarė dar vienas duris, ir staiga jie atsidūrė 
tykiame koridoriuje, išklotame storu kilimu. Jokio judėjimo. Markas 
vėl parodė į priekį, ir jie nuskubėjo prp ligonių palatas, pasuko už 
kampo pro medicinos seserų postą, kur pažvelgę į kitą koridorių sus- 
pėjo pamatyti toliau prie liftų lūkuriuojančius reporterius. 

— Labas rytas, Markai, — pašaukė gražuolė Karena, jiems sku- 
bant pro šalį. Bet nenusišypsojo. 

— Sveika, — atsakė jis nesustodamas. 

Dajana sėdėjo koridoriuje ant sulankstomosios kėdės ir, matyt, 
jau kurį laiką verkė. Priešais ją klūpėjo Memfio faras. Dvidešimt pėdų 
atokiau stovėjo abu apsaugininkai. Markas, išvydęs farą ir motinos 
ašaras, puolė artyn. Ji apsikabino sūnų ir priglaudė prie savęs. 

— Mama, kas atsitiko? — paklausė jis, ir Dajana pravirko dar 
graudžiau. 

— Markai, praėjusią naktį sudegė jūsų priekaba, — pasakė fa- 
ras. — Vos prieš kelias valandas. 

Negalėdamas patikėti, Markas išpūtė į jį akis, paskui apsivijo ran- 
komis motinos kaklą. Ji šluostėsi ašaras ir stengėsi nusiraminti. 

— Ar labai? — paklausė Markas. 

— Išties bjauriai, — liūdnai atsakė faras, atsistodamas ir abiem 
rankomis laikydamas savo kepurę. — Į plėnis. 

— Dėl ko kilo gaisras? — paklausė Redži. 

— Kol kas nežinau. Šįryt ten nuvažiuos priešgaisrinės saugos 
inspektorius. Galbūt dėl trumpojo elektros jungimo. 

— Man reikia pasikalbėti su priešgaisrinės saugos inspektoriumi, 
gerai? — mygo Redži, ir faras nužvelgė ją nuo galvos ligi kojų. 

— O kas jūs tokia? — paklausė jis. 

— Redži Lav, šeimos advokatė. 

— Ak taip, skaičiau šios dienos laikraštyje. 

— Paprašykite, kad priešgaisrinės saugos inspektorius man pa- 
skambintų, — ji padavė vizitinę kortelę. 

— Klausau, ponia, — faras kruopščiai užsidėjo kepurę ir vėl pa- 
žvelgė į Dajaną. Jo veidas vėl atrodė liūdnas. — Ponia Svėj, man labai 
gaila. 

— Dėkui, — atsakė ji, šluostydamasi akis. 

Policininkas linktelėjo Redži ir Klintui, apsisuko ir greitai nuėjo. 
Pasirodė viena seselė ir atsistojo šalimais — dėl visa ko, jeigu prireiktų. 

Staiga Dajana sumojo įsigijusi žiūrovų. Atsistojo, sutramdė ašaras 
ir netgi įstengė nusišypsoti Redži. 

— Čia Klintas Van Huzeris. Jis pas mane dirba, — pristatė Redži. 

Dajana nusišypsojo Klintui. 

— Man labai gaila, — pasakė jis. 

— Dėkui, — sušnabždėjo Dajana. Kol ji šluostėsi ašaras, kelias se- 
kundes truko nepatogi tyla. Viena ranka tebelaikė apsikabinusi Marką, 
kuris vis dar atrodė sukrėstas. 

— Jis gerai elgėsi? — paklausė Dajana. 

— Buvo nuostabus. Prisikirto už visą kareivių kuopą. 

— Kaip gerai. Dėkui, kad jį pasiėmėte. 

— Kaip Rikis? — paklausė Redži. 

— Naktis praėjo neblogai. Šįryt buvo užsukęs gydytojas Grinvė- 
jus. Rikis nemiegojo, tad juodu pasikalbėjo. Atrodo, jo savijauta daug 
geresnė. 

— Arjis žino apie gaisrą? — paklausė Markas. 

— Ne. Ir nesakykime jam, gerai? 

— Gerai, mama. Gal einam į vidų ir pasikalbėkime, tik aš ir tu? 

Dajana nusišypsojo Redži ir Klintui, paskui nusivedė Marką į pa- 
latą. Durys užsivėrė, ir mažutė Svėjų šeima liko palatoje viena pati su 
viskuo, ką šiame gyvenime dar turėjo. 

Prakilnybė Haris Ruzveltas jau dvidešimt metų pirmininkavo Šel- 
bio apygardos Nepilnamečių teismui ir, nepaisant nemalonaus bei slo- 
gaus šio darbo pobūdžio, tvarkėsi čia labai oriai. Buvo pirmasis Tenesio 
valstijoje juodaodis Nepilnamečių teismo teisėjas. Kai aštuntojo de- 
šimtmečio pradžioje gubernatorius paskyrė į šias pareigas, jam prana- 
šauta puiki ateitis ir aukštesnių instancijų teismai, kuriuos užkariausiąs. 

Aukštesnių instancijų teismai tebelaukė, o Haris Ruzveltas tebe- 
dirbo čia, griūvančiame pastate, žinomame tiesiog kaip Nepilnamečių 
teismas. Memfyje buvo kur kas gražesnių Teismo rūmų. Pagrindinėje 
gatvėje įsikūręs Federalinės administracijos pastatas, kaip paprastai 
naujausias mieste, glaudė elegantiškas ir įspūdingas teismo sales. 
Federalinei prokuratūrai priklausantys vaikinai visada turėjo kas 
geriausia: prabangius kilimus, odinius krėslus, sunkius ąžuolinius sta- 
lus, puikų apšvietimą, patikimus oro kondicionierius, daugybę gerai 
apmokamų klerkų ir padėjėjų. Vos per kelis kvartalus toliau įsikūrę 
Šelbio rajono teismo rūmai buvo tikras teisinės veiklos avilys, kurio 
plytelėmis ir marmuru klotais koridoriais zujo ir gerai išsilaikiusiose 
salėse savo tikslo siekė tūkstančiai advokatų. Pastatas buvo vienas iš 
senesniųjų, bet gražus, su sieninėmis freskomis ir skulptūromis šen 
bei ten. Haris būtų galėjęs turėti teismo salę ten, bet atsisakė. O neto- 
liese stovėjo Valstijos teisingumo centras su gausybe prašmatnių, mo- 
derniai įrengtų — skaistūs ffuorescenciniai šviestuvai, garso aparatūra, 
apmušti krėslai — teismo salių. Haris irgi galėjo turėti vieną tokių, bet 
ir vėl atsisakė. 

Jis liko čia, Nepilnamečių teismo rūmuose, pertvarkytuose iš vi- 
durinės mokyklos, keli kvartalai nuo miesto centro, turinčiuose mažai 
vietos automobiliams pastatyti, vos keletą valytojų ir daugiau bylų, 
tenkančių vienam teisėjui, nei kur nors kitur pasaulyje. Jo teismas 
buvo nemylimas juridinės sistemos posūnis. Daugelis advokatų jo 
lenkėsi iš tolo. Daugelis Teisės fakulteto studentų svajodavo apie iš- 
taigingus kabinetus aukštuose pastatuose ir pinigingus klientus. Netgi 
blogiausiame sapne jiems neprisisapnuodavo, kad turės stumdytis po 
tarakonais aptekusius Nepilnamečių teismo koridorius. 

Haris atmetė keturis paskyrimus — visus į teismus, kur žiemą 
veikia centrinio šildymo sistema. Jo kandidatūra į tas vietas svarstyta, 
nes buvo protingas ir juodasis, o jis šių atsisakė, nes buvo skurdžius 

ir juodasis. Algos jis gaudavo šešiasdešimt tūkstančių per metus, ma- 
žiausiai nei bet kuriame kitame miesto teisme, tačiau tiek užteko, kad 
pajėgtų išlaikyti žmoną, keturis vaikus ir visi gyventų gražiame name. 
Tačiau vaikystėje jis patyrė alkį, ir tie prisiminimai išliko gyvi. Tad 
visada galvos apie save kaip apie skurdžių juodaodį vaikiną. 

Kaip tik todėl kadaise daug žadantis Haris Ruzveltas liko pa- 
prastu Nepilnamečių teismo teisėju. Jo akimis tas darbas buvo svar- 
biausias pasaulyje. Pagal įstatymą jis turėjo išskirtinę jurisdikciją 
nepilnamečiams teisės pažeidėjams — chuliganėliams, našlaičiams ir 
pamestinukams. Jis spręsdavo nesantuokinių vaikų tėvystės klausimus 
ir savo nuožiūra nustatydavo, kas turi juos išlaikyti ir auklėti. Tad apy- 
gardoje, kur pusę kūdikių pagimdydavo vienišos motinos, visa tai su- 
darė didžiąją jo nagrinėjamų bylų dalį. Ruzveltas atmesdavo tėvystės 
teises ir skriaudžiamus vaikus įkurdindavo naujuose namuose. Hariui 
teko vilkti sunkią naštą. 

Jis svėrė kažkiek tarp trijų ir keturių šimtų svarų, kasdien reng- 
davosi vienodai: juodu kostiumu, baltais medvilniniais marškiniais 
su varlike, kurią pats užsirišdavo, beje, prastai. Niekas nežinojo, kiek 
Haris turi juodų kostiumų — tik tą vienintelį ar penkiasdešimt. Vi- 
sada atrodydavo toks pat. Teisėjo krėsle darė įspūdį, ypač kai viršum 
skaitomųjų akinių rūsčiai žvelgdavo į veltėdžius tėvus, atsisakančius 
išlaikyti savo vaikus. Visi veltėdžiai tėvai, tiek juodieji, tiek baltieji, 
teisėjo Ruzvelto bijojo vienodai. Jis gebėdavo rasti tuos nenaudėlius 
ir patupdyti už grotų. Sužinodavo jų darbdavius ir išskaičiuodavo iš 
gaunamo atlyginimo. Jeigu išdrįsdavai kišti nagus prie Hario globo- 
tinių, arba Hario vaikų, kaip šie buvo vadinami, galėdavai pasijusti 
surakintas antrankiais, su dviem šerifo pavaduotojais iš šonų gailiai 
stovįs priešais jį. | 

Haris Ruzveltas buvo Memfio legenda. Apygardos valdžia pasky- 
rė jam dar du teisėjus, kad padėtų dorotis su dideliu bylų krūviu, bet 
Haris vis tiek laikėsi griežto darbo grafiko. Į teismą paprastai atvyk- 
davo prieš septynias ir pats susitaisydavo kavos. Posėdžius pradėdavo 
lygiai devintą, Dieve, padėk tam advokatui, kuris pavėluodavo. Per 
tuos darbo metus ne vieną jis buvo pasiuntęs už grotų. 

Pusę devynių Hario sekretorė atvilko dėžę korespondencijos ir 
informavo, kad už durų laukia grupelė žmonių, būtinai norinčių su 
juo pasikalbėti. 

— Kas dar nauja? — paklausė jis, dorodamas paskutinį kąsnį 
sluoksniuoto obuolių pyrago. 

— Galbūt jums vertėtų susitikti su tais džentelmenais. 

— Ak, iš tikrųjų. Kas jie tokie? 

— Vienas — Dordžas Ordas, gerbiamasis mūsiškis federalinis 
prokuroras. 

— Mokiau Džordžą Teisės fakultete. 

— Tikrai. Taip jis ir sakė, dusyk. Be to, ten federalinio prokuroro 
pavaduotojas iš Naujojo Orleano ponas Tomas Finkas. Ir ponas K. O. 
Lujisas, FTB direktoriaus pavaduotojas. Dar pora FTB agentų. 

Haris pakėlė akis nuo kažkokios bylos ir kiek pagalvojo. 

— Solidi kompanija. Ko jie nori? 

— Nesakė, 

— Gerai, kvieskite. 

Sekretorė išėjo, ir po kelių minučių į ankštą užgrioztą kabinetą 
vienas po kito vorele sugarmėjo Ordas, Finkas ir Maktiunas. Visi pri- 
sistatė jo prakilnybei, Haris ir sekretorė nukilnojo nuo kėdžių bylas, 
ir kiekvienas apsidairė, kur atsisėsti. Po kelių minučių, apsimainius 

— Ponai, — tarė jis, — šiandien pagal darbotvarkę man numaty- 
ta išnagrinėti septyniolika bylų. Kuo galiu jums padėti? 

Pirmasis atsikrenkštė Ordas: 

— Na, teisėjau, neabejoju, jūs skaitėte pastarųjų dviejų rytų laik- 
raščius, ypač straipsnius pirmuose puslapiuose apie berniuką, tokį 
Marką Svėjų. 

— Labai įdomūs. 

— Štai čia esantis ponas Finkas vadovauja baudžiamajam per- 
sekiojimui žmogaus, kaltinamo senatoriaus Bojeto nužudymu, ir po 
kelių savaičių Naujajame Orleane numatyta bylą nagrinėti. 

— Žinau. Skaitau spaudą. 

— Mes įsitikinę, kad Markas Svėjus žino daugiau, negu pasakoja. 
„Kelis kartus melavo Memfio policijai. Manome, kad jis ilgokai kalbėjo- 
si su Džeromu Klifordu, iki šiam nusižudant. Neabejojame, kad vaikas 
buvo automobilyje. Mėginome pasikalbėti su berniuku, bet jis visiškai 
nelinkęs padėti. O dabar nusisamdė advokatę, ir ši, neprileisdama 
mūsų, stoja siena. 

— Redži Lav dažnai lankosi pas mane teisme. Labai kompeten- 

tinga advokatė. Kai kada savo klientų atžvilgiu pernelyg globėjiška, bet 
tai nieko bloga. 

— Taip, sere. Mes įtariame berniuką ir jaučiame, kad jis tikrai nu- 
tyli vertingą informaciją. 

— Pavyzdžiui, kokią? 

— Pavyzdžiui, kur paslėptas senatoriaus kūnas. 

— Kas jus verčia taip manyti? 

— Ilga istorija, jūsų prakilnybe. Prireiktų daug laiko viskam pa- 
aiškinti. | 

Čiupinėdamasis varlikę, Haris metė į Ordą vieną iš savo firminių 
rūsčių žvilgsnių. Jis mąstė. 

— Taigi jūs norite atvesdinti vaiką pas mane ir užduoti jam klau- 
simų? 

— Kažkas panašaus. Ponas Finkas atsinešė peticiją, kurioje tvirti- 
nama, kad vaikas gali būti įstatymų pažeidėjas. 

Hariui tai nepatiko. Spindinti jo kakta iškart susiraukė. 

— Rimtas kaltinimas. Kokį gi įstatymų pažeidimą vaikas padarė? 

— Jis trukdo vykdyti teisingumą. 

— Kokiu įstatymu remiatės? 

Finkas jau turėjo atsivertęs aplanką, tad pašoko ant kojų ir per 
rašomąjį stalą padavė teisėjui ploną pareiškimą su glaustai išdėstytais 
argumentais. Haris paėmė ir pradėjo pamažu skaityti. Kabinete stojo 
tyla. K. O. Lujisas dar nebuvo prataręs nė žodžio, todėl labai nekantra- 
vo — šiaip ar taip, juk esąs antrasis žmogus FTB. O šiam teisėjui, regis, 
tai nė motais. 

— Aš klausausi, — kreipėsi jis į Finką. 

— Jūsų prakilnybe, mes tvirtiname, kad savo neteisingais paro- 
dymais Markas Svėjus trukdo tirti šį nusikaltimą. 

— Kokį? Žmogžudystę ar savižudybę? 

Šovė iškart į pačią esmę, ir, vos išgirdęs klausimą, Finkas suprato: 
Harį Ruzveltą palenkti į savo pusę nebus lengva. Jie tiria žmogžudystę, 
ne savižudybę. Dėl savižudybės nėra įstatymo, taip pat ir dėl savižu- 
dybės liudytojų. 

— Na, jūsų prakilnybe, mes manome, kad savižudybė tam tikra 
prasme susijusi su Bojeto nužudymu, todėl svarbu, kad vaikas mums 
padėtų. 

— Kas, jeigu vaikas nieko nežino? 

— Negalime būti dėl to tikri, kol jo neapklausime. Šiuo metu jis 
trukdo tyrimui, o kaip jūs gerai žinote, kiekvieno piliečio pareiga pa- 
dėti teisėsaugos organams. 

— Man tai puikiai žinoma. Tik atrodo šiek tiek per griežta pa- 
skelbti vaiką nepilnamečiu nusikaltėliu, neturint jokių įrodymų. 

— Įrodymų atsirastų, jūsų prakilnybe, jeigu mes uždarame po- 
sėdyje galėtume pasodinti vaiką į liudytojo krėslą, prisaikdinti ir už- 
duoti keletą klausimų. Mes tik tiek siekiame. 

Haris numetė prašymą prie krūvos kitų popierių, nusiėmė skai- 
tomuosius akinius ir pakramsnojo šių kojelę. 

Ordas pasilenkė į priekį ir įtaigai prašneko: 

— Klausykite, teisėjau, jeigu mes galėtume vaiką areštuoti, paskui 
greitai surengti posėdį, manome, šis reikalas išsispręstų. Jeigu prisaik- 
dintas jis pareikš nieko nežinąs apie Boidą Bojetą, tada mes atsiimsi- 
me peticiją, o vaikas keliaus namo, taigi reikalas baigtas. Tokia įprasta 
tvarka. Jokių įrodymų, jokio įstatymo pažeidimo, jokios žalos. Tačiau 
jeigu Markas Svėjus žino ką nors svarbaus, kur paslėptas lavonas, tada 
mes turime teisę tai sužinoti ir tikime, kad vaikas viską papasakos per 
posėdį. 

— Esama dviejų būdų, kaip priversti jį kalbėti, jūsų prakilny- 
be, — pridūrė Finkas. — Mes galime įregistruoti šią peticiją jūsų 
teisme arba galime įteikti vaikui oficialų šaukimą, kad stotų prieš 
didijį žiuri Naujajame Orleane. Atlikti viską čia, atrodo, greičiausias ir 
geriausias kelias, ypač galvojant apie vaiką. 

— Aš nenoriu, kad tas vaikas būtų pašauktas į didįjį žiuri Nauja- 
jame Orleane, — griežtai pasakė Haris. — Supratote* 

Jie visi greitai sulinksėjo, nors puikiai žinojo, kad federalinis didy- 
sis žiuri gali išsikviesti Marką Svėjų oficialiu šaukimu kada tinkamas, 
nepaisydamas vietos teisėjo jausmų. Kaip tai būdinga Hariui — iškart 
bet kurį vaiką apgaubti globa, kiek tik siekia jo jurisdikcija. 

— Aš tikrai labiau norėčiau sutvarkyti tai savo teisme, — tarė jis 
bemaž sau. 

— Mes sutinkame, jūsų prakilnybe, — pasakė Finkas, ir visi vėl 
sulinksėjo. | 

Haris pasiėmė darbo kalendorių. Kaip paprastai, šiame pažymėta 
daugiau bėdų, nei jis tikriausiai pajėgtų per vieną dieną įveikti. Įdė- 
miai ištyrinėjo sąrašą. 

— Tie kaltinimai dėl trukdymo teisingumui, mano nuomone, 

gana netvirti. Tačiau negaliu jums uždrausti įregistruoti peticiją. Siū- 
lau išnagrinėti šį reikalą artimiausiu laiku. Jeigu vaikas iš tikrųjų nieko 
nežino, o aš taip ir spėju, tai noriu, kad su tuo būtų baigta kuo greičiau. 
Nedelsiant. 

Visus tai tenkino. 

— Ką gi, surenkime posėdį per priešpiečių pertrauką. Kur vaikas 
dabar? 

— Ligoninėje, — atsakė Ordas. — Neaišku, kiek dar ten bus jo 
brolis. Motina negali palikti jaunėlio palatos. Markas bastosi visur. 
Vakar nakvojo pas savo advokatę. 

— Panašu į Redži, — jausmingai pasakė Haris. — Nematau jokio 
reikalo jį areštuoti. 

Areštas Finkui ir Foltrigui buvo labai svarbu. Jie norėjo, kad vai- 
kas būtų suimtas, išgabentas policijos mašina, pasodintas į kamerą, 
trumpai drūtai, išgąsdintas taip, kad prabiltų. 

— Jūsų prakilnybe, jeigu galima, — pagaliau įsiterpė K. O. — Mes, 
manome, kad būtina jį apsaugoti. 

— Ak, nejaugi? Aš klausausi. 

Maktiunas padavė teisėjui Ruzveltui blizgančią aštuonių iš de- 
šimties colių fotografiją. O Lujisas dėstė toliau: 

— Žmogus nuotraukoje — Polas Gronkas. Galvažudys iš Nau- 
jojo Orleano, be to, artimas Bario Maldano bendras. Nuo antradienio 
vakaro jis Memfyje. Ši nuotrauka padaryta jam įžengiant į Naujojo 
Orleano oro uostą. Po valandos Gronkas atsidūrė Memfyje ir, deja, pa- 
metėme jį iš akių, kai tik paliko čionykštį oro uostą, — Maktiunas išsi- 
traukė dvi mažesnes fotografijas. — Tas tipas tamsiais akiniais — Me- 
kas Bonas, praeityje teistas žudikas, turintis glaudžių ryšių su Naujojo 
Orleano mafija. Kitas, vilkintis kostiumu — Garis Pirinis, dar vienas 
mafijos banditas, dirbantis Salarių „šeimai“. Bonas ir Pirinis atvyko į 
Memfį praėjusį vakarą. Ir atkako čia tikrai ne pasivaišinti skrudintais 
ant laužo šonkauliukais. — Įspūdžiui sustiprinti jis padarė dramatišką 
pauzę. — Vaikui gresia didelis pavojus, jūsų prakilnybe. Šeima gyvena 
namuke-priekaboje, šiauriniame Memfio pakraštyje, kvartale, kuris 
vadinasi „Takerio būstai ant ratų“. 

— Ta vieta man puikiai žinoma, — Haris pasitrynė akis. 

— Maždaug prieš keturias valandas priekaba sudeginta į plėnis. 
Gaisras atrodo įtartinai. Manome, mėginta įbauginti. Nuo pirmadie- 

nio vakaro vaikas bastosi kur tinkamas. Tėvo nėra, o motina negali 
trauktis nuo mažesniojo sūnaus. Tai labai liūdna ir labai pavojinga. 

— Vadinasi, jūs jį sekėte. 

— Taip, sere. Jo advokatė paprašė ligoninės administracijos prie 
broliuko palatos pastatyti apsaugininkus. 

— Ji taip pat skambino man, — įsiterpė Ordas. — Redži Lav labai 
susirūpinusi vaiko saugumu ir paprašė manęs, kad pareikalaučiau į 
ligoninę atsiųsti FTB apsaugą. 

— Ir mes išpildėme prašymą, — pridūrė Maktiunas. — Pas- 
tarąsias dvi paras netoli palatos laikome bent porą agentų. Anie ti- 
pai — žudikai, jūsų prakilnybe, ir klauso Maldano įsakymų. O vaikas 
paprasčiausiai bastosi visur, nenutuokdamas apie pavojų. 

Haris atidžiai jų klausėsi. Visa tai — gerai surepetuotas spaudi- 
mas teismui. Iš prigimties jis buvo įtarus policijos ir jai panašių insti- 
tucijų atžvilgiu, bet šis — ne šiaip įprastas atvejis. 

— Mūsų įstatymai tikrai numato, kad vaikas gali būti paimtas 
policijos apsaugon po to, kai įregistruota peticija, — pasakė Ruzveltas, 
į nieką konkrečiai nesikreipdamas. — O kas nutiks vaikui, jeigu po- 
sėdyje nepasieksite norimo rezultato, jeigu vaikas iš tiesų netrukdo 
teisingumui? 

— Mes apie tai pagalvojome, jūsų prakilnybe, — atsakė Luji- 
sas. — Ir niekaip neketiname pažeisti posėdžio slaptumo. Tačiau mes 
pasistengsime, kad tuos galvažudžius pasiektų gandas, jog vaikas nie- 
ko nežino. Tiesą sakant, jeigu jis prabils atvirai, ir paaiškės, kad nieko 
nežino, reikalas bus baigtas, Maldano sėbrų vaikas nebedomins. Kodėl 
jie turėtų grasinti, jeigu berniukas nieko nežino? 

— Logiška, — sutiko Haris. — Tačiau, ką darysite, jeigu vaikas 
pasakys tai, ką norite išgirsti? Juk berniukas iškart taps taikiniu, nema- 
note? Jeigu tie tipai tokie pavojingi, kaip jūs sakote, tai mūsų mažasis 
bičiulis patektų į didelę bėdą. 

— Mes imamės parengtinių priemonių įtraukti jį į liudytojų ap- 
saugos programą. Juos visus — Marką, jo motiną ir brolį. 

— Ar jau aptarėte tai su vaiko advokate? 

— Dar ne, sere, — atsakė Finkas. — Paskutinį kartą, kai nuvy- 
kome pas ją į kontorą, advokatė atsisakė su mumis susitikti. Su ja irgi 
sunku. 

— Duokite, pažiūrėsiu jūsų peticiją. 

Finkas išgriebė ją iš aplanko ir padavė teisėjui. Šis kruopščiai už- 
sidėjo akinius ir ėmė skaityti dokumentą. Baigęs, grąžino Finkui. 

— Man tai nepatinka, ponai. Atsiduoda nemaloniu kvapeliu. Esu 
susidūręs su gausybe bylų ir nė vienoje nepilnametis nebuvo kaltina- 
mas trukdymu teisingumui. Man neramu. 

— Patekome aklavietėn, jūsų prakilnybe, — gana nuoširdžiai 
prisipažino Lujisas. — Mums būtina sužinoti, ką vaikas žino, ir kartu 
baiminamės dėl jo saugumo. Atvertėme savo kortas. Nieko neslepiame 
ir tikrai, po šimts, nesistengiame jūsų suklaidinti. 

— Labai tikiuosi, kad ne, — Haris rūsčiai nužvelgė juos ir ėmėsi 
kažką krevezoti popieriaus lapelyje. Visi laukė ir sekė kiekvieną teisėjo 
judesį. Šis pasižiūrėjo į laikrodį. 

— Pasirašysiu orderį. Tegul vaiką pristato tiesiai į Nepilname- 
čiams skirtą sparną ir uždaro į atskirą kamerą. Bus mirtinai išgąs- 
dintas, todėl su juo reikia elgtis itin švelniai. Kiek vėliau šįryt aš pats 
asmeniškai paskambinsiu jo advokatei. 

Visi kartu atsistojo ir padėkojo teisėjui. Šis pamojo į duris, ir jie 
tyliai išėjo nepaspaudę rankos nei atsisveikinę. 

Tyliai pasibeldusi, į palatą įėjo Karena nešina vaisių krepšeliu. 
Pridėtame atviruke buvo linkėjimai greičiau pasveikti nuo Litl Kriko 
kuoti į žalią polietileną, atrodė dailiai greta gana didžiulės ir brangios 
spalvingų gėlių puokštės, atsiųstos susirūpinusių draugų iš „Ark-Lon 
šviestuvų. 

Žaliuzės buvo užtrauktos, televizorius išjungtas, ir kai Karena iš- 
eidama uždarė paskui save duris, nė vienas iš Svėjų net nekrustelėjo. 
Rikis buvo pakeitęs padėtį ir dabar gulėjo aukštielninkas, kojomis 
ant pagalvės, galva ant antklodės. Jis nemiegojo, bet pastarąją valan- 
dą spoksojo nieko nematančiomis akimis į lubas, nepratardamas nė 
žodžio, nei bent kiek sujudėdamas. Tai buvo kažkas nauja. Markas ir 
Dajana sėdėjo vienas greta kito ant sulankstomosios lovelės parietę po 
savimi kojas ir šnabždėjosi apie drabužius, žaislus ir indus. Nuo gaisro 
jie buvo apsidraudę, bet Dajana nežinojo, kiek žalos bus atlyginta. 

Jie kalbėjo prislopintais balsais. Praeis dienos ar savaitės, kol Ri- 
kis sužinos apie gaisrą. 

Kažkuriuo metu rytą, maždaug po valandos, kai Redži su Klintu 
išėjo ir kai sukrėtimas nuo išgirstos žinios pamažu atlėgo, Markas pra- 
dėjo mąstyti. Tamsioje palatoje mąstyti buvo nesunku, nes jis neturėjo 
daugiau ką veikti. Televizorių galėdavai įjungti tik tada, kai to norėda- 
vo Rikis. Žaliuzės likdavo užtrauktos, jeigu tik atrodydavo, kad Rikis 
miega. Durys nuolat uždarytos. 

Markas sėdėjo ant kėdutės po televizoriumi, krimsdamas su- 
džiūvusį šokoladinį sausainį, kai jam toptelėjo, kad gaisras galbūt kilo 
neatsitiktinai. Anksčiau tas vyriškis su peiliu kažkaip buvo patekęs į 
priekabą ir radęs šeimos nuotrauką. Jo tikslas buvo pamosuoti peiliu 
bei nuotrauka Markui Svėjui po nosimi ir visam laikui priversti jį ty- 
lėti. Ir anam pavyko. Kas, jeigu gaisras — tik dar vienas to žmogaus 
su spyruokliniu peiliu priminimas? Gyvenamąsias priekabas nesunku 
padegti. Ketvirtą ryto nieko iš kaimynų gatvėje paprastai nebūna. Tą 
jis Žinojo iš savo patirties. 

Nuo tos minties lyg didžiulis kamuolys įstrigo jam gerklėje, 
burna staiga išdžiūvo. Dajana nieko nepastebėjo. Ji gurkšnojo kavą ir 
glostė Rikį. 

Kurį laiką Markas galynėjosi su mintimi apie tokią galimybę, paskui 
trumpam nuėjo į seselių postą, kur Karena jam parodė rytinį laikraštį. 

Prielaida buvo tokia siaubinga, kad it karštas peilis perrėžė jam 
protą, ir, dvi valandas mąstęs apie ją, Markas įsitikino: tai būta pade- 
gimo. 

— Kiek atlygins draudimas? — paklausė jis. 

— Reikės paskambinti agentui. Jeigu tiksliai prisimenu, yra du 
polisai. Vienas — apmokėtas pono Takerio už priekabą, nes ši pri- 
klauso jam, o kitas — mūsų, už viską, kas viduje. Mėnesinės draudimo 
įmokos turėjo būti įskaičiuojamos į nuomą už būstą. Man regis, taip. 

Tie žodžiai sukėlė Markui didžiulį nerimą. Jo atminty liko prisi- 
minimai apie skyrybas, kai jo motina nesugebėjo bent kiek supran- 
tamiau duoti parodymus apie finansinius šeimos reikalus. Ji nieko 
nežinojo. Jo tėvas apmokėdavo sąskaitas, laikė pas save čekių knygelę 
ir pateikdavo mokesčių deklaracijas. Per pastaruosius dvejus metus 
du kartus buvo išjungtas telefonas, nes Dajana pamiršo apmokėti 
sąskaitas. Ar bent taip ji sakė. Kiekvieną sykį jis įtarė, kad sąskaitoms 
apmokėti tiesiog nebuvo pinigų. 

— Bet už ką draudimas mums atlygins? — paklausė Markas. 

— Manau, už baldus, drabužius, virtuvės reikmenis. Paprastai už 
tai atlyginama. 

Į duris kažkas pasibeldė, bet šios neatsidarė. Juodu palaukė, pas- 
kui vėl išgirdo beldimą. Markas truputėlį pravėrė duris ir išvydo du 
naujus veidus, besistengiančius pro plyšį pasižiūrėti į vidų. 

— Kokiu reikalu? — paklausė tikėdamasis nemalonumų, nes 
seselės ir apsaugininkai nieko taip toli neįleisdavo. Jis kiek plačiau 
pravėrė duris. 

— Ieškome Dajanos Svėj, — pasakė stovėjęs arčiau. Balsas sudu- 
deno ganėtinai garsiai, ir Dajana pajudėjo prie durų. 

— Kas jūs tokie? — paklausė Markas, atidarydamas duris ir iš- 
eidamas į koridorių. Du apsaugininkai stovėjo dešinėje, o trys sese- 
lės — kairėje, ir visas penketas atrodė sustingę, lyg būtų tapę kokio 
baisaus įvykio liudytojais. Markas susitiko akimis su Karena ir iškart 
suprato, kad kažkas labai negerai. 

— Detektyvas Nasaras iš Memfio policijos valdybos. O čia — de- 
tektyvas Klikmenas. 

Nasaras vilkėjo švarku ir ryšėjo kaklaraištį, o Klikmenas — juodu 
treningu ir avėjo naujutėlaičiais „Nike Air Jordans“ sportbačiais. Abu 
jauni, galbūt neseniai perkopę trisdešimtį, ir Markas iškart prisiminė 
per televiziją kartojamas senas „Starskis ir Hatčas“ serijas. Atidariusi 
duris, Dajana atsistojo greta sūnaus. 

— Jūs Dajana Svėj? — paklausė Nasaras. 

— Taip, — greitai atsakė ji. 

Nasaras išsitraukė iš švarko kišenės kažkokius popierius ir per 
Marko galvą padavė jo motinai. 

— Iš Nepilnamečių teismo, ponia Svėj. Šaukimas į svarstomąjį 
posėdį šiandien vidudienį. 

Laikydama pašėlusiai drebančiose rankose popierius, Dajana be- 
viltiškai mėgino susigaudyti, kas kaip. 

— Galiu pamatyti jūsų ženklelius? — kaip tokiomis aplinkybė- 
mis gana šaltai paklausė Markas. Abu kaipmat išsitraukė ir kyštelėjo 
Markui po nosimi savo asmens tapatybę liudijančius ženklelius. Jis 
atidžiai perskaitė ir šyptelėjo Nasarui. — Gražūs sportbačiai, — dar 
pagyrė Klikmenui. 

— Ponia Svėj, — Nasaras pasistengė nusišypsoti, — šaukime nu- 
rodyta tuojau pat paimti Marką apsaugon. 

Stojo dviejų ar trijų sekundžių pauzė, kol buvo įsisąmonintas 
žodis „apsaugon“. 

— Ką?! — sušuko Dajana Nasarui, išleisdama iš rankų popierius. 
Tas „Ką?!“ nuaidėjo per koridorių. Balse buvo daugiau pykčio nei iš- 
gąsčio. 

— Viskas čia, pirmame puslapyje, — pasakė Nasaras, pakeldamas 
nuo grindų šaukimą. — Teisėjo orderis. 

— Jūs ką?! — vėl sušuko ji, ir tai nuskambėjo ore it botago kir- 
tis. — Negalite atimti iš manęs sūnaus! — Dajana užraudo, o visas jos 
kūnas, šimtas penkiolika svarų, įsitempė it styga. 

„Nuostabu, — pagalvojo Markas. — Dar vienas pasivažinėjimas 
patrulių automobiliu.“ 

Tada motina sušuko: 

— Šunsnukiai! 

Markas pamėgino ją nuraminti: 

— Mama, nešauk! Rikis gali išgirsti. 

— Tik per mano lavoną! — suriko ji Nasarui bemaž į veidą. Klik- 
menas žingsnį pasitraukė atatupstas, tartum leisdamas suprasti, kad 
palieka šiam tvarkytis su ta beprote. 

Tačiau Nasaras buvo profas. Jam tekę areštuoti tūkstančius. 

— Klausykite, ponia Svėj, suprantu jūsų jausmus. Bet man įsa- 
kyta. 

— Kieno įsakyta?! 

— Mama, prašau, nešauk, — meldė Markas. 

— Maždaug prieš valandą orderį pasirašė teisėjas Haris Ruzvel- 
tas. Mes tik atliekame savo darbą, ponia Svėj. Nieko Markui neatsitiks. 
Mes juo pasirūpinsime. 

— Ką jis padarė? Tik pasakykite, ką jis padarė? — Dajana pasi- 
gręžė į seseles. — Nejau niekas negali man padėti? — meldė ji, ir jos 
balsas nuskambėjo taip gailiai. — Karena, padarykite, ką nors, a? Pa- 
skambinkite gydytojui Grinvėjui. Nestovėkite čia taip. 

Tačiau Karena ir kitos seselės tik stovėjo. Farai jas jau buvo per- 
spėję. 

Nasaras stengėsi ir toliau šypsotis. 

— Jeigu perskaitysite šiuos dokumentus, ponia Svėj, suprasite, 
kad Nepilnamečių teisme įregistruota peticija, kurioje tvirtinama, jog 
Markas yra nepilnametis įstatymų pažeidėjas, nes nesutinka padėti 

policijai ir FTB. O teisėjas nori surengti svarstomąjį posėdį šiandien 
vidudienį. Tik tiek. 

— Tik tiek! Ak tu, šikniau! Pasirodai čia su kažkokiais popierga- 
liais, atimi iš manęs sūnų ir sakai „Tik tiek! 

— Ne taip garsiai, mama, — ramino Markas. Nuo pat skyrybų 
nebuvo girdėjęs jos taip kalbant. 

Nasaras metė pastangas šypsotis ir pasitampė ūsus. Klikmenas 
kažkodėl piktai spitrijo į Marką, lyg tas būtų koks maniakas žudikas, 
jau ne vienerius metus jų ieškomas. Įsiviešpatavo ilga pauzė. Dajana 
abiem rankomis laikė apglėbusi Marką už pečių. 

— Neatiduosiu jo! 

Pagaliau pirmą sykį burną pravėrė Klikmenas: 

— Klausykite, ponia Svėj, kitos išeities neturime. Privalome pa- 
imti jūsų sūnų. 

— Nešdinkitės velniop! — atrėžė ji. — Pirma gausite mane su- 
rišti! 

Klikmenas, gana netašytas stuobrys, akimirką krustelėjo pečius, 
lyg priimtų šį iššūkį, bet paskui atlyžo ir nusišypsojo. 

— Gerai, mama. Vyksiu su jais. Paskambink Redži ir pasakyk, kad 
susitiktų su manimi kalėjime. Veikiausiai ji dar iki priešpiečių paduos 
tuos pajacus į teismą ir pasirūpins, kad rytoj būtų išmesti iš darbo. 

Farai šyptelėję susižvalgė. Guvus berniūkštis. 

Ir tuomet Nasaras padarė apgailėtiną klaidą — siekė paimti Mar- 
ką už parankės. Dajana metėsi į priekį ir kirto it kobra. Tėkšt! Skėlė 
jam per kairį skruostą ir sukliko: 

— Nedrįsk jo liesti! Nedrįsk jo liesti! 

Nasaras stvėrėsi už veido, o Klikmenas akimirksniu sugriebė mo- 
ters ranką. Dajana vėl buvo bekertanti, bet staiga iš inercijos pasisuko 
ir kažkaip vidur šio judesio jos ir Marko kojos susipynė, ir abu plojosi 
ant grindų. 

— Tu, šunsnuki, — vis klykė ji, — nedrįsk jo liesti! 

Kažkodėl Nasaras pasilenkė, ir Dajana spyrė jam į šlaunį. Bet 
buvo basa, todėl žalos nedaug tepadarė. Klikmenas irgi lenkėsi jųdvie- 
jų pakelti, tačiau Markas pats jau mėgino stotis, o Dajana spardėsi ir 
mataravo rankomis, be paliovos klykdama: 

— Nedrįskite jo liesti! 

Seselės, o paskui šias ir apsaugininkai puolė padėti Dajanai atsis- 
toti. 

Iš maišalynės Marką ištraukė Klikmenas. Dajaną laikė du ap- 
saugininkai. Raudodama ji mėgino iš jų ištrūkti. Nasaras masažavosi 
veidą. Seselės ramino, guodė Dajaną ir mėgino visus išskirti. 

Palatos durys atsidarė ir jose pasirodė Rikis su pliušiniu zui- 
kučiu rankose. Spogino akis į Marką, kurį už riešų laikė Klikmenas, 
paskui — į motiną, kurią už riešų laikė apsaugininkai. Visi sustingo 
ir įsistebeilijo į jį. Rikio veidas pabalo kaip drobė, plaukai išsidraikę į 
visas puses, burna pražiota, bet iš jos — nė garso. 

Paskui jis ėmė tyliai, gailiai dejuoti, kaip tik Markas anksčiau 
buvo girdėjęs. Dajana išsiveržė iš apsaugininkų ir pakėlusi priglaudė 
sūnų prie savęs. Seselės palydėjo ją į palatą, kur visos paguldė Rikį į 
lovą. Glostė jam rankas ir kojas, bet dejonė nesiliovė. Galiausiai nykš- 
tys vėl atsidūrė burnoje, ir Rikis užsimerkė. Dajana atsigulė šalia ir, 
glostydama jam ranką, ėmė niūniuoti „Mikę Pūkuotuką. 

— Eime, vaike, — paragino Klikmenas. 

— Surakinsite mane antrankiais? 

— Ne. Tai ne areštas. 

— Tad kas, po velnių? 

— Nesikeik, vaike. 

— Pabučiuok man į subinę, tu, kvailas, storas meitėli! 

Klikmenas sustojo kaip įbestas ir piktai sužaibavo akimis į Marką. 

— Prilaikyk liežuvį, vaike, — perspėjo Nasaras. 

— Pasižiūrėk į savo snukį, narsuoli! Regis, mėlsta. Mama gerai 
tau užvožė. Cha-cha. Tikiuosi, išmušė dantį. 

Klikmenas prisilenkė prie jo ir pasirėmė delnais į kelius. Tada 
pažvelgė Markui tiesiai į akis. 

— Tai eini su mumis, ar turėsime tave iš čia ištempti? 

Markas prunkštelėjo ir piktai atrėmė policininko žvilgsnį. 

— Manote, aš jūsų bijau, a? Štai ką tau pasakysiu, stuobry. Aš 
turiu advokatę, kuri mane ištrauks per dešimt minučių. Ji tokia puiki, 
kad šiandien popiet abu ieškositės kito darbo. 

— Mirtinai išsigandau. Nagi, einam. 

Jie pajudėjo, po farą abipus kaltinamojo. 

— Kur mes vykstame? 

— Į Nepilnamečių sulaikymo centrą. 

— Tai tartum toks kalėjimas? 

— Galėtų būti, jeigu neprikąsi savo šmaikštaus liežuvio. 

— Jūs parvertėte mano motiną, patys žinote. Ji pasistengs, kad už 
tai būtumėte ištrenkti iš darbo. 

— Mielai užleisiu jai savo vietą, — atkirto Klikmenas. — Sumau- 
tas darbas, kai turi reikalų su tokiais šlykštukais kaip tu. 

— Aha, bet juk kito nerasite? Šiais laikais maža paklausa tokiems 
idiotams kaip jūs. 

Jie pražygiavo pro būrelį sanitarų bei medicinos seserų, ir Mar- 
kas staiga suprato tapęs žvaigžde. Dėmesio centru. Esąs nekaltas, kurį 
išsiveda susidoroti. Jis net ėmė šiek tiek pūstis. Kai visi trys pasuko už 
kampo, Markas prisiminė reporterius. 

O šie prisiminė jį. Policininkams su juo prisiartinus prie liftų ir 
sustojus palaukti, žybtelėjo blykstė, ir du dykinėtojai su pieštukais ir 
bloknotais prišoko prie Klikmeno. 

— Jūs faras? — paklausė vienas, įsispoksodamas į net tamsoje 
šviečiančius „Nike“ sportbačius. 

— Jokių komentarų. 

— Ei, Markai, kur eini? — paklausė antrasis, vos kelios pėdos už 
jų. Vėl žybtelėjo blykstė. 

— Į kalėjimą, — neatsisukdamas garsiai metė jis. 

— Užsičiaupk, vaike, — sudraudė Nasaras. Klikmenas uždėjo 
Markui ant peties sunkią ranką. Nasaras iškėlė delną, užstodamas 
fotografui vaizdą. 

— Nešdinkitės, — suniurnėjo. 

— Tu areštuotas, Markai? — šūktelėjo kažkuris iš reporterių. 

— Ne, — atkirto Klikmenas, ir tuo pat metu atsidarė lifto durys. 
Nasaras įstūmė Marką į vidų, o Klikmenas užtvėrė įėjimą, kol durys 
užsivers. 

Liftu jie leidosi vieni. 

— Kvaila buvo taip pasakyti, vaike. Išties kvaila, — Klikmenas 
lingavo galvą. 

— Tad areštuokite mane. 

— Išties kvaila. 

— Ar įstatymas draudžia kalbėtis su spauda? 

— Nagi, užsičiaupk, gerai? 

— O kodėl, po šimts, neprimuši manęs, a, mulki? 

— Labai norėčiau. 

— Aha,bet negali, tiesa? Nes aš tik mažas vaikas, o tu didelis kvai- 

las faras, ir jeigu mane paliesi, tave išmes iš darbo, patrauks į teismą ir 
visa kita. Partrenkei mano motiną, mulki, ir geruoju tau nesibaigs. 

— Tavo motina man trenkė, — priminė Nasaras. 

— Ir gerai padarė. Jūs, pajacai, nė neįsivaizduojate, ką jai teko iš- 
gyventi. Atlendate mane suimti ir elgiatės lyg niekur nieko, atseit esate 
farai, kišate jai po nosimi tą popiergalį, o motina turi apsidžiaugti ir 
atsisveikindama mane pabučiuoti. Pora skystapročių. Paprasčiausiai 
dideli, kvaili, bukagalviai farai. 

Liftas sustojo, durys atsidarė ir į kabiną įžengė du medikai. Juodu 
liovėsi kalbėjęsi ir sužiuro į Marką. Durys užsivėrė, ir liftas vėl ėmė 
leistis. 

— Jūs nepatikėsite, tuodu pajacai mane areštavo, — pasakė Mar- 
kas. 

Gydytojai susiraukė į Nasarą ir Klikmeną. 

— Nurodžius Nepilnamečių nusikaltėlių teismui, — paaiškino 
Nasaras. „Nagi, kodėl tas šlykštukas vis neužsičiaupia?“ 

Markas kryptelėjo galva į Klikmeną. 

— Štai tas, su šauniais sportbačiais, maždaug prieš penkias minu- 
tes partrenkė mano motiną. Ar galite patikėti? 

Abu gydytojai sužiuro į sportbačius. 

— Nagi, užsičiaupk, Markai, — patarė Klikmenas. 

— Tavo motinai viskas gerai? — paklausė vienas gydytojas. 

— O, jai puiku. Mano mažesnysis broliukas guli Psichiatrijos sky- 
riuje. O mūsų gyvenamoji priekaba prieš kelias valandas supleškėjo į 
plėnis. Paskui dar pasirodo tie galvažudžiai ir areštuoja mane tiesiog 
motinos akyse. Štai tas didžpėdis partrenkė ją ant grindų. Jai tiesiog 
puiku. “ 

Gydytojai nenuleido nuo farų akių. Nasaras stebeilijo sau į kojas, 
o Klikmenas užsimerkė. Liftas sustojo ir vidun įlipo būrelis žmonių. 
Klikmenas nesitraukė nuo Marko. 

Kai viskas nurimo ir liftas vėl pajudėjo žemyn, Markas varė to- 
liau: 

— Mano motina paduos jus į teismą, išgamos, ar žinote tai, a? — 
garsiai pareiškė. — Rytoj šiuo laiku liksite bedarbiais. — Aštuonios 
poros akių susmigo žemyn į kampą, kur stovėjo Markas, paskui — į 
išraudusį detektyvo Klikmeno veidą. 

— Nagi, užsičiaupk, Markai. 

— O kas, jeigu neužsičiaupsiu? Apstumdysite mane kaip ir mo- 


219 


tiną? Partrenksite, kelis kartus įspirsite. Tu tik dar vienas bukagalvis 
faras, juk pats supranti, Klikmenai? Tik dar vienas storas faras su pa- 
tranka. Kodėl tau nenumetus kelių svarų? 

Kakta Klikmenui išrasojo stambiais prakaito lašais. Jis juto į save 
įsmeigtus žmonių žvilgsnius. O liftas vos judėjo. Kaip būtų gera tą 
vaikėzą pasmaugti! 

Nasaras stovėjo įsispraudęs į kitą kampą, nuo kirčio į veidą dabar 
jam zvimbė ausyse. Jis nematė Marko Svėjaus, bet tikrai girdėjo. 

— Tavo motinai viskas gerai? — paklausė viena seselė. Ji stovėjo 
šalia Marko ir susirūpinusi žvelgė žemyn į jį. 

— Aha, jai puiki diena. Aišku, būtų dar puikesnė, jeigu tie farai 
būtų palikę ją ramybėje. Jie gabena mane į kalėjimą, ar žinote? 

— Už ką? 

— Nežinau. Jie nesako. Aš niekam nekliudžiau, tik stengiausi pa- 
guosti mamą, nes šįryt į plėnis supleškėjo mūsų gyvenamoji priekaba, 
ir mes praradome viską, ką turėjome, o tie atsibeldė iš anksto neper- 
spėję ir šit — aš keliauju į cypę. 

— Kiek tau metų? 

— Tik vienuolika. Bet tiems tipams nesvarbu. Areštuotų ir ket- 
verių. 

Nasaras tyliai sudejavo. Klikmenas stovėjo vis dar užsimerkęs. 

— Siaubinga, — pasakė seselė. 

— Būtumėte mačiusi, kaip juodu partrenkė mane su mama ant 
grindų. Vos prieš kelias minutes Psichiatrijos skyriuje. Šįvakar praneš 
per Žinias. Sekite laikraščius. Tuos pajacus rytoj išvys iš darbo. O pas- 
kui nutemps į teismą. 

Liftas sustojo pirmame aukšte, ir kabina ištuštėjo. 


Markas užsispyrė važiuoti ant užpakalinės sėdynės, kaip tikras 
nusikaltėlis. Mašina buvo „Chrysler“ be skiriamųjų ženklų, bet Markas 
atpažino ją automobilių aikštelėje iš už šimto jardų. Nasaras ir Klik- 
menas bijojo vaikį kalbinti. Važiavo visiškai tylėdami, vildamiesi, kad 
ir jis taip elgsis. Deja. 

— Užmiršote pasakyti mano teises, — prašneko jis, kai Nasaras 
stengėsi spausti kuo greičiau. 

Nuo priekinių sėdynių — jokio atsako. 

— Ei, jūs ten, pajacai. Užmiršote pasakyti mano teises. 

Tyla. Nasaras dar padidino greitį. 

— Ar žinote, kaip reikia pasakyti mano teises? 

Tyla. 

— Ei, bukagalvi. Aha, tu, su sportbačiais. Ar žinai, kaip reikia pa- 
sakyti mano teises? 

Klikmenas duso, vos tvardydamasis, bet buvo pasiryžęs nekreipti 
į vaikėzą dėmesio. Keista, bet Nasaro lūpos buvo perkreiptos šypsenė- 
lės, vos pastebimos po ūsais. Jis sustojo prieš raudoną šviesą, apsižval- 
gė į abi puses ir vėl nuspaudė akceleratorių. 

— Klausyk manęs, bukagalvi, gerai? Padarysiu tai pats, gerai? 
Aš turiu teisę tylėti. Pagauni? O jeigu ką nors pasakysiu, jūs, pajacai, 
galite tai panaudoti prieš mane teisme. Supranti, bukagalvi? Žinoma, 
jeigu ką nors aš ir pasakysiu, jūs, asilai, vis tiek pamiršite. Be to, dar 
yra kažkas apie teisę turėti advokatą. Gali man padėti, bukagalvi? Tu, 
bukagalvi! Kas ten pasakyta apie advokatą? Milijoną kartų mačiau tai 
per televiziją. 

„Bukagalvis“ Klikmenas kiek per plyšelį nuleido savo pusės lan- 
gą, kad turėtų kuo kvėpuoti. Nasaras paskersavo į partnerio sportba- 
čius ir kone nusikvatojo. Nusikaltėlis sėdėjo sukryžiuotomis kojomis, 
žemai nusmukęs ant užpakalinės sėdynės. 

— Vargšelis bukagalvis. Net nesugeba pasakyti mano teisių. Ši 
mašina smirdi, bukagalvi. Kodėl jos neišvalai? Viskas prašvinkę ciga- 
rečių dūmais. 

— Girdėjau, ir tu mėgsti cigaretės dūmelį, — atrėmė Klikmenas ir 
pasijautė smagiau. Nasaras sukrizeno, stengdamasis pagelbėti draugui. 
Jau ganėtinai prisiklausė to mergvaikio nesąmonių. 

Palei aukštą pastatą Markas išvydo automobilių prigrūstą aikšte- 
lę. Prie pat fasado stovėjo eilėmis išrikiuotos patrulių mašinos. Nasa- 
ras įsuko į aikštelę ir sustojo. 

Juodu įskubino jį pro paradines duris ir nuvedė toliau ilgu kori- 
doriumi. Markas pagaliau nutilo. Buvo jų teritorijoje. Visur pilna farų. 
Rodyklės kreipė eismą apsvaigusių vairuotojų kameros, kalėjimo, 
lankytojų kambario, priimamojo link. Daugybė rodyklių ir kambarių. 
Jie sustojo prie registratūros stalo su išrikiuotais vidaus ryšio monito- 
riais, ir Nasaras pasirašė kažkokius popierius. Markas tyrinėjo aplinką. 
Klikmenui bemaž jo pagailo. Čia vaikis atrodė dar mažesnis. 

Jie vėl leidosi eiti. Liftu pakilo į ketvirtą aukštą ir visi sustojo prie 

dar vieno registracijos stalo. Strėlytė ant sienos rodė į Nepilnamečių 
sparną, ir Markas sumojo, kad jie jau netoli tikslo. 

Juos sulaikė uniformuota dama su lentele popieriams prisegti 
rankoje ir plastikine kortele prie krūtinės, įvardijančia ją Dorina. Ji 
lentelės popierius. 

— Čia rašoma, kad teisėjas Ruzveltas nori, jog Markas Svėjus 
būtų uždarytas vienutėje. 

— Man nesvarbu, kur jį uždarysite, — atsakė Nasaras. — Tik 
greičiau pasiimkite. 

Dama raukydamasi peržiūrinėjo popierius. 

— Žinoma, teisėjas Ruzveltas nori, kad visiems nepilnamečiams 
būtų paskirtos vienutės. Įsivaizduoja, kad čia „Hilton“ viešbutis. 

— O ne“ 

Ji nuleido klausimą negirdom ir parodė į popieriaus lapą Nasarui 
pasirašyti. Šis skubiai pakrevezojo parašą. 

— Jis visiškoje jūsų žinioje, — pasakė. — Ir tepadeda jums Dievas. 

— Markai, išsiimk viską iš kišenių, — paliepė dama ir pakišo jam 
plokščią metalinę dėželę. Jis išsitraukė dolerio banknotą, šiek tiek smul- 
kių ir pakelį kramtokšlės. Ji viską suskaičiavo ir kažką parašė ant kor- 
telės, kurią paskiau įkišo į metalinę dėželę. Dvi vaizdo kameros kampe 
virš stalo pagavo Marką, ir jis pamatė save viename iš tuzino ekranų 
ant sienos. Dar viena uniformuota dama antspaudavo popierius. 

— Ar čia kalėjimas? — paklausė Markas, lakstydamas akimis į 
visas puses. 

— Mes vadiname laikinojo sulaikymo centru, — atsakė ji. 

— Koks skirtumas? 

Regis, jo žodžiai damą suerzino. 

— Klausyk, Markai, mes čia matome visokių aštrialiežuvių, aiš- 
ku? Pačiam bus sveikiau, jei prilaikysi liežuvį už dantų. — Sulig šiais 
perspėjimais pasilenkė vaikui prie pat veido, ir jai iš burnos padvelkė 
sudvisusiais cigaretės dūmais bei kava. 

— Atleiskite, — sušnabždėjo Markas, ir jo akys sudrėko. Viskas 
staiga jį slėgte prislėgė. Liks užrakintas vienut vienas, toli nuo moti- 
nos, toli nuo Redži. 

— Eik paskui mane, — paliepė Dorina, didžiuodamasi tuo, kad 
sugebėjo parodyti, kas čia viršininkas. Ji nuskubėjo tilindžiuodama ir 
žvanginėdama sukabintais ant žiedo raktais prie šono. Pro sunkias 

medines duris jie leidosi ilgu koridoriumi su lygiais tarpais iš abiejų 
pusių besirikiuojančiomis pilkomis metalinėmis durimis. Ant kiek- 
vienų buvo numeris. Dorina sustojo prie 16-ojo ir vienu iš savo raktų 
atrakino. — Čionai, — paragino. 

Markas pamažu įėjo vidun. Patalpa buvo apie dvylikos pėdų plo- 
čio ir dvidešimties ilgio. Puikus apšvietimas, švari kiliminė danga. Po 
dešinei — du gultai, vienas virš kito. Dorina patapšnojo viršutinįjį. 

— Gali pasirinkti, kurį nori, — pasakė, vis dar kaip svetinga šei- 
mininkė. — Sienos šlakbetonio, o langai nedūžtamo stiklo, tad nieko 
nebandyk. — Langų buvo du — vienas duryse, kitas — tualeto viršuje, 
abu tokie maži, kad neprakištum nė galvos. — Va klozetas, nerūdijan- 
čio plieno. Keraminių nebegalime naudoti. Turėjome vaiką, kuris tokį 
sudaužė ir šuke persipjovė venas. Tačiau tai nutiko senajame korpuse. 
Šis kur kas dailesnis, tau neatrodo? 

Tiesiog nuostabus, kone pasakė Markas. Bet jis sparčiai smigo. 
Atsisėdęs ant gulto, pasirėmė alkūnėmis į kelius. Kiliminė danga buvo 
šviesiai žalia, tokio pat komercinio atspalvio, kokį jau kelias dienas 
matė sau prieš akis ligoninėje. 

— Gerai jautiesi, Markai? — paklausė Dorina be menkiausios 
užuojautos. Toks jos darbas. 

— Galiu paskambinti motinai? 

— Kol kas ne. Po valandos galėsi porąsyk paskambinti. 

— Na, tai gal jūs galite jai paskambinti ir tik pasakyti, kad man 
viskas gerai. Ji baisiai nerimauja. 

Dorina nusišypsojo, ir jai apie akis įskilinėjo makiažas. Ji paglostė 
jam galvą. 

— Negaliu to padaryti, Markai. Tokios taisyklės. Bet ji žino, kad 
tau nieko bloga. Dievuliau. Po poros valandų jau būsi teisme. 

— Ar ilgai čia laiko vaikus? 

— Neilgai. Kartais kelias savaites, bet čia tokia lyg ir laikina bu- 
veinė, kol vaikai išsiunčiami namo arba į profesinio auklėjimo mo- 
kyklą. — Ji subrazdino raktais. — Klausyk, jau turiu eiti. Uždaromos 
durys automatiškai užsirakina, ir jeigu jos atidaromos be štai šio mano 
rakčiuko, įsijungia signalizacija, o tada lauk didelės bėdos. Tad nieko 
neprasimanyk, gerai, Markai? 

— Taip, mem. 

— Tau ko nors reikia? 

— Telefono. 

— Kiek vėliau, gerai? 

Dorina išėjo ir uždarė duris. Jos garsiai spragtelėjo, paskui — 
tyla. 

Jis ilgai žvelgė į durų rankeną. Į kalėjimą mažai panašu. Langai be 
grotų. Lovos ir grindys švarios. Šlakbetonio sienos nudažytos malonia 
geltona spalva. Filmuose matęs kur kas prasčiau. 

Ir vėl dėl tiek daug ko yra nerimauti. Rikis dejuoja kaip ir anks- 
čiau, gaisras, mama, kuriai jau pamažu krinka nervai, farai ir reporte- 
riai, vis nepaliekantys jo ramybėje. Nežinia, nuo ko pradėti. 

Markas atsigulė ant viršutinio gulto ir ėmė tyrinėti lubas. Kurgi 
prapuolė Redži? 

Koplyčioje buvo šalta ir drėgna. Apvalus pastatas šliejosi prie 
šoninės kolumbarijaus sienos lyg koks auglys. Lauke merkė lietus, ir 
dvi televizininkų brigados iš Naujojo Orleano gūžėsi šalia ir slėpėsi po 
savo furgonų lietsargiais. 

Susirinko nemažai liaudies, ypač kaip dėl žmogaus, neturėjusio 
šeimos. Jo palaikai sudėti į skoningą porcelianinę urną, stovinčią 
ant raudonmedžio stalo. Iš viršuje paslėptų garsiakalbių sklido viena 
po kitos graudesnės gedulingos melodijos. Advokatai, teisėjai ir keli 
klientai nedrąsiai slinko vidun ir sėdosi į klauptus arčiau koplyčios 
galo. Viduriu išdidžiai pražygiavo Baris Peilis, lydimas dviejų galvažu- 
džių. Jis, kaip dera tokia proga, vilkėjo juodu dvieiliu kostiumu ir juo- 
dais marškiniais, ryšėjo juodą kaklaraištį. Avėjo juodais driežo odos 
batais. Plaukai surišti nepriekaištinga „arklio uodegėle“. Atvyko vėlai 
ir mėgavosi įbestais į save gedėtojų žvilgsniais. Šiaip ar taip, Džeromą 
Klifordą juk ilgai pažinojo. 

Keturios eilės į galą nuo jo, podraug su Voliu Boksu, sėdėjo „Tei- 
suolis garbusis“ Rojus Foltrigas, rūsčiai spoksodamas į „arklio uode- 
gėlę. Advokatai ir teisėjai žvilgčiojo tai į Maldaną, tai į Foltrigą. Keista 
juodu matyti toje pačioje patalpoje. 

Muzika nutilo. Prie nedidelio piupitro už urnos atsiradęs ne- 
aiškaus tikėjimo dvasininkas pradėjo apie Volterį Džeromą Klifordą 
ilgų ilgiausią laidotuvių liaupsę, į kurią sudėjo viską, išskyrus gal tik jo 

vaikystės mylimų gyvūnėlių vardus. To ir buvo galima tikėtis, nes po 
šios laidotuvių liaupsės vargu ar dar atsirastų norinčiųjų kalbėti. 

Apeigos buvo trumpos, kaip savo raštelyje Romis ir prašęs. Ad- 
gedulinga rauda, ir dvasininkas baigė. 

Paskutinė pagarba Romiui atiduota per penkiolika minučių. 
Niekas nebraukė ašarų. Net jo sekretorė susitvardė. Romio duktė į 
laidotuves neatvyko. Labai liūdna. Žmogus išgyveno keturiasdešimt 
ketverius metus, ir niekas per jo laidotuves neverkė. 

Foltrigas liko sėdėti, palydėdamas rūsčiu žvilgsniu Maldaną, išdi- 
džiai stybrinantį viduriniu taku atgal durų link, palaukė, ko! koplyčia 
ištuštės, ir tik tada, lydimas Volio Bokso, išėjo laukan. Ten televizijos 
kameros jau laukė — kaip tik to jis ir tikėjosi. Anksčiau Volis buvo 
nutekinęs sensacingą informaciją, kad didysis Rojus Foltrigas ketina 
dalyvauti gedulingose apeigose ir kad, galimas daiktas, jose taip pat 
pasirodys Baris Peilis. Nei Volis, nei Rojus nenutuokė, ar Maldanas 
atvyks, bet tai buvo tik informacijos nuotėkis, ir kam rūpėjo, ar šis 
tikslus. Vis dėlto suveikė gerai. 

Vienas reporteris paprašė poros minučių, ir Foltrigas pasielgė 
įkyrumo ir pasiuntė Volį miniveno. Paskui kaip visada pasakė: 

— Gerai, bet pasistenkite trumpiau. Po penkiolikos minučių tu- 
riu būti teisme. 

Teisme nebuvo jau tris savaites. Ten vykdavo maždaug sykį per 
mėnesį, bet Foltrigo pasiklausęs galėjai susidaryti įspūdį, kad jis gyve- 
na teisme, kovoja su blogiukais ir gina Amerikos mokesčių mokėtojų 
interesus. Atseit nirtus kovotojas su nusikalstamumu. 

Jis palindo po lietsargiu ir pažvelgė į nedidukės kameros objekty- 
vą. Reporteris kyštelėjo jam prie veido mikrofoną. 

— Džeromas Klifordas buvo jūsų varžovas. Kodėl dalyvavote 
apeigose jam paminėti“? 

Foltrigas ūmai nuliūdo. 

— Džeromas buvo puikus advokatas ir mano draugas. Mes 
dažnai susiremdavome, bet gerbėme vienas kitą, — kas per žmogus! 
Maloningas net mirties akivaizdoje. Iš tikrųjų jis nekentė Džeromo 
Klifordo, o Džeromas Klifordas nekentė jo, bet kameros objektyvas 
matė tik gedintį bičiulį plyštančia širdimi. 


225 


— Ponas Maldanas nusamdė naują advokatą ir įteikė prašymą 
atidėti bylos nagrinėjimą. Kaip jūs į tai reaguojate? 

— Kaip žinote, svarstomąjį posėdį šiam prašymui išklausyti tei- 
sėjas Lemondas paskyrė rytoj dešimtą ryto. Jis ir nuspręs. Jungtinės 
Valstijos pasirengusios teismo procesui, kada tik jis bus paskirtas. 

— Ar tikitės rasti senatoriaus Boido Bojeto lavoną iki teisminio 
nagrinėjimo pradžios? 

— Taip. Manau, mes jau arti tikslo. 

— Ar tiesa, kad jūs lankėtės Memfyje vos kelios valandos po to, 
kai ponas Klifordas nusišovė? 

— Taip, — Foltrigas gūžtelėjo pečiais — tik pamanyk, didelio čia 
daikto. 

— Žiniose iš Memfio pranešama, kad vaikas, kuris buvo su Kli- 
fordu iki šiam nusišaunant, gali kažką žinoti apie Bojeto bylą. Ar tame 
yra bent kiek tiesos? 

Foltrigas sutrikęs nusišypsojo — dar vienas firminis triukas. Kai 
atsakymas būdavo teigiamas, bet jis negalėdavo atvirai to patvirtinti, 
tik šypsodavosi reporteriams ir sakydavo: „Negaliu komentuoti.“ 

— Negaliu komentuoti, — tarė apsidairydamas, lyg laikas jau 
būtų išsekęs ir jis turėtų grįžti prie begalės reikalų. 

— Ar vaikas žino, kur kūnas? 

— Jokių komentarų, — suirzęs atrėmė jis. Lietus sustiprėjo ir 
taškė jam kojines bei batus. — Turiu eiti. 


w.-- oo 


langus. Vieno — virš tualeto — stiklas buvo su kažkokiomis vielomis, 
bet tai nesvarbu. Mat bėda ta, kad išniręs pro šį langą bet koks daik- 
tas, įskaitant ir berniuką, kristų žemyn bent penkiasdešimt pėdų ir 
atsitrenktų į betoninį šaligatvį, apjuostą spygliuotos vielos tvora. Be 
to, abu langai storo stiklo ir per maži, kad galėtum pro juos pabėgti, 
nusprendė jis. 

Gaus ištaikyti progą, kai jį gabens, galbūt paims kokį vieną kitą 
įkaitą. Matęs keletą puikių filmų apie pabėgimus iš kalėjimo. Jo mėgs- 
tamiausias buvo „Pabėgimas iš Alkatraso“ su Klintu Istvudu. Jis irgi ką 
nors sugalvos. 

Dorina bilstelėjo į duris, sužvangino raktais ir įžengė vidun. 

Rankose laikė telefonų knygą ir juodą telefono aparatą, kurį įjungė į 
kištuko lizdą sienoje. 

— Tau skirta dešimt minučių. Jokių skambučių į kitą mies- 
tą, — perspėjo ir išėjo, garsiai trinktelėdama durimis ir paskui save 
palikdama ore sunkų pigių kvepalų šleifą, nuo kurio Markui ėmė 
graužti akis. 

Jis susirado Šv. Petro ligoninės numerį ir paprašė sujungti su 943- 
iąja palata, bet buvo informuotas, kad su šia palata jokie skambučiai 
nejungiami. Turbūt Rikis miega, pagalvojo jis. Veikiausiai reikalai 
prasti. Susiieškojo knygoje Redži kontoros numerį ir klausėsi atsakik- 
lyje įrašyto Klinto balso. Tada paskambino Grinvėjui į privatų kabi- 
netą ir sužinojo, kad gydytojas ligoninėje. Markas tiksliai paaiškino, 
kas toks esąs, ir sekretorė pasakė, kad, regis, gydytojas lanko Rikį. Vėl 
paskambino Redži. Tas pats įrašas atsakiklyje. Tad paliko primygtinę 
žinutę: „Redži, ištraukite mane iš kalėjimo!“ Surinko jos namų numerį 
ir išklausė dar vieną atsakiklio įrašą. 

Markas stebeilijo į telefoną. Liko dar septynios minutės. Turi ką 
nors daryti. Tad vėl pasklaidė telefonų knygą ir surado Memfio po- 
licijos valdybos telefonų sąrašą. Radęs Šiaurinę nuovadą, surinko šios 
numerį. 

— Detektyvą Klikmeną, — paprašė jis. 

— Minutėlę, — atsakė balsas kitame linijos gale. Jis palaukė kelias 
sekundes, paskui kitas balsas paklausė: 

— Ko jūs laukiate? 

Markas atsikrenkštė ir nutaisė šiurkštesnį toną: 

— Detektyvo Klikmeno. 

— Jis tarnyboje. 

— Kada grįš? 

— Maždaug per priešpiečius. 

— Dėkui, — Markas skubiai padėjo ragelį. Kažin, pagalvojo jis, 
gal pokalbių čia pasiklausoma? Veikiausiai ne. Šiaip ar taip, tie tele- 
fonai skirti nusikaltėliams ir tokiems kaip jis susisiekti su advokatais 
aptarti reikalus. Tad turi likti privatumo. Jis įsiminė nuovados numerį 
ir adresą, paskui atsivertė geltonuosius puslapius, skyrių „Restoranai . 
Surinkus numerį, atsiliepė malonus balsas: 

— Picerija „Domino“. Ko užsisakysite? 

Jis atsikrenkštė ir pasistengė kalbėti kimiu balsu: 

— Taip, norėčiau užsakyti keturias pačias didžiausias ir geriau- 
sias jūsų picas. 

— Viskas? 

— Taip. Pristatyti vidudienį. 

— Jūsų pavardė? 

— Užsakau detektyvui Klikmenui iš Šiaurinės nuovados. 

— Kur pristatyti? 

— Šiaurinė nuovada, Alen Roudas 3633. Tik paprašykite Klik- 
meno. 

— Patikėkite, pristatydavome ten ir anksčiau. Telefono numeris? 

— 5558989. | 

Sekė trumputė pauzė, kurios prireikė suskaičiuoti kalkuliatoriumi. 

— Iš viso keturiasdešimt aštuoni doleriai dešimt centų. 

— Gerai. Ne anksčiau vidudienio. 

Markas padėjo ragelį, širdis jam tuksėjo. Ką gi, vieną kartą pa- 
vyko, galima pamėginti dar. Jis susirado kitų picerijų numerius, tokių 
Memfyje buvo septyniolika, ir pradėjo užsakinėti. Trijose atsakyta, 
kad jiems per toli nuo miesto centro. Tad jis daugiau nemygo. Vie- 
na mergina kažką įtarė, pasakė, kad jo balsas pernelyg vaikiškas, tad 
Markas irgi paskubom padėjo ragelį. Bet dažniausiai būdavo visai pa- 
prasta — paskambini, užsakai, nurodai adresą, telefono numerį, o visa 
kita palieki atlikti laisvajai iniciatyvai. 

Kai po kokių dvidešimties minučių Dorina pabeldė į duris, Mar- 
kas užsakinėjo Klikmenui kažkokio kiniško maisto iš „Brolių Vongų“. 
Jis skubiai padėjo ragelį ir nuėjo prie gultų. Aiškiai patenkinta ji pa- 
siėmė telefoną — lyg atimtų žaislą iš prasikaltusio mažo vaiko. Bet ji 
šiek tiek pavėlavo. Detektyvas Klikmenas jau buvo užsisakęs apie ke- 
turiasdešimt puikių, storų, didelių, aukščiausios rūšies picų bei tuziną 
kiniškų priešpiečių, kuriuos reikėjo pristatyti apie vidudienį ir kurie iš 
viso kainavo netoli penkių šimtų dolerių. 


Kovodamas su pagiriomis, Gronkas gaivinosi ketvirta skardinė- 
le apelsinų sulčių, kuriomis užgėrė miltelius nuo galvos skausmo. Be 
batų, palaisvintu diržu, atsagstytais marškiniais jis stovėjo savajame 
viešbučio numeryje prie lango ir kentėdamas klausėsi, ką kalba Dže- 
kas Nensas. Naujienos itin nemalonios. 

— Tai įvyko mažiau nei prieš pusvalandį, — pranešė Nensas, įsi- 
taisęs ant komodos, spoksodamas į sieną ir stengdamasis nematyti to 
pašlemėko, stovinčio prie lango atgręžta į jį nugara. 

— Kodėl? — suniurnėjo Gronkas. 

— Turi būti jauniklių teisme. Nuvedė jį tiesiai į kaliuzę. Štai ką 
noriu pasakyti, juk, po šimts, negalima taip imti ir nutempti vaiką, 
beje, ir bet kurį kitą tiesiai už grotų. Turėjo būti kažkas įregistruota 
jauniklių teisme. Kelas dabar ten aiškinasi, kas ir kaip. Galbūt greitai 
sužinosime, bet nesame tikri. Regis, jauniklių teismo dokumentai sau- 
gomi po užraktu. 

— Gaukite tuos prakeiktus dokumentus, aišku? 

Nensas viduje niršo, bet prikando liežuvį. Nekentė Gronko ir jo 
skerdikų bandos. Nors jam ir buvo reikalinga toji šimtinė, kurią gau- 
davo už valandą, bet jau iki gyvo kaulo įgriso stumdytis po šį purviną, 
prirūkytą kambarį, lyg liokajui laukiant, kol kas nors kur pasiųs. Juk 
turi ir kitų klientų. O Kelo nervai jau visai pairę. 

— Mes stengiamės, — teisinosi tas. 

— Stenkitės labiau, — pasakė Gronkas į langą. — Dabar turiu 
paskambinti Bariui ir pasakyti, kad vaikėzą išsivežė ir kad nėra kaip 
prie jo prisikasti. Kažkur užrakintas, veikiausiai ten prie jo durų sėdi 
policininkas. — Jis pabaigė apelsinų sultis ir nusviedė skardinėlę apy- 
tikriai šiukšlių krepšio link. Pralėkusi pro šalį, ta barkštelėjo į sieną. 
Gronkas piktai sužioravo į Nensą. — Baris norės žinoti, ar galima kaip 
nors prisikasti prie vaikėzo. Ką pats siūlytum? 

— Siūlau palikti vaikėzą ramybėje. Čia ne Naujasis Orleanas, o jis 
ne koks pankelis, kurį gali paprasčiausiai sutrinti, ir viskas bus puiku. 
Tas vaikėzas su bagažu, dideliu bagažu. Žmonės jį stebi. Jeigu iškrėsite 
kokią kvailystę, užsitrauksite ant savo subinės šimtus fibių. Šie neduos 
atsikvėpti, ir abu su Maldanu švinksite kaliuzėje. Čia, o ne Naujajame 
Orleane. 

— Aha, aha, — pasidygėdamas Gronkas sumostagavo į jį abiem 
rankomis ir grįžo prie lango. — Noriu, kad jūs, vyručiai, nenuleis- 
tumėte nuo vaikiščio akių. Jeigu kur nors jį perkels, tučtuojau man 
praneškite. Jeigu nuves į teismą, irgi noriu žinoti. Sugalvok ką nors, 
Nensai. Juk čia tavo miestas. Žinai visas gatves ir skersgatvius. Bent 
turėtum žinoti. Juk tau moka gerus pinigus. 

— Taip, sere, — garsiai metė Nensas ir paliko kambarį. 

Kiekvieną ketvirtadienio rytą Redži dviem valandoms dingdavo 
daktaro Elioto Levino, savo psichoterapeuto, kabinete. Levinas pri- 
laikė ją už rankos dešimtį metų. Jis buvo tas architektas, surankiojęs 
atskirus fragmentėlius ir padėjęs jai vėl sudėlioti statinį. Šių seansų 
niekada niekas nesutrukdydavo. 
| Klintas nervindamasis žingsniavo po Levino laukiamąjį. Jau 
dusyk skambino Dajana ir telefonu perskaitė jam teismo šaukimą bei 
peticiją. Jis paskambino teisėjui Ruzveltui ir į laikinojo sulaikymo cen- 
trą, taip pat į Levino kabineto priimamąjį, o dabar čia nekantriai laukė 
vienuoliktos valandos. Registratorė stengėsi nekreipti į jį dėmesio. 


Daktarui Eliotui baigiant pokalbį, Redži šypsojosi. Pakštelėjo jį į 
skruostą, ir juodu, susikibę už rankų, išėjo į prabangų laukiamąjį, kur 
nekantravo Klintas. Ji iškart liovėsi šypsojusis. 

— Kas atsitiko? — paklausė neabejodama, kad turėjo įvykti kažin 
kas baisaus. 

— Reikia eiti, — pasakė Klintas, paimdamas Redži už parankės 
ir vesdamasis pro duris. Atsisveikindama ji linktelėjo Levinui, kuris 
stebėjo susidomėjęs ir nerimaudamas. 

Juodu išėjo ant šaligatvio šalia nedidelės automobilių aikštelės. 

— Paėmė Marką Svėjų. Jis saugomas. 

— Ką?! Kas?! 

— Farai. Šįryt teisme buvo įregistruota peticija, kuria tvirtinama, 
kad Markas — mažametis įstatymų pažeidėjas, ir Ruzveltas pasirašė 
orderį jį suimti, — Klintas parodė į automobilį. — Važiuokime jūsiš- 
kiu. Aš vairuosiu. 

— Kas įregistravo peticiją? 

— Foltrigas. Dajana skambino iš ligoninės. Iš ten jį ir paėmė. Ji 
smarkiai susirėmė su farais ir vėl išgąsdino Rikį. Kalbėjausi su ja ir pa- 
tikinau, kad jūs ištrauksite Marką. 

Atsirakinę Redži automobilį, abu įsėdo ir išrūko iš aikštelės. 

— Svarstomąjį posėdį Ruzveltas paskyrė vidudienį, — paaiškino 
Klintas. 

— Vidudienį! Turbūt juokauji! Juk jau po penkiasdešimt šešių 
minučių! 

— Posėdis skubus. Maždaug prieš valandą kalbėjausi su teisėju, 
bet šis atsisako komentuoti dėl peticijos. Po teisybei, apskritai mažai 
ką pasakė. Kur važiuojame? 

Ji sekundėlę pagalvojo. 

— Berniukas Laikinojo sulaikymo centre, iš ten aš jo niekaip ne- 
ištrauksiu. Važiuojam į Nepilnamečių teismą. Noriu pamatyti peticiją, 
taip pat noriu pamatyti Harį Ruzveltą. Absurdas — svarstomasis po- 
sėdis vos už kelių valandų, kai įregistruota peticija. Įstatyme parašyta, 
kad jis rengiamas po trijų septynių dienų, o ne po trijų septynių va- 
landų. 

— Bet ar nesama išlygos dėl skubaus posėdžio? 

— Taip, bet tik ypatingais atvejais. Matyt, jie primelavo Hariui 
visokių nesąmonių. Mažametis įstatymų pažeidėjas! Ką berniukas pa- 
darė? Tai kvaila. Jie stengiasi priversti jį prabilti, Klintai, štai ir viskas. 

— Vadinasi, to nesitikėjote? 

— Žinoma, ne. Tik ne čia, ne Nepilnamečių teisme. Maniau, kad 
Markui gali atsiųsti šaukimą į didįjį žiuri Naujajame Orleane, bet tik 
ne į Nepilnamečių teismą. Nieko nusikalstama jis nepadarė. Nenusi- 
pelnė, kad jį uždarytų. 

— Ką gi, vis dėlto uždarė. 


Džeisonas Maktiunas užsitraukė kelnių užtrauktuką ir tris kartus 
paspaudė svirtelę, kol vanduo nuplovė senovinį pisuarą. Šio dubuo 
buvo dryžiais nurudęs, grindys po juo drėgnos, ir Maktiunas dėko- 
jo Dievui, kad dirba Federalinės administracijos pastate, kur viskas 
blizga, prašmatnu. Verčiau jis klos semtuvu asfaltą, nei sutiks dirbti 
Nepilnamečių teisme. 

Vis dėlto dabar jis čia, patinka tai ar ne, gaišta laiką dėl Bojeto 
bylos, nes taip pageidavo K. O. Lujisas. O šiam įsakinėja ponas F. 
Dentonas Voilzas, FTB direktorius jau keturiasdešimt dveji metai. Ir 
per tuos jo keturiasdešimt dvejus metus tikrai nebuvo nužudytas nė 
vienas Jungtinių Valstijų kongreso atstovas, nei senatorius. Be to, fak- 
tas, kad velionio Boido Bojeto kūnas taip gerai paslėptas, varė į neviltį. 
Ponas Voilzas buvo gerokai susinervinęs — ne dėl paties nužudymo, 
bet dėl FTB bejėgiškumo galutinai ištirti šį nusikaltimą. 

Maktiunas labai stipriai nujautė netrukus atlėksiant ponią Redži 
Lav, nes klientas buvo pagrobtas jai iš panosės ir, spėjo, ji bus baisiai 


231 


pasipiktinusi. Galbūt ji supras, kad visos teisinės gudrybės subrandin- 
tos Naujajame Orleane, o ne Memfyje, ir tikrai ne jo įstaigoje. Be abe- 
jo, ji supras, kad jis, Maktiunas, — tik klusnus FTB agentas, vykdantis 
vyresnybės įsakymus ir atliekantis teisininkų nurodymus. Galbūt jam 
pavyktų išvengti akistatos su advokate, kol visi nesusirinks teismo 
salėje. 

Bet kur tau! Vos tik Maktiunas atidarė tualeto duris ir išėjo į kori- 
dorių, iškart atsidūrė priešais Redži Lav. Žingsnį atsilikęs sekė Klintas. 
Advokatė iškart jį pastebėjo ir kaipmat prirėmė prie sienos. Susijaudi- 
nusi prisikišo veidu prie pat jo. 

— Labryt, ponia Lav, — pasisveikino jis, stengdamasis ramiai 
šypsotis. 

— Redži, Maktiunai. 

— Labryt, Redži. 

— Kas čia kartu su jumis? — paklausė ji žioruojančiomis aki- 
mis. 

— Atleiskite, nesupratau. 

— Iš jūsų šutvės, jūsų gaujikės, jūsų grupikės valdžios konspira- 
torių. Kas čia? 

Tai jokia paslaptis. Galįs jai pasakyti. 

— Džordžas Ordas, Tomas Finkas iš Naujojo Orleano, K. O. Lu- 
jisas. 

— Kas tas K. O. Lujisas? 

— FTB direktoriaus pavaduotojas. Iš Vašingtono. 

— Ką jis čia veikia? — jos klausimai, glausti ir greiti, it strėlės 
smigo į Maktiuną. Priremtas prie sienos, jis bijojo pajudėti, bet nar- 
siai stengėsi atrodyti nerūpestingas. Jeigu Finkas ar Ordas, ar, neduok 
Dieve, K. O. Lujisas netyčia pamatytų šitaip juos susikišus, būtų viskas. 
Niekada nebepataisytų savo reputacijos. 

— Na, aš, ė-e... 

 — Neverskite manęs užsiminti apie diktofono juostelę, Maktiu- 
„nai, — pagrasino Redži, vis tiek užsimindama apie tą prakeiktąją. — 
Tik klokite man tiesą. 

Klintas stovėjo čia pat už Redži, laikydamas rankoje jos lagami- 
nėlį ir stebėdamas judėjimą koridoriuje. Atrodė šiek tiek nustebintas 
šios konfrontacijos ir spartos, kaip viskas klostėsi. Maktiunas gūžtelėjo 
pečiais, lyg būtų užmiršęs apie juostelę, bet dabar, kai Redži užsiminė, 
velniai nematė... 

— Man regis, kažkas iš Foltrigo prokuratūros paskambino ponui 
Lujisui ir paprašė šį atvykti. Štai ir viskas. 

— Viskas? O jūs, vyručiai, šįryt nebuvote trumpam susitikę su 
teisėju Ruzveltu? 

— Taip, buvome. 

— Nepasivarginote man paskambinti, a? 

— Ė-e... teisėjas pasakė pats jums paskambinsiąs. 

— Suprantu. Ar ketinate per šį trumputį svarstymą duoti parody- 
mus? — Redži žingsnį pasitraukė atgal, ir Maktiunas lengviau atsikvėpė. 

— Jeigu mane pakvies kaip liudytoją, duosiu parodymus. 

Redži prikišo pirštą jam prie veido. Nago galas buvo ilgas, lenk- 
tas, kruopščiai sutvarkytas ir raudonai nulakuotas. Maktiunas baugš- 
čiai šį stebėjo. 

— Tik laikykitės faktų, gerai? Vienas melas, kad ir mažiausias, ar 
bent truputėlis nesąmonės, pasakytos teisėjui savanaudiškais tikslais, 
arba kokia nors replikėlė, galinti pakenkti mano klientui, ir aš per- 
pjausiu jums gerklę, Maktiunai. Supratote? 

Šis vis šypsojosi, tolydžio žvilgčiodamas į abi koridoriaus puses, 
lyg ji būtų bičiulė, su kuria kilo šioks toks nesutarimas. 

— Suprantu, — nusišiepė jis. 

Redži apsisuko ir nuėjo lydima Klinto. Maktiunas vėl nėrė atgal 
į tualetą, nors ir žinojo, kad advokatė nedvejodama atsektų iš paskos, 
jeigu tik ko nors norėtų. 

— Apie ką visa tai? — paklausė Klintas. 

— Tik skatinu jį elgtis garbingai, — juodu skynėsi kelią per 
besibylinėjančiųjų minią — ginančiuosius savo tėvystės teises, ne- 
pilnamečių įstatymų pažeidėjų tėvus, patekusius į bėdą vaikus ir visų 
advokatus, besibūriuojančius grupelėmis koridoriuje. 

— Kokia ten užuomina apie juostelę? 

— Aš tau nepasakojau? 

— Ne. 

— Vėliau duosiu tau pasiklausyti. Nugriūsi, — Redži atidarė duris 
su užrašu TEISĖJAS HARIS M. RUZVELTAS, ir juodu įžengė į ankštą, už- 
grioztą salytę su keturiais rašomaisiais stalais viduryje ir spintelėmis 
pasieniais, prikrautomis bylų. Redži nudrožė tiesiai prie pirmo stalo 
po kairei, kur rašomąja mašinėle spausdino daili juodukė. Lentelė ant 
stalo skelbė, kad ji — Marša Rigl. Mergina liovėsi spausdinusi ir nu- 
sišypsojo: 


233 


— Sveika, Redži. 

— Sveikutė, Marša. Kur jo prakilnybė? 

Gimtadienio proga Marša nuo juridinės Redži Lav kontoros gau- 
davo gėlių, o per Kalėdas — šokoladinių saldainių. Ji buvo dešinioji 
ranka Hario Ruzvelto — žmogaus, tiek daug dirbančio, jog neturė- 
davusio laiko prisiminti tokių dalykų kaip žodiniai įsipareigojimai, 
susitikimų datos ar kokios nors metinės. Užtat Marša visada prisimin- 
davo. Prieš dvejus metus Redži tvarkė jos skyrybų reikalus. Mamutė 
Lav gamino jai lazaniją. 

— Jis teismo posėdyje. Po kelių minučių turėtų baigti. Juk žinote, 
jums paskirta vidudienį. 

— Taip, girdėjau. 

— Visą rytą jis mėgino jums prisiskambinti. 

— Ką gi, manęs nerado. Palauksiu jo kabinete. 

— Žinoma. Norite sumuštinio? Kaip tik užsakinėju jam prieš- 
piečius. 

— Ne, dėkui, — pasiėmusi lagaminėlį, Redži paprašė Klinto pa- 
laukti koridoriuje ir stebėti, ar nepamatys Marko. Jau be dvidešimt 
dvylika, netrukus jį turėtų atvežti. 

Marša padavė jai peticijos kopiją, ir Redži įėjo į teisėjo kabinetą 
lyg į nuosavą, uždarydama paskui save duris. 


Haris ir Airina Ruzveltai taip pat yra vaišinęsi prie mamutės Lav 
stalo. Juk nedaugelis Memfio advokatų praleisdavo Nepilnamečių 
teisme tiek laiko, kiek Redži Lav, ir per pastaruosius ketverius metus 
jųdviejų, kaip advokatės ir teisėjo, santykiai peraugo iš abipusės pa- 
garbos į draugystę. Turbūt vienintelė vertybė, kuria per skyrybas su 
Džo Kardoniu Redži buvo atlyginta — tai keturi bilietai visam sezonui 
į Memfio universiteto krepšinio komandos rungtynes. Trejetas — Ha- 
ris, Airina ir Redži — rungtynes stebėdavo „Pyramid“ arenoje, kartais 
prie jų prisidėdavo ir Eliotas Levinas ar kuris nors kitas iš vyriškosios 
lyties Redži draugų. Po krepšinio paprastai sekdavo varškės tortas 
viešbučio „Ihe Peabody“ ekspreso kavinukėje arba, priklausomai nuo 
Hario nuotaikos, vėlyvi pietūs restorane „Pas Grizantį“, kiek nuošaliau 
miesto centro. Haris visada būdavo alkanas, visada valgydamas vieną 
jau galvodavo apie kitą patiekalą. Airina vis neduodavo jam ramybės 
dėl antsvorio, tad suirzęs jis valgydavo dar daugiau. Kartkartėmis Re- 


234 


dži dėl to pajuokaudavo, ir kaskart, kai tik ji užsimindavo apie svarus 
ir kalorijas, jis tučtuojau imdavo teirautis apie mamutę Lav, šios ma- 
karonus su sūriu ir vaisių pyragus. 

Teisėjai — irgi žmonės. Jiems reikia draugų. Haris galėdavo val- 
gyti ir bendrauti su Redži Lav, beje, ir su bet kuriuo kitu advokatu, bet 
išlikti nešališkas savo, kaip teisėjo, sprendimais. 

Ne kartąji stebėjosi organizuota Hario kabineto netvarka. Grindis 
dengė senutėlis kilimas, kurio didžiąją dalį slėpė rietuvės bylų dosjė ir 
kitos teisinės išminties, kažkokiu būdu pasibaigiančios dvylikos colių 
aukštyje. Palei dvi sienas šliejosi įdubusios knygų lentynos, bet pačias 
knygas užstojo lentynų priekyje sukrautos bylos ir kitos rietuvės dosjė 
bei memorandumų. Viskas, kelis colius išsikišę, pavojingai kybojo ore. 
Visur prigrūsta raudonų ir manilinių aplankų. Priešais rašomąjį stalą 
varganai stovėjo trys senutėlės medinės kėdės. Viena buvo apkrauta 
bylomis. Po kita bylos pūpsojo ant grindų. Dar kita šiuo metu stovėjo 
laisva, bet, be abejo, į dienos pabaigą bus panaudota kam nors sukrau- 
ti. Redži atsisėdo ant šios ir pažvelgė į rašomąjį stalą. 

Nors tas neva buvo suręstas iš medžio, tai sunkokai galėjai nu- 
statyti, nes nieko daugiau nebuvo matyti, kaip tik priekinės ir šoninės 
įsprūdos. Viršus galėtų būti odinis arba chromuotas — niekaip neat- 
spėsi. Haris nė pats nepajėgė prisiminti, kaip atrodo jo stalo viršus. 
Mat šį vėlgi klojo Maršos aštuonių colių aukščio tvarkingai sukrautų 
juridinių dokumentų eilės. Dvylika colių ant grindų, aštuoni — ant 
rašomojo stalo. Po šiomis krūvomis nedaug storumu nusileidžiantis 
gulėjo didžiulis 1986-ųjų darbo kalendorius, kurį kadaise Haris pri- 
piešė ir pribraižė, klausydamasis nuobodulį varančių advokatų argu- 
mentų. Po kalendoriumi plytėjo niekieno teritorija. Net Marša bijojo 
kastis giliau. 

Prie Hario kėdės atkaltės ji buvo priklijavusi kokią dešimtį gelto- 
no lipnaus popieriaus raštelių. Matyt, tie turėjo priminti apie labiau- 
siai neatidėliotinus šio ryto reikalus. 

Nepaisant kabinete viešpataujančio chaoso, Haris Ruzveltas buvo 
pats organizuočiausias iš teisėjų, su kuriais Redži teko susidurti per 
savo, kaip advokatės, ketverių metų karjerą. Jam nereikėjo gaišti laiko 
studijuojant teisės knygas, nes pats buvo parašęs daugelį jų. Garsėjo 
žodžių taupumu, tad jo potvarkiai ir nutartys pagal juridinius stan- 
dartus būdavo gana trumpi. Ruzveltas negalėjo pakęsti advokatų su- 
rašytų ilgų ilgiausių bylos apibendrinimų ir visada nutraukdavo tuos, 

kurie mėgdavo klausytis savo balso. Išmintingai skirstė savo laiką, o 
viskuo kitu rūpinosi Marša. Jo rašomasis stalas ir kabinetas garsėjo 
Memfio teisininkų sluoksniuose ir, kaip spėjo Redži, Haris buvo tuo 
patenkintas. Ji nepaprastai juo žavėjosi ne tik dėl išminties ir pa- 
dorumo, bet taip pat ir pasiaukojimo šiam savo darbui. Seniai būtų 
galėjęs persikelti kur nors aukščiau, į minkštesnę teisėjo kėdę, turėti 
prašmatnų stalą, klerkus ir padėjėjus, švarų kilimą, patikimą oro kon- 
dicionavimo sistemą. 

Redži pasklaidė peticiją. Ji parengta Foltrigo ir Finko, apačioje 
patvirtinta jų parašais. Nieko nedetalizuota, tik abstraktūs, ištęsti tvir- 
tinimai, kad mažametis Markas Svėjus trukdo federaliniam tyrimui, 
atsisakydamas bendradarbiauti su FTB ir Luizianos valstijos Pietų 
srities federaline prokuratūra. Kaskart, kai tik išvysdavo Foltrigo pa- 
vardę, Redži imdavo jo neapkęsti. 

Bet galėjo būti ir blogiau. Foltrigo pavardė galėtų puikuotis ant 
šaukimo, reikalaujančio, kad Markas Svėjus stotų prieš didįjį žiuri 
Naujajame Orleane. Tokiu atveju Foltrigo elgesys būtų visiškai teisėtas 
ir logiškas, tad ją šiek tiek nustebino, kad savo forumu jis pasirinkęs 
Memfį. Jeigu čia nepasisektų, ateis eilė ir Naujajam Orleanui. 

Durys atsidarė, ir vidun įdramblojo masyvi figūra juoda mantija. 
Įpėdžiui sekė Marša su sąrašu ir beeidama vardijo dalykus, kuriuos 
būtina atlikti nedelsiant. Nežiūrėdamas į ją, Haris klausėsi, atsisagstė 
mantiją ir numetė šią ant kėdės — tos, po kuria buvo sukrautos bylos. 

— Labas rytas, Redži, — nusišypsojo jis. Praeidamas iš už nuga- 
ros paplekšnojo jai per petį. — Kol kas viskas, — famiai tarė Maršai. Ši 
pasišalino uždarydama paskui save duris. Haris nurankiojo nuo kėdės 
geltonus raštelius ir neskaitydamas jų atsisėdo. — Kaip laikosi mamutė 
Lav? — pasiteiravo. 

— Puikiai. O kaip jūs? 

— Nuostabiai. Nė kiek nenustebau jus čia išvydęs. 

— Jums nereikėjo pasirašyti arešto orderio, būčiau pati Marką 
čia atvedusi, Hari, juk žinote. Praeitą naktį jis užmigo sūpuoklėse ma- 
mutės Lav verandoje. Yra gerose rankose. | 

Haris nusišypsojo ir pasitrynė akis. Labai mažai advokatų kreip- 
davosi šiame kabinete į jį „Hari“, bet girdėti tai iš jos buvo malonu. 

— Redži, Redži. Niekada nesutiksite, kad jūsų klientai būtų pa- 
imami apsaugon. 

— Netiesa. 

— Jūs manote, kad viskas puiku, kai galite paprasčiausiai parsi- 
vežti juos namo ir pamaitinti. 

— Tai padeda. 

— Taip, padeda. Bet, pasak pono Ordo ir FTB, mažajam Markui 
Svėjui gali grėsti pavojus. 

— Ką anie jums pasakė? 

— Tai paaiškės per svarstomąjį posėdį. 

— Turbūt jie kalbėjo labai įtikinamai, Hari. Tik prieš valandą su- 
žinojau apie posėdį. Savotiškas rekordas. 

— Maniau, kad jums patiks. Galime padaryti tai rytoj, jeigu no- 
rite. Aš ne prieš, kad Ordas palauktų. 

— Tik ne tada, kai Markas uždarytas. Perduokite jį mano globai, 
ir surengsime svarstomąjį posėdį rytoj. Man reikia laiko pagalvoti. 

— Bijau jį išleisti neišklausęs įrodymų dėl pavojaus. 

— Kodėl? 

— Pasak FTB, dabar mieste yra labai pavojingų Žmonių, kurie 
norėtų berniuką nutildyti. Ar žinote poną Gronką ir jo draugužius 
Boną ir Pirinį? Kada nors girdėjote apie tuos tipus? 

— Ne. 

— Ir aš iki šio ryto negirdėjau. Atrodo, tie ponai atvyko į mūsų 
gražų miestą iš Naujojo Orleano ir yra artimi pono Bario Maldano, 
arba Peilio, kaip, regis, jis ten Žinomas, bendrai. Ačiū Dievui, orga- 
nizuotasis nusikalstamumas taip ir nepasiekė Memfio. Man baugu, 
Redži, išties baugu. Tie žmonės nežaidžia niekais. 

— Man irgi baugu. 

— Ar jam grasinta? 

— Taip. Vakar, ligoninėje. Jis man papasakojo, ir nuo tada mudu 
nesiskiriame. 

— Taigi dabar jūs jo asmens sargybinė. 

— Ne, visai ne. Tačiau, manau, įstatymas nesuteikia jums teisės 
įsakyti suimti vaikus, kuriems gali grėsti pavojus. 

— Redži, mieloji, aš gi pats rašiau tą įstatymą. Galiu išduoti 
orderį suimti bet kurį vaiką, jeigu įtariama, kad šis — nepilnametis 
nusikaltėlis. 

Teisybė, jis parašė tą įstatymą, ir apeliaciniai teismai jau seniai 
liovėsi mėginę Harį Ruzveltą nuginčyti. 

— O, pasak Foltrigo ir Finko, kuo Markas prasikaltęs? 

Haris išsitraukė iš stalčiaus dvi popierines servetėles ir išsišnypš- 
tė nosį. Pakui vėl nusišypsojo. | 

— Jis negali tylėti, Redži. Jeigu ką nors žino, privalo jiems pasa- 
kyti. Pati suprantate. 

— Jūs spėjate, kad berniukas kažką žino? 

— Aš nieko nespėju. Peticijoje pareikšti kai kurie įtarimai, dalis 
jų pagrįsti faktais, kiti — prielaidomis. Turbūt kaip ir visose peticijose. 
Jūs nemanote? Nesužinosime tiesos, kol nesurengsime svarstymo. 

— Jūs tikite Sliko Moulerio nesąmonėmis? 

— Aš niekuo netikiu, Redži, kol žodžiai nebus sutvirtinti prie- 
saika, čia, mano teismo salėje. Ir tada tikiu tik maždaug dešimčia pro- 
centų. 

Stojo ilga pauzė — teisėjas svarstė, ar užduoti tą klausimą. 

— Taigi, Redži, ką vaikas žino? 

— Juk žinote, Hari, tai konfidencialu. 

Jis nusišypsojo. 

— Vadinasi, žino daugiau, negu reikėtų. 

— Galima taip sakyti. 

— Jeigu tai labai svarbu tyrimui, Redži, tada jis privalo pasakyti. 

— Ojeigu atsisakys? 

— Nežinau. Pagalvosime, kai taip įvyks. Berniukas protingas? 

— Labai. Šeima iširusi, tėvo nėra, motina dirba, užaugęs gatvėse. 
Kaip paprastai tokiais atvejais. Vakar kalbėjausi su jo klasės mokytoja. 
Jo pažymiai iš visų dalykų, išskyrus matematiką, kuo puikiausi. Yra 
labai guvus ir kaip visi gatviniai apsukrus. “ 

— Anksčiau jokių nemalonumų? 

— Jokių. Jis šaunus vaikas, Hari. Tiesiog nepaprastas. 

— Daugelis jūsų klientų nepaprasti, Redži. 

— Šis ypatingas. Ir čia jis papuolė ne dėl savo kaltės. 

— Tikiuosi, kad sulauks iš savo advokatės gero patarimo. Svars- 
tymas gali būti sunkus. 

— Visiems savo klientams gerai patariu. N 

— Tikrai taip. 

Į duris trumpai pasibeldusi, įėjo Marša. 

— Jūsų klientas jau čia, Redži. Liudytojų kambaryje „C“. 

— Dėkui, — ji atsistojo ir pasuko prie durų. — Pasimatysime po 
kelių minučių, Hari. 

— Taip. Ir prisiminkite — esu griežtas vaikams, kurie man ne- 
paklūsta. 
— Žinau. 


Markas sėdėjo ant kėdės, šliedamasis į sieną, sukryžiuotomis ant 
krūtinės rankomis, nusiminęs. Jau tris valandas su juo elgiamasi kaip 
su kaliniu, tad buvo prie to bepriprantąs. Jautėsi saugus. Nei farai, nei 
kiti įkalintieji jo nemušė. 

Kambarys buvo mažutis, be langų, prastai apšviestas. Redži įėjo 
ir prisitraukė prie Marko sulankstomąją kėdę. Panašiomis aplinkybė- 
mis šiame kambarėlyje jai teko būti daugybę kartų. Jis nusišypsojo jai, 
aiškiai pasijausdamas lengviau. 

— Tai kaip kalėjimas? — paklausė Redži. 

— Manęs dar nepamaitino. Ar galime juos apskųsti teismui? 

— Galbūt. Kaip Dorina, ta damutė su raktais? 

— Tikra ragana. Iš kur ją pažįstate? 

— Esu ten buvusi daug sykių, Markai. Toks mano darbas. Jos 
vyras atlieka bausmę kalėjime, nuteistas trisdešimčiai metų už banko 
apiplėšimą. 

— Tai bent! Paklausiu apie jį, jeigu vėl ją pamatysiu. Ar aš grįšiu 
ten, Redži? Suprantate, norėčiau žinoti, kas dedasi. 

— Ką gi, labai paprasta. Netrukus mūsų laukia svarstomasis 
posėdis pas teisėją Harį Ruzveltą, jo salėje, tai gali užsitęsti kelias 
valandas. Federalinis prokuroras ir FTB tvirtina, kad tu turi svarbios 
informacijos ir, manau, galime tikėtis, kad jie paprašys teisėją, jog šis 
priverstų tave kalbėti. 

— O teisėjas ar gali mane priversti? 

Redži kalbėjo labai pamažu ir apdairiai. Markas — vienuolik- 
metis vaikas, guvus ir kupinas gatvės išminties, ji matė daug tokių ir 
žinojo šiuo metu turinti reikalą tik su išsigandusiu berniuku. Markas 
gali įsiklausyti į jos žodžius, bet gali ir praleisti pro ausis. Arba išgirs 
tik tai, ką nori girdėti, tad privalo būti itin atsargi. 

— Niekas negali priversti tave kalbėti. 

— Puiku. 

— Tačiau, jeigu atsisakysi kalbėti, teisėjas gali sugrąžinti tave at- 
gal į tą patį kambarėlį. 

— Atgal į kalėjimą? 

— Būtent. 

— Nesuprantu. Juk, po šimts, nieko bloga nepadariau, o atsiduriu 
kalėjime. Tiesiog nieko nesuprantu. 

— Viskas labai paprasta. Jeigu — aš pabrėžiu: jeigu — teisėjas 
Ruzveltas nurodys tau atsakyti į tam tikrus klausimus, ir jeigu tu nesu- 
tiksi to padaryti, už neklusnumą jis gali tave apkaltinti nepagarba teis- 
mui. Na, aš nesu girdėjusi, kad vienuolikmetis vaikas būtų apkaltintas 
nepagarba teismui, bet jeigu tu būtum suaugęs žmogus ir atsisakytum 
atsakyti į teisėjo klausimus, tada sėstum į kalėjimą už nepagarbą. 

— Bet aš juk vaikas. 

— Taip, bet nemanau, kad teisėjas tave paleis, jeigu nesutiksi at- 
sakyti į klausimus. Supranti, Markai, įstatymas šiuo atveju labai aiškus. 
Asmuo, kuris žino informaciją, labai svarbią baudžiamajam perse- 
kiojimui, negali nutylėti jos vien todėl, kad jaučia sau grėsmę. Kitaip 
tariant, neturi teisės tylėti iš baimės dėl to, kas galėtų nutikti tau arba 
tavo šeimai. 

— Kvailas įstatymas. 

— Tikrai, ir aš ne visai su juo sutinku, bet tai nesvarbu. Toks įsta- 
tymas, ir nėra jokių išimčių, net vaikams. 

— Vadinasi, mane įgrūs į kalėjimą už nepagarbą teismui? 

— Labai gali būti. 

— Ar galime apskųsti teismui patį teisėją arba dar ką nors, kad 
būčiau ištrauktas iš ten? 

— Ne. Teisėjo negalima apskųsti. Be to, teisėjas Ruzveltas — labai 
geras ir teisingas žmogus. 

— Nekantrauju su juo susipažinti. 

— Jau netrukus. 

Markas susimąstė. Jo kėdė ritmingai suposi, atkalte atsitrenkda- 
ma į sieną. 

— Kiek laiko aš sėdėčiau kalėjime? 

— Žinoma, manant, kad būsi ten nusiųstas, veikiausiai tol, kol 
nuspręsi paklusti teisėjo įsakymams. Iki prabilsi. 

— Gerai. Kas, jeigu aš nuspręsiu nekalbėti? Kiek laiko liksi kalė- 
jime? Mėnesį? Metus? Dešimtį metų? 

— Negaliu to pasakyti, Markai. Niekas nežino. 

— Ir teisėjas nežino? 

— Ne. Jeigu jis pasiųs tave į kalėjimą už nepagarbą teismui, abe- 
joju, ar jis bent nutuokia, kiek laiko tave ten laikys. 

Dar viena ilga pauzė. Toje Dorinos kameroje jis praleido tris va- 
landas, ir ten ne taip jau blogai. Jis matė filmų apie kalėjimus, kuriuose 
gaujos kovoja tarpusavy ir siautėja, naudodamos savo gamybos gin- 
klus skundikams nudobti. Prižiūrėtojai kankindavo kalinius. Kaliniai 
užpuldinėdavo vienas kitą. Holivudas visame puikume. Bet ten, kur 
papuolė jis, ne taip jau blogai. 

Taigi kokie kiti variantai? Į namus nėra kur paskambinti, nes 
dabar Svėjų šeima gyvena Šv. Petro labdaros ligoninės 943-iojoje pa- 
latoje. Tačiau mintis apie Rikį ir motiną, visiškai vienus, be jo besigru- 
miančius su sunkumais, buvo nepakeliama. 

— Jūs kalbėjotės su mano mama? 

— Dar ne. Pasikalbėsiu po posėdžio. 

— Man neramu dėl Rikio. 

— Ar nori, kad mama būtų teismo salėje, kai vyks posėdis? Jai 
reikėtų čia dalyvauti. 

— Ne. Jai ir taip pakanka rūpesčių. Mes patys susidorosime su 
tuo jovalu. 

Redži, vos sulaikydama ašaras, palietė vaiko kelį. Kažkas pabeldė 
į duris, ir ji garsiai šūktelėjo: 

— Minutėlę! 

— Teisėjas jau laukia, — atskriejo atsakymas. 

Markas giliai atsiduso ir pažvelgė į jos plaštaką sau ant kelio. 

— Ar negaliu paprasčiausiai pasinaudoti Penktąja pataisa? 

— Ne, neišdegs, Markai. Aš jau galvojau apie tai. Tavęs klaus ne 
to, kuo galėtum apkaltinti save patį. Bus klausiama siekiant gauti in- 
formaciją, kurią galbūt tu Žinai. 

— Nesuprantu. 

— Nieko nuostabaus. Įdėmiai paklausyk manęs, Markai. Pamė- 
ginsiu tau paaiškinti. Jie nori žinoti, ką Džeromas Klifordas prieš nu- 
mirdamas tau pasakė. Tau pateiks labai konkrečius klausimus apie tai, 
kas dėjosi prieš pat savižudybę. Tavęs paklaus, ką Klifordas tau pasakė, 
jeigu išvis pasakė, apie senatorių Bojetą. Kad ir ką jiems atsakysi, nie- 
kaip savęs neapkaltinsi dėl senatoriaus Bojeto nužudymo. Supranti? Tu 
su tuo neturi nieko bendra. Ir esi niekuo dėtas dėl Džeromo Klifordo 
savižudybės. Tu nepažeidei jokių įstatymų, aišku? Nesi įtariamas jokiu 
nusikaltimu ar piktadaryste. Savo atsakymais negali savęs apkaltinti. 
Taigi negali pasislėpti už Penktosios pataisos, — Redži nutilo ir atidžiai 
jį stebėjo. — Supratai? 


— Ne. Jeigu aš nepadariau nieko bloga, kodėl tie farai mane suė- 
mė ir įkišo į kalėjimą? Kodėl esu čia ir laukiu svarstomojo posėdžio? 

— Esi čia, nes jie mano, kad tu žinai kažką svarbaus, o kaip jau 
sakiau, kiekvieno asmens pareiga — padėti teisėsaugos pareigūnams 
vykdyti tyrimą. 

— Vis tiek sakau, kad tai kvailas įstatymas. 

— Galbūt ir taip. Bet šiandien mudu jo nepakeisime. 

Markas palinko į priekį, ir kėdė pagaliau atsirėmė visomis ketu- 
riomis kojomis. 

— Man reikia kai ką žinoti, Redži. Kodėl negaliu paprasčiausiai 
jiems pasakyti, kad nieko nežinau? Kodėl negaliu pasakyti, kad mudu 
su draugužiu Romiu kalbėjomės apie savižudybę, kelionę į dangų ar 
pragarą ir panašius dalykus? 

— Pameluoti? 

— Aha. Suprantate, išdegtų. Tiesos niekas nežino, tik Romis, aš ir 
jūs. Ar ne? O Romis, telaimina Viešpats jo sielą, negali kalbėti. 

— Markai, teisme nevalia meluoti, — tuos žodžius ji ištarė kaip 
įmanydama nuoširdžiau. Kiek valandų miego prarado, stengdamasi 
suformuluoti atsakymą į tą neišvengiamą klausimą! Kaip norėjosi 
atsakyti: „Taip! Tikrai! Meluok, Markai, meluok!“ Nors paširdžiuos 
maudė ir rankos bemaž drebėjo, ji laikėsi tvirtai: — Negaliu leisti, kad 
meluotum teisme. Juk būsi prisaikdintas, todėl privalėsi sakyti tiesą. 

— Vadinasi, padariau klaidą, nusamdydamas jus? 

— Aš taip nemanau. 

— Tikrai padariau klaidą. Verčiate mane sakyti tiesą, o per tą 
prakeiktą tiesą mane gali nužudyti. Jeigu jūsų nebūtų šalia, nudrožčiau 
ten ir meluočiau išsijuosęs. Tuomet aš, mama ir Rikis — visi būtume 
saugūs. 

— Gali mane atleisti, jeigu nori. Teismas paskirs kitą advokatą. 

Jis atsistojo, nuėjo į tamsiausią kambarėlio kampą ir pravirko. Re- 
dži stebėjo nunarintą vaiko galvą ir nusvirusius pečius. Atbula dešine 
plaštaka jis užsidengė akis ir garsiai sukūkčiojo. | 

Nors tokį vaizdą jai teko matyti daug sykių, tačiau regėti išsi- 
gandusį ir kenčiantį šį vaiką buvo nepakeliama. Neištvėrusi Redži irgi 
pravirko. 

Du šerifo pavaduotojai palydėjo jį į teismo salę pro šonines duris, 
kad nereikėtų eiti pagrindiniu koridoriumi, kur, žinoma, visada tyko 
minia smalsuolių. Tačiau Slikas Mouleris buvo numatęs šį mažutį ma- 
nevrą ir, prisidengęs laikraščiu, stebėjo juos iš už kelių žingsnių. 

Redži sekė įkandin savo kliento ir šerifo pavaduotojų. Klintas 
laukė prie salės durų. Buvo ketvirtis pirmos, įprasta Nepilnamečių 
teismui erzelynė priešpiečių metu kiek aprimusi. 

Panašaus dizaino teismo salės per televizorių Markas nebuvo re- 
gėjęs. Tokia mažutėlė! Ir tuščia. Jokių suolų ar kėdžių publikai. Teisėjas 
sėdėjo kažkokioje pakylėtoje konstrukcijoje tarp dviejų vėliavų ir 
sienos tuoj už jo. Salės vidury, priešais teisėją, stovėjo du stalai, ir prie 
vieno jau sėdėjo keletas vyriškių tamsiais kostiumais. Teisėjo dešinėje 
prie mažutėlio stalo kažkokia pagyvenusi moteris sklaidė šūsnį popie- 
rių ir, jam įėjus, atrodė labai nuobodžiaujanti. Tiesiai priešais teisėjo 
pakylą sėdėjo žavinga jaunutė stenografistė. Mergina segėjo trumpu 
sijonuku, ir jos kojos sulaukė nemenko posėdžio dalyvių dėmesio. Jai 
turbūt ne daugiau kaip šešiolika, pagalvojo jis, sekdamas paskui Redži 
prie jiems skirto stalo. Paskutinis veikiantysis šio spektaklio persona- 
žas buvo teismo tvarkdarys su pistoletu prie šlaunies. 

Markas atsisėdo į vietą, jausdamas į save įbestas visų akis. Jį at- 
vedę du šerifo pavaduotojai paliko salę, ir kai durys paskui juos užsi- 
darė, teisėjas vėl paėmęs pasklaidė bylą. Iki šiol visi laukė pasirodant 
jauniklio ir jo advokatės, o dabar atėjo metas laukti, kol teisėjas baigs 
krapštytis. Teismo salės etiketo taisyklių privalu laikytis. 

Redži išsiėmė iš lagaminėlio vieną vienintelį bloknotą ir suskato 
rašytis pastabas. Rankoje ji turėjo popierinę servetėlę, kuria kart- 
kartėmis pasišluostydavo akis. Markas stebeilijo į stalą dar drėgnu 
žvilgsniu, bet buvo pasiryžęs nuryti ašaras ir didvyriškai ištverti šį 
išmėginimą. Juk jį stebi žmonės. 

Finkas ir Ordas spoksojo į stenografistės kojas. Sijonėlis siekė jai 
iki pusės šlaunų. Buvo labai siauras ir, atrodė, tartum kas minutę slink- 
tų po dalelytę colio vis aukščiau. Trikojį, ant kurio buvo pritvirtinta 
stenografavimo mašinėlė, ji laikė suspaudusi keliais. Jaukioje Hario 
salytėje mergina sėdėjo mažiau nei už dešimties žingsnių, ir mažiau- 
sia, ko jiems dabar reikėjo — tai blaškyti dėmesį. Tačiau jie vis tiek 
spoksojo. Va! Sijonėlis pasislinko aukštyn dar ketvirtį colio. 

Prie stalo kartu su ponais Finku ir Ordu sėdėjo bei nervinosi 
Baksteris L. Maklemoras, jaunas teisininkas, ką tik baigęs universi- 
tetą, pats žemiausias apygardos prokuratūros padėjėjas. Kaip tik jam 
šiandien išpuolė Nepilnamečių teisme vesti persekiojimą. Ir nors tai 
tikrai nebuvo kokia nors baudžiamojo persekiojimo viršūnė, tačiau 
Džordžo Ordo kaimynystė kėlė nemenką jaudulį. Baksteris ničnieko 
nenutuokė apie Svėjaus bylą ir vos prieš kelias minutes koridoriuje iš 
pono Ordo sužinojo, kad svarstomajame posėdyje jiems atstovausiąs 
ponas Finkas. Žinoma, teismui sutikus. Iš Baksterio buvo tik laukiama, 
kad sėdėtų čia, dailiai atrodytų ir nepražiotų burnos. 

— Durys užrakintos? — apytikriai tvarkdario pusėn galiausiai 
paklausė teisėjas. 

— Taip, sere. 
tokolui: pažymėti, kad vaikas dalyvauja kartu su savo advokate. Vaiko 
motina, kaip teigiama, prigimtinė jo globėja, šįryt gavo peticijos ko- 
piją ir šaukimą į teismą. Tačiau, deja, motina salėje nedalyvauja ir tai 
man kelią rūpestį, — Haris mirksnį padarė pauzę ir lyg paskaitė bylą. 

Finkas nusprendė, kad metas jam pasireikšti tinkamas, tad pa- 
mažu atsistojo ir, užsisagstydamas švarką, kreipėsi į teisėją: 

— Jūsų prakilnybe, jei galima, dėl protokolo norėčiau prisistatyti: 
aš — Tomas Finkas, Luizianos Pietų srities federalinio prokuroro pa- 
vaduotojas. 

Hario žvilgsnis lėtai pakilo nuo bylos ir apsistojo ties Finku. Šis 
stovėjo nelanksčia nugara, itin oficialus, labai išmintingai susiraukęs 
ir nervingai pirštais tebesičiupinėdamas nepaklusnią viršutinę švarko 
sagą. 

— Aš esu vienas peticijos įteikėjų šiuo reikalu ir, jeigu galima, 
norėčiau paliesti klausimą dėl čia nedalyvaujančios vaiko motinos. 

Haris nieko neatsakė, tik tylėdamas spitrijo į Finką, lyg negalėtų 
patikėti savo akimis. Redži nejučia šyptelėjo ir pamerkė akį Baksteriui 
Maklemorui. 

Haris palinko priekin ir pasirėmė alkūnėmis į stalą, lyg be galo 
sudomintas tų didžios išminties žodžių, besiliejančių iš šio genialaus 
jurisprudencijos proto. 

Finkas įsitikino turįs įdėmių klausytojų. 

— Jūsų prakilnybe, mes, peticijos įteikėjai, laikomės pozicijos, 
kad šis reikalas toks neatidėliotinas, jog svarstomasis posėdis priva- 

lo įvykti nedelsiant. Vaikui atstovauja advokatė, pridurčiau, net labai 
kompetentinga advokatė, ir jokios vaiko teisės nebus pažeistos dėl to, 
kad jo motinos čia nėra. Kaip mes suprantame, motina privalo nuolat 
būti šalia savo jaunesniojo sūnaus, tad, kas žino, kada ji galėtų daly- 
vauti posėdyje. Mes tik manome, jūsų prakilnybe, kad šį svarstymą 
būtina pradėti tuojau pat. 

— Ką jūs sakote? 

— Taip, sere. Tokia mūsų pozicija. 

— Jūsų pozicija, pone Finkai, — labai lėtai ir labai garsiai tarė 
Haris, parodydamas pirštu, — štai ten, tame krėsle. Prašom sėstis ir 
labai atidžiai manęs klausytis, nes daugiau aš nekartosiu. O jeigu man 
teks pakartoti, tai jums uždės antrankius ir išves nakčiai į mūsų pui- 
kųjį kalėjimą. 

Finkas išsižiojo ir atkarusiu žandikauliu sudribo į krėslą, negalė- 
damas patikėti tuo, ką išgirdo. 

Viršum skaitomųjų akinių Haris rūsčiai pažvelgė tiesiai į Tomą 
Finką. 

— Dabar klausykitės, pone Finkai. Čia ne kokia nors prašmatni 
teismo salė Naujajame Orleane, o aš — ne vienas jūsiškių federalinių 
teisėjų. Tai mano asmeninė maža salė ir taisykles joje nustatau aš, 
pone Finkai. Pirma taisyklė: kalbėsite tik tada, kai į jus kreipsiuosi. 
Antra taisyklė: jūs nemaloninsite jo prakilnybės neprašytomis kal- 
bomis, komentarais ar replikomis. Trečia taisyklė: jo prakilnybė ne- 
mėgsta klausytis teisininkų balsų, nes girdi juos jau dvidešimt metų ir 
žino, kaip teisininkai mėgsta klausytis savęs. Ketvirta taisyklė: mano 
salėje per posėdžius jūs ne stovite, o sėdite prie šio stalo ir kalbate kuo 
mažiau. Šios taisyklės jums suprantamos, pone Finkai? 

Nenuovokiomis akimis Finkas pažvelgė į Harį ir pabandė link- 
telėti. 

Bet Haris dar nebaigė: 

— Ši salė labai maža, pone Finkai, jau seniai mano pasirinkta 
uždariems svarstymams. Visi kuo puikiausiai galime matyti ir girdėti 
vienas kitą, tad tik sėdėkite užčiaupęs burną, nepakeldamas užpakalio 
nuo kėdės, ir mudu gerai sutarsime. 

Finkas vis linksėjo. Jis įsitvėrė krėslo ranktūrių, pasiryžęs daugiau 
niekada nesistoti. Už jo Maktiunas, nekenčiantis teisininkų, vos pajėgė 
paslėpti šypseną. 

— Pone Maklemorai, kaip suprantu, ponas Finkas rengiasi šioje 
byloje atstovauti kaltinimui. Jūs neprieštaraujate? 

— Ne, jūsų prakilnybe. 

— Sutinku. Tik pasistenkite suturėti jį vietoje. 

Markas pasibaisėjo. O jis tikėjosi teisėjo krėsle išvysti malonų, 
švelnų senuką, kupiną meilės ir atjautos. Visai ne tokį. Paskersavo į 
poną Finką. Šis sėdėjo tamsiai išraudusiu sprandu, alsavo garsiai, sun- 
kiai, ir jam kone pagailo žmogaus. 

— Ponia Lav, — netikėtai šiltai bei užjaučiamai kreipėsi teisė- 
jas, — kaip suprantu, galbūt norėsite vaiko vardu pareikšti kokių nors 
prieštarų. 

— Taip, jūsų prakilnybe, — Redži palinko į priekį ir sąmoningai 
kalbėjo teismo stenografistės pusėn. — Mes turime keletą prieštarų, 
kurias norėtume dabar pareikšti. Prašyčiau įtraukti jas į protokolą. 

— Be abejo, — sutiko Haris, lyg Redži galėtų reikalauti visko, ko 
panorėjusi. 

Finkas giliau įsmuko į krėslą ir pasijautė dar kvailiau. Štai taip 
baigėsi pastangos iš pat pradžių padaryti teismui įspūdį savo iškalba. 

Redži pasižiūrėjo į užrašus. 

— Jūsų prakilnybe, aš reikalauju, kad šio posėdžio protokolo 
nuorašas būtų atspausdintas kuo greičiau, idant galėtume, jeigu pri- 
reiks, skubiai paduoti apeliaciją. 

— Bus padaryta. 

— Aš prieštarauju dėl šio svarstymo, remdamasi keliais motyvais. 
Pirmasis: netinkamai apie tai pranešta vaikui, jo motinai ir advokatei. 
Praėjo vos trys valandos po to, kai peticijos kopija buvo įteikta vaiko 
motinai, ir nors aš jau tris dienas atstovauju vaikui ir visiems suintere- 
suotiems asmenims tai buvo žinoma, apie šį svarstymą man pranešta 
tik prieš septyniasdešimt penkias minutes. Tai neteisinga, absurdiška 
ir yra piktnaudžiavimas šio teismo įgaliojimais. 

— Kada jūs norėtumėte, kad būtų surengtas svarstymas, ponia 
Lav? — paklausė Haris. 

— Šiandien ketvirtadienis, — atsakė ji. — Ką manote, jeigu kitos 
savaitės antradienį arba trečiadienį? 

— Puiku. Tarkime, antradienį, devintą, — Haris žvilgtelėjo į Fin- 
ką, kuris nejudėjo, bijodamas sureaguoti. — Žinoma, ponia Lav, vaikas 
iki tol liks sulaikytas. 

— Šio vaiko nėra už ką sulaikyti, jūsų prakilnybe. 

— Bet aš pasirašiau sulaikymo orderį ir iki svarstymo jo neat- 
šauksiu. Pagal mūsų įstatymus, ponia Lav, mes turime teisę nedelsiant 
sulaikyti nepilnamečius, įtariamus įstatymų pažeidimu, ir jūsų klientas 
šiuo atveju ne išimtis. Be to, dėl Marko Svėjaus esama ir kitų aplinky- 
bių, į kurias būtina atsižvelgti. Neabejoju, netrukus jos bus aptartos. 

— Tokiu atveju, jeigu mano klientas liks sulaikytas, aš negaliu 
sutikti, kad svarstymas būtų atidėtas. 

— Puiku, — kaip dera tokiais atvejais sureagavo jo prakilnybė. — 
Tegul protokole bus pažymėta, kad teismas pasiūlė nukelti svarstymą, 
bet vaiko advokatė nesutiko. 

— Ir tegul protokole taip pat bus pažymėta, jog vaikas nesutiko, 
kad svarstymas būtų nukeltas, nes nenori likti Nepilnamečių laikinojo 
sulaikymo centre bent kiek ilgiau, nei yra būtina. 

— Taip ir bus padaryta, — Haris kiek šyptelėjo. — Prašom tęsti, 
ponia Lav. 

— Be to, mes prieštaraujame dėl šio svarstymo, nes nedalyvauja 
vaiko motina. Susiklosčius kraštutinėms aplinkybėms, šiuo metu ji 
neturi jokių galimybių dalyvauti posėdyje, ir prašau įsidėmėti, jūsų 
prakilnybe, vargšei motinai apie posėdį pranešta vos prieš tris valan- 
das. Šis vaikas tik vienuolikos metų ir jam reikalinga motinos pagalba. 
Kaip jums žinoma, jūsų prakilnybe, mūsų įstatymuose labai griežtai 
pasisakoma, kad tokiuose svarstymuose privalo dalyvauti gimdytojai, 
tad tęsti posėdį be Marko motinos neteisinga. 

— Kada ponia Svėj galėtų pasirodyti? 

— Kas žino, jūsų prakilnybe. Ji tiesiog įkalinta ligoninės palatoje 
prie savo sūnaus, kenčiančio nuo potrauminio šoko. Gydytojas jai lei- 
džia palikti palatą vos kelioms minutėms. Gali praeiti savaitės, kol ji 
bus mums pasiekiama. 

— Taigi jūs norite atidėti šį svarstymą neapibrėžtam laikui? 

— Taip, sere. 

— Gerai. Patenkinu jūsų prašymą. Suprantama, iki svarstymo 
vaikas liks sulaikytas. 

— Vaiko nėra už ką sulaikyti. Teismas kada tik panorėjęs galės su 
juo susisiekti. Kokia nauda iki svarstymo laikyti jį uždarytą? 

— Ponia Lav, šiuo atveju esama komplikuojančių padėtį aplinky- 
bių, ir aš nelinkęs paleisti vaiką, kol nesurengsime svarstymo ir neiš- 
siaiškinsime, kiek jis žino. Štai taip. Šiuo metu aš bijau jį paleisti. Jeigu 

taip pasielgčiau ir kas nors jam nutiktų, jausčiau kaltę iki atgulčiau į 
kapą. Ar suprantate, ponia Lav? 

Ji suprato, nors ir nenorėjo prisipažinti. 

— Manau, šitaip jūs nusprendžiate, remdamasis neįrodytais fak- 
tais. 

— Galbūt. Tačiau šiuo atžvilgiu mano įgaliojimai dideli, ir kol 
neišgirsiu kitokių įrodymų, nesu linkęs jį paleisti. 

— Šie žodžiai gražiai nuskambės apeliacijoje, — atkirto ji. Hariui 
tai nepatiko. 

— Tegul bus protokole pažymėta, kad vaikui pasiūlyta svarstymą 
nukelti, kol galės dalyvauti jo motina, bet vaikas nesutiko. 

Redži kaipmat sureagavo: 

— Ir taip pat tegul bus pažymėta, kad vaikas nesutiko, jog svars- 
tymas būtų nukeltas, nes nenori likti Nepilnamečių laikinojo sulaiky- 
mo centre ilgiau, negu yra reikalinga. 

— Taip ir pažymėta, ponia Lav. Prašom tęsti. 

— Vaikas kreipiasi į teismą, prašydamas atmesti įregistruotą 
prieš jį peticiją, remdamasis tuo, kad argumentai nepagrįsti ir kad 
peticija įregistruota siekiant išsiaiškinti dalykus, kuriuos vaikas galėtų 
žinoti. Peticijos įteikėjai Finkas ir Foltrigas naudojasi šiuo svarstymu 
kaip žvejybine ekspedicija, žūtbūt stengdamiesi gelbėti įstrigusį bau- 
džiamąjį persekiojimą. Jų peticija — beviltiškas visokių „galbūt“ ir 
„jeigu“ kratinys, įregistruota sutvirtinant priesaika, nors šie ponai nė 
nenutuokia, kokia yra toji tiesa. Jie apimti nevilties, jūsų prakilnybe, 
todėl ir šaudo patamsiuos, vildamiesi, gal į ką nors pataikys. Peticiją 
reikia atmesti, tuomet visi galėsime keliauti namo. 

Iš viršaus Haris nuvėrė akimis Finką: 

— Aš linkęs su ja sutikti, pone Finkai. Ką jūs į tai? 

Įsitaisęs krėsle, Finkas visai atsipalaidavo ir patenkintas stebėjo jo 
prakilnybę atmetant dvi pirmąsias Redži prieštaras. Ėmė bemaž nor- 
maliai kvėpuoti, o jo veidas iš tamsiai raudono nublanko iki rožinio. 
Bet štai netikėtai teisėjas buvo besutinkąs su advokate ir stebeilijo į jį. 

Finkas žaibiškai pasislinko prie krėslo krašto ir buvo bepašokąs 
ant kojų, bet susizgribo ir sumikčiojo: 

— Na, hm... jūsų prakilnybe, mes... hm... galime įrodyti savo 
įtarimus, jeigu tik gautume tokią progą. Mes, hm... tikime tuo, ką iš- 
dėstėme peticijoje... 

— Tikrai to viliuosi, — nusišiepė Haris. 

— Taip, sere, ir mes žinome, kad šis vaikas trukdo tyrimui. Taip, 
sere, mes esame tikri, kad savo įtarimus galėsime įrodyti. 

— Ojeigu nepavyks? 

— Na, aš, hm... mes tikrai manome, kad... 

— Ar suprantate, pone Finkai, jeigu aš išklausysiu šioje byloje 
įrodymus ir suprasiu, kad norite mus tik apkvailinti, galiu apkaltinti 
jus nepagarba teismui. O kadangi pakankamai gerai pažįstu ponią Lav, 
nė kiek neabejoju, kad vaikas pareikalaus atlyginti žalą. 

— Rytoj iš pat ryto mes ketiname pateikti ieškinį, jūsų prakil- 
nybe, — paslaugiai pridūrė Redži. — Prieš abu ponus — ir Finką ir 
Foltrigą. Jie piktnaudžiauja šiuo teismu ir Tenesio valstijos įstatymais 
dėl nepilnamečių. Šiuo metu mano personalas jau rengia ieškininį 
pareiškimą. 

Jos personalas sėdėjo koridoriuje ir krimto „Snickers“ batonėlius, 
užsigerdamas dietine kola. Tačiau teismo salėje grasinimas nuskambė- 
jo kaip pranašaujantis nemalonumus. 

Finkas žvilgtelėjo į Džordžą Ordą, talkinantį patarėją. Šis sėdė- 
jo greta ir sudarinėjo sąrašą darbų, kuriuos šiandien reikės nuveikti, 
bet joks to sąrašo įrašas neturėjo nieko bendra su Marku Svėjumi ir 
bančius prie daugybės bylų, ir į Barį Maldaną ar Boido Bojeto kūną 
jam buvo nusispjaut. Šie ne jo jurisdikcijoje. Ordas buvo apsivertęs 
darbais, pernelyg apsivertęs, kad gaištų brangų laiką lakstydamas kaip 
Foltrigo pastumdėlis. 

Vis dėlto Finkas buvo vėtytas ir mėtytas. Per savo profesinę 
karjerą regėjo nemažai bjaurių bylų, priešiškai nusiteikusių teisėjų ir 
skeptiškų prisiekusiųjų. Tad jis greitai suėmė save į rankas. 

— Jūsų prakilnybe, peticija daugmaž kaip ir kaltinimas. Tiesa gali 
būti nustatyta tik svarstymo metu, ir jeigu mes galėsime tęsti posėdį, 
įrodysime savo teiginius. 

Haris kreipėsi į Redži: 

— Priimu savo žiniai šį prašymą atmesti peticiją, bet išklausysiu 
peticijos įteikėjų argumentus. Jeigu jie manęs neįtikins, patenkinsiu 
prašymą, ir tada nuspręsime, ką daryti. 

Redži gūžtelėjo pečiais, lyg to ir būtų tikėjusis. 

— Kas dar, ponia Lav? 

— Kol kas nieko. 

— Pakvieskite pirmą savo liudytoją, pone Finkai, — pasiūlė 

Haris. — Ir pasistenkite kuo trumpiau. Iškart prie esmės. Jeigu veltui 
gaišite laiką, aš įsikišiu ir paspartinsiu reikalus. 

— Taip, sere. Pirmas mūsų liudytojas — seržantas Milas Hardis 
iš Memfio policijos. 

Per visus tuos parengtinius ginčus Markas nė nesujudėjo. Jis taip 
ir nesuprato, Redži šiuos laimėjo ar pralaimėjo, ir kažkodėl jam visai 
nerūpėjo. Kažkas neteisinga sistemoje, kurioje mažas vaikas atitem- 
piamas į teismo salę, apsupamas teisininkų, besiginčijančių ir puldinė- 
jančių vienas kitą, niekinamai žvelgiant teisėjui, arbitrui. Ir kažkaip vi- 
dur tos kryžminės įstatymų bei kodeksų straipsnių, prašymų bei teisės 
terminų ugnies vaikas turi susigaudyti, kas vyksta. Baisiai neteisinga. 

Tad Markas tik sėdėjo ir stebeilijo į grindis netoli stenografistės. 
Akys tebebuvo drėgnos, ir jam niekaip nesisekė priversti jas išdžiūti. 

Išėjus atvesti seržanto Hardžio, teismo salė nuščiuvo. Jo prakilny- 
bė savo krėsle atsipalaidavo ir nusiėmė akinius. 

— Noriu, kad viskas būtų protokoluojama, — pasakė jis ir vėl 
rūsčiai sužioravo į Finką: — Tai privatus ir konfidencialus reikalas. 
Ne be pagrindo šis svarstymas uždaras. Draudžiu bet kam pakartoti 
bent vieną šiandien šioje salėje pasakytą Žodį ar aptarinėti su kuo nors 
viską, kas čia dėsis. Taigi aš suprantu, pone Finkai, kad jūs privalote 
duoti ataskaitą federaliniam prokurorui Naujajame Orleane, taip pat 
suprantu, kad ponas Foltrigas yra peticijos įteikėjas ir turi teisę žinoti. 
Tad, kai su juo kalbėsitės, prašom perduoti mano nusivylimą, kad jis 
čia nedalyvauja. Juk pasirašė peticiją, todėl turėtų būti čia. Jūs galite 
jam papasakoti apie viską, kas čia įvyko, bet niekam kitam. Ir privalote 
jam priminti, kad laikytų savo garsią burną užčiauptą. Ar supratote, 
pone Finkai? 

— Taip, jūsų prakilnybe. 

— Ir gal teiksitės perduoti ponui Foltrigui, kad jeigu aš bent ką 
sužinosiu, jog nusižengta konfidencialumui, paskelbsiu nutartį dėl ne- 
pagarbos teismui ir pasistengsiu patupdyti jį už grotų? 

— Taip, jūsų prakilnybe. 

Staiga teisėjas įbedė akis į Maktiuną ir K. O. Lujisą. Šie sėdėjo tuoj 
už Finko ir Ordo. 

— Pone Maktiunai ir pone Lujisai, dabar jums teks išeiti iš sa- 
lės, — šiurkščiai pasakė Haris. 

Tuodu sutartinai įsitvėrė ranktūrių, bilstelėdami padais į grindis. 
Atsigręžęs Finkas pažvelgė į juos, paskui — vėl į teisėją. 

— Hm,jūsų prakilnybe, ar nebūtų galima šiems ponams likti... 

— Liepiau jiems išeiti, pone Finkai, — garsiai pareiškė Haris. — 
Jeigu ketina liudyti, mes pakviesime juos vėliau. O jeigu nėra liudyto- 
jai, tai neturi čia jokio reikalo ir gali palaukti koridoriuje kartu su kita 
publika. Nagi, judinkitės, ponai. 

Maktiunas faktiškai nurisnojo prie durų, nė kiek nesijausdamas 
įžeistas, bet K. O. Lujisas labai užpyko. Jis užsisagstė švarką ir įsiste- 
beilijo į jo prakilnybę. Bet tik sekundę. Niekas dar nebuvo laimėjęs 
žvilgsnių varžybų su Hariu Ruzveltu, ir K. O. Lujisas nė neketino mė- 
ginti. Jis išdidžiai nudybino prie durų, kurios liko atdaros, pro jas ką 
tik išnėrus Maktiunui. 

Po kelių sekundžių vidun įžengė seržantas Hardis ir atsisėdo į 
liudytojo krėslą. Vilkėjo uniforma. Įbruko storą savo subinę į minkštai 
išmuštą krėslą ir laukė. Finkas sustingo bijodamas pradėti nepapra- 
šytas. 

Haris Ruzveltas nusistūmė su krėslu į patį teisėjo katedros galą ir 
įsispoksojo į Hardį. Kažkas buvo pagavęs jo dėmesį, ir Hardis kėpsojo 
it stora rupūžė krėsle, kol sumojo, kad jo prakilnybė vos keli coliai 
nuo jo. 

— Kodėl jūs su ginklu? — paklausė Haris. 

Krūptelėjęs Hardis pažvelgė aukštyn, paskui staigiai pakreipė 
galvą į dešinę savo šlaunį, lyg ginklas ir jam pačiam būtų buvęs ne- 
tikėtumas. Spitrijo į šį, lyg tas prakeiktas daiktas kažkaip savaime būtų 
prikibęs jam prie šlaunies. 

— Na, aš... 

— Jūs tarnyboje ar ne tarnyboje, seržante Hardi? 

— Na, ne tarnyboje. 

— Tai kodėl esate uniformuotas ir kodėl, po šimts, ateinate į 
mano salę su ginklu? 

Per kažkiek valandų Markas pirmąsyk nusišypsojo. 

Teismo tvarkdarys susizgribo ir nusiskubino prie liudytojo. Har- 
dis trūktelėjo diržą ir nusisegė dėklą su pistoletu. Tvarkdarys nusinešė 
šį lyg kokį žmogžudystės įrankį. 

— Ar esate kada nors liudijęs teisme? — paklausė Haris. 

— Taip, sere, — it vaikas nusišypsojo Hardis. — Ir ne kartą. 

— Tikrai? 

— Taip, sere. Daug kartų. 

— Ir kiek kartų jūs liudijote ginkluotas? 


— Atleiskite, jūsų prakilnybe. 

Haris atlyžo, pažvelgė į Finką ir pamojo į Hardį, lyg leisdamas 
suprasti, kad galima pradėti. Per pastaruosius dvidešimt metų Finkas 
teismo salėse buvo praleidęs nemažai valandų ir labai didžiavosi savo 
įgūdžiais vesti bylą. Jo tarnybos lapas buvo įspūdingas. Mokėjo gražiai 
ir sklandžiai kalbėti, prireikus vikriai pašokdavo ant kojų. 

Tačiau prastai gaudėsi sėdėdamas. Klausinėti liudytoją prispau- 
dus subinę — visiškai kitoks būdas aiškintis tiesą. Jis vėl kone atsistojo, 
susizgribo ir pasičiupo bloknotą. Aiškiai jautėsi labai nesmagiai. 

— Gal pasakytumėte savo vardą ir pavardę, kad būtų galima 
įtraukti į protokolą? — netikėtai greitai paklausė jis. 

— Seržantas Milas Hardis iš Memfio policijos valdybos. 

— Jūsų adresas? 

Haris ištiesė ranką, nutraukdamas Hardį. 

— Pone Finkai, kodėl jums reikia žinoti, kur šis žmogus gyvena? 

Negalėdamas patikėti tuo, ką išgirdo, Finkas išpūtė akis. 

— Manau, jūsų prakilnybe, jog tai protokolinis klausimas. 

— Ar jums žinoma, pone Finkai, kaip nemėgstu protokolinių 
klausimų? 

— Jau pradedu suprasti. 

— Protokoliniai klausimai mūsų niekur nenuveda, pone Finkai. 
Jiems gaištama valandų valandos brangaus laiko. Daugiau nė vieno 
tokio klausimo. Prašom. 

— Taip, jūsų prakilnybe. Pasistengsiu. 

— Suprantu, tai sunku. 

Finkas pažvelgė į Hardį ir iš paskutiniųjų mėgino sugalvoti kokį 
nors nuostabiai originalų klausimą. 

— Seržante, praėjusį pirmadienį jūs buvote pasiųstas į vietą, kur 
šaudyta? 

Haris vėl iškėlė ranką, ir Finkas įsmuko giliau į krėslą. 

— Pone Finkai, nežinau, kaip jūs, žmonės, elgiatės Naujajame Or- 
leane, bet čia, Memfyje, mes savo liudytojų paprašome prieš duodant 
parodymus prisiekti, kad kalbės tik tiesą. Tai vadinama prisaikdinimu. 
Ar toks dalykas jums girdėtas? 

Finkas pasitrynė smilkinius. 

— Taip, sere, — atsakė jis. — Ar būtų galima liudytoją prisaik- 
dinti? 

Prie stalo sėdinti pagyvenusi moteris staiga atgijo — pašoko ant 
kojų ir garsiai sušuko Hardžiui, nors iki šio nebuvo nė penkiolikos 
pėdų: 

— Pakelkite savo dešinę ranką! 

Hardis įvykdė ką lieptas ir buvo prisaikdintas kalbėti tiesą. Mote- 
ris atsisėdo toliau snausti. 

— O dabar, pone Finkai, galite tęsti, — Haris kandžiai šyptelėjo, 
labai patenkintas, kad jam pavyko pastatyti Finką į nepatogią padėtį. 
Jis atsilošė masyviame savo krėsle ir ėmė įdėmiai klausytis įprastų 
greitų klausimų ir atsakymų. 

Hardis atsakinėjo noriai, labai troško padėti ir prisiminė men- 
kiausias smulkmenas. Apibūdino savižudybės vietą, kūno padėtį, 
automobilio būklę. Esama fotografijų, jeigu jo prakilnybė norėtų jas 
pažiūrėti. Jo prakilnybė atsisakė. Šios niekaip nesusijusios su byla. 
Hardis išsitraukė ant popieriaus užrašytą Marko skambutį į 911 ir 
pasiūlė pasiklausyti įrašo magnetofono juostelėje, jeigu jo prakilnybei 
būtų įdomu. Ne, jo prakilnybei nebuvo įdomu. 

Paskui Hardis labai mielai papasakojo, kaip miške, netoli savižu- 
dybės vietos, pagavo Marką ir apie tolesnius jųdviejų pokalbius auto- 
mobilyje, Svėjų gyvenamojoje priekaboje, paskui pakeliui į ligoninę 
ir valgant kavinėje. Paaiškino širdimi jautęs, kad mažasis Markas 
nesako visos tiesos. Vaiko pasakojimas jo neįtikino, tad sumaniai ir 
labai atsargiai uždavinėdamas klausimus Hardis aptiko šiame nema- 
Žai spragų. 

Pagauti meluojant nebuvo sudėtinga. Berniukas pasakė, kad jis 
su broliu atsitiktinai rado automobilį ir negyvėlį; kad juodu negirdėjo 
šūvių; kad buvo paprasčiausiai pora miške žaidusių vaikų, kuriems 
niekas daugiau nerūpėjo, ir kad kažkaip netyčia aptiko tą negyvėlį. 
Be abejo, visas Marko pasakojimas buvo melas, ir Hardis kaipmat tai 
perpratęs. 

Labai smulkiai Hardis nupasakojo, kaip atrodė Marko veidas, 
apie užbrinkusią akį ir sutinusią lūpą, kraują aplink burną. Vaikas pa- 
aiškino susipešęs mokykloje. Dar vienas apgailėtinas mažas melas. 

Po trisdešimties minučių Haris ėmė nekantrauti, ir Finkas susi- 
prato. Redži atsisakė nuo kryžminės apklausos, ir kai Hardis palikęs 
liudytojo vietą išėjo iš salės, niekam neliko abejonių, kad Markas Svė- 
jus — melagis, mėginęs apgauti farus. Ir bus dar blogiau. 

Jo prakilnybės paklausta, ar turėsianti kokių klausimų seržantui 
Hardžiui, Redži paprasčiausiai atsakė: 

— Neturėjau laiko pasirengti šiam liudytojui. 

Kitu liudytoju buvo pakviestas Maktiunas. Prisaikdintas kalbėti 
tiesą, jis irgi atsisėdo į liudytojo krėslą. Redži pamažu siekė savo laga- 
minėlio ir išsitraukė kasetę su juostele, atsainiai palaikė rankoje, o kai 
Maktiunas žvilgtelėjo jos pusėn, tyliai pastukseno šia į bloknotą. FTB 
agentas užsimerkė. 

Redži atsargiai pasidėjo kasetę ant bloknoto ir ėmėsi apvedinėti 
šios kontūrus rašikliu. 

Finkas klausinėjo sparčiai, iš esmės ir jau gana gerai pramokęs 
vengti bent kiek protokolinių klausimų. Taip ekonomiškai rinktis žo- 
džius buvo nauja patirtis, ir kuo toliau, tuo labiau jam patiko. 

Maktiuną išspaudė kaip citriną. Jis papasakojo apie pirštų at- 
spaudus, aptiktus visame automobilyje: ant pistoleto ir butelio, ant 
užpakalinio buferio. Pasamprotavo apie vaikus ir laistomąją žarną, 
taip pat parodė Hariui „Virginia Slims“ cigarečių nuorūkas, rastas 
po medžiu. Parodė ir Klifordo paliktą atsisveikinimo raštelį, vėlgi at- 
kreipdamas dėmesį į žodžius, pridurtus skirtingu rašikliu. Jis parodė 
Hariui automobilyje rastą tušinuką ir pareiškė neabejojąs, kad ponas 
Klifordas juo pasinaudojo tiems žodžiams pakrevezoti. Pakalbėjo apie 
kraujo dėmę, rastą ant Klifordo plaštakos. Kraujas ne Klifordo, bet tos 
pačios grupės kaip ir Marko Svėjaus, kuriam kaip tik buvusi praskelta 
lūpa ir pastebėta dar pora sužalojimų. 

— Jūs manote, kad kažkuriuo momentu ponas Klifordas smogė 
vaikui? — paklausė Haris. 

— Aš taip manau, jūsų prakilnybe. 

Maktiuno mintys, nuomonės ir prielaidos buvo diskutuotinos, 
bet Redži tylėjo. Daug sykių dalyvavo tokiuose svarstomuosiuose po- 
sėdžiuose su Hariu, todėl žinojo, kad jis pirma viską išklausys, o paskui 
nuspręs, kuo tikėti, o kuo — ne. Prieštarauti būtų beprasmiška. 

Haris pasidomėjo, kaip FTB gavo vaiko pirštų atspaudus, kad 
būtų galima palyginti su rastaisiais automobilyje. Giliai atsidusęs, 
Maktiunas papasakojo apie „Sprite“ skardinėlę ligoninėje, bet tuoj pat 
pasiskubino pridurti, kad tai darydami jie tyrė vaiką ne kaip įtariamą- 
jį, o kaip liudytoją, tad manė, jog nieko bloga paimti atspaudus. Hariui 
visa tai labai nepatiko, bet jis nutylėjo. Maktiunas pabrėžė, kad jeigu 

vaikas iš tikrųjų būtų buvęs įtariamasis, jiems nė į galvą nebūtų atėję 
slapčia paimti atspaudus. Jokiu būdu. 

— Na, žinoma, — gan sarkastiškai pakomentavo Haris, ir Mak- 
tiunas nuraudo. 

Finkas apklausė jį apie antradienio, kitos dienos po savižudybės, 
įvykius, kai jaunasis Markas nusisamdė advokatę. Jie iš paskutiniųjų 
stengėsi pasikalbėti su vaiku, paskui — su jo advokate, bet taip nieko 
ir nepešė. 

Maktiunas elgėsi deramai ir kalbėjo tik faktais. Kai jam leista 
palikti salę, metėsi prie durų, palikdamas paskui save nepaneigiamą 
faktą: mažasis Markas — melagis, kokių reta. į 

Hardžiui ir Maktiunui duodant parodymus, Haris kartkartėmis 
vis mesdavo žvilgsnį į Marką. Vaikas laikėsi abejingai, buvo sunkiai 
perprantamas, įsistebeilijęs į nematomą dėmę kažkur grindyse. Sėdėjo 
giliai įsmukęs į krėslą, veik nematydamas Redži. Nors akys buvo drėg- 
nos, bet jis neverkė. Atrodė pavargęs ir liūdnas, tik kartkartėmis, kai jo 
melai būdavo ypač pabrėžiami, dirstelėdavo į liudytoją. 

Hariui daug sykių teko stebėti Redži panašiomis aplinkybėmis. 
Dažniausiai ji sėdėdavo labai arti savo mažųjų klientų ir posėdžių 
metu jiems kažką kuždėdavo. Paglostydavo galvą, suspausdavo ranką, 
nuramindavo, prireikus pamokydavo, kaip kalbėti. Paprastai ji be pa- 
liovos judėdavo, saugodama savo klientus nuo šiurkščios, suaugusiųjų 
valdomos teisinės sistemos realybės. Tik ne šiandien. Retkarčiais Re- 
dži paskersuodavo į savo klientą, tarptum laukdama iš jo ženklo, bet 
Markas nekreipė į ją dėmesio. 

— Pakvieskite kitą savo liudytoją, — paliepė Haris Finkui, kuris 
remdamasis alkūnėmis į stalą stengėsi neatsistoti. Pažvelgė į Ordą, 
laukdamas iš šio pagalbos, paskui į teisėją. 

— Jūsų prakilnybe, galbūt tai nuskambės šiek tiek keistai, bet 
dabar norėčiau liudyti aš. 

Haris nusirovė akinius ir rūsčiai nužvelgė Finką. 

— Jūs apsirikote, pone Finkai. Čia jūs esate kaip teisininkas, o ne 
kaip liudytojas. 

— Žinau, sere, bet taip pat esu ir peticijos įteikėjas. Nors tai šiek 
tiek neatitinka įprastos tvarkos, bet manau, mano parodymai galėtų 
būti svarbūs. 

— Tomas Finkas — peticijos įteikėjas, teisininkas, liudytojas. Ar 
kartais į teismo tvarkdarius nesitaikote, pone Finkai? O gal pamėgin- 

tumėte stenografuoti? Nenorite minutėlei apsivilkti teisėjo mantijos? 
Čia ne teismo salė, o teatras, pone Finkai. Kodėl jums paprasčiausiai 
neišsirinkus pageidaujamo vaidmens? 

Finkas nematančiu žvilgsniu stebeilijo į teisėjo katedrą, stengda- 
masis nesusidurti akimis su jo prakilnybe. 

— Aš paaiškinsiu, sere, — nuolankiai atsakė jis. 

— Jums nebūtina aiškinti, pone Finkai. Nesu aklas. Jūs, vyručiai, 
atlėkėte perpus pasirengę. Čia turėtų būti ponas Foltrigas, bet jo nėra, 
o dabar jums tikrai labai praverstų. Manėte, sukurpsite peticiją, atsi- 
tempsite kokį nors FTB tūzą, dar pasitelksite poną Ordą ir padarysite 
man tokį įspūdį, kad aš versiuosi per galvą, pildydamas viską, ko pa- 
prašysite. Ar galiu kai ką jums pasakyti, pone Finkai? 

Šis linktelėjo. 

— Man nepadarėte įspūdžio. Geresnių darbų esu matęs net vidu- 
rinėje mokykloje, kai rengdavome inscenizuotų teismo procesų varžy- 
bas. Pusė pirmakursių Teisės fakulteto studentų Memfyje užsikištų jus 
už juostos, o kita pusė — poną Foltrigą. 

Finkas nesutiko, bet kažkodėl vis tiek linksėjo. Ordas kėde atsi- 
stūmė šiek tiek toliau nuo Finko. 

— Kąjūs apie tai pasakysite, ponia Lav? — paklausė Haris. 

— Jūsų prakilnybe, mūsų procedūros ir etikos normos apibrėžtos 
konkrečiai. Bet kuris vedantis bylą teisininkas negali dalyvauti tame 
pačiame nagrinėjime ir kaip liudytojas. Viskas paprasta, — ji išsakė šią 
nuomonę pavargusiu ir suirzusiu tonu, lyg visiems turėtų būti savai- 
me suprantama. 

— Pone Finkai? 

Finkas buvo beatsigaunąs. 

— Jūsų prakilnybe, sutvirtindamas priesaika, norėčiau teismui 
papasakoti kai kuriuos faktus, susijusius su pono Klifordo veiksmais 
iki nusižudant. Prašau man atleisti už šį prašymą, bet esamomis ap- 
linkybėmis kitaip negalima. 

Pasigirdo beldimas į duris. Teismo tvarkdarys truputėlį jas pra- 
vėrė. Vidun įėjo Marša, nešina lėkšte su storu rostbifo sumuštiniu ir 
aukštu plastikiniu puodeliu šaldytos arbatos. Pastatė viską priešais jo 
prakilnybę, kuris padėkojo, o ji apsisukusi pasišalino. 

Buvo bemaž pirma, ir staiga visi pasijuto išalkę. Rostbifas su krie- 
nais, marinuotais agurkėliais ir svogūno rinkelėmis skleidė apetitą ža- 
dinantį aromatą, kuris pasklido po salę. Visų akys susmigo į bandutę. 

Keldamas šią sau prie burnos atsikąsti didžiulį kąsnį, Haris pastebėjo, 
kaip mažasis Markas Svėjus seka kiekvieną jo judesį. Sulaikęs sumuš- 
tinį ore, pastebėjo, kad Finkas, Ordas ir net tvarkdarys su bejėgišku 
lūkesčiu spokso į jį. 

Haris padėjo sumuštinį atgal į lėkštę ir nustūmė šią į šoną. 

— Pone Finkai, — prašneko jis, durdamas pirštu šio pusėn, — li- 
kite vietoje. Ar prisiekiate kalbėti tiesą? 

— Taip, sere. 

— Nė nemėginkite kitaip. Dabar esate prisaikdintas. Turite pen- 
kias minutes pranešti man viską, kas neduoda jums ramybės. 

— Taip, dėkoju, jūsų prakilnybe. 

— Taigi prašom. 

— Suprantate, aš ir Džeromas Klifordas kartu studijavome Teisės 
fakultete, daugelį metų buvome pažįstami. Kartu vedėme nemažai 
bylų, žinoma, visada atstovaudami priešingoms šalims. 

— Žinoma. 

— Po to, kai Bariui Maldanui buvo pateiktas kaltinimas, pradėjo 
stiprėti įtampa, ir Džeromas ėmė elgtis keistai. Dabar atsigręždamas 
atgal, aš manau, kad jis palengva gniužo, bet tuo metu per daug ne- 
sukau sau galvos. Suprantate, noriu pasakyti, Džeromas visada buvo 
keistuolis. 

— Suprantu. 

— Kasdien po daug valandų aš dirbau prie šios bylos ir kelis 
kartus per savaitę pasikalbėdavau su Džeromu Klifordu. Mudu teik- 
davome parengtinius prašymus ir visa kita, tad kartais susitikdavau jį 
teisme. Žmogus atrodė siaubingai. Priaugo daug svorio, nesaikingai 
gėrė. Visada vėluodavo į susitikimus. Retai maudydavosi. Per telefoną 
paprašytas, dažnai pamiršdavo pats paskambinti, o tai Džeromui ne- 
buvo būdinga. Vieną naktį maždaug savaitę prieš mirtį, jis paskambi- 
no man į namus, visiškai girtas ir bemaž valandą kažką raizgojo. Kaip 
išprotėjęs. Paskui kitą rytą anksčiausiai vėl paskambino man į kontorą 
ir atsiprašė. Bet vis nedėjo ragelio, delsė. Kalbėjo užuolankomis, lyg 
baimintųsi, ar ko nors per daug praeitą naktį neprasitarė. Bent dusyk 
paminėjo Bojeto kūną, ir aš galiausiai įsitikinau, kad Džeromas žino, 
kur šis yra. 

Finkas trumpam nutilo, suteikdamas laiko įsisąmoninti tuos Žo- 
džius, bet Haris nekantriai laukė. 

— Ką gi, po to jis dar kelis kartus man paskambino, vis kalbėjo 

apie kūną. Aš stengiaus Džeromą išprovokuoti. Leidau suprasti, kad 
būdamas girtas išsitarė per daug. Pasakiau, kad svarstome, ar nepa- 
teikus jam oficialaus kaltinimo, kad trukdo teisingumui. 

— Regis, vienas iš jūsų mėgstamiausių, — sausai replikavo Haris. 

— Šiaip ar taip, Džeromas smarkiai gėrė ir elgėsi keistai. Aš kaip 
paslaptį jam atskleidžiau, kad jis esąs kiaurą parą sekamas FTB. Nors 
tai nebuvo visai tiesa, bet jis, regis, patikėjo. Pasidarė labai paranojiš- 
kas ir skambindavo man po kelis kartus per dieną. Paskui nusigėrė 
ir paskambino naktį. Troško kalbėti apie kūną, bet vis bijojo iki galo 
pasakyti. Per paskutinįjį mudviejų pokalbį telefonu pasakiau jam, kad 
galbūt galėtume sudaryti sandėrį. Jis pasakys, kur kūnas, o mes padė- 
sime jam išlipti iš šito mėšlo sausam: nebus jokių dokumentų, nebus 
nuosprendžio — nieko. Džeromas baisiai bijojo savo kliento ir nėsyk 
nepaneigė, kad žino, kur yra kūnas. 

— Jūsų prakilnybe, — pertraukė Redži, — žinoma, visa tai — tik 
nuogirdos, kuriomis siekiama sau padėti. To niekaip neįrodysi. 

— Jūs manimi netikite? — užsipuolė ją Finkas. 

— Ne, netikiu. 

— Nežinau, ar ir aš tikiu, pone Finkai, — pasakė Haris. — Be to, 
nemanau, kad tai turi ką nors bendra su šiuo svarstymu. 

— Jūsų prakilnybe, norėjau pasakyti, kad Džeromas Klifordas 
žinojo apie kūną ir kalbėjo apie tai. Be to, jis gniužo. 

— Pasakyčiau, kad jis sugniužo, pone Finkai. Įsistatė į burną pis- 
toletą. Man panašu į beprotybę. 

Finkas tartum pakibo ore išsižiojęs, nežinodamas, ar gali dar ką 
nors pasakyti. 

— Daugiau liudytojų bus, pone Finkai? 

— Ne, sere. Tačiau mes manome, jūsų prakilnybe, kad atsižvel- 
giant į nepaprastas aplinkybes, vaikas turėtų atsisėsti į liudytojo krėslą 
ir duoti parodymus. 

Haris vėl nusiplėšė nuo nosies skaitomuosius akinius ir pasilenkė 
Finko pusėn. Jeigu būtų įstengęs pasiekti, turbūt būtų sugriebęs jį už 
gerklės. 

— Jūs ką!? 

— Mes... hm... manome, kad... 

— Pone Finkai, ar prieš šį posėdį bent susipažinote su įstatymais 
dėl nepilnamečių? 

— Taip. 

— Puiku. Gal malonėtumėte mums pasakyti, sere, pagal kokį 
kodekso straipsnį peticijos įteikėjas turi teisę priversti vaiką duoti 
parodymus? 

— Aš tik išsakiau mūsų prašymą. 

— Kaip nuostabu. Pagal kokį kodekso straipsnį peticijos įteikėjui 
leidžiama pareikšti tokį prašymą? 

Finkas kiek nunarino galvą ir kažkuo susidomėjo savo bloknote. 

— Čia ne kokia teismo parodija, pone Finkai. Darbo eigoje nesu- 
sigalvojame naujų taisyklių. Vaiko nevalia priversti duoti parodymus, 
kaip ir bet kurio kito nepilnamečio kaltinamojo mūsų teisme. Be abe- 
jo, jūs tai suprantate. 

Finkas labai įdėmiai studijavo savo bloknotą. 

— Dešimties minučių pertrauka! — riktelėjo jo prakilnybė. — 
Visiems, išskyrus ponią Lav, palikti salę. Tvarkdary, nuveskite Marką į 
liudytojams skirtą kambarį. — Niurnėdamas šiuos nurodymus, Haris 
jau stovėjo. 

Finkas, nors ir bijojo, vis dėlto mėgino stotis, tačiau sekundės 
dalelytę dvejojo per ilgai, ir teisėją tai suerzino. 

— Lauk iš čia, pone Finkai, — šiurkščiai tėškė jis, parodydamas 
pirštu į duris. 

Mindami vienas kitam ant kulnų, Finkas ir Ordas paknopstom 
metėsi prie durų. Stenografistė ir teismo sekretorius — jiems įkandin. 
Marką išlydėjo teismo tvarkdarys, ir kai šis uždarė duris, Haris nu- 
stūmė žemyn mantijos užtrauktuką ir numetė ją ant katedros, paskui 
paėmė savo priešpiečius ir nunešęs pastatė ant stalo priešais Redži. 

— Užkąsime? — pasiūlė jis, perlauždamas sumuštinį ir pusę pa- 
dėdamas ant servetėlės jai. Svogūno rinkeles pristūmė šalia jos blok- 
noto. Redži paėmė vieną ir ėmė mąsliai krimsti galą. 

— Ar ketinate leisti vaikui duoti parodymus? — paklausė jis pil- 
na burna rostbifo. 

+ — Nežinau, Hari. O jūs ką manote? 

— Manau, kad Finkas — kvailas šiknius, štai ką aš manau. 

Redži atsikando kąsnelį sumuštinio ir pasišluostė burną. 

— Jeigu Marką ten pasodinsi, — kramtydamas pasakė Haris, — 
Finkas užduos labai kryptingų klausimų apie tai, kas nutiko Klifordo 
automobilyje. 

— Žinau. Ir todėl man neramu. 

— Kaip vaikas atsakys į tuos klausimus? 

— Tiesą sakant, nežinau. Aš jam patariau viską, ką reikia. Mudu 
ilgai apie tai kalbėjomės. Ir visai nenumanau, kaip jis pasielgs. 

Haris giliai atsiduso ir sumojo, kad šaldyta arbata liko ant jo ka- 
tedros. Jis paėmė nuo Finko stalo du popierinius puodelius ir pripylė 
abu arbatos. 

— Akivaizdu, Redži, kad jis kažką žino. Kodėl tiek melavo? 

— Jis tik vaikas, Hari. Yra mirtinai išsigandęs. Girdėjo daugiau, 
negu reikėtų. Matė Klifordą ištaškant sau smegenis. Todėl žiauriai 
persigando. Tik pažiūrėkite į jo vargšą broliuką. Baisu buvo tą viską 
matyti, ir Markas, manau, iškart suprato, kad gali pakliūti į bėdą. Todėl 
ir melavo. 

— Ir aš jo dėl to nesmerkiu, — pasakė Haris, pasiimdamas svo- 
gūno rinkelę. Redži atsikando agurkėlio. 

— Apie ką mąstote? — paklausė Redži. 

Jis nusišluostė burną ir ilgai galvojo. Šis vaikas dabar jo, vienas iš 
„Hario vaikų“, ir nuo šiol kiekvienas sprendimas bus pagrįstas tuo, kas 
geriausia Markui Svėjui. 

— Jeigu manyčiau, kad vaikas žino kažką labai svarbaus atlieka- 
mam Naujajame Orleane tyrimui, galėtų įvykti keletas dalykų. Pirma, 
jeigu pasodinsite Marką duoti parodymų ir jis suteiks Finkui taip 
trokštamos informacijos, tuomet šis reikalas bus baigtas, kiek tai susi- 
ję su mano jurisdikcija. Vaikas išeis iš čia laisvas, bet jam iškils didelis 
pavojus. Antra, jeigu pasodinsite Marką duoti parodymų, bet jis nesu- 
tiks atsakinėti į Finko klausimus, man teks priversti jį atsakinėti. Jeigu 
jis vis tiek nesutiks, parodys nepagarbą teismui. Negali tylėti, jeigu 
žino ką nors svarbaus. Vienaip ar kitaip, jeigu šiandieninis svarstymas 
baigsis be patenkinamų vaiko atsakymų, labai gali būti, kad ponas Fol- 
trigas iškart ims veikti. Jis pasieks, kad Marką išsikviestų didysis žiuri, 
ir jūs turėsite vykti į Naująjį Orleaną. Jeigu vaikas nesutiks atsakinėti 
ir didžiajam žiuri, federalinis teisėjas apkaltins jį nepagarba ir, spėju, 
Marką uždarys į kalėjimą. 

Redži linktelėjo — visiškai su juo sutiko. 

— Tad ką darome, Hari? 

— Jeigu vaikas atsidurs Naujajame Orleane, išsprūs iš manojo 
pavaldumo. Norėčiau, kad verčiau jis liktų čia. Jumis dėtas, leisčiau 
jam duoti parodymus, bet į svarbiausius klausimus patarčiau neat- 
sakinėti. Bent kol kas. Visada suspės tai padaryti. Rytoj ar poryt. Pa- 


260 


tarčiau jam atsispirti teisėjo spaudimui ir laikyti liežuvį už dantų, bent 
šiandien. Jis grįš į mūsiškį Nepilnamečių laikinojo sulaikymo centrą. 
Čia jam tikrai bus saugiau, nei kur nors Naujajame Orleane. Šitaip pa- 
sielgdama, apsaugosite jį nuo Naujojo Orleano galvažudžių, kurie net 
man kelia baugulį, o paskui federalai gal sugalvos ką nors geresnio. O 
jūs laimėsite šiek tiek laiko, kad galėtumėte sužinoti, kaip Naujajame 
Orleane elgsis Foltrigas. 

— Manote, Markui gresia didelis pavojus? 

— Taip, ir net jeigu taip nemanyčiau, vis tiek nerizikuočiau. Jeigu 
dabar vaikas prabils atvirai, gali nukentėti. Tad jokiomis aplinkybėmis 
nesu linkęs šiandien jį paleisti. 

— O kas, jeigu Markas nesutiks kalbėti, ir Foltrigas jam atsiųs 
šaukimą į didįjį žiuri? 

— Ašjo neišleisiu. 

Apetitas Redži dingo. Užsimerkusi ji gurkšnojo iš popierinio 
puodelio arbatą. 

— Visa tai taip neteisinga berniuko atžvilgiu, Hari. Iš valstybės jis 
nusipelno daugiau. 

— Sutinku. Siūlykite, aš klausausi. 

— Kas, jeigu neleisiu jam duoti parodymų? 

— Vis tiek aš jo neišleisiu, Redži. Bent ne šiandien. Galbūt rytoj 
ar poryt. Viskas rutuliojasi labai sparčiai, tad siūlau pasirinkti saugiau- 
sią kelią ir pasižiūrėti, kas dėsis Naujajame Orleane. 

— Jūs neatsakėte į mano klausimą. Kas, jeigu aš neleisiu jam 
duoti parodymų? 

— Ką gi, atsižvelgiant į faktus, kuriuos išklausiau, man neliks nie- 
ko kita, kaip tik pripažinti jį nepilnamečiu nusikaltėliu ir nusiųsti at- 
gal pas Doriną. Žinoma, rytoj savo nurodymą galėčiau atšaukti. Arba 
poryt. 

— Betgi jis niekuo nenusikalto. 

— Gal ir ne. Tačiau jeigu ką nors žino ir nesutinka pasakyti, tai 
trukdo vykdyti teisingumą, — Haris padarė ilgą pauzę. — Ar daug jis 
žino, Redži? Jeigu man pasakytumėte, galėčiau geriau jam padėti. 

— Negaliu jums pasakyti, Hari. Tai advokato ir kliento paslaptis. 

— Be abejo, — nusišypsojo jis. — Akivaizdu, kad jis žino ne- 
mažai. 

— Taip, turbūt. 

Haris palinko į priekį ir palietė jos ranką. 


— Paklausykite, mieloji. Mūsų mažasis bičiulis įklimpęs į didžiu- 
lę bėdą. Tad ištraukime jį. Sakau taip: per daug nesiskubinkime, laiky- 
kime jį saugioje vietoje, kur tvarkomės mes, o tuo pat metu pradėkime 
kalbas su federalais dėl jų parengtos liudytojų apsaugos programos. 
Jeigu ši bus pritaikyta vaikui ir jo šeimai, tuomet jis galės atskleisti 
visas baisias paslaptis ir jaustis saugus. 

— Aš pasišnekėsiu su Marku. 

rinkti ir nukreipti į savo vietas. Finkas baimingai apsidairė, nelabai 
žinodamas, kaip elgtis — sėstis, stovėti, kalbėti ar lįsti po stalu. Ordas 
pašiojosi nykščio šerpetą. Baksteris Maklemoras pasitraukė su krėslu 
kiek galėdamas toliau nuo Finko. 

Jo prakilnybė gurkšnojo arbatos likutį ir laukė, kol visi nurims. 

— Protokolui, — pasakė jis apytikriai stenografistės pusėn. — Po- 
nia Lav, man reikia žinoti, ar jaunasis Markas duos parodymus. 

Ji sėdėjo per pėdą už savo kliento ir iš šono matė jo veidą. Akys 
tebebuvo drėgnos. 

— Esamomis aplinkybėmis, — atsakė ji, — jam nieko kita ne- 
lieka. 

— Tai reiškia taip ar ne? 

— Aš leisiu jam duoti parodymus, bet nepakęsiu ribas peržen- 
giančių pono Finko klausimų. 

— Jūsų prakilnybe, prašau... 

— Ramiau, pone Finkai. Prisimenate pirmą taisyklę? Nekalbėti, 
kol į jus nesikreips. 

Finkas piktai sužioravo į Redži. 

— Pigus triukas, — įgėlė jis. 

— Baikite, pone Finkai, — sudraudė Haris. Visi nuščiuvo. 

Netikėtai jo prakilnybė tapo perdėm nuoširdus ir šypsantis. 

— Markai, gali likti vietoje, šalia savo advokatės, o aš užduosiu 
tau keletą klausimų. 

Finkas pamerkė akį Ordui. Pagaliau vaikiščias kalbės. Vis dėlto 
sulaukė tos akimirkos. 

— Pakelk dešinę ranką, Markai, — tarė teisėjas, ir Markas pama- 
žu pakluso. Dešinė ranka, kaip ir kairioji, drebėjo. 

— Taigi, Markai, ketinu užduoti tau keletą klausimų. Jeigu ko 
nors nesuprasi, kai klausiu, nesivaržyk pasitarti su savo advokate. 
Aišku? 

— Taip, sere. 

— Pasistengsiu, kad klausimai būtų suprantami ir paprasti. Jeigu 
tau reikės pertraukėlės, kad galėtum išeiti ir pasikalbėti su Redži, tai 
yra ponia Lav, tik pasakyk man. Aišku? 

— Taip, sere. 

Finkas visu krėslu pasisuko į Marką ir įsistebeilijo į jį it alkanas 
šunytis, laukiantis firminio ėdalo. Ordas baigė tvarkytis nagus, tada 
čiupo rašiklį ir bloknotą. 

Haris sekundėlę žvilgtelėjo į savo užrašus, paskui vėl nusišypsojo 
iš viršaus žemyn liudytojui. 

— Taigi, Markai, noriu, kad tiksliai man papasakotum, kaip pir- 
madienį jūs su broliu aptikote poną Klifordą. 

Markas įsitvėrė krėslo ranktūrių ir atsikrenkštė. Visai ne to jis 
tikėjosi. Niekada jokiame filme nematė, kad teisėjas pats užduotų 
klausimus. 

— Mudu išsmukome į mišką už priekabų kvartalo parūkyti ci- 
garečių, — pradėjo jis ir pamažu priėjo prie to momento, kai Romis 
pirmąsyk įkišo į išmetamąjį vamzdį laistomąją žarną ir grįžo į auto- 
mobilį. 

— Ką tuomet padarei? — nekantriai paklausė jo prakilnybė. 

— Ištraukiau ją, — atsakė Markas ir papasakojo apie savo ke- 
liones per žoles, kad ištrauktų Romio savižudybės įrankį. Nors buvo 
pasakojęs apie tai ir anksčiau, sykį ar du savo motinai ir gydytojui 
Grinvėjui, dar maždaug tiek pat Redži, ta istorija niekada jam neat- 
rodė linksma. Tačiau dabar, kai jis kalbėjo, teisėjo akys sukibirkščiavo, 
o šypsena praplatėjo. Jo prakilnybė tyliai sukrizeno. Tvarkdariui irgi 
pasirodė juokinga. Stenografistei, iki šiol veidu neišduodančiai savo 
jausmų, dabar pasakojimas aiškiai patiko. Netgi pagyvenusi moteris 
prie teismo sekretoriaus stalo pirmą sykį per visą posėdį šypsojosi. 

Tačiau salėje nuotaika sugižo, kai Markas pasakojo, kaip ponas 
Klifordas sugriebė jį, apsuko ir įmetė į automobilį. Viską iš naujo 
Markas atkūrė bejausmiu veidu, stebeilydamas į rudas stenografistės 
laivutes. 

— Vadinasi, buvai automobilyje kartu su ponu Klifordu prieš jo 
mirtį? — atsargiai paklausė jo prakilnybė, dabar jau labai surimtėjęs. 

— Taip, sere. 

— Ir ką jis darė, įgrūdęs tave į automobilį? 

— Jis dar kartą man smogė, kelis kartus aprėkė, grasino, — ir 
Markas papasakojo viską, ką prisiminė apie pistoletą, viskio butelį, 
tabletes. 

Mažoje teismo salėje tvyrojo mirtina tyla, šypsenos jau buvo se- 
niai išnykusios. Markas žodžius tarė lėtai, akimis vengdamas visų kitų. 
Kalbėjo lyg ištiktas transo. 

— Ar iššovė pistoletu? — paklausė teisėjas Ruzveltas. 

— Taip, sere, — atsakė berniukas ir papasakojo visas smulkme- 
nas. 

Baigęs šią pasakojimo dalį nutilo, laukdamas kito klausimo. Ilgą 
minutę Haris galvojo. 

— Kur buvo Rikis? 

— Slėpėsi krūmuose. Mačiau jį sėlinantį per žoles ir spėjau, kad 
veikiausiai jis vėl ištraukė laistomąją žarną. Taip ir padarė, vėliau su- 
žinojau. Ponas Klifordas vis kalbėjo, kad junta dujas, ir manęs klausi- 
nėjo, ar ir aš juntu. Pasakiau taip, regis, gal du kartus, bet žinojau, kad 
Rikis pasidarbavo. 

— O jis nežinojo apie Rikį? — klausimas nuskambėjo lyg tarp 
kitko, nebuvo svarbus, bet geresnio Haris kol kas nepajėgė sugalvoti. 

— Ne, sere. 

Vėl ilga pauzė. 

— Tad automobilyje tu kalbėjaisi su Klifordu? 

Kaip ir visi salėje, Markas žinojo, kas tuojau seks, tad kaipmat pa- 
sistengė nukreipti ugnį nuo savęs. 

— Taip, sere. Jis buvo pametęs protą, vis kalbėjo, kad išplevens 
pasimatyti su Ozo šalies burtininku*, į lia-lia kraštą, paskui tai užrik- 
davo ant manęs, kad verkiu, tai atsiprašinėjo, kad smogė. 

Vėl stojo tyla. Haris laukė, ar berniukas jau.baigė. 

— Tik tiek jis kalbėjo? 

Markas žvilgtelėjo į Redži, kuri atidžiai jį stebėjo. Finkas pasislin- 
ko arčiau. Stenografistė apmirė. 


* Kalbama apie Frenko Baumo (Frank L. Baum, 1856-1919) pasaką „Nuostabusis Ozo 
šalies burtininkas“. 

— Ką turite omenyje? — Markas stengėsi tempti laiką. 

— Ar ponas Klifordas dar ką nors pasakė? 

Markas sekundėlę pagalvojo ir nusprendė nekenčiąs Redži. Juk 
galėtų paprasčiausiai pasakyti „Ne“, ir būtų baigtas kriukis. „Ne, sere, 
ponas Klifordas nieko daugiau nepasakė. Tik kokias penkias minutes 
kažką be ryšio vapaliojo kaip idiotas, paskui užmigo, o aš sprukau po 
velnių.“ Jeigu niekada nebūtų susitikęs su Redži ir negirdėjęs jos pa- 
mokslų, kad prisaikdintam dera kalbėti tik tiesą, paprasčiausiai pasa- 
kytų „Ne, sere“ ir keliautų sau namo ar į ligoninę, arba dar kur nors. 

Bet ar tikrai? Sykį, kai dar mokėsi ketvirtoje klasėje, atėjo farai 
papasakoti apie policijos darbą, ir vienas jų pademonstravo melo 
detektorių. Prijungė šį prie Džojaus Makdermoto, didžiausio klasės 
melagio, ir visi stebėjo, kaip adatėlė pašėldavo, kai tik jis pražiodavo 
burną. „Mes visada pagauname nusikaltėlius meluojant,“ — tuomet 
pasigyrė faras. 

Kai tiek farų ir FTB agentų knibžda aplinkui, juk kur nors netoli 
galėtų atsirasti ir melo detektorius? Nuo to laiko, kai Romis nusižudė, 
jis tiek daug melavo, kad jau tikrai pavargo. 

— Markai, aš tavęs klausiau, ar ponas Klifordas dar ką nors pa- 
sakė? 

— Kokia prasme? 

— Pavyzdžiui, ar jis užsiminė ką nors apie senatorių Boidą Bo- 
jetą“ 

— Ką tokį? 

Haris maloniai šyptelėjo, paskui surimtėjo. 

— Markai, ar ponas Klifordas užsiminė ką nors apie savo bylą 
Naujajame Orleane, susijusią su ponu Bariu Maldanu arba velioniu 
senatoriumi Boidu Bojetu? 

Šalia rudų stenografistės laivučių grindimis ropojo mažutis vo- 
ras, kol galiausiai dingo po trikoju. Markas vėl pagalvojo apie melo 
detektorių. Redži pažadėjo kovoti, kad to būtų išvengta, bet jeigu tei- 
sėjas įsakytų? 

Ilga pauzė prieš jam atsakant buvo iškalbingesnė už bet kokius 
žodžius. Finko širdis daužėsi, pulsas triskart padažnėjo. Aha! Tas 
mergvaikis vis dėlto žino! 

— Nemanau, kad noriu atsakyti į šį klausimą, — pratarė Markas, 
stebeilydamas į grindis ir laukdamas, kad voras vėl pasirodytų. 

Finkas viltingai pažvelgė į teisėją. 

— Markai, pažiūrėk į mane, — paragino Haris nelyginant švelnus 
senelis anūkėlį. — Noriu, kad atsakytum į klausimą. Ar ponas Klifor- 
das užsiminė apie Barį Maldaną arba Boidą Bojetą? 

— Galiu pasiremti Penktąja pataisa? 

— Ne. 

— Kodėl ne? Juk ji galioja ir vaikams, ar ne? 

— Taip, bet ne šiomis aplinkybėmis. Tu nesi kaltinamas dėl sena- 
toriaus Bojeto mirties. Tu dėl nieko nekaltinamas. 

— Tai kodėl mane uždarėte į kalėjimą? 

— Vėl nusiųsiu tave ten, jeigu neatsakysi į klausimą. 

— Vis tiek aš remiuosi Penktąja pataisa. 

Abu, liudytojas ir teisėjas, stebeilijo vienas į kitą, ir liudytojas su- 
mirksėjo pirmasis. Akys patvino ašaromis, ir jis dusyk sušniurkščiojo. 
Prikandęs lūpą, iš paskutiniųjų tramdėsi, kad nepravirktų. Įsitvėrė 
ranktūrių ir gniaužė šiuos taip, kad net krumpliai pabalo. Ašaros nu- 
riedėjo skruostais, bet jis ir toliau žvelgė į tamsias teisėjo Hario Ruz- 
velto akis. 

Mažo, niekuo nekalto berniuko ašaros. Pasisukęs Haris išsitraukė 
iš stalčiaus po katedra popierinę nosinaitę. Ir jo akys sudrėko. 

— Norėtum pasikalbėti su savo advokate vienu du? — paklau- 
sė jis. 

— Mes jau kalbėjomės, — silpstančiu balsu pralemeno vaikas ir 
nusišluostė į rankovę skruostus. 

Finkui mažne sustojo širdis. Turįs tiek daug ką pasakyti, tiek 
daug klausimų užduoti tam vaikėzui, tiek daug pasiūlyti teismui, kaip 
tvarkyti šį reikalą. Vaikiščias žino, velniai rautų! Tad priverskime jį 
kalbėti! 

— Markai, man nemalonu versti, bet privalai atsakyti į klausi- 
mus. Jeigu spirsiesi, parodysi nepagarbą teismui. Ar supranti? 

— Taip, sere. Redži man paaiškino. 

— O arji paaiškino, kad jeigu parodysi nepagarbą teismui, aš nu- 
siųsiu tave atgal į Nepilnamečių laikinojo sulaikymo centrą? 

— Taip, sere. Jeigu norite, galite vadinti ir kalėjimu, manęs tai 
nejaudina. 

— Dėkui. Ar nori grįžti į kalėjimą? 

— Po teisybei, tai ne, bet neturiu kur kitur eiti, — jo balsas su- 
stiprėjo, ašaros išdžiūvo. Mintis apie kalėjimą jau ne taip baugino, 

kai pamatė šį iš vidaus. Pajėgtų ištverti ten kelias dienas. Ir, sumojo, 
ilgiau ištvertų spaudimą nei teisėjas. Tikrai, artimiausioje ateityje jo 
vardas vėl sumirgės laikraščiuose. Reporteriai, be abejo, sužinos, kad 
teisėjas Haris Ruzveltas uždarė jį už tai, kad nekalbėjo. Ir teisėjas tikrų 
tikriausiai susilauks velniškos pylos, kad pasodino cypėn niekuo ne- 
nusikaltusį vaiką. 

Redži juk sakė, kad bet kuriuo metu jis galės persigalvoti, jeigu 
tik įgris kalėjime. 

— Ar ponas Klifordas tau užsiminė apie Barį Maldaną? 

— Remiuosi Penktąja. 

— Ar ponas Klifordas užsiminė apie Boidą Bojetą? 

— Remiuosi Penktąja. 

— Ar ponas Klifordas ką nors pasakė apie Boido Bojeto nužu- 
dymą? 

— Remiuosi Penktąja. 

— Ar ponas Klifordas ką nors pasakė apie dabartinę Boido Boje- 
to kūno buvimo vietą? 

— Remiuosi Penktąja. 

Haris dešimtą kartą nusiėmė akinius ir pasiglostė veidą. 

— Tu negali remtis Penktąja, Markai. 

— Aš ką tik tai padariau. 

— Aš tau įsakau atsakinėti į klausimus. 

— Taip, sere. Atleiskite. 

Haris pasiėmė rašiklį ir ėmė kažką rašyti. 

— Jūsų prakilnybe, — tarė Markas. — Gerbiu jus ir jūsų pastan- 
gas. Bet aš negaliu atsakyti į šiuos klausimus, nes bijau to, kas gali iš- 
tikti mane ir mano šeimą. 

— Suprantu, Markai, bet įstatymas neleidžia piliečiams nutylėti 
informaciją, kuri galėtų būti svarbi baudžiamajam tyrimui. Aš va- 
dovaujuosi įstatymu, o ne kabinuosi prie tavęs. Manau, kad parodei 
nepagarbą teismui. Nepykstu, bet tu nepalieki man kitos išeities. Nu- 
rodau tave grąžinti į Nepilnamečių laikinojo sulaikymo centrą, kur 
liksi tol, kol toji nepagarba tęsis. 

— Kiek ilgai tai truks? 

— Priklauso nuo tavęs, Markai. 

— Kas bus, jeigu aš nuspręsiu niekada neatsakinėti į tuos klau- 
simus“ 

— Nežinau. Kol kas žiūrėsime po kartą kasdien, — Haris pasklai- 
dė savo darbo kalendorių, rado laisvą tarpą ir pasižymėjo. — Mes vėl 
susitiksime rytoj vidudienį, jeigu visiems tai priimtina. 

Finkas liko sugniuždytas. Jis atsistojo, ir buvo besižiojąs kalbėti, 
bet Ordas sugriebė kolegą už rankos ir timptelėjo žemyn. 

— Jūsų prakilnybe, nežinau, ar rytoj galėsiu čia būti, — mėgino 
įtikinėti Finkas. — Kaip žinote, mano įstaiga Naujajame Orleane, ir... 

— Ak, betgi jūs būsite rytoj čia, pone Finkai. Kartu su ponu 
Foltrigu. Patys pasirinkote įregistruoti peticiją čia, Memfyje, mano 
teisme, mano jurisdikcijoje. Kai tik iš čia išeisite, siūlau paskambin- 
ti ponui Foltrigui ir pasakyti jam, kad rytoj vidudienį būtų čia. Abu 
peticijos įteikėjus, Finką ir Foltrigą, noriu matyti rytoj lygiai dvyliktą. 
Jeigu nepasirodysite, apkaltinsiu nepagarba teismui, ir rytoj jūs ir jūsų 
bosas būsite įkišti už grotų. 

Finkas išsižiojo, bet iš burnos neišėjo joks garsas. Pirmą kartą 
prašneko Ordas: 

— Jūsų prakilnybe, man regis, ponas Foltrigas rytoj rytą turi 
svarstomąjį posėdį federaliniame teisme. Ponas Maldanas susirado 
naują advokatą, kuris prašo atidėti procesą, ir tenykštis teisėjas pasky- 
rė šį klausimą svarstyti rytoj rytą. 

— Ar tikrai, pone Einkai? 

— Taip, sere. 

— Tuomet pasakykite ponui Foltrigui, kad faksu atsiųstų man 
kopiją teisėjo nutarties, kuria svarstymas paskiriamas rytojui. Tokiu 
atveju leisiu jam nedalyvauti. Tačiau kol Markas bus laikomas su- 
imtas už nepagarbą teismui, ketinu kas antrą dieną kviestis jį čia ir 
pasitikrinti, ar sutinka kalbėti. Tikiuosi, kad dalyvaus ir abu peticijos 
įteikėjai. 

— Mus tai labai apsunkina, jūsų prakilnybe. 

— Ne taip labai kaip tuo atveju, jeigu nepasirodytumėte čia. Jūs 
pasirinkote šį forumą, pone Finkai. Dabar teks su tuo taikytis. 

Finkas atskrido į Memfį prieš šešias valandas, nepasiėmęs dantų 
šepetuko, nei apatinių pamainos. Dabar panašu, kad teks išsinuomoti 
butą su miegamaisiais jam ir Foltrigui. 

Tvarkdarys, nuslinkęs palei sieną už Redži ir Marko, stebėjo jo 
prakilnybę ir laukė ženklo. 

— Markai, dabar mūsų pokalbis baigtas, — pasakė Haris, pildy- 

damas blanką. — Rytoj jį pratęsime. Jeigu iškils kokių rūpesčių sulai- 
kymo centre, rytoj man pasakysi, ir aš tuo pasirūpinsiu. Gerai? 

Markas linktelėjo. Redži spustelėjo jį už parankės. 

— Pasikalbėsiu su tavo mama, — pažadėjo, — ir rytą mudu pa- 
simatysime. 

— Pasakykite mamai, kad man viskas gerai, — pakuždėjo 
jis. — Šį vakarą pamėginsiu jai paskambinti. — Jis atsistojo ir išėjo su 
tvarkdariu. 

— Atsiųskite čia tuos FTB žmones, — metė Haris pavymui už- 
veriančiam duris tvarkdariui. 

— Jūsų prakilnybe, mes galime eiti? — paklausė Finkas. Kaktą 
jam pylė prakaitas. Jis troško kuo greičiau dingti iš šios salės, paskam- 
binti Foltrigui ir pranešti nemalonias naujienas. 

— Kodėl tokia skuba, pone Finkai? 

— Ė-e... nėra jokios skubos, jūsų prakilnybe. 

— Tuomet atsipalaiduokite. Noriu su jumis, vaikinai, ir FTB 
žmonėmis pasikalbėti — ne protokolui. Minutėlę luktelkite. — Jis at- 
leido scenografistę ir tą pagyvenusią moterį. Maktiunas ir Lujisas įėjo 
ir atsisėdo į savo vietas už teisininkų. 

Haris atsisegė mantiją, bet šios nenusivilko. Pasišluostė popierine 
servetėle veidą ir išgėrė paskutinį lašą arbatos. Visi stebėjo ir laukė. 

— Aš neketinu laikyti šį vaiką suimtą, — pasakė jis, žvelgdamas 
į Redži. — Nebent kelias dienas, bet ne ilgiau. Akivaizdu, kad jis turi 
vertingos informacijos ir privalo ją atskleisti. 

Finkas sulinksėjo. 

— Jis išsigandęs, ir mes visi tikrai galime tai suprasti. Galbūt 
mums pavyks įtikinti jį kalbėti, jeigu garantuosime vaikui, taip pat jo 
motinai ir broliui saugumą. Norėčiau, kad ponas Lujisas šiuo reikalu 
mums padėtų. Esu pasirengęs išklausyti pasiūlymus. 

K. O. Lujisas tik to ir laukė. 

— Jūsų prakilnybe, mes ėmėmės parengtinių Žygių įtraukti jį į 
muūsiškę liudytojų apsaugos programą. 

— Jau girdėjau apie tai, pone Lujisai, bet smulkiau nesu susipa- 
Žinęs. 

— Visai paprasta. Mes perkeliame šeimą į kitą miestą. Suteikiame 
naujas asmens tapatybes. Surandame motinai gerą darbą ir patogų 
būstą. Ne kokią nors gyvenamąją priekabą ar nuomojamą butą, bet 
namą. Pasirūpiname, kad berniukai būtų įtaisyti į gerą mokyklą. O 

pradžiai išmokėsime padorią sumą grynaisiais. Ir visada sukiosimės 
netoliese. 

— Skamba viliojamai, ponia Lav, — metė Haris. 

Iš tikrųjų. Šiuo metu Svėjai neturi namų. Diana dirba prakaito 
sunkykloje. Memfyje nėra jokių giminių. 

— Kol kas jų negalima perkelti, — pasakė ji. — Rikiui nevalia 
palikti ligoninės. 

— Mes jau radome Portlende vaikų psichiatrijos ligoninę, kuri 
gali jį tuoj pat priimti, — paaiškino Lujisas. — Tai privati įstaiga, o ne 
kokia labdaros klinika kaip Šv. Petro, ir, beje, viena geriausių šalyje. Jį 
priims, kada tik mes paprašysime ir, žinoma, patys už tai mokėsime. 
Kai vaikas pagis, perkelsime šeimą dar į kitą miestą. 

— Ar ilgai truks įtraukti visą šeimą į šią programą? — paklausė 
Haris. 

— Mažiau nei savaitę, — atsakė Lujisas. — Direktorius Voilzas 
tam teikia didžiausią svarbą. Prireiks kelių dienų dokumentams su- 
tvarkyti: vairuotojo pažymėjimui, socialinio draudimo polisams, 
gimimo liudijimams, kreditinėms kortelėms ir panašiems dalykams. 
Šeima turi apsispręsti ir pasakyti mums, kur nori gyventi. Toliau visko 
imamės mes. 

— Ką jūs manote, ponia Lav? — paklausė Haris. — Ar ponia Svėj 
tam ryšis? 

— Pasikalbėsiu su ja. Šiuo metu moteris išgyvena didžiulę įtam- 
pą. Vienas vaikas ištiktas komos, kitas — įkalintas, be to, šeima viską 
prarado per praėjusios nakties gaisrą. Sumanymą sprukti vidury nak- 
ties galėtų būti sunku įpiršti, bent kol kas. 

— Bet jūs pamėginsite? 

— Pažiūrėsiu. 

— Kaip manote, ar rytoj ji galėtų atvykti į teismą? Norėčiau su ja 
pasikalbėti, — paklausė teisėjas. 

— Paklausiu gydytoją. į 

— Gerai. Svarstomasis posėdis atidedamas. Susitinku su jumis, 
žmonės, rytoj vidudienį. 


Teismo tvarkdarys perdavė Marką dviem Memfio policininkams 
civiliais drabužiais, ir šie išsivedė berniuką pro šonines duris į auto- 

mobilių aikštelę. Visiems dingus, tvarkdarys užkopė laiptais į antrą 
aukštą ir nuskubėjo į tuščią tualetą. Tuščią, neskaitant Sliko Moulerio. 

Vienas greta kito juodu atsistojo prie pisuarų, spoksodami į gra- 
fitus ant sienų. 

— Mes vieni? — paklausė teismo tvarkdarys. 

— Taip. Kas nutiko? — Slikas atsisegė kelnių užtrauktuką ir abi 
rankas nuleido prie pilvo apačios. — Greičiau. 

— Vaikiščias atsisakė kalbėti, tad grįžta į kalėjimą. Už nepagarbą. 

— Kąjis Žino? 

— Pasakyčiau, kad žino viską. Iš visko matyti. Pasakė, kad buvo 
automobilyje kartu su Klifordu, juodu kalbėjosi apie šį bei tą ir, kai 
Haris jį prispaudė apie Naujojo Orleano reikalą, vaikiščias griebėsi 
Penktosios pataisos. Kietas mergvaikis. 

— Bet jis žino? 

— O, taip. Tik nesako. Ryt vidudienį teisėjas nori vėl pasižiūrėti, 
ar naktis cypėje nebus privertusi vaiką persigalvoti. 

Slikas užsisegė užtrauktuką ir žengė nuo pisuaro. Išsitraukęs iš 
kišenės šimto dolerių kupiūrą, padavė tvarkdariui. 

— Aš jums nieko nesakiau, — perspėjo tvarkdarys. 

— Žinoma, — ir tikrai Moulas Mouleris niekad neatskleisdavo 
savo šaltinių. 


Trijose vietose aplink Nepilnamečių teismo rūmus Mouleris 
buvo išdėstęs fotografus. Nusistovėjusią tvarką jis Žinojo geriau už 
pačius farus ir atspėjo, kad šie, stengdamiesi greičiau pasprukti su vai- 
ku, pasinaudos šoninėmis durimis netoli prievažos kroviniams. Taip 
ir atsitiko. Jie jau bemaž buvo pasiekę savo automobilį be skiriamųjų 
ženklų, kai iš čia pastatyto furgono iššoko apkūni moteriškė kareiviš- 
ka darbine uniforma ir netikėtai suskato spragsėti „Nikon“ fotoapara- 
tu. Farai užriko ant jos ir pamėgino paslėpti už savęs berniuką, bet jau 
buvo per vėlu. Jie nuskubino vaiką prie savojo automobilio ir įstūmė 
ant užpakalinės sėdynės. 

„Tiesiog nuostabu, — pagalvojo Markas. — Dar nėra nė antros 
valandos, o ši diena jau pateikė jų priekabos gaisrą, areštą ligoninėje, 
naująjį būstą kalėjime, svarstymą pas teisėją Ruzveltą, o dabar dar 
viena prakeikta fotografė, pyškinanti jį neabejotinai dar vienam pir- 
majam laikraščio puslapiui.“ 

Sužvygindamas padangomis, automobilis rovė iš vietos, o Mar- 
kas įsmuko žemiau ant sėdynės. Skrandį maudė — ne nuo alkio, bet iš 
baimės. Vėl liko vienut vienas. 

Foltrigas stebėjo transporto srautą Puadra gatvėje ir laukė skam- 
bučio iš Memfio. Jau pavargo vaikštinėti ir vis žvilgčioti į laikrodį. Pa- 
mėgino atsakinėti į telefono skambučius ir diktuoti laiškus, bet nepa- 
jėgė susikaupti. Iš jo galvos niekaip nėjo nuostabus vaizdinys: Markas 
Svėjus kažkur Memfyje sėdi liudytojo krėsle ir pasakoja visas savo 
paslaptis. Praėjo jau dvi valandos nuo numatyto svarstymo pradžios, 
ir juk tikrai bus padaryta pertrauka, per kurią Finkas galėtų suskubti 
pripulti prie telefono ir jam paskambinti. 

Laris Trumenas stovėjo prie aparato, laukdamas skambučio, kad 
jie kuo greičiau galėtų imtis veiklos, pasitelkę savąją lavonų ieškotojų 
komandą. Per pastaruosius aštuonis mėnesius rausdami lavonus jie 
gerokai pasipraktikavo. Tik nieko nerado. 

Tačiau šiandien bus kitaip. Rojus atsilieps į skambutį, nuvyks į 
Trumeno biurą, ir iš ten jie leisis ieškoti velionio Boido Bojeto. Foltri- 
gas kalbėjo pats sau — ne šiaip šnabždėjo ar murmėjo po nosimi, bet 
visu balsu rėžė kalbą, kuria kreipsis į žiniasklaidą su kvapą gniaužian- 
čiu pareiškimu, kad taip, jie iš tikrųjų rado senatorių, taip, šis žuvęs 
nuo šešių šūvių į galvą. Pistoletas — 0,22 kalibro, ir kulkos, be jokios 
abejonės, iššautos iš to paties ginklo, kuris, nustatyta, priklauso kalti- 
namajam, ponui Bariui Maldanui. 

Kokia nuostabi akimirka bus ši spaudos konferencija! 

Kažkas tyliai pasibeldė ir, nespėjus Rojui apsisukti, durys atsi- 
darė. Įžengė Volis Boksas, vienintelis žmogus, kuriam buvo leidžiama 
taip be ceremonijų įeiti. 

— Kas nors jau žinoma? — paklausė Volis, ateidamas prie lango 
greta savo boso. 

— Ne. Nė žodžio. Finkas bent greičiau prieitų prie telefono. Juk 
primygtinai jam nurodžiau. 

Juodu nutilo ir stebėjo gatvę. 

— Ką veikia didysis žiuri? — paklausė Rojus. 

— Kaip visada. Įprastos apkaltos. 

— Kas ten? 

— Huveris. Baigia tą sužlugdytą kvaišalų kontrabandą Gretnoje. 
Šiandien iki pietų turėtų suvesti galus. 

— Ar rytoj jie numatę dirbti? 

— Ne. Turėjo sunkią savaitę. Mes jiems pažadėjome, kad rytoj 
galės pasiimti laisvą dieną. Apie ką mąstote? 

Foltrigas nežymiai perkėlė svorį ant kitos kojos ir pasikasė smak- 
rą. Jo žvilgsnis klaidžiojo kažkur toli — stebėjo automobilius apačioje, 
bet nematė jų. Įtemptai mąstyti kartais jam būdavo sunku. 

— Mąstau apie šį reikalą. Jeigu dėl kokios nors priežasties vaikiš- 
čias neprabils ir jeigu su tuo svarstymu Finkas bus prašovęs pro šikš- 
nelę, ką tuomet darysime? Manau, kreipsimės į didįjį žiuri, gausime 
šaukimą prisistatyti tiek vaikiščiui, tiek jo advokatei, ir atitempsime 
juodu čionai. Berniūkštis jau dabar turėtų būti persigandęs, kol dar 
yra Memfyje. O ką jau kalbėti, kai gaus atvykti čia. 

— O kam kviestis jo advokatę? 

— Kad pagąsdintume. Įvarytume baimės. Abu gerai papurtytu- 
me. Gauname šaukimus į žiuri šiandien, laikome juos stalčiuje, neju- 
diname iki rytojaus pavakarės, kai visos įstaigos užsidaro savaitgaliui, 
o tada įteikiame vaikiščiui ir jo advokatei. Šaukimuose bus reikalau- 
jama, kad abu prisistatytų į mūsiškį didįjį žiuri pirmadienį, dešimtą 
ryto. Neturės laiko nubėgti į teismą ir pasistengti anuliuoti šaukimus, 
nes savaitės pabaiga, viskas uždaryta, o teisėjai išvykę iš miesto. Juodu 
bus pernelyg išsigandę, kad išdrįstų nepasirodyti pirmadienio rytą čia, 
mūsų teritorijoje, Voli. Čia pat, mūsų pastate, kiek toliau koridoriumi. 

— Kas, jeigu vaikiščias nieko nežino? 

Rojus nekantriai papurtė galvą. Per pastarąsias dvi paras apie tai 
jie kalbėjosi dešimtis kartų. 

— Maniau, kad tai nustatyta. 

— Galbūt. Ir, galimas daiktas, kad vaikiščias jau šiuo metu kalba. 

— Veikiausiai. 

Per vidaus telefono garsiakalbį sutreškėjo sekretorės balsas, pra- 
nešantis, kad ponas Finkas laukia prie pirmosios linijos. Foltrigas nu- 
skubėjo prie rašomojo stalo ir pakėlė telefono ragelį. 

— Klausau! 

— Svarstymas baigėsi, Rojau, — pranešė Einkas. Jo balse skambė- 
jo palengvėjimas ir nuovargis. 

Foltrigas įjungė telefono garsiakalbį ir sudribo į krėslą. Volis siau- 
ru užpakaliu pritūpė ant stalo kampo. 

— Kartu su manimi Volis, Tomai. Papasakokite, kas įvyko. 

— Ne itin daug. Vaikiščias vėl uždarytas. Atsisako kalbėti, tad 
teisėjas apkaltino jį nepagarba teismui. 

— Ką turite omenyje — atsisako kalbėti? 

— Atsisako, ir tiek. Teisėjas pats vedė tiesioginę bei kryžminę 
apklausas, ir vaikiščias pripažino buvęs automobilyje ir kalbėjęsis su 
Klifordu. Tačiau kai teisėjas ėmė klausinėti apie Bojetą ir Maldaną, 
vaikiščias pasirėmė Penktąja pataisa. | 

— Penktąja pataisa! 

— Taip. Ir toliau nė iš vietos. Pasakė, kad kalėjime ne taip jau 
blogai ir kad neturįs kur kitur eiti. 

— Bet jis žino, taip, Tomai? Tas valkatėlė žino. 

— Be jokios abejonės. Klifordas jam viską papasakojo. 

Foltrigas suplojo delnais. | 

— Taip ir žinojau! Taip ir žinojau! Taip ir žinojau! Jau tris dienas, 
vaikinai, jums tai kartoju, — jis pašoko ant kojų ir sudėjo delnus, — 
Taip ir žinojau! 

Finkas pasakojo toliau: 

— Kitą svarstymą teisėjas paskyrė rytoj vidudienį. Jis nori pasi- 
tikrinti, ar vaikas nepersigalvos. Aš ne toks optimistas. 

— Noriu, kad dalyvautumėte tame svarstyme, Tomai. 

— Taip, tik teisėjas nori matyti ir jus, Rojau. Aš paaiškinau, kad 
rytoj rytą turite svarstymą dėl prašymo atidėti bylos nagrinėjimą, bet 
jis užsispyrė, kad faksu atsiųstumėte kopiją nutarties dėl svarstymo. 
Pasakė tik tokiu atveju pateisinsiąs jūsų nedalyvavimą. 

— Jis ką, trenktas? 

— Ne, netrenktas. Pasakė ketinąs rengti tuos svarstymėlius kitą 
savaitę bemaž kasdien ir nori, kad mes abu, peticijos įteikėjai, daly- 
vautume. 

— Vadinasi, vis dėlto jis trenktas. 

Volis užvertė aukštyn akis ir palingavo galva. Atseit tarp tų vietos 
teisėjų pasitaiko kvailių. 

— Po posėdžio teisėjas kalbėjosi su mumis dėl to, kad vaiką ir jo 
šeimą reikėtų įtraukti į liudytojų apsaugos programą. Jis mano, kad 
sugebėtų įtikinti vaikiščią kalbėti, jeigu mes garantuotume šiam sau- 
gumą. 

— Tam galėtų prireikti savaičių. 

— Aš irgi taip manau, bet K. O. pasakė teisėjui, kad tai būtų ga- 
lima sutvarkyti per kelias dienas. Jei atvirai, Rojau, tai aš netikiu, kad 
vaikas prabils, kol nesuteiksime kai kurių garantijų. Jis kietas vyrukas. 

— O kąjo advokatė? 

— Ji laikėsi šaltai, daug nekalbėjo, bet matyti, kad su teisėju gana 
gerai sutaria. Susidariau įspūdį, kad vaikiščiui nemažai patariama. Ji 
ne kokia vėpla. 

Volį tiesiog spirte spyrė ką nors pasakyti. 

— Tomai, čia aš, Volis. Kaip manai, kas atsitiks per savaitgalį? 

— Kas žino? Kaip sakiau, nemanau, kad per naktį vaikiščias 
persigalvos, ir nemanau, kad teisėjas ketina jį paleisti. Mat žino apie 
Gronką ir Maldano vaikinus, tad susidariau įspūdį, kad nori laikyti 
vaiką uždarytą dėl jo paties saugumo. Ryt penktadienis, tad panašu, 
kad savaitgaliui berniukas liks ten. Ir, neabejoju, teisėjas vėl išsikvies 
mus šnektelėti. 

— Jūs grįžtate, Tomai? — paklausė Rojus. 

— Aha. Po poros valandų ištaikysiu reisą, o rytą vėl atskrisiu 
čia, — dabar Finko balse skambėjo didelis nuovargis. 

— Šį vakarą jūsų laukiu, Tomai. Gerai padirbėta. 

— Aha. 

Finkas nutilo, ir Rojus nuspaudė jungiklį. 

— Parenkite didįjį žiuri, — metė jis Voliui, kuris pašoko nuo stalo 
ir pasuko prie durų. — Pasakykite Huveriui, kad padarytų pertrau- 
kėlę. Tai užtruks ne ilgiau kaip minutę. Suraskite man Marko Svėjaus 
bylą. Informuokite sekretorę, kad šaukimai turi būti sulaikyti stalčiuje 
ir įteikti rytoj į darbo dienos pabaigą. 

Volis nėrė pro duris ir dingo. Foltrigas grįžo prie lango, murmė- 
damas sau: „Taip ir žinojau. Taip ir žinojau.“ 


Kostiumuotasis faras pasirašė Dorinos dokumentus ir kartu su 
partneriu pasišalino. 

— Sek paskui mane, — paliepė Dorina Markui, lyg šis būtų vėl 
nusidėjęs ir jos kantrybė būtų beišsenkanti. 

Jis nusekė iš paskos, stebėdamas platų jos pasturgalį, aptemptą 
juodomis elastinėmis kelnėmis, krypuojantį į šonus. Siaurą jos liemenį 
veržė platus blizgantis juodas diržas, nuo kurio kadaravo daugybė žie- 

dų su suvertais raktais, dvi juodos dėžutės, kurios, spėjo Markas, buvo 
pranešimų gavikliai, ir pora antrankių. Pistoleto ji neturėjo. Marški- 
niai uniforminiai balti, su antsiuvais ant rankovių ir auksaspalviu 
apykaklės apvadu. 

Tuščiame koridoriuje ji atrakino duris ir pamojo jam grįžti į savo 
mažutę kamerą. Pati atsekė iš paskos vidun ir apėjo sienas lyg muiti- 
ninkų šuo, šniukštinėjantis oro uoste narkotikų. 

— Šiek tiek nustebau vėl čia matydama tave, — pasakė ji, apžiū- 
rėdama tualetą. 

Jis nesumojo, ką atsakyti, bet ir nebuvo nusiteikęs pokalbiui. 
Stebėdamas Doriną lankstantis ir pritupiant, pagalvojo apie jos vyrą, 
trisdešimčiai metų pasodintą į kalėjimą už banko apiplėšimą, ir jeigu 
ji užsispirtų šnekėtis, jis paprasčiausiai galėtų paliesti šią temą. Tai ją 
nutildytų ir pasiųstų savais reikalais. 

— Matyt, nuvylei teisėją Ruzveltą, — pasakė ji, pažvelgdama pro 
langus laukan. 

— Turbūt. 

— Ilgam tu čia? 

— Jis nepasakė. Turėsiu ten grįžti rytoj. 

Dorina nuėjo prie gultų ir pačiupinėjo antklodę. 

— Skaičiau apie tave ir tavo mažąjį broliuką. Keistoka byla. Kaip 
jis laikosi? 

Markas stovėjo prie durų, vildamasis, kad ji tuoj išeis. 

— Galbūt numirs, — liūdnai atsakė jis. 

— Ne, ką tu! 

— Aha, baisu. Jam koma, suprantate, čiulpia sau nykštį, niurna ir 
kartkartėmis inkščia. Akys užverstos aukštyn. Nieko nevalgo. 

— Gailiuosi, kad paklausiau, — smarkiai dažytos moters akys iš- 
siplėtė. Ji liovėsi viską čiupinėjusi kameroje. 

„Aha, dargi ir kaip gailiesi,“ — pagalvojo Markas. 

— Man reikia būti prie jo, — pasakė jis. — Mama ten, bet labai 
stresuoja. Žinote, ryja visokias tabletes. 

— Man labai gaila. 

— Baisu. Man pačiam vis svaigsta galva. Kas žino, gal ir mane 
ištiks tas pat kaip ir brolį. 

— Gal tau ko atnešti? 

— Ne. Tik noriu atsigulti, — jis nuėjo prie apatinio gulto ir nukrito 
ant antklodės. Dabar ne juokais susirūpinusi Dorina priklaupė greta. 

— Jeigu tau ko reikia, branguti, tik paprašyk, gerai? 

— Gerai. Būtų ne prošal picos. 

Ji atsistojo ir sekundėlę pamąstė. Markas užsimerkė, tartum labai 
kentėtų. 

— Pažiūrėsiu, ką pavyks padaryti. 

— Suprantate, aš dar nieko nevalgęs. 

— Tuoj grįšiu, — pažadėjo ji ir išėjo. Durys garsiai spragtelėjo. 
Markas pašoko ant kojų ir klausėsi. 

Palatoje kaip parastai buvo tamsu; lempos užgesintos, durys už- 
darytos, žaliuzės užtrauktos, vienintelę šviesą skleidė judantys melsvi 
šešėliai pritildyto televizoriaus ekrane aukštai ant sienos. Dajana jau- 
tėsi išsekusi psichiškai, o nuo gulėjimo aštuonias valandas lovoje šalia 
Rikio, glostant, glaudžiant, myluojant jį ir stengiantis išlikti tvirta šioje 
drėgnoje, tamsioje, mažoje celėje, jautėsi it sudaužyta. 

Prieš dvi valandas buvo užėjusi Redži, ir jiedvi, susėdusios ant 
sulankstomosios lovytės, prakalbėjo visą pusvalandį. Redži papasako- 
jo apie svarstymą; patikino, kad Markas pamaitintas ir joks konkretus 
pavojus jam negresia; apibūdino jo kamerą Laikinojo sulaikymo cen- 
tre, nes panašią buvo mačiusi anksčiau; nuramino, kad jis ten sauges- 
nis negu čia; paminėjo teisėją Ruzveltą, FTB ir jų liudytojų apsaugos 
programą. Iš pradžių esamomis aplinkybėmis mintis atrodė patraukli: 
jie paprasčiausiai persikels į kitą miestą, turės naujus vardus, naują 
darbą ir pakenčiamą būstą. Galėtų pabėgti nuo šio jovalo ir viską pra- 
dėti iš naujo. Galėtų pasirinkti didelį miestą su geromis mokyklomis, 
ir jos berniukai, įsimaišę tarp daugybės žmonių, pradingtų. Bet kuo 
ilgiau Dajana gulėjo ten susirietusi ant šono, stebeilydama į sieną virš 
Rikio galvelės, tuo mažiau toji mintis jai patiko. Po teisybei, baisi min- 
tis — amžinai gyventi slapstantis, nuolat baimintis beldimosi į duris, 
nuolat panikuoti, kai katras nors iš sūnų vėluotų grįžti namo, nuolat 
meluoti apie savo praeitį. 

Juk visas tas planas tęsis amžinai. Kas, pradėjo save klausinėti ji, 
jeigu kurią nors dieną, tarkime, po penkerių ar dešimties metų, kai 
teismas Naujajame Orleane jau seniai bus pasibaigęs, kas nors, kurio 
niekada nė pažinot nepažinojusi, šį bei tą netyčia prasitars, o tai išgirs 

tie, kuriems nederėtų išgirsti, ir jų pėdsakas būtų greitai susektas. Tada 
Marko, tarkime, jau besimokančio aukštesnėje vidurinės mokyklos 
klasėje, po beisbolo rungtynių kas nors patykos ir įrems į smilkinį 
pistoletą? Tegul vardas ir nebebus Markas, bet vis tiek jis numirs. 

Dajana jau buvo beveik nusprendusi atsisakyti liudytojų apsau- 
gos programos, kai iš kalėjimo paskambino Markas, pasakė ką tik su- 
kirtęs didžiulę picą, jaučiąsis nuostabiai, vieta visai nebloga, smagiau 
nei ligoninėje, maistas geresnis — jis čiauškėjo taip entuziastingai, kad 
ji suprato: sūnus meluoja. Markas prisipažino jau planuojąs pabėgimą 
ir netrukus ištrūksiąs į laisvę. Juodu pasišnekėjo apie Rikį ir gyve- 
namąją priekabą, apie šios dienos, taip pat rytojaus svarstymą. Dar 
pasakė tikįs Redži patarimais, ir Dajana sutiko, jog taip esą geriausia. 
Atsiprašė, kad negali būti ligoninėje ir padėti jai prie Rikio, tad su- 
prasdama jo pastangas būti tokiu subrendusiu, ji vos tramdė ašaras. 
Markas dar kartą atsiprašė už visą tą jovalą. 

Jųdviejų pokalbis truko trumpai. Dajanai buvo sunku su juo 
kalbėtis. Kaip motina mažai ką galėjo patarti ir jautėsi nevykėle, kad 
vienuolikametis sūnus kalėjime, o ji negali jo iš ten ištraukti. Negali jo 
aplankyti. Negali nueiti ir pasikalbėti su teisėju. Negali patarti sūnui, 
kalbėti ar tylėti, nes irgi jaučiasi išsigandusi. Ničnieko, po šimts, negali 
padaryti, tik gulėti ant šios siauros lovos, stebeilyti į sienas ir melstis, 
kad Rikis pabustų ir visas tas košmaras būtų pasibaigęs. 

Šešta vakaro, vietos žinių metas. Ji stebėjo nutildyto diktoriaus 
veidą ir vylėsi, kad to neatsitiks. Tačiau Iafūkti teko neilgai. Po dviejų 
lavonų, išneštų iš sąvartyno daubos, staiga ekrane pasirodė nespalvo- 
tos Marko ir to faro, kuriam šįryt skėlė antausį, momentinės fotografi- 
jos. Dajana pagarsino televizorių. 

Diktorė dėstė pagrindinius faktus apie Marko Svėjaus sulaikymą, 
labai stengdamasi nepavadinti to areštu, paskui perėjo prie reporterio, 
stovinčio priešais Nepilnamečių laikinojo sulaikymo centrą. Kelias 
sekundes ji tarškėjo apie svarstymą, apie kurį ničnieko nenutuokė, 
paskui uždususi pasiskubino pranešti, kad vaikas grąžintas į Nepilna- 
mečių laikinojo sulaikymo centrą ir kad rytoj teisėjo Ruzvelto salėje 
bus surengtas dar vienas svarstymas. Vėl grįžusi į studiją, diktorė su- 
pažindino su naujausiais duomenimis apie jaunąjį Marką ir tragišką 
Džeromo Klifordo savižudybę, buvo parodytas klipas apie gedėtojus, 
šįryt paliekančius koplyčią Naujajame Orleane, ir kokias dvi sekundes 
stabtelėta ties Rojumi Foltrigu, po lietsargiu kalbančiu su reporteriu. 

Paskui kamera greitai grįžo prie diktorės, kuri pradėjo cituoti Sliką 
Moulerį, tad darėsi vis įtartiniau. Jokių komentarų iš Memfio policijos, 
FTB, federalinės prokuratūros ar Šelbio apygardos nepilnamečių teis- 
mo. Paskui ji ėmė slysti dar plonesniu ledu, leisdamasi į plačią, miglotą 
neįvardytų šaltinių sferą, kur stigo faktų, užtat netrūko visokių prielai- 
dų. Kai, laimei, galų gale baigė ir užleido ekraną reklamai, kiekvienas 
mažiau informuotas visai nesunkiai galėtų pamanyti, kad jaunasis 
Markas Svėjus nušovė ne tik Džeromą Klifordą, bet ir Boidą Bojetą. 
pasidarė dar tamsiau. Per dešimt valandų burnoje ji neturėjo nė kąs- 
nio. Rikis muistėsi, kažką niurnėjo, ir tai ją dirgino. Išsirangė iš lovos, 
irzdama ant jo, irzdama ant Grinvėjaus, kad nėra jokios pažangos, 
pavargusi nuo ligoninės su šios požeminį kalėjimą primenančia ap- 
linka bei apšvietimu, baisėdamasi sistema, leidžiančia įkalinti vaikus 
vien už tai, kad šie vaikai, o užvis labiausia baimindamasi tų kažkur 
tykančių šešėlių, grasinusių Markui, supleškinusių jų priekabą ir, ma- 
tyt, pasirengusių padaryti dar ką nors. Užsidariusi vonios kambaryje, 
ji prisėdo ant vonios krašto ir užsirūkė cigaretę. Rankos jai drebėjo, 
mintys maišėsi. Žemiau pakaušio tvenkėsi migrena, tad iki vidurnak- 
čio ji negalės nė pajudėti. Galbūt padėtų tabletės. 

Vandeniu ji nuleido klozete nuorūką ir atsisėdo ant Rikio lovos 
krašto. Buvo pasižadėjusi sau kasdien įveikti po išmėginimą, bet, vel- 
niai rautų, ar tos dienos nesidaro vis sunkesnės? Kažin ar ilgai dar 
pajėgsianti tverti. 


Baris Peilis tą aptriušusį bariuką išsirinko todėl, kad jis buvo 
tykus, tamsus ir likęs paauglystės metų prisiminimuose, kai jaunas 
kylantis mafiozas siautėjo po Naujojo Orleano gatves. Ne todėl, kad 
dažniausiai lankydavosi čia, bet todėl, kad šis glaudėsi Prancūzų kvar- 
talo gilumoje, o tai reiškė, jog automobilį galės pastatyti šalia Kanalo 
ir nerti per turistų spūstį Burbono ir Karališkojoje gatvėse, o federalai 
niekaip jo nesuseks. 

Jis susirado stalelį baro gilumoje ir, siurbčiodamas kokteilį su 
degtine, laukė Gronko. 

Gailėjosi, kad pats nesąs Memfyje, bet buvo susaistytas pasiža- 
dėjimo neišvykti. Prieš paliekant valstiją, reikėjo gauti leidimą, bet jis 
nebuvo toks kvailas prašyti. Susižinoti su Gronku buvo sunku. Šį gyvą 

graužė paranoja. Jau aštuoni mėnesiai bet kuris mestas smalsesnis 
žvilgsnis vyriokui vaidenosi kaip kiekvieną jo žingsnį sekantis faras. 
Bet kuris nepažįstamasis, einantis už jo šaligatviu, jam atrodė besi- 
slapstantis patamsiuose fibis. Neva jo namų ir automobilio telefonų 
klausomasi. Nuolat jis baimindavosi pražioti burną, nes atseit kone 
jaučiąs paslėptus jutiklius ir mikrofonėlius. 

Baris baigė kokteilį ir užsisakė dar vieną. Dvigubą. Gronkas, 
pavėlavęs dvidešimt minučių, vargais negalais įspraudė gremėzdišką 
savo kūną į krėslą kampe. Lubos virš jų buvo septynių pėdų aukštyje: 

— Miela vietelė, — pagyrė Gronkas. — Kaip sekasi? 

— Gerai, — Baris spragtelėjo pirštais. ir pribėgo padavėjas. 

— Alaus. „Grolsch“, — užsisakė Gronkas. 

— Tave sekė? — paklausė Baris. 

— Nemanau. Žinai, pusę Kvartalo vingiavau zigzagais. 

— Kas ten dedasi? 

— Memfyje? 

— Ne, Milvokyje, asile, — nusišypsojo Baris. — Kaip ten tas vai- 
kėzas? 

— Kaliuzėje ir nieko nekalba, — šįryt jį suėmė, per priešpiečius 
surengė kažkokį svarstymą jauniklių teisme, paskui vėl grąžino į ka- 
liuzę. | 

Barmenas, nešinas padėklu, nukrautu nešvariais bokalais, įnėrė 
pro švaistines duris į purviną ankštą virtuvėlę, ir vos tik peržengė 
slenkstį, jį sustabdė du džinsuoti FTB agentai. Vienas kyštelėjo jam po 
nosimi ženklelį, kitas paėmė padėklą. 

— Koks velnias? — paklausė barmenas, atatupstom traukdamasis 
prie sienos ir spoksodamas į ženklelį čia pat sau prie plačios nosies. 

— FTB. Reikia paslaugosA— ramiai, labai dalykiškai pasakė spe- 
cialusis agentas Šerfas. Kitas agentas stūmė priekin. Barmenas dusyk 
buvo nuteistas už sunkius nusikaltimus ir tik mažiau kaip šešis mėne- 
sius džiaugėsi laisve. Tad iškart pasidarė labai paslaugus. 

— Žinoma. Ką tik norite. 

— Kaip vadiniesi? 

— E, Doulas. Linkas Doulas, — per daugelį metų jis dangstėsi 
tokia gausybe vardų, kad buvo sunku juos visus ir prisiminti. 

Agentai prisislinko dar arčiau, ir Linkas išsigando, kad tuoj jį 
puls. 

— Gerai, Linkai. Gali mums padėti? 

Linkas skubiai linktelėjo. Virėjas, kuriam ant apatinės lūpos ka- 
rojo vos besilaikanti cigaretė, pamaišė puodą ryžių ir paskersavo jų 
pusėn, bet jo galva buvo užimta kuo kitu. 

— Ten, salės gilumoje, tame kampe, kur žemos lubos, geria du 
vyriškiai. 

— Aha, taip, aišku. Bet aš su jais neturiu nieko bendra, a? 

— Ne, Linkai, tik klausykis, — Šerfas išsitraukė iš kišenės vieno- 
das druskos ir pipirų bertuvėles. — Pasiimk šitas ant padėklo kartu su 
buteliu kečupo. Nueik prie staliuko — na, žinai, įprastai, kaip visada — 
ir sukeisk su tomis, kurios ten dabar stovi. Pasiteirauk tų vyriokų, gal 
norėtų ko užkąsti ar dar išgerti. Supranti? 

Linkas sulinkčiojo, bet nesuprato. 

— Kas tai? 

— Druska ir pipirai, — atsakė Šerfas. — Ir „blakutės“, kurios pa- 
dės mums pasiklausyti, ką tuodu kalba. Jie nusikaltėliai, Linkai, aišku? 
Ir mes juos stebime. 

— Po teisybei, tai nenorėčiau į nieką veltis, — gynėsi Linkas, 
puikiai suvokdamas, kad jeigu jie bent kiek pagrasins, jis velsis, šoks 
aukščiau subinės, kad tik įsiveltų. 

— Nepykdyk manęs, — pagrasino Šerfas, pamosikuodamas ber- 
tuvėlėmis. 

— Gerai jau, gerai. 

Nešinas rietuve nešvarių lėkščių, kitas padavėjas koja atidarė 
švaistines duris ir prašlepsėjo pro juos. Linkas paėmė bertuvėles. 

— Tik niekam nepasakykite, — paprašė jis drebėdamas. 

— Sutarta, Linkai. Tai mūsų paslaptėlė. Nagi, ar čia kur nors yra 
koks tuščias sandėliukas? — paklausė Šerfas, apsidairydamas po ankš- 
tą ir užgrioztą virtuvę. Atsakymas buvo akivaizdus. Penkiasdešimt 
metų šioje landynėje nebuvo nė vienos laisvos kvadratinės pėdos. 

Linkas, labai uolus padėti naujiesiems savo draugams, šiek tiek 
pagalvojo. 

— Ne, bet tuoj virš baro yra mažutė kontora. 

— Puiku, Linkai. Eik, pakeisk šitas, o mes kontoroje pasistatysi- 
me šiek tiek įrangos. 

Linkas atsargiai paėmė bertuvėles, lyg tos tuoj galėtų sprogti, ir 
grįžo į barą. 

Padavėjas pastatė priešais Gronką žalią butelį alaus ir prašapo. 

— Mažasis mergvaikis kažką žino, tiesa? — paklausė Peilis. 

— Be abejo. Antraip viso šito nebūtų. Kodėl jam reikėjo nusisam- 
dyti advokatę? Kodėl šitaip čiaupti burną? — ištroškęs Gronkas vienu 
mauku išlenkė pusę butelio atnešto alaus. 

Prie jųdviejų prisiartino Linkas su padėklu, apkrautu bertuvėlė- 
mis druskai bei pipirams, kečupo buteliais ir garstyčių indeliais. 

— Jūs, vyručiai, pietausite? — perdėm dalykiškai paklausė jis, pa- 
keisdamas ant staliuko bertuvėles ir butelius. 

Baris pamojo jam nešdintis. Gronkas tarstelėjo „Ne“, ir Linkas 
dingo. Mažiau nei už trisdešimties pėdų Šerfas ir dar trys agentai su- 
sispietė prie mažo rašomojo stalo ir atsidarė sunkius lagaminėlius. 
Vienas iš agentų pasičiupęs užsidėjo ant galvos radijo ausines. Jis 
šypsojosi. 

— Šis vaikėzas mane baugina, žmogau, — pasiskundė Baris. — Be 
abejo, jis pasakė savo advokatei, tad dabar jau žino dar du. 

— Aha, bet jis tyli, Bari. Pagalvok apie tai. Mes prie jo prisikasėm. 
Aš jam parodžiau nuotrauką. Taip pat pasirūpinome priekaba, kurioje 
jie gyveno. Vaikėzas mirtinai išsigandęs. 

— Nežinau. Ar negalima kaip nors jo pričiupti? 

— Tik ne dabar. Matai, jis, po šimts, farų rankose. Tupi uždarytas. 

— Juk esama būdų, pats žinai. Nemanau, kad vaikų kalėjime tin- 
kama apsauga. 

— Aha, bet ir farai sunerimę. Jų pilna ligoninė. Koridoriuje pa- 
statyti apsaugininkai. Persirengusių medikais fibių pilna visose pa- 
kampėse. Tie žmonės mūsų įbauginti. 

— Tačiau jie gali priversti vaikį prabilti. Pažadės jam apsaugą, pa- 
kiš motinai krūvą pinigų. Po šimts, nupirks naują gyvenamąją prieka- 
bą, galbūt dvigubai didesnę ar ką nors tokio. Aš velniškai nervinuosi, 
Polai. Jeigu tas vaikėzas būtų niekuo dėtas, mes nė nebūtume apie jį 
išgirdę. 

— Mes negalime vaikėzo nudėti, Bari. 

— Kodėl ne? 

— Nes jis vaikas. Nes šiuo metu visi jį stebi. Nes jeigu taip pada- 
rysime, farai it šunys persekios mus iki pat kapo. Ne, nieko neišeis. 

— O jeigu jo motiną ar brolį? 

Gronkas dar kartą mauktelėjo alaus ir, netekęs kantrybės, papur- 
tė galvą. Jis buvo kietas banditas, galėjo grasinti kaip ir geriausieji jų, 
bet, skirtingai nei jo draugas, nebuvo žudikas. Toks chaotiškas aukų 
ieškojimas jį baugino. Tad nutylėjo. 


282 


— O kaip jo advokatė? — paklausė Baris. 

— Kodėl tau ją žudyti? 

— Galbūt aš nekenčiu advokatų. Galbūt vaikėzas taip išsigąs, kad 
ir jį ištiks koma kaip brolį. Ką aš žinau. 

— O galbūt žudyti Memfyje niekuo nekaltus žmones — ne tokia 
jau puiki mintis. Vaikėzas paprasčiausiai susiras kitą advokatą. 

— Nužudysime ir kitą. Pagalvok, Polai, tai galėtų stebuklingai pa- 
veikti teisininkus, — Baris garsiai nusikvatojo ir pasilenkė į priekį, lyg 
jam ką tik būtų toptelėjusi baisiai slapta mintis. Jo smakras atsidūrė 
prie pat druskinės. — Pagalvok, Polai. Jeigu nudėsime vaikėzo advoka- 
tę, joks kitas sveiko proto advokatas nesiims jam atstovauti. Pagavai? 

— Pametei galvą, Bari. Tau krinka nervai. 

— Taip, žinau. Bet vis tiek puiki mintis, a? Užknekcyk advokatę, 
ir vaikėzas neprasitars nė savo motinai. Kuo ana vardu, Roli ar Ralfi? 

— Redži. Redži Lav. 

— Po šimts, kas per vardas mergai? 

— Neklausk manęs. 

Baris ištuštino taurę ir vėl spragtelėjo pirštais padavėjui. 

— Ką ji kalba telefonu? — vėl paklausė jis tyliai, visai prie pat 
druskinės. 

— Nežinau. Vakar naktį mums nepavyko patekti į jos kontorą. 

Peilis staiga supyko. 

— Ką?! — nuožmios akys užsiplieskė ir sužioravo. 

— Mūsų žmogus šiandien mėgins, jeigu viskas gerai eisis. 

— Kokia ten jos vieta? 

— Nedidelė kontora aukštame pastate miesto centre. Turėtų būti 
nesunku. 

Šerfas prisispaudė ausines tvirčiau prie galvos. Du jo draugeliai 
padarė tą patį. Kontoroje tvyrojo tyla, tik negarsiai spragsėjo besisu- 
kantis magnetofonas. 

— Ar tie tavo vaikinai ko nors verti? 

— Nensas ganėtinai apsukrus ir šaltas, kai jį paspaudi. Jo partne- 
ris Kelas Sisonas — ne toks patikimas. Bijo net savo šešėlio. 

— Noriu, kad šiąnakt telefonai būtų patvarkyti. 

— Bus padaryta. 

Baris užsidegė „Camel“ be filtro ir išpūtė į lubas dūmus. 

— Ar advokatė saugoma? — prisimerkęs paklausė jis. 

Gronkas nusuko į šoną akis. 

— Nemanau. 

— Kur ji gyvena? Kokia vieta? 

— Ji įsirengusi mielą butuką už savo motinos namo. 

— Gyvena viena“ 

— Regis, taip. 

— Su ja būtų paprasta, ar ne? Patenki vidun, pasiunti ją anapus, 
pavagi kelis daiktus. Dar vienas „šlapias“ įsilaužimas į namus. Kaip 
manai“ 

Gronkas papurtė galvą ir įsispoksojo į jauną blondinę prie baro. 

— Kaip manai? — pakartojo Baris. 

— Aha, būtų paprasta. 

— Tad veikime. Polai, tu klausaisi manęs? 

Polas klausėsi, bet vengė susidurti žvilgsniu su blogomis akimis. 

— Aš nenusiteikęs ką nors žudyti, — atsakė jis, tebespoksodamas 
į blondinę. 

— Puiku. Liepsiu tai atlikti Piriniui. 


Prieš kelerius metus kameroje, šalia kurios buvo uždarytas 
Markas, vienas iš sulaikytųjų, kaip šie buvo vadinami Nepilnamečių 
laikinojo sulaikymo centre, dvylikametis berniukas pasimirė nuo epi- 
lepsijos priepuolio. Sekė šūsnys piktų atsiliepimų spaudoje ir bjaurus 
teismo procesas, ir nors tuomet Dorina nebudėjo, vis tiek liko sukrės- 
ta. Buvo atliekamas patikrinimas. Du atleisti iš darbo. Priimtos naujos 
taisyklės. 

Dorinos pamaina baigėsi penktą, ir paskiausia, ką išeidama ji pa- 
darė, tai užsuko pasižiūrėti Marko. Antrą dienos pusę užeidinėdavo 
pas jį kas valandą, ir vis labiau nerimaudama stebėjo, kaip blogėja 
berniuko būklė. Tiesiog jos akyse vaikas darėsi vis labiau užsisklen- 
dęs, sulig kiekvienu apsilankymu vis mažiau kalbus, tik gulėjo lovoje, 
stebeilydamas į lubas. Penktą Dorina kartu atsivedė ir įstaigos felčerę. 
Visos gyvybinės funkcijos veikia kuo puikiausiai. Kai felčerė išėjo, Do- 
rina it rūpestinga močiutė patrynė jam smilkinius ir pažadėjo rytoj, 
penktadienį, iš pat ryto sugrįžti. Ir atsiuntė dar picos. 

Markas pasakė jai manąs, kad iki tada pajėgs pratempti. Naktį pa- 
sistengs išgyventi. Matyt, išeidama Dorina paliko instrukcijas, nes kito 

aukšto prižiūrėtoja, žema, apkūni moteriškutė, vardu Tilda, tučtuojau 

pasibeldė į kameros duris ir prisistatė jam. Kitas keturias valandas ji 
tolydžio pasibeldusi užeidavo į kamerą ir baugščiai žvelgdavo Markui 
į akis, lyg šis būtų koks beprotis ir galėtų tuoj tuoj ką nors iškrėsti. 

iki dešimtos vakaro Žinių, paskui išsivalė dantis ir užgesino šviesą. 
Lova buvo visai patogi, ir jis pagalvojo apie motiną, besistengiančią 
užmigti ant tos palaikės sulankstomosios lovelės, kurią seselės pastatė 
Rikio palatoje. 

Pica buvo iš „Domino“ — ne koks nors kietas it padas blynas su 
sūriu, kažkieno įmestas į mikrobangę pašildyti, o tikra pica, už kurią 
veikiausiai sumokėjo Dorina. Lova šilta, pica kaip reikiant, durys už- 
rakintos. Jis jautėsi saugus — ne nuo kitų įkalintųjų ir gaujų smurto, 
neabejotinai siautėjančio kur nors netoliese, bet nuo Žmogaus su 
spyruokliniu peiliu, žinančio jo vardą ir turinčio nuotrauką. Nuo 
žmogaus, kuris supleškino priekabą. Apie tą tipą galvojo kiekvieną 
akimirką visas valandas nuo tada, kai vakar anksti rytą išbėgo iš lifto. 
Galvojo apie jį praeitą naktį mamutės Lav verandoje ir šiandien, sėdė- 
damas teismo salėje, kai klausėsi Hardžio ir Maktiuno. Jis nerimavo, 
kad anas šlaistosi po ligoninę, o mama nieko nenujaučia. 


Kelas Sisonas saugią pramogą įsivaizdavo ne taip, — sėdėti auto- 
mobilyje, pastatytame Trečiojoje gatvėje, Memfio centre, — bet juk 
durys buvo užrakintos, o po sėdyne pakištas pistoletas. Nuospren- 
džiais už sunkius nusikaltimus jam buvo uždrausta nešiotis ar turėti 
šaunamąjį ginklą, betgi šis automobilis Džeko Nenso. Pastatytas prie 
šaligatvio už prekes išvežiojančio furgono, netoliese Medisono aveniu, 
pora kvartalų nuo Steriko pastato. Automobilis niekuo neįtartinas. 
Transporto eismas nedidelis. 

Du uniformuoti farai neskubėdami praėjo šaligatviu ir sustojo 
mažiau nei penkios pėdos nuo Kelo. Jie spoksojo vidun. Jis pasižiū- 
rėjo į užpakalinio vaizdo veidrodėlį ir išvydo dar vieną porą. Keturi 
farai! Vienas jų prisėdo ant bagažinės, ir automobilis sudrebėjo. Ne- 
jau baigėsi jo stovėjimo laikas? Ne, juk sumokėjo už valandą, o stovi 
čia ne ilgiau kaip dešimt minučių. Nensas sakė, kad darbas truks tik 
pusvalandį. 

Prie dvejeto ant šaligatvio priėjo dar du farai, ir Kelą ėmė pilti 
prakaitas. Nerimą kėlė pistoletas, bet geras advokatas sugebėtų įtikinti 

lygtinės bausmės inspektorių, kad ginklas ne jo. Juk jis tik sėdėjo prie 
Nenso automobilio vairo. 

Policijos automobilis be skiriamųjų ženklų sustojo už jo, ir du 
civiliai vilkintys farai prisidėjo prie kitų. Aštuoni farai! 

Vienas, dėvįs džinsais ir sportiniu bluzonu, pasilenkė ir prikišo 
prie Kelo lango ženklelį. Ant sėdynės greta jo šlaunies gulėjo radijo 
stotelė, ir prieš trisdešimt sekundžių jis turėjo nuspausti mėlyną myg- 
tuką ir perspėti Nensą. Tačiau dabar jau per vėlu. Farai išdygo tiesiog 
nežinia iš kur. 

Jis pamažu nuleido lango stiklą. Faras prisilenkė, veidus skyrė vos 
keli coliai. 

— Labvakar, Kelai. Aš leitenantas Berdas iš Memfio policijos. 

Pavadintas Kelu, jis krūptelėjo, tačiau pasistengė išlikti ramus. 

— Kuo galiu jums padėti, pareigūne? 

— Kur Džekas? 

Širdis Kelui sustojo, kūnu žliaugė prakaitas. 

— Koks Džekas? 

Koks Džekas! Berdas žvilgtelėjo atgal per petį ir nusišypsojo savo 
partneriui. Automobilį jau apsupo neuniformuoti farai. 

— Džekas Nensas. Geras tavo draugas. Kur jis? 

— Aš jo nemačiau. 

— Žiū, koks sutapimas! Aš irgi jo nemačiau. Bent pastarąsias 
penkiolika minučių. Tiesą sakant, paskutinį kartą, prieš pusvalandį, 
kai mačiau Džeką, jis prie Sąjungos ir Antrosios gatvių kampo lipo iš 
šio automobilio, o tu nuvažiavai ir — koks netikėtumas! — atsiradai 
čia. 

Kelas kvėpavo, bet labai sunkiai. 

— Nesuprantu, apie ką jūs. 

Berdas atrakino ir atidarė duris. 

— Ropškis laukan, Kelai, — pareikalavo jis, ir Kelas pakluso. Ber- 
das užtrenkė duris ir prirėmė jį prie automobilio. Keturi farai apsupo 
iš visų pusių. Kiti trys farai žvelgė Steriko pastato pusėn. Berdas prisi- 
lenkė prie pat Kelo veido. 

— Klausykis manęs, Kelai. Už bendrininkavimą įsilaužiant ir pa- 
tenkant į patalpas skiriama septyneri metai. Jau esi tris kartus teistas, to- 
dėl būsi apkaltintas kaip recidyvistas, tad spėk, kiek metų tavęs laukia? 

Dantys Kelui barškėjo, kūnas tirtėjo. Jis neigiamai papurtė galvą, 
lyg nesuprastų ir norėtų, kad Berdas pats paaiškintų. 

— Trisdešimt metų, be jokių lygtinai. 

Kelas užsimerkė ir suglebo. Jis vos alsavo. 

— Vadinasi, taip, — varė toliau Berdas. — Dėl Džeko Nenso nesi- 
jaudiname. Kai jis baigs tvarkytis su ponios Lav telefonais, prie pastato 
lauks vaikinai. Jį suims, apkaltins ir atitinkamai išsiųs cypėn. Bet mes 
nemanome, kad jis bus kalbus. Tu klausaisi? 

Kelas greitai linktelėjo. 

— Tačiau, Kelai, mes manome, kad galbūt norėtum susitarti. 
Mums šiek tiek padėti, supranti, ką turiu galvoje? 

Jis tebelinkčiojo, tik dar greičiau. 

— Manau, pasakysi mums, ką norime žinoti, o mainais galėsi 
keliauti sau švilpaudamas. 

Berdas parodė į šaligatvį kitapus Medisono aveniu. 

— Matai tą šaligatvį, Kelai? 

Kelas metė ilgą viltingą žvilgsnį į tuščią šaligatvį. 

— Aha, — karštai patvirtino jis. 

— Puiku, jis visas tavo. Pasakyk man, ką noriu išgirsti, ir galėsi 
sau keliauti. Aišku? Siūlau tau trisdešimt metų laisvės, Kelai. Nebūk 
kvailas. 

— Gerai. 

— Kada Gronkas grįžta iš Naujojo Orleano? 

— Rytą, apie dešimtą. 

— Kur apsistoja? 

— „Holiday Inn“, Karūnos aikštėje. 

— Kambario numeris? 

— 782. 

— Kur Bonas ir Pirinis? 

— Nežinau. 

— Klausyk, Kelai, mes ne kvailiai. Kur jie? 

— 783-iajame ir 784-ajame numeriuose. 

— Kas dar čia iš Naujojo Orleano? 

— Viskas. Tik tiek žinau. 

— Ar galime tikėtis daugiau žmonių iš Naujojo Orleano? 

— Prisiekiu, nežinau. 

— Ar planuojama smogti berniukui, jo šeimai ar advokatei? 

— Apie tai svarstyta, bet konkrečių planų nėra. Juk žinote, aš į tai 
nesikiščiau. 

— Žinau, Kelai. Neplanuojama įstatyti „blakučių“ dar į kokius 
nors telefonus? 

— Ne. Nemanau. Tik į advokatės. 

— O advokatės namuose? 

— Kiek žinau, ne. 

— Vadinasi, kokios nors pasiklausymo aparatūros daugiau nie- 


kur? 

— Kiek Žinau, ne. 

— Neplanuojama nieko nužudyti? 

— Ne. 

— Jeigu meluoji, aš tave susirasiu, Kelai, ir tai reikš trisdešimtį 
metų. 


— Prisiekiu, nemeluoju. 

Staiga Berdas skėlė jam į kairį skruostą, paskui sugriebė už apy- 
kaklės galų ir šiuos užveržė. Kelas išsižiojo, jo akyse atsispindėjo be- 
galinis siaubas. 

— Kas supleškino priekabą? — suurzgė Berdas, dar stipriau pri- 
spausdamas jį prie automobilio. 

— Bonas ir Pirinis, — nė kiek nedvejodamas atsakė Kelas. 

— Tu ten prikišai nagus, Kelai? 

— Ne, prisiekiu. 

— Daugiau padegimų neplanuojama? 

— Kiek Žinau, ne. 

— Tad kokį velnią jie čia veikia, Kelai? 

— Jie tik laukia ir klausosi, suprantate, dėl atsargos, jeigu dar ko 
nors prireiktų. Priklausomai nuo to, kaip elgsis vaikiščias. 

Berdas dar smarkiau sugniaužė jam gerklę ir, šiepdamas dantis, 
užveržė apykaklę. 

— Bent vienas melas, Kelai, ir neišneši nuo manęs sveikos subi- 
nės, aišku? 

— Aš nemeluoju, prisiekiu, — spigiu balsu išlemeno Kelas. 

Berdas paleido jį ir kryptelėjo galva šaligatvio link. 

— Eik ir daugiau nenusidėk. 

Farai prasiskyrė, ir Kelas pro juos išėjo į gatvę. Sparčiais ilgais 
žingsniais jis pasiekė šaligatvį ir galiausiai nurisnojo tamson. 

Penktadienio rytas. Priešaušrio tamsoje gerdama stiprią juodą 
kavą, kaip Marko Svėjaus advokatė Redži laukė dar vienos nenuspė- 
jamos dienos. Rytas buvo vėsus ir giedras, pirmas iš daugelio tokių 
rugsėjy ir pirma užuomina, kad karštos, tvankios Memfio vasaros 
dienos eina į pabaigą. Ji sėdėjo pintame supamajame krėsle, išstumta- 
me į prilipintą prie butuko galo balkoną, ir mėgino suprasti penkias 
pastarąsias savo gyvenimo valandas. 

Pusę antros paskambinę farai pasakė, kad jos kontoroje įvyko 
kažkas netikėta, ir paprašė atvažiuoti. Ji paskambino Klintui ir abu 
nuvyko į kontorą, kur laukė koks pustuzinis farų, leidę Džekui Nensui 
baigti savo nedorą darbą, o paskui sučiupo jį išeinantį. Jie parodė Re- 
dži ir Klintui tris telefonus su mažutėlaičiais siųstuvėliais, įmontuotais 
į aparatų ragelius ir pasakė, kad Nenso pasidarbuota visai neblogai. 

Jos akyse farai atsargiai išėmė siųstuvėlius ir pasiliko kaip daikti- 
nius įrodymus. Jie paaiškino, kaip Nensas pateko vidun ir kelis kartus 
papriekaištavo, kad ji nesiima jokių saugos priemonių. Redži atsakė, 
kad dėl saugumo ne tiek jau sukanti sau galvą. Kontoroje nėra jokių 
tikrų vertybių. 

Redži pasitikrino aplankus, atrodė niekas nepaliesta. Aplankas su 
Marko Svėjaus dokumentais gulėjo jos lagaminėlyje namuose, ji sten- 
gėsi su juo nesiskirti. Klintas pasitikrino savo stalą, sakydamas, kad 
Nensas galbūt domėjosi ir jo aplankais. Tačiau ant Klinto stalo būdavo 
mažai tvarkos, tad nieko tikra jis negalėjo pasakyti. 

Apie Nenso apsilankymą policija žinojo iš anksto, — paaiškino 
jie, bet nepasakė, iš kur gavo tą informaciją. Jam leista lengvai patekti 
į pastatą — paliktos neužrakintos durys, pašalinti apsaugininkai ir t. 
t., — o patys, išdėstę kokį dešimtį žmonių, sekė. Šiuo metu jis arešti- 
nėje, bet kol kas nieko nepasakė. Vienas faras, pasivedęs ją nuošaliau, 
kaip paslaptį pakuždėjo apie Nenso sąsajas su Gronku, Bonu ir Piri- 
niu. Pastarųjų dviejų nepavykę rasti — šie palikę savo numerius vieš- 
butyje. O Gronkas Naujajame Orleane ir yra stebimas. 

Nensas gaus porą metų, gal daugiau. Mirksnį Redži pasigailėjo, 
kodėl ne mirties bausmę. 

Palengva visi farai išėjo. Apie trečią tuščioje kontoroje juodu su 
Klintu liko vieni, baugiai suvokdami, kad į vidų buvo įsibrovęs ir pa- 

spendęs spąstus profesionalas — žmogus, nusamdytas žudikų rinkti 
informaciją, kad prireikus galėtų įvykdyti daugiau Žmogžudysčių. 
Kontoroje Redži pasidarė nejauku, tad netrukus abu su Klintu išėjo ir 
susirado miesto centre kavinukę. 

Taigi, numigusi vos tris valandas ir tuoj prasidėsiant naujai ner- 
vus tampančiai dienai, Redži gurkšnojo kavą ir stebėjo, kaip rytuose 
dangus nusidažo oranžine spalva. Ji pagalvojo apie Marką, prisiminė 
kaip trečiadienį, vos prieš dvi dienas, berniukas prisistatė pas ją į kon- 
torą, permerktas lietaus bei mirtinai persigandęs, ir papasakojo, kad 
jam grasino žmogus su spyruokliniu peiliu. Tas žmogus, stambus ir 
baisus, grasino peiliu ir dar parodė jam Svėjų šeimos fotografiją. Pasi- 
baisėjusi ji klausėsi šio mažučio drebančio vaiko, apibūdinančio spy- 
ruoklinį peilį. Baisu buvo net klausytis, nors tai atsitiko kažkam kitam. 
Grasinta ne jai tiesiogiai. Peilis nebuvo nukreiptas į ją. 

Tačiau tai įvyko trečiadienį, o dabar — penktadienis, ir ta pati 
banditų gauja įsibrovė pas ją, taigi viskas velniškai pavojinga. Mažasis 
jos klientas saugiai paslėptas dailiame kalėjime, kur ne taip jau ir blo- 
ga, pilna apsaugininkų, tik šūktelk. O ji sėdi čia viena patamsiuos ir 
mąsto apie Boną, Pirinį ir dar, kas žino, ten lauke tykančius. 

Nors iš mamutės Lav namo nebuvo matyti, netoliese gatvės pa- 
krašty stovėjo niekuo į akis nekrintantis automobilis. Jame budėjo du 
FTB agentai — šiaip, dėl visa ko. Redži pati tam pritarė. 

Ji įsivaizdavo viešbučio numerį, palubėje tirštai kybančius ciga- 
rečių dūmus, išmėtytus ant grindų tuščius alaus butelius, užtrauktas 
užuolaidas ir grupelę prastai apsirengusių banditų, palinkusių virš ne- 
didelio stalo ir klausančių magnetofono įrašo. Juostelėje įrašyta ji: kal- 
banti su klientais, su daktaru Levinu, su mamute Lav, paprasčiausiai 
plepančią apie visokius asmeninius reikalus, lyg niekas nesiklausytų. 
Galvažudžiai dažniausiai nuobodžiauja, bet kartkartėmis kuris nors 
sukrizena ar krenkšteli. 

Markas niekada neskambindavo jai į kontorą, tad įrengti ten 
telefonuose „blakutes“ atrodė juokinga. Akivaizdu, tie žmonės mano, 
kad Markas žino apie Bojetą, kad jis ir jo advokatė tokie kvaili, jog ap- 
tarinėtų tai telefonu. 

Virtuvėje suskambo telefonas, ir Redži krūptelėjo. Ji pasižiūrėjo į 
laikrodį — šešios dvidešimt. Niekas tokiu laiku neskambina, vadinasi, 
veikiausiai nutiko dar viena bėda. Ji įėjo vidun ir po ketvirto skambu- 
čio pakėlė ragelį. 

— Alio. 

Skambino Haris Ruzveltas. 

— Labas rytas, Redži. Atleiskite, kad pažadinau. 

— Aš jau nemiegojau. 

— Matėte laikraštį? 

Ji pasistengė susitvardyti. 

— Ne. O kas? 

— Straipsnis per visą pirmąjį puslapį, su dviem didelėmis Marko 
nuotraukomis — viena jam išeinant iš ligoninės areštuotam, kaip ten 
rašoma, kita — vakar tarp dviejų farų iš šonų paliekant teismą. Parašy- 
ta Sliko Moulerio, apie svarstymą jam viskas žinoma. Bent sykį faktus 
perteikė teisingai, ne taip, kaip pratęs. Jis rašo, kad Markas nesutiko 
atsakyti į mano klausimus apie tai, ką žino apie Bojetą bei panašius 
dalykus, kad aš apkaltinau berniuką nepagarba teismui ir išsiunčiau į 
kalėjimą. Pavaizdavo mane kaip kokį Hitlerį. 

— Bet iš kur jis viską žino? 

— Cituoja neįvardytus šaltinius. 

Mintyse ji skaičiavo žmones, dalyvavusius svarstyme. 

— Gal Finkas? 

— Abejoju. Iš tokio informacijos nuotėkio Finkas nieko ne- 
laimėtų, o rizika pernelyg didelė. Veikiausiai kas nors kitas, ne toks 
protingas. 

— Todėl ir pagalvojau apie Finką. 

— Gera mintis, bet abejoju, ar čia kuo nors dėtas teisininkas. 
Ketinu išrašyti šaukimą ponui Mouleriui šiandien vidudienį atvykti 
pas mane į teismą. Pareikalausiu, kad atskleistų savo šaltinį, arba pa- 
tupdysiu jį į kalėjimą už nepagarbą teismui. 

— Puikiai sugalvota. 

— Ilgai neturėtų užtrukti. O po to surengsime savo posėdį su 
Marku. Gerai? 

— Be abejo, Hari. Klausykite, jums kai ką derėtų Žinoti. Turėjau 
ilgą naktį. 

— Aš klausausi. 

Redži jam glaustai nupasakojo įsilaužimą į savo kontorą, ypač 
pabrėždama apie Boną, Pirinį ir tai, kad šie vis dar nerasti. 

— Viešpatie aukščiausiasis! — sušuko jis. — Tie žmonės bepro- 
čiai. 

— Ir pavojingi. 

— Jūs išsigandusi? 

— Žinoma, išsigandusi. Pas mane įsibrauta, Hari, baisu Žinoti, 
kad tave seka. 

Kitame linijos gale stojo ilga pauzė. 

— Redži, jokiomis aplinkybėmis neketinu paleisti Marką, bent 
jau ne šiandien. Pažiūrėkime, kas nutiks per savaitgalį. Ten, kur dabar 
yra, vaikui daug saugiau. 

— Sutinku. 

— Ar kalbėjotės su jo motina? 

— Vakar. Liudytojų apsaugos programa nelabai sužavėta. Reikia 
šiek tiek laiko, kad apsiprastų su šia mintimi. Vargšelės nervai visai 
ištampyti. 

— Padirbėkite su ja. Ar šiandien ji galėtų dalyvauti teisme? No- 
rėčiau ją pamatyti. 

— Pasistengsiu. 

— Iki vidudienio. 

Redži įsipylė dar kavos ir grįžo į balkoną. Po supamuoju krėslu 
miegojo Ekslė. Aušra jau nurausvino medžių viršūnes. Apgaubusi 
abiem delnais šiltą puodelį, ji atsisėdo į krėslą ir paslėpė basas kojas po 
storu frotiniu chalatu. Kvėpdama į save stiprų kavos aromatą, mąstė 
apie tai, kaip nekenčia spaudos. Taigi dabar visas pasaulis žinos apie 
svarstymą. Tiek tevertos kalbos apie konfidencialumą. Mažasis jos 
klientas staiga tapo dar labiau pažeidžiamas. Dabar akivaizdu, kad jis 
žino daugiau, negu derėtų žinoti. Antraip kodėl paprasčiausiai nebūtų 
prabilęs, paliepus teisėjui? 

Kas valandą šis žaidimas darėsi vis pavojingesnis. O ji, Redži 
Lav, advokatė, licencijuota ginti klientus teisme, privalo turėti visus 
atsakymus ir dalyti puikius patarimus. Markas žvelgs į ją tomis išsi- 
gandusiomis mėlynomis akimis ir klaus, ką daryti toliau. Iš kur jai, po 
velnių, Žinoti? 

Juk medžiojama ir ji. 


Dorina pažadino Marką anksti. Atnešė jam karštų bandelių su 
vaivorų uogiene. Pati irgi vienos atsikando ir labai susirūpinusi stebė- 
jo vaiką. Markas sėdėjo ant kėdės, laikė rankoje bandutę, bet nevalgė, 
tik abejingai stebeilijo į grindis. Galiausiai pakėlė bandutę prie burnos, 

atsikando mažutį kąsnelį, paskui nuleido ranką sau ant kelių. Dorina 
sekė kiekvieną jo judesį. 

— Ar gerai jautiesi, branguti? — paklausė ji. 

Markas pamažu linktelėjo. 

— O, puikiai, — atsakė jis negyvu, kimiu balsu. 

Dorina paplekšnojo jam per kelį, paskui per petį. Žvelgė prisi- 
merkusi ir labai sunerimusi. 

— Ką gi, sukinėsiuos čia netoliese visą dieną, — pasakė atsistoda- 
ma ir nueidama prie durų. — Ir vis įkišiu galvą tavęs pasižiūrėti. 

Markas tartum jos negirdėjo, tik atsikando dar kąsnelį bandutės. 
Durys užsitrenkė ir spragtelėjo, tada jis staiga susikimšo į burną visą 
likusią ir siekė kitos. 

Įsijungė televizorių, bet kabelinių programų nebuvo, tad gavo 
žiūrėti Brajantą Gambelą*. Jokių animacinių filmukų. Jokių senų fil- 
mų. Tik Vilardas** su skrybėle, triauškiantis kukurūzų spragėsius ir 
saldžias bulvių lazdeles. 

Po dvidešimties minučių grįžo Dorina. Koridoriuje sužvangėjo 
raktai, spragtelėjo užraktas, ir durys atsidarė. 

— Markai, einam su manimi, — pakvietė ji. — Turi lankytoją. 

Staiga jis vėl sustingo, abejingas, klaidžiojantis kažkur kitame pa- 
saulyje. Judėjo pamažu. 

— Ką? — paklausė tokiu pat kaip anksčiau balsu. 

— Savo advokatę. 

Jis atsistojo ir nusekė paskui Doriną į koridorių. 

— "Tu tikrai gerai jautiesi? — paklausė ji, pritūpdama priešais. 
Markas pamažu linktelėjo, ir juodu nuėjo prie laiptų. 

Redži laukė mažoje konferencijų salėje aukštu žemiau. Kaip senos 
pažįstamos jiedvi su Dorina apsimainė mandagybėmis, ir durys buvo 
užrakintos. Juodu atsisėdo vienas priešais kitą prie apvalaus stalelio. 

— Mudu draugai? — paklausė ji nusišypsodama. 

— Aha. Atleiskite už vakardieną. 

— Nereikia atsiprašinėti, Markai. Patikėk, aš suprantu. Gerai 
miegojai“ 

— Aha. Kur kas geriau nei ligoninėje. 

— Dorina sako esanti dėl tavęs susirūpinusi. 


* Bryant Gumbel (g. 1948) — televizijos žinių ir sporto programų vedėjas. 
** To paties pavadinimo filmo (2003) personažas, keistuolis, socialinis nepritapėlis, drau- 
gaujantis su žiurkėmis. 

— Man viskas gerai. Daug geriau nei Dorinai. 

— Puiku, — Redži išsitraukė iš lagaminėlio laikraštį ir padėjo ant 
stalo atverstu pirmu puslapiu. Markas pamažu perskaitė. 

— Tris dienas iš eilės patenki į pirmą puslapį, — pasakė ji, steng- 
damasi išprašyti iš jo šypseną. 

— Jau ne naujiena. Maniau, svarstymas uždaras. 

— Turėjo toks būti. Anksti rytą man paskambino teisėjas Ruzvel- 
tas. Dėl to straipsnio jis labai susijaudino. Ketina išsikviesti reporterį 
ir kaip reikiant jį pamokyti. 

— Jau per vėlu, Redži. Viskas jau išspausdinta. Visi gali perskaity- 
ti. Niekam nekyla abejonių, kad aš — vaikas, kuris žino per daug. 

— Taip, — Redži laukė, kol jis darsyk skaitė ir tyrinėjo savo nuo- 
traukas, paskui paklausė: — Kalbėjaisi su mama? 

— Taip, mem. Vakar popiet, apie penktą. Iš balso atrodė pavar- 
gusi. 

— Tokia ir yra. Mačiausi su ja prieš tau paskambinant. Ji nesi- 
traukia niekur iš palatos. Rikiui buvo prasta diena. 

— Aha. Per tuos kvailus farus. Paduokim juos į teismą. 

— Galbūt vėliau. Mudviem reikia apie kai ką pasikalbėti. Po to, 
kai vakar palikai posėdį, teisėjas Ruzveltas kalbėjosi su teisininkais ir 
FTB žmonėmis. Jis nori, kad tu, tavo mama ir Rikis būtumėte įtraukti į 
Federalinę liudytojų apsaugos programą. Teisėjo nuomone, tai geriau- 
sias būdas jus apsaugoti, ir aš linkusi su tuo sutikti. 

— Kas tai yra? 

— FTB perkelia jus į naują vietą, labai slaptai, toli nuo čia, jūs 
turėsite naujus vardus ir pavardes, naujas mokyklas — viską nauja. 
Tavo motina turės naują darbą, tokį, už kurį mokama gerokai daugiau 
nei šešis dolerius per valandą. Po kelerių metų jus galbūt vėl perkels, 
paprasčiausia, kad būtų saugiau. Jie įtaisys Rikį į kur kas geresnę ligo- 
ninę, kol jo sveikata pasitaisys. Žinoma, už viską moka valdžia. 

— Ar aš gausiu naują dviratį? 

— Be abejo. 

— Aš tik juokauju. Sykį mačiau tai filme. Apie mafiją. Tas infor- 
matorius išplepėjo apie mafiją, ir FTB padėjo jam dingti. Jam atlikta 
plastinė operacija. Suprantate, net naują žmoną jam surado ir visa kita. 
Išsiuntė jį į Braziliją ar dar kažkur. 

— Ir kas nutiko? 

— Po metų jį surado. Nužudė ir jo žmoną. 

— Tai buvo tik filmas, Markai. Jums iš tikrųjų nieko kita nelieka. 
Taip bus saugiausia. 

— Žinoma, bet pirma turėsiu viską iškloti, o tik paskui jie sukurs 
mums tokį nuostabų gyvenimą. 

— Tai sandėrio dalis. 

— Mafija nepamiršta, Redži. 

— Tu per daug žiūrėjai filmų, Markai. 

— Galbūt. Bet ar FTB su ta programa niekada nėra praradusi 
liudytojo? 

Taip, reikėjo atsakyti į šį klausimą, bet konkretaus pavyzdžio ji 
neprisiminė. 

— Nežinau, bet mudu susitiksime su jais ir galėsi paklausti visko, 
ko nori. 

— O kas, jeigu aš nenoriu su jais susitikti? Kas, jeigu noriu likti 
savo mažutėje kameroje, iki man sukaks dvidešimt, ir teisėjas Ruzvel- 
tas pagaliau numirs? Tada mane išleis? 

— Puiku. O kaip tavo motina ir Rikis? Kas jiems nutiks, kai brolį 
išrašys iš ligoninės ir abu neturės kur pasidėti? 

— Gali atsikraustyti pas mane. Dorina mumis pasirūpins. 

Velnias, kaip vienuolikos metų jis labai mitraus proto. Redži se- 
kundėlei nutilo, paskui nusišypsojo. Jis nenuleido nuo jos akių. 

— Klausyk, Markai, ar pasitiki manimi? 

— Taip, Redži, pasitikiu. Jūs vienintelis žmogus pasaulyje, kuriuo 
šiuo metu pasitikiu. Tad prašau padėti man. 

— Lengvos išeities nebus, aišku? 

— Žinau. 

— Man svarbiausia — tavo saugumas. Ir tavo šeimos saugumas. 
Teisėjas Ruzveltas irgi taip mano. Tai štai, parengti visoms liudytojų 
apsaugos programos detalėms prireiks kelių dienų. Vakar teisėjas nu- 
rodė FTB nedelsiant imtis darbo, aš manau, taip bus geriausia. 

— Kalbėjote apie tai su mano mama? 

— Taip. Ji nori pasikalbėti apie tai daugiau. Manding, jai ta mintis 
patiko. 

— Bet iš kur žinote, Redži, kad viskas suveiks? Ar tai visiškai 
saugu? 

— Niekas nėra visiškai saugu, Markai. Garantuoti negali. 

— Nuostabu. Galbūt jie mus ras, o gal ir ne. Gyvenimas bus links- 
mas, nemanote? 

— Gal turi geresnį pasiūlymą? 

— Žinoma. Labai paprasta. Mes atsiimame pinigus už priekabos 
draudimą. Susirandame kitą ir persikraustome. Aš laikau liežuvį už 
dantų, o tada visi ilgai ir laimingai gyvename. Man nusispjaut, Redži, 
ar jie ras tą kūną. Tikrai nusispjaut. 

— Man gaila, Markai, bet nieko neišeis. 

— Kodėl? 

— Nes taip atsitiko, kad tau labai nepasisekė. Žinai svarbią infor- 
maciją, ir kol jos neatsikratysi, nuolat grės bėda. 

— Ir galėčiau numirti. 

— Aš taip nemanau, Markai. 

Jis susikryžiavo ant krūtinės rankas ir užsimerkė. Aukštai ant kai- 
rio skruosto dar šiek tiek buvo žymu mėlynė, bet ši jau rudo. Šiandien 
penktadienis. Klifordas jam kirto pirmadienį, ir nors atrodė, kad jau 
praėjo kažin kiek savaičių, mėlynė jai priminė, kad viskas vyksta per- 
nelyg sparčiai. Vargšas berniukas tebesinešioja antpuolio žymes. 

— Kur mes išvyktume? — paklausė jis tyliai, vis dar užsimerkęs. 

— Toli. Ponas Lujisas iš FTB minėjo vaikų psichiatrijos ligoninę 
Portlende, kuri atseit viena geriausių. Jie ten paguldys Rikį, ir jis turės 
aukščiausios kokybės priežiūrą. 

— Ar mūsų nesuseks? 

— FTB dėl to pasirūpins. 

Markas įsmeigė į ją akis. 

— Kodėl staiga ėmėte tikėti FTB? 

— Nes daugiau nėra kuo tikėti. 

— Kiek visa tai užtruks? 

— Esama dviejų problemų. Pirmoji — popierizmas ir visos deta- 
lės. Ponas Lujisas sakė, kad visa tai galima sutvarkyti per savaitę. Ant- 
roji — Rikis. Veikiausiai dar kelias dienas gydytojas Grinvėjus neleis 
jo judinti. 

— Vadinasi, aš lieku kalėjime dar savaitei? 

— Panašu į tai. Man gaila. 

— Nesigailėkite, Redži. Man ši vieta pakenčiama. Tiesą sakant, 
galėčiau čia gyventi ilgai, jeigu tik paliktų mane ramybėje. 

— Tavęs nepaliks ramybėje. 

— Man reikia pasikalbėti su mama. 

— Šiandien ji galbūt dalyvaus svarstyme. Teisėjas Ruzveltas nori 

ją matyti. Spėju, jis rengia neoficialų susitikimą su FTB žmonėmis, kad 
galėtų aptarti liudytojų apsaugos programą. 

— Jeigu aš lieku kalėjime, kam rengti svarstymą? 

— Kai esi apkaltinamas nepagarba teismui, teisėjas privalo pe- 
riodiškai tave kviestis, kad galėtum pasitaisyti, kitaip tariant, kad pa- 
darytum tai, ko jis iš tavęs reikalauja. 

— Pašvinkęs įstatymas, Redži. Juk tai kvaila, a? 

— Dažnai — taip. 

— Praeitą naktį, kai stengiausi užmigti, man toptelėjo beprotiška 
mintis. Pagalvojau — o kas, jeigu ten, kur pasakė Klifordas, kūno nėra? 
Kas, jeigu Klifordas tiesiog buvo pamišęs ir paistė visokias nesąmo- 
nes? Ar pagalvojote apie tai, Redži? 

— Taip. Daugybę kartų. 

— Kas, jeigu visa tai — tik didelis pokštas? 

— Mums nevalia dėl to rizikuoti, Markai. 

Jis pasitrynė akis ir atsistūmė su kėde nuo stalo. Staiga susinervi- 
nęs suskato vaikštinėti po mažą salę. 

— Vadinasi, mes paprasčiausiai susikrauname daiktus ir palie- 
kame savo ankstesnius gyvenimus, taip? Lengva pasakyti, Redži. Ne 
jums sapnuosis košmarai. Toliau sau gyvensite lyg niekur nieko. Jūs 
ir Klintas. Mamutė Lav. Miela kontorėlė. Daug klientų. O mums bus 
kitaip. Mes visą likusį gyvenimą kęsime baimę. 

— Aš taip nemanau. 

— Bet jūs juk nežinote, Redži. Paprasta čia sėdėti ir kalbėti, kad 
viskas bus gerai. Ne jūs taikiklyje. 

— Tau nieko kita nelieka, Markai. 

— Taip, lieka. Galėčiau meluoti. 


Buvo kalbama tik apie prašymą bylos nagrinėjimą atidėti vėles- 
niam laikui, normaliomis aplinkybėmis paprastus nuobodžius teisi- 
nius ginčus, bet niekas nebuvo nuobodu, kai kaltinamasis — Baris 
Maldanas-Peilis, o Vilis Apčerčas — jo gynėjas ir ruporas. O dar pri- 
dėk milžinišką „Garbiojo“ Rojaus Foltrigo savimeilę bei Volio Bokso 
įgūdžius manipuliuoti žiniasklaida, ir šis nereikšmingas posėdis dėl 
prašymo atidėti bylos nagrinėjimą įgijo pobūdį, lyg būtų svarstomas 
egzekucijos klausimas. Prakilnybės Džeimso Lemondo teismo salė 

buvo sausakimša smalsuolių, žiniasklaidos atstovų ir mažutės armi- 
jos pavydžių advokatų, kurie turėjo svarbesnių reikalų, tačiau tiesiog 
šiaip sau, atsitiktinai atsidūrė netoliese. Jie būriavosi ir rimtais veidais 
kalbėjosi, vis nepaleisdami iš nekantrių akių žiniasklaidos. Televizijos 
kameros ir reporteriai masina advokatus taip pat, kaip kraujas — ryk- 
lius. 

Už tvorelės, kuri skyrė pagrindinius veikiančiuosius asmenis nuo 
žiūrovų, glaudžiai supamas savo pavaduotojų būrio, stovėjo Foltrigas. 
Jie susiraukę kažką šnabždėjosi, lyg planuotų kokią invaziją. Rojus 
buvo pasipuošęs geriausia sekmadienine apranga — tamsiu trijų dalių 
kostiumu, baltais marškiniais, raudonai ir mėlynai dryžuotu šilkiniu 
kaklaraiščiu, tobula šukuosena ir išblizgintais iki spindesio batais. 
Stovėjo veidu į publiką, bet, žinoma, buvo pernelyg susirūpinęs, kad 
ką nors pastebėtų. Kitapus tako, nugara į žiopsančius žiūrovus, sėdė- 
jo Baris Maldanas, vaizduojantis, kad visi jam nė motais. Jis vilkėjo 
juodai. „Arklio uodegėlė“, nepriekaištingai surišta, lanku krito jam 
ant apykaklės. Vilis Apčerčas sėdėjo gynybos stalo pakraštyje, taip pat 
veidu į žiniasklaidą ir tuo pat metu įnikęs į labai gyvą pokalbį su savo 
padėjėju. Jis dar labiau nei Foltrigas, jeigu tik tai apskritai įmanoma, 
mėgo dėmesį. 

Maldanas dar nežinojo apie Džeko Nenso areštą Memfyje prieš 
aštuonias valandas. Nežinojo, kad Kelas Sisonas viską išklojo. Kadangi 
nesulaukė jokių žinių nei iš Bono, nei iš Pirinio, visiškai nieko nenu- 
tuokdamas apie nakties įvykius, šįryt atgal į Memfį pasiuntė Gronką. 

Antra vertus, Foltrigas jautėsi labai užtikrintai. Remdamasis 
įrašytu iš druskinės pokalbiu, pirmadienį jis ketino pasiekti, kad 
Maldanas ir Gronkas būtų apkaltinti trukdą teisingumui. Išgauti kal- 
tinamuosius nuosprendžius bus juokų darbas. Taigi turi juos abu savo 
rankose. Maldanui pareikalaus penkerių metų. 

Tačiau lavono Foltrigas vis tiek neturėjo. Ir Bario Peilio persekio- 
jimas už trukdymą teisingumui nė iš tolo nesužadins tiek visuomenės 
dėmesio, kaip nuožmus procesas dėl žmogžudystės, kartu pateikiant 
blizgančias yrančio lavono nuotraukas ir patologų išvadas apie kulkų 
įėjimo ir išėjimo angas bei trajektorijas. Toks procesas tęstųsi savaites, 
ir Rojus kas vakarą per Žinias spindėtų televizijos ekrane. Labai aiškiai 
galėjo tai įsivaizduoti. 

Šįryt anksti pasiuntė atgal į Memfį Finką, gabenantį didžiojo 
žiuri šaukimus vaikui ir jo advokatei. Tai šiek tiek pagyvins įvykius. 

Pirmadienį iki popietės vaikiščias prašneks, o jeigu bent kiek lydės 
sėkmė, į vakarą jis jau turės Bojeto palaikus. Ši mintis užlaikė jį įstai- 
goje iki trečios valandos nakties. Be jokio konkretaus reikalo Foltrigas 
išdidžiai nužingsniavo prie teismo sekretorės stalo, paskui grįžo atgal, 
rūsčiai nužvelgdamas Maldaną, kuris dėjosi jo nematąs. 

Teismo tvarkdarys atsistojo prieky teisėjo katedros ir visiems 
paliepė sėstis. Teismas pradeda posėdį, pirmininkauja jo prakilnybė 
Džeimsas Lemondas. Pro šonines duris pasirodė teisėjas, lydimas pa- 
dėjėjo, nešino šūsnimi sunkių aplankų. Nors jau turėjo per penkiasde- 
šimtį, tarp federalinių teisėjų Lemondas buvo laikomas kūdikiu. Vie- 
nas iš daugybės Reigano paskirtųjų, jis buvo tipiškas teisėjas: perdėm 
dalykiškas, nesišypsantis, nutraukiantis visokius paistalus ir liepiąs 
kalbėti iš esmės. Iki ateinant Rojui Foltrigui, jis dirbo Luizianos Pietų 
srities federaliniu prokuroru ir nekentė savo įpėdinio kaip niekas ki- 
tas. Šeši mėnesiai po to, kai perėmė pareigas, Foltrigas leidosi į turnė 
po sritį, droždamas kalbas rotariečių ir civitaniečių* klubuose, kur 
demonstravo schemas ir diagramas, taip pat statistikos duomenis, įro- 
dančius, kad jo vadovaujama prokuratūra dirba kur kas efektyviau nei 
ankstesniais metais. Pateiktų kaltinimų padaugėjo. Kvaišalų platintojai 
atsidūrė už grotų. Valstybės tarnautojai išgąsdinti. Nusikalstamumas 
sutramdytas, o viešasis interesas nūnai aršiai ginamas, nes dabar jis, 
Rojus Foltrigas, yra vyriausiasis federalinis srities prokuroras. 

Taip elgtis buvo kvaila, nes įžeidė Lemondą ir supykdė kitus tei- 
sėjus. Šie jautė mažai pagarbos „Garbiajam“. 

Lemondas apžvelgė sausakimšą teismo salę. 

— Dievuliau, — tarė jis. — Esu sužavėtas šiandien rodomu dė- 
mesiu, bet, tiesą sakant, čia tik svarstomas paprastas prašymas. — Ir 
sužioravo akimis į Foltrigą, kuris sėdėjo supamas šešių savo pavaduo- 
tojų. Apčerčas iš abiejų šonų turėjo po vietinį advokatą, o už savęs du 
padėjėjus. — Teismas pasirengęs pradėti svarstyti kaltinamojo Bario 
Maldano prašymą atidėti bylos nagrinėjimą vėlesniam laikui. Teismas 
primena, kad procesas numatytas po trijų savaičių, skaičiuojant nuo 
ateinančio pirmadienio. Pone Apčerčai, jūs įteikėte prašymą, tad galite 
pradėti. Prašom trumpiau. 

Visų nuostabai, Apčerčas išties kalbėjo trumpai. Paprasčiausiai 
pažymėjo, kas buvo visiems žinoma apie Džeromą Klifordą, ir paaiški- 


* Angl. Civitan Club — tarptautinė visuomeninė labdaros organizacija, pagrindinį dėmesį 
skirianti protiškai atsilikusiesiems remti. Pavadinimas kilęs iš lot. civitas — pilietiškumas. 

no teismui, kad po trijų savaičių, skaičiuojant nuo pirmadienio, jis turi 
dalyvauti bylos nagrinėjime, įvyksiančiame federaliniame Sent Luiso 
teisme. Kalbėjo sklandžiai, laisvai ir apskritai šiame svetimame sau 
teisme jautėsi visiškai kaip namie. Atidėti būtina, stebėtinai dalykiškai 
paaiškino Apčerčas, nes jam reikės laiko pasirengti gynybai procese, 
kuris neabejotinai užsitęs ilgai. Jis baigė per dešimtį minučių. 

— Kiek jums reikia laiko? — paklausė Lemondas. 

— Jūsų prakilnybe, mano darbo kalendorius užpildytas labai toli 
į priekį ir mielai jį jums parodyčiau. Tiesą sakant, nukelti šešis mėne- 
sius nebūtų per daug. 

— Dėkui. Dar ką nors turite? 

— Ne, sere. Dėkoju, jūsų prakilnybe, — Apčerčas atsisėdo vieton, 
o tuo pat metu Foltrigas, palikęs savąją, jau žengė ant pakylos priešais 
teisėjo katedrą. Žvilgtelėjo į savo užrašus ir buvo besižiojąs kalbėti, bet 
Lemondas jį pertraukė: 

— Pone Foltrigai, jūs tikriausiai nenuneigsite, kad atsižvelgiant į 
esamas aplinkybes gynyba turi teisę gauti daugiau laiko. 

— Ne, jūsų prakilnybe, nenuneigsiu. Bet, manau, šeši mėne- 
siai — gerokai per daug. 

— Tad kiek siūlytumėte? 

— Mėnesį ar du. Matote, jūsų prakilnybe, aš... 

— Neketinu čia sėdėti ir klausytis, kaip deratės dėl dviejų ar šešių, 
trijų ar keturių mėnesių, pone Foltrigai. Jeigu sutinkate, kad kaltina- 
masis turi teisę į delsą, tuomet aš į tai atsižvelgsiu ir paskirsiu nagrinė- 
ti šią bylą, atsižvelgdamas į savo darbotvarkę. 

Lemondas žinojo, kad Foltrigui uždelsti kur kas svarbiau nei 
Maldanui. Tik negali to prašyti. Teisingumas visada privalo pulti. Kal- 
tintojams nevalia reikalauti daugiau laiko. 

— Ką gi, taip, jūsų prakilnybe, — garsiai atsakė Foltrigas. — Ta- 
čiau mes laikomės nuomonės, kad nereikalingos gaišaties derėtų 
vengti. Jau ir taip šis reikalas per ilgai vilkinamas. 

— Jūs ką, norite pasakyti, kad šis teismas vilkina? 

— Ne,jūsų prakilnybe, bet kaltinamasis — taip. Jis teikia visokius 
prašymus, kokie tik žinomi amerikiečių jurisprudencijai, kad tik per- 
sekiojimas įstrigtų. Jis išbandė kiekvieną taktinį ėjimą, kiekvieną... 

— Pone Foltrigai, ponas Klifordas negyvas. Jis negali įteikti dau- 
giau prašymų. O dabar kaltinamasis turi naują advokatą, kuris, kaip aš 
suprantu, įteikė tik vieną prašymą. 

šiame nesvarbiame reikale paimti viršų, bet tikrai nesitikėjo ir spyrių 
į dantis. 

— Ar turite pasakyti dar ką nors svarbaus? — paklausė jo prakil- 
nybė, lyg Foltrigas iki šiol būtų kalbėjęs vien neesminius dalykus. 

Pasičiupęs bloknotą, federalinis prokuroras metėsi atgal į savo vie- 
tą. Pasirodyta apgailėtinai. Reikėjo pasiųsti kurį nors iš savo pavaldinių. 

— Kas nors daugiau, pone Apčerčai? — paklausė Lemondas. 

— Ne, sere. 

— Puiku. Dėkoju visiems už parodytą dėmesį šiam reikalui. At- 
leiskite, kad užtrukome taip trumpai. Kitą kartą galbūt padirbėsime 
ilgiau. Nutartis dėl naujos proceso datos bus paskelbta vėliau. 

Vos minutę kitą pasėdėjęs, Lemondas atsistojo ir išėjo. Repor- 
teriai vorele patraukė iš salės, o paskui juos, žinoma, — Foltrigas ir 
Apčerčas, kurie pasuko į priešingus koridoriaus galus ir ekspromtu 
surengė spaudos konferencijas. 


29 


Nors Slikas Mouleris anksčiau ne kartą rašė apie riaušes, prie- 
vartavimus ir sumušimus kalėjime, jis visada stovėdavo saugiojoje 
grotų bei durų pusėje ir, po teisybei, niekada pats nėra buvęs kalėjimo 
kameroje. Kad ir kaip jį tai slėgė, išliko šaltakraujis ir skleidė aplink 
save aurą patyrusio reporterio, tvirtai tikinčio Pirmąja pataisa“. Jis at- 
vyko iš abiejų šonų lydimas dviejų advokatų, gerai apmokamų ristūnų 
iš solidžios juridinės firmos, dešimtmečius atstovaujančios Memphis 
Press laikraščiui. Per pastarąsias dvi valandas šie bent dešimtį kartų 
patikino, kad Jungtinių Amerikos Valstijų konstitucija jo pusėje ir 
šiandien pridengsianti kaip skydas. Sliko aprangą sudarė džinsai, 
safario modelio striukė ir žygio batai — atseit toks visokių orų už- 
grūdintas reporteris. 

Šios žebenkšties skleidžiama aura Hariui nė kiek nepadarė įspū- 
džio. Nė jo rėksmingi atstovai, elegantiškai vilkintys mėlynakraujai 
respublikonai, niekada anksčiau neperžengę šios mažutės salės slenks- 
čio. Haris buvo suirzęs. Jis sėdėjo katedroje ir dešimtą kartą skaitė ryti- 


* Pirmoji JAV konstitucijos pataisa, garantuojanti žodžio ir spaudos laisvę. 

nį Sliko straipsnį. Taip pat peržvelgė atvejus, kuriais taikytina Pirmoji 
pataisa, turint reikalą su reporteriais ir jų patikimais šaltiniais. Ir ne- 
skubėjo suteikdamas progą Slikui paprakaituoti. 

Durys užrakintos. Teismo tvarkdarys, Sliko draugužis Grinderis, 
gerokai nervindamasis stovėjo šalia katedros. Teisėjui įsakius, tiesiai 
už Sliko ir jo advokatų atsisėdo du uniformuoti šerifo pavaduotojai, 
tartum nusiteikę ir pasirengę veikti. Slikas ir jo palydovai jautėsi ne- 
jaukiai, bet stengėsi to neparodyti. 

Ta pati teismo stenografistė, netgi su dar trumpesniu sijonėliu,. 
dildėsi nagus ir laukė, kol ims lietis žodžiai. Ta pati rūgštaus veido 
pagyvenusi moteris sėdėjo prie savo stalo ir sklaidė National Engui- 
rer*. Jie vis laukė ir laukė. Buvo bemaž pusė pirmos. Kaip paprastai, 
šiandien nagrinėtinų bylų sąrašas buvo ilgas ir atsiliko nuo grafiko. 
Pertraukai tarp svarstymų Marša turėjo paruošusi Hariui storą mėsos 
sumuštinį su garnyru. Po Moulerio bus svarstomas Svėjaus reikalas. 

Teisėjas pasirėmęs ant alkūnių pasilenkė priekin ir rūsčiai iš vir- 
šaus nužvelgė Sliką, kuris su savo šimtu trisdešimtimi,svarų sudarė 
turbūt tik trečdalį Hario svorio. 

— Protokolui, — riktelėjo jis stenografistei, ir ši suskato tarškinti 
mašinėle. 

Nors ir koks šaltakraujis, vis dėlto Slikas krūptelėjo ir atsisėdo tie- 
siau. 

— Pone Mouleri, išsikviečiau jus čia, nes pažeidėte Tenesio įstaty- 
mų kodekso dalį, kurioje apibrėžtas mano posėdžių konfidencialumas. 
Tai labai rimta, nes mes turime reikalą, susijusį su mažo vaiko saugumu 
ir gerove. Deja, įstatymas nenumato baudžiamosios atsakomybės, mes 
galime jus apkaltinti tik nepagarba teismui, — Haris nusiėmė akinius ir 
įniko juos valytis nosine. — Taigi, pone Mouleri, — tarė it nuviltas sene- 
lis, — kad ir koks esu nuliūdęs dėl jūsų straipsnio, mane kur kas labiau 
neramina faktas, kad kažkas nutekino jums šią informaciją. Kažkas, kas 
vakar svarstymo metu buvo šioje salėje. Jūsų šaltinis mane kelia didžiulį 
rūpestį. 

Grinderis atsirėmė į sieną ir prisispaudė prie jos net blauzdomis, 
kad ne taip drebėtų keliai. Vengė pažvelgti į Sliką. Prieš šešerius metus 
patyrė pirmą infarktą, ir jeigu nesuims savęs į rankas, antrasis gali iš- 
tikti sunkus. 


*Iliustruotas savaitraštis, spausdinantis kartais neįtikimas istorijas apie įžymius žmones, 
sensacingus įvykius ir mįslingus reiškinius. Leidžiamas Floridoje, bet platinamas visoje šalyje. 

— Prašom sėstis į liudytojo krėslą, pone Mouleri, — plačiu ran- 
kos mostu nurodė Haris. — Būsite mano svečias. 

Senyvoji niurzga prisaikdino Sliką. Jis užsikėlė koją su žygio batu 
į jį. Grinderis tyrinėjo lubų plokštes. 

— Jūs prisaikdintas, pone Mouleri, — priminė Haris vos kelios 
sekundės po duotos priesaikos. 

— Taip, sere, — sumurmėjo Slikas ir silpnai pamėgino nusišyp- 
soti šiam didžiuliam sėdinčiam aukščiau žmogui, kuris žvelgė į jį virš 
teisėjo katedros apvado. 

— Ar šios dienos laikraštyje spausdinamą straipsnį, po kuriuo 
jūsų pavardė, tikrai parašėte jūs? 

— Taip, sere. 

— Parašėte vienas pats ar kas nors padėjo? 

— Na, jūsų prakilnybe, aš parašiau kiekvieną žodį, jeigu tai turite 
omenyje. 

— Kaip tik tai. Taigi, ketvirtoje šio straipsnio pastraipoje jūs pa- 
rašėte, aš cituoju: „Markas Svėjus nesutiko atsakyti į klausimus apie 
Barį Maldaną arba Boidą Bojetą.“ Citatos pabaiga. Jūs tai parašėte, 
pone Mouleri? 

— Taip, sere. 

— Ar vakar jūs dalyvavote svarstyme, kai vaikas davė parodymus? 

— Ne, sere. 

— Jūs buvote šiame pastate? 

— Ė-e... taip, sere. Juk čia nieko bloga, ar ne? 

— Ramiau, pone Mouleri. Aš užduodu klausimus, o jūs į juos at- 
sakote. Jums suprantama čia galiojanti tvarka? 

— Taip, sere, — Slikas maldaujamai pažvelgė į savo advokatus, 
bet šie sėdėjo įsikniaubę į popierius. Jis pasijuto vienišas. 

— Vadinasi, nedalyvavote. Taigi, pone Mouleri, iš kur jūs su- 
žinojote, kad vaikas nesutiko atsakinėti į mano klausimus apie Barį 
Maldaną ir Boidą Bojetą? 

— Turėjau šaltinį. 

Grinderis niekada negalvojo apie save kaip apie šaltinį. Jis tik 
menkai apmokamas teismo tvarkdarys su uniforma ir pistoletu, taip 
pat su sąskaitomis, kurias reikia apmokėti. Už žmonos pereikvotą 
kreditinę kortelę „Sears“ jį ketinama paduoti į teismą. Jis norėjo nusi- 
šluostyti nuo kaktos prakaitą, bet bijojo pajudėti. 


303 


— Šaltinį, — pakartojo Haris, mėgdžiodamas Sliką. — Žinoma, 
jūs turėjote šaltinį, pone Mouleri. Taip ir maniau. Jūsų čia nebuvo. 
Kažkas jums pasakė. Vadinasi, turėjote šaltinį. Nagi, kas buvo jūsų 
šaltinis? 

Labiau pražilęs advokatas, pavarde Elifantas, greitai pašoko kal- 
bėti. Jo apranga buvo tipiška solidžios firmos tarnautojui: juodas kos- 
tiumas, balti marškiniai prisegamais apykaklės kampučiais, raudonas 
su drąsiais geltonais dryžiais kaklaraištis ir juodi batai. Kaip firmos 
partneris, jis paprastai vengdavo teismo salių. 

— Jūsų prakilnybe, jeigu galima... 

Haris padarė grimasą ir nusisuko nuo liudytojo — prasižiojęs, 
tartum sukrėstas, kad taip drąsiai buvo pertrauktas. Susiraukė į Eli- 
fantą, kuris pakartojo: 

— Jūsų prakilnybe, jeigu galima... 

Haris leido jo žodžiams pakibti ore amžinybę, paskui tarė: 

— Juk anksčiau jūs nesate buvęs pas mane teismo salėje, a, pone 
Elifantai? 

— Ne, sere, — tebestovėdamas atsakė šis. 

— Taip ir maniau. Čia ne ta vieta, kur paprastai lankotės. Kiek 
jūsų firmoje teisininkų, pone Elifantai? 

— Paskutiniais duomenimis, šimtas septyni. 

Haris švilptelėjo ir palingavo galva. 

— Tai bent būrys! Ar kuris nors jų praktikuoja Nepilnamečių 
teisme? 

— Na, neabejoju, kai kurie — taip, jūsų prakilnybe. 

— Kas tokie? 

Elifantas įsikišo ranką į kišenę, o kitos pirštu perbraukė savojo 
bloknoto kraštą. Čia jam ne vieta. Kaip teisininko jo pasaulį sudarė 
kompanijų valdybų kabinetai ir storos dokumentų krūvos, gausūs 
honorarai ir prašmatnūs dalykiniai priešpiečiai. Buvo turtingas, nes 
ėmė po tris šimtus dolerių už valandą ir trisdešimt jo partnerių darė 
tą pat. Firma klestėjo, nes septyniasdešimčiai bendradarbių mokėjo 
penkiasdešimt tūkstančių per metus, o iš jų reikalavo klientams pa- 
teikti penkis kartus didesnes sąskaitas. Jis čia atėjo neva todėl, kad 
buvo vyriausiasis laikraščio juriskonsultas, tačiau iš tikrųjų todėl, kad 
nė vienas firmos teisminių bylų skyriaus darbuotojų negalėjo spėti į 
svarstymą, apie kurį sužinota vos prieš dvi valandas. 

Haris niekino jį, jo firmą ir į juos panašius. Nepasitikėjo tokiais 
korporacininkais, nusileidžiančiais iš aukštų pastatų maišytis su Že- 
mesniąja klase vien verčiami būtinybės. Buvo arogantiški ir bijojo 
susipurvinti rankas. 

— Sėskitės, pone Elifantai, — parodė jis į krėslą. — Pas mane 
teismo salėje nestovima. Sėskitės. 

Elifantas nerangiai klestelėjo į krėslą. 

— Taigi, ką norėjote pasakyti, pone Elifantai? 

— Na, jūsų prakilnybe, mes prieštaraujame dėl šių klausimų, taip 
pat prieštaraujame, kad teismas apklaustų poną Moulerį, ir remiamės 
tuo, kad jo straipsnį gina Konstitucijos Pirmoji pataisa dėl žodžio lais- 
vės. Taigi... 

— Pone Elifantai, ar jūs skaitėte šiam atvejui taikytiną įstatymų 
kodekso skirsnį, kuriame kalbama apie uždarus svarstymus nepilna- 
mečių reikalais? Be abejo, skaitėte. 

— Taip, sere, skaičiau. Ir, tiesą sakant, jūsų prakilnybe, man šis 
skirsnis kelia kai kurių rimtų klausimų. 

— Ak, tikrai? Tęskite. 

— Taip, sere. Mano nuomone, šis skirsnis yra nekonstituciškas. 
Aš čia turiu kai kuriuos pavyzdžius iš kitų... 

— Nekonstituciškas? — kilstelėdamas antakius paklausė Haris. 

— Taip, sere, — tvirtai atsakė Elifantas. 

— Ar žinote, kas parašė šį kodekso skirsnį, pone Elifantai? 

Elifantas pasigręžė į savo bendrą, lyg tas viską žinotų. Tačiau jis 
tik papurtė galvą. 

— Aš jį parašiau, pone Elifantai, — garsiai pasakė Haris. — Aš. 
Moi*. Jūsų nuolankus tarnas. Ir jeigu ką nors išmanytumėte apie šios 
valstijos įstatymą dėl nepilnamečių, žinotumėte, kad esu šios srities 
ekspertas, nes aš parašiau tą įstatymą. Taigi, ką jūs pasakysite? 

Slikas įsmuko giliau į krėslą. Jis rašė apie tūkstančius teismų. Re- 
gėjo įpykusių teisėjų triuškinamus advokatus, todėl žinojo, kad tokiais 
atvejais paprastai nukenčia šių klientai. 

— Vis tiek aš tvirtinu, kad jis nekonstituciškas, jūsų prakilny- 
be, — narsiai laikėsi savo Elifantas. 

— Toli gražu neketinu leistis su jumis į ilgą, karštą ginčą dėl 
Pirmosios pataisos. Jeigu įstatymas jums nepatinka, paduokite dėl 


* Aš (pranc.). 

jo apeliaciją ir pasiekite, kad būtų pakeistas. Prisipažįstu, man tai nė 
motais. Tačiau šiuo metu, kai praleidžiu savo priešpiečius, noriu, kad 
jūsų klientas atsakytų į klausimą, — jis vėl pasigręžė į Sliką, kuris pasi- 
baisėjęs jau laukė. — Taigi, pone Mouleri, kas buvo jūsų šaltinis? 

Grinderis kone susivėmė. Įsikišęs po diržu nykštį, spustelėjo sau 
skrandį. Slikas garsėjo kaip žmogus, tesintis duotą žodį. Visada saugo- 
davo savo šaltinius. 

— Negaliu atskleisti savo šaltinio, — atsakė Slikas, stengdamasis, 
kad tai nuskambėtų kuo dramatiškiau — kaip kankinio, nebijančio 
pažvelgti mirčiai į akis. Grinderis giliai atsiduso. Kokie mieli žodžiai! 

Haris kaipmat pamojo dviem šerifo pavaduotojams. 

— Apkaltinu jus nepagarba teismui, pone Mouleri, ir nurodau 
uždaryti į kalėjimą. 

Šerifo pavaduotojai atsistojo Slikui iš šonų. Šis paklaikęs apsidai- 
rė aplink, ieškodamas pagalbos. 

— Jūsų prakilnybe, — nepagalvojęs pašoko Elifantas, — mes 
prieštaraujame! Jūs negalite... 

Advokato žodžius Haris nuleido negirdom. 

— Nugabenkite jį į miesto kalėjimą. Jokio specialaus režimo. Jo- 
kių lengvatų. Pirmadienį jį pasikviesiu dar kartą pasikalbėti. 

Šerifo pavaduotojai trūktelėjo Sliką iš krėslo ir surakino antrankiais. 

— Darykite ką nors! — šūktelėjo jis Elifantui. Šis užprotestavo: 

— Kalbos laisvė ginama įstatymo, jūsų prakilnybe. Šitaip negalima. 

— Ir vis dėlto aš taip nurodau, pone Elifantai. O jeigu neatsisėsite, 
kartu su savo klientu atsidursite toje pačioje kameroje. 

Elifantas sudribo į krėslą. 

Sliką nuvilkus prie durų ir šioms atsidarius, Haris dar pridūrė: 

— Pone Mouleri, jeigu perskaitysiu laikraštyje bent vieną žodį, 
jūsų parašytą iš kalėjimo, paliksiu jus ten mėnesiui, kol vėl išsikviesiu. 
Supratote? 

Slikas neteko amo. 

— Mes pateiksime apeliaciją, Slikai, — jam velkamam ir jau užsi- 
trenkiant durims įkandin pažadėjo Elifantas. — Mes pateiksime apelia- 
ciją. 


Sunkiame mediniame krėsle Dajana glaudė prie savęs vyresnėlį 
sūnų ir stebėjo saulės spindulius, besiskverbiančius pro sulūžinėjusias 


306 


liudytojų „B“ kambario žaliuzes. Ašaros jų akyse jau buvo išdžiūvu- 
sios, žodžių pristigo. 

Po penkių dienų ir keturių naktų priverstinio įkalinimo psichiat- 
rijos skyriaus palatoje iš pradžių ji jautėsi laiminga, galėdama šią pa- 
likti. Tačiau laimė šiomis dienomis aplankydavo mažutėmis dozėmis, 
ir ji vėl troško grįžti prie Rikio lovos. Dabar, išvydusi Marką, palaikiusi 
jį savo glėbyje ir drauge paverkusi, Dajana žinojo, kad vyresnėlis sau- 
gus. Esamomis aplinkybėmis tai buvo viskas, ko motina galėjo norėti. 

Dajana nepasitikėjo nei savo nuojautomis, nei sveiku protu. Pen- 
kios dienos urve atima bet kokį tikrovės suvokimą. Begalinė virtinė 
sukrėtimų ją išsunkė ir atbukino. Vaistai — tabletės miegui ir tabletės, 
kad nemiegotų, taip pat tabletės, kurios padėtų viską ištverti — taip 
sustingdė protą, kad gyvenimas atrodė lyg momentinės nuotraukos, 
po vieną metamos ant stalo. Smegenys veikė, bet labai lėtais apsisu- 
kimais. 

— Jie nori, kad mes vyktume į Portlendą, — pasakė ji, glostyda- 
ma sūnaus ranką. 

— Redži vakar tau apie tai kalbėjo. 

— Taip, vakar mudvi ilgai šnekėjomės. Ten Rikiui bus gerai, mes 
galėsime viską pradėti iš naujo. 

— Skamba gerai, bet man baugu. 

— Ir man baugu, Markai. Nenoriu ateinančius keturiasdešimt 
metų gyventi vis gręžiodamasi per petį. Sykį kažkokiame žurnale 
skaičiau straipsnį apie informatorių, talkinusį FTB, ir šie sutikę jį pa- 
slėpti. Kaip dabar mus. Regis, mafija užtruko dvejus metus, kol jį rado 
ir susprogdino automobilyje. 

— Atrodo, mačiau tokį filmą. 

— Aš negaliu taip gyventi, Markai. 

— Ar galėtume gauti kitą gyvenamąją priekabą? 

— Manau, taip. Šįryt telefonu kalbėjau su ponu Takeriu, jis sakė, 
kad už sudegintą priekabą draudimas pakankamai kompensavęs. Turi 
parengęs mums kitą. O aš vis dar turiu darbą. Šįryt iš ten į ligoninę 
man atvežė atlyginimo čekį. 

Markas nusišypsojo pagalvojęs, kad galės grįžti į gyvenamųjų 
priekabų kvartalą ir bastytis su draugeliais. Jis net pasiilgo mokyklos. 

— Tie žmonės negailestingi, Markai. 

— Žinau. Susidūriau su jais. 

Ji sekundėlę pagalvojo, paskui paklausė: 

— Tu ką? 

— Turbūt irgi pamiršau tau apie tai papasakoti. 

— Norėčiau išgirsti. 

— Tai atsitiko prieš porą dienų ligoninėje. Neprisimenu, kurią 
dieną. Jos visos susiliejo į vieną, — jis gailiai atsiduso ir papasakojo 
mamai apie susidūrimą su tuo žmogumi, apie spyruoklinį peilį ir jų 
šeimos nuotrauką. Normaliomis aplinkybėmis ji arba bet kuri kita 
motina būtų likusi sukrėsta. Bet Dajanai tai buvo tik dar vienas šios 
baisios savaitės įvykis. 

— Kodėl man nepapasakojai? — paklausė ji. 

— Nenorėjau, kad nerimautum. 

— Žinai, gal nebūtume patekę į šią bėdą, jeigu tik iškart viską 
būtum man papasakojęs. 

— Nebruzduliuok, mama. Man jau visko per daug. 

Ir jai buvo per daug, tad daugiau apie tai nekalbėjo. Pasibeldusi 
pro duris įžengė Redži. 

— Reikia eiti, — pasakė ji. — Teisėjas jau laukia. 

Juodu nusekė paskui ją koridoriumi ir pasuko už kampo. Du 
šerifo pavaduotojai sekė įkandin. 

— Markai, tu nerviniesi? — sukuždėjo Dajana. 

— Ne. Didelio čia daikto, mama. 

Jiems įžengus į salę, Haris kramsnojo sumuštinį ir sklaidė bylą. 
Finkas, Ordas ir Baksteris Maklemoras, tądien paskirtas atstovauti 
kaltinimui Nepilnamečių teisme, — visi sėdėjo prie savo stalo, visi ra- 
mūs ir tylūs, visi nuobodžiaujantys ir tikintys, kad vaikas neabejotinai 
pasirodys trumpam. Finkas ir Ordas spoksojo pakerėti stenografistės 
kojų ir sijonuko. Jos figūra buvo nepadori — siauras liemuo, pilnos 
krūtys, lieknos kojos. Šioje skurdžioje teismo salėje mergina buvo vie- 
nintelis atperkantis akcentas, ir Finkas gavo sau pripažinti, kad vakar, 
skrisdamas į Naująjį Orleaną, galvojo kaip tik apie ją. Apie ją galvojo ir 
visą laiką skrisdamas atgal į Memfį. Ji nenuvylė. Sijonukas, siekiantis 
šlaunies vidurį, pamažu slinko aukštyn. 

Haris pažvelgė į Dajaną ir apdovanojo ją savo kuo šilčiausia 
šypsena, blykstelėdamas dideliais puikiais dantimis ir nužvelgdamas 
nuoširdžiomis akimis. 

— Sveika, ponia Svėj, — saldžiai tarė jis. Dajana linktelėjo ir pa- 
mėgino nusišypsoti. 

— Malonu su jumis susipažinti, tik apgailestauju, kad tokiomis 
aplinkybėmis. 

— Dėkui, jūsų prakilnybe, — švelniai atsakė ji žmogui, įsakiu- 
siam uždaryti jos sūnų į kalėjimą. 

Haris niekinamai pažvelgė į Finką. 

— Tikiu, visi skaitė šio ryto Memphis Press. Jame labai įdomus 
straipsnis apie mūsų vakarykštį posėdį, ir žmogus, parašęs tą straipsnį, 
dabar kalėjime. Ketinu toliau tirti šį reikalą ir, neabejoju, rasiu, kas nu- 
tekino informaciją. 

Grinderiui prie durų staiga vėl pasidarė silpna. 

— Ir kai rasiu, ketinu tai sutvarkyti nutartimi dėl nepagarbos 
teismui. Taigi, ponios ir ponai, laikykite liežuvį už dantų. Niekam nė 
šnipšt, — jis pasiėmė bylą. — Na, pone Einkai, kur ponas Foltrigas? 

— Jis Naujajame Orleane, jūsų prakilnybe, — tvirtai nesikelda- 
mas iš vietos atsakė Finkas. — Turiu teismo nutarties kopiją, kurios 
reikalavote. 

— Puiku. Patikėsiu jūsų žodžiu. Madam sekretore, prisaikdinkite 
liudytoją. 

Madam sekretorė iškėlė ranką į orą ir sukomandavo Markui: 

— Pakelkite dešinę ranką. 

Markas nerangiai atsistojo ir buvo prisaikdintas. 

— Gali likti savo vietoje, — pasakė Haris. Redži sėdėjo Markui iš 
dešinės, Dajana — iš kairės. — Markai, ketinu užduoti tau kelis klau- 
simus, gerai? 

— Taip, sere. 

— Ar prieš savo mirtį ponas Klifordas pasakė tau ką nors apie 
poną Barį Maldaną? 

— Į tai aš neatsakysiu. 

— Ar ponas Klifordas pasakė ką nors apie Boido Bojeto nužu- 
dymą? 

— Į tai aš neatsakysiu. 

— Ar ponas Klifordas pasakė ką nors, kur dabar yra Boido Bo- 
jeto kūnas? 

— Į tai aš neatsakysiu. 
ko nesuprasdama išpūtė akis į Marką. 

— Viskas gerai, mama, — pakuždėjo jis ir tvirtu, pasitikinčiu sa- 
vimi balsu pridūrė: — Jūsų prakilnybe, noriu, kad suprastumėte, jog 

neatsakinėju dėl tų pačių priežasčių, kurias nurodžiau vakar. Papras- 
čiausiai aš bijau, tik tiek. 

Haris linktelėjo, bet veidu niekuo neišsidavė. Nei kad pyksta, nei 
kad liko patenkintas. 

— Pone tvarkdary, nuveskite Marką atgal į liudytojų kambarį ir 
laikykite ten, iki mes baigsime. Prieš pervežamas į Laikinojo sulaiky- 
mo centrą jis galės pasikalbėti su motina. 

Grinderio keliai linko, vis dėlto jis šiaip taip įstengė išvesti Marką 
iš salės. 

Haris atsisegė mantiją. 

— Dabar kalbėsimės ne protokolui. Madam sekretore, jūs ir pa- 
nelė Greg galite eiti priešpiečių, — tie žodžiai nuskambėjo ne kaip 
pasiūlymas, o kaip reikalavimas. Haris norėjo, kad teismo salėje liktų 
mažiau ausų. 

Panelė Greg kojomis pasisuko Finko pusėn, ir šiam permušė šir- 
dį. Abu su Ordu atvipusiais smakrais stebėjo ją atsistojant, pasiimant 
rankinuką ir išdidžiai paliekant salę. 

— Pakvieskite FTB žmones, pone Einkai, — nurodė Haris. 

Atvesti Maktiunas ir pavargęs K. O. Lujisas. Juodu atsisėdo už 
Ordo. Lujisas buvo Žmogus, apsivertęs darbais, turintis tūkstančius 
svarbių reikalų, sukrautų jam ant rašomojo stalo Vašingtone, tad jau 
šimtą sykių per pastarąsias dvidešimt keturias valandas klausė savęs, 
kurių velnių atsibeldė į Memfį. Žinoma, direktorius Voilzas norėjo, 
kad jis būtų čia, ir tai nepaprastai jam padėjo išsiaiškinti prioritetus. 

“ — Pone Einkai, prieš posėdį jūs nurodėte, kad esama svarbaus 
dalyko, kurį turėčiau žinoti. 
 — Taip, sere. Tai norėtų nušviesti ponas Lujisas. 

— Pone Lujisai. Prašom, tik trumpai. 

— Taip, jūsų prakilnybe. Kelis mėnesius mes stebėjome Barį Mal- 
daną ir, pasinaudoję elektronikos priemonėmis, nugirdome pokalbį 
tarp Bario Maldano ir Polo Gronko. Pokalbis vyko viename Prancūzų 
kvartalo bare, manau, jums derėtų jį išgirsti. 

— Turite įrašą? 

— Taip, sere. 

— Tad paleiskime jį, — staiga Haris liovėsi jaudintis dėl laiko. 

Maktiunas greitai surinko magnetofoną ir garsiakalbį priešais 
Finką ant stalo, o Lujisas įstatė mikrokasetę. 

— Pirmas balsas, kurį išgirsite, — Maldano, — paaiškino jis lyg 
chemikas, rengiantis demonstraciją. — Paskui Gronko. 

Iš garsiakalbio suskambo gergždžiantys, bet aiškūs balsai, ir 
teismo salė nuščiuvo bei sustingo. Įrašytas visas pokalbis: Maldanas, 
siūlantis smogti vaikui, ir abejojantis dėl to Gronkas; mintis smogti 
vaiko motinai ar broliui, ir Gronko protestai, kad nevalia žudyti nie- 
kuo dėtų žmonių; Maldano kalba apie advokatės nužudymą ir juokas, 
kad visus teisininkus tai paveiktų stebuklingai; Gronko pagyros, kad 
pasirūpinęs gyvenamąja priekaba; ir galiausiai — planai naktį advoka- 
tės telefonuose įmontuoti „blakutes“. 

Buvo kraupu. Finkas ir Ordas, jau tai girdėję, niekuo neišsidavė. 
Redži užsimerkė, kai taip nerūpestingai buvo juokaujama, ketinant 
atimti jai gyvybę. Dajana sėdėjo sukaustyta baimės. Haris žvelgė į gar- 
siakalbį, lyg matytų kalbančiųjų veidus, o kai juostelė baigėsi ir Lujisas 
nuspaudė mygtuką, paprasčiausiai paprašė: 

— Įjunkite dar kartą. 

Jie antrąsyk išklausė įrašo, ir sukrėtimas ėmė silpti. Dajana vir- 
pėjo. Redži tvardėsi ir stengėsi dėtis narsi, bet lengva šneka apie vaiko 
advokatės nužudymą stingdė jai kraują gyslose. Dajanai pašiurpo oda, 
akys pritvinko ašarų. Ji pagalvojo apie Rikį, šiuo metu stebimą Grin- 
vėjaus bei seselės, ir meldėsi, kad sūnui nieko neatsitiktų. 

— Užteks, pasiklausiau, — pasakė Haris, kai juostelė sustojo. Lu- 
jisas atsisėdo į vietą, ir visi laukė tolesnių jo prakilnybės nurodymų. 
Šis nosine pasišluostė akis, paskui nugėrė ilgą gurkšnį šaldytos arbatos 
ir nusišypsojo Dajanai: 

— Taigi, ponia Svėj, ar suprantate, kodėl mes uždarėme Marką į 
Laikinojo sulaikymo centrą? 

— Turbūt taip. 

— Dėl dviejų priežasčių. Pirmoji — ta, kad jis nesutiko atsakinėti 
į mano klausimus, bet šiuo metu kur kas svarbesnė antroji. Jam gresia 
didelis pavojus, kaip jūs ką tik girdėjote. Ką norėtumėte, kad toliau 
padaryčiau? 

Neteisinga buvo užduoti tokį klausimą išsigandusiam, labai susi- 
rūpinusiam ir nesugebančiam racionaliai mąstyti žmogui, tad Dajanai 
nepatiko, kad jis paklausė. 

— Nežinau, — sumurmėjo ji. 

— Redži man pasakojo, kad kalbėjosi su jumis apie liudytojų 

apsaugos programą, — Haris kalbėjo pamažu ir, be abejo, žinojo, ką 
toliau reikia daryti. — Pasakykite man, ką apie tai manote. 

Dajana pakėlė galvą ir prikando lūpą. Kelias sekundes pagalvojo 
ir pamėgino susikaupti dėl išgirsto įrašo. 

— Nenoriu, kad tie žmonės, — iš lėto atsakė ji, kryptelėdama gal- 
va į magnetofoną, — sekiotų mane ir mano vaikus visą likusį gyveni- 
mą. Bijau, kad taip ir atsitiks, jeigu Markas sutiks su jūsų reikalavimu. 

— Jūs turėsite FTB ir visų kitų būtinų Jungtinių Valstijų vyriau- 
sybės valdybų apsaugą. 

— Tačiau niekas negali visiškai garantuoti mūsų saugumo. Tai 
mano vaikai, jūsų prakilnybe, ir aš — vienintelė jų gimdytoja. Kito 
nėra. Jeigu suklysiu, galiu pralaimėti. Na, net bijau apie tai pagalvoti. 

— Manau, jūs būsite saugi, ponia Svėj. Šiuo metu saugoma tūks- 
tančiai valdžios liudytojų. 

— Bet kai kuriuos surado, ar ne? 

Paklausta ramiai, bet pataikyta stipriai. Nei Maktiunas, nei Luji- 
sas negalėjo nuneigti fakto, kad kai kurie liudytojai prarasti. Stojo ilga 
tyla. 

— Taigi, ponia Svėj, — su nemaža užuojauta balse galiausiai pa- 
klausė Haris, — kokia alternatyva? 

— Kodėl jūs negalite tų žmonių suimti? Uždaryti kur nors? O 
dabar taip atrodo, kad jie laisvai sau siaučia, terorizuodami mane ir 
mano šeimą, taip pat ir čia esančią Redži. Ką, po šimts, veikia farai? 

— Kiek suprantu, ponia Svėj, praėjusią naktį vienas suimtas. Čio- 
nykštė policija ieško dviejų žmonių, kurie sudegino jūsų gyvenamąją 
priekabą, dviejų banditų iš Naujojo Orleano, Bono ir Pirinio, bet šie 
dar nerasti. Tiesa, pone Lujisai? 

— Taip, sere. Manome, kad jie vis dar mieste. Ir galėčiau pri- 
durti, jūsų prakilnybe, kad kitos savaitės pradžioje Naujojo Orleano 
federalinis prokuroras ketina apkaltinti Maldaną ir Gronką trukdymu 
teisingumui. Taigi jie labai greitai atsidurs už grotų. 

— Bet juk tai mafija, ar ne? — paklausė Dajana. 

Kiekvienas kvailys, gebantis skaityti laikraštį, žinojo, jog tai mafi- 
ja. Mafija, žudanti rankomis ginkluotų savo banditų, kurių šeimos ke- 
turis dešimtmečius priklausė Naujojo Orleano nusikaltėlių pasauliui. 
Dajanos klausimas buvo paprastutis, bet turėjo akivaizdžią potekstę. 
Mafija — nematoma armija su daugybe karių. 

Lujisas vengė atsakyti į klausimą, tad laukė, kad iniciatyvos im- 
tųsi jo prakilnybė, kuris taip pat vylėsi paprastai išsisuksiąs. Vėl stojo 
ilga nejauki tyla. 

Dajana atsikrenkštė ir prašneko gerokai tvirtesniu balsu: 

— Jūsų prakilnybe, kai jūs, žmonės, sugebėsite man įrodyti, 
kaip visiškai apsaugosite mano vaikus, tuomet jums padėsiu. Bet iki 
tol — ne. 

— Vadinasi, norite, kad jis liktų kalėjime, — neiškentė Finkas. 

Dajana pasisuko ir akimis piktai sužioravo į Finką, sėdintį ma- 
žiau nei už dešimties pėdų. 

— Sere, verčiau turėsiu jį Laikinojo sulaikymo centre nei kape. 

Finkas susmuko krėsle ir nudūrė akis į grindis. Tiksėjo sekundės. 

— Siūlau vėl susitikti pirmadienį dvyliktą. Mėginsime kasdien 
vis iš naujo. 

Netikėta Polo Gronko kelionė į Mineapolį baigėsi, kai „Nort- 
hwest“ oro linijų „Boeing 727“ atsiplėšė nuo kilimo-tūpimo tako ir 
pasuko Atlantos link. Iš Atlantos jis tikėjosi tiesioginiu reisu grįžti į 
Naująjį Orleaną ir, sykį atsidūręs namie, ilgą laiką neketino iš ten kur 
nors judintis. Galbūt net kelerius metus. Nepaisant draugystės su Mal- 
danu, Gronkui įgriso šis jovalas. Prireikus jis galėdavo sulaužyti kam 
nors nykštį ar koją, galėdavo apšaukti ir pagąsdinti bemaž kiekvieną. 
Tačiau tykoti mažų vaikų ir mosikuoti šiems spyruokliniais peiliais 
jam ne itin patiko. Juk visai maloniai gyveno iš savo klubų bei alinių, 
ir jeigu Peiliui reikia pagalbos, tai tegul paprasčiausiai pasiremia savo 
„šeima“, o jis nepriklauso mafijai. Ir dėl Bario Maldano nesirengia nie- 
ko žudyti. 

Šįryt, vos tik jo reisas atvyko į Memfį, telefonu paskambino į dvi 
vietas. Pirmasis skambutis jį išgąsdino, nes niekas neatsiliepė. Surinko 
dubliuotą numerį žinučių įrašams, ir vėl niekas neatsiliepė. Tada jis 
skubiai nuėjo prie „Northwest“ kasos ir sumokėjo grynaisiais už vien-- 
pusį bilietą į Mineapolį. Paskui susirado „Delta“ langelį ir susimokėjo 
grynaisiais už vienpusį bilietą į Dalasą—Fort Vortą. Po to dar nusi- 
pirko bilietą į Čikagą „United“ reisu. Valandą jis bastėsi po oro uosto 

sales, vis atsigręždamas per petį, tačiau nieko nepastebėjo sekant ir 
paskutinę sekundę įsėdo į „Northwest“ reisą. 

Bonas ir Pirinis turėjo griežtus nurodymus: Du skambučiai te- 
lefonu reiškė vieną iš dviejų: arba anuos sučiupo farai, arba šie buvo 
priversti susirinkti daiktus ir nešti savo kailį. Nė vienas variantas ne- 
guodė. 

Reiso palydovė atnešė dvi alaus. Vos kelios minutės po pirmos, 
per anksti gerti, bet velniai nematė, jo nervai buvo įsitempę. Juk kaž- 
kur dabar penkta valanda popiet. 

Maldanas pasius ir ims svaidyti daiktus. Nubėgs pas savo dėdę ir 
pasiskolins dar galvažudžių. Šie užgrius Memfį ir pradės žudyti žmo- 
nes. Subtilumas — ne pats stipriausias Bario bruožas. 

Jųdviejų draugystė prasidėjo dešimtoje vidurinės mokyklos kla- 
sėje, paskutiniaisiais formalaus mokslo metais prieš abiem iškrentant 
ir pradedant šlaistytis po Naujojo Orleano gatves. Bario kelias į nusi- 
kalstamumą buvo iš anksto nulemtas „šeimos“. Gronkui ėjosi kiek su- 
dėtingiau. Pirmas rizikingas jų verslas buvo prekyba vogtais daiktais, 
ir ji vyko pašėlusiai sėkmingai. Tačiau pelną Baris perpumpuodavo 
„šeimai“. Juodu prekiavo kai kuriais kvaišalais, vertėsi nelegalia 10- 
terija, įkūrė viešnamį — viskas nešė daug grynųjų. Tačiau tų pinigų 
Gronkas regėdavo mažai. Po dešimties metų tokios nesąžiningos part- 
nerystės jis pasakė Bariui norįs turėti nuosavą verslą. 

Baris padėjo jam nusipirkti topleso barą, paskui pornoklubą. 
Gronkas užkaldavo pinigų ir pajėgė šį išlaikyti. Maždaug šiuo jų 
karjeros tarpsniu Baris pradėjo žudyti, ir Gronkas pasistengė laikytis 
atokiau. 

Tačiau juodu liko draugai. Kokį mėnesį po to, kai dingo Bojetas, 
abu praleido ilgą savaitgalį Džonio Salario viloje Akapulke su pora 
striptizo šokėjų. Vieną naktį, kai merginos „atsijungė, juodu ilgai 
vaikštinėjo po paplūdimį. Gurkšnodamas tekilą, Baris kalbėjo dau- 
giau nei paprastai. Ką tik į paviršių buvo iškilusi jo, kaip įtariamojo, 
pavardė. Savo draugui jis gyrėsi apie nužudymą. 

Lafuršo apylinkės atliekų karjeras Safario „šeimai“ buvo vertas 
milijonų. Į šį Džonis planavo galiausiai nukreipti pagrindinę atliekų 
masę iš Naujojo Orleano. Senatorius Bojetas tapo netikėtu priešu. Jo 
išsidirbinėjimai pritraukė sąvartynui labai nepalankią viešąją nuo- 
monę, ir kuo daugiau Bojetas susilaukė spaudos dėmesio, tuo labiau 
kvailiojo. Užsiundė federalinius tyrėjus. Pasikvietė dešimtis biurok- 

ratų iš Aplinkosaugos valdybos, kurie parengė storus studijų tomus, 
daugiausia smerkiančius atliekų sąvartyno projektą. Vašingtone jis tol 
nedavė ramybės Teisingumo departamentui, kol šis pradėjo tyrimą 
dėl įtarimų, neva šiame versle dalyvauja mafija. Senatorius Bojetas 
tapo didžiausia kliūtimi Džonio aukso gyslai. 

Nuspręsta Bojetui smogti. 

Baris gurkšnojo iš „Cuervo Gold“ butelio ir juokėsi pasakodamas 
apie nužudymą. Tykojo Bojeto pusę metų ir liko maloniai nustebintas 
sužinojęs, kad senatorius, kuris buvo išsiskyręs, turėjo potraukį jau- 
noms moterims. Pigioms jaunoms moterims — tokioms, kokių galė- 
davo susirasti viešnamyje už penkiasdešimt baksų. Labiausiai jis mėgo 
aptriušusią smuklę pusiaukelėje tarp Naujojo Orleano ir Houmos, tos 
vietos, kur turėjo būti atliekų karjeras. Įstaigėlė naftos turtingame 
krašte buvo dažnai lankoma jūros pakrantės gręžinių darbininkų ir 
lipšnių kekšelių, kurias šie pritraukdavo. Matyt, senatorius pažinojo 
savininką ir naudojosi ypatingomis sąlygomis. Jis visada automobilį 
pasistatydavo už šiukšlių konteinerio, toliau nuo žvyruotos aikštelės, 
prikimštos pabaisiškų pikapų bei harlėjų, ir naudodavosi užpakaliniu 
įėjimu pro virtuvę. 

Senatoriaus kelionės į Houmą padažnėjo. Kas savaitę jis griau- 
dėdavo visais velniais miesto mitinguose ir rengdavo spaudos konfe- 
rencijas. Mėgaudavosi kelionėmis atgalios į Naująjį Orleaną, trumpam 
užšokdamas pas savąsias pupytės smuklėje. 

Smogti nebuvo sunku, sakė Baris, kai juodu sėdėjo paplūdimyje 
ant smėlio, o aplinkui į krantą ritosi putojančios sūrios bangos. Po 
triukšmingo, nukreipto prieš atliekų sąvartyną mitingo Houmoje, 
dvidešimt mylių sekė paskui Bojetą ir kantriai laukė už smuklės pa- 
tamsyje. Kai po trumpučio savo meilės nuotykio Bojetas išėjo laukan, 
Baris trenkė jam per galvą policijos „bananu“ ir mikliai įsimetė ant 
užpakalinės automobilio sėdynės. Už kelių mylių pakeliui sustojo ir 
suvarė senatoriui į galvą keturias kulkas. Kūną įvilko į šiukšlių maišą 
ir įkėlė į bagažinę. 

Tik įsivaizduok sau, žavėjosi Baris, Jungtinių Valstijų senatorius 
pagrobtas patamsiuos prie kažkokio nuskurusio kekšyno. Dvidešimt 
vienerius metus jis tarnavo Senate, pirmininkavo įtakingiems komi- 
tetams, pietaudavo Baltuosiuose rūmuose, bastėsi po pasaulį, nesu- 
galvodamas, kaip dar švaistyti mokesčių mokėtojų pinigus, turėjo 
aštuoniolika padėjėjų bei pastumdėlių, ir bac! — štai taip, užkluptas 

nuleistomis kelnėmis. Bariui tai atrodė linksma. Vienas lengviausių jo 
darbų, pasakė, lyg tokių būtų turėjęs šimtus. 

Tuoj prieš Naująjį Orleaną Barį sustabdė motorizuotas valstijos 
kelių patrulis — mat dešimčia mylių viršijo leistiną greitį. Tik įsivaiz- 
duok, pasakė jis, kalbiesi su faru, o bagažinėje dar šiltas kūnas. Pasi- 
šnekėjo apie futbolą ir šitaip išvengė baudos. Tačiau paskui supanika- 
vo ir nusprendė paslėpti kūną kitoje vietoje. Gronkui niežėjo liežuvį 
paklausti kur, bet persigalvojo. 

Byla prieš jį netvirta. Pasak patrulio raporto, senatoriaus dingi-. 
mo metu Baris buvo netoliese. Tačiau kai nėra kūno, neįmanoma įro- 
dyti mirties laiko. Viena iš prostitučių mačiusi kažkokį žmogų, panašų 
į Barį, besislepiantį patamsiuos už automobilių aikštelės tuo metu, kai 
senatorius pramogavo. Dabar pana saugoma valdžios, bet nesitikima, 
kad iš jos būtų gera liudytoja. Bario automobilis buvo išvalytas ir 
dezinfekuotas. Nei kraujo pavyzdžių, nei plaušelių ar plaukų. Svar- 
biausias liudytojas valdžios pusėje buvo mafijos skundikas, žmogus 
dvidešimtį iš savo keturiasdešimt dvejų metų sėdėjęs už grotų, bet 
nesitikima, kad jis išgyvens tiek, jog spėtų duoti parodymus. Vienos iš 
Bario draugužių buto paimtas 22-ojo kalibro „Ruger“ revolveris, bet ir 
vėl — be lavono neįmanoma nustatyti mirties priežasties. Ant ginklo 
aptikti Bario pirštų atspaudai. Tai dovana, paaiškino draugužė. 

Prisiekusieji labai dvejoja nuteisti, pirma neįsitikinę, kad auka iš 
tikrųjų negyva. O Bojetas buvo toks ekscentriškas tipas, kad gandai 
ir paskalos sukėlė visokiausių spėlionių dėl jo dingimo. Vienoje iš- 
spausdintoje ataskaitoje detalizuota nesena jo psichiatrinių problemų 
anamnezė, ir šitaip paskatinta plačiai paplitusi prielaida, kad senato- 
rius kuoktelėjo ir pabėgo su kokia nors nepilnamete kekšele. Be to, jis 
turėjo lošimo skolų. Per daug gėrė. Buvusi žmona iškėlė jam ieškinį už 
nusuktus per skyrybas pinigus. Ir taip toliau, ir taip toliau. 

Bojetas turėjo daugybę priežasčių dingti. 

O dabar vienuolikmetis vaikėzas Memfyje žino, kur užkastas 
kūnas. Gronkas atsikimšo antrą butelį alaus. 


Dorina paėmė Marką už parankės ir palydėjo į jo kamerą. Jis ne- 
skubiai statė žingsnius ir stebeilijo į grindis priekyje, lyg ką tik būtų 
regėjęs susprogstant automobilį su padėta bomba žmonių perpildyto- 
je prekyvietėje. 

— Gerai jautiesi, mažiuli? — paklausė ji, ir iš baisaus rūpesčio 
moteriai aplink akis susiklostė raukšlelės. 

Markas linktelėjo ir kumpino toliau. Ji skubiai atrakino duris ir 
padėjo jam įsitaisyti ant apatinio gulto. 

— Gulėk čia, branguti, — tarė, nudengdama antklodes ir užkel- 
dama vaiko kojas ant lovos, paskui priklaupė šalia ir tiriamai pažvelgė 
į akis. — Ar tikrai gerai jautiesi? 

Markas linktelėjo, bet nieko neįstengė atsakyti. 

— Nori, pašauksiu gydytoją? 

— Ne, — dusliu balsu vargais negalais pralemeno jis. — Man 
viskas gerai. 

— Manau, pašauksiu gydytoją, — spyrėsi ji. Markas nutvėrė jos 
ranką ir stipriai sugniaužė. | 

— Man tik reikia šiek tiek pailsėti, — sumurmėjo. — Daugiau 
nieko. 

Dorina atrakino duris ir lėtai atatupsta išsmuko pro jas, vis ne- 
nuleisdama nuo Marko akių. Kai tik durys užsivėrė ir spragtelėjo, jis 
nukėlė kojas ant grindų. 


Penktadienį, trečią popiet, legendinė Hario kantrybė išseko. Sa- 
vaitgalį ketino praleisti Ozarko kalnuose, žvejodamas su dviem savo 
sūnumis, tad sėdėdamas katedroje ir žvelgdamas į teismo salę, vis dar 
pilnutėlę veltėdžių tėtušių, laukiančių nuosprendžių už tai, kad vengia 
mokėti alimentus, mintimis jis tolydžio nuklysdavo į ilgus mieguistus 
rytmečius ir vėsius kalnų srautus. Bent dvi dešimtys vyrų dar buvo 
užėmę pagrindinės teismo salės suolus, ir bemaž prie kiekvieno sėdėjo 
besijaudinanti dabartinė žmona arba draugužė. Keli turėjo atsivedę 
advokatus, nors šiuo metu tie mažai kuo galėjo padėti: visi jie už baus- 
mę, kad nemoka alimentų savo vaikams išlaikyti, netrukus bus savait- 
galiui išsiųsti paplušėti Šelbio apygardos pataisos darbų ūkyje. 

Haris ketino baigti iki keturių, bet abejojo, kad pavyks. Du jo 
sūnūs laukė galinėje eilėje. Lauke prie Teismo rūmų stovėjo pakrautas 
džipas, ir, paskutinį sykį stuktelėjus teisėjo plaktukui, juodu išskubins 
jo prakilnybę pro duris ir skraidinte nuskraidins prie Bafalo upės 
krantų. Šiaip ar taip, toks buvo planas. Abu sūnūs nuobodžiavo, bet 
taip jau yra buvę ne kartą. 

Nepaisant chaoso teismo salės priekyje — ten klerkai šūsnimis 
tempė vidun ir laukan bylas, kuždėjosi laukiantys advokatai, stovėjo 
pasirengę šerifo pavaduotojai, prie teisėjo katedros kiūtino, o paskui 
buvo išvesdinami pro duris kaltinamieji — Hario konvejeris judėjo 
dalykiškai ir be trikdžių. Jis rūsčiai nužvelgdavo kiekvieną veltėdį, kiek 
pabardavo, kai kada paskaitydavo pamoksliuką, paskui pasirašydavo 
nutartį ir pereidavo prie kito. 

Redži tyliai įsmuko į salę ir nusigavo iki sekretorės, sėdinčios ša- 
lia teisėjo katedros. Jiedvi minutėlę šnabždėjosi, ir Redži vis baksnojo į 
kažkokį atsineštą dokumentą. Ji net nusijuokė, nors iš tikrųjų veikiau- 
siai nebuvo taip juokinga. Haris išgirdo ir pamojo jai prieiti arčiau. 

— Kas nors negerai? — pasidomėjo jis, pridengdamas delnu 
mikrofoną. 

— Ne, manau, Markui lyg ir nieko bloga. Noriu kai ko paprašyti. 
Kitu reikalu. 

Haris nusišypsojo ir išjungė mikrofoną. Tokia jau Redži. Jos bylos 
svarbiausios ir tuojau pat reikalingos dėmesio. 

— Koks reikalas? 

Sekretorė padavė Hariui aplanką su byla, o Redži — orderį. 

— Dar vienas parduotuvių vagišiukas, perduotas socialinės rū- 
pybos skyriaus. Čiupdavo ką nors ir sprukdavo, — tyliai pasakė ji, nors 
niekas nesiklausė. Niekam nerūpėjo. 

— Kas tas vaikas? — paklausė jis, sklaidydamas bylą. 

— Ronaldas Alenas Tomas Trečiasis. Dar žinomas kaip Graibš- 
tukas Tomas. Vakar vakare socialinės rūpybos skyrius jį paėmė savo 
žinion ir nusiuntė į globos namus. Prieš valandą mane nusamdė jo 
motina. 

— Čia rašoma, kad jis buvo apleistas ir neprižiūrimas. 

— Netiesa, Hari. Tai ilga istorija, bet, patikėkite, šis vaikas turi 
gerus gimdytojus ir tvarkingus namus. 

— Ir norite, kad jį paleistų? 

— Nedelsiant. Aš pati jį pasiimsiu ir, jeigu reikės, parsivešiu 
namo pas mamutę Lav. 

— Ir pamaitinsite jį lazanija. 

— Žinoma. 

Haris peržvelgė orderį ir apačioje pasirašė. 

— Teks jumis patikėti, Redži. 

— Kaip visada. Ten gale mačiau Deimoną ir Elą. Atrodo, jie ge- 
rokai nuobodžiauja. 

Haris padavė orderį sekretorei, kuri uždėjo antspaudą. 

— Aš irgi. Kai tik atsikratysiu šių padugnių savo salėje, vyksime 
žvejoti. 

— Sėkmės. Pasimatysime pirmadienį. 

— Malonaus savaitgalio, Redži. Prižiūrėsite Marką, taip? 

— Žinoma. 

— Pamėginkite pasikalbėti su jo motina ir atvesti ją į protą. Kuo 
ilgiau aš apie tai galvoju, tuo labiau įsitikinu, kad šie žmonės turi 
bendradarbiauti su FTB ir sutikti su liudytojų apsaugos programa. Po 
šimts, juk jie nieko nepraras. Užtikrink juos, kad bus saugūs. 

— Pasistengsiu. Savaitgalį kurį laiką praleisiu su ja. Galbūt pir- 
madienį galėsime viską baigti. 

— Taigi iki pirmadienio. 

Redži pamerkė jam akį ir pasitraukė nuo katedros. Sekretorė įtei- 
kė Redži orderio kopiją, ir advokatė išėjo iš teismo salės. 

Penktadienį pusę penkių, tiesiai po įprasto jaudinamo skrydžio 
iš Memfio, Tomas Finkas įžengė į Foltrigo kabinetą. Volis Boksas it 
ištikimas šunytis sėdėjo ant sofos, rašydamas, kaip Finkas spėjo, dar 
vieną kalbą jų bosui ar galbūt oficialų pareiškimą spaudai dėl netru- 
kus nuskambėsiančių kaltinimų. Rojus sėdėjo užsikėlęs kojas be batų 
ant rašomojo stalo ir skruostu glausdamas prie peties telefono ragelį. 
Klausėsi užsimerkęs. Diena buvo katastrofiška. Pilnutėlėje teismo sa- 
lėje Lemondas pastatė jį į nepatogią padėtį. Ruzveltui nepavyko pra- 
kalbinti vaikiščią. Ak, jam iki gyvo kaulo įgriso tie teisėjai! 

Finkas nusivilko švarką ir atsisėdo. Foltrigas baigė šnekėtis tele- 
fonu ir padėjo ragelį. 

— Kur tie šaukimai į didįjį žiuri? — paklausė jis. 

— Aš asmeniškai atidaviau juos į rankas federaliniam antstoliui 
Memfyje ir griežtai nurodžiau nejįteikti, kol nesulauks iš jūsų žinios. 

Boksas atsikėlė nuo sofos ir atsisėdo greta Finko. Būtų apmaudu, 
jeigu negalėtų dalyvauti pokalbyje. 

Rojus pasitrynė akis ir pirštais persibraukė plaukus. Nekokie 
reikalai, labai nekokie. 

— "Tai kaip elgsis tas vaikiščias, Tomai? Juk jūs ten buvote. Matėte 
jo motiną. Girdėjote ją kalbant. Kas dėsis toliau? 

— Nežinau. Akivaizdu, kad vaikiščias neketina greitai prabilti. Jis 
ir jo motina apimti siaubo. Abu per daug prisižiūrėję televizoriaus, per 
daug matę susprogdinamų mafijos skundikų. Motina įsitikinusi, kad 
liudytojų apsauga jiems negarantuos saugumo. Ji išties išsigandusi. Šią 
savaitę moteris išgyveno pragarą. 

— Ak, kaip jaudinama, — sumurmėjo Boksas. 

— Man nelieka nieko kita, kaip tik pasinaudoti teismo šau- 
kimais, — rimtai tarė Foltrigas, dėdamasis, kad ši mintis jam ne- 
maloni. — Kitų galimybių jie nepalieka. Mes elgėmės garbingai ir 
nuosaikiai. Paprašėme Memfio jaunimo reikalų teismą padėti mums 
dėl vaiko, bet nieko nepešėme. Metas turėti tuos Žmones čia, savame 
kieme, savame teisme, prieš savo publiką ir priversti juos prabilti. Ar 
sutinkate, Tomai? 

Finkas ne visai sutiko. 

— Man neramu dėl jurisdikcijos. Vaikiščias priklauso tenykščio 
Nepilnamečių teismo jurisdikcijai ir nežinau, kas nutiks, kai jis gaus 
šaukimą. 

Rojus šypsojosi. 

— Teisybė, bet savaitgalį teismas nedirba. Mes čia kai ką patikri- 
nome ir, man regis, šiuo klausimu federalinis įstatymas turi viršenybę 
prieš valstijos įstatymą. Kaip manote, Voli? 

— Turbūt taip, — sutiko Volis. 

— Ir aš kalbėjausi su čionykšte antstolių tarnyba. Paprašiau, kad 
rytoj jų vaikinai paimtų vaikiščią iš Memfio ir atgabentų čia, kur jis 
turės stoti prieš didįjį žiuri. Nemanau, kad vietiniai Memfyje trukdys 
federalinių antstolių tarnybai. Mes pasitvarkėme, kad laikinai jis būtų 
įkurdintas čia, municipalinio kalėjimo sparne, skirtame nepilname- 
čiams. Viskas turėtų vykti kaip sviestu patepta. 

— O kaip jo advokatė? — paklausė Finkas. — Juk negalite pri- 
versti ją duoti parodymus. Jeigu ji ką nors žino, tai sužinojo atstovau- 
dama vaikiščiui. Taigi informacija konfidenciali, ginama advokato ir 
kliento santykių prerogatyvos. 

— Išsikviesime vien tam, kad ją patrukdytume, — nusišypsojo 

Foltrigas. — Pirmadienį ji ir vaikiščias mirtinai persigąs. Visos kortos 
bus mūsų rankose, Tomai. 

— Beje, dėl pirmadienio. Teisėjas Ruzveltas nori mus matyti vi- 
dudienį savo teismo salėje. 

Rojus ir Volis smagiai nusikvatojo. 

— Teisėjas pasijus labai vienišas, — suprunkštė Foltrigas. — Jūs, 
aš, vaikiščias ir jo advokatė — visi būsime čia. Koks mulkis! 

Finkas nesijuokė kartu su jais. 


Penktą valandą Dorina, pabeldusi į duris, brazdinosi raktais, kol 
šias atdarė. Markas, ant grindų su savimi žaidęs šaškėmis, kaipmat pa- 
virto zombiu. Lyg ištiktas transo sėdėjo pasikišęs po savimi kojas ir 
spoksojo į šaškių lentą. 

— Gerai jautiesi, Markai? 

Jokio atsako. 

— Markai, branguti, man tikrai neramu dėl tavęs. Manau, pa- 
kviesiu gydytoją. Gal ir tau kaip broliukui prasideda šokas. 

Jis pamažu papurtė galvą ir liūdnomis akimis pažvelgė į ją: 

— Ne, man viskas gerai. Tik reikia šiek tiek poilsio. 

— Užvalgytum ko nors? 

— Gal truputėlį picos. 

— Žinoma, mažuli. Aš užsakysiu. Klausyk, branguti, už penkių 
minučių baigiu pamainą, bet pasakysiu Tildai, kad labai atidžiai tave 
stebėtų, gerai? Ištversi iki ryto, kol aš grįšiu? 

— Galbūt, — išlemeno jis. 

— Vargšiukas. Tau nėra ko čia būti. 

— Kaip nors ištempsiu. 


Tilda buvo ne tokia susirūpinusi kaip Dorina. Tačiau ir ji du 
kartus užsuko pasižiūrėti Marko, o trečiąjį atsivedė su savimi ir lanky- 
tojus. Pasibeldusi, pamažu atidarė duris. Markas jau buvo besirengiąs 
vaidinti įprastą transo spektaklį, bet išvydo du stambius kostiumuotus 
vyriškius. 

— Markai, šie žmonės — federaliniai antstoliai, — nervingai pri- 
statė Tilda. Markas stovėjo netoli .klozeto. Kambarys staiga jam tapo 
mažut mažutėlis. 

— Sveikas, Markai, — tarė pirmasis. — Aš — Vernas Duboskis, 
federalinio antstolio įgaliotinis. — Kalbėjo jis tiksliai ir aiškiai. Tipiš- 
kas jankis. Bet tik tiek Markas pastebėjo. Duboskis rankoje laikė kaž- 
kokius popierius. — Tu — Markas Svėjus? 

Jis linktelėjo nepajėgdamas ištarti nė žodžio. 

— Nebijok, Markai. Mes tik turime įteikti tau šiuos popierius. 

Markas pažvelgė pagalbos į Tildą, bet ši tylėjo, nesumodama, kuo 
padėti. 

— Kas tai? — nervingai paklausė jis. 

— Teismo šaukimas. Tai reiškia, kad pirmadienį Naujajame Or- 
leane turėsi stoti prieš didįjį žiuri. Nagi, nesijaudink, rytoj popiet mes 
atvyksime tavęs pasiimti ir ten nuvešime. 

Nervinis spazmas sutraukė jam skrandį, kojas pakirto, burna iš- 
džiūvo.. 

— Kodėl? — paklausė jis. 

— Negalime pasakyti, Markai. Tikrai, tai ne mūsų reikalas. Mes 
tik vykdome įsakymus. 

Markas stebeilijo į popierius, kuriais mosikavo Vernas. Naujasis 
Orleanas! 

— O ar pranešėte mano motinai? 

— Na, matai, Markai, mes privalome jai įteikti tų pačių doku- 
mentų kopijas. Kartu viską paaiškinsime ir pasakysime, kad tau nieko 
bloga neatsitiks. Po teisybei, ji gali vykti su tavimi, jeigu nori. 

— Ji negali vykti su manimi. Turi būti prie Rikio. 

Antstoliai susižvalgė. 

— Ką gi, šiaip ar taip, mes jai viską paaiškinsime. 

— Žinote, aš turiu advokatę. Ar pranešėte jai? 

— Ne. Mums neprivalu informuoti advokatus, bet jeigu nori, gali 
jai paskambinti. 

— Ar jis gali prieiti prie telefono? — antrasis paklausė Tildą. 

— Tik jeigu aš jam atnešiu, — atsakė ji. 

— Galite palaukti pusvalandį, a? 

— Kaip pasakysite, — gūžtelėjo pečiais Tilda. 

— Taigi, Markai, maždaug po pusvalandžio galėsi paskambinti 
savo advokatei, — Duboskis nutilo ir pažvelgė į savo bendrą. — Ką gi, 
sėkmės, Markai. Atleisk, jeigu tave išgąsdinome. 

Jie paliko jį stovintį netoli klozeto, atsirėmusį į sieną, kad nepar- 
griūtų, sutrikusį labiau nei kada nors anksčiau, mirtinai persigandusį. 

Ir piktą. Supuvusi sistema. Vemt vertė nuo įstatymų, teisininkų ir 
teismų, nuo farų, FTB agentų ir antstolių, nuo reporterių, teisėjų ir 
kalėjimo prižiūrėtojų. 

Jis atsiplėšė nuo sienos popierinio rankšluosčio, pasišluostė akis, 
paskui atsisėdo ant klozeto pasostės. 

Ir prisiekė sienoms: į Naująjį Orleaną jo niekaip nenutemps. 


Kiti du antstolio įgaliotiniai turėjo įteikti šaukimą Dajanai, o dar 
du — poniai Redži Lav į namus. Visi šie veiksmai buvo kruopščiai su- 
derinti ir turėjo vykti apytikriai tuo pat metu. Iš tikrųjų būtų visiškai 
pakakę vieno antstolio įgaliotinio ar net kokio bedarbio betonuotojo, 
kuris būtų galėjęs įteikti visus tris šaukimus ir per valandą baigti dar- 
bą. Tačiau buvo įdomiau pasitelkti šešis žmones su trim radiofikuotais 
automobiliais, ginkluotus pistoletais, ir smogti tamsos priedangoje — 
visai kaip Ypatingosios paskirties būrio šturmuotojų grupė. 

Jie pasibeldė į mamutės Lav virtuvės duris, palaukė, kol priebu- 
tyje užsidegė šviesa ir už šių stiklo pasirodė pati šeimininkė. Ji iškart 
suprato, kad reikia tikėtis bėdos. Per Redži skyrybų košmarą, mėgini- 
mus uždaryti ją į psichiatrinę ir teisinį karą su Džo Kardoniu jai ne 
sykį teko bet kuriuo paros metu pamatyti ant savo slenksčio visokių 
įgaliotinių bei žmonių tamsiais kostiumais. Tie tipai visada atnešdavo 
nemalonumų. 

— Kuo galiu padėti? — paklausė ji, prisiversdama nusišypsoti. 

— Taip, mem. Mes ieškome tokios Redži Lav. 

Jie netgi kalbėjo kaip farai. 

— O kasjūs tokie? 

— Aš — Maikas Hedlis, o čia — Teris Flegas. Mes — federaliniai 
antstoliai. 

— Federaliniai antstoliai ar antstolio įgaliotiniai? Parodykite ko- 
kius nors asmens dokumentus. 

Prašymas abu šokiravo, ir visiškai sinchroniškai juodu siekė ki- 
šenėn ženkliukų. 

— Mes — federalinio antstolio įgaliotiniai, mem. 

— Iš pradžių ne taip sakėte, — įgėlė ji, tyrinėdama prie durų 
stiklo prikištus ženklelius. 

Kai išgirdo kieme trinktelint automobilio duris, mažučiame savo 
butuko balkone Redži gurkšnojo kavą. Tad dabar, užsiglaudusi už 

kampo, ji stengėsi įžvelgti du vyriškius, apšviestus priebučio lempos. 
Girdėjo balsus, bet negalėjo suprasti, kas kalbama. 

— Atleiskite, mem, — atsiprašė Hedlis. 

— Kodėl jums reikia Redži Lav? — įtariai susiraukusi paklausė 
mamutė Lav. 

— Arji čia gyvena? 

— Galbūt, o gal ir ne. Ko jums reikia? 

Hedlis ir Elegas susižvalgė. 

— Mes turime jai įteikti teismo šaukimą. 

— Šaukimą dėl ko? 

— Galiu paklausti, kas jūs tokia? — įsiterpė Flegas. 

— Jos motina. Nagi, dėl ko šaukimas? 

— Šaukimas į didįjį žiuri. Pirmadienį Naujajame Orleane ji pri- 
valo stoti prieš didįjį žiuri. Jeigu norite, galime palikti jums. 

— Aš jo nepriimu, — atrėmė ji, lyg kiekvieną savaitę būtų kovo- 
jusi su šaukimų įteikėjais. — Jeigu neklystu, patys privalote jai įteikti. 

— Kur ji? 

— Ji čia negyvena. 

Tai juos suerzino. 

— Antai jos automobilis, — Hedlis kryptelėjo galva į Redži 
mazdą. 

— Ji čia negyvena, — pakartojo mamutė Lav. 

— Gerai, bet ar dabar ji čia yra? 

— Ne. 

— Ar žinote, kur ji? 

— Neieškojote jos kontoroje? Ji ten nuolat dirba. 

— Bet kodėl čia jos automobilis? 

— Kartais ji važiuoja su Klintu, savo sekretoriumi. Gal juodu kur 
nors kartu pietauja ar dar ką. 

Juodu apsimainė nusivylusiais žvilgsniais. 

— Manau,ji čia, — staiga agresyviai pareiškė Hedlis. 

— Tau moka ne už tai, kad manytum, sūneli. Moka, kad įteiktum 
tuos prakeiktus popierius, o aš tau sakau, kad čia jos nėra, — mamutė 
Lav pakėlė balsą, ir Redži ją išgirdo. 

— Galime apieškoti namus? — paklausė Flegas. 

— Jeigu turite orderį, prašom. Jeigu ne — metas dangintis iš 
mano valdos. 

Abu pasitraukė žingsnį atgal ir sustojo. 

— Tikiuosi, jūs netrukdote įteikti federalinį šaukimą, — rimtai 
pasakė Hedlis. Pasistengė, kad tai nuskambėtų grėsmingai, su šiurpi- 
nančiu atspalviu, bet jis gėdingai susimovė. 

— O aš tikiuosi, kad jūs nemėginate grasinti senutei, — ji stovėjo 
įsisprendusi rankomis į klubus ir pasirengusi kovai. 

Juodu kapituliavo ir atsitraukė. 

— Mes dar grįšime, — pažadėjo Hedlis, atidarydamas savo auto- 
mobilio duris. 

— Ir mane čia rasite, — piktai šūktelėjo ji, išeidama į lauką. Sto- 
vėdama mažame priebutyje, ji stebėjo juodu atbulom išvairuojant į 
gatvę. Palaukusi penkias minutes ir įsitikinusi, kad anie nuvažiavo, 
pasuko į Redži butuką virš garažo. 


Dajana, niekaip nepakomentavusi, paėmė iš mandagaus ir atsi- 
prašinėjančio džentelmeno šaukimą ir blausioje lempos prie Rikio 
lovos šviesoje perskaitė. Nebuvo jokių paaiškinimų, tik įsakymas 
Markui 10 valandą ryto stoti prieš didįjį žiuri žemiau nurodytu adre- 
su. Visai neužsiminta, kaip jam ten patekti; nė žodžio apie tai, kad jis 
galėtų grįžti atgal; jokio perspėjimo, kas atsitiktų, jeigu jis nepaklustų 
nuvykti ar atsisakytų kalbėti. 

Ji paskambino Redži, bet niekas nekėlė ragelio. 


Nors iki Klinto buto buvo penkiolika minučių kelio automobiliu, 
ten nuvažiuoti jai prireikė bemaž valandos. Sukinėjosi zigzagais po 
miesto centro pakraščius, paskui be aiškaus tikslo skriejo aplinkiniu 
valstijas jungiančiu greitkeliu ir kai įsitikino, kad niekas neseka, pa- 
statė savo mazdą gatvėje, prikimštoje tuščių automobilių. Keturis 
kvartalus iki Klinto buto ji sukorė pėsčiomis. 

Staiga jam teko atšaukti sutartą pasimatymą devintą valandą, iš 
kurio tiek daug tikėjosi. 

— Atleisk, — atsiprašė Redži, kai jis atidarė duris, ir įsmuko pro 
jas vidun. 

— Nieko tokio. Jums viskas gerai? — Klintas paėmė iš jos rankinę 
ir pamojo į sofą. — Sėskitės. 

Redži čia jautėsi kaip namie. Susirado šaldytuve dietinės kolos ir 
atsisėdo ant taburetės prie bariuko. 

— Pas mane prisistatė federaliniai antstoliai su šaukimu į didįjį 
žiuri. Pirmadieniui dešimtą ryto Naujajame Orleane. 

— Bet jums jo neįteikė? 

— Ne. Mamutė Lav juos išgujo. 

— Tokiu atveju, jūs niekuo neįpareigota. 

— Taip, jeigu tik jie manęs nesuras. Nėra įstatymo, kuris baustų 
už tai, kad vengi priimti šaukimą į didįjį žiuri. Man reikia paskambinti 
Dajanai. 

Klintas padavė telefoną, ir ji iš atminties surinko telefono nu- 
merį. 

— Atsipalaiduokite, Redži, — ramino jis ir švelniai pabučiavo ją į 
skruostą. Paskui pasiėmė kelis žurnalus ir įjungė stereogrotuvą. Dajana 
atsiliepė, tačiau Redži suspėjo ištarti vos tris žodžius, po to gavo nutilti 
ir klausytis. Šaukimai išsiuntinėti visur: Redži, Dajanai, Markui. Redži 
pamėgino ją nuraminti. Dajana paskambinusi į Laikinojo sulaikymo 
centrą, bet jai nepavyko susisiekti su Marku. Buvo pasakyta, kad tokiu 
laiku telefonai neprieinami. Jiedvi kalbėjosi penkias minutes. Redži, 
pati labai sukrėsta, stengėsi įtikinti Dajaną, kad viskas gerai. Ji, Redži, 
valdanti padėtį. Pažadėjusi paskambinti rytą, ji padėjo ragelį. 

— Jie neturi teisės išsivežti Marką, — piktinosi Klintas. — Juk jis 
priklauso mūsiškio Nepilnamečių teismo jurisdikcijai. 

— Man reikia pasikalbėti su Hariu. Bet jo nėra mieste. 

— Kur jis? 

— Kažkur žvejoja su sūnumis. į 

— Šis reikalas svarbesnis negu žvejyba, Redži. Suraskime jį. Juk 
jis galėtų tai sustabdyti, ar ne? 

Ji mąstė apie šimtą dalykų išsyk. 

— Labai gudriai sumanyta, Klintai. Pats pagalvok. Foltrigas iš- 
laukia iki penktadienio pavakarės, ir tik tada įteikiami šaukimai pri- 
sistatyti pirmadienį rytą. 

— Kaip jis galėjo taip padaryti? 

— Visai paprastai. Tiesiog padarė, ir tiek. Tokioje baudžiamojoje 
byloje kaip ši federalinis didysis žiuri gali iš bet kur kviestis bet kokį 
liudytoją, nepaisydamas nei laiko, nei atstumo. Ir liudytojas privalo 
pasirodyti, nebent jam ar jai pavyktų pasiekti, kad šaukimas būtų 
anuliuotas. 

— O kaip tą galima padaryti? 

— Paduoti prašymą į federalinį teismą, kad šaukimas būtų pripa- 
žintas negaliojančiu. 

— Palaukit, spėsiu. Federalinis teismas — Naujajame Orleane? 

— Taip. Pirmadienį anksti rytą Naujajame Orleane mums teks 
susirasti procesą vedantį teisėją ir melsti jį, kad surengtų skubų svars- 
tymą dėl prašymo anuliuoti šaukimą. 

— Nieko neišeis, Redži. 

— Žinoma, nieko neišeis. Foltrigas taip ir suplanavo, — ji nugėrė 
gurkšnį dietinės kolos. — Ar turi kavos? 

— Žinoma, — Klintas šoko naršyti po stalčius. 

Redži balsu mąstė: 

— Jeigu man pavyktų išsisukti nuo šaukimo iki pirmadienio, Fol- 
trigas gautų suveikti dar vieną. Tada galbūt turėčiau laiko pasiekti, kad 
šaukimas būtų anuliuotas. Visa esmė — Markas. Aš jiems nereikalinga, 
nes žino, kad negali priversti mane kalbėti. 

— Ar žinote, Redži, kur tas prakeiktas kūnas paslėptas? 

— Ne. 

— O Markas? 

— Taip. 

Mirksnį jis apmirė, paskui prileido iš čiaupo į kavinuką van- 
dens. | 

— Mums reikia sugalvoti, kaip suturėti Marką čia, Klintai. Ne- 
galime leisti, kad jis vyktų į Naująjį Orleaną. 

— Paskambinkite Hariui. 

— Haris žvejoja kalnuose. 

— Tuomet paskambinkite Hario žmonai ir sužinokite, kur kal- 
nuose jis žvejoja. Jeigu reikės, aš jį parsivešiu. 

— Tu teisus, — Redži čiupo telefoną ir suskato rinkti numerį. 

Nepilnamečių laikinojo sulaikymo centre kambariai paskutinį 
kartą tikrinami dešimtą valandą vakaro — įsitikinama, ar užgesintos 
visos šviesos ir išjungti televizoriai. Markas išgirdo Tildą toliau ko- 
ridoriuje Žvanginant raktais ir įsakinėjant. Atsagstytus jo marškinius 
merkė prakaitas, srūvantis kūnu iki bambos ir besitvenkiantis ties 
džinsų užtrauktuku. Televizorius buvo išjungtas. Berniukas alsavo 

sunkiai, tankūs jo plaukai buvo šlapi, ir prakaito upeliukai vinguriavo 
iki antakių, varvėjo nuo nosies. Štai Tilda jau gretimame kambaryje. 
Marko veidas žioravo raudoniu ir karščiu. 

„Pasibeldusi Tilda atrakino Marko kambario duris. Šviesa buvo 
gultus, bet Marko ten nepamatė. 

Paskui prie klozeto ji išvydo vaiko pėdas. Berniukas gulėjo susi- 
rietęs į kamuoliuką, tvirtai prispaustais prie krūtinės keliais, nejudė- 
damas, tik greitai, sunkiai alsuodamas. 

Akys užmerktos, kairys nykštys burnoje. 

— Markai! — sušuko ji, staiga pasibaisėjusi. — Markai! O, Dieve 
mano! — Ji išbėgo iš kambario kviestis pagalbos ir po kelių sekundžių 
grįžo su Deniu, savo porininku, kuris greitomis apžvelgė padėtį. 

— Dorina dėl to nerimavo, — pasakė Denis, palytėdamas pra- 
kaitą ant Marko pilvo. — Velnias, jis visas šlapias. 

Tilda suėmė berniuko riešą. 

— Pulsas daužosi it pašėlęs. Žiūrėk, kaip jis kvėpuoja. Skambink 
greitajai! 

— Vargšui vaikui šokas, tiesa? 

— Bėk skambinti greitajai! 

Sudrebindamas grindis, Denis išdundėjo iš kambario. Tilda pa- 
kėlė Marką ir nunešė ant apatinio gulto, kur jis vėl susirietė pritrauk- 
damas kelius prie krūtinės. Nykščio taip ir neištraukė sau iš burnos. 
Grįžo Denis, nešinas prisegtais prie lentelės popieriais. 

— Štai čia turbūt rašyta Dorinos — kad būtina pasižiūrėti jį kas 
valandą ir, jeigu kas, skubiai vežti į Šv. Petro ligoninę ir paskambinti 
gydytojui Grinvėjui. 

— Tai aš kalta, — vos neverkė Tilda. — Nereikėjo leisti čia tų RES 
keiktų antstolių. Mirtinai išgąsdino vargšą berniuką. 

Denis atsiklaupė greta jos ir storu nykščiu atkėlė Marko dešinės 
akies voką. 

— Velnias! Akys užvirtusios aukštyn. Tam vaikui negerai, — itin 
rimtai, lyg koks smegenų chirurgas konstatavo jis. 

— Atnešk nuo prausyklės skepetėlę, — sukomandavo Telda, ir 
Denis įvykdė, ką lieptas. — Dorina man pasakojo, kad kaip tik tas pat 
nutiko ir jo mažesniajam broliukui. Pirmadienį abu matė tuos šūvius, 
ir nuo tada mažesnysis ištiktas šoko. 

Denis padavė Tildai frotinę skepetėlę, kuria ji pašluostė Markui 
kaktą. 

— Velnias, širdis jam tuoj plyš, — jaudinosi Denis, klūpodamas 
vėl ant kelių greta Tildos. — Ir taip pašėlusiai tankiai kvėpuoja. 

— Vargšelis. Man reikėjo išvyti tuos antstolius, — sielojosi Tilda. 

— Aš taip ir būčiau padaręs. Kokią teisę jie turi čia ateiti, — jis 
palietė nykščiu kairę vaiko akį, ir Markas suaimanavo bei pasimuistė. 
Paskui pradėjo dejuoti, visai kaip Rikis, tuo dar labiau juodu išgąsdin- 
damas. Žemas, kimus, vienodas garsas veržėsi iš pačios gerklės gilu- 
mos, o nykštį vaikas čiulpė dar stipriau. 

Iš pagrindinės kalėjimo dalies trim aukštais žemiau atlėkė sanita- 
ras, lydimas dar vieno prižiūrėtojo. 

— Kas atsitiko? — paklausė jis, Tildai ir Deniui kiek pasislinkus 
į šalį. 

— Man regis, tai vadinama trauminiu šoku ar stresu, ar dar kaž- 
kaip, — atsakė Tilda. — Visą dieną jis keistai elgėsi, paskui maždaug 
prieš dvi valandas čia atvyko du federaliniai antstoliai įteikti jam 
šaukimo. — Sanitaras nesiklausė, tik sugriebė berniuko riešą ir čiuop- 
telėjo pulsą. Tilda tratėjo toliau: — Tiedu mirtinai jį išgąsdino ir tai, 
matyt, sukėlė šoką. Reikėjo jį stebėti, bet turėjau daug darbo. 

— Būčiau išvijęs tuos prakeiktus antstolius, — suniurnėjo Denis. 
Juodu su Tilda stovėjo greta sanitaro. 

— Žinai, tas pat nutiko ir mažesniam jo broliukui, tam, apie kurį 
visą savaitę rašė laikraštis. Apie tuos šūvius ir viską. 

— Jį reikia vežti, — susiraukęs pareiškė sanitaras atsistodamas 
ir riktelėjo į savo radijo stotelę: — Paskubėkite su neštuvais į ketvirtą 
aukštą. — Turime čia vaiką, kuriam bloga. 

Denis kyštelėjo sanitarui po nosimi lentelę su prisegtais popie- 
riais. 

— Čia parašyta gabenti jį į Šv. Petro ligoninę, pas gydytoją Grin- 
vėjų. 

— Ten kaip tik ir jo brolis, — pridūrė Tilda. — Dorina man viską 
papasakojo. Ji nerimavo, kad taip gali atsitikti. Pasakė, kad šiandien 
popiet vos neiškvietusi greitosios. Dar pasakė, kad visą dieną jo būklė 
tolydžio blogėjo. Turėjau būti atidesnė. 

Atbildėjo dar du sanitarai su ratukiniais neštuvais. Markas buvo 
skubiai paguldytas ant jų ir užklotas antklode, paskui per klubus ir 

krūtinę pririštas diržais. Jis taip ir neatsimerkė, bet vis tiek kažkaip 
sugebėjo tebečiulpti nykštį. 

Ir sugebėjo toliau skausmingai, monotoniškai inkšti, tuo įvaryda- 
mas baimės sanitarams, kurie suskato stumti ratukinius neštuvus dar 
sparčiau. Tie greitai pradardėjo pro budėtojų postą ir įšovė į liftą. 

— Ar anksčiau tau teko matyti ką nors panašaus? — uždusęs su- 
murmėjo vienas sanitaras kitam. 

— Kiek prisimenu, ne. 

— Jis visas dega. 

— Ištikus šokui, oda paprastai būna vėsi ir drėgna. Niekada šitaip 
nemačiau. 

— Aha. Galbūt potrauminis šokas kitoks. Tik pažiūrėk į tą nykštį. 

— Ar tai tas pats vaikas, kurį medžioja gangsteriai? 

— Aha. Pirmame puslapyje šiandien ir vakar. 

— Turbūt jis nebeišlaikė. 

Liftas sustojo, ir jie skubiai nustūmė ratukinius neštuvus virtine 
trumpų koridorių, kur kaip visada penktadieniais municipaliniame 
kalėjime vyko beprotiška bėgionė. Atsilapojus dvivėrėms durims, visi 
atsidūrė prie greitosios. Kelionė iki Šv. Petro ligoninės truko ne ilgiau 
kaip dešimt minučių, perpus trumpiau nei teko laukti nuvykus. Ten iš 
dar trijų greitųjų buvo iškeliami pacientai. Šv. Petro ligoninė priimda- 
vo daugumą Memfio sužeistųjų peiliu, peršautųjų, sumuštųjų žmonų 
ir sužalotojų per savaitgalio eismo įvykius. Kiaurą parą tempas būdavo 
karštligiškas, bet nuo penktadienio saulėlydžio iki vėlyvo sekmadienio 
vakaro čia viešpataudavo tikras chaosas. 

Per prievažą jį nurideno baltų plytelių grindimis, kur neštuvai 
galiausia sustojo ir sanitarai gavo palaukti bei užpildyti formuliarus. 
Mažutė armija seselių ir gydytojų grūdosi aplink kiekvieną naują pa- 
cientą ir visi vienu metu šūkavo. Žmonės lakstė visomis kryptimis. 
Čia maišėsi ir koks pustuzinis farų. Plačiame koridoriuje kaip papuola 
stovėjo dar trys ratukiniai neštuvai. 

Kažkokia seselė, atsitiktinai ėjusi pro šalį, sekundėlei stabtelėjo ir 
paklausė sanitarų: 

— Kas atsitiko? 

Vienas sanitaras padavė jai blanką. 

— Vadinasi, jis nekraujuoja, — pasakė ji tonu, lyg visa kita būtų 
nesvarbu, išskyrus plūstantį kraują. 

— Ne, panašu į stresą ar šoką, arba dar į ką nors tokio. Tai būdin- 
ga jų šeimai. 

— Gali palaukti. Nuvežkite jį į registratūrą. Po minutėlės grį- 
šiu, — ir ji nulėkė. 

Laviruodami su ratukiniais neštuvais per žmonių spūstį, galiau- 
siai jie sustojo prie nedidelės patalpos šalia pagrindinio koridoriaus. 
Formuliarai įteikti kitai seselei, kuri kažką pakrevezojo, nė nežiūrėda- 
ma į Marką. 

— Kur gydytojas Grinvėjus? — paklausė ji sanitarus. 

Tie susižvalgė ir gūžtelėjo pečiais. 

— Jūs nepaskambinote jam? — nustebo seselė. 

— Na, ne. 

— Na, ne, — pamėgdžiojo ji ir užvertė aukštyn akis. Kas per pora 
subingalvių. — Klausykite, čia karo zona, aišku? Aplinkui visur liejasi 
kraujas, paleistos žarnos. Per praeitą pusvalandį šiame koridoriuje 
mes netekome dviejų žmonių. Čia pas mus neatidėliotini psichiatri- 
niai atvejai nelaikomi pirmučiausios svarbos reikalu. 

— Norite, kad jį nušautume? — paklausė vienas, krypteldamas 
galva į Marką, ir tai ją ne juokais įsiutino. 

— Ne. Noriu, kad iš čia dingtumėte. Aš pati juo pasirūpinsiu, o 
jūs, vyručiai, nešdinkitės velniop. 

— Jūs pasirašėte dokumentus, panele. Tad paliekame vaiką 
jums. — Juodu nusišypsojo ir pasuko į duris. 

— Arjį lydi policininkas? — paklausė ji. 

— Ne. Juk jis mažametis. — Ir jie pasišalino. 

Markas sugebėjo pasiversti ant šono ir prisitraukti prie krūtinės 
kelius. Diržai nebuvo stipriai suveržti. Jis truputėlį prasimerkė. Viena- 
me kambario kampe ant trijų kėdžių gulėjo kažkoks juodaodis. Prie 
žalių durų šalia geriamojo vandens fontanėlio stovėjo tušti neštuvai su. 
kruvinomis paklodėmis. Atsiliepusi telefonu, seselė tarstelėjo kelis žo- 
džius ir išėjo. Markas greitai atsisegė diržus ir nušoko ant grindų. Juk 
nieko nusikalstama, jeigu šiek tiek pavaikštinės. Šiaip ar taip, dabar 
esąs psichinis atvejis, tad kas, jei seselė ir pagautų jį vaikščiojantį. 

Formuliarai, kuriuos ji turėjo rankoje, gulėjo ant spintelės. Su- 
griebęs tuos popierius, Markas išstūmė ratukinius neštuvus pro ža- 
liąsias duris, kurios vedė į siaurą koridorių su ankštais kabinetėliais 
abiejose pusėse. Čia paliko neštuvus, o formuliarus įmetė į skardinę 

šiukšliadėžę. Strėlytės su užrašu „Išėjimas“ rodė durų su langučiu link. 
Šios vėrėsi į beprotnamį, kuris vadinosi „Priimamasis“. 

Markas nusišypsojo sau. Buvo čia ir anksčiau. Kurį laiką pro lan- 
gutį stebėjęs chaosą, susirado vietą, kur jis ir Hardis liko stovėti, kai 
Grinvėjus ir Dajana dingo su Rikiu. Patyliukais įsmuko pro duris ir lyg 
niekur nieko nusiyrė per kirbinę ligonių ir sužeistųjų, nekantraujančių 
greičiau patekti į ligoninę. Jei bėgtų ir nardytų tarp žmonių, atkreiptų į 
save dėmesį, tad jis elgėsi šaltakraujiškai. Savo mėgstamiausiu liftu nu- 
sileido į pusrūsį ir prie laiptų aptiko tuščią invalido vežimėlį. Nors šis 
dydžiu buvo pritaikytas suaugusiesiems, tačiau darbuodamasis ratais 
jis pro kavinukę išsirideno į lavoninę. 


Klintas užsnūdo ant sofos. Kai suskambo telefonas, raštvedys jau 
buvo bemaž „atsijungęs“. Ragelį čiupo Redži. 

— Alio? 

— Sveika, Redži. Čia aš, Markas. 

— Markai! Kaip laikaisi, brangusis? 

— Puikiai, Redži. Tiesiog nuostabiai. 

— Kaip mane susiradai? — paklausė ji, išjungdama televizorių. 

— Paskambinau mamutei Lav ir pažadinau ją. Ji pasakė man šį 
numerį. Čia Klinto butas, taip? 

— Taip. Kaip tu priėjai prie telefono? Juk baisiai vėlu. 

— Na, aš jau nebe kalėjime. 

Ji atsistojo ir nuėjo prie užkandžių baro. 2 

— Kur tu, brangusis? 

— Šv. Petro ligoninėje. 

— Aišku. O kaip tu ten patekai? 

— Mane atvežė su greitaja. 

— Tau viskas gerai? 

— Kuo puikiausia. 

— Tai kodėl tave vežė greitoji? 

— Buvo ištikęs potrauminio streso sindromas ir mane kuo sku- 
biausiai atbogino čia. 

— Atvažiuoti pas tave? 

— Galbūt. Kas ten dėl to didžiojo žiuri? 

— Grynai siekiama tave išgąsdinti ir priversti kalbėti. 

— Ką gi, pavyko. Esu išsigandęs labiau nei kada nors anksčiau. 

— Iš balso neatrodo. 

— Žvalumas tik iš nervų, Redži. O šiaip esu mirtinai išsigandęs. 

— Noriu pasakyti, kad iš balso nepanašu, jog tau šokas ar dar kas 
nors. 

— Labai greitai atsigavau. Aš juos apmoviau, Redži, aišku? Pusę 
valandos bėgiojau po savo mažutę kamerą, o kai mane rado, visas 
žliaugiau prakaitu ir apskritai, pasak jų, prastai atrodžiau. 

Ant sofos Klintas atsisėdo ir įdėmiai sukluso. 

— Gydytojas tave matė? — paklausė ji, susiraukdama Klintui. 

— Ne visai. 

— Kaip suprasti? 

— Taip, kad išėjau iš ligoninės priimamojo. Tai yra, pabėgau, Re- 
dži. Buvo visai nesunku. 

— O, Dieve mano! 

— Nesijaudinkite. Man viskas gerai. Nesirengiu grįžti į kalėjimą, 
Redži. Ir nesirengiu pasirodyti didžiajam žiuri Naujajame Orleane. Juk 
ten jie mane vėl paprasčiausiai pasodins už grotų, tiesa? 

— Klausyk, Markai, tu negali taip pasielgti. Negali pabėgti. Pri- 
valai... 

— Aš jau pabėgau, Redži. Ir žinote, ką? 

— Ką? 

— Abejoju, ar kas nors susivokė. Čia toks beprotnamis. Kažin ar 
manęs jau pasigedo. 

— O farai? 

— Ką, farai? 

— Ar su tavimi į ligoninę nevažiavo faras? 

— Ne. Juk aš tik vaikas, Redži. Mane lydėjo du stambūs sanitarai, 
betgi esu dar mažas ir buvau ištiktas komos, čiulpiau sau nykštį, deja- 
vau ir inkščiau, visai kaip Rikis. Būtumėte manimi didžiavusis. Tiesiog 
kaip kokiame filme. Kai tik buvau atvežtas į ligoninę, visi nuo manęs 
nusisuko — štai taip aš išėjau. 

— Tu negali taip elgtis, Markai. 

— Jau padaryta, aišku? Ir nesirengiu grįžti. 

— O kaip tavo mama? 

— A, prieš kokią valandą kalbėjausi su ja, žinoma, telefonu. Ji 
baisiai susijaudino, bet įtikinau ją, kad man viskas gerai. Jai visa tai 
nepatiko, liepė ateiti pas Rikį į palatą. Per telefoną mudu atsakančiai 
susiginčijome, bet ji galiausiai nusiramino. Manau, vėl ryja tabletes. 

— Bet tu ligoninėje? 

— Tikrai taip. 

— Kur? Kokioje palatoje? 

— Jūs vis dar mano advokatė? 

— Žinoma, tavo advokatė. 

— Gerai. Tad jeigu jums ką nors pasakysiu, niekam negalite to 
pakartoti, taip? 

— Taip. 

— Jūs mano draugė, Redži? + 

— Žinoma, tavo draugė. 

— Tai gerai, nes jūs — vienintelė mano draugė, kurią dabar turiu. 
Padėsite man, Redži? Aš tikrai baisiai persigandęs. 

— Viską padarysiu, Markai. Kur tu esi? 

— Lavoninėje. Čia kampe yra nedidukas kabinetas, aš slepiuosi 
po rašomuoju stalu. Šviesos išjungtos. Jeigu labai greitai padėsiu rage- 
lį, vadinasi, kas nors atėjo. Man čia būnant atnešė du numirėlius, bet 
kol kas į kabinetą niekas neužėjo. 

— Lavoninėje?! 

— Aha. Esu čia buvęs ir anksčiau. Prisimenate, gana gerai pažįstu 
šią ligoninę. 

— Taip, tikrai. 

— Kas lavoninėje? — pašnabždom paklausė Klintas. Redži vėl 
susiraukė jam ir papurtė galvą. 

— Mama sakė, kad ir jums, Redži, yra teismo šaukimas. Ar tiesa? 

— Taip. Bet man jo neįteikė. Štai kodėl esu čia, pas Klintą. Jeigu 
man neįteiks šaukimo, neprivalėsiu ten važiuoti. 

— Vadinasi, ir jūs slapstotės? 

— Matyt, taip. 

Staiga jo linijos gale kažkas trekštelėjo, ir supypsėjo trumpi sig- 
nalai. Ji įbedė akis į ragelį, paskui skubiai padėjo šį į vietą. 

— Jis nutraukė pokalbį, — tarė. 

— Kas, po šimts, dedasi? — paklausė Klintas. 

— Skambino Markas. Jis pabėgo iš kalėjimo. 

— Kąč! 

— Slepiasi Šv. Petro ligoninės lavoninėje. — Redži ištarė tai tokiu 
tonu, lyg negalėtų patikėti. Vėl sučirškė telefonas, ir ji stvėrė rage- 
lį. — Alio! 

— Atleiskite. Durys atsidarė ir vėl užsidarė. Pamaniau, kad atneša 
dar vieną numirėlį. 

— Tu saugus, Markai? 

— Po šimts, ne. Kaipgi galiu būti saugus. Bet aš juk vaikas, aišku? 
Ir dar psichinis atvejis. Tad jeigu mane pagaus, vėl įpulsiu į šoką ir 
atsidursiu palatoje. Tuomet galbūt vėl sugalvosiu kokį nors būdą, kaip 
pasprukti. 

— Juk negali amžinai slapstytis. 

— Ir jūs. | 

Ji vėl nusistebėjo dėl guvaus jo liežuvio. 

— Tu teisus, Markai. Tai ką darome? 

— Nežinau. Aš tikrai norėčiau dingti iš Memfio. Nuo farų ir ka- 
lėjimų mane vemt verčia. | 

— Kur nori važiuoti. 

— Na, pirma noriu kai ko jūsų paklausti. Jeigu atvažiuojate ma- 
nęs pasiimti ir mudu drauge paliekame miestą, tuomet jums gali grėsti 
nemalonumai už tai, kad padėjote man pabėgti. Tiesa? 

— Taip. Tapčiau bendrininke. 

— Ką jums padarytų? 

— Dėl to rūpinsimės vėliau. Man teko daryti ir blogesnių dalykų. 

— Vadinasi, padėsite man? 

— Taip, Markai. Padėsiu. 

— Ir niekam neprasitarsite? 

— Mums gali prireikti Klinto. 

— Gerai, Klintui galite pasakyti. Bet niekam daugiau, aišku? 

— Duodu žodį. 

— Ir nemėginsite mane įkalbinėti, kad grįžčiau į kalėjimą? 

— Pažadu. 

Stojo ilga pauzė. Klintas buvo bemaž ištiktas panikos. 

— Gerai, Redži. Žinote pagrindinę automobilių aikštelę? Kuri 
šalia to didžiulio žalio korpuso? 

— Taip. 

— Atvažiuokite ten, slinkite pamažu, lyg ieškotumėte, kur pasta- 
tyti automobilį. Aš slėpsiuosi tarp kokių nors mašinų. 

— Ten tamsu ir pavojinga, Markai. 

— Juk penktadienio naktis, Redži. Visur čia aplinkui tamsu ir 
pavojinga. 

— Tačiau būdelėje prie įvažos budi sargas. 

— Tas sargas dažniausiai miega. Tai sargas, o ne faras. Žinau, ką 
darau, aišku? 

— Tu tikras? 

— Ne. Bet jūs pažadėjote man padėti. 

— Ir padėsiu. Kada man atvažiuoti? 

— Kaip galite greičiau. 

— Būsiu Klinto automobilyje. Juodoje „Honda Accord“. 

— Gerai. Paskubėkite. 

— Jau važiuoju. Būk atsargus, Markai. 

— Nesijaudinkite, Redži. Tai visai kaip filmuose. 

Ji padėjo ragelį ir giliai atsiduso. 

— Mano automobilyje? — paklausė Klintas. 

— Juk ieško ir manęs. 

— Jūs pakvaišote, Redži. Tai beprotybė. Negalite sprukti su pabė- 
gėliu iš kalėjimo. Man trūksta žodžių, velniava! Jus suims ir apkaltins 
už bendrininkavimą. Neteksite savo licencijos. 

— Kur mano rankinė? 

— Miegamajame. 

— Man reikia tavo automobilio rakčiukų ir kreditinių kortelių. 

— Mano kreditinių kortelių! Klausykite, brangioji, aš jus dievinu, 
bet kam reikia mano automobilio ir tų kortelių? 

— Kiek turi grynaisiais? 

— Keturiasdešimt baksų. 

— Duokš. Aš tau grąžinsiu, — ji pasuko į miegamąjį. 

— Jūs išprotėjote. . 

— Tai atsitiko jau seniai, prisimeni? 

— Liaukitės, Redži. 

— Atsikvošėk, Klintai. Juk mes neketiname nieko sprogdinti. Pri- 
valau Markui padėti. Jis tūno ten patamsy, Šv. Petro ligoninės lavoni- 
nėje, ir meldžia pagalbos. Ką turiu daryti? 

— Cha, po šimts! Manau, turėtumėte užpulti tą vietą su automa- 
tu ir visus ištratinti. Dėl Marko Svėjaus — viską! 

— Duokš kreditines korteles ir pinigus, Klintai. Aš skubu. 

Jis siekė kišenės. 

— Jūs pakvaišote. Juk tai juokinga. 

— Lik prie telefono. Niekur nesitrauk iš čia, aišku? Vėliau tau 
paskambinsiu, — Redži čiupo rakčiukus, pinigus ir dvi kreditines kor- 
teles — „Visa“ ir „Texaco“. 

Klintas palydėjo ją iki durų. 

— Su „Visa“ nepersistenkite. Ji beveik išeikvota. | 

— Kažkodėl aš nenustebusi? — Redži pabučiavo jį į skruostą. — 
Dėkui, Klintai. Pasirūpink mamute Lav. | 

— Paskambinkit man, — tarė jis, visiškai nugalėtas. 

Ji išsmuko pro duris ir dingo tamsoje. 

Nuo tos akimirkos, kai Markas įšoko į automobilį ir pasislėpė prie 
grindų, Redži tapo jo pabėgimo bendrininke. Tačiau jeigu iki tada, kol 
juodu sučiups, vaikas nieko nenužudys, kažin ar už jos nusikaltimą 
būtų baudžiama įkalinimu. Veikiau galėtų skirti viešuosius darbus, 
šiokią tokią piniginę baudą ir keturiasdešimt metų bandomojo lai- 
kotarpio. Po šimts, tegul sau skiria kokį tik nori bandomąjį laikotarpį. 
Tai bus jos pirmas nusižengimas įstatymui. Kartu su savo advokatu ji 
galėtų įtikinamai argumentuoti, kad vaiką medžiojo mafija, o jis buvo 
vienut vienas, ir ką gi, velniai rautų, juk kas nors turėjo kažką daryti! 
Juk negalėjo galvoti apie teisines subtilybes, kai jos klientas meldė 
pagalbos. Galbūt jai pavyktų pasinaudoti kai kuriomis pažintimis ir 
išsaugoti praktikos licenciją. 

Redži automobilių aikštelės sargui sumokėjo penkiasdešimt cen- 
tų, vengdama susidurti su juo akimis, paskui vieną sykį apsuko aikšte- 
lę. Sargas klaidžiojo po sapnų karalystę. Ir štai dabar Markas susirietęs 
į kamuolėlį kažkur tamsoje po prietaisų skydu. Išlindo iš po šio tik 
tada, kai Redži įsuko į Sąjungos aveniu ir ėmė važiuoti upės link. 

— Dabar saugu? — baikščiai paklausė jis. 

— Manau, taip. 

Jis stryktelėjo ant sėdynės ir ėmė žvalgytis po apylinkes. Skaitmeni- 
nis laikrodis rodė dvylika penkiasdešimt. Šešios Sąjungos aveniu eismo 
juostos buvo tuštut tuštutėlės. Redži nuvažiavo tris kvartalus, kaskart vis 
sustabdoma raudonos šviesos, ir laukė, kad Markas prašnektų. 

— Taigi kur mes važiuojame? — galiausiai pati paklausė. 

— Į Alamą“. 

* Pranciškonų vienuolynas San Antonijaus (Teksaso valstijoje) pakraštyje, kur 1836- 
aisiais meksikiečių kariuomenė sunaikino būrį teksasiečių, norėjusių atsiskirti nuo Meksikos. 


Vėliau teksasiečiai, kovodami su šūkiu „Prisiminkite Alamą!“, sugebėjo pasiekti, kad Meksika 
pripažintų Teksaso respubliką. 

— Į Alamą? — pakartojo ji, nė nešypteldama. 

Jis palingavo galva. Suaugusieji kartais būna tokie buki! 

— Aš pajuokavau, Redži. 

— Atleisk. 

— Kaip suprantu, nematėte „Didžiojo Pi Vi nuotykio“*. 

— Tai filmas? 

— Tiek to. Pamirškite, — juodu sustojo priešais dar vieną raudo- 
ną šviesą. 

— Jūsų automobilis man labiau patinka, — tarė berniukas, per- 
braukdamas delnu per hondos prietaisų skydą ir staiga susidomėda- 
mas radiju. 

— Gerai, Markai. Gatvė baigiasi prie upės ir, manau, turėtume 
tiksliai aptarti, kur tu nori važiuoti. 

— Na, šiuo metu noriu dingti iš Memfio, aišku? Po teisybei, man 
nesvarbu kur, tik noriu išsinešdinti iš Dodž Sičio**. 

— Na, paliksime Memfį, o kur toliau? Būtų malonu sužinoti 
kryptį. | 

— Pervažiuokime tiltą šalia „Pyramid“ sporto arenos, gerai? 

— Tegul bus taip. O paskui į Arkanzasą? 

— Kodėl ne? Aha, tikrai, važiuojame į Arkanzasą. 

— Ką gi, gerai. 

Pagaliau apsisprendęs, jis atsilošė sėdynėje ir ėmėsi tyrinėti ra- 
diją. Nuspaudė mygtuką, pasuko rankenėlę, ir Redži pasirengė kur- 
tinamam repo arba sunkiojo metalo griausmui. Abiem rankomis jis 
pareguliavo rankenėles. Tiesiog vaikas, gavęs naują žaislą. Turėtų būti 
namie, šiltoje lovoje, ir ilgai miegoti — juk rytoj šeštadienis. O atsi- 
kėlęs iš lovos žiūrėti animacinius filmukus, paskui vis dar su pižama 
žaisti „Nintendo'*** su visais tais mygtukais ir prietaisiukais — visaip 
kaip dabar su radiju. „Four Tops“**** baigė dainą. 

— Tu klausaisi senų gabalų? — paklausė ji, nuoširdžiai nustebusi. 

— Kartais. Pamaniau, jums patiks. Suprantate, jau bemaž pirma 
valanda nakties, ne pats geriausias metas triukšmingiems dalykams. 


* 1985 m rež. Timo Batono (Tim Button) filmas apie keistuolio, vaikiško proto vaikinuko 
Pi Vi Hermano nuotykius, beieškant savo pavogto dviračio, kuris neva buvo paslėptas Alame. 

** Dažnai vesternuose vaizduojamas miestukas, kuriame viešpatauja nusikalstamumas 
ir smurtas. 

*** Japonų kompanijos „Nintendo“ kompiuterinis vaizdo žaidimas. 

**** Įrašų kompanijos „Motown“ populiarios muzikos kvartetas. 

— Kodėl manai, kad man patinka seni gabalai? 

— Na, Redži, jei visai atvirai, neįsivaizduoju jūsų repo koncerte. 
Be to, kai paskutinį kartą važiavau jūsų automobiliu, radijuje buvo 
nustatyta kaip tik ši stotis. 

Sąjungos aveniu baigėsi prie upės, ir juodu sustojo priešais dar 
vieną raudoną šviesą. Greta prišliaužė patrulinė policijos mašina, ir 
faras prie vairo susiraukė į Marką. 

— Nežiūrėk į jį, — sudraudė Redži. 

Užsidegė žalia, ir juodu įsuko į Pakrantės alėją. Faras sekė iš pas- 
kos. 

— Neatsigręžk, — pašnabždėjo ji. — Laikykis normaliai. 

— Po šimts, Redži, kodėl jis mus seka? 

— Visai nenutuokiu. Sėdėk ramiai. 

— Jis atpažino mane. Šią savaitę mano veidas buvo įdėtas visuose 
laikraščiuose, ir faras atpažino. Tiesiog nuostabu, Redži. Mudu šauniai 
pasprukome, o po dešimties minučių pakliuvome farams į nagus. 

— Ramiai, Markai. Aš stengiuosi vairuoti ir tuo pat metu ste- 
bėti jį. 

Markas įsmuko žemiau, užpakaliu atsidūrė ant sėdynės krašto, ir 
jo galva kyšojo vos aukščiau durų rankenos. 

— Ką jis daro? — sušnabždėjo Markas, vis lakstydamas akimis 
nuo užpakalinio vaizdo veidrodėlio į gatvę. 

— Tik seka iš paskos. Ne, palauk. Vejasi. 

Patrulinė policijos mašina pralenkė juos ir nurūko. 

— Nuvažiavo, — pasakė ji, ir Markas vėl ėmė kvėpuoti. 

Nuožulnia įvaža iš miesto centro juodu pasikėlė į I-40 magistralę 
ir atsidūrė ant tilto per Misisipę. Markas žvelgė į skaisčiai apšviestą 
„Pyramid“ dešinėje, paskui apsisuko pasigrožėti tolumoje nykstan- 
čiomis Memfio apybrėžomis. Stebėjo lyg pakerėtas, tartum niekada 
anksčiau nematęs šio reginio. „Kažin, — pagalvojo Redži, — ar vargšas 
vaikas kada nors buvo palikęs Memfį? 

Suskambo Elvio daina. 

— Jūs mėgstate Elvį? — paklausė jis. 

— Markai, tikėsi ar ne, bet kai buvau paauglė, mes, pulkelis 
mergaičių, sekmadieniais Memfyje važiuodavome prie Elvio namų ir 
spoksodavome, kaip jis žaidžia futbolą. Tada jis dar buvo ne toks gar- 
sus ir tebegyveno su savo tėvais mielame nedideliame name. Jis lankė 
Hjumso vidurinę mokyklą, dabar ji vadinasi Šiaurės rajono. 

— Aš gyvenu šiauriniame Memfyje. Tiksliau, gyvenau. Nežinau, 
kur dabar gyvensiu. 

— Mes eidavome į jo koncertus ir matydavome jį slampinėjantį 
po miestą. Iš pradžių jis buvo paprastas vaikinas, paskui viskas pasi- 
keitė. Elvis taip išgarsėjo, kad negalėjo gyventi kaip visi žmonės. 

— Visai kaip aš, Redži, — staiga nusišypsojo jis. — Tik pagalvoki- 
te. Aš ir Elvis. Nuotraukos pirmajame puslapyje. Visur fotografai. Visi į 
mus žiūri. Sunku būti garsiam. 

— Aha, palauk, kas dėsis rytoj. Taip ir regiu sekmadienio laik- 
raštį. Per visą puslapį didžiulėmis ryškiomis raidėmis antraštė: svĖjUS 
PABĖGA. 

— Kaip nuostabu! Ir visi pirmajame puslapyje matys mano šyp- 
santį veidą, vėl apsuptą farų, lyg būčiau koks žudikas maniakas. Ir tie 
farai atrodys tokie kvaili, mėginantys paaiškinti, kaip vienuolikmetis 
vaikas pabėgo iš kalėjimo. Įdomu, ar aš — pats jauniausias vaikas, 
kada nors pabėgęs iš kalėjimo? 

— Gali būti. 

— Vis dėlto man taip gaila Dorinos. Kaip manote, ji turės ne- 
malonumų? 

— Ar ji budėjo? 

— Ne. Tilda ir Denis. Jeigu juos atleistų, man nusispjaut. 

— Dorinai veikiausiai viskas baigsis gerai. Ji ten daug metų 
dirba. 

— Žinote, aš ir ją apgavau. Pradėjau vaidinti, lyg man prasideda 
šokas, tolstu į lia-lia šalį, kaip Romis tai vadino. Kaskart, kai ji ateida- 
vo manęs pažiūrėti, vaidinau vis keistesnį ir keistesnį, lioviausi su ja 
kalbėjęs, tik spoksojau į lubas ir dejavau. Ji viską Žino apie Rikį, todėl 
nusprendė, kad tas pat ištinka ir mane. Vakar atsivedė kalėjimo me- 
nerimavo. Turbūt aš ja pasinaudojau. 

— Kaip tu išsigavai? 

— Suprantate, vaidinau, lyg man būtų šokas. Gerokai suprakaita- 
vau bėgiodamas po mažutę savo kamerą, paskui susiriečiau į kamuolį 
ir čiulpiau nykštį. Jie taip išsigando, kad iškvietė greitąją. Žinojau: jei- 
gu tik atsidursiu Šv. Petro ligoninėje, tiek mane ir tematys. Ta vieta it 
žvėrynas. 

— Ir tu paprasčiausiai dingai? 

— Jie paliko mane gulėti ant neštuvų, o kai nusisuko, aš atsistojau 
ir, aha, paprasčiausiai dingau. Klausykite, Redži, ten aplink mane žmo- 
nės krito it musės, niekam aš nerūpėjau. Buvo visai nesunku. 

Juodu pervažiavo tiltą ir atsidūrė Arkanzaso valstijoje. Priekyje 
driekėsi lygut lygutėlis greitkelis, abipus jo rikiavosi sunkvežimių 
aikštelės ir moteliai. Markas atsigręžė dar kartą pasigrožėti Memfio 
apybrėžomis, bet tos jau buvo dingusios. 

— Į ką dairaisi? 

— Į Memfį. Aš mėgstu žiūrėti į aukštus miesto centro pastatus. 
Sykį mokytoja man sakė, kad tuose aukštuose pastatuose iš tikrųjų 
gyvena žmonės. Sunku patikėti. 

— Kodėl sunku patikėti? 

— Kažkada mačiau filmą apie vieną tokį turtingą berniuką, kuris 
gyveno didelio miesto dangoraižyje. Jis mėgdavo bastytis po gatves ir 
puikiai leisdavo laiką. Visus farus pažinojo vardais. Kai norėdavo kur 
nors nuvažiuoti, susistabdydavo taksi. O naktimis sėdėdavo balkone ir 
stebėdavo gatves apačioje. Man visada atrodė, kad būtų labai smagu 
taip gyventi. Ne kokiame pigiame namuke ant ratų. Nei prastų kaimy- 
nų aplinkui. Nei gatvėje priešais tavo namus pastatytų pikapų. 

— Ir tu galėtum taip gyventi, Markai. Tik panorėk. 

Jis ilgai į ją žvelgė. 

— Kaip? 

— Šiuo metu FTB tau duos viską, ko paprašysi. Galėsi gyventi 
aukštame didelio miesto pastate arba kalnų trobelėje. Pats rinksiesi. 

— Aš mąsčiau apie tai. 

— Galėsi gyventi paplūdimyje ir siausti vandenyne arba gyventi 
Orlande ir kasdien eiti į Disneilendą. 

— Tai labiau Rikiui. Aš jau per senas. Be to, girdėjau, bilietai ten 
labai brangūs. 

— Jeigu paprašytum, tikriausiai gautum nemokamą leidimą iki 
gyvos galvos. Šiuo metu, Markai, tu ir tavo mama galite gauti viską, ko 
panorėsite. 

— Aha, tačiau kam to reikia, jeigu turėsi bijoti net savo šešėlio. 
Jau tris naktis iš eilės man sapnavosi košmarai apie tuos žmones, Re- 
dži. Nenoriu visą gyvenimą bijoti. Ir kurią nors dieną jie mane suras, 
tikrai suras. 

— Tad ką darysi, Markai? 

— Nežinau, bet aš labai ilgai apie kai ką mąsčiau. 

— Aš klausau. 

— Viena, kuo geras kalėjimas — ten gali daug mąstyti, — jis už- 
sikėlė koją ant kojos ir apsikabino rankomis kelį. — Tik pagalvokite, 
Redži. O kas, jeigu Romis man pamelavo? Juk buvo girtas, rijo tabletes, 
visai pametęs galvą. Galbūt jis malė, kas papuola ant liežuvio, vien 
tam, kad girdėtų save kalbantį. Prisiminkite, aš ten buvau. Žmogus 
kraustėsi iš proto. Malė visokias nesąmones, ir aš iš pradžių viskuo 
patikėjau. Buvau mirtinai išsigandęs ir blaiviai nemąsčiau. Galva skau- 
dėjo, nes jis man trenkė. Bet dabar... Na, nesu toks tikras. Visą savaitę 
nuolat prisimindavau tuos Romio paistalus, kuriuos vapaliojo, taip pat 
beprotišką elgesį ir galbūt aš per daug rimtai viskuo patikėjau. 

Ji spaudė lygiai penkiasdešimt penkias mylias per valandą ir 
stengėsi nepraleisti nė vieno Marko žodžio. Visai nenutuokė, kur link 
jis kreipia, beje, ir kur jie važiuoja. 

— Bet ašjuk negalėjau rizikuoti, tiesa? Tarkime, viską papasakoju 
farams, ir tie randa kūną kaip tik toje vietoje, apie kurią Romis kalbė- 
jo? Visi laimingi, išskyrus mafiją, ir nežinia, kas gali nutikti man. O kas, 
jeigu aš farams viską papasakoju, bet paaiškėja, kad Romis melavo, ir 
kūno ten nėra? Taip, tada aš jau ne ant kabliuko, nes iš tikrųjų nieko 
nežinau. Koks juokdarys tas Romis. Rizika pernelyg didelė, — Markas 
pusę mylios tylėjo. „Beach Boys“ dainavo „Kalifornijos merginas“. — 
Taigi man staiga kilo puiki mintis. 

Redži jau bemaž nujautė tą mintį. Pajuto permušant širdį, vos pa- 
jėgė nulaikyti automobilį tarp baltų dešiniosios eismo juostos linijų. 

— Ir kokia gi? — baugščiai paklausė ji. 

— Manau, mums derėtų įsitikinti — melavo Romis ar ne. 

Redži atsikrenkštė, nes gerklė perdžiūvo. 

— Sakai, turime nuvažiuoti ir patys surasti kūną? 

— Būtent. 

Koks guvus protas! Jai norėjosi nusijuokti iš šio nekalto humoro, 
bet šiuo metu pristigo jėgų. 

— Turbūt juokauji. 

— Na, pasikalbėkime apie tai. Jūsų ir manęs, mūsų abiejų, laukia- 
ma pirmadienio rytą Naujajame Orleane, taip? 

— Turbūt. Aš nemačiau šaukimo. 

— Bet aš jūsų klientas ir gavau šaukimą. Tad jeigu šis jums ir ne- 
įteiktas, vis tiek turite mane lydėti, taip? 

— Tiesa. 

— O dabar mudu bėgame, tiesa? Tik jūs ir aš, Bonė ir Klaidas*, 
sprunkantys nuo farų. 

— Manau, galima taip pasakyti. 

— Kur mažiausiai jiems ateis į galvą mūsų ieškoti? Pagalvokite, 
Redži. Kur, jų manymu, mažiausia tikimybė, kad mes pabėgtume? 

— Į Naująjį Orleaną. 

— Kaip tik. Taigi aš nieko neišmanau, kaip geriau Sasksiėo oi bet 
kadangi jūs vengiate priimti šaukimą, esate advokatė ir visa kita, be to, 
nuolat turite reikalų su nusikaltėliais, tai, įsivaizduoju, galite nuvažiuo- 
ti į Naująjį Orleaną taip, kad niekas nė nesuuostų. Tiesa? 

— Galbūt, — Redži buvo bepradedanti su juo sutikti ir nusiste- 
bėjo dėl savo pačios žodžių. 

— O kai būsime Naujajame Orleane, tuomet nesunkiai rasime ir 
Romio namą. 

— Kodėl Romio namą? 

„— Kaip tik ten turėtų būti Bojeto kūnas. 

Užvis mažiausia ji norėjo tai išgirsti. Pamažu nusiėmė akinius ir 
pasitrynė akis. Tarp smilkinių ėmė formuotis skausmas, ir toliau bus 
dar blogiau. 

Romio name? Velionio Džeromo Klifordo namuose? Markas iš- 
tarė tuos žodžius labai pamažu, ir ji labai pamažu juos išgirdo. Stebei- 
lijo į galines pirma jų važiuojančio automobilio šviesas, bet šios skydo 
į neaiškų raudonį. Romio name? Žmogžudystės auka paslėpta kaltina- 
mojo advokato namuose? Tiesiog neįtikėtina. Galvoje jai sukosi šimtai 
klausimų, į kuriuos neturėjo atsakymo. Žvilgtelėjo į veidrodėlį ir staiga 
sumojo, kad berniukas stebi ją keistai šypsodamasis. 

— Dabar jūs žinote, Redži, — pasakė jis. 

— Betgi kaip, kodėl?.. 

— Neklauskite, nes aš nežinau. Beprotiška, ar ne? Štai kodėl aš 
manau, kad Romis galėjo visa tai išsigalvoti. Bepročio protas sukūrė 
šią keistą istoriją, kad kūnas paslėptas jo namuose. 

— Vadinasi, tu nemanai, kad jis tikrai ten? — paklausė ji, steng- 
damasi nusiraminti. 

— Nesužinosime, kol nepatikrinsime. Jeigu jo ten nėra, tai aš ne- 
būsiu pamautas ant kabliuko ir toliau sau gyvensiu kaip gyvenęs. 

— O jeigu jis ten? 


* Legendinių banko plėšikų pora Bonė Parker ir Klaidas Barou. 

— Kai jį rasime, tada ir pagalvosime. 

— Ta tavo puiki mintis man nepatinka. 

— Kodėl? 

— Klausyk, Markai, sūneli, kliente, drauge, jeigu manai, kad aš 
ketinu važiuoti į Naująjį Orleaną ir atkasinėti negyvėlį, tai tau galvoje 
pasimaišė. 

— Žinoma, pasimaišė. Aš ir Rikis — tiesiog pora psichų. 

— Aš to nedarysiu. 

— Kodėl, Redži? 

— Per daug pavojinga, Markai. Tiesiog beprotybė, ir per ją mudu 
galime žūti. Aš nevažiuosiu ir neleisiu tau to daryti. 

— Kodėl pavojinga? 

— Na, paprasčiausiai pavojinga, ir tiek. Nežinau. 

— Tik pagalvokite, Redži. Mudu patikriname, ar kūnas ten. Jei- 
gu ten, kur nurodė Romis, jo nėra, tai aš galiu sau švilpauti ir nieko 
nebijoti. Pasakysime farams, kad atsiknistų nuo mūsų, o mainais pa- 
pasakosiu jiems viską, ką žinau. O kadangi aš nežinau, kur iš tikrųjų 
paslėptas kūnas, mafijai į mane nusispjaut. Mes išeiname, ir viskas. 

— Ojeigu mudu randame kūną? 

— Geras klausimas. Pagalvokite apie tai neskubėdama, Redži. Pa- 
sistenkite mąstyti kaip vaikas. Jeigu mudu randame kūną, o paskui jūs 
paskambinate į FTB ir pasakote, kad tiksliai žinote, kur yra kūnas, nes 
matėte jį savo akimis,-tai jie duos mums viską, ko panorėsime. 

— Ir ko būtent tu nori? 

— Turbūt Australijos. Dailaus namo, pakankamai pinigų ma- 
mai, naujo automobilio. Galbūt kokios nors plastinės operacijos. Sykį 
mačiau viename filme. Jie visiškai pertvarkė vyriokui veidą. Iš pra- 
džių turėjo snukį bjaurų kaip buldogo, tad jis įskundė kelis kvaišalų 
prekeivius, kad galėtų pasikeisti veidą. Po operacijos atrodė kaip kino 
žvaigždė. O dar po dvejų metų tie kvaišalų prekeiviai jam padarė išvis 
naują veidą. 

— Tu rimtai? 

— Apie filmą? 

— Ne, apie Australiją. 

— Galbūt, — jis trumpam nutilo ir nusuko akis į langą. — Gal- 
būt. 

Kelias mylias jie tylėdami klausėsi radijo. Transporto eismas 
greitkelyje buvo menkas. Memfis liko toli už jų. 

— Žinote ką, sutariam, — pagaliau prašneko Markas, žvelgdamas 
pro savo pusės langą. 

— Pamėginkime. 

— Važiuojam į Naująjį Orleaną. 

— Neketinu atkasinėti negyvėlį. 

— Gerai jau, gerai. Bet vis tiek važiuojame. Niekas mūsų ten ne- 
ieškos. O apie negyvėlį pasikalbėsime, kai ten nukaksime. 

— Mes jau kalbėjomės. 

— Tik važiuojam į Naująjį Orleaną, gerai? 

Greitkelis kirtosi su kitu, ir juodu užvažiavo ant viaduko. Redži 
parodė pirštu dešinėn. Už dešimties mylių nuo jų po mėnulio pjautu- 
vu dangaus fone mirgėjo ir žėrėjo Memfio apybrėžos. 

— Oho! — nustėro jis. — Tai bent gražumėlis! 

Nė vienas iš jųdviejų negalėjo nujausti, kad Memfį jis regi pas- 
kutinį kartą. 


Juodu sustojo Forest Sityje, Arkanzaso valstijoje, įsipilti benzino 
ir užkąsti. Redži sumokėjo už apskritus keksiukus, didelę kavos porciją 
ir „Sprite, o Markas tuo metu slėpėsi prigludęs prie automobilio grin- 
dų. Po kelių minučių juodu vėl riedėjo valstijas jungiančiu greitkeliu 
Litl Roko link. 

Iš plastikinio puodelio kilo garas. Ji vairavo ir stebėjo, kaip Mar- 
kas godžiai prarijo keturis keksiukus. Jis valgė kaip visi vaikai: tru- 
pindamas sau ant kelių ir ant sėdynės, išsitepliodamas kremu pirštus, 
kuriuos laižėsi, lyg mėnesį nebūtų regėjęs maisto. Buvo veik pusė trijų. 
Kelias laisvutėlis, neskaitant kolonos vilkikų, tempiančių priekabas su 
naftos gręžinių įranga. Autopilotu ji nustatė kreiserinį šešiasdešimt 
penkių mylių per valandą greitį. 

— Kaip manote, mūsų dar nesiveja? — paklausė Markas, sudoro- 
damas paskutinį keksiuką ir atsidarydamas „Sprite. Jo balse skambėjo 
šioks toks jaudulys. 

— Abejoju. Policija tikriausiai naršo ligoninę, bet kodėl jie turėtų 
įtarti, kad mudu drauge? 

— Man neramu dėl mamos. Žinote, pirma paskambinau jai, o tik 

paskui jums. Papasakojau jai, kad pabėgau ir kad slepiuosi ligoninėje. 
Ji kaip reikiant įsiuto. Bet, manau, įtikinau ją, kad esu saugus. Tikiuosi, 
farai per daug jos nekamantinės. 

— Ne. Bet ji pati nuo rūpesčių susirgs. 

— Žinau. Nenoriu pasirodyti žiaurus, bet, manau, mama pajėgs 
su tuo susidoroti. Tik pažiūrėkite, kiek jau jai teko patirti. Mano mama 
gana tvirta. 

— Pasakysiu Klintui, kad vėliau šiandien jai paskambintų. 

— Ar ketinate Klintui pasakyti, kur mudu važiuojame? 

— Pati gerai nežinau, kur mudu važiuojame. 

Jis susimąstė. Pro šalį pragriaudėjo du sunkvežimiai, ir honda 
staigiai kryptelėjo dešinėn. | 

— O kaip jūs būtumėte pasielgusi, Redži? 

— Visų pirma, nemanau, kad būčiau pabėgusi. 

— Melas. 

— Atleisk? 

— Žinoma, melas. Juk vengiate priimti šaukimą, ar ne? Aš darau 
tą pat. Tad koks skirtumas? Jūs nenorite stoti prieš didįjį žiuri. Aš irgi 
nenoriu, tad abu bėgame. Mudu toje pačioje valtyje, Redži. 

— Tik vienas skirtumas. Tu sėdėjai kalėjime ir pabėgai. Tai nu- 
sikaltimas. 

— Aš buvau nepilnamečių kalėjime, o nepilnamečiai nenusikalsta. 
Argi pati ne taip man sakėte? Nepilnamečiai būna chuliganai arba įsta- 
tymų pažeidėjai, arba reikalingi priežiūros, bet ne nusikaltėliai. Tiesa? 

— Jeigu taip sakai. Vis tiek negerai buvo pabėgti. 

— Kas padaryta — padaryta. Nieko nepakeisi. Juk ir jums nege- 
rai vengti įstatymo, ar ne taip? 

— Visiškai ne taip. Joks nusikaltimas vengti teismo šaukimo. 
Man nieko nebuvo galima prikišti, kol nepasiėmiau tavęs. 

— Tuomet sustokite ir išleiskite mane. 

— Ak, žinoma. Kalbėk rimtai, Markai. 

— Aš rimtai. 

— Taip. O ką darysi, kai tave išleisiu? 

— A, nežinau. Eisiu, kol pajėgsiu, ir jeigu mane pagaus, tuomet 
vėl suvaidinsiu šoką, ir jie mane nusiųs atgal į Memfį. Pasakysiu, kad 
man pasimaišė galvoje, ir jie niekad nesužinos, kad jūs čia įsivėlusi. Tik 
sustokite, kada panorėsite, ir aš išlipsiu, — Markas pasilenkė į priekį 

ir nuspaudė radijo paieškos mygtuką. Penkias mylias juodu klausėsi 
Konvėjaus Tvičio ir Tamės Vainet“. 

— Nemėgstu kantri muzikos, — pasakė Redži, ir jis išjungė radi- 
ją. — Galiu tavęs kai ko paklausti? 

— Žinoma. 

— Tarkime, mudu nukankame į Naująjį Orleaną ir randame 
kūną. Tada, pasak tavo plano, susitariame su FTB, ir tu įtraukiamas į jų 
liudytojų apsaugos programą. Visi — tu, Dajana ir Rikis — išskrendate 
lydėti saulėlydžių į Australiją ar dar kur nors, tiesa? 

— Turbūt. 

— Tai kodėl ne dabar su jais susitarti ir viską papasakoti? 

— Na, dabar jūs jau mąstote, Redži, — globėjišku tonu pagyrė jis, 
lyg ji galop būtų atsibudusi ir beprareginti praregėti šviesą. 

— Labai tau dėkoju, — nusišiepė ji. 

— Man irgi prireikė šiek tiek laiko, kol viską sumojau. Atsakymas 
paprastas. Aš nevisiškai pasitikiu FTB. O jūs? 

— Taip pat nevisiškai. 

— Todėl neketinu suteikti jiems, ko nori, kol aš, mano motina ir 
brolis nebūsime toli toli. Jūs gera advokatė, Redži, ir neleistumėte savo 
klientui nė truputėlio rizikuoti, tiesa? 

— Tęsk. 

— Noriu, kad pirma mus kur nors saugiai paslėptų, tik tada pa- 
sakysiu tiems pajacams. Rikiui perkelti prireiks šiek tiek laiko. Jeigu 
dabar jiems pasakyčiau, blogiukai galėtų mus surasti, dar nespėjus nė 
dingti. Pernelyg rizikinga. 

— O kas, jeigu jiems dabar pasakysi, o kūno neras? Kas, jeigu 
Klifordas iš tikrųjų, kaip sakei, tik juokavo? 

— Juk aš niekada to nesužinosiu, ar ne? Kur nors tūnosiu saugiai 
pasislėpęs, pasitvarkęs nosį, pasikeitęs vardą į Tomį ar dar kokį, ir vis- 
kas būtų perniek. Kur kas išmintingiau sužinoti dabar, Redži, ar Romis 
pasakė man tiesą. 

Redži suglumusi papurtė galvą. 

— Nežinau, ar tave suprantu. 

— Aš ir pats ne visai save suprantu. Tačiau dėl vieno esu tikras: 
į Naująjį Orleaną su federaliniais antstoliais nevažiuosiu. Nesirengiu 
pirmadienį stoti prieš didįjį žiuri ir vėl atsakinėti į klausimus, o tada 
laukti, kol mano subinę įkiš ten į kaliuzę. 


* Conway Twitty (1933-1953) ir Tammy Wynette (1942-1968) — kantri muzikos atlikėjai. 

— Tu teisus. Tad kaip mudu leidžiame savaitgalį? 

— Ar toli Naujasis Orleanas? 

— Penkios ar šešios valandos kelio. 

— Važiuojame. Sykį atsidūrę ten, visada suspėsime pasitraukti, 
jeigu išsigąsime. 

— Ar labai sunku bus rasti kūną? 

— Veikiausiai nelabai. 

— Galiu paklausti, kur būtent Klifordo namuose jis nukištas? 

— Na, nekybo ant kokio medžio, neguli krūmuose. Teks šiek tiek 
paplušėti. 

— Tai tikra beprotybė, Markai. 

— Žinau. Išpuolė sumauta savaitėlė. 


"a 

Viltys praleisti ramų šeštadienio rytą su vaikais nuėjo perniek. 
Džeisonas M. Maktiunas sėdėjo ant lovos, stebeilydamas į basas 
savo pėdas ant kilimėlio, paskui žvilgsnį pamėgino sutelkti į sieninį 
laikrodį šalia vonios kambario durų. Veik šešios, lauke dar tamsu, o 
ūkai galvoje po vakar vėlai vakare išlenkto butelio vyno temdė akis. 
Žmona pasivertė ant šono ir kažką suniurnėjo, bet jis nesuprato. 

Po dvidešimties minučių rado ją giliai įsiraususią po antklode ir 
atsisveikindamas pabučiavo. Galbūt visą savaitę nebus namie, pasakė 
jis, bet kažin ar ji išgirdo. Šeštadienis darbe ir kelios dienos ne mies- 
te — įprasta kasdienybė. Nieko ypatinga. 

Tačiau ši diena bus ypatinga. Maktiunas atidarė duris, ir šuo iš- 
bėgo į kiemą. Kaipgi galėjo vienuolikmetis vaikas paprasčiausiai imti 
ir dingti? Memfio policija nieko nežino. Paprasčiausiai jis dingo, pa- 
sakė leitenantas. 

Nenuostabu, kad tokią priešaušrio valandą gatvėse judėjimas dar 
nedidelis. Pakeliui į Federalinės administracijos pastatą iš automobi- 
lio jis paskambino agentams Breneriui, Lečiui ir Darstonui. Pažadino 
šiuos iš miego ir nurodė nedelsiant atvykti pas jį. Paskui pasklaidęs 
užrašų knygutę susirado K. O. Lujiso numerį Aleksandrijoje*. 

K. O. nemiegojo, bet ir nebuvo nusiteikęs, kad jį trukdytų kaip 


* Vašingtono priemiestis, kur įsikūrusi centrinė FTB būstinė. 

tik tada, kai valgė savo avižinę košę, mėgavosi kava ir šnekučiavosi su 
žmona. Apskritai kaip vienuolikmetis vaikiščias galėjo dingti iš po- 
licijos priežiūros? — klausė jis savęs. Maktiunas papasakojo, ką žino- 
jo, — faktiškai nieko, — ir paprašė jį būti pasirengusį atvykti į Memfį. 
Savaitė galinti prailgti. K. O. pasakė turįs paskambinti į kelias vietas, 
paskui susirasiąs lėktuvo reisą ir telefonu pranešiąs jam į biurą. 

Iš biuro Maktiunas paskambino į Naująjį Orleaną Lariui Trume- 
nui ir liko patenkintas, kai tas, pažadintas iš miego, nepajėgė susigau- 
dyti kas kaip. Šis reikalas priklausė Trumenui, nors Maktiunas prie jo 
dirbo visą savaitę. Vien dėl smagumo taip pat paskambino Džordžui 
Ordui ir paprašė jį atvažiuoti su visa savo komanda. Dar Maktiunas 
pridūrė esąs alkanas ir gal Džordžas malonėtų atvežti sumuštinį su 
kumpiu ir kiaušiniu iš „McDonalds“. 

Iki septynių pas jį į biurą susirinko Breneris, Lečis ir Darstonas. 
Godžiai gurkšnodami kavą, jie kėlė visokiausias prielaidas. Po jų at- 
važiavo Ordas, be užkandžio, paskui į biuro priimamąjį pasibeldė du 
uniformuoti Memfio policininkai. Su jais kartu ir Rėjus Trimblas, po- 
licijos viršininko pavaduotojas, legendinė figūra tarp teisėsaugininkų. 

Visi susirinko Maktiuno kabinete, ir Trimblas sklandžia polici- 
ninkų kalba iškart griebė jautį už ragų. 

— Subjektas praėjusį vakarą apie pusę vienuolikos greitosios 
pagalbos automobiliu buvo nuvežtas iš Nepilnamečių laikinojo su- 
laikymo centro į Šv. Petro ligoninę ir pagal parašą sanitarų perduotas 
Priėmimo skyriui. Po to sanitarai išvyko. Subjekto nelydėjo Memfio 
policija ar kalėjimo personalas. Sanitarai tvirtina, kad medicinos 
sesuo, tokia Glorija Vots, baltoji, pasirašė už subjektą, bet jokių doku- 
mentų nepavyko rasti. Ponia Vots pareiškė palikusi subjektą viename 
priimamojo kabinete, nes buvo iškviesta kažkokiu reikalu, kurio ne- 
įstengė nurodyti konkrečiai. Užtruko ne daugiau kaip dešimt minučių, 
o kai grįžo, subjekto neberado. Buvo dingę ir dokumentai, tad ponia 
Vots pamanė, kad subjektas pervežtas į Skubios pagalbos skyrių ap- 
žiūrėti ir gydyti, — Trimblas kiek sulėtino tempą ir atsikrenkštė, lyg 
tuoj turėtų sekti kai kas nemalonaus. — Šįryt apie penktą ponia Vots, 
matyt, rengdamasi perduoti budėjimą, patikrino priimtųjų pacientų 
žurnalą. Ji prisiminė tą subjektą ir ėmė klausinėti. Skubios pagalbos 
skyriuje subjekto nerasta, taip pat ir įrašų registratūroje, kad jis buvo 
atvežtas. Pranešta ligoninės saugos tarnybai, paskui Memfio policijos 
valdybai. Šiuo metu ligoninė nuodugniai tikrinama. 

— Šešios valandos, — nusistebėjo Maktiunas. 

— Atsiprašau, nesupratau, — susiraukė Trimblas. 

— Prireikė šešių valandų, kol susivokta, jog vaikas dingo. 

— Taip, sere, bet ligoninėje juk ne mes tvarkomės. 

— Kodėl vaikas vežtas į ligoninę be apsaugos? 

— Negaliu į tai atsakyti. Bus pradėtas tyrimas. Panašu į neapsi- 
žiūrėjimą. 

— Kodėl vaikas nukreiptas į ligoninę? 

Trimblas išsiėmė iš rankinės aplanką ir padavė Maktiunui Tildos 
raporto kopiją. Šis atidžiai perskaitė. 

— Čia rašoma, kad išvykus federaliniams antstoliams jį ištiko 
šokas. Kokį velnią ten veikė antstoliai? 

Trimblas vėl atsivertė aplanką ir padavė Maktiunui teismo šau- 
kimą. Maktiunas įdėmiai perskaitė ir perdavė dokumentą Džordžui 
Ordui. 

— Dar kas nors, viršininke? — paklausė jis Trimblą, kuris visą tą 
laiką taip ir neatsisėdo, o vis vaikštinėjo po kabinetą. Jis nekantravo 
pasišalinti. 

— Ne, sere. Kai baigsime paieškas, tuojau pat jums paskambin- 
sime ir pranešime, ar ką nors radome. Šiuo metu ten dirba apie ketu- 
riasdešimt žmonių, ir tikrinsime dar kokią valandą. 

— Ar kalbėjotės su vaiko motina? 

— Ne, sere. Dar ne. Ji tebemiega. Mes stebime palatą, jeigu kartais 
jis pamėgintų pas ją patekti. 

— Aš pirmas su ja pasikalbėsiu, viršininke. Nuvyksiu ten maž- 
daug po valandos. Pasirūpinkite, kad niekas anksčiau už mane su ja 
nesusitiktų. 

— Jokių rūpesčių. 

— Dėkui, viršininke. 

Trimblas sumušė kulnais ir mirksnį pasirodė, kad jis atiduos pa- 
garbą. Policininkai išėjo. 

Maktiunas pažvelgė į Brenerį ir Lečį. 

— Jūs, vyručiai, iškvieskite visus agentus, kuriuos tik pavyks rasti. 
Tegul važiuoja čionai. Nedelsiant, — tuodu puolė iš kabineto. — Ką 
pasakysit dėl šaukimo? — kreipėsi jis į Ordą, kuris tebelaikė šį ran- 
koje. 

— Negaliu patikėti. Foltrigas pametė galvą. 

— Jūs nieko nežinojote? 

— Žinoma, ne. Šis vaikas priklauso Nepilnamečių teismo juris- 
dikcijai. Nebūčiau nė pamanęs mėginti iki jo prisikasti. O jūs ar norė- 
tumėte įsiutinti Harį Ruzveltą? 

— Nemanau. Reikia jam paskambinti. Aš pats tai padarysiu, o jūs 
susisiekite su Redži Lav. Aš nenoriu su ja kalbėtis. 

Ordas išėjo ieškotis telefono. 

— Paskambink federaliniam antstoliui, — metė Maktiunas Dars- 
tonui. — Išsiaiškink, kas kaip dėl to šaukimo. Noriu viską žinoti. 

Darstonas išėjo pro duris, ir staiga Maktiunas liko vienas. Jis 
skubiai peržvelgė telefonų knygą ir susirado Ruzveltų numerius. Ta- 
čiau joks Haris ten nebuvo nurodytas. Jeigu jis ir turėjo telefoną, tai 
numeris neįregistruotas, ir tai visiškai suprantama, kai ne mažiau kaip 
penkiasdešimt tūkstančių moterų stengiasi išieškoti alimentus vaikui 
išlaikyti. Maktiunas greitai paskambino trims pažįstamiems advoka- 
tams, ir trečiasis pasakė, kad Haris gyvena Kensingtono gatvėje. Teks 
ten pasiųsti kokį agentą, kai tik kuris nors bus laisvas. 

Kraipydamas galvą grįžo Ordas. 

— Kalbėjausi su Redži Lav motina, bet ji klausinėjo daugiau nei 
aš. Nemanau, kad Redži ten. 

— Kai tik bus įmanoma, pasiųsiu du žmones. Manau, jums vertė- 
tų paskambinti Foltrigui, tam subingalviui. 

— Aha, turbūt jūs teisus, — Ordas apsisuko ir vėl išėjo iš kabi- 
neto. 


Aštuntą Maktiunas, lydimas Brenerio ir Darsteno, devintame Šv. 
Petro ligoninės aukšte išlipo iš lifto. Prie šio durų jį pasitiko dar trys 
agentai, pasidabinę nuostabia ligoninės apranga, ir palydėjo iki 943- 
iosios palatos. Prie jos durų stovėjo trys stambūs apsaugininkai. Mak- 
tiunas tyliai pasibeldė ir nedidelei savo komandai pamojo pasitraukti 
toliau. Mat nenorėjo išgąsdinti vargšės moters. 

Durys šiek tiek prasivėrė. 

— Taip, įeikite, — pakvietė silpnas balsas iš tamsos. 

— Ponia Svėj, aš — Džeisonas Maktiunas, specialusis FTB agen- 
tas. Vakar mačiau jus teisme. 

Durys prasivėrė dar plačiau ir į tarpą prasispraudė Dajana. Tylė- 
dama laukė, ką dar jis pasakys. 

— Galiu su jumis pasikalbėti prie keturių akių? 

Dajana žvilgtelėjo kairėn — trys apsaugininkai, du agentai ir trys 
vyriškiai su darbiniais chalatais bei laborantų švarkeliais. 

— Prie keturių akių? — perklausė ji. 

— Galime paėjėti štai ten, — jis kryptelėjo galva į koridoriaus 
galą. 

— Ar kas nors atsitiko? — paklausė ji taip, lyg daugiau nieko 
blogesnio jau negalėtų nutikti. 

— Taip, mem. | 

Ji giliai atsiduso ir dingo už durų. Po kelių sekundžių, jau su ciga- 
retėmis, vėl prasispraudė pro tarpą į koridorių ir tyliai uždarė paskui 
save duris. Juodu pamažu nuėjo tuščio koridoriaus viduriu. 

— Spėju, jūs nesikalbėjote su Marku? — paklausė Maktiunas. 

— Jis man skambino vakar popiet iš kalėjimo, — atsakė ji, įsista- 
tydama į burną cigaretę. Nepamelavo — Markas tikrai jai skambino 
iš kalėjimo. 

— O po to? 

— Ne, — pamelavo ji. — O kas? 

— Jo pasigesta. 

Ji suturėjo žingsnį, paskui ėjo toliau. 

— Ką norite tuo pasakyti — „pasigesta ? — moteris atrodė ste- 
bėtinai rami. Veikiausiai viskam jau atbukusi, pagalvojo Maktiunas. 
Jis trumpai išdėstė savo versiją, kaip dingo Markas. Juodu sustojo prie 
lango ir pažvelgė į miesto centrą apačioje. 

— Dieve mano, jūs manote, kad mafija jį pagrobė? — paklausė 
ji, tuoj pat apsiašarodama. Drebančiais pirštais laikė cigaretę, niekaip 
nepajėgdama šios prisidegti. 

Maktiunas užtikrintai papurtė galvą. 

— Ne. Tie net nežino. Mes tai laikome paslaptyje. Manau, jis pa- 
prasčiausiai išėjo. Čia, iš ligoninės. Spėjome, gal jis mėgino su jumis 
susisiekti. 

— Jūs gerai visur apieškojote? Jis čia Žino visas pakampes. 

— Ieškojome tris valandas, bet abejoju, ar rasime. Kur jis galėjo 
nueiti? 

Galiausia ji prisidegė cigaretę ir giliai užsitraukė, paskui išpūtė 
dūmų debesėlį. 

— Nė nenumanau. 

— Gerai, tuomet noriu jus kai ko paklausti. Ką žinote apie Redži 
Lav? Ar šį savaitgalį ji mieste? Gal ketino kur nors išvažiuoti? 

— O ką? 

— Mes ir jos nerandame. Nėra namie. Motina kažko daug nepa- 
sako. Praeitą vakarą jūs gavote šaukimą, taip? 

— Taip. 

— Ką gi, Markas irgi gavo, ir mėginta tokį pat įteikti Redži Lav, 
bet kol kas ji dar nerasta. Ar Markas galėtų būti kartu su ja? 

„Tikiuosi, — pagalvojo Dajana. Tokia galimybė jai neatėjo į 
galvą. Kad ir prisirijusi tablečių po to, kai Markas paskambino, nė 
penkiolikos minučių nenumigo. Tačiau, jei sūnus laisvėje kartu su 
Redži — visai kitas reikalas. Ta mintis jai patiko. 

— Nežinau. Turbūt galėtų. 

— Kaip manote, kur juodu galėtų būti? Abu drauge? 

— Iš kur, po šimts, man žinoti? Juk jūs FTB. Aš apie tai išgirdau 
vos prieš penkias sekundes, o jūs mane klausiate, kur juodu galėtų 
būti. Palikit mane ramybėje. 

Maktiunas pasijautė kvailai. Paklausta ne itin protingai, o moteris 
ne tokia silpnutė, kaip jis manęs. 

Dajana traukė cigaretę ir stebėjo apačioje gatvėmis slenkančius 
automobilius. Kiek pažįsta Marką, šis veikiausiai kūdikių skyriuje kei- 
čia vystyklus arba talkininkauja chirurgams ortopedams tvarstoma- 
jame, arba kepa plaktą kiaušieninę virtuvėje. Šv. Petro ligoninė — di- 
džiausia valstijoje. Po jos stogais stumdosi tūkstančiai žmonių. Jis jau 
bastėsi koridoriais ir įsigijo dešimtis draugų, tad prireiks ne vienos 
dienos, kol jiems pavyks jį rasti. Dajana laukė bet kurią minutę sūnų 
paskambinsiant. 

— Man reikia atgal į palatą, — pasakė ji, užspausdama cigaretės 
filtrą į peleninę. 

— Jeigu sūnus su jumis susisiektų, norėčiau žinoti. 

— Be abejo. 

— Ir jeigu sulauksite kokių žinių iš Redži Lav, būčiau dėkingas, 
jeigu man paskambintumėte. Paliksiu šiame aukšte du žmones, jeigu 
kartais prireiktų. 

Dajana apsisuko ir nuėjo. 


Pusę devynių Foltrigas savo kabinete turėjo surinkęs visą įprastą 
komandą: Volį Boksą, Tomą Finką ir Larį Trumeną, kuris atvyko pa- 
skutinis, dar šlapiais plaukais, greitomis nusiprausęs po dušu. 

Foltrigas it per kokią studentų korporacijos nario priesaiką pa- 
sidabinęs puikiai išlygintomis chaki spalvos kelnėmis, krakmolytais 
medvilniniais marškiniais su apykakle prisegamais kampučiais ir iki 
spindesio išblizgintais mokasinų tipo batais. Trumenas vilkėjo sporti- 
niu treningu. 

— Advokatė irgi dingusi, — pranešė Trumenas, įsipildamas iš 
termoso kavos. 

— Kada tai sužinojote? — paklausė Foltrigas. 

— Prieš penkias minutes. Per telefoną automobilyje. Skambino 
Maktiunas. Vakare apie aštuonias antstoliai buvo nuvykę pas ją į na- 
mus įteikti šaukimo, bet nesėkmingai. Ji dingusi. 

— Ką dar pasakė Maktiunas? 

— Jie dar naršo ligoninę. Vaikiščias tris dienas praleido ten, tad 
puikiai pažįsta visus užkaborius. 

— Abejoju, ar jis ten, — replikavo Foltrigas, kaip visada greitai 
interpretuodamas nežinomus faktus. 

— Kodėl Maktiunas mano, kad vaikas su advokate? — paklausė 
Boksas. 

— Kas, po šimts, žino? Juk ji pasielgtų kvailai, jeigu padėtų vaikui 
pabėgti, ar ne? 

— Ji ne itin protinga, — niekinamai metė Foltrigas. 

„Ir tu pats toks, — pagalvojo Trumenas. — Kvailys, sugalvojęs 
tuos šaukimus, kurie ir paskatino pastaruosius įvykius.“ 

— Maktiunas šįryt du kartus kalbėjosi su K. O. Lujisu. Šis nesi- 
traukia nuo telefono. Ligoninėje ketinama ieškoti iki vidudienio, pas- 
kui baigti. Jeigu iki to laiko vaikiščias nebus rastas, Lujisas žaibiškai 
atlėks į Memfį. 

— Manote, čia prikišęs nagus Maldanas? — paklausė Finkas. 

— Abejoju. Panašu, kad vaikas vedžiojo juos už nosies, kol nepa- 
teko į ligoninę, o ten jis kaip savame kieme. Kertu lažybų, paskambino 
advokatei, ir dabar abu kažkur Memfyje slepiasi. 

— Įdomu, ar Maldanas žino? — Finkas klausiamai pažvelgė į 
Foltrigą. 

— Jo Žmonės tebėra Memfyje, — pranešė Trumenas. — Gronkas 
čia, bet Bono ir Pirinio nematėme. Velnias, galbūt jie jau turi ten tuzi- 
ną vaikinų? 

— Ar Maktiunas sušaukė visus savo šunis? 

— Taip. Visi jo biure prie to dirba. Stebi advokatės namus, jos 
sekretoriaus butą, netgi pasiųsti du žmonės surasti teisėją Ruzveltą, 
kuris kažkur kalnuose žvejoja. Ligoninė kimšte prikimšta Memfio po- 
licininkų. 

— O kaip telefonai? 

— Kokie telefonai? 

— Telefonai ligoninės palatoje. Juk jis — vaikas, Lari, tikrai pa- 
mėgins paskambinti savo motinai. 

— Būtina gauti ligoninės pritarimą. Maktiunas pasakė, kad jie 
stengiasi. Bet juk šeštadienis, reikiami žmonės nedirba. 

Foltrigas pakilo nuo rašomojo stalo ir nuėjo prie lango. 

— Vaikiščias turėjo šešias valandas, kol kas nors jo pasigedo, 
ar ne? 

— Jie taip sako. 

— Ar surado advokatės automobilį? 

— Ne. Tebeieško. 

— Kertu lažybų, Memfyje jo neras. Neabejoju, vaikiščias ir ponia 
Lav tame automobilyje. 

— Ak, iš tikrųjų. 

— Aha. Neša kudašių. 

— Ir kur galėtų nešti? 

— Kur nors toli. 


Pusę dešimtos paskambino vienas Memfio policininkas ir pra- 
nešė apie draudžiamoje vietoje pastatytą mazdą. Ši priklausanti tokiai 
Redži Lav. Pranešimas tučtuojau buvo persiųstas į Džeisono M. Mak- 
tiuno biurą Federalinės administracijos pastate. 

Po dešimties minučių du FTB agentai pasibeldė į Belvju Gardens 
gatvės 28-ojo buto duris. Palaukę, vėl pasibeldė. Klintas pasislėpė mie- 
gamajame. Jeigu jie išspirs duris, paprasčiausiai aptiks jį šį mielą ir 
ramų šeštadienio rytą miegantį. Jie pasibeldė trečią kartą, kaip tik tuo 
metu suskambo telefonas. Netikėtai užkluptas, jis mažne puolė pakelti 
ragelio. Bet, laimė, įsijungė autoatsakiklis. Jeigu farai atėjo pas jį į butą, 
tai tikrai galėjo ir paskambinti. Pyptelėjo signalas, ir jis išgirdo Redži 
balsą. Pakėlęs ragelį, jis greitai pašnabždėjo: 

— Redži, paskambinkite man kiek vėliau, — ir vėl padėjo ragelį. 

Pasibeldę ketvirtą kartą, farai išėjo. Šviesos bute buvo išjung- 
tos, visi langai užtraukti užuolaidomis. Jis sėdėjo ir penkias minutes 
stebeilijo į telefoną. Galiausiai šis suskambo. Autoatsakiklis perdavė 
žinutę, paskui pyptelėjo signalas. Vėl Redži. 

— Alio, — skubiai atsiliepė jis. 

— Labas rytas, Klintai, — linksmai pasisveikino ji. — Kaip rei- 
kalai Memfyje? 

— Ak, įprasti, žinote, farai stebi mano butą. Šeštadienis kaip šeš- 
tadienis. | 

— Farai? 

— Aha. Praeitą valandą sėdėjau sieninėje spintoje ir žiūrėjau savo 
mažąjį televizorių. Visas miestas gaudžia naujienomis. Jūsų dar nepa- 
minėjo, bet apie Marką — per kiekvieną kanalą. Kol kas tai vadinama 
paprasčiausia dingimu, ne pabėgimu. 

— Ar kalbėjaisi su Dajana? 

— Paskambinau jai gal prieš valandą. FTB jau buvo jai pranešę, 
kad jis dingo. Aš paaiškinau, kad Markas su jumis, tad ji šiek tiek nu- 
siramino. Tiesą sakant, Redži, moteriškė jau patyrusi tiek sukrėtimų, 
kad nežinau, ar šis labai ją paveikė. Kur jūs? 

— Mudu ką tik apsistojome viename Meterio motelyje. 

— Atleiskite, nesupratau. Pasakėte Meterio? Tai yra Luizianoje? 
Prie pat Naujojo Orleano? 

— Kaip tik taip. Mudu važiavome visą naktį. 

— Kokio velnio jūs ten, Redži? Iš visų vietų, kur galėtumėte slėp- 
tis, pasirinkote Naująjį Orleaną. Kodėl ne Aliaską? 

— Todėl, kad čia mūsų tikimasi mažiausiai. Mudu saugūs, Klintai. 
Aš susimokėjau grynaisiais ir įsiregistravau išgalvota pavarde. Mudu 
kiek numigsime, paskui pasižvalgysime po miestą. 

— Pasižvalgysite po miestą? Nagi, Redži, kas vyksta? 

— Paaiškinsiu vėliau. Ar kalbėjaisi su mamute Lav? 

— Dar ne. 

— Nepamiršk paskambinti. Šiandien dar susisieksiu su tavimi. 

— Jūs išprotėjote, Redži. Ar supratote? Visai pametėte galvą. 

— Žinau. Bet taip jau yra buvę. Taigi, kol kas. 

Klintas padėjo ant stalo telefoną ir atsigulė ant sujauktos lovos. 
Tikrai, išprotėti jai ne pirmiena. 

Į sandėlį Baris Peilis įėjo vienas. Dingo atsainiai krypuojanti grei- 
čiausio mieste revolverininko eigastis. Nuo veido išnyko niekinama 
pasipūtusio gatvės bandito šypsenėlė. Nebeliko prašmatnaus blizgan- 
čio kostiumo ir itališkų batelių. Auskarai atsidūrė kišenėje. „Arklio 
uodegėlė“ pakišta po apykakle. Vos prieš valandą nusiskuto. 

Surūdijusiais laiptais jis užkopė į antrą aukštą ir prisiminė, kaip 
ant tų pačių laiptų kažkada vaikystėje žaidė. Tada tėvas dar buvo gy- 
vas, ir po pamokų Baris iki sutemų šlaistydavosi čia: stebėdavo, kaip 
atgabenami ir išgabenami konteineriai, klausydavosi uostų krovikų, 
mokydamasis jų žargono, rūkydavo jų cigaretes, peržiūrinėdavo jų 
žurnalus. Čia buvo nuostabu augti, ypač berniukui, kuris netroško 
tapti niekuo kitu, kaip tik gangsteriu. 

Nūnai sandėlyje nebebuvo taip gyva. Jis žengė prievažos platfor- 
ma palei purvinus, uždažytus langus, išeinančius į upę. Žingsniai aidu 
skardėjo po tuštumą žemiau. Kur ne kur riogsojo apdulkėję konteine- 
riai, nejudinti metų metus. Juodi jo dėdės kadilakai stovėjo pagret ne- 
toli prieplaukos. Titas, ištikimasis vairuotojas, blizgino vieno sparną. 
Išgirdęs žingsnius, jis pakėlė galvą ir pamojo Bariui. 

Nors ir gerokai nekantravo, Baris žengė neskubėdamas, steng- 
damasis neatrodyti išdidus. Abi rankas buvo susikišęs giliai į kišenes. 
Kartkartėmis pro senutėlius langus žvilgtelėdavo upės pusėn. Pa- 
statytas imituojant senovinius garlaivius su ratais gabeno pasroviui 
turistus į kvapą gniaužiančią ekskursiją pasigrožėti kitais sandėliais 
ir galbūt viena kita barža. Platforma baigėsi prie metalinių durų. Jis 
nuspaudė mygtuką ir pažvelgė tiesiai į vaizdo kamerą sau virš galvos. 
Kažkas garsiai spragtelėjo, ir durys atsidarė. Už jų, vilkintis pasibai- 
sėtinu kostiumu, stovėjo Mou, buvęs uosto krovikas, kadaise davęs 
jam, tada dvylikamečiui, pirmąsyk paragauti alaus. Mou turėjo mažų 
mažiausia keturis pistoletus: arba prie savęs, arba čia pat po ranka. Jis 
linktelėjo Bariui ir pamojo įeiti. Kažkada buvo visai draugiškas vyru- 
kas, kol dar nebuvo pradėjęs dėvėti kostiumų, o tai atsitiko apytikriai 
tuo pat metu, kai jis pamatė Krikštatėvį, ir nuo tada nebesišypso. 

Perėjęs patalpą su dviem tuščiais rašomaisiais stalais, Baris pasi- 
beldė į duris. Giliai įkvėpė oro. 

— Įeikite, — pakvietė tylus balsas, ir jis įžengė į savo dėdės kon- 
torą. 

Metai Džonio Salario gailėjo. Vyras stambus, netoli aštuoniasde- 
šimties, laikėsi tiesiai ir judėjo guviai. Plaukai — tviskančio žilumo, 
nė kiek nenuplikę. Kakta siaura, du coliai virš antakių prasidedančios 
spindinčios garbanos glotniai sušukuotos atgal. Kaip visada vilkėjo 
tamsiu kostiumu, kurio švarkas kabėjo ant kabyklos prie lango. Kakla- 
raištis — tamsiai mėlynas ir baisiai nuobodus. Įprastos raudonos pet- 
nešos. Jis nusišypsojo Bariui ir pamojo į apsitrynusį odinį krėslą — tą 
patį, kuriame Baris sėdėdavo vaikystėje. 

Džonis buvo džentelmenas, vienas paskutiniųjų smunkančiame 
savo versle, kurį sparčiai buvo beperimą jaunesnieji — godesni ir įžū- 
lesni. Tokie, kaip čia priešais jį sėdintis sūnėnas. 

Tačiau šypsena buvo nenatūrali. Šis apsilankymas — ne šiaip sau 
iš mandagumo. Per pastarąsias tris dienas juodu kalbėjosi daugiau nei 
per pastaruosius trejus metus. 

— Blogos naujienos, Bari? — paklausė Džonis, jau žinodamas 
atsakymą. 

— Galima taip sakyti. Vaikėzas kažkur dingo iš Memfio. 

Džonis nuvėrė Barį lediniu žvilgsniu. Vieną iš nedaugelio kartų 
per savo gyvenimą šis neatsakė tuo pačiu, o tik nuleido akis. Legen- 
dinės, mirtinos Bario Maldano-Peilio akys sumirksėjo ir nukrypo į 
grindis. 

— Kaip tu galėjai būti toks kvailas? — ramiai paklausė Džonis. — 
Toks kvailas, kad palikai kūną kažkur čia. O dar kvailesnis, kad pasakei 
savo advokatui. Kvailys. Kvailys. Kvailys. 

Baris dar greičiau sumirksėjo ir pasimuistė krėsle. Atgailaudamas 
pritariamai sulinksėjo: 

 — Sutinku, bet man reikia pagalbos. 

— Žinoma, reikia. Padarei didžiulę kvailystę, o dabar nori, kad 
kas nors tave gelbėtų. 

— Man regis, tai visų mūsų reikalas. 

Džonio akys piktai blykstelėjo, bet jis susitvardė. Visada susi- 
tvardydavo. 

— Ak, iš tikrųjų. Ar tik negrasini, Bari? Ateini pas mane į kontorą 
prašyti pagalbos ir grasini man? Ketini kai ką papasakoti? Nagi, ber- 
niuk. Jeigu tave nuteis, nusineši savo paslaptį į kapą. 

— Teisybė, bet nenorėčiau, kad mane nuteistų. Dar yra laiko. 

— Tu subingalvis, Bari. Ar kada nors tau tai sakiau? 

— Turbūt taip. 

— Tykojai to Žmogaus savaites. Pagavai jį išsmunkant slapčia iš 
nediduko nusmurgusio kekšyno. Tereikėjo trinktelėti per galvą, suva- 
ryti porą kulkų, ištuštinti kišenes ir palikti kūną ten gulėti, kad už jo 
užkliūtų kekšelės, o farai pasakytų, jog tai tik dar viena žmogžudystė. 
Jie ničnieko nebūtų įtarę. Bet ne, Bari, buvai per kvailas, kad viską su- 
tvarkytum paprastai. 

Baris vėl pasimuistė ir tebespoksojo į grindis. 

Piktai sužioravęs į jį, Džonis išsivyniojo cigarą. 

— Atsakinėk į klausimus ir neskubėk, aišku? Nenoriu per daug 
žinoti, supranti? 

— Aha. 

— Ar kūnas čia, mieste? 

— Aha. 

Džonis nukirpo cigaro galiuką ir pamažu palaižė. Dygėdamasis 
palingavo galva. 

— Kaip kvaila. Ar nesunku iki jo prieiti? 

— Aha. 

— Ar fedai buvo bent kiek prie jo priartėję? 

— Nemanau. 

— Jis po žeme? 

— Aha. 

— Ar ilgai truktų jį iškasti ar dar ką tau reikėtų daryti? 

— Valandą, gal dvi. 

— Tad jis ne žemėje? 

— Betone. 

Degtuku Džonis prisidegė cigarą. Raukšlelės aplink akis šiek tiek 
išsilygino. 

— Betone, — pakartojo jis. „Galbūt vaikis ne toks jau kvailas, 
kaip manei. Liaukis. Ganėtinai kvailas.“ — Kiek reikia Žmonių? 

— Dviejų arba trijų. Aš pats negaliu to padaryti. Seka kiekvieną 
mano žingsnį. Jeigu bent kiek priartėsiu prie tos vietos, užvesiu juos 
ant kelio. 

„Ganėtinai kvailas, tikrai.“ Jis išpūtė dūmų ratilą. 

— Kokioje nors automobilių aikštelėje? Po šaligatviu? 

— Po garažu, — Baris vėl pasimuistė krėsle, neatplėšdamas akių 
nuo grindų. 

Džonis išpūtė dar vieną dūmų ratilą. 

— Po garažu. Viešajame automobiliams statyti? 

— Po garažu už namo. 

Kurį laiką Džonis tyrinėjo ploną sluoksnį pelenų cigaro gale, 
paskui įsidėjo šį tarp dantų. „Vaikis ne šiaip kvailas, bet mulkis.“ Jis 
dusyk supapsėjo cigaru. 

— Kai tu sakai „už namo, kalbi apie namą gatvėje, su kitais na- 
mais šalia? 

— Aha, — kai laidojo, jo bagažinėje Boidas Bojetas jau buvo iš- 
gulėjęs dvidešimt penkias valandas. Nedaug iš ko galėjo rinktis. Buvo 
bemaž supanikavęs ir bijojo važiuoti iš miesto. Tuomet sumanymas, 
atrodė ne toks jau blogas. 

— Ir tuose kituose namuose gyvena žmonės, taip? Kurie turi 
ausis ir akis. 

— Suprantate, aš jų nemačiau, bet manyčiau. 

— Negudrauk su manimi. 

Baris šiek tiek pasislinko krėsle. 

— Atleiskite, — atsiprašė jis. 

Džonis atsistojo ir pamažu nuėjo prie patamsintų langų tiesiai 
virš upės. Negalėdamas patikėti, iš nevilties supapsėjo cigaru. Paskui 
apsisuko ir grįžo į vietą. Padėjo cigarą ant peleninės ir, pasirėmęs al- 
kūnėmis, palinko į priekį. 

— Už kieno namo? — paklausė akmeniniu veidu. Atrodė, kad 
tuoj tuoj pratrūks. 

Baris gurktelėjo seilę ir persikeitė koją ant kojos. 

— Džono Klifordo. 

Sprogimas neįvyko. Džonis garsėjo jo gyslose tekančiu ne krauju, 
o lediniu vandeniu. Jis labai didžiavosi, kad moka tvardytis. Šioje pro- 
fesijoje nedaug kas taip gebėjo, bet šalta galva pelnė jam daug pinigų. 
Ir padėjo išlikti gyvam. Kairiu delnu prisidengė burną, lyg niekaip ne- 
galėtų tuo patikėti. 

— Už Džono Klifordo namo! — pakartojo jis. 

Baris linktelėjo. Tada Klifordas slidinėjo Kolorade, ir Baris tai 
žinojo, nes Džeromas kvietė ir jį prisidėti. Advokatas gyveno vienas 
dideliame name, apsuptame dešimčių ūksmingų medžių. Garažas 
stovėjo atskirai kieme už namo. Puiki vieta, tada pagalvojo, nes niekas 
niekada neįtars. 

"Ir jo būta teisaus — vieta pasirodė esanti puiki. Federalai nė 
nebuvo prie jos bent kiek priartėję. Ir jis anaiptol nepadarė klaidos. 
Vėliau kūną būtų perkėlęs. Klaida buvo pasakyti Klifordui. 

— Ir tu nori, kad pasiųsčiau tris savo žmones be triukšmo iškasti 
jį ir tinkamai kur nors nukišti? 

— Taip, sere. Tai išgelbėtų mano kailį. 

— Kodėl taip kalbi? 

— Nes bijau, kad tas vaikėzas žino, kur kūnas, o dabar jis dingo. 
Iš kur žinoti, ką jis veikia? Pernelyg rizikinga. Privalome pergabenti 
kūną kitur, Džoni. Meldžiu jūsų. 

— Nemėgstu prašeivų, Bari. Kas, jeigu mus sučiups? Kas, jeigu 
kuris nors kaimynas ką nors išgirs ir paskambins farams? Šie pasiro- 
dys patruline mašina — supranti, tik šiaip sau patikrinti — ir še tau, 
kalės vaike, — trys bernai, atkasinėjantys lavoną. 

— Jų nesučiups. 

— Iš kur tau žinoti! O kaip tu pasitvarkei? Kaip paslėpei jį be- 
tone, ir nė šuo nesulojo? 

— Esu daręs tai ir anksčiau, taigi. 

— Aš noriu žinoti. 

Baris atsisėdo krėsle šiek tiek tiesiau ir vėl persikeitė kojas. 

— Kitą dieną po to, kai jį nudėjau, atvežiau į garažą šešis maišus 
paruošto betono mišinio. Sunkvežimis buvo su netikrais numeriais, o 
aš, žinote, apsirengiau kaip koks statybų darbininkas. Regis, niekas ne- 
pastebėjo. Artimiausias namas — už gerų trisdešimties jardų, o dar ten 
visur pilna medžių. Vidurnaktį grįžau tuo pačiu sunkvežimiu ir pa- 
likau kūną garaže. Paskui išvažiavau. Už garažo yra griovys, o kitapus 
griovio — parkas. Paskui paprasčiausiai atėjau pro medžius, perlipau 
griovį ir patylomis įsmukau į garažą. Truko trisdešimt minučių iškasti 
negilų kapą, įversti į jį kūną ir sutaisyti betono skiedinį. Žinote, ten ga- 
ražo grindys žvirgždo, iš baltų akmenėlių. Kitą naktį aš vėl grįžau, kai 
skiedinys jau buvo sustingęs, ir užmaskavau viską žvirgždu. Advokatas 
ten turėjo seną valtį, tad dar ją ant viršaus užtempiau. Išėjau palikęs 
viską kaip reikiant. Klifordas niekada nebūtų atspėjęs. 

— Žinoma, kol jam nepapasakojai. 

— Aba, kol jam nepapasakojau. Prisipažįstu, padariau klaidą. 

— Panašu, kad gerokai paplušėjai. 

— Juk sakiau, esu tai daręs ir anksčiau. Visai nesunku. Vėliau ke- 
tinau jį kur nors perkelti, bet įsikišo federalai. Aštuonis mėnesius jie 
mane sekiojo. 

Dabar Džonis nervinosi. Iš naujo prisidegė cigarą ir grįžo prie 
lango. 

— Žinai, Bari, — tarė jis, žvelgdamas į upę, — šiokio tokio talento 
tu, vaikine, turi, bet esi kvailys, kai tenka naikinti įkalčius. Anksčiau 
mums visada tam praversdavo įlanka*. Dabar ką — nebeliko statinių, 
grandinių ir svarmenų? 

— Pažadu, daugiau taip neatsitiks. Tik padėkite man, ir aš dau- 
giau niekada nepakartosiu tokios klaidos. 

— Kito karto nebus, Bari. Jeigu kaip nors išsikapstysi, kurį laiką 
leisiu tau vairuoti sunkvežimį, paskui kokius metelius paprekiausi 
vogtais daiktais. Tada galbūt galėsi nuvažiuoti į Vegasą ir šiek tiek pa- 
dirbėti pas Roką. 

Baris žvelgė į sidabriškos galvos pakaušį. Tiek to, šįkart pame- 
luos, bet jis tikrai nevairuos sunkvežimio, neprekiaus vogtais daiktais 
ir nelaižys Rokui subinės. 

— Kaip pasakysite, Džoni. Tik padėkite man. 

Džonis grįžo prie rašomojo stalo ir vėl atsisėdo. Pasignaibė vir- 
šunosę. 

— Kaip suprantu, reikalas skubus. 

— Būtina viską atlikti šiąnakt. Tas vaikėzas laisvėje. Yra išsigan- 
dęs ir tik laiko klausimas, kada jis kam nors pasakys. 

Džonis užsimerkė ir palingavo galva. 

Baris kalbėjo toliau: 

— Duokite man tris žmones. Aš jiems tiksliai nupasakosiu, kaip 
tai atlikti, ir, pažadu, jų niekas nenutvers. Juokų darbas. 

Džonis pamažu, nenoromis linktelėjo: „Gerai jau, gerai.“ Jis įrė- 
mė akis į Barį: 

— O dabar nešdinkis velniop. 


Po septynių paieškos valandų viršininkas Trimblas pareiškė, kad 
ligoninėje Marko Svėjaus nėra. Surinkęs savo pavaldinius fojė, šalia 
priimamojo registratūros, jis paskelbė, kad paieška baigta. Jie toliau 
kontroliuos tunelius, išėjimus ir koridorius, pastatys sargybą prie liftų 
ir laiptinių, tačiau visi įsitikinę, kad vaikiščias paspruko. Trimblas pa- 
skambino Maktiunui į biurą ir pranešė naujienas. 

Maktiunas nenustebo. Visą rytą, kol vyko paieška, jis buvo nuolat 
glaustai informuojamas. Redži Lav taip pat nė kvapo. Dusyk patruk- 


* Kalbama apie Meksikos įlanką. 

dyta mamutė Lav ir dabar ji nebeatidarydavo durų. Pasakė: arba patei- 
kite kratos orderį, arba nešdinkitės velniop. Pagrindo kratos orderiui 
gauti nebuvo, ir Maktiunas spėjo, kad mamutė Lav tai žino. Ligoninė 
sutiko, kad 943-iosios palatos telefono pokalbių būtų pasiklausoma. 
Mažiau nei prieš pusvalandį du agentai, dėdamiesi sanitarais, kol 
tolėliau koridoriuje Dajana kalbėjosi su Memfio policininkais, įėjo 
į palatą. Užuot įstatę „blakutę“, jie paprasčiausiai sumainė aparatus. 
Užtruko palatoje ne ilgiau kaip minutę. Vaikas, raportavo jie, miegojo 
ir nė nepajudėjo. Linija buvo sujungta tiesiogiai su išore, įrengti pasi- 
klausymą per ligoninės komutatorinę būtų trukę ne mažiau kaip dvi 
valandas ir būtų reikėję į tą reikalą įtraukti pašaliečius. 

Klintas irgi nerastas, bet svarios priežasties jo buto kratos orde- 
riui gauti taip pat nebuvo, tad jie paprasčiausia šį tik stebėjo. 

Haris Ruzveltas rastas išsinuomotoje valtyje kažkur vidury Bafa- 
lo upės Arkanzase. Apie vienuoliktą Maktiunas su juo kalbėjosi. Švel- 
niai tariant, teisėjas įsiuto ir dabar buvo pakeliui į miestą. 

Rytą Ordas dusyk skambino Foltrigui, bet kad ir kaip tai nebū- 
dinga didžiam Žmogui, šis neturėjo ką pasakyti. Puiki idėja su teismo 
šaukimu surengti pasalą susprogo it muilo burbulas jam prieš akis. 
Dabar Foltrigas tik kūrė planus, kaip kuo geriau ištaisyti padėtį. 

K. O. Lujisas jau skrido direktoriaus Voilzo reaktyviniu, ir du 
agentai buvo nusiųsti į oro uostą jo pasitikti. Jis turėtų atvykti apie 
antrą. 

Nuo ankstaus ryto per visus radijo kanalus paskelbta nacionalinė 
Marko Svėjaus paieška. Pridurti Redži Lav pavardę Maktiunas kol kas 
delsė. Nors ir nemėgo advokatų, jam buvo sunku patikėti, kad ši iš 
tikrųjų būtų padėjusi vaikui pabėgti. Vis dėlto rytas slinko, o apie Lav 
ir toliau nebuvo jokių žinių, tad jis vis labiau tikėjo, kad tuodu din- 
gimai sutapo daugiau nei atsitiktinai. Apie vienuoliktą į nacionalinės 
paieškos biuletenį jis įtraukė ir Redži Lav pavardę, kartu pridėdamas 
išvaizdos aprašą ir komentarą, kad veikiausiai keliaujanti su Marku 
Svėjumi. Jeigu juodu iš tikrųjų drauge, ir jeigu jau kirto valstijos sieną, 
įstatymo pažeidimas įgis federalinį mastą, tad jis patirs didžiulį malo- 
numą tą advokatę prigriebti. 

Neliko nieko daugiau, kaip tik laukti. Priešpiečiams juodu su 
Ordu pasivaišino šaltais sumuštiniais ir kava. Dar vienas telefono 
skambutis — dar vienas reporteris, prašantis atsakyti į klausimus. 
Komentarų nebus. 

Paskui dar vienas telefono skambutis, ir iškėlęs tris pirštus į kabi- 
netą įžengė agentas Darstonas. 

— Trečia linija, — pranešė jis. — Breneris iš ligoninės. 

Maktiunas nuspaudė mygtuką. 

— Aha! — riktelėjo jis į ragelį. 

Breneris skambino iš 945-osios palatos — šalia tos, kurioje guli 
Rikis — ir atsargiu balsu kalbėjo: 

— Džeisonai, klausyk, mes ką tik nugirdome Klinto Van Huzerio 
telefoninį pokalbį su Dajana Svėj. Jis pasakė, kad ką tik kalbėjosi su . 
Redži, kad ji su Marku Naujajame Orleane, ir kad viskas gerai. 

— Naujajame Orleane! 

— Taip jis pasakė. Jokių nuorodų, kur tiksliai, tik — Naujajame 
Orleane. Dajana beveik nieko neatitarė, tad visas pokalbis truko ne 
ilgiau kaip dvi minutes. Dar Klintas pasakė, kad skambina iš savo 
draugės buto Memfio rytuose ir pažadėjo vėl paskambinti vėliau. 

— Iš kur konkrečiai Memfio rytuose? 

— Mums nepavyko nustatyti, o jis nepasakė. Pamėginsime su- 
sekti, kai paskambins kitą kartą. Jis pernelyg greitai padėjo ragelį. At- 
siųsiu jums įrašą. 

— Būtinai, — Maktiunas nuspaudė kitą mygtuką, išjungdamas 
Brenerį, ir tuojau pat paskambino į Naująjį Orleaną Lariui Trumenui. 

Namas stovėjo senos, ūksmingos gatvės linkyje, ir kai juodu pri- 
važiavo, Markas instinktyviai įsmuko giliau sėdynėje, kol per langą te- 
buvo matyti tik jo akys ir viršugalvis. Ant jo pūpsojo juoda, auksu siu- 
vinėta „Šventųjų“* kepuraitė, kurią Redži nupirko Markui „Wal-Mart“ 
prekybos centre kartu su džinsais ir dvejais per galvą velkamais šiltais 
medvilniniais marškinėliais. Prie rankinio stabdžio gulėjo smarkiai 
sulankstytas gatvių žemėlapis. 

— Namas didelis, — pakomentavo Markas iš po kepuraitės, kai 
juodu, nė kiek nesulėtinę greičio, važiavo gatve. Redži stengėsi kuo 
daugiau pamatyti, bet ji vairavo nepažįstama gatve ir kaip įmanydama 
stengėsi nesukelti įtarimų. Buvo jau trečia dienos, dar kelios valandos 


* Angl. „Saints“ — Naujojo Orleano amerikietiškojo futbolo profesionalų komanda. 

iki sutemstant, tad juodu, jeigu norėjo, galėjo važinėtis ir žvalgytis visą 
popietę. Redži ant galvos irgi turėjo tokią pat juodą „Šventųjų“ kepu- 
raitę, kuri slėpė trumpus žilus jos plaukus, o akis dengė dideli saulės 
akiniai. 

Pravažiuodama pro pašto dėžutę su Klifordo pavarde mažomis 
iškiliomis paauksuotomis raidėmis šone, ji sulaikė kvapą. Tikrai, na- 
mas didelis, bet niekuo neišsiskiriantis iš kaimyninių: angliško Tiudo- 
rų stiliaus, tamsaus medžio ir tamsių plytų, visas vienas šonas ir dalis 
fasado apraizgyti gebenių. Ne itin dailus namas, pagalvojo ji ir prisi- 
minė laikraščio straipsnį, kuriame Klifordas apibūdinamas kaip išsi- 
skyręs vieno vaiko tėvas. Buvo akivaizdu, bent jai, kad tarp šių sienų 
jokia moteris negyvena. Ties posūkiu ji suspėjo tik trumpai žvilgtelėti 
į namą, kartu šaudydama akimis į visas puses, tikrindamasi, ar nestebi 
kaimynai, farai, banditai, taip pat stengdamasi pamatyti, kur garažas. 
Ji pastebėjo, kad kieme nėra nė vienos gėlių lysvės, o gyvatvorės seniai 
nekarpytos. Langai užtraukti tamsiomis, niūriomis užuolaidomis. 

Namas ne itin patrauklus, bet tikrai ramioje vietoje. Kėpsojo erd- 
viame sklype su dešimtimis storų ąžuolų aplink. Įvaža driekėsi palei 
tankią gyvatvorę ir dingo kažkur kiemo gilumoje. Nors Klifordas jau 
penkios dienos miręs, veja tvarkingai prižiūrėta. Nieko, kas rodytų, 
kad namas šiuo metu negyvenamas. Visiškai nė ženklo ko nors įtarti- 
na. Galbūt tikrai puiki vieta kūnui paslėpti? 

— Antai garažas, — pasakė Markas, jau iškišdamas galvą. Šis sto- 
vėjo atskirai, kokios penkiasdešimt pėdų už namo, matyt, pastatytas 
gerokai vėliau. Namo link vedė siauras, plytelėmis klotas takelis. Šalia 
garažo užkeltas ant trinkelių stovėjo raudonas „Triumph Spitfire“. 

Kol juodu slinko gatve tolyn, Markas, staigiai apsisukęs, žvelgė į 
namą pro užpakalinį automobilio langą. 

— Ką jūs manote, Redži? 

— Atrodo labai tyku, tiesa? 

— Aha. 

— Ar tu to ir tikėjaisi? 

— Nežinau. Suprantate, aš žiūriu visas tas laidas apie farus ir 
kažkodėl tiesiog įsivaizdavau, kad namas aplink bus aptvertas geltona 
policijos juosta. | 

— Kodėl? Juk čia neįvykdytas joks nusikaltimas. Paprasčiausiai 
šis namas žmogaus, kuris nusižudė. Kodėl farai turėtų juo domėtis? 

Namas dingo iš akių, tad Markas apsigręžė ir tiesiai atsisėdo sė- 
dynėje. 

— Kaip manote, ar jie apieškojo namą? — paklausė jis. 

— Veikiausiai. Neabejoju, kad jie turėjo jo namo ir kontoros 
kratos orderį, tačiau ką galėjo rasti? Savo mažą paslaptį jis nusinešė 
į kapą. 

Juodu stabtelėjo prie sankryžos, paskui toliau tęsė mažytę eks- 
kursiją aplinkui. 

— Kas atsitiks jo namui? — paklausė Markas. 

— Esu tikra, kad Klifordas paliko testamentą. Paveldėtojai gaus 
namą ir visą turtą. 

— Aha. Žinote, Redži, turbūt ir man reikėtų parašyti testamentą. 
Kai tiek žmonių mane medžioja, ir apskritai. Kaip jūs manote? 

— O ką tu turi? 

— Na, dabar, kai taip išgarsėjau, įsivaizduoju, Holivudo žmonės 
belsis į mano duris. Suprantu, šiuo metu mes neturime durų, betgi kas 
nors juk privalo pasikeisti, Redži, kaip jūs manote? Noriu pasakyti, juk 
turėsime kokias nors duris? Šiaip ar taip, jie norės susukti didelį filmą 
apie berniuką, kuris per daug žinojo, ir — nors dėl suprantamų prie- 
žasčių man nemalonu apie tai kalbėti — jeigu tie galvažudžiai pakiš 
mane po velėna, tai filmas bus puikus, tik reikia, kad mama ir Rikis 
liktų nenuskriausti. Aišku? 

— Manau, taip. Tu nori parašyti testamentą, kad Dajana ir Rikis 
gautų teises į filmą apie tavo gyvenimo istoriją? 

— Kaip tik taip. 

— Tau jo nereikia. 

— Kodėl? 

— Ir taip juodu gaus visa, kas tau priklauso. 

— Irgi gerai. Nereikės mokėti advokatams. 

— Ar negalime kalbėtis apie ką nors kitką, ne vien apie testamen- 
tus ir mirtį? 

Berniukas nutilo ir ėmė stebėti namus savoje gatvės pusėje. Be- 
veik visą naktį Markas išmiegojo ant užpakalinės sėdynės, paskui dar 
penkias valandas numigo motelyje. O ji visą naktį vairavo, numigo 
vos dvi valandas. Pavargusi, išsigandusi, buvo bepradedanti kalbėtis 
su juo atžariai. 

Juodu lėtai sukinėjosi zigzagais po apsodintas medžiais gatves. 

Oras buvo šiltas ir giedras. Prie kiekvieno namo žmonės arba karpė 
veją, arba ravėjo piktžoles, arba dažė langines. Nuo didingų ąžuolų ky- 
bojo ispaniškųjų samanų karuliai. Redži pirmą sykį važinėjosi po Nau- 
jąjį Orleaną ir gailėjosi, kad aplinkybės susiklostė taip nepalankiai. 

— Aš jums įkyrėjau, Redži? — paklausė Markas, nežiūrėdamas 
ją 

— Žinoma, ne. O aš tau įkyrėjau? 

— Ne, Redži. Šiuo metu jūs — mano vienintelė draugė pasaulyje. 
Aš tik tikiuosi, kad pernelyg jūsų neerzinu. 

— Tikrai ne. 

Redži dvi valandas tyrinėjo gatvių žemėlapį. Padarę didelį lanks- 
tą, juodu vėl atsidūrė Romio gatvėje. Nelėtindami greičio, praslinko 
pro namą, stengdamiesi apžiūrėti dvivietį garažą su stačiu frontonu 
virš įtraukiamųjų durų, kurias tikrai ne pro šalį būtų nudažyti. Be- 
toninis įvažiavimas baigėsi dvidešimt pėdų iki durų ir suko už namo. 
Palei vieną garažo šoną augo per šešių pėdų aukščio dantyta gyvatvo- 
rė, trukdanti matyti artimiausią namą, mažų mažiausia šimto pėdų at- 
stumu. Už garažo driekėsi nedidelė veja, kuri baigėsi prie vielų tinklo 
tvoros, o už šios kerojo tankūs medžiai. 

Šįsyk Romio namą juodu apžiūrinėjo tylomis. Be tikslo paklai- 
džiojusi gretimomis gatvėmis, juoda „Honda Accord“ sustojo šalia 
teniso kortų atviroje laukymėje, vadinamajame Vakarų parke. Redži 
išlankstė ir plačiai išskleidė gatvių žemėlapį, kuris uždengė veik visą 
priekinę sėdynę. Markas stebėjo dvi apkūnias namų šeimininkes, įni- 
kusias į išties pasibaisėtiną tenisą. Tačiau su savo rožiniai ir žaliai dry- 
žuotomis kojinaitėmis bei priderintų spalvų priekakčiais nuo saulės 
jiedvi atrodė šauniai. Siauru asfaltuotu takučiu prisiartino dviratinin- 
kas, o paskui dingo gilumoje tarp medžių. 

Redži vėl pamėgino sulankstyti žemėlapį. 

— Taigi štai toji vieta, — tarė ji. 

— Jūs ką, ketinate trauktis? — paklausė jis. 

— Panašiai. O tu? 

— Nežinau. Taip toli atkeliavome. Būtų kvailoka dabar pabėgti. 
Garažas man atrodė visai nekaltai. 

Redži tebesistengė sulankstyti žemėlapį. 

— Na, gal pamėginkime. Jeigu kas nors mus išgąsdins, papras- 
čiausiai dumsime iš čia. 

— Kur dabar esame? 

Ji atidarė savo pusės duris. 

— Eime, pavaikštinėsime. 

Šalia futbolo aikštės driekėsi dviračių takas, toliau kertantis miš- 
ko tankmę. Viršuj susipynusios medžių šakos sudarė nelyginant kokį 
tamsų tunelį. Vietomis pro šakas mirguliavo saulė. Kartkartėmis nuo 
asfaltuoto takučio juodu priversdavo pasitraukti vienas kitas atsitikti- 
nis dviratininkas. | 

Pasivaikščiojimas atgaivino. Po trijų dienų ligoninėje, dviejų die- 
nų kalėjime, septynių valandų automobilyje ir šešių valandų motelyje 
Markas vos pajėgė susiturėti, kad nepradėtų siausti po mišką. Ilgėjosi 
savo dviračio ir pagalvojo, kaip būtų gerai, jeigu juodu su Rikiu žengtų 
šiuo takučiu, lakstytų tarp medžių, neslegiami jokių rūpesčių. Vėl kaip 
paprasčiausi vaikai. Jis ilgėjosi triukšmingų gyvenamųjų priekabų 
kvartalo gatvelių, kur visada pilna vaikų ir akimirksniu būdavo pra- 
simanoma įvairiausių žaidimų. Ilgėjosi slaptų savo takučių gerai pa- 
žįstamame miške aplink „Takerio būstai ant ratų teritoriją ir ilgų, vie- 
nišų klajonių, kurias mėgo visą gyvenimą. Ir, keista, jis ilgėjosi tų savo 
vietelių, kur slėpdavosi po tik jam vienam priklausančiais medžiais 
palei upokšnius, kur galėdavo paunksnėje sėdėti ir mąstyti, ir — taip, 
be abejo — slapčia surūkyti vieną kitą cigaretę. Nuo pirmadienio nė 
vienos neturėjo burnoje. | 

— Ką aš čia veikiu? — vos girdimai nusistebėjo jis. 

— Tai tu taip sumanei, — atsiliepė ji, susikišusi rankas į naujų 
džinsų — taip pat iš „Wal-Mart“ — kišenes. 

— Visą savaitę tai dažniausias mano klausimas: „Ką aš čia vei- 
kiu?“ Klausiau savęs visur: ligoninėje, kalėjime, teisme — visur. 

— Nori namo, Markai? 

— O kur namai? 

— Memfyje. Parvešiu tave pas mamą. 

— Taip, bet aš pas ją nepasiliksiu, tiesa? Faktiškai, veikiausiai ne- 
pasieksime Rikio palatos, nes mane sučiups ir viso gero — vėl grįšiu 
į kalėjimą, į teismą, atgal pas Harį, kuris kaip reikiant bus įpykęs, ar 
ne? 

— Taip, bet Harį aš galėsiu paveikti. 

Niekas negali Hario paveikti, nusprendė Markas. Jau įsivaizdavo 
save sėdintį teisme ir besistengiantį paaiškinti, kodėl pabėgo. Haris vėl 
nusiųs jį į Laikinojo sulaikymo centrą, kur mieloji Dorina elgsis visai 

kitaip. Jokios picos. Jokio televizoriaus. Veikiausiai jie surakins jam 
kojas grandinėmis ir įmes į karcerį. 

— Negaliu grįžti atgal, Redži. Tik ne dabar. 

Juodu svarstė įvairias pasirinkimo galimybes, kol gerokai pavar- 
go. Nieko nenuspręsta. Kiekvienas naujas variantas tuojau pat iškelda- 
vo dešimtis problemų. Kiekviena veiksmų kryptis išsišakodavo į visas 
puses ir galiausiai vesdavo į katastrofą. Abu, tik skirtingais keliais, 
priėjo prie neklystamos išvados: paprasto sprendimo nėra. Nė kokios 
nors protingos alternatyvos. Jokio bent kiek patrauklaus plano. 

Vis dėlto nė vienas netikėjo, kad juodviem tikrai teks atkasti Boi- 
do Bojeto kūną. Per tą laiką kas nors nutiks ir juos išbaidys, o tada abu 
parlėks į Memfį. Tik nė vienas dar nenorėjo sau to prisipažinti. 

Redži sustojo prie pusės mylios ženklo. Po kairei plytėjo atvira 
žolėmis apaugusi aikštelė su pavėsine iškylautojams viduryje. Po deši- 
nei siauras pėsčiųjų takutis nėrė gilyn tarp medžių. 

— Pamėginkime šiuo, — pasiūlė Redži, ir juodu paliko dviračių 
taką. Markas sekė ją įpėdžiui. 

— Ar žinote, kur einate? 

— Ne, bet vis tiek eik paskui mane. 

Takutis šiek tiek praplatėjo, paskui nutrūko ir visiškai dingo. Ant 
žemės mėtėsi tušti alaus buteliai ir maišeliai nuo traškučių. Laviruo- 
dami tarp medžių, galiausiai juodu išėjo į nedidelę laukymę. Staiga 
skaisčiai suspindo saulė. Redži delnu prisidengė akis ir pažvelgė į tie- 
sią medžių liniją priešais. 

— Manau, ten upokšnis, — spėjo ji. 

— Koks upokšnis? 

— Jei tikėtume žemėlapiu, Klifordo gatvė ribojasi su Vakarų par- 
ku, o ten nubrėžta plona žalia linija, kuri turbūt reiškia kokį upokšnį 
ar upės atšaką, arba dar kažką, tekantį už namo. 

— Ten tik medžiai. į 

Ji paėjėjo kelis žingsnius į šoną, paskui sustojo ir parodė: 

— Žiūrėk, anapus tų medžių — stogai. Manau, ten toji gatvė, kur 
ir Klifordo namas. 

Atsistojęs už jos, Markas pasistiebė ant pirštų galų. 

— Matau. 

— Sek paskui mane, — metė Redži, ir juodu patraukė tų medžių 
link. 

Diena puiki. Juodu paprasčiausiai išėjo pasivaikščioti po parką. 
Juk čia visuomeninė teritorija. Nėra ko bijotis. 

Iš upokšnio viso labo buvo likusi išdžiūvusi smėlinga vaga, pri- 
mėtyta visokių šiukšlių. Juodu brovėsi pro vijoklius, brūzgynus ir su- 
stojo ten, kur kadaise, prieš daugelį metų, sruvo vanduo. Net dumblas 
išdžiūvęs. Kitas krantas buvo gerokai statesnis, bet kur kas tankiau 
užžėlęs vijokliais ir jaunais ūgliais, kad turėtum už ko nusitverti. 

Kai juodu išsiropštę viršun sustojo, Redži buvo gerokai uždususi. 

— Nebijai? — paklausė ji. 

— Ne. O jūs? 

— Žinoma, bijau, tu — taip pat. Nori toliau eiti? 

— Aišku. Ir aš visai nebijau. Mudu tik paprasčiausiai išėjome 
pasivaikštinėti, štai ir viskas, — jam buvo baisu ir norėjosi pabėgti. 
Tačiau juk atėjo iki čia be jokių nuotykių? Ir net įdomu štai šitaip 
sėlinti per tas džiungles. Aplink gyvenamųjų priekabų kvartalą jis tą 
darydavo šimtus kartų. Žinojo, kad reikia saugotis gyvačių ir nuodin- 
gųjų gebenių. Buvo išmokęs orientuotis pagal medžius ir nepasiklysti. 
Žaisdavęs slėpynių kur kas bjauresnėse vietose. Jis staiga pasilenkė 
prie žemės ir nėrė pirmyn. 

— Paskui mane. 

— Čia ne žaidimas, — sudraudė ji. 

— Vis tiek sekite paskui mane, Žinoma, jeigu neišsigandote. 

— Siaubingai bijau. Man penkiasdešimt dveji, Markai. Nagi, lė- 
čiau. 

Pirma tvora, kurią užtiko, buvo kedro statinių. Judėdami už 
namų, juodu laikėsi tarp medžių. Kažkur, lyg ką įtardamas, sulojo šuo, 
bet iš namo jų nebuvo matyti. Paskui vėl tvora, vielų tinklo, bet ne 
Klifordo kiemo. Miškas ir krūmai tankėjo, bet staiga atsivėrė siauras 
takutis, nusitęsiantis palei tvorą. 

Pagaliau juodu išvydo, ko ieškoję. Kitapus vielų tinklo tvoros 
vienišas ir apleistas šalia Romio garažo riogsojo raudonasis „Triumph 
Spitphire“. Miško pakraštys baigėsi mažiau nei dvidešimt pėdų nuo 
tvoros, o tarp šios ir užpakalinės garažo sienos koks tuzinas ąžuolų ir 
guobų su ispaniškųjų samanų karuliais metė paunksnę į galinį kiemą. 

Nenuostabu, Romio būta apsileidėlio. Lentas ir plytas, kibirus ir 
grėblius — visokį šlamštą metęs už garažo, kad nesimatytų iš gatvės. 

Tinklinėje tvoroje buvo varteliai. Užgrioztoje maišais su nebe- 
naudojamomis ir sugedusiomis trąšomis užpakalinėje garažo sienoje 

juodu pamatė duris ir greta langutį. Į duris atremta sena žoliapjovė be 
rankenų. Apskritai kiemas buvo apžėlęs ir seniai neprižiūrimas. Pikt- 
žolės palei tvorą siekė kelius. 

Pritūpę už medžių, juodu apžiūrinėjo garažą. Arčiau eiti nesi- 
norėjo. Kaimyno patijus su medžio anglių krosnele mėsai ant grotelių 
kepti stovėjo čia pat, vos už kelių žingsnių. 

Redži bandė atgauti kvapą, bet sunkiai sekėsi. Įsitvėrusi Marko 
rankos, tiesiog negalėjo patikėti, kad Jungtinių Valstijų senatorius pa- 
laidotas mažiau nei už šimto pėdų nuo ten, kur ji dabar slepiasi. 

— Įeisime ten? — paklausė Markas. Ištarė tuos žodžius kone kaip 
iššūkį, nors ji išgirdo baimės gaidelę. „Dievuliau, — pagalvojo, — juk 
jis išsigandęs.“ 

Pagaliau Redži atgavo kvapą tiek, kad pajėgė sušnabždėti: 

— Ne. Ir taip jau toli nuėjome. 

Berniukas ilgokai delsė, paskui tarė: 

— Bus visai lengva. 

— Garažas didelis, — spyrėsi ji. 

— Aš tikslai žinau, kur kūnas. 

— Ką gi, aš tavęs nemygau dėl to reikalo, bet ar nemanai, kad 
metas pasidalyti paslaptimi su manimi? 

— Jis po valtimi. 

— Romis tau pasakė? 

— Taip. Labai aiškiai. Užkastas po valtimi. 

— Kas, jeigu tenai nėra jokios valties? 

— Tuomet nešim muilą. 

Pagaliau ir jis prakaitavo, sunkiai alsavo. Jai jau gana, pamatė pa- 
kankamai. Pasilenkusi prie pat žemės, Redži pradėjo trauktis atbula. 

— Ašjau einu, — pasakė. 


K. O. Lujisas taip ir neišlipo iš lėktuvo. Maktiunas su kompanija 
laukė, kai šis nutūpė, ir puolė vidun, kol buvo pildomi degalai. Po pus- 
valandžio visi išskrido į Naująjį Orleaną, kur dabar nekantraudamas 
laukė Laris Trumenas. 

Lujisui tai nepatiko. Kokį velnią jam veikti Naujajame Orleane? 
Juk miestas didžiulis. Jie net nežino, kokiu automobiliu toji advokatė 
važiuoja. Tiesą sakant, nė nežino, ar Redži su Marku keliavo automobi- 
liu, lėktuvu, ar sėdo į autobusą arba traukinį. Turizmo ir visokių suva- 

žiavimų miestas, kur tūkstančiai viešbučių numerių, o gatvėse minios 
žmonių. Jeigu tik tiedu nepadarys klaidos, jų surasti neįmanoma. 

Tačiau direktorius Voilzas norėjo, kad jis dalyvautų įvykių vie- 
toje, todėl ir skrenda į Naująjį Orleaną. Surasti vaikiščią ir priversti 
kalbėti — toks nurodymas. Pažadėti viską, ko tik tas panorės. 

Du iš trijų, Leo ir Jonučis, buvo Salario „šeimos“ kaulų laužymo 
veteranai ir net Bario Peilio kraujo giminaičiai, nors dažnai to išsigin- 
davo. Trečiasis, stambus bernas masyviais bicepsais, storu sprandu ir 
galingu korpusu, savaime suprantama, turėjo Buliaus pravardę. Buvo 
pasiųstas į šią neįprastą užduotį sunkiausiam darbui atlikti. Betonas 
plonas. Kūnas smulkus. Šiek tiek atskelk čia, šiek tiek — ten, ir nė su- 
mot nesumos, kai išvys juodą šiukšlių maišą. 

Baris nubraižė garažo grindų planą, kuriame labai tiksliai pažy- 
mėjo kapo vietą. Taip pat nupiešė žemėlapį, šiame nubrėždamas liniją, 
einančią nuo Vakarų parko automobilių aikštelės, tarp teniso kortų, 
per futbolo aikštę, medžių guotą, paskui per dar vieną aikštę su pa- 
vėsine iškylautojams, šiek tiek palei dviračių taką iki išminto takučio, 
vedančio prie griovio. Juokų darbas, įtikinėjo juos visą dieną. 

Dviračių take — nė gyvos dvasios, ir tai visai suprantama šešta- 
dienio naktį, kai jau dešimt minučių po vienuoliktos. Buvo tvanku, ir 
kol pasiekė pėsčiųjų takutį, visi užduso ir suprakaitavo. „Bulius“, gero- 
kai jaunesnis ir fiziškai tvirtesnis, žengė šiek tiek atsilikęs ir šypsojosi 
sau, kai anuodu tyliai tamsoje keikė tvankią drėgmę. Turbūt aniems 
netoli keturiasdešimties, spėjo jis, be abejo, rūko nesustodami, geria 
be saiko ir ryja, kiek telpa. Skundžiasi, kad suprakaitavo, o juk dar nė 
mylios nenuėję. 

Šiai ekspedicijai vadovavo Leo, jis nešėsi ir žibintuvą. Visi buvo 
apsirengę vien juodai. Antrasis it skalikas, kurio širdis infekuota fila- 
rijomis, nukoręs galvą, dusdamas, apatiškas vilkosi Jonučis, niršdamas 
ant viso pasaulio, kad turi būti čia. 

— Atsargiai, — perspėjo Jonučis, kai griovio šlaitu jie nusileido į 
tankias piktžoles. Nepasakytum, kad visas trejetas buvo dideli iškylų 
po mišką mėgėjai. Ši vieta pakankamai kėlė baimę ir šeštą vakaro, kai 
jie pirmąsyk apsižvalgė. O dabar tiesiog šiurpo oda. Bulius nuogąs- 

tavo, kad bet kurią akimirką užlips ant storos susirangiusios gyvatės. 
Žinoma, jeigu jį įkastų, turėtų visišką pasiteisinimą apsisukti atgal ir, 
kaip tikėjosi, susirasti automobilį. Du jo draugeliai tuomet gautų viską 
atlikti patys. Bulius užkliuvo už kažin kokio rąstgalio, bet išsilaikė ant 
kojų. Beveik pasigailėjo, kad pataikė ne ant gyvatės. 

— Atsargiai, — bent dešimtą kartą perspėjo Leo, lyg nuo to būtų 
buvę saugiau. Kokius du šimtus pėdų jie slinko piktžolėta upokšnio 
vaga, paskui išlipo į kitą krantą. Išjungę žibintuvą, žemai pasilenkę 
brovėsi per krūmus, kol atsidūrė prie Klifordo tinklo tvoros. Ten atsi- 
klaupę pailsėjo. 

— Žinote, tai kvaila, — sumurmėjo sunkiai šnopuodamas Jonu- 
čis. — Nuo kada turime atkasinėti lavonus? 

Leo stebėjo tamsų Klifordo kiemą. Niekur nė žiburėlio. Prieš 
kelias minutes važiuodami pro šalį pastebėjo degantį mažutį dujinį 
žibintą šalia paradinių durų, bet už namo tvyrojo visiška tamsa. 

— Užsikimšk, — metė jis, nepasukdamas galvos. 

— Aha, aha, — murmėjo Jonučis. — Aišku, kad kvaila. — Bemaž 
buvo girdėti, kaip švilpia jo plaučiai. Nuo smakro varvėjo prakaitas. 
Bulius klūpojo už jųdviejų, kraipydamas galvą dėl tokio netikėtumo. 
Mat jais paprastai naudotasi kaip asmens sargybiniais ar vairuotojais, 
o šis darbas nereikalavo daug fizinių pastangų. Pasak legendos, Leo 
pirmą kartą nužudė septyniolikos, bet vėliau, kelerius metus atsėdėjęs, 
tą amatą turėjo mesti. Bulius buvo girdėjęs, esą per pastaruosius dve- 
jus metus Jonučis dusyk buvo pašautas. Žmonės, skleidžiantys tokius 
gandus, ypatingu patikimumu nepasižymėjo. 

— Eime, — lyg feldmaršalas sukomandavo Leo. Per žolę jie nu- 
skuodė prie Klifordo tvoros vartelių, paskui pro šiuos įsmuko į kiemą. 
Nėrė tarp medžių, kol atsidūrė prie užpakalinės garažo sienos. Jonučis 
jautėsi prastai. Jis parpuolė ant visų keturių, gaudydamas į plaučius 
kvapą. Leo nuropojo prie kampo ir iškišo galvą žvilgtelėti, kas dedasi 
kaimynystėje. Nieko. Nieko, tik netrukus sustosiančios Jonučio širdies 
tvinksniai. Bulius, iškišęs galvą iš už kito kampo, stebėjo Klifordo 
namo galą. 

Kaimynystėje visi miegojo. Net šunys atgulė nakčiai. 

Leo atsistojo ir pamėgino atidaryti užpakalines duris. Šios buvo 
užrakintos. 

— Likite čia, — įsakė jis ir nušliaužė aplink garažą prie priekinių 

durų. Ir tos užrakintos. Atropojęs atgal, tarė: — Teks išdaužti langutį. 
Anos irgi užrakintos. 

Iš prie juosmens pakabinto maišo Jonučis ištraukė kūjį, ir Leo 
ėmėsi nestipriai stuksenti purviną stiklą tuoj virš rankenos. 

— Pasaugok tą kampą, — paliepė Buliui, kuris nuropojo už jo ir 
pažvelgė į kaimynų Balantainų namą. 

Leo trankė ir trankė, kol stiklas suskilo. Atsargiai išėmęs šukes, 
numetė į šoną. Kai dantyti kraštai buvo pašalinti, įkišo ranką ir iš vi- 
daus atrakino duris. Paskui įjungė žibintuvą, ir visas trejetas įsmuko 
vidun. 

Baris pasakė, kad čia per griozdynę sprandą galėtum nusisukti, ir 
jo būta teisaus — prieš mirtį Klifordas taip ir nerado laiko apsikuopti. 
Pirmiausia jie pastebėjo, kad grindys žvirgždo, ne betoninės. Leo pa- 
spardė baltus akmenėlius sau po kojomis. Neprisiminė, ar Baris jiems 
pasakė, kad grindys išpiltos žvirgždu. 

Valtis kėpsojo garažo viduryje. Motorinė, šešiolikos pėdų ilgio, 
su pakabinamu už borto varikliu ir pritaikyta vandens slidėms. Visa 
storai apdulkėjusi. Iš priekabos, ant kurios gulėjo valtis, keturių ratų 
trijų padangos buvo subliūškusios. Ta valtis metų metus nesklendusi 
vandens paviršiumi. Prie jos — krūvos visokio šlamšto. Sodo padar- 
gai, maišai aliumininių skardinėlių, šūsnys laikraščių, surūdiję kiemo 
baldai. Romiui šiukšlininkų paslaugų nereikėjo. Juk, po šimts, turėjo 
garažą! Visose pakampėse — storiausi voratinkliai. Ant sienų sukabi- 
nėti nenaudojami instrumentai. 

Kažkodėl Klifordas buvo uolus vielinių pakabų drabužiams 
kolekcionierius. Tūkstančiai jų kabojo ant ištemptų virš valties vielų. 
Eilių eilės pakabų. Kažkuriuo metu jam, matyt, pabodę tempti vielas, 
tad paprasčiausiai įkaldavęs ilgas vinis į sienas ir sukabindavęs ant jų 
šimtus pakabų. Romis, karštas aplinkosaugininkas, rinko kanistrus ir 
plastikinius konteinerius, veikiausiai turėdamas kilnų tikslą atiduoti 
šiuos perdirbti. Tačiau jis buvo apsivertęs darbais žmogus, tad poaukš- 
tis kalnas žalių šiukšlių maišų, prikimštų skardinėlių ir butelių, užėmė 
kone pusę garažo. Romio būta tokio nevaleikos, kad kai kuriuos mai- 
šus net suvertė į valtį. 

Siaurą žibintuvo spindulį Leo nutaikė tiesiai po pagrindine sker- 
sine priekabos sija. Pamojo Buliui, kuris nusileido keturpėsčias ir ėmė 
žarstyti šalin baltą žvirgždą. Iš savo maišo Jonučis ištraukė nedidelę 

mūrininko mentę. Bulius paėmė ją ir nugramdė dar daugiau akmenu- 
kų. Du bendrai stovėjo palinkę jam virš pečių. 

Dar dviem coliais giliau gremžimo garsas pakito — mentė 
atsimušė į betoną. Valtis kliudė darbuotis. Bulius atsistojo, pamažu 
kilstelėjo už prikabinamojo mechanizmo strypo ir įsiręžęs nutempė 
priekabos priekį penkias pėdas į šalį. Priekabos šonas kliudė kalną 
aliumininių skardinėlių, kurios pratisai subarškėjo. Vyrai nustėro ir 
sukluso. 

— Tu atsargiau, — sušnypštė Leo, nors ir nereikėjo to aiškin- 
ti. — Stovėkite čia ir nejudėkite. — Jis paliko draugelius patamsyje 
prie valties ir išsmuko pro užpakalines duris. Šalia garažo užsiglaudė 
už vieno medžio ir įsispitrijo į kaimynų Balantainų namą. Ten buvo 
tamsu ir tyku. Patijaus žibintas skleidė blausią šviesą aplink kepimo 
krosnelę ir ant gėlių lysvių, bet jokio judėjimo. Leo stebėjo ir laukė. 
Kažin ar kaimynai galėjo išgirsti kūjo garsus. Jis nutykino atgalios į 
garažą ir nutaikė žibintuvą į betono plotelį po žvirgždu. — Nuvalyki- 
me, — paliepė, ir Bulius vėl atsiklaupė. 

Baris paaiškino pirmiausia iškasęs maždaug šešių ir dviejų pėdų 
negilų kapą, ne daugiau kaip aštuoniolikos colių gylio. Paskui įvertęs 
į šį kūną. Aplink kūną, įvyniotą į juodus šiukšlių maišus, prikamšęs 
paruošto betono mišinio. Tada šį savo receptėlį dar papildė vandeniu. 
Kitą dieną grįžo užžarstyti viską žvirgždu ir pastatyti į vietą valtį. 

Puikiai padirbėta. Atsižvelgiant į Klifordo meilę tvarkai, praeitų 
dar kokie penkeri metai, kol kas nors pajudintų valtį. Baris paaiškino, 
kad tai tik laikinas kapas. Jis ketino perkelti kūną, bet federalai pradėjo 
jį sekti. Leo ir Jonučiui buvo tekę atsikratyti keliais kūnais: paprastai 
įgrūsdavos juos į statines su svarmenimis ir įmesdavo į vandenį, bet 
laikinoji Bario slaptavietė jiedviem padarė įspūdį. 

Bulius gramdė ir žarstė, kol netrukus visas betono paviršius liko 
nuvalytas. Jonučis atsiklaupė iš kitos pusės, ir abu su Buliumi kaltais 
bei kūjais pradėjo skaldyti betoną. Leo padėjo žibintuvą šalia jų ant 
žvirgždo ir vėl išsmuko pro užpakalines duris. Žemai pasilenkęs nu- 
sėlino į garažo priekį. Visur buvo tylu. Taip, tikrai, kapojimą gali kas 
nors išgirsti. Jis greitai nuėjo arčiau prie Klifordo namo, kuris dunk- 
sojo gal už kokių penkiasdešimties pėdų. Iš čia garsai vos vos girdėti. 
Jis nusišypsojo pats sau. Jeigu Balantainai ir nemiega, tikriausiai nieko 
nebus išgirdę. 

Leo nėrė atgal prie garažo ir atsisėdo patamsyje tarp šio kampo 
ir „Spitfire“. Iš čia jam buvo gerai matyti tuščia gatvė. Kažkoks nedide- 
lis juodas automobilis nuslinko linkiu priešais namą ir dingo iš akių. 
Daugiau nieko. Pro gyvatvorę jis galėjo įžvelgti Balantainų namo apy- 
brėžas. Visur tyku. Vienintelis garsas — tik duslūs kapojamo betono 
nuo Boido Bojeto kapo trinksniai. 


Klinto „Honda Accord“ sustojo šalia teniso kortų. Toliau prie gat-- 
vės stovėjo raudonas kadilakas. Redži išjungė šviesas ir variklį. 

Juodu tylomis sėdėjo ir pro priekinį stiklą žvelgė į tamsią futbolo 
aikštę. Puiki vieta būti užpultam ir apiplėštam, pagalvojo ji, bet nutylė- 
jo. Jau ir taip pakanka baimės, kad dar mąstytum apie plėšikus. 

Nuo tada, kai sutemo, Markas nedaug tekalbėjo. Kokią valandą 
po to, kai į numerį motelyje buvo pristatyta pica, juodu drauge ant 
vienos lovos nusnūdo. Paskui žiūrėjo televizorių. Markas vis klausi- 
nėjo, kuri valanda, lyg būtų skubėjęs į gaisrą. Apie dešimtą Redži nu- 
sprendė, kad jis tikrai supasuos. Vienuoliktą vaikštinėjo po kambarį, 
tolydžio vis užsukdamas į tualetą. 

Tačiau štai dabar vienuolika keturiasdešimt penkios, sutemę, ir 
juodu sėdi tvankiame automobilyje, rengdamiesi neįmanomai misijai, 
kurios nė vienas iš tikrųjų netroško. 

— Kaip manote, ar kas nors žino, kad mudu čia? — tyliai pa- 
klausė jis. 

Redži žvilgtelėjo į jį. Marko akys klaidžiojo kažkur už futbolo 
aikštės. 

— Turi omenyje — čia, Naujajame Orleane? 

— Aha. Kaip manote, ar kas nors žino, kad mudu Naujajame 
Orleane? 

— Ne. Nemanau. 

Regis, atsakymu jis liko patenkintas. Apie septynias ji kalbėjosi 
su Klintu. Per Memfio televiziją pranešė, kad taip pat dingusi ir Redži, 
bet kol kas, ten, atrodo, viskas ramu. Klintas pasakė dvylika valandų 
nekėlęs kojos iš savo miegamojo, tad gal juodu būtų tokie malonūs ir 
paskubėtų atlikti tai, ką, po šimts, yra suplanavę. Jis skambino mamu- 
tei Lav. Ši nerimauja, bet esamomis aplinkybės laikosi gerai. 

Abu išlipo iš automobilio ir patraukė dviračių taku. 


376 


— Tu tikrai to nori? — paklausė ji, nervingai apsižvalgydama 
aplink. Take buvo tamsu, nors į akį durk, ir vietomis tik asfaltas po 
kojomis padėjo nenuklysti tarp medžių. Juodu žengė pamažu, abu pa- 
gret, susikibę už rankų. 

Statydama vieną neužtikrintą žingsnį po kito, Redži klausė savęs, 
ką čia, ant to tako, tame miške, tame mieste, kaip tik dabar veikianti 
su šiuo berniuku, kuris nors ir labai jai patiko, bet dėl kurio numirti 
visai nenorėjo. Gniauždama jo ranką, stengėsi neprarasti drąsos. „Juk 
tikrai, — meldėsi ji, — kas nors tuoj nutiks, tada juodu puls atgal prie 
automobilio ir išrūks iš Naujojo Orleano.“ 

— Aš mąsčiau, — tarė Markas. 

— Kodėl aš nenustebusi? 

— Žinote, iškart surasti kūną gali būti labai sunku. Taigi štai ką 
aš nusprendžiau. Jūs liksite tarp medžių prie griovio, suprantate, o aš 
patyliukais nusigausiu į galinį kiemą, o paskui į garažą. Pasižiūrėsiu po 
valtimi — vien patikrinsiu, kad anas tikrai ten, o paskui nešdinsimės 
iš Čia. 

— Tu manai, tik pasižiūrėsi po valtimi ir pamatysi kūną? 

— Galbūt pavyks pamatyti, kur jis paslėptas, suprantate? 

Ji dar stipriau sugniaužė vaiko ranką. 

— Klausyk, Markai. Mudu laikomės drauge, aišku? Jeigu tu eini į 
garažą, einu ir aš, — Redži balsas skambėjo stebėtinai tvirtai. Juk juo- 
du tikrai nepasieks garažo. 

Tarp medžių pasimatė properša. Po kairei žibintas ant stulpo 
metė šviesą į pavėsinę iškylautojams. Į dešinę nuo čia — pėsčiųjų 
takelio pradžia. Markas spragtelėjo jungiklį, ir žibintuvėlio spindulys 
apšvietė Žemę priekyje. 

— Sekit paskui mane. Niekas mūsų čia taip toli negali pamaty- 
ti, — jis mikliai, be garso leidosi į mišką. Dar motelio numeryje pa- 
pasakojo jai daugybę istorijų, kaip vėlai naktį bastydavosi po mišką 
aplink gyvenamųjų priekabų kvartalą ir kaip žaisdavo patamsiuos su 
kitais berniukais. Žaidė džiungles — taip jis tai vadino. Turėdamas ži- 
bintuvėlį, dabar jis judėjo sparčiau, braukdamas šakas ir išsilenkdamas 
jaunų medelių. 

— Lėčiau, Markai, — nesyk meldė ji. 

Laikydamas už rankos, berniukas padėjo jai nusileisti į griovį. 
Paskui abu užkopė į kitą krantą ir slinko tarp medžių bei krūmų, kol 
rado tą paslaptingąjį takutį, ant kurio prieš kelias valandas taip neti- 

kėtai buvo užsidūrę. Prasidėjo tvoros. Juodu brovėsi pamažu, tyliai, ir 
Markas užgesino žibintuvėlį. 

Štai ir medžių tankmė tiesiai už Klifordo kiemo. Juodu atsiklaupė 
šiek tiek atsipūsti. Per krūmus ir žoles dunksojo garažo galo apybrė- 
ŽOS. 

— Ojeigu neaptiksime kūno? — paklausė ji. — Kas tada? 

— Tuomet ir pagalvosime, — atsakė jis. 

Ilgiems ginčams dėl jo numatytų variantų laikas aiškiai netinka- 
mas. Markas keturiom nuropojo prie tankaus pomiškio krašto. Redži | 
sekė iš paskos. Abu sustojo vešliose, šlapiose piktžolėse dvidešimt 
pėdų nuo vartelių. Galukiemyje buvo tamsu ir tyku. Nė žiburėlio, nė 
garso, nė kokio nors judėjimo. Visa gatvė kietai įmigusi. 

— Redži, noriu, kad liktumėte čia. Neiškiškite galvos. Po minu- 
tėlės grįšiu. 

— Ne, sere, — garsiai sušnabždėjo ji. — Aš tau neleisiu, Markai! 

Bet jis jau pajudėjo. Jam tai buvo Žaidimas, dar vienas žaidimas 
džiunglėmis su savo mažais draugais, besivaikančiais vienas kitą ir šau- 
dančiais dažytu vandeniu užtaisytais pistoletais. Žole šliaužė it driežas, 
paskui pravėrė vartelius — tik tiek, kad galėtų įsmukti kieman. 

Redži visomis keturiomis per piktžoles nuropojo įkandin, bet 
galiausiai sustojo. Vaiko jau nebuvo matyti. 

Markas užsiglaudė už pirmo medžio ir ėmė klausytis. Nušliaužė 
prie kito ir kažką išgirdo. Klingt! Klingt! Vis dar keturpėsčias jis su- 
stingo. Garsai sklido iš garažo. Klingt! Klingt! Labai atsargiai jis iškišo 
galvą iš už medžio ir įrėmė žvilgsnį į užpakalines duris. Klingt! Klingt! 
Atsisuko pažvelgti į Redži, bet miškas ir krūmai juodavo išvien. Jos 
niekur nebuvo matyti. Jis vėl pažvelgė į duris. Kažkas ne taip. Markas 
nušliaužė už kito medžio, dešimt pėdų arčiau. Garsai sustiprėjo. Durys 
buvo šiek tiek praviros, jose stigo stiklo. 

Kažkas ten viduje! Klingt! Klingt! Klingt! Kažkas ten patamsy 
slapčia kasa! Markas giliai įkvėpė oro ir nušliaužė už visokio šlamš- 
to krūvos, suverstos mažiau nei dešimt pėdų nuo užpakalinių durų. 
Nesukėlė nė garso, ir pats tai žinojo. Žolė aplink šlamšto krūvą buvo 
aukštesnė, ir vaikas šliaužė per ją it chameleonas, tik labai pamažėle. 
Klingt! Klingt! 

Žemai pasilenkęs, pajudėjo užpakalinių durų link. Čiurna už- 
kliuvo už sutrūnijusio lentgalio, ir jis vos neparvirto. Šlamšto krūva 
subrazdėjo, ir tuščias dažų kibirėlis nudardėjo ant žemės. 

Leo pašoko ant kojų ir puolė į garažo galą. Išsitraukęs nuo juos- 
mens 38-ojo kalibro pistoletą su duslintuvu, nėrė per tamsą iki garažo 
kampo, kur pritūpė ir sukluso. Viduje kapojimas liovėsi. Pro užpakali- 
nių durų tarpą galvą iškišo Jonučis. 

Redži išgirdo dardesį ir prigludo pilvu prie šlapios žolės. Užsi- 
merkusi sukalbėjo maldą. Kokį velnią ji čia veikia? 

Leo nusėlino prie šlamšto krūvos, paskui su užtaisytu pistoletu 
rankoje aplenkė ją. Vėl atsitūpė ir kantriai spitrijo į tamsą. Tvora vos 
buvo matyti. Niekas nejudėjo. Tada jis nuslinko prie medžio penkioli- 
ka pėdų už garažo ir palaukė. Jonučis atidžiai jį stebėjo. Visiškoje tyloje 
tęsėsi ilgos sekundės. Leo atsitiesė stačias ir pamažu-nusėlino prie var- 
telių. Po padu trekštelėjo šakelė, ir mirksnį jis apmirė vietoje. 

Paskui apėjo kiemą, jau drąsesnis, bet vis tiek su parengtu šau- 
dyti pistoletu ir atsirėmė į medį, storą ąžuolą, kurio šakos sviro žemai, 
iki ribos su Balantainų-sodyba. Mažiau nei už dvylikos pėdų apleistoje 
gyvatvorėje keturpėsčias gūžėsi Markas, stengdamasis nekvėpuoti. 
Stebėjo figūrą, judančią patamsyje tarp medžių, ir žinojo: jeigu tik 
nejudės, jo neaptiks. Pamažu iškvėpė orą, vis neatplėšdamas akių nuo 
žmogaus silueto šalia medžio. 

— Kas ten buvo? — atskriejo žemas balsas nuo garažo. Leo už- 
sikišo pistoletą už kelnių diržo ir pasuko Atgalios. Lauke prie durų 
stovėjo Jonučis. — Kas ten buvo? — pakartojo jis. 

— Nežinau, — pusiau pašnabždom atsakė Leo. — Gal papras- 
čiausiai kokia katė ar dar kas. Nagi, grįžk prie darbo. 

Durys tyliai užsidarė, o Leo penkias minutes žingsniavo už 
garažo pirmyn ir atgal. Penkias minutes, bet Markui šios pasirodė it 
valanda. 

Paskui tamsi figūra nuslinko už kampo ir dingo. Markas stebėjo 
kiekvieną ano šešėlio judesį. Pamažu suskaičiavo iki šimto, paskui nu- 
šliaužė palei gyvatvorę, iki ši baigėsi prie vielų tinklo. Jis sustojo prie 
vartelių ir suskaičiavo iki trisdešimties. Visur aplinkui tvyrojo tyla, tik 
tolumoje klingsėjo. Paskui jis nėrė prie krūmų pakraščio, kur apimta 
siaubo gūžėsi Redži. Juodu pasitraukė giliau į pomiškį, ir ji pasigriebė 
vaiką prie savęs. 

— Jie ten, viduje! — uždusęs sukuždėjo jis. 

— Kas tokie?! 

— Nežinau! Kūną atkasinėja! 

— Kas tenai nutiko? 

Markas tankiai alsavo. Gurktelėdamas seiles kinktelėjo galva ir 
pamėgino kalbėti. 

— Aš už kažko užkliuvau, ir tas tipas, regis, jis turėjo pistoletą, 
kone aptiko mane. Dievuliau, kaip išsigandau! 

— Ir tebesi išsigandęs. Taip pat ir aš! Dingstam iš čia! 
— Paklausykite, Redži. Luktelėkite minutėlę. Įsiklausykite! Gir- 
dite? | 

— Ne! Ką girdžiu? 

— Tą klingsėjimą. Aš irgi nebegirdžiu. Mudu per toli. 

— Ir danginamės dar toliau. Eime. 

— Nagi, luktelėkite minutėlę, Redži. Velniai rautų! 

— Jie žmogžudžiai, Markai. Mafiozai. Nešdinamės velniop iš čia! 

— Nusiraminkite, Redži, — alsuodamas pro sukąstus dantis, jis 
piktai įrėmė į ją akis. — Tik nusiraminkite, gerai? Klausykite, niekas 
mūsų čia nepamatys. Nuo garažo nematyti net šių medžių. Aš mėgi- 
nau įžiūrėti, aišku? Nagi, nusiraminkite. 5 

Redži parpuolė ant kelių, ir abu sužiuro į garažą. Jis prisidėjo prie 
lūpų pirštą. 

— Mudu čia saugūs, aišku? — sukuždėjo. — Klausykitės. 

Juodu klausėsi, bet nieko neišgirdo. 

— Markai, ten Maldano žmonės. Jie žino, kad tu pabėgai, ir su- 
panikavo. Ginkluoti pistoletais, peiliais ir dar nežinia kuo. Eime. Mus 
aplenkė. Viskas baigta. Jie laimėjo. 

— Negalime leisti, kad jie pasiimtų kūną, Redži. Pati pagalvokite. 
Jeigu tik išsigabens, niekada niekas jo nesuras. 

— Ir gerai. Būsi paleistas nuo kabliuko, ir mafija tave pamirš. 
Nagi, eime. 

— Ne, Redži. Turime kažką daryti. 

— Tu ką?! Nori susigrumti su mafijos banditais? Liaukis, Markai. 
Tai kvaila! 

— Nagi, palaukit minutėlę. 

— Gerai. Palauksiu lygiai minutę, paskui dingstu. 

Jis pasisuko ir nusišypsojo jai. 

— Jūs nepaliksite manęs, Redži. Gerai jus pažįstu. 

— Nespausk manęs, Markai. Dabar suprantu, ką jautė Rikis, kai 
tu žaidei su Klifordu ir jo laistymo žarna. 

— Patylėkit, gerai? Aš mąstau. 

— Kaip tik tai mane ir baugina. 

Ji atsisėdo ant žemės, sukryžiuodama prieš save kojas. Lapai ir 
vijokliai glostė jos veidą ir kaklą. Markas pamažėle sūpavosi ant visų 
keturių it liūtas, pasirengęs mirtinam šuoliui. Galiausiai jis tarė: 

— Man kilo mintis. 

— Kurgi ne. 

— Likite čia. 

Redži staiga sugriebė jį už sprando ir prisitraukė veidu prie 
savęs. 

— Paklausyk, narsuoli, čia tau ne džiunglių žaidimėlis, kuriame 
šaudai guminėmis strėlytėmis ir svaidai žemės grumstus. O anie — ne 
tavo draugeliai, kartu žaidžiantys slėpynių ar karą, arba velniai žino ką 
jūs ten žaidžiate. Čia gyvybės ar mirties reikalas, Markai. Jau padarei 
vieną klaidą, bet tau pasisekė. Suklysi darsyk — ir tu negyvas. Nagi, 
nešdinamės velniop iš čia! Tuojau pat! 

Kelias sekundes, kol ji skaitė pamokslą, Markas laukė sustingęs, 
paskui staigiai išsiveržė iš glėbio. | 

— Likite čia ir nejudėkite, — iškošė pro sukąstus dantis ir nu- 
ropojo per žolę vartelių link. 

Tuoj už vartelių buvo apleista, piktžolėmis apžėlusi gėlių lysvė 
su nugrimzdusiais į žemę mediniais rėmais. Jis nušliaužė prie jos ir 
labai kruopščiai išsirinko — nelyginant koks virtuvės šefas turguje 
pomidorus — tris akmenis. Paskui, vis nenuleisdamas akių nuo abiejų 
garažo kampų, tyliai pasitraukė atgal į tamsą. 

Redži laukė nekrustelėjusi nė raumenėliu. Markas žino, kad ji 
nerastų kelio atgal prie automobilio. Žino esąs jai reikalingas. Abu vėl 
susigūžė krūmuose. | 

— Markai, tai beprotybė, sūneli, — meldė ji. — Prašau. Tie žmo- 
nės nežaidžia žaidimų. 

— Jie pernelyg įnikę į darbą, kad suktų galvą dėl mūsų, aišku? 
Mudu saugūs, Redži. Klausykite, jeigu jie dabar staiga išpuls pro tas 
duris, niekaip mūsų nepamatys. Esame čia saugūs, Redži, patikėkite 
manimi. 

— Patikėti tavimi! Juk jie tave užmuš! 

— Likite čia. 

— Ką?! Prašau, Markai! Nebereikia žaidimų! 

Nekreipdamas dėmesio į jos žodžius, jis parodė į tris medžius už 
kokių trisdešimties pėdų. 

— Aš tuoj grįšiu, — tarė ir dingo. 

Jis šliaužė per krūmus, kol atsidūrė už Balantainų namo. Iš čia 
Romio garažo kraštas vos buvo matyti. Redži apskritai išnyko pomiš- 
kio sutemose. 

Patijaus kiemas buvo mažas ir blausiai apšviestas. Ten stovėjo 
trys pinti krėslai ir kepimo krosnelė. Į kiemą vėrėsi platus panorami- 
nis langas, ir kaip tik jis patraukė Marko dėmesį. Atsistojęs už medžio, 
jis iš akies pamatavo atstumą, kuris, kaip jam atrodė, sudarė dviejų 
gyvenamųjų priekabų ilgį. Akmenį teks paleisti gana žemai, kad ne- 
kliudytų šakų, ir ganėtinai aukštai, kad perlėktų per gyvatvorę. Jis 
giliai įkvėpė oro ir sviedė iš visų jėgų. 

Nuo garso kaimynystėje Leo krūptelėjo. Nuropojo į garažo priekį 
ir atsargiai pažvelgė pro gyvatvorę. Patijuje tyku ir ramu. Garsas lyg 
akmens, atsitrenkusio į perdangos lentas ir nuriedėjusio ant grindinio 
plytų. Galbūt ten būta šuns. Jis ilgai stebėjo, bet nieko daugiau nenu- 
tiko. Jie saugūs. Tik dar vienas netikras pavojus. 


Ponas Balantainas pasivertė ant nugaros ir įsistebeilijo į lubas. 
Neseniai perkopė šešiasdešimtį, o po to, kai prieš pusantrų metų jam 
išoperuota stuburo disko išvarža, sunkiai užmigdavo. Ką tik buvo už- 
snūdęs, bet pažadino kažkoks garsas. Ar tai buvo garsas? Naujajame 
Orleane nebesaugu, tad prieš šešis mėnesius už signalizaciją suplojo 
du tūkstančius dolerių. Kur tik pažvelgsi — visur nusikaltimai. Juodu 
su žmona jau mąstė, gal reikėtų persikelti kur nors kitur. 

Vyras pasivertė ant šono ir vos užsimerkė, kai langas su trenks- 
mu išbyrėjo. Šokęs prie durų, uždegė miegamajame šviesą ir suriko: 

— Kelkis, Vanda! Kelkis! 

Vanda siekė chalato, o ponas Balantainas graibėsi sieninėje 
spintoje medžioklinio šautuvo. Signalizacija kaukė. Juodu nubildėjo 
laiptais į verandą, šūkaudami vienas kitam ir pakeliui spragsėdami 
šviesos jungiklius. Stiklo šukės pažirusios po visą poilsio kambarį, ir 
ponas Balantainas nusitaikė šautuvu į langą, lyg rengdamasis atremti 
kitą antpuolį. 

— Skambink policijai! — riktelėjo žmonai. — 911! 

— Žinau numerį! 

— Paskubėk! — su šlepetėmis, saugodamasis nepataikyti ant šu- 
kės, žemai pasilenkęs ant pirštų galų jis tapeno po grindis, laikydamas 
rankoje užtaisytą šautuvą, lyg įsilaužėlis būtų nusprendęs į namus 

brautis pro langą. Paskui nusigavo į virtuvę, kur suspaudinėjo valdy- 
mo pultelio mygtukus, ir sirenos nutilo. 


Vos tik Leo įsitaisė savo sargybos poste šalia raudonojo „Spitfire“, 
ramybę sudrebino trenksmas. Pašokdamas ant kojų, jis kone nusi- 
kando liežuvį. Nulėkė vėl prie gyvatvorės. Trumpai pakaukusi, sirena 
nutilo. Kažkoks vyriškis su raudonais naktiniais marškiniais ligi kelių 
puldinėjo po vidinį kiemą, laikydamas rankose medžioklinį šautuvą. 

Leo skubiai nušliaužė prie užpakalinių garažo durų. Pasibaisėję 
Jonučis ir Bulius gūžėsi šalia valties. Leo užmynė ant grėblio, ir to ran- 
kena trinktelėjo į maišą, pilną aliumininių skardinėlių. Trijulei užėmė 
kvapą. Kaimynystėje girdėjosi balsai. 

— Kas per velnias? — pro sukąstus dantis griežtai paklausė Jo- 
nučis. Jis ir Bulius blizgėjo nuo prakaito. Marškiniai buvo prilipę jiems 
prie kūnų. Plaukai irgi šlapi. 

— Nežinau, — pasišiaušė Leo, spjaudydamas krauju ir slinkda- 
mas prie lango priešais gyvatvorę, skiriančią nuo Balantainų valdos. 

— Regis, kažkas įlėkė pro langą. Nežinau. Tas trenktas šunsnukis 
turi muškietą! 

— Ką?! — bemaž klyktelėjo Jonučis. Abu su Buliumi atsargiai pa- 
kėlė galvas prie lango, prisidėdami prie Leo. Trenktasis šunsnukis su 
medžiokliniu šautuvu trypinėjo po kiemą, šūkalodamas į medžius. 

Ponui Balantainui buvo įgrisęs Naujasis Orleanas, įgrisę narko- 
manai ir pankai, taip ir tykantys, ką pagrobti ir apiplėšti, įgriso nusi- 
kalstamumas ir toks gyvenimas nuolatinėje baimėje, apskritai viskas 
velniškai įgriso. Tad jis pakėlė šautuvą ir dėl visa ko paleido šūvį į me- 
džius. Pamokysiąs tuos gličius šliužus, kad su juo menki juokai. Tegul 
tik pasirodo jo namuose, iškeliaus iš čia karste. BUM! 

Kai jis iššovė, sužeisdamas medžius, ponia Balantain, bestovinti 
ant slenksčio ir susisiautusi rožiniu chalatu, sukliko. 

Nugriaudėjus šūviui, trejetas galvų prie lango kaimyniniame ga- 
raže tėškėsi fizionomijomis ant purvinų grindų. 

— Tas šunsnukis išprotėjęs! — suspigo Leo. Pamažu jie visi su- 
tartinai pakėlė galvas ir kaip tik tą akimirką į Balantainų keliuką įsuko 
pirma policijos mašina pašėlusiai blyksinčiais mėlynais ir raudonais 
švyturėliais. 

Pirmasis laukan metėsi Jonučis, už jo — Bulius ir galiausiai — 

Leo. Nors ir labai jie skubėjo, tačiau stengėsi neatkreipti kvailių kaimy- 
nystėje dėmesio. Skuodė žemai pasilenkę, puldinėjo nuo medžio prie 
medžio, žūtbūt mėgindami pasiekti mišką, kol nenugriaudėjo daugiau 
šūvių. Atsitraukta tvarkingai. 

Markas ir Redži gūžėsi giliai krūmuose. 

— Tu išprotėjai, — vis murmėjo ji ir ne šiaip sau aušino burną. 
Buvo tvirtai įsitikinusi, kad jos klientas nestabilios psichikos. Tačiau 
vis tiek laikė jį apglėbusi ir glaudė prie savęs. Juodu tik tada pamatė 
sprunkančius tris siluetus, kai šie iššoko pro vartelius. 

— Antai jie, — sukuždėjo Markas, parodydamas pirštu. Vos prieš 
trisdešimt sekundžių buvo jai liepęs stebėti vartelius. — Trys. 

Trijulė keliais šuoliais nėrė į krūmus mažiau nei už dvidešimties 
pėdų nuo ten, kur juodu slėpėsi, ir dingo miške. 

Abu dar tvirčiau prisiglaudė vienas prie kito. 

— Tu išprotėjai, — vėl pakartojo Redži. 

— Galbūt. Bet tai suveikė. : 

Nuo nugriaudėjusio šūvio Redži nervai bemaž visai pakriko. Ji 
jau drebėjo, kai juodu ėjo čia, buvo pasibaisėjusi, kai grįžęs Markas 
pranešė, kad kažkas darbuojasi garaže. Ir, velniai rautų, vos nesukliko 
tada, kai jis sviedė į langą akmenį. Tačiau šūvis buvo paskutinis lašas. 
Širdis jai daužėsi, rankos drebėjo. 

Ir keista, šią akimirką ji žinojo, kad pabėgti nevalia. Tarp jųdviejų 
ir automobilio — trys kapo plėšikai. Kelias pasitraukti atkirstas. 

Šūvis pažadino kaimynus. Visur vidiniuose kiemuose sublyksėjo 
žibintuvai — chalatais vilkintys vyrai ir moterys išėję laukan žvelgė 
Balantainų valdos pusėn. Žmonės per tvoras garsiai vieni kitų klausi- 
nėjo. Atgijo šunys. Markas ir Redži pasitraukė giliau į krūmus. 

Ponas Balantainas ir vienas faras apėjo galinę tvorą, turbūt 
ieškodami, ar neras daugiau nusikaltėlių sviestų akmenų. Pastangos 
bergždžios. Redži ir Markas girdėjo balsus, bet nesuprato, kas sakoma. 
Ponas Balantainas daug šūkalojo. 

Farai jį nuramino, paskui padėjo užklijuoti langą skaidria plėve- 
le. Raudoni ir mėlyni švyturėliai išjungti, ir po dvidešimties minučių 
farai išvažiavo. 

Susikibę už rankų, drebėdami, Redži ir Markas laukė. Po odą 
jiems ropojo skruzdėlės. Negailestingai kandžiojo moskitai. Per tam- 
sius marškinėlius badė žolės ir dagiai. Pagaliau šviesos Balantainų 
name užgeso. Juodu laukė dar kažko. 

Kelios minutės po pirmos debesys prasiskyrė, ir pusmėnulis 
laikroduką. Nuo ilgo tūnojimo atsitūpus kojos buvo aptirpusios. Nu- 
garą gėlė. Tačiau gana keista — ji buvo bepriprantanti prie šios vietelės 
džiunglėse ir, išgyvenusi banditus, farus bei kvailį su medžiokliniu šau- 
tuvu, jautėsi stebėtinai saugi. Ir kvėpavimas, ir pulsas normalizavosi. Ji 
nebeprakaitavo, nors džinsai ir marškinėliai tebebuvo šlapi nuo fizinių 
pastangų ir tvankios drėgmės. Markas pliaukšėjo ir traiškė moskitus, 
bet beveik nekalbėjo. Tiesiog buvo nesuvokiamai ramus. Stebėdamas 
tvorų liniją, kramsnojo žolės stiebelį ir elgėsi taip, lyg tik jis vienas 
tiksliai žinotų, ką jiedviem toliau daryti. 

— Kiek pavaikštinėkime, — pasiūlė Markas atsistodamas. 

— Kur? Į automobilį? 

— Ne. Tik takučiu. Man tuoj sutrauks koją. 

Ir jai dešinė koja žemiau kelio buvo nutirpusi. Kairiosios nejuto 
nuo klubo, tad atsistojo labai sunkiai. Nusekė paskui vaiką per krū- 
mus, kol juodu atsidūrė siaurame takutyje, einančiame palei upokšnio 
vagą. Patamsyje net be žibintuvėlio jis lengvai judėjo, vaikydamas nuo 
savęs moskitus ir mankštindamasis kojas. Sustojo miško gelmėje, toli 
nuo Romio kaimynų tvorų. 

— Aš iš tikrųjų manau, kad dabar turėtume pasitraukti, — tarė 
Redži šiek tiek garsiau, nes nebebuvo matyti namų. — Supranti, bijau 
gyvačių, ir visai nenoriu ant kokios užminti. 

Jis nepažvelgė į ją, tik stebeilijo griovio pusėn. 

— Nemanau, kad dabar būtų protinga trauktis, — sukuždėjo. 

Ji žinojo, kad vaikas ne šiaip sau tai pasakė. Per pastarąsias šešias 
valandas jai nėsyk nepavyko jo nuginčyti. 

— Kodėl? 

— Nes tie žmonės dar gali kur nors čia būti. Tikrai, gali tūnoti 
kur nors netoliese, laukdami, kol viskas nurims, o tuomet vėl grįš. Jei- 
gu patrauksime automobilio link, galime juos susitikti. 

— Markai, daugiau nebegaliu, aišku? Tau galbūt tai žaidimas ir 
pramoga, bet man penkiasdešimt dveji ir visko gana. Tiesiog man ne- 
sitiki, kad pirmą valandą nakties slepiuosi šitose džiunglėse. 

Jis prisidėjo prie lūpų pirštą. 

— Šššš. Per garsiai kalbate. Čia ne žaidimas. 

— Po šimts, pati žinau, kad ne žaidimas! Nemokyk manęs! 

— Ramiau, Redži. Dabar mudu saugūs. 

— Saugūs! Pabučiuok man į subinę! Saugi jausiuosi tik tada, kai 
uždarysiu paskui save motelio duris. 

— Tuomet eikite. Pirmyn. Susiraskite kelią atgal prie automobilio 
ir važiuokite. 

— Na, taip. O tu, aišku, pasiliksi čia, tiesa? 

Mėnuo pasislėpė, ir miške iškart pasidarė tamsiau. Markas atsuko. 
jai nugarą ir suskato žingsniuoti ten link, kur juodu anksčiau slėpėsi. 
Redži mašinaliai nusekė iš paskos, ir tai ją suerzino, nes šiuo metu 
buvo priklausoma nuo vienuolikmečio. Tačiau vis tiek sekė jam įkan- 
din sau nematomu takučiu per tankiai sužėlusius krūmus, kur abu 
neseniai gūžėsi. Garažas buvo vos įžiūrimas. | 

Kraujas kojose vėl ėmė cirkuliuoti, nors šios tebeliko sustingu- 
sios. Strėnas smelkė skausmas. Perbraukusi delnu sau per dilbį, pajuto 
spuogus nuo odų įkandimų. Plaštakos viršus šiek tiek sukruvintas — 
matyt, įdrėskęs koks krūmų dagys ar piktžolė. Jeigu jai vis dėlto pa- 
vyktų grįžti į Memfį, prisiekė sau užsirašyti į kokį nors sveikatingumo 
klubą ir susigrąžinti fizinę formą. Ne todėl, kad planuotų daugiau 
panašių nuotykių, bet jau pabodo justi viso kūno gėlą ir žiopčioti 
gaudant kvapą. 

Markas priklaupė ant kelio, įsikišo į burną dar vieną žolės stiebelį 
ir šį kramsnodamas ėmė stebėti garažą. 


Bemaž tylomis juodu laukė kokią valandą. Supratusi, kad tuoj 
tuoj pašoks, paliks jį ir kaip paklaikusi pasileis per mišką, Redži tarė: 

— Viskas, Markai, aš einu. Daryk, ką ketini padaryti, nes aš jau 
einu. — Bet nepajudėjo iš vietos. 

Abu glaudėsi prie žemės. Berniukas parodė pirštu į garažą, lyg ji 
nežinotų, kur tas yra. 

— Aš šliaužiu ten, gerai? Su žibintuvėliu pasižiūrėsiu kūną ar 
kapą, arba kad ir ką anie ten kasė, gerai? 

— Ne. 

— Užtruksiu tik sekundėlę, galbūt. Jeigu pasiseks, kaipmat grįšiu. 

— Einu su tavimi. 

— Ne. Noriu, kad liktumėte čia. Bijau, kad tie tipai kur nors iš 
už medžių stebi. Jeigu ateis manęs, pradėkite šaukti ir bėkite kaip pa- 
trakusi. 

— Ne. Nieko nebus, mielasis. Jeigu tu nori pasižiūrėti kūno, tai ir 
aš taip pat. Ir nesugalvok ginčytis. Pasakiau, baigta. 

Jis pažvelgė jai į akis, vos keturi ar penki coliai nuo savęs, ir nu- 
sprendė nesiginčyti. Ji purtė galvą, kietai sukandusi dantis. Su ta kepu- 
raite atrodė šauniai. 

— Tuomet paskui mane, Redži. Kuo žemiau pasilenkite ir klausy- 
kitės. Visąlaik klausykitės, aišku? 

— Gerai, gerai. Nesu tokia visiškai bejėgė. Tiesą sakant, jau visai 
neblogai pramokau šliaužti. 

Juodu vėl visomis keturiomis puolė iš krūmų — du šešėliai, 
smunkantys per tykią tamsą. Žolė buvo šlapia ir vėsi. Varteliai, kuriuos 
paliko atdarus traukdamiesi kapo plėšikai, girgžtelėjo, Redži užkliuvus 
užjų koja. Markas piktai pažvelgė į ją. Juodu sustojo už pirmo medžio, 
paskui nuslinko prie kito. Niekur nė garso. Antra valanda nakties, ir 
pas kaimynus tylu. Tačiau Markas nerimavo dėl psicho su šautuvu 
gretimame name. Abejojo, ar žmogus gerai miegos, žinodamas, kad 
langas uždengtas plona plėvele, ir įsivaizdavo jį sėdintį virtuvėje, 
stebintį patijų ir klausantis, ar neišgirs kur trekštelint šakelę, kad vėl 
galėtų pradėti pyškinti. Juodu sustojo dar už vieno medžio, paskui nu- 
šliaužė prie šlamšto krūvos. 

Tankiai alsuodama, Redži kelis kartus linktelėjo galva. Pritūpę 
juodu metėsi prie užpakalinių garažo durų, kurios buvo kiek praviros. 
Markas įkišo galvą vidun. Įjungęs žibintuvėlį, nukreipė spindulį į grin- 
dis. Redži prasispraudė pro durų tarpą jam iš paskos. 

Kvapas tvyrojo sunkus ir bjaurus — lyg saulėje pūtų koks nu- 
gaišęs gyvulys. Redži instinktyviai prisidengė delnu nosį ir burną. 
Markas giliai iš plaučių iškvėpė orą ir nebealsavo. 

Vienintelė laisva vieta užgrioztoje patalpoje buvo viduryje, kur 
anksčiau laikyta valtis. Juodu pritūpė prie betono luito. 

— Aš tuoj susivemsiu, — tarė Redži, veik nepraverdama burnos. 

Dar dešimt minučių, ir kūnas būtų buvęs iškeltas. Anų pradėta 
nuo vidurio, apytikriai ties liemeniu, ir toliau kapota į abu galus. Nu- 
plėšti juodi šiukšlių maišai, iš dalies suirę nuo cemento. Kelių ir pėdų 
link išrausta negili tranšėja. 

Markas jau ganėtinai pamatė. Paėmęs vieną paliktą kaltą, bedė 
šiuo į juodą plastiką. 

— Nereikia! — garsiai sušnabždėjo Redži traukdamasi, bet vis 
tiek niekas neprasprūdo pro jos akis. 

Vis pasišviesdamas žibintuvėliu, kaltu Markas perplėšė šiukšlių 
maišą. Pamažu pasuko įrankiu į šoną, paskui plaštaka nutraukė plas- 
tiką. Pasibaisėjęs atšoko ir atsitiesė stačias, paskui šviesos spindulį nu- 
kreipė tiesiai į irstantį velionio senatoriaus Boido Bojeto veidą. 

Redži žingtelėjo atatupsta ir parkrito ant krūvos maišų su aliumi-. 
ninėmis skardinėlėmis. Tykiame ore brazdesys nugriaudėjo kurtina- 
mai. Ji pamėgino atsistoti, bet graibstydamasi rankomis ir spirdamasi 
kojomis sukėlė dar didesnį triukšmą. Markas sugriebė ją už rankos ir 
ištempė prie valties. 

— Atleisk! — sukuždėjo ji, stovėdama dvi pėdos nuo lavono ir 
visai apie šį pamiršusi. 

— Ššš, — sudraudė Markas ir, užlipęs ant dėžės, pažvelgė pro lan- 
gutį. Kaimynystėje užsižiebė šviesa. Visai netrukus turėtų nugriaudėti 
ir šūvis. | 

— Eime, — metė jis. — Žemai pasilenkite. 

Juodu išsmuko pro užpakalines duris ir uždarė jas paskui save. 
Kaimynystėje trinktelėjo durys. Markas, parkritęs ant rankų ir kelių, 
nušliaužė, aplenkdamas šlamšto krūvą, šalimais medžių ir nėrė pro 
vartukus. Redži sekė tuoj jam iš paskos. Pasiekę krūmus, abu stab- 
telėjo. Paskui žemai prigludę prie žemės spruko it voverės, kol susi- 
rado takutį. Markas įjungė žibintuvėlį, ir jiedu nesulėtino tempo, kol 
atsidūrė prie išdžiūvusio upokšnio. Tik įnėręs į kažkokias piktžoles, 
berniukas užgesino šviesą. 

— Kas atsitiko? — išgąstingai paklausė ji, sunkiai šnopuodama ir 
tikrai, po šimts, nenorėdama dar ilgiau čia užtrukti. 

— Matėte jo veidą? — paklausė Markas baugiai, negalėdamas pa- 
tikėti tuo, ką juodu ką tik padarė. 

— Žinoma, mačiau. O dabar sprunkam. 

— Noriu dar kartą pasižiūrėti. 

Ji mažne skėlė jam antausį. Paskui atsistojo tiesiai ir, sudėjusi 
rankas ant klubų, pasuko prie griovio. 

Markas risnojo greta su žibintuvėliu. 

— Aš tik pajuokavau. 

Redži sustojo ir rūsčiai jį nužvelgė. Berniukas paėmė ją už rankos 
ir nusivedė žemyn šlaitu į išdžiūvusio upokšnio vagą. 


Juodu pasiekė greitkelį ir pasuko Meterio link. Nors transporto 
eismas nebuvo intensyvus, tačiau mašinų pasitaikydavo daugiau nei 
bet kuriame kitame didmiestyje sekmadienį, pusę trijų paryčiui. Nuo 
tada, kai prie Vakarų parko įšoko į automobilį ir išvažiavo, abu nepra- 
tarė nė žodžio. 

Redži mąstė, kaip netoli mirties ji buvo. Mafijos galvažudžiai, 
gyvatės, trenkti kaimynai, policija, pistoletai, šokas, širdies infarktas — 
koks skirtumas. Jai iš tiesų pasisekė, kad sėdi čia, skrieja greitkeliu, 
visa permirkusi prakaitu, sukandžiota vabzdžių, kruvina nuo gamtos 
padarytų žaizdų ir purvina nuo nakties džiunglėse. Galėjo būti daug 
blogiau. Nusipraus motelyje po karštu dušu, galbūt šiek tiek numigs, 
paskui pagalvos apie tolesnį žingsnį. Jautėsi išsekinta baimės ir patirtų 
sukrėtimų. Tiek šliaužus ir lanksčiusis, visą kūną skaudėjo. Per sena 
tokioms nesąmonėms. Ko tik neišpuola daryti advokatams! 

Markas atsargiai kasėsi vabzdžių įkandimus ant kairio dilbio 
ir stebėjo nykstančius Naujojo Orleano žiburius, kai juodu tolo nuo 
miesto centro. 

— Jūs matėte kažką tokio rudo jam ant veido? — paklausė vaikas, 
nežiūrėdamas į Redži. 

Nors tas veidas jau amžinai įsirėžė jai į atmintį, šiuo metu Redži 
nepajėgė prisiminti ant jo nieko ruda. Tiesiog mažas, susitraukęs, iš 
dalies suiręs veidas — toks, kokį trokštų pamiršti. 

— Mačiau tik kirminus, — pasakė ji. 

— Ta ruduma buvo kraujas, — autoritetingai it medicinos eks- 
pertas pareiškė Markas. 

Jai nesinorėjo tęsti šio pokalbio. Esama svarbesnių dalykų, ku- 
riuos būtina aptarti, jeigu jau tyla buvo nutraukta. 

— Manau, mums reikia pakalbėti apie tavo planus, kai jau šis 
nuotykis liko praeity, — tarė Redži, žvilgtelėdama į jį. 

— Turime veikti greitai, Redži. Tie tipai grįš kūno, jūs nemanote? 

— Taip. Nors sykį sutinku. Ką mes Žinome, gal jie jau grįžo. 

Jis pasikasė kitą dilbį ir užsikėlė koją ant kojos. 

— Žinote, aš mąsčiau. 

— Nė kiek tuo neabejoju. 

— Memfyje man du dalykai nepatinka. Karštis ir lyguma. Nėra 
nei kalvų, nei kalnų, suprantate, ką noriu pasakyti? Aš visada svajojau, 
kad būtų smagu gyventi kalnuose, kur oras vėsus, o žiemą daug sniego. 
Argi nebūtų įdomu, Redži? 

Ji nusišypsojo sau ir persirikiavo į kitą eismo juostą. 

— Skamba nuostabiai. Kalbi apie kokius nors konkrečius kalnus? 

— Kur nors vakaruose. Mėgstu žiūrėti tuos senus „Aukso gys- 
los“* su Hosu ir Mažuoju Džo kartojimus. Adamas buvo nieko, bet 
išvykdamas jis išties mane suerzino. Žiūrėjau tas serijas nuo tada, kai 
dar buvau visai mažas, ir visada maniau, kad būtų puiku ten gyventi. 

— O kaip aukšti pastatai ir didelis miestas, kur daugybė žmo- 
nių? 

— Tai buvo vakar. Šiandien aš mąstau apie kalnus. 

— Ar ten tu nori patekti, Markai? 

— Turbūt taip. O ar galėčiau? 

— Tą galima sutvarkyti. Šiuo metu jie sutiks bemaž su viskuo., 

Jis liovėsi kasęsis ir apsikabino kelį. 

-— Juk aš negaliu grįžti į Memfį, tiesa, Redži? — jo balse nuskam- 
bėjo nuovargis. 

— Ne, — tyliai atsakė ji. 

— Aš taip nemaniau, — kelias sekundėles Markas susimąstė. — 
Gal ir gerai. Tenai nedaug kas liko. 

— Galvok apie tai, kaip apie dar vieną nuotykį, Markai. Nauji 
namai, nauja mokykla, naujas darbas tavo mamai. Turėsi daug geresnę 
vietą gyventi, naujus draugus, aplinkui kalnus, jeigu kaip tik to nori. 

— Būkite man atvira, Redži. Kaip manote, jie niekada manęs 
neras? 

Ji turėjo pasakyti „ne“. Šiuo metu jis neturi kito pasirinkimo. Re- 
dži daugiau negalės kartu su juo bėgti ir slapstytis. Juodu arba privalo 
paskambinti FTB ir sudaryti sandėrį, arba paskambinti į FTB ir pasi- 
duoti. Ši trumputė išvyka baigiasi. 

— Ne, Markai, jie niekada tavęs neras. Turi pasitikėti FTB. 

— Aš nepasitikiu FTB, jūs — taip pat. 

— Negaliu sakyti, kad visiškai jais nepasitikiu. Tačiau šiuo metu 
jie diktuoja žaidimo taisykles. 


*Angl. pavad. „Bonanza“ — TV serialas vesternas, sukurtas 1959 m. ir tęstas iki 1973-iųjų, 
nes turėjo didžiulį pasisekimą. 

— Ir aš privalau žaisti pagal jas? 
— Nebent turėtum pasiūlyti ką nors geresnio. 


Markas prausėsi po dušu. Redži surinko Klinto numerį ir kokį 
dešimtį kartų klausėsi šaukiamojo signalo, kol jis atsiliepė. Buvo be- 
veik trečia valanda paryčiui. 

— Kintai, čia aš. 

Jis atsakė kimiu balsu ir pamažu: 

— Redži? 

— "Taip, aš, Redži. Klausykis manęs, Klintai. Uždek šviesą, iškelk 
kojas ant grindų ir klausykis. 

— Aš klausausi. 

— Džeisono Maktiuno numeris yra Memfio telefonų knygoje. 
Noriu, kad jam paskambintum ir pasakytum, kad tau reikalingas Lario 
Trumeno namų Naujajame Orleane telefono numeris. Supratai? 

— Kodėl pati nepasižiūrite Naujojo Orleano telefonų knygoje? 

— Nieko neklausinėk, Klintai. Tik daryk, ką sakau. Trumeno nu- 
merio joje nėra. 

— Kas vyksta, Redži? — jis jau kalbėjo kur kas greičiau. 

— Aš tau vėl paskambinsiu po penkiolikos minučių. Susitaisyk 
kavos. Diena gali būti ilga, — ji padėjo ragelį ir atsirišo purvinus 
sportbačius. 

Markas greitai nusiprausė po dušu ir praplėšė naują paketą apati- 
nių. Jam buvo nepatogu, kai Redži šiuos pirko, bet dabar atrodė viskas 
taip nesvarbu. Jis apsivilko naujus šiltus sportinukus ir užsimovė nau- 
jus, bet jau išpurvintus džinsus, pirktus iš „Wal-Mart“. Kojinių nesiavė. 
Pasak savo advokatės, kol kas jis niekur nevyks. 

Kai išėjo iš mažučio vonios kambario, Redži, jau be batų, gulėjo 
ant lovos. Į jos džinsų atvartus buvo prilindę žolių. Markas prisėdo ant 
jos lovos krašto ir įbedė žvilgsnį į sieną. 

— Geriau jautiesi? — paklausė ji. 

Jis tylomis linktelėjo ir atsigulė greta. Redži prisitraukė berniuką 
prie savęs ir pakišo po šlapia jo galva ranką. 

— Man viskas susimaišė, Redži, — tyliai ištarė jis. — Nebežinau, 
kas toliau nutiks. 

Kietas berniūkštis, svaidęs į langus akmenis, pergudravęs galva- 
žudžius bei farus ir be baimės lakstęs patamsiuos po mišką, pravirko. 

Kandžiojosi lūpas ir markstėsi, bet neįstengė suturėti ašarų. Ji dar stip- 
riau priglaudė vaiką prie savęs. Ir galiausiai jis nebeišlaikė — garsiai 
sukūkčiojo, jau nemėgindamas tvardytis, nesistengdamas atrodyti 
tvirtas. Raudojo, nesigėdydamas ir nesivaržydamas ašarų. Krūpčiojo 
visu kūneliu, stipriai gniauždamas jos ranką. 

— Viskas gerai, Markai, — kuždėjo į ausį Redži. — Viskas ge- 
rai. — Laisvąja ranka nusišluostė nuo skruostų ašaras ir dar stipriau 
priglaudė berniuką prie savęs. Dabar visa atsakomybė tenka jai. Pri- 
valo vėl tapti advokate, patarėja, veikti drąsiai ir valdyti padėtį. Vaiko 
gyvenimas vėl atiduotas į jos rankas. L 

Televizorius buvo įjungtas, bet be garso. Pilki ir mėlyni šešėliai 
ekrane blausiai apšvietė menką kambarėlį su dvigule lova ir pigiais 


baldais. 


Džo Trumen pastvėrė telefono ragelį ir patamsiuos pasigraibė 
laikrodžio. Be dešimt keturios. Perdavė ragelį savo vyrui, kuris paėmęs 
atsisėdo vidury lovos. 

— Alio! — suniurnėjo. 

— Sveiki, Lari. Čia aš, Redži Lav, prisimenate? 

— Aha. Kur jūs? 

— Čia, Naujajame Orleane. Mudviem reikia pasikalbėti ir kuo 
greičiau, tuo geriau. 

Jis buvo bepašmaikštaująs dėl tokios ankstyvos valandos, bet 
persigalvojo. Reikalas svarbus, antraip ji nebūtų paskambinusi. 

— Žinoma. Kas vyksta, Redži? 

— Na, pradžiai, mudu radome kūną. 

Trumenas staiga pašoko ant kojų ir jau spyrėsi į šlepetes. 

— Aš klausausi. 

— Mačiau kūną, Lari. Maždaug prieš dvi valandas. Savo akimis. 
Ir dargi uodžiau jį. 

— Kur jūs? — Trumenas nuspaudė įrašymo mygtuką telefono 
aparate. 

— Skambinu iš telefono būdelės, tad nemėginkite jokių gudry- 
bių, aišku? į 

— Aišku. 

— Žmonės, kurie užkasė kūną, šiąnakt bandė jį išsigabenti, bet 

jiems nepavyko. Ilga istorija, Lari. Paaiškinsiu vėliau. Kertu lažybų, kad 
labai greitai jie vėl pabandys. 

— Vaikiščias su jumis? 

— Taip. Jis žinojo, kur paslėptas kūnas, taigi mudu atvykome, pa- 
matėme ir nugalėjome. Iki vidudienio jį turėsite, jeigu darysite, kaip 
pasakysiu. 

— Viską. 

— Tokia dvasia ir toliau, Lari. Vaikas nori sandorio. Tad mums 
reikia pasikalbėti. 

— Kada ir kur? 

— Susitinkame „Raintree Inn“ viešbutuke prie Veteranų bulvaro 
Meteryje. Ten yra kepsnių baras, veikiantis pernakt. Kiek laiko jums 
prireiks atvažiuoti? 

— Keturiasdešimt penkių minučių. 

— Kuo greičiau atvyksite, tuo anksčiau turėsite kūną. 

— Ar galiu kai ką atsivežti drauge? 

— Ką tokį? 

— K. O. Lujisą. 

— Jis mieste? 

— Aha. Mes žinojome, kad jūs kažkur čia, tad ponas Lujisas prieš 
kelias valandas atskrido. 

Kitame linijos gale aiškiai buvo galima nujausti dvejonę. 

— Iš kur sužinojote, kad aš čia? 

— Turime būdų. 

— Ko jūs sugebėjote pasiklausyti, Trumenai? Kalbėkite. Noriu 
tiesaus atsakymo, — nors Redži balsas buvo tvirtas, vis dėlto jame nu- 
skambėjo panikos gaidelė. 

— Jeigu galima, paaiškinsiu, kai susitiksime? — paprašė jis, nirš- 
damas ant savęs, kad išleido gyvates iš maišo. 

— Paaiškinkite dabar, — įsakė ji. 

— Aš mielai paaiškinsiu, kai... 

— Klausykite, šikniau. Atšauksiu susitikimą, jeigu tuoj pat nepa- 
sakysite, ko buvo pasiklausoma. Kalbėkite, Trumenai. 

— Mes įstatėme „blakutę“ į telefoną vaiko palatoje ir pasiklausė- 
me jo motinos ligoninėje. Padaryta klaida. Aš čia niekuo dėtas, tikrai. 
Tai Memfio darbas. 

— Ką jie išgirdo? 

— Nedaug. Jūsiškis žmogus, Klintas, vakar paskambino motinai 
ir pasakė, kad jūs abu Naujajame Orleane. Tik tiek, prisiekiu. 

— Nejaugi man meluotumėte, Trumenai? — paklausė ji, mąsty- 
dama apie įrašytąją juostelę per pirmą jų susitikimą. 

— Aš nemeluoju, Redži, — patikino Trumenas, irgi mąstydamas 
apie tą pačią prakeiktą juostelę. 

Stojo ilga tyla, per kurią jis tegirdėjo advokatės alsavimą. 

— Tik jūs ir K. O. Lujisas, — pagaliau tarė ji. — Nieko daugiau. 
Jeigu pasirodys Foltrigas, visos derybos bus nutrauktos. 

— Prisiekiu. Ų 

Redži padėjo ragelį. Trumenas iškart paskambino į „Hilton“ K. O. 
Lujisui. Paskui — į Memfį Maktiunui. 

Lygiai po keturiasdešimt penkių minučių Trumenas ir Lujisas 
nervindamiesi įžengė į bemaž tuščią „Raintree Inn“ kepsnių barą. Re- 
dži laukė prie staliuko kampe, kur niekas negalėtų nugirsti pokalbio. 
Jos plaukai buvo šlapi, veidas — be makiažo. Laisvi trumparankoviai 
sportinukai su užrašu raudonomis raidėmis LSU TIGERS* sugrūsti į iš- 
blukusius džinsus. Ji gurkšnojo juodą kavą ir, vyrams prisiartinus bei 
atsisėdus priešais, nei atsistojo, nei nusišypsojo. 

— Labas rytas, ponia Lav, — pasisveikino Lujisas, stengdamas 
pasirodyti mandagus. 

— Vadinkite, Redži, gerai? Ir dar per anksti mandagybėms. Mes 
vieniė 

— Žinoma, — patikino Lujisas. Šiuo metu aštuoni FTB agentai 
saugojo automobilių aikštelę, ir dar daugiau buvo pakeliui. 

— Jokių „blakučių“, laidų, diktofonėlių prie kūno, druskos bertu- 
vių ar pomidorų padažo butelių? 

— Nieko. 

Priėjo padavėjas, ir juodu užsisakė kavos. 

— Kur vaikas? — paklausė Trumenas. 

— Netoliese. Netrukus jį pamatysite. 

— Jisai saugus? ' 


* Luizianos valstijos universiteto sporto klubas „Tigrai“. 

— Žinoma, saugus. Jūs, vaikinai, nesugebėtumėte sučiupti jo, net 
jeigu elgetautų gatvėse. 

Redži padavė Lujisui popieriaus lapelį. 

— Čia trys vaikų psichiatrijos ligoninės. Batenvudo Rokforde, 
Ilinojaus valstijoje. Ridžvudo Talahasyje ir Granto klinika Fynikse. 
Tiks bet kuri iš šių. 

Jų akys nuo advokatės veido pamažu nukrypo į sąrašą. Susikaupę 
jį tyrinėjo. 

— Bet mes jau sutarėme su klinika Portlende, — suglumo Lujisas. 

— Man nesvarbu, kur jūsų sutarta, pone Lujisai. Paimkite šį sąra- 
šą ir susitarkite vėl. Siūlau jums tai padaryti kuo greičiau. Paskambin- 
kite į Vašingtoną, prikelkite juos iš lovos ir pasistenkite, kad tai būtų 
tuojau pat sutvarkyta. 

Lujisas sulankstė lapelį ir pasidėjo po alkūne. 

— Jūs... hm, sakote, kad matėte kūną? — paklausė jis, beviltiškai 
stengdamasis kalbėti autoritetingai. 

— Mačiau, — nusišypsojo ji. — Vos prieš tris valandas. Maldano 
žmonės mėgino jį pasiimti, bet mes juos nubaidėme. 

— Mes“ 

— Markas ir aš. 

Juodu įdėmiai ją nužvelgė, laukdami daugiau neįkainojamų tos 
pašėlusios, neįtikėtinos istorijos smulkmenų. Atnešė kavą, bet jie ne- 
kreipė dėmesio nei į šią, nei į padavėją. 

— Mes nevalgysime, — šiurkščiai metė Redži, ir padavėjas pasi- 
šalino. — Štai koks sandoris, — kalbėjo ji toliau. — Esama kai kurių 
sąlygų, dėl kurių visiškai nebus deramasi. Padarykite, kaip aš reika- 
lauju, padarykite dabar pat, ir galėsite turėti kūną, kol Maldanas jo 
neišgabeno ir neįmetė į vandenyną. Jeigu pražiopsosite progą, džen- 
telmenai, abejoju, ar kada nors vėl būsite taip arti tikslo, 

Juodu įnirtingai sulinksėjo. 

— Atskridote čia privačiu reaktyviniu? — kreipėsi ji į Lujisą. 

— Taip. Direktoriaus asmeniniu. 

— Kiek jame vietų? 

— Apie dvidešimt. 

— Gerai. Tuojau pat nusiųskite jį į Memfį. Noriu, kad paimtu- 
mėte Dajaną ir Rikį Svėjus, dar jo gydytoją ir Klintą. Nedelsdami par- 
skraidinkite juos čia. Būtų gerai, kad ir Maktiunas atvyktų. Mes pasi- 

tiksime juos oro uoste, o kai Markas sėdės saugus lėktuve ir išskris, aš 
jums pasakysiu, kur paslėptas kūnas. Na, kaip? 

— Be problemų, — patikino Lujisas. Trumenas sėdėjo be žado. 

— Visa šeima įtraukiama į liudytojų apsaugos programą. Pir- 
miausia jie pasirinks ligoninę, o kai Rikis galės keliauti, jie pasirinks 
miestą. 

— Be problemų. 

— Turi būti visiškai pakeisti asmens tapatybės dokumentai, 
mielas namukas, visa kita. Tai moteriai kurį laiką reikės būti namie ir 
rūpintis vaikais, tad siūlau skirti jai keturių tūkstančių dolerių pašalpą 
kas mėnesį trejus metus į priekį. Dar pradinė dvidešimt penkių tūks- 
tančių dolerių išmoka grynaisiais. Prisiminkite, per gaisrą jie visko 
neteko. 

— Žinoma. Šiuos dalykus lengva sutvarkyti, — Lujisas sutiko taip 
uoliai, kad Redži pasigailėjo nepaprašiusi daugiau. 

— Jeigu motina kada nors panorės vėl dirbti, siūlau suteikti jai 
mielą, šiltą vietą valstybės tarnyboje, kur būtų nedaug atsakomybės, 
trumpos darbo valandos ir nemaža alga. 

— Tokių turime daugybę. 

— Jeigu bet kuriuo metu jie panorėtų persikelti kitur, iškart tai 
leisite, žinoma, ir apmokėsite išlaidas. 

— Mes tai darome nuolat. 

Dabar Trumenas jau šypsojosi, nors stengėsi tvardytis. 

— Jai reikės automobilio. 

— Be problemų. 

— Gali prireikti tęsti Rikiui gydymą. 

— Mes apmokėsime. 

— Noriu, kad Marką apžiūrėtų psichiatras, nors, manau, jo būklė 
geresnė nei mūsų visų. 

— Bus atlikta. 

— Dar pora smulkmenėlių ir šios turi būti aptartos sutartyje. 

— Kokioje dar sutartyje? 

— Sutartyje, kuri dabar, kol mes kalbamės, spausdinama. Ji bus 
pasirašyta mano, taip pat Dajanos Svėj, teisėjo Hario Ruzvelto ir jūsų, 
pone Lujisai, direktoriaus Voilzo vardu. 

— Kas dar numatyta sutartyje? — paklausė Lujisas. 

— Noriu jūsų garantijos, kad padaryste viską, idant priverstumė- 
te Rojų Foltrigą atvykti į Šelbio apygardos Nepilnamečių teismą Te- 

nesio valstijoje. Teisėjas Ruzveltas norės aptarti su juo keletą dalykų ir, 
neabejoju, Foltrigas spyriosis. Jeigu jam bus išrašytas teismo šaukimas, 
noriu, kad jį įteiktumėte jūs, pone Trumenai. 

— Mielai, — su piktdžiugiška šypsenėle sutiko Trumenas. 

— Padarysime, ką galėsime, — šiek tiek sutrikęs pridūrė Lujisas. 

— Gerai. Eikite ir skambinkite kam reikia. Pakelkite į orą lėktuvą. 
Paskambinkite Maktiunui ir pasakykite, kad paimtų Klintą Van Huze- 
rį ir nuvežtų jį į ligoninę. Ir išimkite ten iš telefono „blakutę“, nes man 
reikia pasikalbėti su Dajana. 

— Be problemų, — juodu pašoko ant kojų. 

— Po pusvalandžio vėl susitinkame čia. 


Klintas skubiai stukseno savo senutėle rašomąja mašinėle „Royal 
Portable“. Kaskart, kai perstumdavo „vežimėlį“, virtuvės stalas sudre- 
bėdavo, o jau trečias jo puodelis kavos šokteldavo. Jis tyrinėjo savo 
it vištos koja krevezonę ant užpakalinio žurnalo Enguirer viršelio ir 
stengėsi prisiminti kiekvieną sąlygą, Redži greitakalbe jam padiktuotą 
per telefoną. Jeigu tik sugebės baigti spausdinti, tai bus pats nevaly- 
viausias juridinis dokumentas, koks kada nors buvo parengtas. Nusi- 
keikęs Klintas sugriebė baltą pieštuką klaidai užteplioti. 

Bilsmas į duris privertė jį krūptelėti. Persibraukė pirštais susitar- 
šiusius bei neplautus plaukus ir nuėjo prie durų. 

— Kas? 

— FTB. 

„Ne taip garsiai, — bemaž pasakė jis. Jau įsivaizdavo, kaip apie 
jo areštą apyaušriu liežuvauja kaimynai. Veikiausiai narkotikai, pako- 
mentuotų jie. Jis pravėrė duris ir pažvelgė per apsauginę grandinėlę. 
Tamsoje stovėjo du agentai užbrinkusiomis akimis. 

— Mums liepta jus paimti, — atsiprašomai tarė vienas. 

— Parodykite kokį pažymėjimą. 

Abu prikišo prie durų savo ženklelius. 

— FTB, — pakartojo pirmasis. 

Klintas atidarė duris plačiau ir pamojo jiems įeiti. 

— Dar kelias minutes. Prisėskite. 

Juodu liko nepatogiai stovėti svetainės viduryje, o jis sugrįžo prie 
rašomosios mašinėlės ir vėl įniko pamažu stuksenti. Nepajėgė įskaity- 
ti savo paties krevezonės ir baigė dokumentą iš atminties. Svarbiausi 

punktai nepraleisti, vylėsi Klintas. Kontoroje Redži visada rasdavo ką 
pakeisti jo atspausdintame tekste, bet šituo gaus pasitenkinti. Jis atsar- 
giai ištraukė popierių iš mašinėlės ir įsidėjo į nediduką lagaminėlį. 

— Eime, — tarė. 


Penktą keturiasdešimt prie staliuko, kur laukė Redži, grįžo tik 
Trumenas. Jis atnešė du mobiliuosius telefonus. 

— Pagalvojau, jie galėtų mums praversti. 

— Iš kur juos gavote? — paklausė Redži. 

— Mums juos pristatė. 

— Jūsų žmonės? 

— Taip. 

— Vien dėl įdomumo, kiek žmonių šiuo metu turite ketvirčio 
mylios spinduliu nuo čia? 

— Nežinau. Dvylika ar trylika. Tai įprasta praktika, Redži. Jų gali 
prireikti. Kelis pasiųsime saugoti berniuko, jeigu pasakysite man, kur 
jis. Spėju, kad yra vienas. 

— Vienas, ir jam viskas gerai. Ar kalbėjotės su Maktiunu? 

— Taip. Jie jau pasiėmė Klintą. 

— Kaip greitai. 

— Na, tiesą sakant, mūsų žmonės jau visą parą sekė jo butą. Mes 
paprasčiausiai juos prikėlėme ir liepėme pasibelsti į duris. Suradome 
jūsų automobilį, Redži, bet priklausančio jūsiškiam vaikinui nepavyko 
aptikti. 

— Aš pasiėmiau. 

— Taip ir maniau. Gana gudru, bet per ateinančias dvidešimt 
keturias valandas mes būtume jus radę. 

— Neįsivaizduokite taip, Trumenai. Bojeto ieškojote aštuonis 
mėnesius. 

— Teisybė. Kaip berniukui pavyko pabėgti? 

— Ilga istorija. Papasakosiu kada nors vėliau. 

— Žinote, galite būti apkaltinta kaip bendrininkė. 

— Ne, jeigu jūs, vyručiai, pasirašysite mūsų sutartį. 

— Pasirašysime, nesijaudinkite, — suskambo vienas telefonas, ir 
Trumenas jį pastvėrė. Kol klausėsi, pasirodė K. O. Lujisas, irgi su mo- 
biliuoju. Jis atskubėjo prie staliuko, klestelėjo į kėdę ir spindinčiomis 
iš susijaudinimo akimis pasilenkė per stalą. 

— Kalbėjausi su Vašingtonu. Kaip tik šiuo metu derinama dėl 
ligoninių. Atrodo, tvarka. Po minutėlės turėtų paskambinti Voilzas. 
Veikiausiai jis norės su jumis pasikalbėti. 

— O kaip lėktuvas? 

— Jau išskrenda, Memfyje turėtų nutūpti pusę septynių. 

Trumenas pridengė delnu savo telefoną. 

— (Čia Maktiunas. Jis ligoninėje, laukia Grinvėjaus ir administra- 
toriaus. Susisiekta su teisėju Ruzveltu, šis taip pat ten važiuoja. 

— Išėmėte iš jos telefono „blakutę * 

— Taip. 

— Pašalinote druskines? 

— Nėra jokių druskinių. Viskas švaru. 

— Gerai. Pasakykite jam, kad po dvidešimties minučių vėl pa- 
skambintų. 

Trumenas sumurmėjo į telefoną ir šį išjungė. Po kelių sekundžių 
supypsėjo Lujiso telefonas. Jis prisidėjo šį prie ausies ir nušvito plačia 
šypsena. 

— Taip, sere, — itin pagarbiai tarė. — Sekundėlę. — Ir atkišo tele- 
foną Redži. — Direktorius Voilzas. Nori su jumis pasikalbėti. 

Redži pamažu paėmė aparačiuką. 

— Redži Lav klauso. 

Lujisas ir Trumenas stebėjo lyg du vaikai, varvinantys seilę į le- 
dus. 

Iš kito linijos galo atsiliepė Žemas ir labai aiškus balsas. Nors 
Dentonas Voilzas visus savo keturiasdešimt dvejus metus FTB direk- 
toriaus poste nemėgo žiniasklaidos, reporteriams kartkartėmis pavyk- 
davo išpešti iš jo vieną kitą žodį. Todėl balsas atrodė pažįstamas. 

— Ponia Lav, čia Dentonas Voilzas. Kaip laikotės? 

— Puikiai. Vadinkite Redži, gerai? 

— Žinoma, Redži. Klausykitės. K. O. ką tik supažindino mane 
su naujausiais įvykiais, taigi noriu jus patikinti: FTB padarys viską, 
ko reikalaujate, kad vaikas ir jo šeima būtų apsaugoti. K. O. turi visus 
įgaliojimus veikti mano vardu. Jeigu pageidaujate, saugosime ir jus. 

— Man labiau rūpi vaikas, Dentonai. 

Trumenas ir Lujisas susižvalgė. Ji ką tik pavadino jį Dentonu! Iki 
jos to niekas nedrįsdavo nė mėginti. Ir advokatės žodžiai anaiptol ne- 
nuskambėjo nepagarbiai. 

— Jeigu norite, sutartį galite atsiųsti man faksu, ir aš ją pasirašy- 
siu, — pasakė direktorius. 

— Nebūtina, bet vis tiek dėkui. 

— Ir mano lėktuvas jūsų nuožiūrai. 

— Dėkui. 

— Pažadu, kad mes prižiūrėsime, jog ponas Foltrigas išklausytų 
Memfyje visą muziką. Dėl šaukimų į didįjį žiuri mes niekuo dėti, su- 
prantate“ 

— Taip, žinau. 

— Sėkmės jums, Redži. Jūs ten, žmonės, patys suderinkite visas 
smulkmenas. Lujisas geba kalnus nuversti. Jeigu reikės, paskambinkite 
man. Visą dieną būsiu darbe. 

— Dėkui, — vėl pakartojo ji ir perdavė telefoną K. O. Lujisui, 
kalnų vertikui. 

Prie staliuko priėjo kepsnių baro naktinio administratoriaus pa- 
vaduotojas, išvaizdus, ne daugiau devyniolikos jaunikaitis šviesiais 
švelniais ūsiukais. Ši publika čia sėdi jau daugiau kaip valandą ir iš 
visko matyti, kad nusiteikusi įsikurti stovyklavietę. Vidury stalo trys 
telefonai, paskleisti kažkokie popieriai. Moteris apsirengusi šiltais 
sportinukais ir džinsais. Vienas vyriškių užsidėjęs beisbolininko ke- 
puraitę, be kojinių. 

— Atleiskite, — griežtai kreipėsi jis. — Kuo galėčiau jums pa- 
dėti? | 

Atsigręžęs per petį, Trumenas nukirto: 

— Niekuo. 

Jaunikaitis padvejojo, paskui žingtelėjo arčiau: 

— Aš naktinio administratoriaus pavaduotojas ir reikalauju pa- 
sakyti, ką čia veikiate? 

Trumenas garsiai spragtelėjo pirštais, ir du džentelmenai, skaitę 
prie staliuko netoliese sekmadienio laikraštį, pašoko ant kojų, išsi- 
traukė iš kišenių ženklelius ir pakišo naktinio administratoriaus pa- 
vaduotojui po nosimi. 

— FTB, — abu kartu pasakė ir paėmę jį už parankių nusivedė. 
Jaunikaitis nesugrįžo. Daugiau lankytojų kepsnių bare nebuvo. 

Vėl supypsėjo telefonas. Lujisas atsiliepė ir įdėmiai klausėsi. Re- 
dži atsivertė sekmadieninį Naujojo Orleano laikraštį. Pirmojo pusla- 
pio apačioje išvydo savo veidą. Fotografija paimta iš advokatūros ko- 
legijos registro ir įdėta greta Marko, ketvirtaklasio, nuotraukos. Viena 

šalia kitos. Pabėgęs. Dingusi. Abu slapstosi. Bojetas ir visa kita. Redži 
atsivertė komiksų puslapį. 

— Skambino iš Vašingtono, — pranešė Lujisas, padėdamas te- 
lefoną ant stalo. — Rokfordo klinikoje laisvų vietų nėra. Jie tikrinasi 
kitose dviejose. 

Redži linktelėjo ir nugėrė gurkšnelį kavos. Saulė jau mėgino 
nušviesti beprasidedančią naują dieną. Nors akys buvo paraudusios, 
galvą skaudėjo, bet adrenalino jos gyslomis tebepulsavo labai daug. 
Truputis sėkmės, ir iki sutemstant jau būsianti namie. 

— Klausykite, Redži, ar negalėtumėte mums bent užsiminti, kiek 
laiko truks nukakti iki kūno? — labai atsargiai paklausė Trumenas. 
Mat nenorėjo jos mygti, nenorėjo suerzinti. Vis dėlto reikėjo pradėti 
planuoti. — Maldanas vis dar laisvas, ir jeigu mus aplenks, liksime 
kvailių vietoje. — Jis nutilo ir laukė, kad ji ką nors pasakytų. — Juk tai 
mieste, tiesa? 

— Jeigu tik nepasiklysite, turėtumėte rasti per penkiolika mi- 
nučių. 

— Per penkiolika minučių, — pamažu pakartojo jis, lyg negalė- 
damas patikėti, kad taip arti. Penkiolika minučių. 

Jau ketverius metus Klintas nebuvo paėmęs į rankas cigaretės, 
bet dabar pasijuto nervingai traukiąs „Virginia Slim“. Dajana irgi rūkė. 
Abu stovėjo koridoriaus gale ir stebėjo virš Memfio centro brėkštan- 
čią dieną. Grinvėjus buvo palatoje prie Rikio. Gretimame kambarėlyje 
laukė Maktiunas, ligoninės administratorius ir būrelis FTB agentų. Per 
pastarąjį pusvalandį ir Klintas, ir Dajana pasikalbėjo su Redži. 

— Direktorius davė žodį, — pasakė Klintas, smarkiai užsitrauk- 
damas ploną cigaretę ir stengdamasis išgauti bent kiek dūmų. — Kitos 
išeities nėra, Dajana. 

Ji žvelgė pro langą, vieną ranką pasidėjusi ant krūtinės, o kita 
laikydama sau prie lūpų cigaretę. 

— Mes taip paprasčiausiai išvykstame, tiesa? Sėdame į lėktuvą 
ir išskrendame saulėlydžio link, o paskui visi ilgai ir laimingai gyve- 
name“ 

— Kažkas panašaus. 

— Ojeigu aš nenoriu, Klintai? 

— Negalite atsisakyti. 

— Kodėl? 

— Labai paprastai. Jūsų sūnus nusprendė kalbėti. Taip pat nu- 
sprendė pasinaudoti liudytojų apsaugos programa, tad norom neno- 
rom jums teks išvykti. Jums ir Rikiui. 

— Norėčiau pasikalbėti su sūnumi. 

— Galėsite su juo pasikalbėti Naujajame Orleane. Jeigu sugebė- 
site pakeisti jo apsisprendimą, tuomet sandoris bus atšauktas. Didžio- 
sios paslapties Redži neatskleis jiems tol, kol jūs visi nesėdėsite lėktuve 
ir nebūsite pakilę į orą. 

Klintas stengėsi kalbėti tvirtai ir kartu užjaučiamai. Ji atrodė išsi- 
gandusi, silpna ir pažeidžiama. Kai užsitraukė cigaretę, moters rankos 
drebėjo. 

— Ponia Svėj, — jiems už nugarų pašaukė žemas balsas. Abu 
atsisukę išvydo prakilnųjį Harį M. Ruzveltą, vilkintį plačių plačiau- 
siu mėlynu sportiniu treningu su įspaustomis per krūtinę raidėmis 
„Memphis State Tigers“. Treningas turbūt buvo trigubai didesnis už 
paties didžiausio dydžio ir baigėsi šeši coliai iki čiurnų. Ilgos teisėjo 
pėdos buvo apautos senais, bet retai dėvimais sportbačiais. Rankoje jis 
laikė Klinto išspausdintą sutartį. 

Dajana linktelėjo jam atpažinusi, bet nieko neatsakė. 

— Sveiki, jūsų prakilnybe, — tyliai tarė Klintas. 

— Aš ką tik kalbėjausi su Redži, — kreipėsi teisėjas į Daja- 
ną. — Sakyčiau, juodu turėjo nuotykių pilną kelionę. — Jis atsistojo 
tarp jųdviejų, nugara į Klintą. — Perskaičiau šią sutartį ir esu linkęs ją 
pasirašyti. Manau, tai geriausiai atitiks Marko interesus, jeigu ir jūs tą 
pat padarysite, ponia Svėj. 

— Tai įsakymas? 

— Ne. Neturiu galios susaistyti jūsų šia sutartimi, — Haris blyks- 
telėjo plačia, šilta šypsena. — Tačiau jeigu turėčiau, tikrai ja pasinau- 
dočiau. 

Dajana padėjo cigaretę į peleninę ant palangės ir giliai susikišo 
rankas į džinsų kišenes. 

— O jeigu aš nepasirašysiu? 

— Tuomet Markas bus grąžintas čia, į Laikinojo sulaikymo cen- 
trą, o toliau — kas žino. Anksčiau ar vėliau jį privers kalbėti. Be to, 
dabar ir aplinkybės mygia. 

— Kodėl? 

— Nes mes jau tikrai žinome, kad Markas žino, kur paslėptas kū- 
nas. Ir Redži žino. Abiem gali grėsti didelis pavojus. Jums nelieka nieko 
kita, ponia Svėj, kaip tik pasitikėti žmonėmis. 

— Lengva jums kalbėti. 

— Iš tikrųjų. Bet jumis dėtas, aš pasirašyčiau ir sėsčiau į lėktuvą. 

Dajana pamažu paėmė iš jo prakilnybės sutartį. 

— Einam pasikalbėti su gydytoju Grinvėjumi. 

Juodu nusekė paskui ją koridoriumi į kambarėlį greta Rikio pa- 
latos. 


Po dvidešimties minučių devintą Šv. Petro ligoninės aukštą už- 
blokavo tuzinas FTB agentų. Iš laukiamojo visi išprašyti. Seselėms 
pasakyta likti savo poste. Trys liftai sulaikyti apatiniame aukšte. Ket- 
virtąjį vienas agentas sustabdė devintame aukšte. 

943-iosios palatos durys atsidarė, ir mažasis Rikis Svėjus, apsvai- 
gintas vaistais ir kietai miegantis ant ratukų, kuriuos stūmė Džeiso- 
nas Maktiunas ir Klintas Van Huzeris, buvo išvežtas į koridorių. Šią, 
šeštąją ligoninėje, dieną Rikio būklė buvo ne ką geresnė nei pirmąją. 
Vienoje ratukų pusėje žengė Grinvėjus, kitoje — Dajana. Haris paėjėjo 
iš paskos kelis žingsnius, paskui sustojo. 

Ratukiniai neštuvai įstumti į laukiantį liftą, kuris nusileido į 
ketvirtą aukštą, irgi saugomą FTB agentų. Ten ratukai nustumti į ne- 
toliese laukiantį tarnybinį liftą, kurio duris laikė agentas Darstonas, ir 
nuleisti į antrą aukštą, irgi saugomą. Rikis nėsyk nesujudėjo. Dajana 
laikė jį už rankos, risnodama greta neštuvų. 

Manevruodami virtine siaurų koridorių ir metalinių durų, staiga 
visi atsidūrė ant plokščio stogo. Ten laukė sraigtasparnis. Pirmiausia pa- 
skubom įkeltas Rikis, tada vidun sulipo Dajana, Klintas ir Maktiunas. 

Po kelių minučių sraigtasparnis nutūpė prie Tarptautinio Mem- 
fio oro uosto angaro. Kol Rikis buvo vežamas į netoliese stovintį reak- 
tyvinį lėktuvą, pustuzinis FTB agentų saugojo taką. 


Be dešimt septintą „Raintree Inn“ kepsnių bare ant kampinio 
staliuko supypsėjo mobilusis. Trumenas sugriebė jį, pasiklausė ir pa- 

— Jie jau ore, — pranešė jis ir padėjo telefoną atgal ant stalo. Lu- 
jisas vėl kalbėjosi su Vašingtonu. 

Redži giliai atsiduso ir nusišypsojo Trumenui. 

— Kūnas įbetonuotas. Jums prireiks kelių kūjų ir kaltų. 

Trumenas kone užspringo apelsinų sultimis. 

— Gerai. Dar kas? 

— Aha. Pastatykite porą savo vaikinų prie Sent Džozefo ir Ka- 
rondeleto gatvių sankryžos. 

— Nuo ten arti? 

— Tik darykite, kaip pasakiau. 

— Bus padaryta. Kas dar? 

— Aš minutėlę, — Redži nuėjo prie registratūros ir paprašė kler- 
ką patikrinti fakso aparatą. Klerkas atnešė dviejų puslapių susitarimo 
kopiją, kurią Redži atidžiai perskaitė. Išspausdinta pasibaisėtinai, bet 
žodžiams nieko neprikiši. Ji sugrįžo prie staliuko. 

— Einam, paimsime Marką, — pasakė ji. 


Markas jau trečiąsyk baigė valytis dantis ir atsisėdo ant lovos 
krašto. Jo juodos ir auksinės spalvos džinsinės medžiagos „Šventųjų“ 
kelioninis krepšys buvo prikimštas nešvarių drabužių ir naujų apati- 
nių. Televizoriaus ekrane mirgėjo animaciniai filmukai, tačiau vaiko 
jie nedomino. 

Trinktelėjo automobilio durys, paskui jis išgirdo žingsnius ir 
beldimą į duris. 

— Markai, čia aš, — pašaukė Redži. 

Jis atrakino duris, bet vidun ji neįėjo. 

— Tu pasirengęs? 

— Turbūt, — jau patekėjo saulė ir buvo matyti automobilių 
aikštelė. Už Redži jis išvydo pažįstamą veidą — vieno iš FTB agentų, 
kuriuos buvo susitikęs ligoninėje. Pagriebęs krepšį, Markas išėjo į 
automobilių aikštelę. Ten laukė trys automobiliai. Vienas vyriškis ati- 
darė užpakalines viduriniojo duris, ir Markas su savo advokate įsėdo 
vidun. 

Mažutė automobilių kolona nurūko. 

— Viskas gerai, — pasakė Redži, spustelėdama jam ranką. Du 
vyriškiai priekyje žvelgė tiesiai priekin. — Rikis ir tavo mama jau lėk- 
tuve. Maždaug po valandos bus čia. Kaip tu? 

— Lyg ir nieko. Jau pasakėte jiems? — sukuždėjo jis. 

— Dar ne. Kol tu nesėdėsi lėktuve ir šis nepakils į orą. 

— Visi jie FTB agentai? 

Redži linktelėjo ir paplekšnojo vaiko ranką. Markas staiga pasi- 
jautė labai svarbus: šit sėdi savo juodo automobilio gale, kuris lakina 
jį į oro uostą, kur iš visų pusių saugomas farų įlips į privatų reaktyvinį 
lėktuvą. Jis užsikėlė koją ant kojos ir atsisėdo tiesiau. 

Niekada anksčiau jam dar neteko skristi lėktuvu. 


4] 


Baris nervingai vaikštinėjo priešais patamsintus Džonio konto- 
ros langus, stebėdamas vilkikus ir baržas upėje. Įžūlios jo akys buvo 
paraudusios, bet ne nuo kaušalo ar lėbavimo. Jis nemiegojo. Laukė 
prie sandėlio, kol bus atgabentas kūnas, ir kai apie pirmą Leo su kom- 
panija atvyko be nieko, jis paskambino savo dėdei. 

Šį gražų sekmadienio rytą Džonis buvo ir be kaklaraiščio, ir be 
petnešų. Pamažu žingsniavo už savo rašomojo stalo, papsėdamas mė- 
lynus dūmus iš jau trečio šiandien cigaro ir tirštas jų debesis kybojo 
kiek aukščiau jam virš galvos. 

Riksmai ir pikti priekaištai baigėsi jau prieš kelias valandas. Baris 
keikė Leo, Jonučį ir Bulių, o Leo irgi neliko jam skolingas. Tačiau laikui 
bėgant panika nuslūgo. Visą naktį, vis su kitokia transporto priemone, 
tolydžio Leo pravažiuodavo pro Klifordo namus ir nepastebėjo nieko 
įtartina. Kūnas vis dar ten. 

Džonis nusprendė, kad reikia palaukti dvidešimt keturias valan- 
das ir pamėginti dar kartą. Dieną jie stebės vietą, o sutemus visomis 
jėgomis kibs į darbą. Bulius jį patikino, kad kūną iš betono galėtų iš- 
kelti per dešimt minučių. 

Tik šalčiau, pasakė visiems Džonis. Tik šalčiau. 


Savo dviejų lygmenų užmiesčio namo patijuje Rojus Foltrigas 
baigė skaityti laikraštį ir su puodeliu atšalusios kavos rankoje basas 
nuėjo per šlapią žolę. Naktį jis mažai miegojo. Laukė patamsiuos prie- 
kinėje verandoje, kol bus atneštas laikraštis, o tada vien su pižama ir 

chalatu nubėgo šio pasiimti. Paskambino Trumenui, bet, keista, ponia 
Trumen nežinojo, kur išvykęs jos vyras. 

šimtąjį kartą save klausdamas, kur Markas Svėjus galėjo pabėgti. Be 
jokios abejonės, bent jo manymu, vaikiui padėjo Redži. Jai aiškiai vėl 
pasimaišė protas, todėl ir pabėgo kartu su berniūkščiu. Jis nusišypsojo 
sau. Su didžiausiu malonumu primins jai uodegą. 


Angaras kėpsojo ketvirtis mylios nuo pagrindinio terminalo ir 
mažai skyrėsi nuo tokių pat purvinai pilkos spalvos pastatų, išdėstytų 
vienoje eilėje arti vienas kito. Kai tik prie angaro sustojo trys automo- 
biliai, aukštos dvivėrės slankiojamosios durys, ant kurių oranžinėmis 
raidėmis buvo užrašyta „Gulf Air“, kaipmat atsidarė. Viduje buvo tuš- 
čia, tik tolimajame kampe ant blizgančių, žaliai nudažytų, be mažiau- 
sios dėmelės betoninių grindų stovėjo pagret du privatūs reaktyviniai 
lėktuvėliai. Palubėje tvieskė kelios lempos, ir jų šviesa atsispindėjo nuo 
žalių grindų. Ten vietos tiek, kad būtų galima rengti standartinių auto- 
mobilių lenktynes, pagalvojo Markas, ištempdamas kaklą ir stengda- 
masis iš automobilio geriau pamatyti abu lėktuvėlius. 

Durys nebekliudė, ir dabar atsivėrė visas angaro priekis. Palei 
galinę sieną skubiai praėjo trys vyriškiai, tartum ko ieškotų. Dar du 
stovėjo prie vienos durų pusės. Lauke aplink sukinėjosi dar koks pus- 
tuzinis, laikydamiesi atokiau nuo ką tik sustojusių automobilių. 

— Kas tie žmonės? — paklausė Markas, lyg kreipdamasis į sėdin- 
tijį ant priekinės sėdynės. 

— Mūsiškiai, — atsakė Maktiunas. 

— FTB agentai, — paaiškino Redži. 

— Kodėl tiek daug? 

— Tiesiog dėl visa ko, — atsakė ji ir paklausė Trumeno: — Kaip 
manote, ar dar ilgai? 

— Apie trisdešimt minučių. 

— Pasivaikščiokime, — pasiūlė Redži, atidarydama savo pusės 
duris. Tartum pagal ženklą atsilapojo visos kitos vienuolika mažojo 
parado durų, ir automobiliai ištuštėjo. Markas apsidairė į kitus anga- 
rus ir terminalą, pamatė priekyje ant asfaltuoto tako tupiantį lėktuvą. 
Kaip baisiai viskas įdomu. Mažiau kaip prieš tris savaites mokykloje jis 

atsakančiai apkūlė vieną kitos klasės berniūkštį, kuris šaipėsi, kad jis 
niekada neskrido lėktuvu. O, kad jie pamatytų jį dabar! Skubiai atvež- 
tą į oro uostą asmeniniu automobiliu, laukiantį, kad asmeninis reak- 
tyvinis gražuolis nuskraidintų jį kur tik panorės. Nebereikės gyventi 
namukuose ant ratų. Nebereikės peštis su kitos klasės berniokais. Ne- 
bereikės rašinėti raštelių mamai, nes dabar ji visada bus namie. Sėdė- 
damas vienas motelio numeryje jis nusprendė, kad sumanyta puikiai. 
Jis atvyko į Naująjį Orleaną bei pergudravo mafiją jos pačios kieme, ir 
galėtų padaryti tai darsyk. 

Pagavo į save įsmeigtus stovinčių prie durų agentų žvilgsnius. Šie 
trumpai jį nužvelgė, paskui greitai nusuko akis į šalį. Paprasčiausiai 
tikrina. Ką gi, vėliau galbūt pasirašysiąs kelis autografus. 

Jis nusekė paskui Redži į erdvų angarą ir iškart įsispoksojo į du 
privačius reaktyvinius lėktuvėlius. Abu it mažučiai žvilgantys žaisliu- 
kai po Kalėdų eglute, tik ir laukiantys, kad su jais pažaistų. Vienas — 
juodas, kitas — sidabraspalvis. Markas nepajėgė atplėšti nuo jų akių. 

Kažkoks vyriškis oranžiniais marškiniais su antsiuvu „Gulf Air“ 
ant viršutinės kišenėlės uždarė kontorėlės angaro viduje duris ir pa- 
traukė jų pusėn. K. O. Lujisas šį pasitiko, ir abu tyliai pasikalbėjo. Vy- 
riškis pamojo kontorėlės pusėn ir kažką pasakė dėl kavos. 

Laris Trumenas pritūpė šalia Marko, vis tebespoksančio į lėktu- 
vėlius. 

— Markai, ar prisimeni mane? — nusišypsodamas paklausė jis. 

— Taip, sere. Susitikau su jumis ligoninėje. 

— Tikrai taip. Aš — Laris Trumenas, — jis atkišo ranką, ir Mar- 
kas vangiai ją paspaudė. Juk vaikams lyg ir nedera spausti ranką su- 
augusiesiems. — Čia, Naujajame Orleane, esu FTB agentas. 

Markas linktelėjo ir toliau spoksojo į lėktuvėlius. 

— Norėtum juos apžiūrėti? — paklausė Trumenas. 

— Ar galima? — nudžiugo vaikas, iškart pajusdamas draugišku- 
mą Trumenui. 

— Žinoma, — Trumenas atsistojo ir padėjo ranką Markui ant 
peties. Juodu neskubėdami nuėjo per tviskančias betonines grindis, ir 
Trumeno žingsnių garsas aidu atsimušė palubėje. 

— Taigi, šitas — „Learjet“, — pradėjo Trumenas, kai abu sustojo 
priešais juodąjį. 

Laikydami rankose aukštus puodelius sų garuojančia kava, Redži 
ir K. O. Lujisas išniro iš kontorėlės, o juos atlydėję agentai pasitraukė 

kažkur į angaro šešėlius. Šį ilgą rytą abu gurkšnojo jau kokį dešimtą 
puodelį kavos, stebėdami berniuką su Trumenu apžiūrinėjančius lėk- 
tuvus. 

— Jis šaunus vaikas, — tarė Lujisas. 

— Nuostabus, — sutiko Redži. — Kartais jis mąsto kaip teroris- 
tas, o paskui verkia it mažylis. 

— Jis toks ir yra. 

— Žinau. Bet nepasakykite to jam. Susinervins ir velniai žino, ką 
dar iškrės, — ji nugėrė didelį gurkšnį. — Tikrai nuostabus. 

K. O. papūtė į savo kavą, paskui atsargiai mažumėlę siurbtelėjo. 

— Mes pasinaudojome kai kuriais ryšiais. Rikiui paruošta palata 
Fynikso Granto klinikoje. Mums reikia žinoti, ar į ten bus skrendama. 
Prieš penkias minutes kalbėjomės telefonu su pilotu. Suprantate, jis 
turi gauti leidimą įskristi į tenykštę oro erdvę, paskui numatyti skry- 
džio planą. 

— Tebūnie Fyniksas. Bet visiškai slaptai, gerai? Užregistruokite 
vaiką kita pavarde. Taip pat ir jo motiną, ir Marką. Tegul keletas jūsų 
vaikinų nuolat laikosi netoliese. Noriu, kad apmokėtumėte jo gydytojo 
kelionę ir kelias darbo dienas ten. 

— Ne bėda. Ten, Fynikse, niekas nenumano, kas atvyksta. Jūs, 
žmonės, jau pasitarėte, kur jie gyvens nuolat? 

— Šiek tiek, nedaug. Markas sako, kad norėtų gyventi kalnuose. 

— Puiki vieta Vankuveris. Praėjusią vasarą mes ten atostogavo- 
me. Įspūdžiai tiesiog nepakartojami. 

— Palikti šalį? 

— Ne bėda. Direktorius Voilzas sakė, kad jie gali vykti kur pa- 
norėję. Kelis liudytojus jau esame įkurdinę už Jungtinių Valstijų ribų, 
ir, manau, Svėjai puikiai tam tinka. Tais žmonėmis bus pasirūpinta. 
Redži, duodu žodį. 

Prie Marko ir Trumeno priėjo vyriškis oranžiniais marškiniais ir 
dabar jis ėmėsi vadovauti miniekskursijai: nuleido juodojo „Learjet“ 
laiptukus, ir visa trijulė sulipo vidun. 

— Turiu prisipažinti, — tarė Lujisas, nurydamas dar vieną gurkš- 
nį karštutėlaitės kavos, — aš nė akimirką netikėjau, kad vaikas žino. 

— Klifordas jam viską papasakojo. Jis tiksliai žinojo vietą. 

— O jūs? 

— Ne. Tik vakar sužinojau. Kai pirmą sykį atėjo pas mane į kon- 

torą, pasakė, kad žino, kur kūnas, bet vietos neatskleidė. Ir ačiū Dievui. 
Jis laikė tai savyje iki vakar vakaro, kai mudu atsidūrėme prie pat to 
kūno. 

— Kodėl jūs atvažiavote čia. Juk, manau, labai rizikavote. 

Redži kryptelėjo galva į lėktuvus. 

— Turėsite pats jo paklausti. Užsispyrė, kad mudu rastume kūną. 
Manė, kad jeigu Klifordas jam pamelavo, tai tuomet bus nutrūkęs nuo 
kabliuko. 

— Taigi jūs tiesiog atvažiavote čia ir paieškojote kūno? Paprastų 
paprasčiausiai? 

— Viskas šiek tiek sudėtingiau. Tai ilga istorija, ir aš papasakosiu 
jums visas smulkmenas prie gerų pietų stalo. 

— Laukiu nekantraudamas. 

Dabar Marko galvelė subolavo piloto kabinoje, ir Redži bemaž 
tikėjosi, kad sugaus varikliai, lėktuvas pamažu išriedės iš angaro, pa- 
suks į įsibėgėjimo taką ir Markas visus nustebins, nepriekaištingai 
atsiplėšdamas nuo žemės. Žinojo, kad jis taip gali padaryti. 

— O dėl savo pačios saugumo jūs nesijaudinate? — paklausė 
Lujisas. 

— Tiesą sakant, ne. Esu tik paprasta advokatė. Ką jie laimėtų, 
ėmęsi manęs? 

— Atpildą. Jūs nesuprantate jų mąstysenos. 

— Tikrai ne. 

— Direktorius Voilzas nori, kad mūsų žmonės laikytųsi kur nors 
arti, bent kol pasibaigs teismo procesas. 

— Man nerūpi, ką jūs darysite, tik nenoriu, kad kas nors matytų, 
jog esu saugoma, aišku? 

— Puiku. Mes turime savų būdų. 

Ekskursija persikėlė į antrą reaktyvinį lėktuvėlį, sidabraspalvį 
„Citation“, ir Markas trumpam pamiršo apie negyvėlius ir iš patamsių 
tykančius blogiukus. Nusileido laiptukai, ir berniukas, lydimas Tru- 
meno, užkopė vidun. 

Vienas agentas su nešiojamąja radijo stotele priėjo prie Redži ir 
Lujiso. 

— Jie jau tuoj nusileis, — pranešė jis. 

Juodu nusekė paskui jį iš angaro prie automobilių. Po minutėlės 
prie jų prisidėjo ir Markas su Trumenu. Visi sužiuro į šiaurę, kur dan- 
guje pasirodė mažutis lėktuvas. 

— Tai jie, — pasakė Lujisas. Markas prisislinko arčiau Redži ir 
paėmė ją už rankos. Artindamasis prie kilimo-tūpimo tako, lėktuvas 
vis didėjo. Irgi buvo juodas, bet gerokai didesnis už anuodu angare. 
Išvydę pamažu atriedantį lėktuvą, agentai, kai kurie kostiumuoti, kai 
kurie džinsuoti, subruzdo sukinėtis aplinkui. Lėktuvas sustojo už kelių 
šimtų jardų iki jų, varikliai nutilo. Praėjo visa minutė, kol durys atsi- 
darė ir laiptukai palietė žemę. 

Pirmasis žemyn nutrepsėjo Džeisonas Maktiunas, ir vos tik jis 
pastatė kojas ant gudronuotos dangos, tuzinas FTB agentų apsupo 
lėktuvą. Įkandin jo išlipo Dajana ir Klintas. Kartu su Maktiunu visi 
žvaliai patraukė angaro link. 

Markas paleido Redži ranką ir nubėgo pasitikti motinos. Dajana 
sugriebė jį ir apsikabino. Kelias nepatogias sekundes visi kiti arba ste- 
bėjo juodu, arba žvelgė į oro uosto terminalą tolumoje. 

Abu apsikabinę nepratarė nė žodžio. Markas, stipriai apkabinęs 
per kaklą, motiną glaudė prie savęs ir galiausiai pro ašaras sukuždėjo: 

— Atleisk man, mama. Aš taip gailiuosi. 

Ji prispaudė sūnaus galvą sau prie peties ir pagalvojo, kad tuo pat 
metu norėtų jį ir pasmaugti, ir niekada nepaleisti iš glėbio. 


Redži nusivedė juos į mažą, bet švarią kontorą ir pasiūlė Da- 
janai kavos. Ji atsisakė. Trumenas, Maktiunas, Lujisas ir visa šutvė 
nervindamiesi laukė už durų. Ypač nerimavo Trumenas. Kas, jeigu 
anie persigalvos? Kas, jeigu Maldanas pasigrobs kūną? Kas, jeigu?.. Jis 
žingsniavo, nenustygo vietoje, vis žvilgčiojo į uždaras duris, be palio- 
vos klausinėjo Lujisą. Šis gurkšnojo kavą ir stengėsi išlikti ramus. Jau 
be dešimties minučių aštuonios. Skaisčiai šviečia saulė, oras pritvinkęs 
šiltos drėgmės. 

Markas sėdėjo ant motinos kelių, o Redži, advokatė, įsitaisė prie 
rašomojo stalo. Klintas stovėjo prie durų. 

— Džiaugiuosi, kad atskridote, — nusišypsojo Redži Dajanai. 

— Neturėjau daug iš ko rinktis. 

— Užtat dabar turite. Galite persigalvoti, jeigu norite. Galite-ma- 
nęs klausti bet ko. 

— Ar įsivaizduojate, Redži, kaip sparčiai viskas vyksta? Prieš še- 
šias dienas parėjusi namo, Rikį radau susirietusį ant lovos ir čiulpiantį 


410) 


nykštį. Paskui pasirodė Markas su faru. O dabar manęs prašoma tapti 
kažkuo kita ir pabėgti į pasaulio kraštą. Dieve mano. 

“ — Aš suprantu, — linktelėjo Redži, — bet mes nieko negalime 
pakeisti. 

— Tu pyksti ant manęs, mama? — paklausė Markas. 

— Aha. Visą savaitę nevalgysi pyragėlių, — ji paglostė sūnui gal- 
vą. Stojo ilga pauzė. 

— Kaip Rikis? — paklausė Redži. 

“ — Beveik toks pat. Gydytojas Grinvėjus lėktuve mėgina jį paža- 
dinti, kad galėtų pasidžiaugti skrydžiu. Mat paliekant ligoninę teko jį 
užmigdyti vaistais. 

— Aš nenoriu grįžti į Memfį, mama, — spyrėsi Markas. 

— FTB susisiekė su vaikų psichiatrijos ligonine Fynikse, ten jūsų 
laukia, — paaiškino Redži. — Klinika gera. Klintas dar penktadienį 
pasitikrino. Patys geriausi atsiliepimai. 

— Vadinasi, mes gyvensime Fynikse? — paklausė Dajana. 

— Tik iki tol, kol Rikis pasveiks. Paskui — kur panorėsite. Kana- 
da. Australija. Naujoji Zelandija. Priklauso nuo jūsų. Arba galėsite likti 
Fynikse. 

— Keliaujam į Australiją, mama. Ten tebėra tikrų kaubojų. Sykį 
mačiau filme. 

— Daugiau jokių filmų, Markai, — atsakė Dajana, vis dar glos- 
tiek daug filmų. 

— O kaip televizorius? 

— Ne. Nuo šiol tik knygas skaitysi. 

Visi ilgam nutilo. Redži neturėjo daugiau ką pasakyti. Klintas 
buvo mirtinai pavargęs ir bemaž miegojo stovėdamas. Dajanos pro- 
tas dabar veikė aiškiai, pirmą kartą per savaitę. Kad ir kokia buvo 
išsigandusi, vis dėlto ji ištrūko iš savo kalėjimo Šv. Petro ligoninėje. 
Išvydo saulės šviesą ir kvėpavo grynu oru. Spaudė prie krūtinės savo 
pražuvėlį sūnų, o kito sveikata netrukus pasitaisys. Visi tie žmonės 
aplinkui stengiasi padėti. Lempų fabrikas liko praeityje. Įsidarbinimo 
klausimas nebeaktualus. Daugiau neteks gyventi pigiose priekabose. 
Nebereikės rūpintis dėl negaunamų alimentų vaikams išlaikyti ir ne- 
apmokėtų sąskaitų. Ji galės stebėti, kaip berniukai auga. Galės įstoti į 
Tėvų ir mokytojų draugiją. Galės nusipirkti darbužių ir prisižiūrėti na- 

gus. Dieve brangus, jai tik trisdešimt metų. Įdėjusi šiek tiek pastangų ir 
truputėlį pinigų, vėl atrodys patraukli. Juk ten bus ir vyrų. 

Nors ir kokia niūri bei netikra atrodė ateitis, vis tiek ji nebus to- 
kia baisi kaip praėjusios šešios dienos. Ilgai taip nebūtų tvėrusi. Juk ir 
jai priklauso bent kiek atvangos. Suteik sau šansą, mažyte. 

— Manau, mums verčiau vykti į Fyniksą, — pasakė ji. 

Lengviau pasijutusi Redži nusišypsojo. Išsitraukė iš Klinto laga- 
minėlio sutartį. Ši buvo pasirašyta Hario ir Maktiuno. Redži padėjo 
savo parašą ir padavė parkerį Dajanai. Markas, kuriam jau pakyrėjo 
glėbesčionės ir ašaros, nuėjo prie sienos ir įniko grožėtis virtine įrė- 
mintų spalvotų reaktyvinių lėktuvų fotografijų. 

— Aš viską gerai apmąsčiau, — pasakė Klintui. — Nusprendžiau 
tapti pilotu. 

Redži paėmė susitarimą. 

— Po minutėlės grįšiu, — metė, atidarydama ir uždarydama už 
savęs duris. 

Išgirdęs šias trinktelint, Trumenas krūptelėjo. Iš sudrebėjusio 
puodelio išsiliejo šiek tiek karštos kavos, kuri nuplikė jam dešinę 
ranką. Jis nusikeikė, nukratė kavą ant grindų ir pasišluostė į kelnes 
ranką. 

— Atsipalaiduokite, Lari, — nuramino jį Redži. — Viskas gerai. 
Pasirašykite štai čia, — ji pakišo jam po nosimi dokumentą, ir Trume- 
nas pakrevezojo savo parašą. Tą pat padarė ir K. O. 

— Parenkite lėktuvą, — paliepė Redži. — Jie skrenda į Fyniksą. 

K. O. apsisuko ir skubiai pamojo stovintiems prie durų agentams. 
Maktiunas nurisnojo pas juos persakyti papildomų instrukcijų. Redži 
grįžo į kontorėlę ir uždarė duris. 

K. O. ir Trumenas paspaudė vienas kitam ranką ir kvailai nusi- 
šypsojo, nenuleisdami akių nuo kontorėlės durų. 

— Dabar kas? — sumurmėjo Trumenas. 

— Ji advokatė, — atsakė K. O. — O su jais visada nelengva. 

Maktiunas priėjo prie Trumeno ir padavė jam voką. 

— Šaukimas „Garbiajam“ Rojui Foltrigui, — nusišypsojo jis. — 
Šįryt pasirašytas teisėjo Ruzvelto. 

— Sekmadienio rytą? — nustebo Trumenas, paimdamas voką. 

— Aha. Jis paskambino savo sekretorei, ir juodu susitiko jo kabi- 
nete. Jis labai nekantrauja pamatyti Foltrigą pas save Memfyje. 

Visi trys suprunkštė. 

— Dar šį rytą šaukimas bus įteiktas „Garbiajam“, — pažadėjo 
Trumenas. 

Po minutėlės durys atsidarė. Klintas, Dajana, Markas, jiems iš 
paskos Redži — visi vorele išėjo iš kontoros ir patraukė gudronuotos 
aikštelės link. Suburzgė varikliai. Aplinkui lakstė agentai. Trumenas ir 
Lujisas palydėjo juos iki angaro durų ir ten sustojo. 

K. O., visada diplomatiškas, padavė ranką Dajanai: 

— Sėkmės, ponia Svėj. Džeisonas Maktiunas palydės jus į Fynik- 
są ir ten nuskridus viską sutvarkys. Jūs visiškai saugūs. Ir jeigu dar kuo 
nors galėtume jums padėti, prašome mums pranešti. 

Dajana maloniai nusišypsojo ir paspaudė jam ranką. Markas at- 
kišo savąją, tardamas: 

— Dėkui, K. O. Jūs tikrai buvote rakštis subinėje, — bet vaikas 
šypsojosi, ir visi palaikė tai pokštu. 

K. O. Nusijuokė: 

— Sėkmės tau, Markai, ir patikėk, tu buvai didesnė rakštis. 

— Aha. Žinau. Atleiskite dėl visko, — jis paspaudė ranką Trume- 
nui ir drauge su motina bei Maktiunu nuėjo. Redži su Klintu pasiliko 
prie angaro. 

Apie pusiaukelę iki lėktuvo Markas sustojo. Lyg staiga išsigandęs, 
jis sustingo vietoje ir stebėjo laiptukais kopiančią į lėktuvą Dajaną. Per 
pastarąsias dvidešimt keturias valandas jam nėsyk netoptelėjo į galvą, 
kad Redži liks čia. Kažkodėl jis paprasčiausiai manė, kad ji lydėsianti 
juos, kol visas tas košmaras baigsis. Kad išskris kartu ir bus kur nors 
netoli ligoninės, kol jiems niekas nebegrės. Ir stovėdamas ten, praradęs 
gebėjimą judėti, suglumęs, — mažutėlė figūra toje gudroninės dangos 
platybėje, — jis sumojo, kad greta nebeturės Redži. Ji lieka su Klintu 
ir FTB žmonėmis. 

Ši realybė vis giliau smelkėsi į vaiko sąmonę. Jis pamažu apsisuko 
ir pasibaisėjęs įsistebeilijo į Redži. Žengė porą žingsnių jos link, paskui 
sustojo. Palikusi mažutę grupelę, Redži nuėjo jam priešpriešiais. Pri- 
tūpusi pažvelgė į panikos pagautas jo akis. 

Markas kramtėsi lūpą. 

— Jūs negalite skristi su mumis, taip? — baimingu balsu pa- 
klausė pamažu. Nors juodu valandų valandas kalbėjosi, šis klausimas 
niekada nebuvo paliestas. 

Ašarų pritvinkusiomis akimis Redži papurtė galvą. Atbula plaš- 

taka Markas irgi nusišluostė akis. FTB agentai stovėjo arti, bet nežiū- 
rėjo. Nors sykį jis nesigėdijo verkti prie žmonių. 

— Bet aš noriu, kad jūs skristumėte su mumis. 

— Negaliu, Markai, — Redži pasilenkė prie jo, suėmė už pečių ir 
švelniai priglaudė prie savęs. — Negaliu. 

Ašaros užliejo jam skruostus. 

— Atleiskite man dėl visko. Jūs to nenusipelnėte. 

— Bet jeigu to nebūtų įvykę, Markai, aš niekada nebūčiau tavęs 
susitikusi, — ji pabučiavo jį į skruostą ir tvirtai suspaudė pečius. — 
Myliu tave, Markai. Ilgėsiuosi tavęs. 

— Aš niekada jūsų nebepamatysiu, taip? — jo apatinė lūpa suvir- 
pėjo ir ašaros nuvarvėjo nuo smakro. Balsas buvo vos girdimas. 

Sukąstais dantimis Redži papurtė galvą. 

— Ne, Markai. 

Ir giliai atsidususi atsistojo. Norėjo sugriebti jį ir parsivežti namo 
pas mamutę Lav. Galėtų turėti miegamąjį antrame aukšte, galėtų val- 
gyti spagečius bei ledus kiek tik telpa. 

Tačiau tik kryptelėjusi galvą ji parodė į lėktuvą, kurio duryse 
kantriai laukė Dajana. Jis vėl nusišluostė skruostus. 

— Aš niekada jūsų nebepamatysiu, — pakartojo bemaž sau. Ap- 
sisukęs geibiai pamėgino ištiesinti pečius, bet nepajėgė. Nupėdino pa- 
mažėle prie laiptukų ir dar kartą, paskutinį sykį, atsigręžė. 

Po kelių minučių, kai lėktuvas jau riedėjo į kilimo-tūpimo tako 
galą, Klintas atsistojo greta ir paėmė ją už rankos. Abu tylomis stebėjo 
jį pakylant ir išnykstant debesyse. 

Ji nusišluostė nuo skruostų ašaras. 

— Turbūt tapsiu nekilnojamojo turto reikalų advokate, — atsi- 
duso Redži. — Daugiau taip negaliu. 

— Jis — puikus vaikas, — pasakė Klintas. 

— Bet man skauda, Klintai. 

Jis stipriau suspaudė jos ranką. 

— Žinau. 

Tyliai greta jos išdygo Trumenas, ir visi trys žvelgė į dangų. Redži 
pastebėjo agentą ir išsitraukė iš kišenės mikrokasetę. 

— Tai jums, — tarė. Jis priėmė dovaną. — Kūnas garaže už Dže- 
romo Klifordo namo, — pridūrė ji, tebesišluostydama ašaras. — Ist 
Bruklaino 886. 

Trumenas pasisuko kairėn ir prisidėjo prie lūpų radijo stotelės 
mikrofoną. Agentai puolė į automobilius. Redži ir Klintas nepajudėjo 
iš vietos. 

— Dėkui, Redži, — metė Trumenas, jau skubindamasis juodu 
palikti. 

Ji kryptelėjo galvą į tolimus debesis. 

— Man nėra už ką, — tarė. — Padėkokite Markui. 

